(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΔ΄

Πέμπτη, 28 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 29 Ιουλίου, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Διατάξεις για την απλοποίηση της περιβαλλοντικής αδειοδότησης, θέσπιση πλαισίου για την ανάπτυξη των Υπεράκτιων Αιολικών Πάρκων, την αντιμετώπιση της ενεργειακής κρίσης, την προστασία του περιβάλλοντος και λοιπές διατάξεις», σελ.
2. Ένσταση αντισυνταγματικότητας από την Κοινοβουλευτική Ομάδα του ΣΥΡΙΖΑ-Προοδευτική Συμμαχία και την Κοινοβουλευτική Ομάδα του ΜέΡΑ25 επί του σχεδίου νόμου του Υπουργείου Περιβάλλοντος και Ενέργειας, σελ.
3. Συζήτηση επί της ένστασης αντισυνταγματικότητας, σελ.
4. Ψηφοφορία επί της ένστασης αντισυνταγματικότητας, σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.
ΑΘΑΝΑΣΙΟΥ Χ., σελ.

ΒΙΤΣΑΣ Δ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΑΛΕΞΙΑΔΗΣ Τ. , σελ.
 ΑΝΤΩΝΙΟΥ Α. , σελ.
 ΚΑΚΛΑΜΑΝΗΣ Ν. , σελ.
 ΚΑΤΡΙΝΗΣ Μ. , σελ.
 ΚΑΦΑΝΤΑΡΗ Χ. , σελ.
 ΚΕΛΕΤΣΗΣ Σ. , σελ.
 ΚΟΥΤΣΟΥΜΠΑΣ Δ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΠΟΥΡΑΣ Α. , σελ.
 ΠΟΥΛΟΥ Π. , σελ.
 ΣΑΡΑΚΙΩΤΗΣ Ι. , σελ.
 ΣΤΑΜΕΝΙΤΗΣ Δ. , σελ.
 ΦΑΜΕΛΛΟΣ Σ. , σελ.
 ΧΗΤΑΣ Κ. , σελ.
 ΧΡΥΣΟΜΑΛΛΗΣ Μ. , σελ.

Β. Επί του σχεδίου νόμου του Υπουργείου Περιβάλλοντος και Ενέργειας:
 ΑΛΕΞΙΑΔΗΣ Τ. , σελ.
 ΑΜΥΡΑΣ Γ. , σελ.
 ΑΝΑΓΝΩΣΤΟΠΟΥΛΟΥ Α. , σελ.
 ΑΝΤΩΝΙΟΥ Α. , σελ.
 ΑΠΟΣΤΟΛΟΥ Ε. , σελ.
 ΑΡΒΑΝΙΤΙΔΗΣ Γ. , σελ.
 ΑΡΣΕΝΗΣ Κ. , σελ.
 ΑΥΓΕΝΑΚΗΣ Ε. , σελ.
 ΑΥΓΕΡΗ Θ. , σελ.
 ΑΧΜΕΤ Ι. , σελ.
 ΒΑΡΤΖΟΠΟΥΛΟΣ Δ. , σελ.
 ΒΑΣΙΛΕΙΑΔΗΣ Β. , σελ.
 ΒΕΛΟΠΟΥΛΟΣ Κ. , σελ.
 ΒΕΣΥΡΟΠΟΥΛΟΣ Α. , σελ.
 ΒΕΤΤΑ Κ. , σελ.
 ΒΙΛΙΑΡΔΟΣ Β. , σελ.
 ΒΟΡΙΔΗΣ Μ. , σελ.
 ΒΡΟΥΤΣΗΣ Ι. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΙΑΝΝΟΥΛΗΣ Χ. , σελ.
 ΓΙΟΓΙΑΚΑΣ Β. , σελ.
 ΓΚΑΡΑ Α. , σελ.
 ΓΚΙΚΑΣ Σ. , σελ.
 ΓΚΙΟΛΑΣ Ι. , σελ.
 ΓΚΟΚΑΣ Χ. , σελ.
 ΓΡΗΓΟΡΙΑΔΗΣ Κ. , σελ.
 ΔΕΛΗΣ Ι. , σελ.
 ΔΡΙΤΣΑΣ Θ. , σελ.
 ΖΑΧΑΡΑΚΗ Σ. , σελ.
 ΖΕΪΜΠΕΚ Χ. , σελ.
 ΘΡΑΨΑΝΙΩΤΗΣ Ε. , σελ.
 ΚΑΒΒΑΔΑΣ Α. , σελ.
 ΚΑΠΠΑΤΟΣ Π. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΑΤΡΟΥΓΚΑΛΟΣ Γ. , σελ.
 ΚΑΤΣΩΤΗΣ Χ. , σελ.
 ΚΑΦΑΝΤΑΡΗ Χ. , σελ.
 ΚΕΛΕΤΣΗΣ Σ. , σελ.
 ΚΕΡΑΜΕΩΣ Ν. , σελ.
 ΚΕΦΑΛΙΔΟΥ Χ. , σελ.
 ΚΟΥΡΟΥΜΠΛΗΣ Π. , σελ.
 ΚΟΥΤΣΟΥΜΠΑΣ Δ. , σελ.
 ΚΩΤΣΟΣ Γ. , σελ.
 ΛΙΑΚΟΥΛΗ Ε. , σελ.
 ΛΙΟΥΠΗΣ Α. , σελ.
 ΜΑΡΚΟΥ Κ. , σελ.
 ΜΕΝΔΩΝΗ Σ. , σελ.
 ΜΟΥΛΚΙΩΤΗΣ Γ. , σελ.
 ΜΠΑΡΑΝ Μ. , σελ.
 ΜΠΟΥΜΠΑΣ Κ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΠΑΝΑΓΙΩΤΟΠΟΥΛΟΣ Ν. , σελ.
 ΠΑΠΑΔΟΠΟΥΛΟΣ Μ. , σελ.
 ΠΑΠΠΑΣ Ι. , σελ.
 ΠΑΠΠΑΣ Ν. , σελ.
 ΠΛΑΚΙΩΤΑΚΗΣ Ι. , σελ.
 ΠΟΥΛΟΥ Π. , σελ.
 ΣΑΚΟΡΑΦΑ Σ. , σελ.
 ΣΑΡΑΚΙΩΤΗΣ Ι. , σελ.
 ΣΚΟΝΔΡΑ Α. , σελ.
 ΣΚΟΥΦΑ Ε. , σελ.
 ΣΚΡΕΚΑΣ Κ. , σελ.
 ΣΠΑΝΑΚΗΣ Β. , σελ.
 ΣΤΑΜΕΝΙΤΗΣ Δ. , σελ.
 ΣΥΝΤΥΧΑΚΗΣ Ε. , σελ.
 ΣΥΡΜΑΛΕΝΙΟΣ Ν. , σελ.
 ΤΖΗΚΑΛΑΓΙΑΣ Ζ. , σελ.
 ΤΟΥΡΝΑΣ Ε. , σελ.
 ΦΑΜΕΛΛΟΣ Σ. , σελ.
 ΦΙΛΗΣ Ν. , σελ.
 ΦΩΤΙΟΥ Θ. , σελ.
 ΧΑΤΖΗΒΑΣΙΛΕΙΟΥ Α. , σελ.
 ΧΗΤΑΣ Κ. , σελ.
 ΧΡΗΣΤΙΔΟΥ Ρ. , σελ.
 ΧΡΥΣΟΜΑΛΛΗΣ Μ. , σελ.

Γ. Επί της ένστασης αντισυνταγματικότητας:
 ΑΡΣΕΝΗΣ Κ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΡΗΓΟΡΙΑΔΗΣ Κ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΟΥΓΚΑΛΟΣ Γ. , σελ.
 ΣΤΑΪΚΟΥΡΑΣ Χ. , σελ.
 ΤΣΑΒΔΑΡΙΔΗΣ Λ. , σελ.
 ΦΑΜΕΛΛΟΣ Σ. , σελ.

Δ. ΠΑΡΕΜΒΑΣΕΙΣ:
 ΜΠΟΥΡΑΣ Α. , σελ.
 ΠΑΠΠΑΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΔ΄

Πέμπτη 28 Ιουλίου 2022

Αθήνα, σήμερα στις 28 Ιουλίου 2022, ημέρα Πέμπτη και ώρα 9.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-7-2011 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΓ΄ συνεδριάσεώς του, της Τετάρτης 27 Ιουλίου 2022, σε ό,τι αφορά στην ψήφιση στο σύνολό του σχεδίου νόμου: «Σύσταση Δικαστικής Αστυνομίας και λοιπές επείγουσες διατάξεις του Υπουργείου Δικαιοσύνης».)

Η Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: «Διατάξεις για την απλοποίηση της περιβαλλοντικής αδειοδότησης, θέσπιση πλαισίου για την ανάπτυξη των Υπεράκτιων Αιολικών Πάρκων, την αντιμετώπιση της ενεργειακής κρίσης, την προστασία του περιβάλλοντος και λοιπές διατάξεις».

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Διατάξεις για την απλοποίηση της περιβαλλοντικής αδειοδότησης, θέσπιση πλαισίου για την ανάπτυξη των Υπεράκτιων Αιολικών Πάρκων, την αντιμετώπιση της ενεργειακής κρίσης, την προστασία του περιβάλλοντος και λοιπές διατάξεις».

Η Διάσκεψη των Προέδρων αποφάσισε στη συνεδρίασή της στις 21 Ιουλίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών. Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συμφώνησε.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κατ’ αρχάς θέλω να σας ενημερώσω ότι η Κοινοβουλευτική Ομάδα του ΣΥΡΙΖΑ, διά της εισηγήτριας και του Κοινοβουλευτικού Εκπροσώπου, καταθέτει αίτηση αντισυνταγματικότητας επί των άρθρων που αναφέρονται στην παράκαμψη εκ μέρους της Κυβέρνησης των αποφάσεων του Συμβουλίου της Επικρατείας, που προσβάλλουν τον δημόσιο χαρακτήρα της διαχείρισης του νερού και το συνταγματικό δικαίωμα της πρόσβασης στο αγαθό του νερού.

(Η κατατεθείσα από την Κοινοβουλευτική Ομάδα του ΣΥΡΙΖΑ αίτηση αντισυνταγματικότητας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 3α)

ΑΛΛΑΓΗ ΣΕΛΙΔΑΣ

**ΣΩΚΡΑΤΗΣ ΦΑΜΕΛΛΟΣ:** Ταυτόχρονα, κύριε Πρόεδρε, θέλω να υποβάλω και μία πρόταση επί της διαδικασίας.

Χθες το βράδυ η Κυβέρνηση, συνεπής στην αντικοινοβουλευτική της πρακτική, προχώρησε στην κατάθεση τροπολογιών εκ μέρους των Υπουργείων, και του Υπουργείου Ανάπτυξης και του Υπουργείου Παιδείας και του Υπουργείου Περιβάλλοντος.

Κατ’ αρχάς, οφείλω να δώσω συγχαρητήρια στους «άριστους» της Κυβέρνησης που κατάφεραν να φέρουν τροπολογία για την πρόσφατη νομοθετική πρωτοβουλία του Υπουργείου Παιδείας. Αν καταφέρνετε να καταθέτετε τροπολογίες μία βδομάδα μετά την ψήφιση του νόμου, θα θέλαμε να μας πείτε σε ποιο κολλέγιο των αρίστων έχετε σπουδάσει, για να δούμε αν μπορεί ο ελληνικός λαός να έχει πρόσβαση σε τέτοια αριστεία.

(Χειροκροτήματα από την πτέρυγα του ΣΥΡΙΖΑ)

Αυτή είναι η αριστεία σας; Μέσα σε μία εβδομάδα από την ψήφιση του κατάπτυστου νομοσχεδίου της κ. Κεραμέως, που μειώνει την αξία της ανώτατης εκπαίδευσης, φέρνετε τροπολογία;

Κύριε Πρόεδρε, οφείλω να πω και κάτι για το Υπουργείο Περιβάλλοντος και Ενέργειας. Μαθαίνουμε σήμερα από τις εφημερίδες και από τον Τύπο ότι το Υπουργείο θα φέρει και άλλη τροπολογία που δεν έχει κατατεθεί ακόμα, όσον αφορά την πρόσφατη ανακοίνωση υπέρογκων χρεώσεων στο πάγιο του ρεύματος.

Προσέξτε. Παρ’ ότι ξεκίνησε η διαδικασία της Ολομέλειας, παρ’ ότι χθες το βράδυ έφεραν τροπολογίες που τις έκρυψαν από τις επιτροπές, πολλές εκ των οποίων μάλιστα έχουν χαριστικές διατάξεις εις βάρος του δημοσίου συμφέροντος, δεν τις έφεραν στην επιτροπή.

**ΠΡΟΕΔΡΕΥΩΝ (Αθανάσιος Μπούρας):** Κύριε Φάμελλε, σας έδωσα τον λόγο. Μην πάτε σε γενικότερη τοποθέτηση όλων.

**ΣΩΚΡΑΤΗΣ ΦΑΜΕΛΛΟΣ:** Επί της διαδικασίας, κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Έγινε κατανοητό το αίτημα.

**ΣΩΚΡΑΤΗΣ ΦΑΜΕΛΛΟΣ:** Όχι, κύριε Πρόεδρε. Θέλουμε απάντηση.

**ΔΙΟΝΥΣΙΟΣ ΣΤΑΜΕΝΙΤΗΣ:** Σας αφήσαμε να μιλήσετε σαράντα λεπτά στις επιτροπές. Εδώ έχετε δεκαπέντε λεπτά…

**ΣΩΚΡΑΤΗΣ ΦΑΜΕΛΛΟΣ:** Σας παρακαλώ. Σας ενοχλούν αυτά, το καταλαβαίνουμε. Θέλουμε μία απάντηση από το Υπουργείο.

Προτίθεται το Υπουργείο να φέρει τροπολογία η οποία έχει ως βασικό στόχο να ελέγξει τον ανεξέλεγκτο κ. Στάση, που διόρισε το Μαξίμου, και έχει βάλει υπέρογκες χρεώσεις στο πάγιο των λογαριασμών της ΔΕΗ; Σκοπεύει το Υπουργείο Περιβάλλοντος να φέρει τροπολογία για να ελέγξει τα ανεξέλεγκτα «γαλάζια» παιδιά που πλουτίζουν εις βάρος των Ελλήνων και των Ελληνίδων; Θα μας πείτε την αλήθεια;

(Χειροκροτήματα από την πτέρυγα του ΣΥΡΙΖΑ)

Εμείς σας είπαμε, σήμερα θα αντιμετωπίσετε την πραγματικότητα. Δεν θα σας επιτρέψουμε να παραβιάσετε την κοινοβουλευτική διαδικασία. Τα έχετε….

**ΠΡΟΕΔΡΕΥΩΝ (Αθανάσιος Μπούρας):** Κύριε Φάμελλε,δεν σας έδωσα τον λόγο.

**ΣΩΚΡΑΤΗΣ ΦΑΜΕΛΛΟΣ:** …τη Βουλή δεν θα την προσβάλετε.

**ΔΙΟΝΥΣΙΟΣ ΣΤΑΜΕΝΙΤΗΣ:** Είναι διαδικασία αυτό;

**ΠΡΟΕΔΡΕΥΩΝ (Αθανάσιος Μπούρας):** Κύριε Φάμελλε, καταχράστε τη δική μου ευγενή πρόθεση να σας δώσω τον λόγο επί ενός θέματος που θέτετε και εσείς κάνετε μία γενικευμένη τοποθέτηση κοινοβουλευτικού ελέγχου. Δεν είναι σωστό και άλλη φορά δεν θα επαναληφθεί.

Κυρίες και κύριοι συνάδελφοι, στο σημείο αυτό επιτρέψτε μου να ανακοινώσω στο Σώμα το δελτίο επίκαιρων ερωτήσεων της Παρασκευής 29 Ιουλίου, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 940/25-7-2022 επίκαιρη ερώτηση του Βουλευτή Καρδίτσας του Συνασπισμού Ριζοσπαστικής Αριστεράς κ. Σπυρίδωνος Λάππα προς τον Υπουργό Προστασίας του Πολίτη, με θέμα: «Υπερπληθυσμός κρατουμένων στις φυλακές».

2. Η με αριθμό 926/21-7-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτπρος τον ΥπουργόΑγροτικής Ανάπτυξης και Τροφίμων,με θέμα: «Άμεση και καθολική αποζημίωση για καλλιεργητές καπνών, βαμβακιού, ηλίανθου, καλαμποκιού από ασθένειες που πλήττουν δραστικά την φετινή παραγωγή στη Θράκη».

3. Η με αριθμό 919/19-7-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος τον Υπουργό Περιβάλλοντος και Ενέργειας, με θέμα: «Να κλείσει το Αττικό Ζωολογικό Πάρκο».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 931/22-7-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Υποδομών και Μεταφορών,με θέμα: «Θα τηρήσετε επιτέλους τις δεσμεύσεις σας για την άμεση δημοπράτηση του ώριμου έργου του νέου Δικαστικού Μεγάρου Ηρακλείου;».

2. Η με αριθμό 933/25-7-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος τον Υπουργό Αγροτικής Ανάπτυξης και Τροφίμων,με θέμα: «Κυβερνητική αδράνεια για NutriScore που απειλεί το ελαιόλαδο».

3. Η με αριθμό 932/22-7-2022 επίκαιρη ερώτηση της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίουπρος τον Υπουργό Υποδομών και Μεταφορών,με θέμα: «Αποτελεσματική αξιοποίηση των στελεχών που εργάζονται ως ΙΔΟΧ στο πεδίο της αποκατάστασης επιπτώσεων φυσικών καταστροφών».

4. Η με αριθμό 935/25-7-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Υγείας, με θέμα: «Ανεξέλεγκτη μεταφορά ευπαθών και χημικών προϊόντων από τις εταιρείες ταχυδιανομών».

5. Η με αριθμό 936/25-7-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος τον Υπουργό Προστασίας του Πολίτη,με θέμα: «Ανύπαρκτοι οι έλεγχοι των αστυνομικών αρχών στις αυτοσχέδιες προσθήκες κουτιών μεταφοράς στα δίκυκλα ταχυδιανομών».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5685/223/7-6-2022 ερώτηση και αίτηση κατάθεσης εγγράφων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων,με θέμα: «Θα αξιοποιήσετε επιτέλους τις προτάσεις του ΠΑΣΟΚ - Κινήματος Αλλαγής και τη μελέτη για την κοινωνική κατοικία που εκπονήθηκε από το 2014;»

Η με αριθμό 5717/229/9-6-2022 ερώτηση και αίτηση κατάθεσης εγγράφων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας,με θέμα: «Άρνηση του Υπουργού να συμμορφωθεί με τον Κανονισμό της Βουλής στην περίπτωση της εγκατάστασης υγροποιημένου φυσικού αερίου στην είσοδο του λιμανιού στον Βόλο».

Κυρίες και κύριοι συνάδελφοι, σχετικά με την αίτηση αντισυνταγματικότητας, η οποία κατατέθηκε από την Κοινοβουλευτική Ομάδα του ΣΥΡΙΖΑ προηγουμένως, σας ενημερώνω ότι πριν από ένα λεπτό κατέθεσε, επίσης, αίτηση αντισυνταγματικότητας και η Κοινοβουλευτική Ομάδα του ΜέΡΑ25.

(Η κατατεθείσα από την Κοινοβουλευτική Ομάδα του ΜέΡΑ25 αίτηση αντισυνταγματικότητας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 8α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κατά πάγια πρακτική, την οποία θα μου επιτρέψετε να την ξέρω πολλά χρόνια, πρώτα γίνεται ο κύκλος των εισηγητών. Επειδή δεν έχουν προλάβει οι συνάδελφοι να ενημερωθούν. Τι καλύτερο, δηλαδή, από αυτό; Είναι και πολυσέλιδες. Θα δοθούν να φωτοτυπωθούν, να μοιραστούν, να μελετηθούν κατά τον χρόνο που θα διαρκεί η τοποθέτηση των εισηγητών και των ειδικών αγορητών. Και εκεί τελειώνει το θέμα.

Απλά, θέλατε τον λόγο για να κάνετε μια, κατά την άποψή μου, άστοχη παρέμβαση. Δεν λέω τίποτα άλλο.

Παρακαλώ να ανοίξει ο κατάλογος εγγραφής των συναδέλφων.

Τον λόγο τώρα έχει ο εισηγητής της Νέας Δημοκρατίας κ. Διονύσιος Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, ξέρετε, το να παίρνουμε τον λόγο και να μιλάμε για τρία-τέσσερα λεπτά ή σαράντα λεπτά στην επιτροπή, πέραν του ότι δεν είμαστε εντάξει με τον θεσμικό ρόλο του Κοινοβουλίου, δεν σεβόμαστε και τους συναδέλφους Βουλευτές, οι οποίοι περιορίζονται στα επτά λεπτά.

Έχετε, αγαπητοί συνάδελφοι, απεριόριστο χρόνο στα δεκαπέντε λεπτά και στη δευτερολογία για να υποστηρίξετε αυτά που θέλετε.

Προσερχόμαστε σήμερα στην Ολομέλεια για τη συζήτηση και ψήφιση του σχεδίου νόμου του Υπουργείου Περιβάλλοντος και Ενέργειας «Διατάξεις για την απλοποίηση της περιβαλλοντικής αδειοδότησης, θέσπιση πλαισίου για την ανάπτυξη των Υπεράκτιων Αιολικών Πάρκων, την αντιμετώπιση της ενεργειακής κρίσης, την προστασία του περιβάλλοντος και λοιπές διατάξεις».

Πρόκειται για ένα ρεαλιστικό νομοσχέδιο που αποτελείται από πέντε μέρη. Στο πρώτο μέρος του περιλαμβάνει πλήθος διατάξεων για την επίλυση σοβαρών και επειγόντων ζητημάτων που αφορούν εν συνόλω την προστασία του φυσικού και αστικού περιβάλλοντος, καθώς και την αντιμετώπιση των συνεπειών και ζητημάτων που προκαλεί η ενεργειακή κρίση. Στα υπόλοιπα τέσσερα μέρη ενσωματώνει λοιπές διατάξεις των Υπουργείων Παιδείας και Θρησκευμάτων, Οικονομικών, Ανάπτυξης και Επενδύσεων, Εσωτερικών, Εξωτερικών και Υγείας.

Κυρίες και κύριοι συνάδελφοι, η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης από την πρώτη στιγμή έθεσαν πολύ ψηλά στις προτεραιότητες τα ζητήματα του περιβάλλοντος και της ενέργειας. Ένα πλήθος νομοθετικών πρωτοβουλιών ξεδιπλώνει σταδιακά το σχέδιό μας για τη μετάβαση στην πράσινη οικονομία, την αντιμετώπιση των συνεπειών της κλιματικής αλλαγής, αλλά και την αντιμετώπιση των συνεπειών της ενεργειακής κρίσης που έχει ξεσπάσει τον τελευταίο χρόνο.

Συνεχίζοντας, επομένως, το σημαντικό έργο στον τομέα περιβάλλοντος και ενέργειας, η ηγεσία του Υπουργείου φέρνει προς ψήφιση το συγκεκριμένο σχέδιο νόμου, το οποίο περιλαμβάνει οκτώ σημαντικές παρεμβάσεις, οι οποίες έχουν ως εξής: Απλοποίηση της διαδικασίας περιβαλλοντικής αδειοδότησης και ελέγχων. Εξορθολογισμός των επιτρεπόμενων χρήσεων γης και στις ζώνες προστατευόμενων περιοχών. Ρύθμιση θεμάτων ΟΦΥΠΕΚΑ και Πράσινου Ταμείου. Ρύθμιση θεμάτων δασικών χαρτών και επιτρεπόμενων χρήσεων σε δάση και δασικές εκτάσεις. Θέσπιση του πλαισίου για την ανάπτυξη των υπεράκτιων αιολικών πάρκων. Ρύθμιση θεμάτων χρηματοδότησης για κατασκευή υποδομών φυσικού αερίου και για την κατασκευή έργων ηλεκτρικής ενέργειας. Ρύθμιση θεμάτων κυκλικής οικονομίας. Και τέλος, επικαιροποίηση σημείων της πολεοδομικής νομοθεσίας.

Πρώτη παρέμβαση αποτελούν οι διατάξεις για την απλοποίηση της περιβαλλοντικής αδειοδότησης και των περιβαλλοντικών ελέγχων. Αρχικά έχουμε την τροποποίηση και την εξαίρεση από τη συνηθισμένη διαδικασία περιβαλλοντικής αδειοδότησης έργων αμιγώς στρατιωτικών που αφορούν συγκεκριμένους σκοπούς εθνικής άμυνας και έκτακτα περιστατικά πολιτικής προστασίας.

Ρυθμίζονται ακόμα ζητήματα για την περιβαλλοντική αδειοδότηση έργων που στοχεύουν στη μείωση της γραφειοκρατίας, όταν έχουμε τροποποιήσεις ήσσονος σημασίας. Επιπρόσθετα τακτοποιούνται τα θέματα που έχουν σχέση με τους περιβαλλοντικούς ελέγχους. Παρέχεται επίσης η δυνατότητα στον φορέα του έργου να πληρώνει απευθείας τους πιστοποιημένους αξιολογητές μελετών περιβαλλοντικών επιπτώσεων έργου χωρίς να απαιτείται η μεσολάβηση του Πράσινου Ταμείου.

Και τέλος όσον αφορά την απλοποίηση των περιβαλλοντικών αδειοδοτήσεων προβλέπεται η τροποποίηση διοικητικών κυρώσεων για περιβαλλοντικές παραβάσεις με τεχνικού χαρακτήρα διορθώσεις και μειώνονται προφανώς και τα ελάχιστα προβλεπόμενα ώστε να μην έχουμε δυσαναλογία.

Δεύτερη παρέμβαση είναι διατάξεις για τις χρήσεις γης και τις προστατευόμενες περιοχές. Και εδώ έχουμε ρύθμιση για απαλλαγή από τους περιορισμούς των χρήσεων γης για φάρους και στρατιωτικές εγκαταστάσεις. Μπορούν έτσι να χωροθετούνται όπου κρίνεται απαραίτητο για την εξυπηρέτηση της ναυσιπλοΐας και της εθνικής άμυνας. Παράλληλα προβλέπονται τροποποιήσεις επιτρεπόμενες χρήσεις στις ζώνες προστατευόμενων περιοχών του δικτύου «NATURA 2000». Πρόκειται για εξορθολογισμό της νομοθεσίας, απλοποίηση των χρήσεων γης και τεχνικές διορθώσεις.

Υπάρχουν συγκεκριμένες προβλέψεις ανά ζώνη προστατευόμενων περιοχών που είναι απόλυτα συνυφασμένες με το πνεύμα του νόμου, το σεβασμό στο περιβάλλον και τη μέριμνα για την προστασία του. Όσον αφορά τις τεχνικές διορθώσεις στο κομμάτι αυτό, να σημειώσουμε ότι υπάρχει ρητή πρόβλεψη ότι ειδικές περιβαλλοντικές μελέτες και στα προεδρικά διατάγματα δεν μπορούν να περιλαμβάνουν περιοχές που θα βρίσκονται εκτός των ορίων των λεγόμενων περιοχών.

Και επιτρέψτε μου στις ρυθμίσεις αυτές να σταθώ και λίγο περισσότερο, προκειμένου να αποσαφηνιστούν ορισμένα ζητήματα που ακούστηκαν αυτό το διάστημα. Πρώτον, ο ισχυρισμός ότι επιτρέπονται χρήσεις που ως τώρα απαγορεύονται, δεν ανταποκρίνεται στην πραγματικότητα. Άλλο ένα ψέμα. Οι διατάξεις του παρόντος έχουν πιο ρεαλιστική προσέγγιση στο ζήτημα, καθώς η αυστηρή προστασία θα μπορεί να ελεγχθεί και να τηρηθεί.

Τώρα όσον αφορά το κρίσιμο ζήτημα των ΑΕΠ σε περιοχές «NATURA», γιατί όχι λέμε εμείς; Και δεν το λέμε μόνο εμείς. Το λένε και οι κατευθύνσεις της Ευρωπαϊκής Επιτροπής όπως αυτές αποτυπώνονται στη δέσμη προτάσεων που συνθέτει την πρωτοβουλία RepowerEU για την επιτάχυνση της διαδικασίας ΑΠΕ. Είναι κατευθύνσεις οι οποίες είναι σε απόλυτη αντίθεση με τον υπέρμετρο περιορισμό των ΑΠΕ. ιδιαίτερα επισημαίνεται η ρητή αναφορά ότι οι ΑΠΕ συνιστούν έργα υπέρτατου δημοσίου συμφέροντος.

Συνεχίζω. Παραβιάζει το παρόν σχέδιο νόμου την ενωσιακή νομοθεσία; Όχι δεν την παραβιάζει. Σύμφωνα με την ενωσιακή νομοθεσία δεν απαγορεύεται να εκτελούνται, a priori, συγκεκριμένα έργα και δραστηριότητες σε περιοχές «NATURA». Αντιθέτως η Ευρωπαϊκή Επιτροπή μας εγκαλεί γιατί δεν κάνουμε την δέουσα εκτίμηση επιπτώσεων στα έργα που δεν αδειοδοτούνται περιβαλλοντικά. Και έτσι για πρώτη φορά θεσπίζεται η συγκεκριμένη διαδικασία, ιδιαίτερα σημαντική παρέμβαση για την προστασία του περιβάλλοντος.

Τέλος ο ισχυρισμός ότι παραβιάζεται η πρόσφατη απόφαση της Κυβέρνησης για τα απάτητα βουνά είναι επίσης ανακριβής, καθώς με το παρόν θέτουμε γενικούς οριζόντιους κανόνες προστασίας που ανταποκρίνονται στις ανάγκες κάθε συγκεκριμένου προστατευτέου αντικείμενου. Όταν λέμε σε ορισμένες ζώνες απόλυτης προστασίας μπορούν να υπάρχουν κάποιοι δρόμοι, αυτό δεν σημαίνει απαραίτητα ότι σε όλες θα επιτρέπονται δρόμοι. Εκεί λοιπόν που έχουν θεσπιστεί περιοχές άνευ δρόμων, απάτητα βουνά, τα οποία συμπληρώθηκαν με άλλα δύο χθες ως προσωρινό μέτρο διαχείρισης μέχρι την ολοκλήρωση της μελέτης, αυτό θα λαμβάνεται υπ’ όψιν και κατά τη σύνταξη των ειδικών περιβαλλοντικών μελετών και των αντίστοιχων προεδρικών διαταγμάτων.

Τρίτη παρέμβαση του νομοσχεδίου αποτελούν οι ρυθμίσεις για τη λειτουργία του οργανισμού φυσικού περιβάλλοντος και κλιματικής αλλαγής, αλλά και για το Πράσινο Ταμείο για ζητήματα τεχνικής φύσεως, ενώ διευκρινίζεται η προέλευση των πόρων του ΟΦΥΠΕΚΑ και γενικότερα τακτοποιούνται θέματα οικονομικής διαχείρισης του οργανισμού. Ταυτόχρονα εισάγονται ρυθμίσεις που σχετίζονται με τη στελέχωση του οργανισμού. Σκοπός αυτών των διατάξεων είναι η ορθότερη λειτουργία του οργανισμού, η αποδοτικότερη δραστηριότητα αλλά και η μείωση της γραφειοκρατίας των δραστηριοτήτων του. Άραγε δεν θα ψηφίσετε αυτές τις διατάξεις που θωρακίζουν τα δάση μας;

Εν συνεχεία τέταρτη παρέμβαση αποτελεί η προώθηση πολεοδομικών και χωροταξικών ρυθμίσεων με τις οποίες διευθετούνται όπως η επιτάχυνση της διαδικασίας, η οριοθέτηση μικρών υδατορεμάτων. Προωθείται επιπλέον η υλοποίηση του προγράμματος των ουδέτερων κλιματικά πόλεων μέσα από τη διευκόλυνση των διαδικασιών για τη διασφάλιση των απαιτούμενων χρηματοδοτικών εργαλείων.

Επίσης προβλέπεται η εγκατάσταση κέντρων υψηλής τάσης όπου έχουμε υπογειοποίηση καλωδίων, ενώ απλοποιεί τη διαδικασία έκδοσης οικοδομικών αδειών. Απλοποιούνται οι διαδικασίες για την κατασκευή κοινωφελών έργων και έργων σε περιοχές υπό πολεοδόμηση με την επίσπευση της συνολικής έγκρισης του ρυμοτομικού σχεδίου εφαρμογής. Επιλύονται θέματα κάλυψης προς ενίσχυση της γεωργίας και κτηνοτροφίας. Ορίζονται έννοιες που έως σήμερα έχουν ασαφές περιεχόμενο όπως αυτές της φέρουσας ικανότητας και των ενεργειακών σχημάτων που συμφώνησαν στην επιτροπή οι εκπρόσωποι των φορέων. Και τέλος παρατείνεται η ισχύς των οικοδομικών αδειών δεδομένων της αδυναμίας υλοποίησης αυτών λόγω των απρόσμενων συνθηκών που έλαβαν ή λαμβάνουν χώρα κατά το τελευταίο έτος.

Και έρχομαι στην πέμπτη και ιδιαίτερα σημαντική παρέμβαση που καλείται να παίξει κομβικό ρόλο στην προσπάθεια της χώρας μας για αλλαγή του ενεργειακού μείγματος, της ενεργειακής ασφάλειας και μείωση της χρήσης των συμβατικών καυσίμων, η οποία δεν είναι άλλη από τη θεσμοθέτηση της ανάπτυξης υπεράκτιων αιολικών πάρκων. Τα βασικά που πρέπει να τονίσουμε στη συγκεκριμένη πρωτοβουλία είναι: Πρώτον, στη διαδικασία κεντρικό ρόλο διαδραματίζει το δημόσιο, καθώς το κράτος θα είναι αυτό που θα επιλέξει τις θαλάσσιες περιοχές όπου είναι δυνατή η ανάπτυξη υπεράκτιων αιολικών πάρκων. Δεύτερον, θα είναι αυτό που θα ωριμάσει και θα ελέγχει την αδειοδοτική διαδικασία παραδίδοντας ύστερα από ανταγωνιστική διαδικασία στον επενδυτή για την περαιτέρω ωρίμανση τους. Τρίτον οι άδειες θα χορηγούνται σε ενδιαφερόμενους οι οποίοι θα πληρούν συγκεκριμένα τεχνικά και οικονομικά κριτήρια και οι οποίοι θα υποβάλλουν και σχετική εγγυητική επιστολή.

Τέταρτον, ο διαγωνισμός θα τρέξει από τη Ρυθμιστική Αρχή Ενέργειας. Πέμπτον, για την επιλογή του επενδυτή και για τη χορήγηση λειτουργικής ενίσχυσης κριτήριο θα είναι η χαμηλότερη τιμή προσφοράς ευρώ ανά μεγαβατώρα για την αποζημίωση της παραγόμενης ενέργειας από το έργο που αναπτύσσεται εντός συγκεκριμένης περιοχής εγκατάστασης. Και έκτον, ο συμμετέχων που θα επιλεγεί από την ανταγωνιστική διαδικασία υποβολής προσφορών για τη συγκεκριμένη περιοχή εγκατάστασης, θα έχει το αποκλειστικό δικαίωμα για την αδειοδότηση, ανάπτυξη και εκμετάλλευση του έργου εντός της περιοχής εγκατάστασης.

Ολοκληρώνεται έτσι με αυτό τον τρόπο μια μεγάλη νομοθετική διαδρομή ενίσχυσης συνολικά των ΑΠΕ στη χώρα μας που θα κάνει τη χώρα μας πιο πράσινη, πιο φιλική στο περιβάλλον και θα παρέχει φθηνή και φιλική ενέργεια στους πολίτες.

Συνεχίζοντας με την έκτη ρυθμίζονται και ζητήματα αναφορικά με τον νόμο για τα πλαστικά μιας χρήσης μέσα από τον επανακαθορισμό των αρμόδιων αρχών ελέγχου. Βασική αλλαγή αποτελεί η ανάθεση του ελέγχου των σημείων λιανικής πώλησης πλαστικών μιας χρήσης στη διυπηρεσιακή μονάδα ελέγχου αναφοράς. Ακόμη ρυθμίζονται οι κυρώσεις και τα πρόστιμα για παραβάσεις του νόμου για τα πλαστικά μιας χρήσης. Σκοπός είναι η εναρμόνιση με τις διατάξεις του νόμου - πλαισίου για τη διαχείριση αποβλήτων, ενώ τέλος προβλέπεται και η ενίσχυση του συστήματος χωριστής συλλογής αποβλήτων.

Έβδομη παρέμβαση του παρόντος αποτελούν οι ρυθμίσεις για την αντιμετώπιση ενεργειακής κρίσης και τη συνέχιση της ενίσχυσης των καταναλωτών, καθώς για την αντιμετώπιση των καθυστερήσεων που παρουσιάζουν στην υλοποίηση έργων υποδομών φυσικού αερίου και ενίσχυση του διασυνδεδεμένου δικτύου. Επιγραμματικά αναφέρω: Παράταση της επιδότησης του ρεύματος για το μήνα Ιούνιο. Καθορισμός των όρων και του τρόπου της διαδικασίας χρηματοδότησης από εθνικούς και ενωσιακούς πόρους έργων υποδομής, ηλεκτρικής ενέργειας και φυσικού αερίου. Απλοποίηση της διαδικασίας κατασκευής κρίσιμων για την ανάπτυξη του δικτύου έργων υποδομής και εγκαταστάσεων κοινής ωφέλειας. Επιτάχυνση της ολοκλήρωσης των εργασιών υφιστάμενων εγκαταστάσεων για την κατασκευή νέων ηλεκτρολογικών εγκαταστάσεων. Υποχρέωση των διαχειριστών για την κάλυψη των στόχων ενεργειακής απόδοσης της χώρας. Και τέλος ρύθμιση των υποχρεώσεων των διαχειριστών για την επίτευξη των εθνικών στόχων ενεργειακής απόδοσης. Και παρέχεται προφανώς και η δυνατότητα υλοποίησης έργων γεωθερμίας που έχουν ενταχθεί στον αναπτυξιακό ν.4399/2016.

Όγδοη παρέμβαση αποτελούν οι διατάξεις για την δασική προστασία και τη ρύθμιση ζητημάτων που αφορούν τις δασικές υπηρεσίες. Ειδικότερα περιλαμβάνονται ρυθμίσεις για την επιτάχυνση των διαδικασιών αποτύπωσης του χαρακτήρα των εκτάσεων στους δασικούς χάρτες. Εισάγεται η δυνατότητα διόρθωσης προδήλων σφαλμάτων σε κυρωμένους χάρτες σε περιπτώσεις φωτοερμηνευτικών ή τεχνικών λαθών.

Τέλος, με στόχο την ενίσχυση του τουρισμού αποσαφηνίζεται το υφιστάμενο πλαίσιο στις ήδη εγκριθείσες επεμβάσεις εντός δασικού χαρακτήρα ώστε να υπάρχει δυνατότητα επέκτασης τουριστικών εγκαταστάσεων υπό τις ειδικότερες προϋποθέσεις που τίθενται από σήμερα.

Αγαπητές, αγαπητοί συνάδελφοι, το δεύτερο μέρος του νομοσχεδίου περιλαμβάνει διατάξεις οικονομικού, αναπτυξιακού χαρακτήρα οι οποίες κλείνουν εκκρεμότητες, ρυθμίζουν ζητήματα, διορθώνουν αστοχίες λύνουν προβλήματα και ξεπερνούν εμπόδια. Πρόκειται για ρυθμίσεις του Υπουργείου Οικονομικών και του Υπουργείου Ανάπτυξης Επενδύσεων.

Ιδιαίτερα θέλω να σταθώ στις διατάξεις του Μέρους Γ΄ που συνθέτουν μια ολοκληρωμένη μεταρρύθμιση για τη δημιουργία μιας σύγχρονης μουφτείας με επικεφαλής τον μουφτή που θα απολαμβάνει το κύρος που αντιστοιχεί στη θέση του. Στόχος είναι η κάλυψη σημαντικού κενού που υπάρχει έως σήμερα στη νομοθεσία μας για μια σειρά από ζητήματα κομβικής σημασίας που αφορούν στην μουσουλμανική μειονότητα της Θράκης με απόλυτο σεβασμό στην θρησκευτική τους ταυτότητα. Εισάγεται ένα νέο, σύγχρονο και ολοκληρωμένο θεσμικό πλαίσιο για τις μουφτείες και τους Μουφτήδες στη Θράκη που λαμβάνει υπ’ όψιν τις συνταγματικές επιταγές αλλά και τις διεθνείς υποχρεώσεις της χώρας μας.

Επιλύεται σειρά προβλημάτων που είχαν διαπιστωθεί στην πράξη και τα οποία είτε λόγω ασάφειας διατάξεων που ίσχυαν μέχρι τώρα είτε λόγω αλλαγής των συνθηκών συνιστούσαν εμπόδιο στη σωστή λειτουργία των μουφτειών.

Παράλληλα στο υπό συζήτηση σχέδιο νόμου περιλαμβάνονται και διατάξεις του Υπουργείου Εσωτερικών με τις οποίες ρυθμίζονται ζητήματα προϋπολογισμού των ΟΤΑ για τα καταφύγια ζώων συντροφιάς, ενώ περιλαμβάνονται και ρυθμίσεις για τη διαρκή ηλεκτρονική βάση της διεύθυνσης ηλεκτρονικής διακυβέρνησης ΥΠΑΑΤ και για την παράταση των προθεσμιών σχετικά με τις αδειοδοτήσεις των δημοτικών παιδικών σταθμών όπως και ρυθμίσεις του Υπουργείου Εσωτερικών.

Και τέλος εμπεριέχονται ρυθμίσεις του Υπουργείου Υγείας που προβλέπουν προληπτικές ιατρικές πράξεις σε μετακινούμενους πληθυσμούς και ευπαθείς ομάδες.

Αγαπητές και αγαπητοί συνάδελφοι, παρά τα όσα ακούστηκαν στην Αίθουσα των επιτροπών και προοικονομώ ότι θα τα ακούσουμε και σήμερα, οι ρυθμίσεις του πρώτου μέρους είναι ρυθμίσεις πράσινες, φιλοπεριβαλλοντικές, με σεβασμό στο περιβάλλον και τον φυσικό πλούτο της χώρας μας. Χαρακτηρίζονται από πληρότητα και στοχευμένες παρεμβάσεις που θα κλείσουν μεγάλες εκκρεμότητες, θα επιλύσουν σημαντικά προβλήματα, θα μειώσουν τη γραφειοκρατία, και τέλος θα δώσουν μεγαλύτερη ώθηση στην ανάπτυξη των ανανεώσιμων πηγών ενέργειας στη χώρα μας και θα ευνοήσουν τις επενδύσεις.

Δυστυχώς η αντιπολίτευση επέλεξε για συζήτηση και σε αυτό το νομοσχέδιο να εμφανιστεί εκ προοιμίου αντίθετη. Ήρθατε, κυρίες και κύριοι συνάδελφοι, για να διαφωνήσετε. Καμμία διάθεση για διαβούλευση, καμμία διάθεση για λογικά επιχειρήματα, καμμία διάθεση για αντιπροτάσεις και μιλάω κυρίως για την Αξιωματική Αντιπολίτευση. Αλλά όπως σας είπα και χθες στην επιτροπή, αυτό είναι δική σας επιλογή το αν θα προσφέρετε στον διάλογο, αν θα ρητορεύσετε διαμαρτυρόμενοι διαμαρτυρόμενους ή αν για ακόμα μια φορά θα αποχωρήσετε κρυπτόμενοι.

Εμείς όμως θα είμαστε εδώ θα συνεχίσουμε να νομοθετούμε, Θα συνεχίσουμε να εφαρμόζουμε το μεταρρυθμιστικό μας πρόγραμμα και με την ψήφο μας σήμερα θα προσθέσουμε στον μεγάλο κατάλογο των πολιτικών μας πρωτοβουλιών για το περιβάλλον και την ενέργεια το συγκεκριμένο σχέδιο νόμου. Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και για τη συνέπεια στον χρόνο.

Τον λόγο τώρα έχει η εισηγήτρια του ΣΥΡΙΖΑ - Προοδευτική Συμμαχία, η κ. Χαρούλα Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, ίσως οι ιστορικοί του μέλλοντος και οι ψυχολόγοι του μέλλοντος απαντήσουν αν η συγκεκριμένη πολιτική Μητσοτάκη είναι πράγματι θέμα έλλειψης ενσυναίσθησης ή ανικανότητας των αρίστων ή εξυπηρέτησης συγκεκριμένων συμφερόντων. Πάντως η Νέα Δημοκρατία είναι πιστή στην ιδεοληπτική, νεοφιλελεύθερη πολιτική της και ο κ. Μητσοτάκης τρία χρόνια τώρα υλοποιούν μια συγκεκριμένη πολιτική απαξιώνοντας συστηματικά τις ανάγκες της κοινωνίας, εξυπηρετώντας σταθερά ιδιωτικά συμφέροντα. Αυτό φαίνεται σε όλους τους τομείς δραστηριοτήτων και σε όλους τους τομείς πολιτικής.

Μια τέτοια κυβέρνηση λοιπόν δεν μπορεί να αφήσει απ’ έξω τον σημαντικό τομέα του φυσικού περιβάλλοντος και την πλούσια βιοποικιλότητα της πατρίδας μας. Διαπιστώνουμε και βλέπουμε τρία χρόνια τώρα μία φουλ επίθεση στο περιβάλλον, το οποίο περιβάλλον σε ένα άλλο μοντέλο ανάπτυξης συμβατό με τους στόχους του ΟΗΕ, συμβατό με τα θέματα αντιμετώπισης της κλιματικής κρίσης, είναι ένας σοβαρός αναπτυξιακός πόρος. Για την Κυβέρνηση όμως το περιβάλλον φαίνεται και μέσα από αυτές τις νομοθετικές πρωτοβουλίες τριών χρόνων ότι είναι ένα εμπόδιο για τις επενδύσεις που θέλει η Νέα Δημοκρατία, είναι ένα εμπόδιο για την λεγόμενη ανάπτυξη. Οφείλω λοιπόν όμως να πω ότι πράγματι κύριοι της Νέας Δημοκρατίας έχετε μία σταθερή πολιτική από την οποία δεν παρεκκλίνετε. Έχετε συνέχεια, έχετε στόχο, τη θυσία του περιβάλλοντος ουσιαστικά στη δική σας αμφιλεγόμενη ανάπτυξη.

Έχουμε τον νόμο του κ. Χατζηδάκη τον ν.4685/2020, έχουμε τον κλιματικό νόμο 4936/2022 και πάει λέγοντας και επιμέρους ρυθμίσεις σε διάφορα νομοσχέδια κυρίως του Υπουργείου Ανάπτυξης. Με τον νόμο Χατζηδάκη ουσιαστικά καταργήθηκαν οι φορείς διαχείρισης προστατευόμενων περιοχών, δημιουργήθηκαν αυτές οι μονάδες κεντρικά στον ΟΦΥΠΕΚΑ που εδρεύουν στην Αθήνα, έναν κεντρικό οργανισμό, αλλά οι συνέπειες αυτής της αλλαγής φαίνονται και φαίνονται σημαντικά και αυτές τις μέρες τις οποίες διανύουμε. Και όσο και να προσπαθεί ο κύριος Υφυπουργός και στις επιτροπές να μας πει ότι δεν καταργήθηκαν οι φορείς, η πραγματικότητα είναι συγκεκριμένη και οι συνέπειες της πολιτικής Μητσοτάκη στον τομέα αυτό φαίνονται καθημερινά.

Παράλληλα όμως με την ιδεοληψία η οποία χαρακτηρίζει την Κυβέρνηση της Νέας Δημοκρατίας, η Κυβέρνηση αυτή είναι και βαθιά υποκριτική. Δεν είναι υποκρισία άλλη εικόνα να παρουσιάζει ο Πρωθυπουργός στο εξωτερικό και άλλες να είναι οι πολιτικές οι οποίες υλοποιούνται μέσα στην χώρα; Ο πρώτος «πράσινος» Πρωθυπουργός, όπως θέλει να λέγεται, πριν από κάποιο καιρό σε παγκόσμιο συνέδριο διεθνούς ένωσης για την προστασία της φύσης στην Γαλλία δεσμεύτηκε να γίνει πρωταθλήτρια η Ελλάδα στην πλήρη εφαρμογή νομοθεσίας της ΕΕ για την προστασία του περιβάλλοντος. Τόνισε ότι η ανακήρυξη του καθεστώτος προστασίας για όλες τις περιοχές «NATURA 2000» θα ολοκληρωθεί μέχρι το τέλος του 2022 μέσω μιας απολύτους διαφανούς και συμπεριληπτικής διαδικασίας. Σε σύνοδο για την προστασία της Μεσογείου και την προστασία της βιοποικιλότητας ουσιαστικά είχαμε άλλες δεσμεύσεις.

Δεν κυρώνονται όμως από την Κυβέρνηση πρωτόκολλα για την προστασία της Μεσογείου. Η Ευρωπαϊκή Ένωση και το Ευρωπαϊκό Δικαστήριο μας παρέπεμψε τον Δεκέμβριο του 2022 σχετικά με τις προστατευόμενες περιοχές, ενώ ο κ. Μητσοτάκης βιαστικά από το 2019 εξήγγειλε αυτή τη βίαιη απολιγνιτοποίηση έτσι χωρίς πρόγραμμα, ώστε να δείξει την πράσινη φυσιογνωμία του και να λέει ότι είναι ο «πράσινος» Πρωθυπουργός. Την ίδια στιγμή όμως υποκαθιστά τον λιγνίτη από φυσικό αέριο, εξυπηρετώντας βέβαια καρτέλ φυσικού αερίου, αλλά εξαρτώντας τη χώρα μας ακόμα περισσότερο ενεργειακά.

Και εδώ θα πούμε, ποια απολιγνιτοποίηση; Εμείς μιλάμε και η επιστήμη και ο ΟΗΕ και οι ανάγκες παγκόσμια μιλούν για απανθρακοποίηση. Το φυσικό αέριο είναι και αυτό ορυκτό καύσιμο και φαίνεται ότι αυτό είναι πολύ πράσινη πολιτική. Το επαναλαμβάνουμε, η πράσινη μετάβαση αφορά απεξάρτηση από ορυκτά καύσιμα, μετάβαση σε ανανεώσιμες πηγές ενέργειας, σε πολιτικές εξοικονόμησης, σε πολιτικές αποθήκευσης. Το σχέδιο για την ενέργεια και το κλίμα ΕΣΕΚ του ΣΥΡΙΖΑ περιλάμβανε σταδιακή απεξάρτηση από τον λιγνίτη και παράλληλη ανάπτυξη των ΑΠΕ.

Εδώ πέρα βλέπουμε αυτό το βίαιο που λόγω των πραγμάτων, λόγω των γεωπολιτικών εξελίξεων αναγκάζεται να το μαζέψει τώρα. Θα δούμε, όμως, ποιο αποτέλεσμα θα υπάρξει.

Η πολιτική της Νέας Δημοκρατίας, εκτός από ιδεοληψία, χαρακτηρίζεται και από υποκρισία, απαξίωση δημόσιου συμφέροντος, υποτίμηση της κοινωνίας, να μην πω και αναλγησία, την ώρα που έχουμε τόσες δασικές πυρκαγιές, ειδικά το τελευταίο διάστημα και μάλιστα μέσα σε προστατευόμενες περιοχές, όπως είναι το δάσος της Δαδιάς, όπως είναι η Βάλια Κάλντα. Εκεί ακόμα υπάρχει πρόβλημα. Μπορεί να υπάρχει μια ύφεση, φυσικά την ευχόμεθα όλοι, αλλά το πρόβλημα παραμένει και η Κυβέρνηση οφείλει να στέλνει εναέρια μέσα σε συγκεκριμένες περιοχές, γιατί αυτές οι περιοχές έχουν μια ιδιαιτερότητα ως προς την αντιμετώπιση της πυρκαγιάς.

Την ίδια στιγμή, λοιπόν, που γίνονται όλα αυτά, καταθέτει το εν λόγω σχέδιο νόμου. Δίνει οριστικό χτύπημα στην προστασία του περιβάλλοντος. Όσο φιλότιμα ο κύριος Υφυπουργός και χθες στην τέταρτη συνεδρίαση της επιτροπής προσπάθησε να μας πείσει για την κινητοποίηση του μηχανισμού, ότι όλα γίνονται κ.λπ., να μιλήσει για αντιπυρικές ζώνες καθαρισμών, για τα 72 εκατομμύρια που δίνονται για καθαρισμούς και έργα πρόληψης, δεν παρέλειψε να πει ότι οι εργασίες αυτές συνεχίζονται.

Εγώ θα ήθελα να ρωτήσω τον κ. Αμυρά: Πότε ξεκινά η αντιπυρική περίοδος, κύριε Υφυπουργέ; Ξεκινά την 1η Μαΐου. Τώρα είμαστε στην καρδιά του καλοκαιριού, στην καρδιά της αντιπυρικής και τώρα γίνονται αυτές οι εργασίες, κάτι το οποίο δεν αρνήθηκε σε αντίστοιχη συνεδρίαση της Επιτροπής Περιβάλλοντος και της Επιτροπής Περιφερειών και ο Υφυπουργός Κλιματικής Κρίσης κ. Τουρνάς. Άρα, αφήστε τα περί προετοιμασίας.

Την ίδια στιγμή, οι πυροσβέστες δίνουν τη μάχη με ελλιπή μέσα και όλοι τούς χειροκροτάμε -και η Κυβέρνηση- και το αξίζουν πραγματικά, αλλά αν ήθελε η Κυβέρνηση να ανταμείψει αυτούς τους ανθρώπους που σε δύσκολες συνθήκες δίνουν μάχες, δεν θα έφερνε τα άρθρα 39 και 40, τα οποία συνεχίζουν την τριχοτόμηση του Πυροσβεστικού Σώματος και διαχωρίζουν τους εργαζόμενους στην Πυροσβεστική Υπηρεσία. Επίδομα για όλους, όχι μόνο για τις καινούργιες μονάδες ΕΜΟΔΕ.

To νομοσχέδιο συνεχίζει τη λογική της κακής νομοθέτησης που είναι χαρακτηριστική. Από τα ογδόντα επτά άρθρα φτάσαμε στα εκατόν εβδομήντα οκτώ, η διαβούλευση ήταν έξι - επτά μέρες, ο διάλογος με τις περιβαλλοντικές οργανώσεις έγινε στο παρά πέντε. Οφείλουμε να πούμε ότι κάτι απεσύρθη από ρυθμίσεις στην απόλυτη προστασία, αλλά η φιλοσοφία επέμβασης στις περιοχές «NATURA» δεν άλλαξε, γι’ αυτό τον λόγο και οι περιβαλλοντικές οργανώσεις, οι επιστημονικοί φορείς –ακούστηκε και στη συνεδρίαση της Βουλής- είναι αντίθετοι και ζητούν την απόσυρσή του.

Εντυπωσιακά κακή νομοθέτηση είναι τα άρθρα 111 και 112 που περιλαμβάνουν νομοτεχνικές βελτιώσεις του ν.4951/2022 που πρόσφατα ψήφισε η Κυβέρνηση.

Εδώ πέρα θα αναφέρουμε βέβαια και διατάξεις δώδεκα Υπουργείων, μέχρι και του Υπουργείου Παιδείας που είχαμε το νομοσχέδιο πριν από μια εβδομάδα και μπορούσαν εκεί να μπουν οι συγκεκριμένες διατάξεις. Έχουμε, λοιπόν, ένα νομοσχέδιο-«σκούπα». Ζητάμε να αποσυρθεί.

Τι περιλαμβάνει, όμως, το νομοσχέδιο; Πλήθος ρυθμίσεων πολεοδομικών, χωροταξικών, ακυρώνοντας την έννοια χωροταξικού σχεδιασμού, έχουμε συρραφή ρουσφετιών με χαλάρωση ελεγκτικών μηχανισμών και πλήθος εξυπηρετήσεων. Παραβιάζεται το ευρωπαϊκό κεκτημένο και το Σύνταγμα. Σημαντικό περιορισμό της σημασίας της περιβαλλοντικής αδειοδότησης, νέες χρήσεις γης στις προστατευόμενες περιοχές. Νομιμοποιείτε υφιστάμενες παράνομες δραστηριότητες μέσα σε περιοχές «NATURA» πριν ολοκληρωθούν οι ειδικές περιβαλλοντικές μελέτες που είχαν ανατεθεί από την κυβέρνηση ΣΥΡΙΖΑ και τρία χρόνια δεν τις έχετε ολοκληρώσει. Πρακτικά εξαιρείτε έργα από την υποχρεωτική περιβαλλοντική αδειοδότηση με αυθαίρετα κριτήρια. Ο ελεγχόμενος πληρώνει τον ελεγκτή, ανοίγοντας έτσι την πόρτα σε πιθανή συναλλαγή. Ο Υπουργός αποφασίζει. Με απόφαση Υπουργού θα καθορίζεται η φέρουσα χωρική ικανότητα κάθε χωρικής ενότητας.

Στις δασικές υπηρεσίες, που πάνω από δεκαετίες έχουν να στελεχωθούν με προσωπικό, εισάγετε συμβασιούχους. Γιατί δεν κάνετε μόνιμες προσλήψεις στις δασικές υπηρεσίες; Ρίξτε μια ματιά. Χθες μιλούσα με δασολόγο. Το 50% των εργαζομένων είναι πάνω από πενήντα χρονών. Μπορούμε να καταλάβουμε τι σημαίνει αυτό, τι γίνεται στις δασικές υπηρεσίες, εκτός φυσικά από τις ελλείψεις;

Όσον αφορά τα θαλάσσια αιολικά, έχουμε σχεδιασμό υπεράκτιων αιολικών πάρκων, μια μεταρρύθμιση απαραίτητη για την πράσινη μετάβαση. Συμφωνούμε με τα πλωτά αιολικά, όμως πάτε να «κάψετε» το συγκεκριμένο γιατί δεν υπάρχει χωροταξικό για τις ΑΠΕ που περιμένουμε τόσα χρόνια, δεν υπάρχει θαλάσσια χωροταξία. Μη συμμόρφωση, λοιπόν, ασυμβατότητα με την οδηγία 89/2014 για θαλάσσιο χωροταξικό σχεδιασμό.

Όλες οι περιβαλλοντικές οργανώσεις, επιστήμονες, φορείς, πολεοδόμοι, χωροτάκτες, αυτοδιοικητικοί αντιδρούν και εκδίδουν αποφάσεις παραθέτοντας στοιχεία ενάντια στο εν λόγω σχέδιο νόμου.

Δεν μπορώ να μην έλθω και στο θέμα που αφορά το Υπουργείο Παιδείας και το θέμα των μουφτειών, άρθρα 162 με 167. Θεμελιώδες για εμάς ήταν να υπάρξει μια περίοδος διαβούλευσης, έτσι ώστε, όπως είχε επισημανθεί απ’ όλες τις πλευρές της Διακομματικής Επιτροπής για τη Θράκη, να επιτευχθούν συναινέσεις και συγκλίσεις εκεί που είναι δυνατόν με τη μειονότητα και να προλάβουμε έτσι κάθε παρέμβαση της Τουρκίας στα εσωτερικά της Θράκης και οποιαδήποτε προσπάθεια να οργανώσει μια παράλληλη διαδικασία εκλογής μουφτή που η ελληνική πολιτεία δεν θα αναγνωρίσει. Επί της ουσίας έχουμε ισχυρότατες ενστάσεις, εφόσον δεν αξιοποιήθηκε η συστηματική δουλειά που έγινε στην Επιτροπή για τη Θράκη, όπου υπήρχε γενική συμφωνία εξασφάλισης της ευρύτερης δυνατής συναίνεσης της μειονότητας.

Συνεπώς, είμαστε αναγκασμένοι, εάν δεν αποσυρθούν οι διατάξεις αυτές για διαβούλευση, να καταψηφίσουμε, εκτός αν υπάρχουν οι παρακάτω βελτιώσεις: Να διευρυνθεί η αντιπροσωπευτικότητα της συμβουλευτικής επιτροπής ιδίως ως προς τον αριθμό των ιμάμηδων σ’ αυτή, να μην τεθεί ως προϋπόθεση συμμετοχής των ιμάμηδων σ’ αυτήν η εγγραφή στα υφιστάμενα μητρώα του άρθρου 14 του ν.4301/2014, αλλά εγγραφή σε νέο μητρώο. Αντί για απλή εξέταση των τυπικών προσόντων και της επάρκειας των υποψηφίων, όπως συμβαίνει και σήμερα, η επιτροπή να προτείνει στον Υπουργό τους τέσσερις-πέντε επικρατέστερους υποψήφιους κατόπιν συγκριτικής αξιολόγησης. Γενικά οι τυπικές προϋποθέσεις θα πρέπει να μην είναι αυστηρότερες από το προγενέστερο νομικό καθεστώς.

Έρχομαι στα άρθρα 119 και 120 που αφορούν την ΕΥΔΑΠ και την ΕΥΑΘ. Καταθέσαμε και ένσταση αντισυνταγματικότητας. Αγνοείτε την απόφαση του Σ.τ.Ε. για επιστροφή μετοχών από το Υπερταμείο στο δημόσιο, γιατί πιθανόν στην άκρη του μυαλού σας –αυτά είναι τα σχέδιά σας από το ’14, από την εποχή του κ. Σαμαρά- είναι η ιδιωτικοποίηση και του νερού, τη στιγμή που πέραν τού ότι με απόφαση του ΟΗΕ είναι θεμελιώδες ανθρώπινο δικαίωμα, η λογική σε πανευρωπαϊκό και παγκόσμιο επίπεδο είναι να επιστρέφουν τα δίκτυα στο δημόσιο. Εσείς ακολουθείτε ακριβώς το αντίθετο.

Δεν μπορώ βέβαια να μη σχολιάσω στο κεφάλαιο ΙΑ΄ το ότι η Κυβέρνηση αλλάζει πριν στεγνώσει το μελάνι την κατάργηση της ρήτρας αναπροσαρμογής, μειώνει σε δέκα μέρες την ανακοίνωση τιμολογίων των προμηθευτών για τους επόμενους μήνες, ενώ από την ανακοίνωση των τιμών την προηγούμενη Δευτέρα είχε αποδεχτεί ότι τα κυμαινόμενα τιμολόγια σκαρφάλωσαν στο 0,5 ευρώ την κιλοβατώρα και η ρήτρα αναπροσαρμογής εισήλθε στην τιμή και μάλιστα στην περίπτωση της ΔΕΗ η προσαύξηση είναι 15%.

Βέβαια, γνωρίζουμε όλοι ότι προτίθεται η ΔΕΗ να αυξήσει το πάγιο κατά 821%. Κάτι ακούστηκε ότι μπορεί να φέρετε τροπολογία, να ελέγξετε τον άριστο που τοποθετήσατε επικεφαλής. Να το δούμε αυτό.

Καταργείτε επίσης το άρθρο 30 του Κώδικα Προμήθειας Ηλεκτρικής Ενέργειας που προβλέπει ως προς τον χρόνο ενημέρωσης των καταναλωτών τροποποίηση όρων της σύμβασης προμήθειας. Η ενημέρωση λαμβάνει χώρα τουλάχιστον εξήντα μέρες πριν την έναρξη ισχύος των τροποποιήσεων.

Κλείνοντας, κυρίες και κύριοι Βουλευτές, θα πω ότι στην πρόσφατη συνάντηση στο Βερολίνο σαράντα Υπουργών για την κλιματική κρίση, ο Γενικός Γραμματέας του ΟΗΕ Αντόνιο Γκουτέρες είπε: «Η μισή ανθρωπότητα βρίσκεται σε επικίνδυνη ζώνη από πλημμύρες, ξηρασίες, ακραίες καταιγίδες και δασικές πυρκαγιές. Κανένα έθνος δεν έχει ανοσία. Συνεχίζουμε, όμως, τη χρήση των ορυκτών καυσίμων. Έχουμε, όμως, μια επιλογή, συλλογική δράση ή συλλογική αυτοκτονία. Είναι στα χέρια μας». Αυτά είπε και ο Γενικός Γραμματέας του ΟΗΕ.

Εσείς βέβαια φαίνεται και με το εν λόγω σχέδιο νόμου ότι οδηγείτε μεθοδικά στη δεύτερη επιλογή, την αυτοκτονία μας. Επιβάλλεται, λοιπόν και γι’ αυτόν τον λόγο να φύγετε, για να μπορέσει τελοσπάντων να ανασάνει η κοινωνία, να ανασάνει το περιβάλλον. Πώς θα γίνει αυτό; Μέσα από πολιτική αλλαγή και μέσα από μια άλλη κυβέρνηση, δημοκρατική, προοδευτική, την οποία ο ελληνικός λαός και η κοινωνία θα επιβάλει.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να τακτοποιηθεί το Βήμα και να κλείσει το σύστημα της ηλεκτρονικής εγγραφής των συναδέλφων Βουλευτών.

Τον λόγο τώρα έχει ο ειδικός αγορητής του ΠΑΣΟΚ - Κινήματος Αλλαγής ο κ. Γεώργιος Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είμαστε σήμερα δύο μέρες μετά την κατάθεση της μηνυτήριας αναφοράς του Προέδρου του ΠΑΣΟΚ, του Νίκου Ανδρουλάκη, για την απόπειρα παρακολούθησης του κινητού του τηλεφώνου και δυστυχώς τα αναπάντητα ερωτήματα αντί να περιορίζονται πολλαπλασιάζονται. Δεν αρκεί η διαβεβαίωση από την πλευρά της Κυβέρνησης ότι θα κινηθούν όλες οι προβλεπόμενες διαδικασίες για τη διερεύνηση της υπόθεσης.

Δεν χωρούν μισόλογα στην παραβίαση του απορρήτου των επικοινωνιών, όπου θα πρέπει να δούμε ακόμα και την αυστηροποίηση των σχετικών ποινών. Ίσως θα πρέπει εδώ το ελληνικό Κοινοβούλιο να αναπτύξει αντίστοιχα συστήματα ελέγχου και διασφάλισης των επικοινωνιών των Βουλευτών και των Αρχηγών των κομμάτων.

Ο κ. Παπαδημητρίου μας προειδοποίησε από το Βήμα ότι παρόμοια γεγονότα συμβαίνουν και σε εμάς, ένα θέμα που μπορεί να συζητηθεί στη Διάσκεψη των Προέδρων της Βουλής και να ληφθούν σχετικές αποφάσεις. Διότι αυτό αποκαλύφθηκε από υπηρεσίες και ελέγχους που έκανε το Ευρωκοινοβούλιο και όχι από κάποια ελληνική αρχή.

Η καταγγελία του Προέδρου του ΠΑΣΟΚ δεν είναι μόνο πολιτικό θέμα προστασίας ατομικών δικαιωμάτων. Είναι ένα πολιτειακό θέμα που αφορά τον τρόπο λειτουργίας της δημοκρατίας μας. Και το λέω αυτό γιατί η απόπειρα παρακολούθησης του κινητού τηλεφώνου αφορά τον Αρχηγό του τρίτου κόμματος της ελληνικής δημοκρατίας, τον Αρχηγό δηλαδή του κόμματος που μπορεί να λάβει από τον Πρόεδρο της Δημοκρατίας εντολή σχηματισμού κυβέρνησης μετά από εκλογές, αν έχουν αποβεί βέβαια άκαρπες οι προσπάθειες των δύο πρώτων εντολών. Αφορά τον αρχηγό ενός κόμματος τον οποίον επιλέγει να ενημερώσει τηλεφωνικά -το έχει κάνει ήδη σε διαδικασία ο Πρωθυπουργός- για κρίσιμα εθνικά θέματα. Θυμόσαστε την τηλεφωνική επικοινωνία του Πρωθυπουργού μετά τη συνάντησή του με τον κ. Ερντογάν. Δεν είναι, λοιπόν, μια απλή καταγγελία. Είναι ένα πολύ σοβαρό πολιτικό αλλά και πολιτειακό ζήτημα που δεν πρέπει να μείνει τίποτα αναπάντητο σε αυτό.

Γι’ αυτό ακριβώς η Κοινοβουλευτική μας Ομάδα κατέθεσε αίτημα για άμεση σύγκληση της Επιτροπής Θεσμών και Διαφάνειας προκειμένου να κληθούν σε ακρόαση ο επικεφαλής της ΕΥΠ και ο Πρόεδρος της Ανεξάρτητης Αρχής Διασφάλισης Απορρήτου των Επικοινωνιών για να μάθουμε τελικά ποιοι, πώς και για ποιον σκοπό προσπάθησαν να παγιδεύσουν το τηλέφωνο του Αρχηγού του ΠΑΣΟΚ - Κινήματος Αλλαγής. Προς το παρόν για το θέμα μένω σε αυτά. Αναμένουμε βέβαια ανακλαστικά πολύ καλύτερα από την Κυβέρνηση, αλλά κυρίως αναμένουμε απαντήσεις στα ερωτήματα.

Έρχομαι τώρα στο νομοσχέδιο. Κύριε Υπουργέ, έχει γίνει κοινοτυπία πια ο τρόπος με τον οποίον νομοθετείτε. Χαρακτηρίζεται ο τρόπο σας από αλαζονεία, αλλά και από αλά καρτ -κατά περίπτωση- για να μην πω για κατά παραγγελία νομοθέτηση στα νομοσχέδια ιδιαίτερα του Υπουργείου μας.

Στο ζήτημα που αφορά το άρθρο 112, τη ρήτρα αναπροσαρμογής, την ενεργειακή ακρίβεια και τις αποφάσεις της Ευρωπαϊκής Ένωσης πανηγυρίζετε για το γεγονός ότι πετύχαμε ορισμένες εξαιρέσεις στις προχθεσινές ευρωπαϊκές αποφάσεις σχετικά με τη μείωση του φυσικού αερίου. Είναι μια συζήτηση, όμως, που πανηγυρίζει για το σωσμένο δέντρο, αλλά δεν βλέπει το καμένο δάσος. Είναι το καμένο δάσος εν προκειμένω, είναι η συνολική εικόνα της ενεργειακής ακρίβειας και της εξάρτησης της Ελλάδας από το φυσικό αέριο.

Θα συμμεριζόμασταν τους πανηγυρισμούς αν η Κυβέρνηση φρόντιζε να έχουμε ως χώρα χαμηλότερη εξάρτηση από το φυσικό αέριο για την παραγωγή ηλεκτρικής ενέργειας, αλλά γι’ αυτό δυστυχώς ευθύνονται οι επιλογές που έχετε κάνει ως Κυβέρνηση τα τελευταία χρόνια, οι επιλογές των τριών χρόνων των δικών σας, αλλά και οι επιλογές της προηγούμενης κυβέρνησης, πριν από εσάς εννοώ.

Τις τελευταίες μέρες παρακολουθούμε νέες δραματικές αυξήσεις στις τιμές του φυσικού αερίου. Η Κυβέρνηση οφείλει να ενημερώσει τους πολίτες που έχουν πληρώσει πολύ ακριβά την πρόσδεση της Ελλάδας στο εισαγόμενο φυσικό αέριο και να μας δώσει σαφείς απαντήσεις στα εξής δύο κρίσιμα ερωτήματα:

Ποια συγκεκριμένα μέτρα θα λάβετε για να πετύχετε τον ευρωπαϊκό στόχο μείωσης του αερίου που υπογράψατε χτες για τον χειμώνα που έρχεται; Από ποιους συγκεκριμένους τομείς θα κάνετε οικονομία στην κατανάλωση φυσικού αερίου; Αύριο βέβαια θα έχουμε τη δυνατότητα να το συζητήσουμε στην επιτροπή η οποία θα συγκληθεί για να μας ενημερώσετε για όλα αυτά τα ζητήματα. Οφείλει, όμως, η Κυβέρνηση να μας ενημερώσει παράλληλα και για το συνολικό της σχέδιο απεξάρτησης από το εισαγόμενο φυσικό αέριο, εκτός και αν έχετε άλλα σχέδια.

Όσο δεν απαντά σ’ αυτό το βασικό ερώτημα και δεν βάζει αυτόν τον στόχο -σας είχαμε ζητήσει να βάλετε τον στόχο αυτό στον κλιματικό νόμο- τόσο δεν βλέπετε το δάσος και επιμένετε να δείχνετε το δέντρο. Όσο η λέξη «εξοικονόμηση» παραμένει ο τελευταίος τροχός της ενεργειακής άμαξας για εσάς τόσο αυτή θα τρέχει πίσω από τις εξελίξεις και τα αποτελέσματα δυστυχώς δεν είναι για πανηγυρισμούς.

Όπως για παράδειγμα δεν είναι για πανηγυρισμούς τα αποτελέσματα του στόχου που είχατε βάλει εσείς ως Κυβέρνηση στο δικό σας εθνικό σχέδιο για την ενέργεια και το κλίμα, για την ενεργειακή αναβάθμιση του 12%-15% που βάλατε σαν στόχο στα κτήρια το 2030. Το δικό σας ΕΣΕΚ έβαζε στόχο εξήντα χιλιάδες κατοικίες να αναβαθμίζονται ενεργειακά κάθε χρόνο. Πόσο ικανοποιημένοι είστε με αυτά που έχετε πετύχει τα τρία χρόνια τώρα; Εσείς βάλατε τον στόχο και πρέπει να ενημερώσετε τη Βουλή τι έχετε καταφέρει σε αυτό. Πολύ φοβάμαι ότι το ίδιο θα συμβεί με τους στόχους για την εγκατάσταση των υπεράκτιων αιολικών πάρκων μέχρι το 2030, αφού βέβαια δεν φροντίσατε να ολοκληρωθεί το ειδικό χωροταξικό για τις ΑΠΕ και δεν φροντίσατε ασφαλώς να επικαιροποιήσετε ακόμα ούτε το ΕΣΕΚ. Αυτή η αναντιστοιχία των στόχων και αποτελεσμάτων και η ανακολουθία στον σχεδιασμό διακατέχει όλη την ενεργειακή και περιβαλλοντική σας πολιτική.

Αναντιστοιχία, ανακολουθία διατρέχει και πολλές διατάξεις του παρόντος νομοσχεδίου, ένα νομοσχέδιο σκούπα που συζητάμε σήμερα με διαδικασίες γρήγορης νομοθέτησης, «fast track» μάθαμε να το λέμε και το έχουμε εισάγει στη γλώσσα μας, όπως εσείς όμως επιλέξατε. Υπάρχει και ένα τρίτο χαρακτηριστικό της πολιτικής σας στους τομείς αυτούς: Ο παραγκωνισμός των τοπικών κοινωνιών και η μη απόδοση σε αυτές ικανών αντισταθμιστικών τελών και ευεργετημάτων.

Πώς αλλιώς να εξηγήσει κανείς τους προβληματισμούς που υπάρχουν ότι χρειάζονται δέκα χρόνια για την πλήρη υλοποίηση ενός υπεράκτιου αιολικού έργου; Πώς αλλιώς να εξηγήσει κανείς τη μη δικαιολογημένη μείωση του ανταποδοτικού τέλους για τα υπεράκτια αιολικά πάρκα που από 3% γίνεται σε 2%, κάτι για το οποίο επανειλημμένα έχουμε ζητήσει να αναθεωρηθεί προς την αντίθετη κατεύθυνση; Αλλά φωνή βοώντος, όπως και σε τόσα άλλα. Πώς αλλιώς να εξηγήσει κανείς το γεγονός ότι δύο χρόνια μετά από τη θεσμοθέτηση του ΟΦΥΠΕΚΑ ψάχνατε πόρους και στελέχη για το πώς θα λειτουργήσει αυτός ο οργανισμός, όπως τον φτιάξατε υδροκέφαλο, φέρνοντας διαρκώς νέες διατάξεις ακόμα και στο παρόν νομοσχέδιο.

Πώς αλλιώς να εξηγήσει κανείς το γεγονός ότι βρίσκεται στον αέρα η εξαγγελία της δικής σας Κυβέρνησης -πριν από έναν χρόνο την κάνατε, πέρυσι τον Αύγουστο- για την αναδιοργάνωση των δασικών υπηρεσιών; Ακόμα δεν έχετε κάνει προσλήψεις, δεν έχουν προσληφθεί χίλιοι πεντακόσιοι δασολόγοι και δασοπόνοι που χρειάζονται. Πώς αλλιώς να εξηγήσει κανείς το γεγονός ότι έρχεστε να επανακαθορίσετε ρόλους και ελέγχους και να στηρίξετε εκ των υστέρων τον ΕΟΑΝ, τον Οργανισμό Ανακύκλωσης, με εξωτερικούς συνεργάτες; Πώς αλλιώς να εξηγήσει κανείς το μνημείο κακής νομοθέτησης και αναφέρομαι στο άρθρο 111, το οποίο έρχεται με τρεις ολόκληρες σελίδες να διορθώσει σφάλματα και παραλείψεις του ν.4951 που περάσατε μόλις πριν από είκοσι ημέρες; Πώς αλλιώς να εξηγήσει κανείς το άρθρο 122 που αναγκάζεστε τώρα και νομοθετείτε την παροχή εγγύησης του ελληνικού δημοσίου για δάνεια του ΔΕΔΔΗΕ που σχετίζονται με το έργο αναβάθμισης και εκσυγχρονισμού του δικτύου του;

Πώς αλλιώς να εξηγήσει κανείς την υποκριτική επιλογή της Κυβέρνησης για να μην προσαρμοστεί ευθέως και ξεκάθαρα στις αποφάσεις του Σ.τ.Ε. για την αντισυνταγματική μεταβίβαση των ΕΥΔΑΠ και ΕΥΑΘ στο Υπερταμείο; Το Υπερταμείο τελικά όχι απλά το διατηρήσατε αλώβητο αλλά και του δώσατε και πρόσθετες αρμοδιότητες.

Πώς αλλιώς να εξηγήσει κανείς το γεγονός ότι ενώ μετράμε τη μια παραπομπή μετά από την άλλη στο Ευρωπαϊκό Δικαστήριο για τις περιοχές «NATURA» φέρνετε διατάξεις που δεν προσπαθούν να διορθώσουν αυτή την κατάσταση, αυτή την κακή εικόνα της χώρας μας.

Σε όλα αυτά, κυρίες και κύριοι συνάδελφοι, η εξήγηση βρίσκεται στην αναντιστοιχία στόχων και αποτελεσμάτων της Κυβέρνησης, στην ανακολουθία των σχεδιασμών της και στον παραγκωνισμό των τοπικών κοινωνιών. Με το παρόν νομοσχέδιο σκούπα, λοιπόν, η Κυβέρνηση δείχνει ότι προσπαθεί να μπαλώσει τις αποτυχημένες περιβαλλοντικές και ενεργειακές πολιτικές της αλλά επί της ουσίας συνεχίζει την απορρύθμιση στα θέματα περιβάλλοντος και με την προσφιλή της τακτική «βλέποντας και κάνοντας» τρέχει χωρίς σχέδιο, χωρίς στόχους πίσω από τα γεγονότα. Ιδιαίτερα στις ζώνες των προστατευόμενων περιοχών «NATURA» η ανακολουθία με τη συνεχή αλλαγή των κανόνων για τις χρήσεις και τις δραστηριότητες που επιτρέπονται ή δεν επιτρέπονται, είναι χαρακτηριστική.

Καθορίζετε με νόμο του 2020 τη σαλαμοποίηση σε ζώνες και χρήσεις. Έρχεστε σήμερα ξανά και με νέο νόμο να αλλάξετε τις χρήσεις και τις δραστηριότητες χωρίς κάποια επιστημονικά κριτήρια και μελέτες. Οι μελέτες έχουν καθυστερήσει απαράδεκτα και γι’ αυτό φοβάμαι ότι θα ξαναβρεθούμε και για το θέμα αυτό στο Ευρωδικαστήριο. Αφήνω δε τα επικοινωνιακά παιχνίδια με τις αλλαγές της τελευταίας στιγμής στον κατάλογο χρήσεων κάθε ζώνης που δεν δείχνουν καμμία σοβαρή αντιμετώπιση αλλά θυμίζουν κολοκυθιά.

Δεν είναι σοβαρή αντιμετώπιση αυτή που κάνετε με τις εξαιρέσεις από την περιβαλλοντική αδειοδότηση στο άρθρο 3, ακόμα και όταν η έκθεση του Επιστημονικού Συμβουλίου της Βουλής διατυπώνει τους προβληματισμούς της ως προς την εναρμόνιση του συγκεκριμένου άρθρου με τις διατάξεις της ευρωπαϊκής οδηγίας. Το ίδιο επισημαίνει και για το άρθρο 6 για τον καθορισμό του τρόπου πληρωμής των πιστοποιημένων αξιολογητών. Ή σας ζητά να αναδιατυπώσετε το άρθρο 5 επίσης ή εκφράζει πάλι τους προβληματισμούς της για τα άρθρα 11, 12, 14, τον πυρήνα δηλαδή των διατάξεων που φέρνετε για τις αλλαγές στις χρήσεις γης εντός των προστατευόμενων περιοχών.

Αλλά εκεί που η έκθεση είναι καταπέλτης προβληματισμών και επιβεβαιώνει την κριτική μας για την ανακολουθία, τις καθυστερήσεις στο χωροταξικό των ΑΠΕ αλλά και την ανάγκη σύμφωνης γνώμης και συμμετοχής των τοπικών κοινωνιών είναι το ζήτημα των διατάξεων για τα υπεράκτια αιολικά πάρκα. Αφού αναλύει τις επιπτώσεις μιας τέτοιας δραστηριότητας αναφέρει επί λέξει: «Υπό το φως των ανωτέρω η αύξηση εγκατεστημένης δραστηριότητας από υπεράκτιες ΑΠΕ απαιτεί την εκπόνηση από αρμόδιες δημόσιες αρχές μακροπρόθεσμων σχεδίων ανάπτυξης όπου θα αξιολογείται η περιβαλλοντική, κοινωνική και οικονομική βιωσιμότητα των έργων και η συνύπαρξή τους με άλλες δραστηριότητες, όπως η αλιεία, η υδατοκαλλιέργεια, η ναυτιλία, ο τουρισμός και η άμυνα». Και βέβαια σχολιάζει «Η αποδοχή τους από το κοινό. Η χώρα μας δεν έχει ακόμα εθνικό θαλάσσιο χωροταξικό σχέδιο. Ρυθμίζει θέματα κατά περίπτωση μέσω ειδικών χωροταξικών πλαισίων που διέπουν ορισμένες οικονομικές δραστηριότητες στον θαλάσσιο χώρο».

Κρίσιμη είναι και η σημείωση του Επιστημονικού Συμβουλίου της Βουλής για το άρθρο 119 και 120 αναφορικά με την ΕΥΔΑΠ και την ΕΥΑΘ όπου ζητά να αποσαφηνιστεί αν η κατοχή της απόλυτης πλειοψηφίας των μετοχών από το δημόσιο θα έχει ως συνέπεια και την αποφασιστική εξουσία του στον διορισμό μελών του διοικητικού συμβουλίου του Υπερταμείου.

Οφείλετε να απαντήσετε, κύριε Υπουργέ, σε όλα αυτά ως και στους προβληματισμούς του Επιστημονικού Συμβουλίου της Βουλής οι οποίοι βέβαια συμπίπτουν στον πυρήνα και στη βάση του αντιπολιτευτικού μας λόγου. Δεν είναι μόνο τα νομικά ζητήματα. Είναι και τα πολιτικά για τις επιλογές που κάνετε με τις ρυθμίσεις του παρόντος νομοσχεδίου.

Κλείνω λέγοντας ότι το ΠΑΣΟΚ - Κίνημα Αλλαγής καταψηφίζει το νομοσχέδιο επί της αρχής. Θέλω να αναφέρω για τα Πρακτικά της Ολομέλειας όπως το έκανα και στην επιτροπή, τις χαρακτηριστικές δηλώσεις του γενικού διευθυντή της WWF. «Αυτή η Κυβέρνηση έχει καταφέρει τα χειρότερα νομοθετικά πλήγματα που έχουμε δει τα τελευταία τριάντα χρόνια σε σχέση με την προστασία των φυσικών πυρήνων ζωής της χώρας μας αποξηλώνοντας πραγματικά καλή νομοθεσία, όπως ο νόμος για τη βιοποικιλότητα το 2011». Εκείνες τις δύσκολες εποχές. Ήταν ένας νόμος του ΠΑΣΟΚ. Δεν τα λέει αυτά κάποιος που θέλει να κάνει τοξική και λαϊκίστικη αντιπολίτευση. Τα λέει ο επικεφαλής της Ελλάδας ενός παγκόσμιου περιβαλλοντικού οργανισμού, όπως είναι η WWF.

Ας είναι, λοιπόν, αυτό το νομοσχέδιο το τελευταίο ξήλωμα του πουλόβερ της περιβαλλοντικής προστασίας στη χώρα μας. Πολύ φοβάμαι βέβαια ότι θα συνεχίσετε τα μεθοδικά πλήγματα στο περιβάλλον γιατί πιστεύετε, είναι βαθιά μέσα στην αντίληψή σας, στο πολιτικό DNA σας ότι το περιβάλλον είναι τροχοπέδη για την ανάπτυξη των λίγων και των ισχυρών. Την ανάπτυξη όπως την αντιλαμβάνεστε εσείς.

Φορέσατε από την πρώτη μέρα πράσινο κοστούμι ως Κυβέρνηση με τις δηλώσεις του Πρωθυπουργού πριν τις προγραμματικές δηλώσεις της Κυβέρνησης. Μόνο που αυτό το πράσινο κοστούμι που φορέσατε, παρ’ όλο που είναι το πράσινο της μόδας, σας έρχεται πολύ στενό και με τις πολιτικές σας το σκίζετε κάθε μέρα. Αλλά το πράσινο της ελπίδας, της φύσης, του περιβάλλοντος, του ΠΑΣΟΚ δεν το χαρίζουμε σε κανέναν ό,τι κι να κάνετε.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας, ο κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Τα τελευταία χρόνια, κυρίες και κύριοι, το έχετε πάρει συνήθειο όλες οι Κυβερνήσεις τα αντιπεριβαλλοντικά νομοθετήματά σας όπως το σημερινό να τα βαφτίζετε προστασία του περιβάλλοντος αλλά και απλοποίηση της περιβαλλοντικής αδειοδότησης και των ελέγχων. Και τι βλέπουμε να γίνεται όλα αυτά τα χρόνια; Βλέπουμε τους περιβαλλοντικούς ελέγχους να τους υπονομεύετε συνεχώς αν δεν τους ακυρώνετε τελείως. Βλέπουμε σε μια κρίσιμη διεύθυνση του Υπουργείου Ενέργειας, τη διεύθυνση περιβαλλοντικής αδειοδότησης, το προσωπικό της να το μειώνετε συνεχώς.

Όσο για τον εξορθολογισμό των επιτρεπόμενων χρήσεων γης τον οποίο διακηρύσσετε και με αυτό το νομοσχέδιο, δεν γελιόμαστε. Όταν εσείς οι αστικές κυβερνήσεις μιλάτε για εξορθολογισμούς στις χρήσεις γης δεν εννοείτε τίποτε άλλο παρά την κατάργηση ουσιαστικά κάθε προστασίας των προστατευόμενων υποτίθεται περιοχών. Το σημερινό νομοσχέδιο αποτελεί τη φυσική συνέχεια του προηγούμενου σας νόμου, του 4685 από τον Μάη του 2020 με τον οποίο κατεδαφίσατε ουσιαστικά όλα τα νομοθετικά ερείπια και τα χαλάσματα για την προστασία του περιβάλλοντος που άφησε στο πέρασμά της η προηγούμενη κυβέρνηση του ΣΥΡΙΖΑ. Και έρχεστε τώρα πάλι εσείς σαν τον δολοφόνο που γυρνά στον τόπο του εγκλήματος να ξεθεμελιώσετε οριστικά κυριολεκτικά ό,τι κατά τη γνώμη σας απέμεινε και παρενοχλεί ακόμα έστω και ελάχιστα την ασύδοτη δράση του κεφαλαίου στο περιβάλλον. Και λέμε ασύδοτη γιατί το κεφάλαιο και οι επιχειρηματικοί όμιλοι δεν γνωρίζουν από όρια όταν είναι να κερδίσουν. Πώς μετά να μη στάζει μέλι για το νομοσχέδιό σας το στόμα του ΣΕΒ προχθές στην ακρόαση των φορέων, χωρίς βέβαια να παραλείψει να ζητήσει κι άλλα ακόμα περισσότερα; Η άναρχη όμως καπιταλιστική εκμετάλλευση και το πλιάτσικο μέχρις εξάντλησης όλων των περιβαλλοντικών πόρων μπορεί να φουσκώνει τα κέρδη τους, καταστρέφει όμως ταυτόχρονα την ποιότητα της ζωής της εργατικής τάξης και των λαϊκών στρωμάτων.

Παρά το ότι πρόκειται στην ουσία για ένα πολυνομοσχέδιο στη γνωστή λογική του «κλείνει η Βουλή, πάμε να ψηφίσουμε ό,τι προλαβαίνουμε», ωστόσο η καρδιά του νομοσχεδίου αυτού παραμένουν οι διατάξεις του Υπουργείου Περιβάλλοντος και Ενέργειας. Σύμφωνα και με το ίδιο το νομοσχέδιο αυτό εντάσσεται στην πολιτική στρατηγική της Ευρωπαϊκής Ένωσης για τη λεγόμενη πράσινη μετάβαση και την κλιματική ουδετερότητα. Μόνο που αυτές, ξέρετε, ούτε ουδέτερες, ούτε φιλικές είναι για τις τσέπες και τα δικαιώματα των εργαζομένων και των λαϊκών στρωμάτων. Οι πράσινες μπίζνες του κεφαλαίου δεν είναι αυτές που οδηγούν στο πανάκριβο ρεύμα, στα πράσινα χαράτσια; Δεν οδηγούν σε νέες επιβαρύνσεις των λαϊκών οικογενειών από την υποχρεωτική αλλαγή εξοπλισμού σε τομείς της καθημερινής τους ζωής; Και σε ποια άραγε κλιματική ουδετερότητα μας πηγαίνει αυτή η πράσινη μετάβαση όταν για την παραγωγή ενέργειας αντικαθίσταται ο εγχώριος άφθονος λιγνίτης με ένα άλλο καύσιμο, επίσης ορυκτό, το πανάκριβο εισαγόμενο φυσικό αέριο;

Καλά, δεν ξέρετε όλοι εσείς οι ιππότες της πράσινης συμφωνίας και ανάπτυξης ότι τόσο οι Ηνωμένες Πολιτείες όσο και η Ευρωπαϊκή Ένωση θεωρούν επίσημα ότι κατά την αεριοποίηση του το υγροποιημένο φυσικό αέριο, το LNG, αυξάνει την έκλυση μεθανίου στην ατμόσφαιρα; Δεν ξέρετε ότι αυτή η έκλυση μεθανίου έχει πολύ μεγαλύτερη αρνητική επίδραση στο ζήτημα της υπερθέρμανσης του πλανήτη, σε σχέση με το διοξείδιο του άνθρακα;

Το ξέρετε, φυσικά, αλλά το κρύβετε όλοι σας από τον λαό γιατί αυτό συμφέρει τους μεγαλοεισαγωγείς του LNG, καθώς και τους μεταφορείς του -Έλληνες κυρίως εφοπλιστές. 10 δισεκατομμύρια ευρώ δίνει η Κομισιόν για να γίνουν γρήγορα - γρήγορα οι υποδομές του LNG πράσινες χρυσοφόρες μπίζνες.

Η εφαρμογή, όμως, αυτής της πολιτικής είναι αυτή που οδηγεί σε συνεχείς θυσίες των κοινωνικών και λαϊκών αναγκών στον βωμό των πράσινων κερδών, καθώς και σε μια περαιτέρω υποβάθμιση της ζωής των λαϊκών οικογενειών. Και το τρένο, τελικά, αυτής της πολυδιαφημισμένης πράσινης μετάβασης οδηγεί κατευθείαν στην ενεργειακή φτώχεια, στην υποβάθμιση του περιβάλλοντος, άρα και της υγείας του λαού. Γιατί; Μα, γιατί περιέχει ρυθμίσεις οι οποίες εμπορευματοποιούν τα πάντα, τη γη, τα νερά, τα δάση, την ίδια την υγεία. Με λίγα λόγια υπονομεύουν εκείνη την ισόρροπη σχέση που οφείλει να έχει κάθε ανθρώπινη παραγωγική δραστηριότητα με το περιβάλλον.

Πέρα για πέρα, λοιπόν, υποκριτική η φλυαρία σας περί προστασίας του περιβάλλοντος, όταν την ίδια στιγμή και στο όνομα της καθαρής ενέργειας και της κλιματικής, δήθεν, ουδετερότητας καταστρέφονται δασικά οικοσυστήματα, προστατευόμενες περιοχές, γεωργικές παραγωγικές εκτάσεις και θαλάσσιες περιοχές ή όταν στο όνομα των αναπλάσεων θυσιάζονται και οι τελευταίοι εναπομείναντες ελεύθεροι χώροι στις πόλεις της χώρας και στο Λεκανοπέδιο. Και δεν είναι καθόλου -μα καθόλου- υπερβολή να πούμε ότι αυτή η πολιτική γίνεται το φιτίλι και των μεγάλων πυρκαγιών που κατακαίνε τούτες τις μέρες τη χώρα μας.

Ας σταθούμε, όμως, για λίγο σε ορισμένα βασικά σημεία του νομοσχεδίου, γιατί πρόκειται για ένα πολυνομοσχέδιο κουρελού, πραγματικά και δεν προλαβαίνουμε να τα πιάσουμε όλα σε μία τοποθέτηση.

Στο κεφάλαιο της απλοποίησης των περιβαλλοντικών ελέγχων ανοίγετε διάπλατα το παράθυρο για να εξαιρούνται από τη διαδικασία της περιβαλλοντικής αδειοδότησης εκτός από τα επείγοντα και άλλα έργα. Αυξάνετε δηλαδή και το πλήθος και το είδος των εξαιρέσιμων έργων κι έτσι μπορεί να καταργούνται ολόκληρα στάδια ελέγχου και να παρακάμπτονται κρίσιμες περιβαλλοντικές προϋποθέσεις, αν εμποδίζεται η υλοποίηση μιας εκμετάλλευσης επένδυσης, εάν αυτή η αδειοδότηση -όπως γράφετε εδώ- επιφέρει δυσμενείς συνέπειες στους σκοπούς του έργου και της δραστηριότητας. Και προσέξτε, αν πληρούνται οι στόχοι της οδηγίας 2011 της Ευρωπαϊκής Ένωσης. Πρόκειται για μία οδηγία της Ευρωπαϊκής Ένωσης, η οποία δίνει τεράστιες δυνατότητες περιβαλλοντικών παρεκκλίσεων.

Στην ουσία, πρόκειται εδώ για ένα ακόμα ξεβράκωμα της αντιπεριβαλλοντικής πολιτικής της Ευρωπαϊκής Ένωσης, μιας Ένωσης η οποία, ενώ καμώνεται την περιβαλλοντικά ευαίσθητη, στην πραγματικότητα με πράσινους φερετζέδες προωθεί τα πιο μαύρα αντιπεριβαλλοντικά της σχέδια. Κι έρχεται μετά ο ΣΥΡΙΖΑ και το ΜέΡΑ 25 και κατηγορούν την Κυβέρνηση ότι δεν εφαρμόζει τις ευρωπαϊκές οδηγίες. Τόσο σκληρή αντιπολίτευση! Κι ένα μεγάλο, βέβαια, ξέπλυμα κανονικότατο της κατάμαυρης πολιτικής της Ευρωπαϊκής Ένωσης.

Το θέμα, όμως, έχει και συνέχεια καθώς το ίδιο άρθρο λέει ότι ο λαός μιας περιοχής ενημερώνεται για την απαλλαγή μιας επένδυσης από την περιβαλλοντική αδειοδότηση, ξέρετε πότε; Μετά την έκδοση της υπουργικής απόφασης, δηλαδή κατόπιν εορτής. Το ακούτε αυτό κάτοικοι του Έβρου και της Ροδόπης; Το ακούτε που ετοιμάζονται να σας φορτώσουν κι ένα επικίνδυνο εργοστάσιο χρυσού;

Αυτό, βέβαια, ήδη το ζούνε στο πετσί τους στη Χαλκιδική με την απαράδεκτη μελέτη περιβαλλοντικών επιπτώσεων της «ΕΛΛΗΝΙΚΟΣ ΧΡΥΣΟΣ» και όλη τη διαδικασία - απάτη της υποτιθέμενης περιβαλλοντικής αξιολόγησης, η οποία συνοδεύει μια επένδυση σκέτη λεηλασία του πλούτου της χώρας μας.

Με λίγα λόγια, κάποια έργα, στα οποία η συνήθης διαδικασία -όπως λέτε- μπορεί να επιφέρει συνέπειες στους σκοπούς του έργου, εξαιρούνται από τη δημόσια διαβούλευση και παίρνουν περιβαλλοντική αδειοδότηση fast track από το Υπουργείο, ανεξάρτητα από την κατηγορία του έργου, όπως, παραδείγματος χάριν, οι ΑΠΕ, οι οποίες θα εγκαθίστανται οπουδήποτε πριν καν το πληροφορηθεί ο κόσμος και πριν προλάβει να οργανώσει την αντίστασή του.

Αυτό κι αν είναι απλοποίηση των διαδικασιών. Κούνια που σας κούναγε, βέβαια. Στο ίδιο κεφάλαιο ιδιωτικοποιούνται περαιτέρω και οι έλεγχοι των μελετών περιβαλλοντικών επιπτώσεων -όταν τέλος πάντων αυτές γίνονται- και ο ιδιώτης ελεγκτής γίνεται –που λέτε- και με τον νόμο, πια, υπάλληλος του φορέα τον οποίο καλείται να ελέγξει. Υπερβολή; Καθόλου! Τους αξιολογητές μελετών περιβαλλοντικών επιπτώσεων θα τους πληρώνει, πια, όχι το κράτος, αλλά ο ενδιαφερόμενος κι έτσι ο Γιάννης θα κερνάει, ο Γιάννης και θα πίνει.

Τα άρθρα 11 και 12 για τις χρήσεις γης των προστατευόμενων περιοχών και των ζωνών προστασίας και διαχείρισης είναι κανονικές νομοθετικές περιβαλλοντικές βόμβες, καθώς μέσα στις προστατευόμενες περιοχές θα επιτρέπονται, πλέον, ακόμα περισσότερες χρήσεις γης, εντελώς ασύμβατες φυσικά με κάθε έννοια προστατευόμενης περιοχής. Παραδείγματος χάριν, πλατείες, δρόμοι, εγκαταστάσεις αποθήκευσης και μεταφοράς ηλεκτρικής ενέργειας και τηλεπικοινωνιών, ελεύθερη βόσκηση και αναδρομική νομιμοποίηση, βέβαια, και κάθε υφιστάμενης μέχρι σήμερα παράνομης χρήσης γης.

Ακούστε τι επιτρέπεται στις ζώνες προστασίας της φύσης, που είναι η δεύτερη σε αυστηρότητα, παρακαλώ, ζώνη προστασίας, αλλά και στις επόμενες δύο ζώνες: Τουριστικά καταλύματα και υποδομές, κατασκηνώσεις, εγκαταστάσεις ΑΠΕ, αλλά και εξορυκτικές δραστηριότητες, ακόμα και υδρογονανθράκων. Στην τρίτη ζώνη; Εγκαταστάσεις εστίασης και άνω των διακοσίων τετραγωνικών μέτρων, που ήταν ως τώρα το όριο, αναψυκτήρια και άνω των εκατό τετραγωνικών μέτρων, που ήταν σήμερα το όριο. Όσο για την τέταρτη στη σειρά ζώνη προστασίας, δηλαδή τις ζώνες βιώσιμης διαχείρισης φυσικών πόρων; Εκεί, πια, η μπάλα χάνεται και θα επιτρέπονται όλες σχεδόν οι χρήσεις γης, εμπορικά κέντρα, εμπορικές εκθέσεις, αεροδρόμια, χώροι επεξεργασίας στερεών αποβλήτων, αλλά και στερεών τοξικών αποβλήτων, εγκαταστάσεις αποσυρόμενων οχημάτων, ιππόδρομος και βέβαια καζίνο. Αυτό θα πει περιβαλλοντική προστασία. Φανταστείτε δηλαδή και να μην ήταν προστατευόμενες αυτές οι περιοχές!

Στο άρθρο 12, όμως, η περιβαλλοντική σας υποκρισία απογειώνεται, καθώς σε αυτό αναφέρεται ότι στις ζώνες προστασίας της φύσης προστατεύεται το φυσικό περιβάλλον από δραστηριότητες ή επεμβάσεις που μπορούν –λέει- να μεταβάλλουν ουσιωδώς προς το χειρότερο τη φυσική κατάσταση, σύνθεση ή εξέλιξή του. Συγγνώμη, αλλά οι εξορυκτικές δραστηριότητες που προβλέπετε τι ακριβώς κάνουν; Δεν το μεταβάλλουν ουσιωδώς το περιβάλλον;

Και θα άκουσε –φαντάζομαι- και ο ΣΥΡΙΖΑ προχθές στην ακρόαση φορέων τον εκπρόσωπο του συνδέσμου των μεταλλευτικών επιχειρήσεων να επικαλείται και αυτός, όπως κάνει συνεχώς και ο ΣΥΡΙΖΑ, να επικαλείται και ο εκπρόσωπος του συνδέσμου μεταλλευτικών επιχειρήσεων τις οδηγίες της Ευρωπαϊκής Ένωσης, κύριε Φάμελλε, για το επιχειρηματικό δικαίωμα στις εξορυκτικές δραστηριότητες στις προστατευόμενες –παρακαλώ- περιοχές.

Πάμε τώρα στις διατάξεις για τα υπεράκτια αιολικά πάρκα, στα άρθρα 70 έως 85. Το κριτήριο και αυτών των διατάξεων δεν είναι άλλο από την κερδοφορία, βεβαίως, των ομίλων στις ΑΠΕ, με μια τεχνογνωσία βέβαια που έρχεται κατευθείαν από τις πολυεθνικές της βόρειας Ευρώπης και το νομοσχέδιο δημιουργεί μια ανώνυμη εταιρεία που θα ρυθμίζει όλο το πλαίσιο των θαλάσσιων πάρκων και θα διαχειρίζεται αυτή τα κρατικά δικαιώματα ως φορέας. Παραχωρείται δωρεάν και κατά παρέκκλιση, αν χρειαστεί -όπως λέτε- των κειμένων διατάξεων η χρήση ακινήτων που ανήκουν στο δημόσιο, για έρευνα και εκμετάλλευση αυτών των υπεράκτιων αιολικών πάρκων.

Και κάπως έτσι αυτά τα υπεράκτια αιολικά πάρκα προορίζονται να γίνουν το νέο Ελ Ντοράντο των πράσινων αρπακτικών ενεργειακών ομίλων, που μετά τα βουνά της χώρας εξορμούν τώρα να κατακτήσουν και τα παράλιά της. Οι επιπτώσεις, όμως, στο θαλάσσιο οικοσύστημα από την κατασκευή και λειτουργία αυτών των πάρκων, θα επιβαρύνουν οπωσδήποτε την αλιεία, τη θαλάσσια πανίδα και θα είναι, βεβαίως, βαρύτατες.

Εδώ, στο ίδιο κεφάλαιο θα βρούμε και μία διάταξη –ακούστε τώρα- για τη λειτουργική ενίσχυση των επενδυτών. Τι θέλει να πει ο ποιητής; Όλο αυτό σημαίνει ότι αυτοί οι ενεργειακοί κολοσσοί διασφαλίζουν απόλυτα τα κέρδη τους με την εγγυημένη τιμή που τους δίνετε -που τους εξασφαλίζετε- στην τιμή πώλησης της ενέργειας και μάλιστα ανεξάρτητα από την τιμή του χρηματιστηρίου ρύπων.

Το ακούτε αγρότες; Αυτό που σας το αρνούνται όλες οι Κυβερνήσεις, δηλαδή, τις κατώτερες εγγυημένες τιμές στα προϊόντα σας, το δίνουν απλόχερα και με κρατικό χρήμα στις ενεργειακές πολυεθνικές για να έχουν αυτές εγγυημένα κέρδη.

Στο κεφάλαιο 5 για την προστασία των δασών -προστασία των δασών η οποία ακούγεται σαν πικρό ανέκδοτο τούτες τις μέρες, μέσα στο παρανάλωμα της φωτιάς που κατακαίει τη χώρα-. Δημιουργείτε λέτε μια επιτροπή δασολογίου, έναν ακόμα γραφειοκρατικό μηχανισμό ο οποίος, μάλλον, πρόκειται να διαιωνίσει τα προβλήματα που προέκυψαν κατά τη διαδικασία των δασικών χαρτών ή μήπως πρόκειται να προσθέσει και νέα, επιπλέον, οικονομικά βάρη για την παραπομπή κάθε αιτήματος σε αυτή την επιτροπή;

Οφείλετε να ξεκαθαρίσετε ότι αυτή η επιτροπή θα εξετάζει δωρεάν τα αιτήματα. Δωρεάν, βέβαια, πρέπει να είναι και οι αντιρρήσεις και όχι να τις πληρώνουν όπως κάνουν μέχρι τώρα οι ενδιαφερόμενοι.

Σε κάθε περίπτωση, βάζετε ακόμη ένα φορτίο στο ήδη αποδεκατισμένο προσωπικό των απαξιωμένων -και χωρίς επιστημονικό προσωπικό- δασικών υπηρεσιών οι οποίες για να εξετάσουν όλες τις μέχρι σήμερα αντιρρήσεις θέλουν τουλάχιστον δέκα χρόνια.

Αφαιρέστε, επίσης, αυτό το απαράδεκτο άρθρο 33 για την υποχρέωση –λέτε- προσκόμισης εγγυητικής επιστολής από τους δασικούς συνεταιρισμούς εργασίας. Είναι προκλητικό, είναι προσβλητικό για τους ανθρώπους αυτούς που προστατεύουν τα δάση, γιατί ζουν από αυτά τα δάση.

Συμφωνούμε ότι μπορεί ο ημερήσιος χάρτης πρόβλεψης κινδύνου πυρκαγιάς να φανεί χρήσιμος, υπό προϋποθέσεις, αλλά το Πυροσβεστικό Σώμα έχει, ξέρετε, πολύ μεγάλη ανάγκη από μόνιμο προσωπικό. Οι Πυροσβέστες είναι και στις φωτιές και στις πλημμύρες και στους σεισμούς, είναι σε όλες τις φυσικές καταστροφές και αυτά είναι όλον τον χρόνο, δεν είναι μονάχα το καλοκαίρι.

Γι’ αυτό, λοιπόν, σας καλούμε να δεχτείτε την τροπολογία του Κ.Κ.Ε. και να μονιμοποιήσετε όλους τους πυροσβέστες πενταετούς και επταετούς υποχρέωσης, καθώς και όλους τους εποχικούς, γιατί όλοι τους είναι απαραίτητοι στο κρίσιμό τους έργο και κανείς τους δεν περισσεύει για να απολύεται.

Θα κλείσω, κύριε Πρόεδρε, με το τρίτο μέρος του νομοσχεδίου που φέρει τον τίτλο: «Εκσυγχρονισμός μουφτειών Θράκης». Είναι ένα θέμα το οποίο παραμένει σε εκκρεμότητα και το οποίο αξιοποιείται στις αστικές αντιπαραθέσεις και υποδαυλίζει συνεχώς εντάσεις.

Το ΚΚΕ έχει ως βασικό άξονα της δράσης του τη σφυρηλάτηση, πρώτα απ’ όλα, της ταξικής ενότητας της εργατικής τάξης, τη συμμαχία της με τα λαϊκά στρώματα, την υπεράσπιση των συμφερόντων όλων αυτών και των δικαιωμάτων της νεολαίας. Αυτό σημαίνει ότι και στη Θράκη, για το ΚΚΕ, ο άξονας της δράσης του είναι τα οξυμένα κοινά προβλήματα και της μειονότητας και της πλειονότητας, συνολικά δηλαδή, του λαού της περιοχής, ο οποίος βλέπει τη φτώχεια και την καπιταλιστική βαρβαρότητα να εξαπλώνονται.

Ταυτόχρονα, όμως, το ΚΚΕ παλεύει ώστε να μπορούν οι εργαζόμενοι της μειονότητας να αναπτύξουν και αυτοί ισότιμα την ιδιαίτερη πολιτιστική τους ταυτότητα, ανεμπόδιστα και χωρίς καθόλου αποκλεισμούς. Για ποιον λόγο; Μα, για να αποτελέσει αυτή η ιδιαίτερη ταυτότητα έναν γερό σύνδεσμο, μία πραγματική γέφυρα για τη φιλία και την ενότητα των ανθρώπων και των λαών και όχι ένα επικίνδυνο για τους λαούς πεδίο αστικών αντιπαραθέσεων, όπως είναι τώρα σε μεγάλο βαθμό.

Επίσης, το ΚΚΕ -όπως όλοι γνωρίζουν- από την πρώτη ημέρα της ίδρυσής του υπερασπίζεται σταθερά μία βασική θέση αρχής: Τον διαχωρισμό της Εκκλησίας από το κράτος και γενικότερα της θρησκείας από το κράτος. Από αυτή τη σκοπιά θεωρούμε ως αναχρονιστική και σκοταδιστική την εφαρμογή του Ισλαμικού νόμου -της Σαρίας- στο κληρονομικό και οικογενειακό δίκαιο της μειονότητας της Θράκης, μιας Σαρίας η οποία, αντικειμενικά, δίνει δικαιοδοτικές αρμοδιότητες και πολιτικές εξουσίες στους μουφτήδες, κάτι που γίνεται, βέβαια, και με την ιδιότητα που τους αποδίδει η ρύθμιση του νομοσχεδίου, αυτή του δημοσίου υπαλλήλου. Προσοχή, όμως, το ΚΚΕ λέει «ναι» στην κατάργηση όλων των πολιτικών εξουσιών του μουφτή -πέραν των θρησκευτικών-, αλλά αυτό για να γίνει χρειάζεται μια πλατιά καμπάνια διαφώτισης της μειονότητας.

Συνυπολογίζοντας, λοιπόν, όλα τα παραπάνω, τοποθετούμαστε με το «παρών» στο ζήτημα των μουφτειών της Θράκης.

Εν κατακλείδι, γι’ αυτό το νομοσχέδιο δεν μπορεί να υπάρξει τίποτε άλλο από την απόσυρσή του, γι’ αυτό και το καταψηφίζουμε επί της αρχής.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Μέχρι να έρθει στο Βήμα ο ειδικός αγορητής της Ελληνικής Λύσης ο κ. Βιλιάρδος θα μου επιτρέψετε ως Βουλευτής Δυτικής Αττικής να εκφράσω την ικανοποίησή μου για το άρθρο 129 -όπως όλοι εξάλλου κάθε τρίμηνο το κάνουμε τα τελευταία χρόνια- με το οποίο από τις πιστώσεις του Υπουργείου Εθνικής Αμύνης από το Πρόγραμμα Δημοσίων Επενδύσεων, το εθνικό σκέλος, δίδονται 3.075.000 ευρώ προκειμένου να γίνει η αμοιβή και αυτό το τρίμηνο –Ιούλιος, Αύγουστος, Σεπτέμβριος- των εργαζομένων στα ναυπηγεία Ελευσίνας, κάτι το οποίο όλες οι πτέρυγες της Βουλής τα τελευταία χρόνια το ψηφίζουν. Πιστεύοντας ότι θα είναι όχι η τελευταία, αλλά από τις τελευταίες φορές που γίνεται αυτή η ρύθμιση, μιας και στην Επιτροπή Παραγωγής και Εμπορίου συζητείται αυτή τη στιγμή η οριστική λύση αυτού του μεγάλου θέματος που λέγεται ναυπηγεία Ελευσίνας, για μια πολύ ευαίσθητη περιοχή όπως είναι η περιοχή της δυτικής Αττικής και ιδιαίτερα της Ελευσίνας.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ κύριε Πρόεδρε.

Κυρίες και κύριοι Βουλευτές, θα ξεκινήσουμε από το ότι είναι μεγάλο λάθος να καταθέτει ο εκάστοτε Υπουργός νομοσχέδια όπως το σημερινό, με τα οποία είναι αντίθετη από την πρώτη στιγμή ολόκληρη η Αντιπολίτευση, καθώς, επίσης, η συντριπτική πλειοψηφία των κοινωνικών εταίρων, των φορέων.

Η αιτία είναι ότι, χωρίς μια κάποια συναίνεση, δεν είναι δυνατόν να καταφέρει απολύτως τίποτε η Ελλάδα, παρά το ότι έχει όλες τις δυνατότητες, ενώ, ακριβώς, αυτού του είδους οι συνθήκες προκαλούν διχόνοια, την οποία εκμεταλλεύονται οι ξένοι εις βάρος όλων μας.

Τουλάχιστον ο Πρωθυπουργός δεν θα έπρεπε να επιτρέπει στους Υπουργούς του την κατάθεση νομοσχεδίων με τα οποία δεν συμφωνεί κανένας, εκτός εάν υπηρετεί τους ξένους, για να μπορεί να δανείζεται και να σπαταλάει τα δανεικά, έτσι ώστε να παραμείνει στην εξουσία.

Εάν, παρ’ ελπίδα, συμβαίνει κάτι τέτοιο –όπως όλα δείχνουν, δυστυχώς- δεν πρόκειται ποτέ η πατρίδα μας να έχει το μέλλον που της αξίζει, παραμένοντας στο διηνεκές υπό την οικονομική κατοχή των ξένων.

Επίσης, είναι εξίσου απογοητευτικό το ότι οι ελληνικές κυβερνήσεις δεν έχουν τη δυνατότητα να λειτουργήσουν επιχειρηματικά, όποτε και όπου πρέπει, όπως το παράδειγμα του Ελληνικού.

Εν προκειμένω, δώρισαν μία εξαιρετικά πολύτιμη έκταση στον κ. Λάτση για να πουλάει πανάκριβα οικόπεδα και κτήρια, να παίρνει δάνεια και να διενεργεί αυξήσεις κεφαλαίου, αντί να δημιουργήσουν μία εταιρεία με ικανούς μάνατζερ -υπάρχουν αρκετοί Έλληνες- και να την εισάγουν στο Χρηματιστήριο, αποκομίζοντας τεράστια οφέλη για τους Έλληνες.

Κάτι ανάλογο συμβαίνει, σήμερα, με τα ναυπηγεία Ελευσίνας -που ανέφερε προηγουμένως ο Πρόεδρος- όπου παρακαλούμε τους Αμερικανούς μέσω ενός αμφιλεγόμενου επενδυτή να τα διασώσουν, παρέχοντάς μας, μόλις, 102 εκατομμύρια ευρώ, όταν η Κυβέρνηση σπατάλησε 43 δισεκατομμύρια με δανεικά για τα αχρείαστα lockdown, ενώ θα σπαταλήσει ακόμη 1,1 δισεκατομμύριο -μόνο τον Αύγουστο- για τους λογαριασμούς ηλεκτρικού, όπου έμμεσα, βέβαια, επιδοτεί το ενεργειακό καρτέλ. Δεν κάνει τίποτε άλλο.

Όταν ξεπουλάμε τα πάντα και λειτουργούμε με αυτόν τον απαράδεκτο τρόπο, από πού, αλήθεια, θα έχει έσοδα η χώρα; Μόνον από τους φόρους; Πόσο, ακόμη, θα αντέξουν οι Έλληνες τις κρατικές φοροεπιδρομές, όπως σήμερα, μέσω του πληθωρισμού; Ποιος, αλήθεια, δεν γνωρίζει, πως ο πληθωρισμός είναι ο μεγαλύτερος και ο πιο άδικος φόρος, αφού είναι οριζόντιος; Ότι η φορολογία σήμερα είναι επιπλέον 12,1% για όλους τους Έλληνες, από τους οποίους η Κυβέρνηση εισπράττει 100 και τους επιστρέφει 10 με επιδόματα της ντροπής;

Συνεχίζοντας με το νομοσχέδιο, η περιβαλλοντική υποκρισία, μεταξύ άλλων της Κυβέρνησης φαίνεται από τις εξοργιστικές ρυθμίσεις του πρώτου μέρους του για την κατασκευή ΑΠΕ σε περιοχές «NATURA», σε όσες, δηλαδή, δεν έχουν ακόμη καεί. Δεν θα καούν, αφού στις καμένες επιτρέπονται οι ανεμογεννήτριες με απόφαση του Σ.τ.Ε., όταν ακόμη επικεφαλής του ήταν η σημερινή Πρόεδρος της Δημοκρατίας.

Στη διαβούλευση δε, υπήρχαν μόλις ενενήντα επτά άρθρα από τα εκατόν εβδομήντα οκτώ άρθρα του παρόντος, κάτι για το οποίο θα έπρεπε να ντρέπεται τουλάχιστον ο Υπουργός. Τα άρθρα που προστέθηκαν, μετά τη διαβούλευση, αφορούν επιμέρους ρυθμίσεις σε αδειοδοτήσεις ΑΠΕ, όπως με τα άρθρα 108 έως 117. Επίσης, διάφορες ρυθμίσεις του Υπουργείου Οικονομικών στο δεύτερο μέρος. Εν προκειμένω, για θέματα του Υπερταμείου των ΕΥΔΑΠ, ΕΥΑΘ ΟΛΠ, ΟΛΘ και για λιμάνια, που προορίζονται για ξεπούλημα. Επιπλέον, για τη ναυπήγηση της τορπιλακάτου και των υποβρυχίων για το Ταμείο Ανάκαμψης για θέματα ναυτικών και για θέματα του Λιμενικού.

Αμέσως μετά, προστέθηκε ένα ολόκληρο τρίτο μέρος για τα μουφτεία με τα άρθρα 142 έως 167, ενώ, στο τέταρτο μέρος και με τα άρθρα 168 έως 177 υπάρχουν ρυθμίσεις του Υπουργείου Εξωτερικών για ΟΤΑ, του Υπουργείου Εσωτερικών, καθώς επίσης και των Υπουργείων Κοινωνικών Ασφαλίσεων και Υγείας.

Πρόκειται, δηλαδή, κυριολεκτικά, για ένα συνονθύλευμα χωρίς αρχή και τέλος, τεκμηριώνοντας πως η Κυβέρνηση είναι ανίκανη να παράγει πραγματικό έργο, δυστυχώς, για όλους μας!

Αυτές είναι αλήθεια οι μεταρρυθμίσεις για τις οποίες υπερηφανεύτηκε πρόσφατα ο οικονομικός σύμβουλος του Πρωθυπουργού, αναφερόμενος σε τριακόσια τριάντα νομοσχέδια σε τρία χρόνια; Υπάρχει, έστω, ένας λογικός άνθρωπος που να πιστεύει ότι με νομοσχέδια λύνονται τα τεράστια προβλήματα της χώρας; Προφανώς κανένας.

Τα δύο βασικά θέματα, τώρα, του πρώτου μέρους του νομοσχεδίου είναι τα υπεράκτια ή θαλάσσια αιολικά πάρκα και οι αδειοδοτήσεις σε περιοχές «NATURA», όπου τα συγκεκριμένα αιολικά δεν πρόκειται να βοηθήσουν τη χώρα μας στο άμεσο μέλλον -ενδεχομένως ούτε μακροπρόθεσμα- ενώ δεν ορίζονται καν οι περιοχές που θα τοποθετηθούν, αλλά θα οριστούν με υπουργικές αποφάσεις του κ. Σκρέκα προφανώς, αν είναι μέχρι τότε. Πόσω μάλλον, όταν δεν έχουμε ακόμη καθορίσει τα δώδεκα ναυτικά μίλια και την ΑΟΖ, ούτε καν τις αλιευτικές μας ζώνες, ενώ αναρωτιόμαστε πώς θα δρομολογηθούν αυτά τα αιολικά πάρκα, χωρίς να έχουν επιλυθεί τα παραπάνω θέματα .

Επιπλέον, όλες οι δυνητικές θαλάσσιες περιοχές μας έχουν προβλήματα, αφού εκτός από τη μη κατοχύρωση ΑΟΖ πρόκειται για πολυσύχναστα μέρη, όσον αφορά στα εμπορικά πλοία, στον τουρισμό και στη ναυτιλία. Προφανώς, δεν μπορούν να τοποθετηθούν μπροστά από τα τόσα νησιά που έχουμε.

Ενδιαφέρον για τα θαλάσσια αιολικά υπάρχει εκ μέρους -ποιου άλλου;- του εθνικού μας κατασκευαστή της «ΤΕΡΝΑ», ήδη, από το 2021, ενώ πιθανολογείται επιπλέον από τη γερμανική «RWE» που σύναψε πρόσφατα συμφωνία με τα «ΕΛΠΕ» του κ. Λάτση. Όπως καταθέσαμε δε, στα Πρακτικά στην επιτροπή φαίνεται να υπάρχει συμφωνία μεταξύ της «ΤΕΡΝΑ ΕΝΕΡΓΕΙΑΚΗ», μέτοχος της οποίας είναι και ο κ. Μαρινάκης, με τη σύμπραξη «OCEAN WINDS» για την από κοινού ανάπτυξη πλωτών υπεράκτιων αιολικών πάρκων ισχύος 1,5 GW με την «ΤΕΡΝΑ» να πιέζει συνεχώς για να δρομολογηθούν τα θαλάσσια αιολικά. Αυτός είναι ο λόγος του νομοσχεδίου.

Σημειώνουμε, πάντως, πως δεν αναφέρονται επιδοτήσεις για θαλάσσια αιολικά στο Ταμείο Ανάκαμψης, αλλά προβλέπονται μόνο μελέτες για το πλαίσιο αδειοδοτήσεων. Βέβαια, δεν χρειάζονται επιδοτήσεις, όταν υπάρχουν τα υπερκέρδη που ο ΣΥΡΙΖΑ υπολόγισε στα 2,2 δισεκατομμύρια με μία πρόσφατη μελέτη του, αξιόλογη κατά την άποψή μας. Δεν έχουμε φυσικά καμμία αμφιβολία σχετικά με το ότι ο ΣΥΡΙΖΑ γνωρίζει καλά το αντικείμενο, αφού εκείνος έστησε, επέκτεινε ή ανέχθηκε το πλαίσιο της αισχροκέρδειας επί των ημερών του με την απολιγνιτοποίηση, με τα ΝΟΜΕ, με τα ΕΤΜΕΑΡ, ΕΛΑΠΕ και ΔΑΠΕΕ, με τη ρήτρα αναπροσαρμογής κ.ο.κ., έτσι ώστε οι πολίτες να ληστεύονται και να μην το καταλαβαίνουν. Ήταν έμπνευση του ΣΥΡΙΖΑ, για να είμαστε αντικειμενικοί.

Η Κυβέρνηση της Νέας Δημοκρατίας, ακριβώς αυτό το πλαίσιο εφάρμοσε και επέκτεινε, επειδή κατά την ίδια το κράτος έχει συνέχεια, όπου φυσικά τη συμφέρει, όπως στην περίπτωση της Συμφωνίας των Πρεσπών.

Συνεχίζοντας με το δεύτερο βασικό θέμα του πρώτου μέρους του νομοσχεδίου, με τις αδειοδοτήσεις ΑΠΕ σε περιοχές «NATURA» υπάρχει θύελλα αντιδράσεων, ειδικά για τα άρθρα 11, 13, με τα οποία, η Κυβέρνηση επιτρέπει μία σειρά από δραστηριότητες στις περιοχές αυτές, μεταξύ των οποίων και οι ανανεώσιμες πηγές ενέργειας, ΑΠΕ. Προφανώς, αυτός είναι ο λόγος που ο Υπουργός δρομολόγησε τη διαδικασία του κατεπείγοντος γι’ αυτό το νομοσχέδιο, χωρίς στην ουσία καμμία πραγματική διαβούλευση με την κοινωνία. Φαίνεται, πως έχει αναλάβει τη θέση του κ. Χατζηδάκη όσον αφορά στις ειδικές αποστολές καταστροφής της Ελλάδας. Έτσι και αλλιώς δεν απαντάει κανείς. Να προωθεί, δηλαδή, τα εγχώρια συμφέροντα του καρτέλ και τα διεθνή των κερδοσκόπων εις βάρος των Ελλήνων.

Στα υπόλοιπα, τώρα, του πρώτου μέρους το νομοσχέδιο ασχολείται με θέματα της χρηματοδότησης του Πράσινου Ταμείου, με δασικά, όπως οι δασικοί χάρτες και οι διατάξεις για πυροπαθείς. Κάποιος Υπουργός δεν θα έπρεπε να είναι εδώ, έστω Υφυπουργός; Κάποιος θα έπρεπε να είναι.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, δεν υπάρχει κανείς Υπουργός ή Υφυπουργός εδώ και δεκαπέντε λεπτά που μιλάει ο εισηγητής μας.

**ΒΑΣΙΛΕΙΟΣ ΒΙΛΙΑΡΔΟΣ:** Δεν πειράζει.

**ΠΡΟΕΔΡΕΥΩΝ (Αθανάσιος Μπούρας):** Είναι σε γνώση μου, γιατί υπήρξε μια ανάγκη, σας το λέω εγώ.

**ΒΑΣΙΛΕΙΟΣ ΒΙΛΙΑΡΔΟΣ:** Στα υπόλοιπα, τώρα, του πρώτου μέρους το νομοσχέδιο ασχολείται με θέματα της χρηματοδότησης του Πράσινου Ταμείου με δασικά –οι δασικοί χάρτες και οι διατάξεις για πυροπαθείς- καθώς επίσης, με θέματα προσωπικού του Πυροσβεστικού Σώματος.

Τέλος, με διάφορα χωροταξικά και πολεοδομικά, όπου οι ρυθμίσεις που δρομολογούνται είναι σε μεγάλο βαθμό εξοργιστικές.

Ακολουθούν ρυθμίσεις για την αντιμετώπιση της ενεργειακής κρίσης, όπου στο άρθρο 86 περιλαμβάνεται η υποτυπώδης ενίσχυση που έχει δοθεί στους περισσοτέρους, ενώ, πλέον, επεκτείνεται για έναν μήνα. Ασφαλώς είναι προσχηματική η ενίσχυση, αφού προηγήθηκαν υποσχέσεις αρκετών δισεκατομμυρίων ευρώ για τη στήριξη των νοικοκυριών, ενώ, τελικά, δόθηκαν μόλις 280.000.000 ευρώ με τη γνωστή ιστορία των 600 ευρώ, που τελικά ήταν για τους περισσότερους 18 ευρώ ή λίγο περισσότερο.

Στις υπόλοιπες ρυθμίσεις του πρώτου μέρους, με τα άρθρα 17 έως 99 καλύπτονται κάποια διαδικαστικά θέματα, όπως του ΔΕΔΔΗΕ και του προσωπικού της ΔΕΗ. Ειδικά, όσον αφορά στους τρόπους αντιμετώπισης της ενεργειακής κρίσης, μία από τις δικές μας προτάσεις στην επιτροπή ήταν να εξαγοραστούν οι λιγνιτικές μονάδες της ΔΕΗ από το δημόσιο, αντί να παρέχονται σκανδαλώδεις επιδοτήσεις, είτε με την απαράδεκτη σύμβαση που ψηφίστηκε για την αποκατάσταση των λιγνιτορυχείων μέσω της κρατικής μετάβασης, όπου το κράτος θα πληρώσει την απολιγνιτοποίηση αντί η ΔΕΗ, είτε τώρα με την πληρωμή 150.000.000 ευρώ για τη λειτουργία των λιγνιτικών μονάδων που ασφαλώς είναι απαραίτητη. Μόνο με αυτόν τον τρόπο θα είμαστε σε θέση, ως πολιτεία, να εξασφαλιστούμε ενεργειακά, τουλάχιστον, όσον αφορά στις βασικές λειτουργίες του κράτους, ενώ τόσο στη Γαλλία, με την «EDF», όσο και στη Γερμανία, με τη «UNIPER», οι ενεργειακές εταιρείες κρατικοποιούνται. Μόνο η ελληνική Κυβέρνηση επιδοτεί, χωρίς τη λήψη τουλάχιστον μετοχών, όπως το παράδειγμα της «AEGEAN» και της «FRAPORT».

Είναι κάτι που δεν πρέπει να συνεχιστεί, σε καμμία περίπτωση. Το θέμα της ενέργειας πρέπει να γίνει αντικείμενο εξεταστικής επιτροπής στο μέλλον, όπως άλλωστε είχε υποσχεθεί στο παρελθόν ο κ. Χατζηδάκης, χωρίς φυσικά να το τηρήσει.

Επιγραμματικά, τώρα, θα αναφερθώ μόνο σε ορισμένα εξοργιστικά άρθρα κυρίως των υπολοίπων μερών του νομοσχεδίου. Στο άρθρο 87 είναι απαράδεκτη η αναφορά σε χρηματοδότηση από το Πρόγραμμα Δημοσίων Επενδύσεων και από το Ταμείο Ανασυγκρότησης της χώρας, που πρέπει να χρησιμοποιούνται ειδικά το Πρόγραμμα Δημοσίων Επενδύσεων μόνο για εγχώριες παραγωγικές επενδύσεις, ενώ, στην προκειμένη περίπτωση χρηματοδοτεί δίκτυο εταιρειών με ξένους ιδιώτες μετόχους, όπως η ΔΕΣΦΑ, η ΔΕΠΑ Υποδομών ή ο ΔΕΔΔΗΕ. Όλα αυτά πλέον ανήκουν σε ξένους.

Είναι ντροπή να επιχορηγείται ο κρατικοδίαιτος παρασιτικός καπιταλισμός, όπως με τις επιδοτήσεις της «ΤΡΑΙΝΟΣΕ», της ΔΕΗ ή της «FRAPORT», πόσω μάλλον, όταν όπως φαίνεται από την εξουσιοδοτική στο άρθρο 98, τα ποσά αποφασίζονται από τον Υπουργό. Τα πάντα αποφασίζονται από τον Υπουργό του επιτελικού κράτους.

Αυτές είναι οι ιδιωτικοποιήσεις και οι μεταρρυθμίσεις των μνημονίων; Έτσι θα ανακτήσει την οικονομική ανεξαρτησία της η Ελλάδα χωρίς την οποία είναι πραγματικά ψευδαίσθηση η εθνική μας κυριαρχία;

Απίστευτα σκανδαλώδη είναι τα άρθρα 118 και 119, που αφορούν στην ΕΥΔΑΠ και στην ΕΥΑΘ, τα νερά μας που αποτελούν ένα μη μεταβιβάσιμο κοινωνικό αγαθό. Εν προκειμένω, επιχειρείται ύπουλα η καταστρατήγηση της απόφασης του Σ.τ.Ε., το οποίο χαρακτήρισε το Υπερταμείο ιδιοκτησία των ξένων. Οπότε, πρέπει να αποσυρθούν άμεσα.

Δεν μάθαμε, αλήθεια, τίποτα από το ξεπούλημα της ΔΕΗ και την άνοδο των τιμών, που ακολούθησε ήδη από το 2019; Θέλουμε να τετραπλασιαστούν, πενταπλασιαστούν και οι τιμές του νερού; Είναι δυνατόν να το ανεχθούν οι Έλληνες και να μην πλημμυρίσουν τους δρόμους; Δεν πρέπει να το κάνουν κάποια στιγμή;

Γενικότερα, πάντως, σε σχέση με το Υπερταμείο δικαιωνόμαστε για την επιμονή μας, από την πρώτη μέρα, στις αναφορές μας στο Υπερταμείο των ξένων, έτσι το αποκαλούσαμε από την πρώτη ημέρα, Υπερταμείο των ξένων, αφού το επιβεβαίωσε τελικά το Σ.τ.Ε.. Είναι κάτι που δέχτηκαν χωρίς ντροπή τα κόμματα της τρόικα εσωτερικού, αλλά δεν μπορούν να το ανεχθούν οι Έλληνες, ούτε βέβαια να το χρηματοδοτούν, όπως συμβαίνει με τις εταιρείες του Υπερταμείου, για παράδειγμα τα έργα του στη διώρυγα της Κορίνθου, στη ΔΕΗ, στη ΓΑΙΟΣΕ.

Στο άρθρο 122, φυσικά, δεν συμφωνήσαμε με την παροχή εγγυήσεων του δημοσίου στον ΔΕΔΔΗΕ, σε μια εταιρεία που δεν είχε δάνεια όταν ξεπουλήθηκε σε ιδιώτη μέτοχο, στη «MACQUARIE», με εγγυημένη απόδοση στις μετοχές της σαν να πρόκειται για ομόλογο. Γιατί θα πρέπει να δίνει εγγύηση το δημόσιο σε μια ιδιωτική εταιρεία; Από την άλλη πλευρά, εάν το δημόσιο εγγυάται για να αναπτυχθεί το δίκτυο, το οποίο βέβαια είναι θέμα εθνικής ασφαλείας και κοινωνικής ωφέλειας, που δεν απασχολεί την ιδιωτική ΔΕΗ ούτε τον ιδιωτικό ΔΕΔΔΗΕ, τότε τις αποφάσεις για το δίκτυο θα πρέπει να τις παίρνει το δημόσιο. Το θεωρούμε αυτονόητο. Όποιος πληρώνει πρέπει και να αποφασίζει.

Με το άρθρο 123 συνεχίζεται ο ερασιτεχνισμός της περιόδου του κορωνοϊού με τη μετάθεση επιταγών σε επιχειρήσεις, όπου είχαμε επισημάνει, από την αρχή, πως η παράταση των προθεσμιών ήταν ημίμετρο. Ασφαλώς, δεν έχουμε καμμία αντίρρηση όσον αφορά στη στήριξη των επιχειρήσεων που επιβαρύνονται από τις αποφάσεις της πολιτείας ή της Ευρωπαϊκής Ένωσης. Δεν είμαι Πρόεδρος, άλλος είναι. Δυστυχώς, όμως, το κόστος των λαθών της Κυβέρνησης είναι τεράστιο και δεν το πληρώνει αυτή τη στιγμή η Κυβέρνηση ούτε η Ευρωπαϊκή Ένωση, αλλά όλοι εμείς.

Με τα άρθρα 129 και 130 για τα πολεμικά μας πλοία συμφωνήσαμε, φυσικά, αλλά έχουμε επισημάνει πολλές φορές ότι το συγκεκριμένο πρόγραμμα καθυστερεί αδικαιολόγητα με συνεχείς παρατάσεις, που αναγκαζόμαστε να εγκρίνουμε. Η αμυντική μας βιομηχανία είναι πολύ σημαντική και το πρόβλημα δεν λύνεται με προγράμματα που καθυστερούν χρόνια, αλλά με νέα προγράμματα, έτσι ώστε να αναβαθμίζονται οι Ένοπλες Δυνάμεις μας και να προωθείται η τεχνογνωσία.

Κλείνοντας, με το άρθρο 177 για τις μαζικές εξετάσεις και εμβολιασμούς των εισερχομένων στην Ελλάδα, μάλλον, πρόκειται για τους εργάτες από το Μπαγκλαντές που φέρνει ο κ. Μηταράκης για τον τουρισμό. Δεν έχουμε Έλληνες και φέρνουμε από το Μπαγκλαντές. Ασφαλώς θα πρέπει να ελεγχθούν για μία τέτοια απασχόληση χωρίς όμως να έχει δοθεί, ως συνήθως, κόστος από το Γενικό Λογιστήριο του Κράτους. Τι θα συμβεί στην περίπτωση που έχουν ανάγκη περίθαλψης; Δεν πρέπει να είχε διευκρινισθεί;

Τέλος, όπως είπαμε, θα καταψηφίσουμε επί της αρχής το νομοσχέδιο, ενώ θα τοποθετηθούμε, φυσικά, θετικά στα ελάχιστα σωστά άρθρα του.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Θα κλείσουμε τον κατάλογο των εισηγητών και ειδικών αγορητών με τον ειδικό αγορητή από την Κοινοβουλευτική Ομάδα του ΜέΡΑ25, τον κ. Κρίτωνα Αρσένη.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες, Βουλευτές, καταρχήν θα ήθελα να καταγγείλω -είναι μια είδηση της στιγμής- την απόλυτη ντροπή αυτής της πολιτείας που απέρριψε το αίτημα αποφυλάκισης του Γιάννη Μιχαηλίδη, ενός ανθρώπου που σύμφωνα με τον νόμο θα έπρεπε να είναι αυτήν τη στιγμή έξω τηρώντας όλους τους ίσους όρους. Η ίδια η πολιτεία είχε αφήσει ελεύθερο καταδικασμένο για τον φόνο, για τη δολοφονία, για τη συμμετοχή στο θάνατο του Ζακ Κωστόπουλου τον Κορκονέα. Είναι έξω ο Κορκονέας, είναι έξω ο Λιγνάδης. Βέβαια, για τον Γιάννη Μιχαηλίδη, που έκλεψε μία τράπεζα, δεν σκότωσε άνθρωπο, εκεί πέρα είστε αυστηροί και επιδεικτικοί. Δεν είναι της παρέας σας προφανώς.

Ειλικρινά δεν ξέρω αν αυτή τη στιγμή πρέπει να μιλάμε για το περιβάλλον ή το Σύνταγμα εδώ μέσα, γιατί φέρνετε μια πρωτόγνωρη συνταγματική εκτροπή. Έχουμε και άλλες φορές δει να παραβιάζετε το Σύνταγμα. Κρατούσατε κάποιους τύπους, κάποια κάλυψη. Αυτή τη φορά επαναφέρετε νόμο που είχε απορριφθεί από την Ολομέλεια του Συμβουλίου της Επικρατείας, είκοσι πέντε δικαστές στους είκοσι επτά ψήφισαν την απόρριψή του. Και εσείς τον φέρνετε ξανά εδώ πέρα. Είναι όχι ωμή παραβίαση του Συντάγματος, είναι εκτροπή. Άλλοτε αυτά γινόταν με τα τανκς. Εσείς το κάνατε με τους νόμους. Το Σύνταγμα δεν εφαρμόζεται ad hoc. Εσείς έχετε κάνει κανόνα οτιδήποτε εμποδίζει το πλιάτσικο στη δημόσια περιουσία αν είναι νόμος τον αλλάζετε, αν είναι Σύνταγμα το αγνοείτε. Δεν αφορά το νερό. Οτιδήποτε αυτήν τη στιγμή σας ενοχλεί στα σχέδιά σας, στα σχέδια εξυπηρέτησης θα ακολουθήσει την ίδια πορεία.

Και έτσι φτάνουμε να μιλάμε για το περιβάλλον τη στιγμή που δυο εμβληματικοί δρυμοί της χώρας η Δαδιά, που πρέπει να την έχει επισκεφθεί κάθε μαθητής και η Βάλια Κάλντα καίγονται για δεκαήμερα, που κάηκε η Πεντέλη, που κάηκε τέτοια έκταση στη Λέσβο, στην Ηλεία. Αυτήν τη στιγμή μας φέρνετε ένα νομοσχέδιο που δεν έχει ούτε ένα άρθρο, μια παράγραφο, μια πρόταση που να αυξάνει την περιβαλλοντική προστασία. Γιατί μπορεί να γίνει όσο θέλετε συζήτηση για το τι περιλαμβάνει αυτό το νομοσχέδιο, αλλά ότι δεν υπάρχει ούτε μία λέξη που να αυξάνει την περιβαλλοντική προστασία είναι αυτονόητο. Κανένας δεν επιχειρηματολογεί διαφορετικά.

Να δούμε τι κάνει; Διαλύει τις προστατευόμενες περιοχές. Αυξάνει τις επιτρεπόμενες χρήσεις σε κάθε ζώνη, από τη ζώνη απόλυτης προστασίας στις «NATURA» έως τις ζώνες σχεδόν απόλυτης προστασίας και τις υπόλοιπες που είναι οι μεγαλύτερες. Τι κάνει στις μεγαλύτερες, στο μεγαλύτερο ποσοστό των «NATURA» δηλαδή; Επιτρέπει εξορύξεις υδρογονανθράκων, επιτρέπει μεταλλεία, επιτρέπει τα πάντα. Τις καταργεί τις ζώνες απόλυτης προστασίας. Επιτρέπει βέβαια και ανεμογεννήτριες σε όλες τις ζώνες, εκτός από της απόλυτης προστασίας που κανένας μελετητής δεν τολμά να κηρύξει. Δεν θα έχουμε σχεδόν καμμία ζώνη απόλυτης προστασίας.

Παντού ΑΠΕ, κατά παράβαση της ευρωπαϊκής νομοθεσίας, η οποία τι λέει; Μας λέτε «τι θέλετε τη δέουσα εκτίμηση;», επειδή θα καταδικαστούμε και γι’ αυτό στο Ευρωπαϊκό Δικαστήριο. Τι είναι η δέουσα εκτίμηση; Υποχρεώνει την Κυβέρνησή σας και κάθε κυβέρνηση σε αυτή την Ευρώπη να εξετάζει οποιοδήποτε έργο, ΑΠΕ ή μη ΑΠΕ, ανεμογεννήτριες ή οτιδήποτε άλλο, που μπαίνει σε «NATURA» και αν υπάρχει η παραμικρή υπόνοια για την παραμικρή περιβαλλοντική υποβάθμιση, να την απορρίπτει.

Αυτό είναι που εσείς παρακάμπτετε εντελώς και βέβαια θα καταδικαστούμε, αλλά δεν σας πειράζει γιατί τα πρόστιμα δεν θα τα πληρώσετε εσείς προσωπικά, κανένας Υπουργός, ούτε τα συμφέροντα που εξυπηρετούνται. Θα τα πληρώσουν τα κορόιδα πάλι, οι πολίτες.

Οι εξυπηρετήσεις δεν τελειώνουν εκεί πέρα. Υδατορέματα κατά το δοκούν, ο κάθε επενδυτής λέει τι είναι το υδατόρεμα γι’ αυτόν και χτίζει πάνω στο ρέμα.

Έχουμε τη «φέρουσα ικανότητα», μια επιστημονική έννοια, που την ορίζουν οι επιστήμονες. Θα την ορίζει πλέον ο Υπουργός, θα μας λέει τι χτίζεται, πού, πόσο χωράει η Μύκονος να κτιστεί. Ο Υπουργός θα το αποφασίζει.

Και βέβαια διαλύετε για ακόμη μια φορά τα δάση, επιτρέποντας να επεκτείνονται τα τουριστικά καταλύματα μέσα στις δασικές περιοχές. Σε κάθε νομοσχέδιο φέρνετε τη διάλυση της δασικής νομοθεσίας.

Τις διάφορες εξυπηρετήσεις μάς τις φέρνετε σε στάδια. Όσο υπήρχαν οι επιτροπές προσπάθησα να σκεφτώ για ποιον λόγο τα φέρνετε σε στάδια, δηλαδή γιατί τις εξυπηρετήσεις στους πέντε επιχειρηματίες δεν τις φέρνετε με έναν νόμο, αλλά φαίνεται ένα κομμάτι σήμερα, ένα κομμάτι αύριο, τη συνέχεια μεθαύριο. Πείτε μας εσείς γιατί το κάνετε.

Το μόνο που μπόρεσα να σκεφτώ είναι ακριβώς αυτό που κάνουν οι αεροπορικές εταιρείες, που σου λένε: Θέλεις να έχεις αριθμημένη θέση; Πέντε ευρώ. Θέλεις να έχεις πρόσβαση στη VIP για να περνάς τον έλεγχο αποσκευών; Δέκα ευρώ και ούτω καθεξής. Και θέλω να μας πείτε γιατί το κάνετε.

Τι κάνετε, λοιπόν; Είχατε φέρει ιδιώτες αξιολογητές για τις μελέτες περιβαλλοντικών επιπτώσεων, δηλαδή μελέτες περιβαλλοντικών επιπτώσεων να μην αξιολογούνται από τη διοίκηση, από το κράτος, από τους δημόσιους υπαλλήλους, αλλά οι μεγάλοι, οι πλούσιοι, να πληρώνουν ανθρώπους να τους αξιολογούν οι υπάλληλοί τους. Για να κρατήσετε τα προσχήματα, η χρηματοδότηση δεν πήγαινε κατευθείαν από τους ιδιώτες στους αξιολογητές, αλλά πήγαινε στο Πράσινο Ταμείο και το Πράσινο Ταμείο πλήρωνε τους αξιολογητές.

Το διαλύετε αυτό. Θα πληρώνουν κατευθείαν οι μεγάλοι επενδυτές, οι μεγάλοι επιχειρηματίες τους ανθρώπους που θα τους αξιολογούν. Τέτοια αξιολόγηση θα γίνεται. Και θα φέρετε και συνέχεια, καθώς αυτό είναι δεύτερο στάδιο.

Επιθεωρητές περιβάλλοντος. Φέρατε ιδιώτες επιθεωρητές περιβάλλοντος ξεκινώντας και από τις Σκουριές. Ο ιδιώτης, ο οποίος θα προσλαμβάνεται από την εταιρεία και θα πληρώνεται από την εταιρεία, είναι αυτός που θα αποφασίζει αν η εταιρεία, με βάση καταγγελίες πολιτών, παραβιάζει την περιβαλλοντική νομοθεσία, κάνει εγκλήματα.

Τι κάνετε σε αυτούς τους ιδιώτες; Είχατε βάλει προσχηματικά τον θεσμό του Εποπτικού Συμβουλίου της Διεύθυνσης Επιθεωρητών Περιβάλλοντος. Το καταργείτε. Επίσημα ανεξέλεγκτοι οι ιδιώτες επιθεωρητές περιβάλλοντος! Και σίγουρα έχετε νομοσχέδιο στα σκαριά. Πείτε μας αν έχετε νομοσχέδιο στα σκαριά που πάει ένα βήμα παραπέρα αυτό το ζήτημα.

Εξαίρεση από περιβαλλοντική αδειοδότηση για όλα τα έργα πολιτικής προστασίας. Θα μας πείτε, μα βέβαια, η πολιτική προστασία είναι επείγον ζήτημα για να σώσουμε ζωές. Υπάρχει διαδικασία, όταν μια περιοχή κηρύσσεται σε κατάσταση έκτακτης ανάγκης και για δύο χρόνια. Εσείς το καταργείτε αυτό.

Ξέρετε ποιο είναι το κριτήριο σας, για να μη γίνονται μελέτες περιβαλλοντικών επιπτώσεων; Ότι κοστίζουν! Ότι κοστίζουν! Δηλαδή αν αυξάνει το κόστος ενός έργου πολιτικής προστασίας η μελέτη περιβαλλοντικών επιπτώσεων, δεν θα γίνεται μελέτη περιβαλλοντικών επιπτώσεων. Αυτό είναι το πρώτο βήμα σας. Τώρα το καταργείτε για την πολιτική προστασία. Μετά το χρησιμοποιείτε ως προηγούμενο για υπόλοιπα έργα και για ιδιώτες. Το περιμένουμε και αυτό.

Και το τι μας έρχεται πλέον το ξέρουμε γιατί ήρθαν στην ακρόαση φορέων οι ιδιώτες και αφού σας είπαν ένα γενναίο ευχαριστώ, σας είπαν τι άλλο θέλουν. Σας είπαν οι μεταλλευτικές εταιρείες ότι θέλουμε μεταλλεία και στις ζώνες απόλυτης προστασίας της φύσης. Προφανώς, θα το κάνετε ή να το πούμε πιο απλά. Δεν θα κηρύξετε στις περισσότερες «NATURA» ζώνες απόλυτης προστασίας.

Επίσης, σας είπαν ότι όταν καταδικάζονται για περιβαλλοντικά εγκλήματα στα δικαστήρια, θέλουν οι ποινές να μην εφαρμόζονται. Και ποιος θα αποφασίζει αν εφαρμόζονται οι ποινές των δικαστηρίων; Ο Υπουργός. Αυτό ζήτησαν οι μεταλλευτικές εταιρείες. Να αποφασίζει ο Υπουργός που κρατάει τις ποινές τις διοικητικές στα χέρια του, στα συρτάρια του και δεν βγάζει αποφάσεις για χρόνια και φέρνετε και νόμο που όταν αργούν αυτές οι αποφάσεις να σβήνονται τα πρόστιμα και όταν βγάζει αποφάσεις, είναι πάντοτε ένα κλάσμα αυτών που είχαν βγάλει οι επιθεωρητές περιβάλλοντος, όταν τους επιτρέπατε να βγάζουν αποφάσεις.

Και τι μας λένε; Ότι αφού οι διοικητικές αποφάσεις και τα πρόστιμα πολλές φορές καταργούνται, γιατί να εφαρμόζονται οι διοικητικές αποφάσεις των δικαστηρίων; Θα το φέρετε κι αυτό.

Μας φέρνετε βέβαια και τα υπεράκτια πλέον αιολικά πάρκα χωρίς περιβαλλοντικές μελέτες, προβλέψεις με ειδικό καθεστώς αδειοδότησης. Την ίδια στιγμή το εμβληματικό εργαλείο που μας παρουσιάζετε, τα «Απάτητα Βουνά», το χαιρετίσαμε. Σας λέμε: Κάντε τα όλα! Έχετε κάνει μόνο το μισό τοις εκατό της επικράτειας, έξι βουνά.

Έρχεται ο Υπουργός, ο κ. Σκρέκας, και τι μας λέει; Προσωρινό το μέτρο για δύο χρόνια. Προσωρινό μέτρο για δύο χρόνια. Αυτό ήταν το εμβληματικό;

Και θέλω, κύριε Αμυρά, να το ξεκαθαρίσετε αυτό.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας απαντήσαμε και στην επιτροπή αλλά δεν ήσασταν εκεί.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ναι, αλλά τα Πρακτικά είναι σαφή. Είπε ο Υπουργός ότι το μέτρο είναι προσωρινό για δύο χρόνια. Τα «Απάτητα Βουνά» είναι προσωρινά για δύο χρόνια; Να απαντήσετε.

**ΔΙΟΝΥΣΙΟΣ ΣΤΑΜΕΝΙΤΗΣ:** Σας απάντησε χθες!

**ΚΡΙΤΩΝ - ΗΛΙΑΣ ΑΡΣΕΝΗΣ:** Απάντησε χθες λέγοντας ότι δεν ισχύει αυτό που είπε ο Υπουργός. Μα, ο Υπουργός το είπε!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μα, δεν ήσασταν εσείς!

**ΚΡΙΤΩΝ - ΗΛΙΑΣ ΑΡΣΕΝΗΣ:** Τώρα αυτό που μας κάνει μεγάλη εντύπωση εδώ πέρα είναι το πόσο υπάρχει μια αγαστή συνεργασία μεταξύ ΣΥΡΙΖΑ και Νέας Δημοκρατίας. Γιατί, να είμαστε ξεκάθαροι, τις εξορύξεις υδρογονανθράκων στη «NATURA» τις επέτρεπε και ο ΣΥΡΙΖΑ. Τα οικόπεδα ήταν πακέτο «NATURA» και μη «NATURA». Και μη μου πείτε ότι τις μελέτες περιβαλλοντικών επιπτώσεων θα τις κόβανε, γιατί ξέρουμε πολύ καλά δεν θα τις κόβανε.

Οικιστικές πυκνώσεις. Ακούσαμε τον ΣΥΡΙΖΑ να παραπονιέται ότι άργησε να τις φέρει η Νέα Δημοκρατία. Και μιλάμε για το έγκλημα του ΣΥΡΙΖΑ –καταδικάστηκε και στην κάλπη γι’ αυτό- το να νομιμοποιήσει τα αυθαίρετα στα δάση και να διαλύσει τα δάση με τις οικιστικές πυκνώσεις.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Όσον αφορά το νερό, ο πρώτος που παραβίασε το Σύνταγμα ήταν ο ΣΥΡΙΖΑ, όταν παραβίασε την απόφαση του Συμβουλίου της Επικρατείας που ζητούσε να πάρει την ΕΥΔΑΠ και την ΕΥΑΘ από το ΤΑΙΠΕΔ. Και τι έκανε; Την έβγαλε, μετά από δύο χρόνια καθυστερήσεων, για μία μέρα, για να τη βάλει στο Υπερταμείο. Βέβαια, τήρησε τα προσχήματα. Την πήρε από το ΤΑΙΠΕΔ για να τη βάλει στο Υπερταμείο. Τώρα είμαστε στο επόμενο στάδιο, που δεν τηρούνται καν τα προσχήματα.

Ακούσαμε τον εκπρόσωπο του ΣΥΡΙΖΑ να παραπονιέται ότι ελλείψει ηλεκτρικού χώρου θα χάσουμε μεγάλες επενδύσεις στις ανεμογεννήτριες. Θέλω να καταλάβω. Ο ΣΥΡΙΖΑ είναι υπέρ ή κατά των ανεμογεννητριών στις αλπικές ζώνες, στις «NATURA», παντού στα νησιά; Ανησυχεί για τη λεηλασία της φύσης ή την απώλεια επενδύσεων; Θέλω να είστε ξεκάθαροι. Εμείς αυτό που βλέπουμε είναι ο ΣΥΡΙΖΑ να δίνει την «πάσα» και η Νέα Δημοκρατία να βάζει το «γκολ» υπέρ των συμφερόντων ξανά και ξανά.

Σας καλούμε να αλλάξετε πορεία. Προφανώς και καταψηφίζουμε το νομοσχέδιο. Δεν έχουμε, λόγω του Κανονισμού της Βουλής, που δεν τηρείται πουθενά, αλλά σε αυτό τον τηρείτε, το δικαίωμα να κάνουμε ονομαστική ψηφοφορία για την αντισυνταγματικότητα για το νερό και για πολλά άλλα άρθρα. Καλούμε τα υπόλοιπα κόμματα που έχουν τη δυνατότητα να το κάνουν, για να δούμε ποιος θα ψηφίσει τη συνταγματική εκτροπή αυτού που φέρνετε για το νερό, την παραβίαση του Συντάγματος, αφού επαναφέρετε απόφαση που σχεδόν ομόφωνα έλαβε η Ολομέλεια του Συμβουλίου της Επικρατείας, με την οποία κατέρριψε τον νόμο του ΣΥΡΙΖΑ για την παραχώρηση ΕΥΔΑΠ - ΕΥΑΘ στο Υπερταμείο. Και εσείς την επαναφέρετε.

Αναρωτιέμαι. Ο Αντιπρόεδρος της Βουλής και πρώην Πρόεδρος του Συμβουλίου της Επικρατείας γιατί δεν παραιτείται; Η Πρόεδρος της Δημοκρατίας και εν ενεργεία Πρόεδρος του Συμβουλίου της Επικρατείας όταν την επιλέξατε γιατί δεν παραιτείται; Αυτά αναρωτιέμαι

**ΠΡΟΕΔΡΕΥΩΝ (Νικήτας Κακλαμάνης):** Αυτά θα τα πείτε όταν υποστηρίξετε την ένσταση αντισυνταγματικότητας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Είναι πολιτικό το ζήτημα, δεν είναι για την ένσταση, κύριε Πρόεδρε. Θέτω πολιτικά ζητήματα. Για την ένσταση τα επιχειρήματα θα τα πούμε στη συνέχεια.

Γιατί δεν παραιτείται η Πρόεδρος; Γιατί δεν παραιτείται ο Αντιπρόεδρος της Βουλής; Τόσο σέβονται το δικαστήριο που υπηρέτησαν;

Θέλω και τη στάση των συνταγματολόγων και των νομικών σε αυτή την Αίθουσα. Συμφωνείτε, συναινείτε σε αυτή την εκτροπή; Οι Βουλευτές της Θεσσαλονίκης συμφωνείτε με την εκτροπή; Οι Βουλευτές της Αθήνας συμφωνείτε με την εκτροπή;

**ΠΡΟΕΔΡΕΥΩΝ (Νικήτας Κακλαμάνης):** Κύριε Αρσένη, δεν θα πείτε εσείς στους συναδέλφους τι θέλετε και τι δεν θέλετε. Μόνοι τους θα τοποθετηθούν.

**ΚΡΙΤΩΝ - ΗΛΙΑΣ ΑΡΣΕΝΗΣ:** Προφανώς, καταψηφίζουμε. Καλούμε τα κόμματα να υπερψηφίσουν την ένσταση αντισυνταγματικότητας.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Όπως ενημερώθηκα, τώρα θα γίνει η διακοπή του νομοσχεδίου και μπαίνουμε στην ένσταση αντισυνταγματικότητας. Είναι δύο κόμματα που έχουν κάνει. Ο ΣΥΡΙΖΑ και το ΜέΡΑ25.

Από τον ΣΥΡΙΖΑ θα υποστηρίξει την ένσταση αντισυνταγματικότητας ο κ. Κατρούγκαλος.

Κύριε Κατρούγκαλε, έχετε τον λόγο για πέντε λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Σας ευχαριστώ πολύ, κύριε Πρόεδρε.

Είναι από τις σπάνιες περιπτώσεις που μια νομοθετική ρύθμιση έρχεται να παραβιάσει, όχι απλώς το Σύνταγμα, αλλά το ακυρωτικό αποτέλεσμα αποφάσεων του Συμβουλίου της Επικρατείας, που είναι πρόσφατες, που είναι σαφείς και που δεν αφήνουν περιθώρια αμφιβολίας.

Με δύο αποφάσεις της ολομέλειας σχεδόν ομόφωνες, είκοσι πέντε δικαστές στους είκοσι επτά, -αποφάσεις 190 και 191 του 2022- επιβεβαιώθηκε προηγούμενη νομολογία του Συμβουλίου της Επικρατείας, η οποία αρχική απόφαση ήταν η 1906 του 2014.

Τι λέει εκεί το Συμβούλιο Επικρατείας; Αξιοποιώντας τις διατάξεις για την προστασία της υγείας, του άρθρου 5 παράγραφος 5 του Συντάγματος και του άρθρου 21 παράγραφος 3, θεωρεί ότι η δημόσια υπηρεσία του νερού αποτελεί κοινωνικό αγαθό και δικαίωμα το οποίο πρέπει να τελεί πάντοτε υπό τον απόλυτο έλεγχο του κράτους.

Θέτει δύο προϋποθέσεις: Πρώτον, δεν αρκεί η εποπτεία. Χρειάζεται έλεγχος. Και κατά το Συμβούλιο Επικρατείας, έλεγχος σημαίνει ότι πρώτον, η πλειοψηφία του μετοχικού κεφαλαίου πρέπει να ανήκει στο δημόσιο. Δεύτερον, ότι ο διορισμός των οργάνων διοίκησης πρέπει πάλι να ελέγχεται απολύτως από το κράτος.

Είναι σημαντικές και οι τρεις αυτές αποφάσεις του Συμβουλίου Επικρατείας, γιατί δεν αρκούνται σε αυτό το οργανωτικό κριτήριο. Προσθέτουν και ένα λειτουργικό. Λένε οι αποφάσεις αυτές -θα σας διαβάσω τα σχετικά αποσπάσματα- ότι η εταιρεία η οποία θα διαχειρίζεται τη δημόσια υπηρεσία δεν πρέπει να λειτουργεί με βάση χρηματοοικονομικά κριτήρια.

Επιλέξει: «Δεν επιτρέπεται να επιδιώκει προεχόντως ή παραλλήλως οικονομικούς ή άλλους σκοπούς, έστω και υπαγορευόμενους από το ευρύτερο δημόσιο συμφέρον, όταν οι σκοποί αυτοί ανταγωνίζονται ή θέτουν σε κίνδυνο την αξιούμενη, αδιάλειπτη και υψηλής ποιότητας παροχή υπηρεσιών ζωτικής σημασίας για το κοινωνικό σύνολο».

Θεώρησε δε ότι το Υπερταμείο, ακριβώς επειδή από τις καταστατικές του ρυθμίσεις έχει παρόμοια χρηματοοικονομικά κριτήρια για τη λειτουργία του, αφ’ ενός να εξυπηρετεί το δημόσιο χρέος, αφ’ ετέρου να προβαίνει σε επενδύσεις και μάλιστα συγκεκριμένες επενδύσεις που ορίζονται εκεί, λειτουργεί με ιδιωτικοοικονομικά κριτήρια που είναι, σύμφωνα με την προηγούμενη σκέψη, απαγορευμένα.

Λέει πάλι επιλέξει το Συμβούλιο της Επικρατείας: «Οι ανωτέρω σκοποί…» -αυτοί που σας περιέγραψα, που αφορούν την αποπληρωμή του δημόσιου χρέους και τις επενδύσεις- «…είναι δυνατόν να αποβούν σε βάρος της ποιότητας, της καθολικότητας ή της προσιτής τιμής των παρεχόμενων λειτουργικών υπηρεσιών από την ΕΥΔΑΠ και την ΕΥΔΑΘ και ειδικότερα της διαρκούς και συνεχούς ύδρευσης αποχέτευσης, αγαθών ζωτικής σημασίας για την αξιοπρεπή διαβίωση των ανθρώπων και την ελεύθερη ανάπτυξή τους και επομένως για την υγεία τους». Δεν μπορούσε να είναι σαφέστερη η διατύπωση του Συμβουλίου της Επικρατείας.

Τι κάνετε εσείς με δύο άρθρα, το 119 και το 120; Θεωρείτε ότι μπορείτε να νομιμοποιήσετε τις διατάξεις αυτές που κρίθηκαν αντισυνταγματικές. Λέει επιλέξει το 120 ότι «η μεταβίβαση προς το Υπερταμείο θεωρείται σύννομη και ισχυρή ως προς όλες τις συνέπειες». Στην πρώτη παράγραφο αναγνωρίζονται ως έγκυρες και σύννομες όλες οι πράξεις και οι αποφάσεις.

Προφανώς, δεν μπορείτε να το κάνετε αυτό. Δεν μπορεί ένας τυπικός νόμος να ερμηνεύσει το Σύνταγμα σε αντισυνταγματική κατεύθυνση, όταν έχουμε ήδη μία σαφή νομολογιακή δέσμευση της νομοθετικής λειτουργίας από το Συμβούλιο της Επικρατείας.

Ο νόμος ο οποίος οδήγησε στις δύο αποφάσεις αυτές, την 190 και την 191 του 2022, είναι νόμος του 2016. Είναι νόμος που ψηφίστηκε από τη δική μας κυβέρνηση στο γνωστό πλαίσιο εκβιασμών και μειωμένης κυριαρχίας των μνημονίων με το «πιστόλι στον κρόταφο». Τώρα όμως, ακριβώς γιατί ο ΣΥΡΙΖΑ έβγαλε τη χώρα από τα μνημόνια και αποκατέστησε πλήρως τη νομοθετική κυριαρχία της χώρας μας, δεν έχετε λόγο να επαναλάβετε μία ρύθμιση η οποία μόνο εκβιαστικά είχε ψηφιστεί τότε από το Κοινοβούλιο. Είναι επιλογή σας ιδεολογική, όπως η ιδιωτικοποίηση της ΔΕΗ.

Ποια διαφορά υπάρχει; Ασκήσαμε πολιτική κριτική στην ιδιωτικοποίηση της ΔΕΗ. Εδώ η κριτική μας δεν είναι, όμως, μόνο πολιτική. Εδώ παραβιάζεται ευθέως το Σύνταγμα και το κράτος δικαίου.

Και σας προειδοποιώ όποιος δημόσιος λειτουργός από τον Υπουργό έως οποιοδήποτε στέλεχος του δημοσίου με την υπογραφή του συντελέσει σε αυτή την ευθεία παραβίαση της απόφασης του Συμβουλίου της Επικράτειας δεν παραβιάζει μόνο τον Ποινικό Κώδικα, δεν διαπράττει μόνον παράβαση καθήκοντος κατ’ άρθρο 259, αλλά είναι υπεύθυνος και με την περιουσία του. Είναι η μοναδική περίπτωση που δημόσιος υπάλληλος, δημόσιος λειτουργός ευθύνεται και με την περιουσία του για βλάβη του δημοσίου. Και σας διαβεβαιώνουμε ότι δεν θα περάσει έτσι αυτό.

**ΠΡΟΕΔΡΕΥΩΝ (Νικήτας Κακλαμάνης):** Και με αυτό κλείστε, κύριε Κατρούγκαλε.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Και με αυτό θα κλείσω.

Και σας διαβεβαιώνω λοιπόν ότι δεν θα περάσει έτσι αυτό. Ακόμα και αν η πλειοψηφία σας αυτή τη στιγμή επιχειρήσει να νομιμοποιήσει μια κραυγαλέα παραβίαση του Συντάγματος, μία κατάφωρη προσβολή του κράτους δικαίου, αυτό δεν θα περάσει έτσι.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Αρσένης από το ΜέΡΑ25.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες, Βουλευτές, Υπουργέ, είναι αυτές οι δύο αποφάσεις του Συμβουλίου της Επικρατείας η 190 και η 191 του 2022. Στην ολομέλεια ακύρωσαν τη μεταβίβαση του πλειοψηφικού πακέτου μετοχών ΕΥΔΑΠ, ΕΥΑΘ ιδιοκτησίας ελληνικού δημοσίου στην ΕΕΣΥΠ που κοινώς το λέμε Υπερταμείο. Ψήφισαν είκοσι πέντε στα είκοσι επτά μέλη του Συμβουλίου Επικρατείας, σχεδόν ομόφωνα. Και δεν έγινε για τυπικούς λόγους. Είναι ακύρωση ουσιαστική, ριζική και ανεπίδεκτη θεραπείας. Έκρινε ότι εν όψει του χαρακτήρα του νερού ως κοινωνικού αγαθού υψίστης ζωτικής σημασίας, η υδροδότηση της πρωτεύουσας και της συμπρωτεύουσας από την ΕΥΔΑΠ, ΕΥΑΘ πρέπει να παρέχεται υπό όρους πραγματικής δημόσιας υπηρεσίας από την άποψη της ποιότητας, επάρκειας, ασφάλειας, συνέχειας, καθολικότητας και προσιτής τιμής. Θυμηθείτε το, γιατί θα δείτε τι θα γίνει με τους λογαριασμούς μεθαύριο, που θα γίνει ό,τι συμβαίνει τώρα με τους λογαριασμούς του ρεύματος.

Για να διασφαλιστεί αυτό, το Σύνταγμα απαιτεί η ΕΥΔΑΠ και η ΕΥΑΘ να τελούν όχι υπό την εποπτεία, αλλά υπό τον ουσιαστικό έλεγχο του ελληνικού δημοσίου. Αυτό προϋποθέτει την κατοχή από το δημόσιο της πλειοψηφίας του μετοχικού κεφαλαίου και των δύο εταιρειών. Συνιστά κατά συνέπεια παράβαση του Συντάγματος η μεταβίβαση του μετοχικού κεφαλαίου των δύο εταιρειών στο Υπερταμείο. Γιατί; Ακούστε αυτό, είναι το πιο σημαντικό. Το Υπερταμείο με βάση τον ιδρυτικό του νόμο αποτελεί αμιγώς κερδοσκοπικό ιδιωτικό φορέα επιφορτισμένο με την οικονομική εκμετάλλευση της περιουσίας του δημοσίου. Οι σκοποί του Υπερταμείου είναι η αξιοποίηση των περιουσιακών στοιχείων προκειμένου να αποφέρουν κέρδη, όχι δημόσια αγαθά, προορισμένα για την απομείωση των δανειακών υποχρεώσεων της χώρας και για επενδύσεις. Σκοποί που σύμφωνα με το Συμβούλιο της Επικρατείας είναι ασύμβατοι προς τον κοινωφελή προορισμό της ΕΥΔΑΠ και ΕΥΑΘ.

Μετά από αυτές τις δύο βαρυσήμαντες αποφάσεις της ολομέλειας ο μόνος δρόμος για την Κυβέρνηση ήταν να συμμορφωθεί. Δεν δίνει άλλο περιθώριο το Σύνταγμα στο άρθρο 95 παράγραφος 5. Η Κυβέρνηση όφειλε ήδη την επομένη της δημοσίευσης απόφασης του Συμβουλίου της Επικρατείας, που ήταν στις 4 Φεβρουαρίου του 2022, να συγκαλέσει γενική συνέλευση μετόχων προκειμένου να εκλέξει νέο διοικητικό συμβούλιο αποτελούμενο από δύο εκπροσώπους από τους εργαζόμενους, δύο εκπροσώπους της μειοψηφίας και τον οριζόμενο από την πλειοψηφία, δηλαδή, του ελληνικού δημοσίου μελών αυτού.

Μετά από αδράνεια επτά μηνών η Κυβέρνηση φέρνει τα άρθρα 119 και 120 που πάσχουν από διπλή αντισυνταγματικότητα. Πρώτον ξαναδίνει τις μετοχές ΕΥΔΑΠ, ΕΥΑΘ ιδιοκτησίας του ελληνικού δημοσίου στο Υπερταμείο μολονότι αυτό αποκλείστηκε από τις αποφάσεις του Συμβουλίου της Επικρατείας για λόγους που ανάγονται στη φύση του νερού ως κοινωνικού αγαθού και για λόγους ότι ο χαρακτήρας του Υπερταμείου είναι κερδοσκοπικής και κατάλληλης φύσης για να παρέχει την υδροδότηση ως αμιγώς δημόσια περιουσία. Και είναι χαρακτηριστικό πως το νομοσχέδιο λαμβάνει πρόνοια για να αποκλείσει κάθε ενδεχόμενο επαναμφισβήτησης του κύρους του Σ.τ.Ε.. Δηλαδή τι κάνει; Αποκλείει κάθε απόφαση της διοίκησης, προκειμένου να μην υπάρχει κανένα πλαίσιο προσφυγής. Είναι διπλά εγκληματικό. Με τον τρόπο αυτό παρακάμπτεται η έκδοση διοικητικών πράξεων που θα μπορούσαν να προσβληθούν ενώπιον του Σ.τ.Ε., το οποίο άλλωστε έχει ήδη πράξει το καθήκον του. Γιατί έχει αποφανθεί υπέρ της αντισυνταγματικότητας, της επίμαχης μεταβίβασης ήδη. Δηλαδή δεν έχει νόημα έτσι και αλλιώς να το ξανακρίνει το Σ.τ.Ε.. Αυτό που κάνετε τώρα έχει κριθεί στο Σ.τ.Ε.. Δεν κάνετε κάτι διαφορετικό.

Χρησιμοποιείτε κάποιες αόριστες και αντιφατικές ρυθμίσεις επιχειρώντας στο άρθρο 119 να καθησυχάσετε τη Βουλή -γιατί οι δικαστές δεν ξεγελιούνται από αυτά- ότι κάποιο βαθμό ελέγχου της ΕΥΔΑΠ και ΕΥΑΘ υπάρχει από το δημόσιο. Οι ρυθμίσεις αυτές δεν παραπλανούν κανέναν. Το διοικητικό δίκαιο γνωρίζει νόμους, διοικητικές πράξεις και όργανα με συγκεκριμένες αρμοδιότητες. Οι δεσμευτικές έγγραφες οδηγίες και συστάσεις που λέτε στον νόμο σας, προδήλως δεν παράγουν κανένα έννομο αποτέλεσμα, δεν αλλάζουν τον σκοπό και προορισμό του Υπερταμείου. Πείτε μας, πώς το αλλάζουν. Αυτό μάλιστα επαναλαμβάνεται ρητά με αναφορά στο άρθρο 197 της παραγράφου 4 του ν.4389/2016.

Με τις προτεινόμενες ρυθμίσεις δεν διακυβεύεται μόνο η υδροδότηση Αθήνας και Θεσσαλονίκης, διακυβεύεται κάτι πολύ σημαντικότερο. Δεν είναι δυστυχώς η πρώτη φορά που η Κυβέρνηση ή μια κυβέρνηση επιχειρεί να καταστρατηγήσει και να παρακάμψει αποφάσεις του Συμβουλίου της Επικρατείας. Είναι όμως η πρώτη φορά που κηρύσσει έμπρακτα και απερίφραστα ότι περιφρονεί την απόφαση του Συμβουλίου της Επικρατείας και τη θεωρεί μηδέποτε εκδοθείσα! Αυτό συνιστά όχι απλώς κίνδυνο για το δίκαιο του κράτους, τη διάκριση των εξουσιών, αλλά για το ίδιο το πολίτευμα. Συνιστά κατάφωρη και δεδηλωμένη παραβίασή τους. Η Βουλή δεν μπορεί ούτε να ευλογήσει ούτε να ανεχτεί αυτή την εκτροπή. Το ρήγμα στη συνταγματική τάξη -αν το επιτρέψετε με την ψήφο σας να επέλθει- θα είναι ανεπανόρθωτο.

Για τον λόγο αυτό σας καλούμε όλους τους Βουλευτές να αρθείτε στο ύψος των ευθυνών σας και να ψηφίσετε υπέρ της αντισυνταγματικότητας και κατά αυτού του άρθρου. Και καλούμε τα κόμματα, που δίνει ο Κανονισμός της Βουλής το δικαίωμα, να ζητήσουν και ονομαστική ψηφοφορία για αυτό το άρθρο γιατί δυστυχώς εμάς δεν μας δίνει το δικαίωμα αυτό ο Κανονισμός της Βουλής, ο οποίος δεν τηρείται πουθενά αλλά σε αυτό τηρείται.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Πάμε ανάστροφα τώρα μέχρι να φτάσουμε στον κ. Τσαβδαρίδη.

Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε. Αυτό ξέρετε πώς λέγεται σήμερα εδώ; Γιάννης κερνάει, Γιάννης πίνει. Λέγεται ασυδοσία. Λέγεται ό,τι θέλω κάνω. Λέγεται γράφω στα παλαιότερα των υποδημάτων μου και το Συμβούλιο της Επικρατείας και όλα. Λέγεται είμαι σε ειδική αποστολή και δεν καταλαβαίνω τίποτα. Αυτό είναι η Κυβέρνηση Νέας Δημοκρατίας σήμερα. Αυτό κάνετε σήμερα. Το νεράκι, το νερό του κόσμου, το νερό, το δημόσιο αυτό αγαθό θέλετε να το πουλήσετε και να το ξεπουλήσετε.

Θα τα πάμε ένα, ένα όμως. Τι έχουμε εδώ σήμερα κύριε Πρόεδρε; Έχουμε μια μεταβίβαση -θα τα πούμε απλά να καταλάβει ο κόσμος- που έχει γίνει από το ελληνικό δημόσιο, από την Ελλάδα δηλαδή, την πατρίδα μας των μετοχών ΕΥΔΑΠ - ΕΥΑΘ, το νεράκι του κόσμου δηλαδή, στο Υπερταμείο -τώρα εδώ είχαμε τα βαφτίσια του, το ΕΣΣΥΠ- πάνω από το 50%. Μάλιστα. Και ενώ το ελληνικό δημόσιο θα έπρεπε να έχει την πλειοψηφία των μετοχών -δεν βλέπω να ενοχλείστε ιδιαίτερα από τις παρανομίες που κάνετε- της ΕΥΔΑΠ και της ΕΥΑΘ, διατήρησε μόνο μια τυπική εποπτεία.

Ήλθε, λοιπόν, το Συμβούλιο της Επικρατείας -γιατί αυτή η χώρα έχει νόμους, έχει δικαστήρια- και τι λέει; Έκρινε αντισυνταγματική την απώλεια και τον πλήρη έλεγχο ΕΥΔΑΠ - ΕΥΑΘ και διατήρησε μόνο την τυπική εποπτεία.

Δείτε τώρα, κύριε Πρόεδρε, την υποκρισία της Κυβέρνησης. Αντί η Κυβέρνηση να συμμορφωθεί προς τις αποφάσεις του Συμβουλίου της Επικρατείας, του Σ.τ.Ε. ότι είναι αντισυνταγματικό, εσείς το γράφετε το Σ.τ.Ε. στα παλιά σας τα παπούτσια και λέτε «όχι, εμείς θα κάνουμε το δικό μας, θα ξεπουλήσουμε την ΕΥΔΑΠ και την ΕΥΑΘ». Μάλιστα. Και καλείτε τώρα εμάς τους νομοθέτες –γιατί είμαστε νομοθέτες όλοι εδώ μέσα σήμερα- να ακυρώσουμε τις αποφάσεις του Συμβουλίου της Επικρατείας και να εγκρίνουμε εμείς οι νομοθέτες –θράσος πολιτικό- ως συνταγματική την απώλεια του ελέγχου της ΕΥΔΑΠ και της ΕΥΑΘ από το ελληνικό δημόσιο.

Κύριε Πρόεδρε, η απόφαση του Σ.τ.Ε., η μεταβίβαση δυνάμει του τάδε από το δημόσιο στην ΕΕΣΥΠ - Υπερταμείο ποσοστού μεγαλύτερου του 50% του μετοχικού κεφαλαίου της ΕΥΔΑΠ αντίκειται στις διατάξεις των άρθρων 5 παράγραφος 5 και 21 παράγραφος 3 του Συντάγματος, καθώς το δημόσιο είναι ο μοναδικός μέτοχος της «ΕΕΣΥΠ ΑΕ», της μετόχου εφεξής της ΕΥΔΑΠ. Δεν ασκεί έλεγχο επί του διοικητικού συμβουλίου της ΕΕΣΥΠ και δεν πληρείται ως εκ τούτου η συνταγματική προϋπόθεση, σύμφωνα με την οποία κ.λπ., κ.λπ..

Επειδή, λοιπόν, αυτή η απόφαση του Σ.τ.Ε. δεν σας βολεύει και σας «χαλάει τη μαγιά», σας «κόβει τη μαγιονέζα», το γράφετε κανονικά και κάνετε τα δικά σας. Όταν το Σ.τ.Ε., όμως, αποφάσισε -και ήταν Πρόεδρος του Σ.τ.Ε. τότε η κ. Σακελλαροπούλου- ότι επιτρέπονται ανεμογεννήτριες στα καμένα, τότε σας βόλεψε η απόφαση του Σ.τ.Ε. «αλά καρτ» το Σ.τ.Ε., ή μας βολεύει ή δεν μας βολεύει.

Καλά, δεν ντρέπεστε λίγο; Σας κοιτάμε στα μάτια εδώ σήμερα. Ειλικρινά, δεν ντρέπεστε καθόλου; Τότε ήταν καλό το Σ.τ.Ε., γιατί σας βολεύει να «φυτέψετε» ανεμογεννήτριες στα καμένα. Τώρα το Σ.τ.Ε. δεν είναι καλό και κάνετε το δικό σας. Θα ξεπουλήσετε την ΕΥΔΑΠ και την ΕΥΑΘ.

Πάμε παρακάτω. ΣΥΡΙΖΑ. Συγγνώμη, να ρωτήσω κάτι; Το είπατε και μόνος σας, κύριε Κατρούγκαλε. Φωνάζετε σήμερα, σηκώνετε σκόνη εδώ, κάνετε χαμό. Καλά κάνετε. Εννοείται ότι είναι αντισυνταγματικό. Επί ΣΥΡΙΖΑ δεν ήλθαν αυτά; Βέβαια, το είπατε μόνος σας, προλάβατε, γιατί είσαστε έξυπνος πολιτικός. Είπατε ότι ήσασταν με το πιστόλι στον κρόταφο.

Να μην υπογράφατε το τρίτο μνημόνιο, κύριε Κατρούγκαλε, ως ΣΥΡΙΖΑ εννοώ, όχι εσείς προσωπικά, γιατί αν είχαμε Συνταγματικό Δικαστήριο, κύριε Κατρούγκαλε, δεν θα υπογράφαμε το τρίτο μνημόνιο. Θα το είχε κρίνει αντισυνταγματικό. Αλλά δεν έχουμε Συνταγματικό Δικαστήριο. Στην Πορτογαλία πώς δεν πέρασε και κρίθηκε αντισυνταγματική η μείωση των συντάξεων; Οι Πορτογάλοι έχουν Συνταγματικό Δικαστήριο, όπως όλες οι χώρες στην Ευρώπη. Μόνο η «Μπανανία» δεν έχει Συνταγματικό Δικαστήριο, η Ελλάδα. Τι να κάνουμε τώρα;

Μη μας λέτε τώρα ότι «ναι μεν υπογράψαμε το 2015 - 2016 το τρίτο μνημόνιο, ήμασταν με το πιστόλι στον κρόταφο, αλλά έχουμε συγχωροχάρτι γιατί βγάλαμε τη χώρα από τα μνημόνια». Καλά τώρα, σοβαρά μιλάμε; Βγήκε η χώρα από τα μνημόνια; Τα μνημόνια λέγονται πλέον ενισχυμένη εποπτεία. Πώς στο καλό βγήκε η χώρα αυτή από τα μνημόνια, όταν, κύριε Κατρούγκαλε, έχουμε είκοσι δύο προαπαιτούμενα αυτήν τη στιγμή; Η χώρα μας έχει είκοσι δύο προαπαιτούμενα στην ενισχυμένη εποπτεία. Από ποιο μνημόνιο βγήκε αυτή η καημένη η Ελλάδα; Από κανένα μνημόνιο δεν βγήκε.

Άρα μην κοροϊδεύετε τον κόσμο, μην ξεσηκώνετε τον κόσμο, μη λέτε για μικροπολιτικούς λόγους συσπείρωσης ότι ήλθε ο ΣΥΡΙΖΑ εδώ να κάνει φασαρία σήμερα γιατί αγαπάει το δημόσιο, αγαπάει τους πολίτες, αγαπάει το νεράκι του Θεού, το οποίο αυτός το ξεπούλησε, γιατί ήταν με το πιστόλι στον κρόταφο και καλά. Κατά τα άλλα διαμαρτύρεστε, αλλά ξεχνάτε πως ό,τι εφαρμόζει αυτή η Κυβέρνηση –γιατί το κράτος έχει συνέχεια- είναι αυτά που ετοιμάσατε εσείς. Γι’ αυτό είστε ίδιοι, είστε η τρόικα εσωτερικού. Δεν αλλάζει τίποτα. Το σήμα και το χρώμα αλλάζει μόνο. Τίποτε άλλο. Στις πολιτικές είστε ίδιοι. Αν δεν το καταλάβουν αυτό οι Έλληνες πολίτες, ζήτω που καήκανε.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Κλείνω, κύριε Πρόεδρε.

Εμείς ως Ελληνική Λύση επισημαίνουμε για άλλη μια φορά με αφορμή τη συζήτηση σήμερα της ένστασης αντισυνταγματικότητας την ανάγκη ύπαρξης στη χώρα μας Συνταγματικού Δικαστηρίου για να σταματήσει κάθε κυβερνητική ασυδοσία.

Το κόμμα μας, η Ελληνική Λύση –το κάνουμε ξεκάθαρο προς κάθε κατεύθυνση- είναι υπέρ της διατήρησης της κυριότητας και του πλήρους ελέγχου των εταιρειών κοινής ωφέλειας και σημαντικών υποδομών, αεροδρόμια, δρόμοι, σιδηρόδρομος, δίκτυο, νερά. Τα ξεπουλήσατε όλα.

**ΠΡΟΕΔΡΕΥΩΝ (Νικήτας Κακλαμάνης):** Ελάτε τώρα. Αυτά δεν έχουν σχέση με την αντισυνταγματικότητα.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ελπίζω να σας άρεσαν αυτά που είπαμε, γιατί εμείς εκπροσωπούμε τη φωνή της λογικής.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Θα ξεκινήσω από την υποκρισία νούμερο ένα, η οποία δεν είναι και ουσιαστική. Αν δεν κάνω λάθος, το 2016, όταν ψηφίστηκε ο συγκεκριμένος νόμος, είχε εγερθεί ένσταση αντισυνταγματικότητας και τότε ο ΣΥΡΙΖΑ ως κυβέρνηση είχε πει ότι είναι συνταγματικές οι διατάξεις αυτές, όμως αυτή δεν είναι η ουσία, αν θέλετε.

Δεύτερον: Μέσα απ’ αυτήν τη διαδικασία τι παραδέχεται ο ΣΥΡΙΖΑ; Ότι το Υπερταμείο δεν λειτουργεί για το δημόσιο συμφέρον. Αυτό παραδέχτηκε σήμερα και ζητάει να φύγουν η ΕΥΔΑΠ και η ΕΥΑΘ από το Υπερταμείο. Άρα δεν λειτουργεί το Υπερταμείο υπέρ του δημοσίου συμφέροντος.

Ας πάμε στις ουσιαστικές υποκρισίες. Υποκρισία νούμερο δύο και η πρώτη ουσιαστική: Τι πρέπει να είναι, λέει το Σ.τ.Ε.; Δημόσια υπηρεσία. Και τότε γιατί έχετε μετατρέψει σε ανώνυμη εταιρεία και την ΕΥΔΑΠ και την ΕΥΑΘ; Από το 1980. Πώς συμβιβάζεται; Θα μπορούσε να είναι δημόσια υπηρεσία, χωρίς βεβαίως να έχουμε αυταπάτες τι σημαίνει μια δημόσια υπηρεσία σ’ ένα αστικό κράτος. Αλλά με εσάς, με πολιτικές όλων των κυβερνήσεων, είναι ανώνυμες εταιρείες και οι ανώνυμες εταιρείες λειτουργούν με ιδιωτικοοικονομικά κριτήρια.

Δεύτερον: Εφόσον θέλετε το κοινό καλό, γιατί την εισαγάγατε στο Χρηματιστήριο; Το 2000 εισήχθη η ΕΥΔΑΠ και το 2001 η ΕΥΑΘ. Το Χρηματιστήριο δεν είναι ο «ναός» του τζόγου και της κερδοσκοπίας; Γιατί, λοιπόν, πρέπει να είναι εισηγμένες εκεί;

Τρίτον: Γιατί πρέπει να έχει τη συγκεκριμένη μετοχική σύνθεση; Δηλαδή, για παράδειγμα –θα τα καταθέσω στα Πρακτικά- στην ΕΥΔΑΠ, εκτός από το 50,1% που ανήκει στην Ελληνική Εταιρεία Συμμετοχών, το 11,3% ανήκει στο ΤΑΙΠΕΔ, το 30,8% σε νομικά πρόσωπα - επιχειρήσεις και το 7,8% σε φυσικά πρόσωπα. Τα νομικά πρόσωπα που έχουν μπει στην ΕΥΔΑΠ γιατί μπήκαν; Για να κερδίσουν δεν μπήκαν; Έκαναν μια επένδυση για να είναι κερδοφόρα, άρα έχουν κέρδη. Το ίδιο και με την ΕΥΑΘ. Το 50,01% στην Εταιρεία Συμμετοχών, το 24% στο ΤΑΙΠΕΔ, το 5,5% στη «SUEZ», μια πολυεθνική, η οποία τι θέλει; Να διαχειριστεί τους υδάτινους πόρους θέλει και μάλιστα συμμετέχει και σ’ ένα πρόγραμμα εκτεταμένων συμπράξεων δημόσιου και ιδιωτικού τομέα για την άρδευση, όπως και οι υπόλοιποι μέτοχοι, που μπορεί να είναι και νομικά πρόσωπα, 20,5%.

Μα, δεν είναι υποκριτικό να λέτε με τέτοιες μετοχικές συνθέσεις ότι είναι μια δημόσια υπηρεσία; Τι άλλο θα μπορούσε να ήταν εκτός από μια εταιρεία η οποία αποσκοπεί στο κέρδος και όχι στο κοινωνικό και κοινό όφελος;

Τρίτο ζήτημα: Τα υδάτινα φράγματα ποιος τα διαχειρίζεται; Ιδιωτικές εταιρείες δεν τα διαχειρίζονται; Τα δίκτυα ποιοι τα συντηρούν; Ιδιωτικές εταιρείες δεν τα συντηρούν; Αυτά είναι ξεκομμένα από το νερό και την παροχή; Μετρήσεις ποιοι κάνουν; Σε εργολάβους δεν τις έχουν παραδώσει γιατί δεν έχουν προσωπικό ούτε η ΕΥΔΑΠ ούτε η ΕΥΑΘ για να κάνει τις μετρήσεις στους μετρητές; Υποκρισία νούμερο τρία, λοιπόν, και η δεύτερη ουσιαστική.

Το νερό είναι κοινωνικό αγαθό ή εμπόρευμα; Στον καπιταλισμό είναι εμπόρευμα, ανεξαρτήτως μορφής. Δεν το πληρώνει τώρα ο κόσμος; Το πληρώνει ακριβά; Βεβαίως. Τα τέλη σύνδεσης, ύδρευσης και αποχέτευσης δεν είναι πανάκριβα; Ποιοι τα πληρώνουν αυτά; Δεν εντάσσονται μέσα στη λογική διαχείρισης των υδάτινων πόρων; Τι είναι αυτά; Εμπορευματικός χαρακτήρας είναι αυτός. Η ανταποδοτικότητα τι σημαίνει; Εμπορευματοποίηση σημαίνει η ανταποδοτικότητα, κι όμως είστε υπέρ της ανταποδοτικότητας όλοι σας.

Και βεβαίως τι υποκρισία είναι αυτή, όταν υπάρχουν περιοχές και πόλεις στην Ελλάδα -και μάλιστα τουριστικές- που δεν έχουν νερό ή που έχουν ακατάλληλο νερό το 2022; Εδώ δεν υπάρχει θέμα; Σας έπιασε ο πόνος για το τι γίνεται γι’ αυτές τις περιοχές; Τίποτε απολύτως.

Πάμε και στα υπόλοιπα. Υποκρισία νούμερο τέσσερα και τρίτη ουσιαστική. Αποδέχεστε Νέα Δημοκρατία, ΣΥΡΙΖΑ, ΠΑΣΟΚ, ΜέΡΑ25 και άλλα κόμματα την πολιτική της Ευρωπαϊκής Ένωσης; Την αποδέχεστε. Τι λέει η πολιτική της Ευρωπαϊκής Ένωσης για τη διαχείριση των υδάτινων πόρων; Μιλάει για εμπορευματοποίηση, για σύμπραξη δημόσιου και ιδιωτικού και ιδιωτικοποίηση. Αυτό λέει η πολιτική της Ευρωπαϊκής Ένωσης. Τώρα κόπτεστε ότι είναι και καλά δημόσια υπηρεσία και κοινωνικό αγαθό;

Άρα, λοιπόν, από αυτήν την άποψη εμείς θεωρούμε ότι είναι πολιτικό το ζήτημα και δεν θα συμμετέχουμε στην ψηφοφορία υποκρισίας περί αντισυνταγματικότητας.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Θα ήθελα να σας ενημερώσω ότι είναι εξήντα πέντε εγγεγραμμένοι. Ακούω ότι θα μιλήσουν και κάποιοι Πρόεδροι Κοινοβουλευτικών Ομάδων. Επομένως η τήρηση των χρόνων είναι απαραίτητη αν θέλετε να τελειώσουμε απόψε, αλλιώς θα πάμε και αύριο. Το λέω από τώρα για να μην παρεξηγηθούμε αργότερα.

Τον λόγο έχει η κ. Γιαννακοπούλου από το ΠΑΣΟΚ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, κυρίες και κύριοι συνάδελφοι, η εμπειρία του τελευταίου έτους με τις ραγδαίες αυξήσεις στην ενέργεια και στα βασικά αγαθά μας έχει επιφορτιστεί με το βάρος μιας πολύ μεγάλης, μιας πολύ σοβαρής ευθύνης για το μέλλον συνολικά όσον αφορά τα βασικά κοινωνικά αγαθά και την πρόσβαση των πολιτών σε αυτά.

Ειδικά για θέματα τα οποία έχουν να κάνουν με την πρόσβαση στο βασικό κοινωνικό αγαθό ύψιστης ζωτικής σημασίας, όπως είναι το νερό και ειδικά μέσα σε συνθήκες κλιματικής κρίσης -και δεν πρέπει αυτό να διαφεύγει της προσοχής μας- οφείλουμε να είμαστε εξαιρετικά προσεκτικοί, εξαιρετικά ευαίσθητοι και βεβαίως και κυρίως συνεπείς στις συνταγματικές μας υποχρεώσεις, αλλά βεβαίως και στις ευρωπαϊκές επιταγές.

Δεν μπορεί, λοιπόν, να τίθεται ούτε καν υποψία περιορισμού του δημοσίου ελέγχου στη διαχείριση του δημοσίου αυτού αγαθού στο όνομα μιας πλήρους και ανεξέλεγκτης εμπορευματοποίησης. Άλλωστε υπάρχουν και παγκόσμια παραδείγματα άλλων χωρών οι οποίες οδηγήθηκαν σε τέτοιου είδους πρακτικές με οδυνηρές συνέπειες για τους πολίτες και βεβαίως αναγκάστηκαν να πάρουν πίσω τέτοιου είδους λογικές και πρακτικές ιδιωτικοποίησης άρον-άρον.

Αυτά, λοιπόν, τα ζητήματα είναι πάρα πολύ σοβαρά, είναι πάρα πολύ σημαντικά και διασφαλίζονται τόσο μέσω του Συντάγματος, όσο βεβαίως και μέσω της νομολογίας των ανώτατων δικαστηρίων μας.

Με βάση, λοιπόν, -και εισέρχομαι τώρα στην ουσία του ζητήματος της αντισυνταγματικότητας- τις αποφάσεις του Σ.τ.Ε. 190 και 191 του 2021 επάνω στον ν.4389 του 2016 της προηγούμενης κυβέρνησης, της κυβέρνησης ΣΥΡΙΖΑ - ΑΝΕΛ, η οποία ξεκίνησε τη μεταβίβαση της πλειοψηφίας των μετοχών των εταιρειών ύδρευσης ΕΥΔΑΠ και ΕΥΑΘ στο λεγόμενο Υπερταμείο, έχει καταστεί επιβεβλημένος ο έλεγχος των εταιρειών ύδρευσης και αποχέτευσης από το ελληνικό δημόσιο όχι απλώς όπως ορίζει το Σ.τ.Ε. με την άσκηση της εποπτείας, αλλά μέσα από τον έλεγχο του μετοχικού κεφαλαίου και μέσα από τον διορισμό των μελών του διοικητικού συμβουλίου των ανωτέρω εταιρειών.

Άλλωστε η παροχή υπηρεσιών ύδρευσης συνιστά δραστηριότητα στενά συνδεδεμένη με τον πυρήνα της κρατικής εξουσίας και απαιτείται το δημόσιο να έχει τον έλεγχο τόσο των μετοχών όσο και της διοίκησης της εταιρείας.

Ειδικότερα το Σ.τ.Ε. έκρινε απαραίτητο τον έλεγχο από το δημόσιο επί των εταιρειών ύδρευσης και αποχέτευσης μέσω της αποφασιστικής εξουσίας του στον διορισμό των μελών του διοικητικού συμβουλίου της ΕΕΣΥΠ, προκειμένου να διασφαλίζονται τα στοιχεία του δημόσιου χαρακτήρα.

Η μετατροπή, λοιπόν, αυτής της δημόσιας επιχείρησης σε ιδιωτική που λειτουργεί με αποκλειστικό γνώμονα το κέρδος δεν διασφαλίζει τη συνέχεια εκ μέρους της εταιρείας της παροχής προσιτών υπηρεσιών κοινής ωφέλειας και μάλιστα υψηλής ποιότητας εφόσον με την κρατική εποπτεία με τον τρόπο με τον οποίο εισάγεται από τις εν λόγω ρυθμίσεις δεν εξασφαλίζονται τα παραπάνω, αλλά απαιτείται ουσιαστικός έλεγχος μέσω του διορισμού των μελών της διοίκησης.

Το αναφέρει ρητά η απόφαση και μάλιστα αναφέρεται ρητά και στην έκθεση της Επιστημονικής Επιτροπής της Βουλής. Απορώ αν αυτό είναι κάτι το οποίο δεν σας προβληματίζει, κύριοι Υπουργοί. Αναφέρεται η λέξη κλειδί της απόφασης του Σ.τ.Ε. ότι ο χαρακτήρας της δημόσιας επιχείρησης αναιρείται στην περίπτωση αποξένωσης του ελληνικού δημοσίου από τον έλεγχο της ανώνυμης εταιρείας συγκεκριμένα δια του μετοχικού κεφαλαίου και από τη μη δυνατότητα εκλογής από τη γενική συνέλευση των μετόχων της πλειοψηφίας.

Συγκεκριμένα λέει ότι στην περίπτωση αυτή η δημόσια επιχείρηση ιδιωτικοποιείται, όχι μόνο τύποις αλλά και κατ’ ουσία. Αυτό λέει το Σ.τ.Ε.. Αυτό λέει και η απόφαση της Επιστημονικής Επιτροπής της Βουλής. Τι έχετε να πείτε γι’ αυτό; Τίθεται ξεκάθαρα.

Άρα, λοιπόν, όπως αναφέρεται, επιμένω για να ανοίξετε τα αυτιά σας και να μας απαντήσετε επιτέλους, τόσο στην απόφαση που κατατίθεται αυτολεξεί όσο και στην έκθεση της Επιστημονικής Υπηρεσίας της Βουλής, τίθενται εύλογες απορίες για το εάν η κατοχή της απόλυτης πλειοψηφίας των μετοχών από το δημόσιο θα έχει ως συνέπεια και την αποφασιστική εξουσία τους στον διορισμό των μελών του διοικητικού συμβουλίου. Υπάρχει, λοιπόν, ξεκάθαρη νομολογία, πρόσφατη, υπάρχει η έκθεση της Υπηρεσίας της Βουλής.

Για όλους αυτούς τους λόγους θεωρούμε ότι είναι αντισυνταγματική η εν λόγω ρύθμιση των δύο άρθρων 119 και 120 και για όλους αυτούς τους λόγους υπερψηφίζουμε την ένσταση αντισυνταγματικότητας για τον συγκεκριμένο νόμο.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία, φτάνουμε στον αντιλέγοντα τώρα, που είναι ο κ. Τσαβδαρίδης από τη Νέα Δημοκρατία.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ,κύριε Πρόεδρε.

Κυρίες και κύριοι συνάδελφοι, η ένσταση αντισυνταγματικότητας που κατέθεσαν η Αξιωματική Αντιπολίτευση και το ΜέΡΑ25 για τα άρθρα 119 και 120 του παρόντος νομοσχεδίου με τα οποία η Κυβέρνηση της Νέας Δημοκρατίας εισάγει ρυθμίσεις για την ΕΥΔΑΠ και την ΕΥΑΘ καταδεικνύει για μια ακόμη φορά το μέγεθος του λαϊκισμού τους και αποκαλύπτει το πόσο ταγμένοι είναι στην απόλυτη διαστρέβλωση των πάντων.

Κατηγορεί ο ΣΥΡΙΖΑ την Κυβέρνηση ότι θέλει δήθεν να ξεπουλήσει το δημόσιο αγαθό του νερού, προσπαθώντας τάχα να παρακάμψει τις πρόσφατες αποφάσεις του Συμβουλίου της Επικρατείας και κραυγάζει υποκριτικά για την ανάγκη σεβασμού των αποφάσεων αυτών. Για να δούμε, όμως, τι λένε οι συγκεκριμένες αποφάσεις 190 και 191 του 2022 για την ανάγκη σεβασμού των οποίων διαρρηγνύει τα ιμάτιά του ο ΣΥΡΙΖΑ.

Οι εν λόγω αποφάσεις κρίνουν ως αντισυνταγματικές τις διατάξεις του ν.4389 που ψηφίστηκε το 2016, επί ΣΥΡΙΖΑ δηλαδή, με τις οποίες διατάξεις μεταβιβαζόταν η πλειοψηφία των μετοχών των δύο εταιρειών ύδρευσης ΕΥΔΑΠ και ΕΥΑΘ στην ελληνική εταιρεία συμμετοχών και περιουσίας, το λεγόμενο Υπερταμείο που ανήκει στο ελληνικό δημόσιο. Αποφαίνονται δηλαδή οι αποφάσεις του ΣΤΕ ότι για τη διασφάλιση της παροχής υψηλής ποιότητας υπηρεσιών ύδρευσης και αποχέτευσης εκ μέρους της ΕΥΑΘ και της ΕΥΔΑΠ προς το κοινωνικό σύνολο το οποίο εξυπηρετούν απαιτείται η εποπτεία και ο έλεγχος του δημοσίου επί των εταιριών αυτών ως δημοσίων επιχειρήσεων να εκδηλώνεται με την κατοχή εκ μέρους του ελληνικού δημοσίου άμεσα της πλειοψηφίας του μετοχικού κεφαλαίου αυτών και όχι έμμεσα μέσω του Υπερταμείου, έστω και αν το δημόσιο αποτελεί τον μοναδικό μέτοχο της εταιρείας αυτής.

Με άλλα λόγια, δηλαδή, κυρίες και κύριοι συνάδελφοι του ΣΥΡΙΖΑ η ολομέλεια του Συμβουλίου της Επικρατείας έκρινε αντισυνταγματικό τον δικό σας νόμο, νόμο με τον οποίο εσείς βάλατε τις εταιρείες ύδρευσης στο Υπερταμείο, το οποίο Υπερταμείο εσείς δημιουργήσατε με τις υπογραφές της κ. Αχτσιόγλου, του κ. Σταθάκη, του κ. Σπίρτζη και του κ. Τσακαλώτου και το οποίο όψιμα τώρα και ανερυθρίαστα κατηγορείτε ότι εμποδίζει τον δημόσιο έλεγχο τους.

Αντί να αισθάνεστε βαριά εκτεθειμένοι για αυτή την υποκρισία και αντί να ντρέπεστε για το ότι έρχεται το Συμβούλιο της Επικρατείας και για πολλοστή φορά κρίνει ως αντισυνταγματικό ένα δικό σας νομοθέτημα, εσείς αντιθέτως έρχεστε και κρίνετε εμάς που προσπαθούμε να συμμαζέψουμε την κατάσταση με απόλυτο σεβασμό στο Σύνταγμα, στους νόμους, στο δημόσιο συμφέρον και στο κοινωνικό σύνολο.

Ας πάμε όμως και πιο πέρα. Μας κατηγορείτε ότι προσπαθούμε -έτσι είπε ο κ. Φάμελλος στην επιτροπή- να κάνουμε με το παρόν σχέδιο νόμου ένα νομοθετικό μπάι πας και να κοροϊδέψουμε το Σ.τ.Ε. με το να παραμείνει υπό το Υπερταμείο το μάνατζμεντ της ΕΥΔΑΠ και της ΕΥΑΘ όταν αυτό που κάνουμε στην πράξη είναι ακριβώς το αντίθετο καθώς τα άρθρα 119 και 120 του σχεδίου νόμου έρχονται στην πράξη να βάλουν το ελληνικό δημόσιο να συμμορφωθεί με τις εν λόγω αποφάσεις του Συμβουλίου της Επικρατείας. Προσπαθώντας ακριβώς να διορθώσουμε τα ζητήματα αντισυνταγματικότητας που εσείς προκαλέσατε και που έθεσε το Συμβούλιο της Επικρατείας φέρνουμε ρυθμίσεις που απαντούν στην ουσία του θέματος. Απεφάνθη αντισυνταγματικότητα το Σ.τ.Ε. σημειώνοντας ότι παρ’ ότι είναι συνταγματικώς επιβεβλημένος ο άμεσος έλεγχος του κράτους επί των δημοσίων επιχειρήσεων, εντούτοις το δημόσιο δεν ασκεί τέτοιο άμεσο έλεγχο στις δημόσιες επιχειρήσεις ύδρευσης μέσω του Υπερταμείου στο οποίο έχουν μεταβιβαστεί οι μετοχές τους.

Και τι κάνει η Κυβέρνηση για να επιλύσει το ζήτημα αυτό; Σεβόμενη την επιχειρηματολογία του Σ.τ.Ε. με τις ρυθμίσεις στα άρθρα 119 και 120 του παρόντος νομοσχεδίου διασφαλίζει πέραν πάσης αμφισβήτησης ότι το δημόσιο ασκεί αποφασιστική επιρροή και έλεγχο επί του ίδιου του Υπερταμείου. Πώς το πράττει αυτό; Πρώτον, διασφαλίζοντας ότι το λεγόμενο Υπερταμείο ασκεί τα δικαιώματα ψήφου στις γενικές συνελεύσεις των εταιρειών ΕΥΔΑΠ και ΕΥΑΘ κατόπιν προηγούμενης έγκρισης από τη γενική συνέλευση του μοναδικού μετόχου του δηλαδή του ελληνικού δημοσίου.

Δεύτερον, ορίζοντας ότι το Υπερταμείο προτείνει στη γενική συνέλευση των μετόχων των εταιρειών νερού τα προς εκλογή μέλη του διοικητικού συμβουλίου τους ως μέτοχος πλειοψηφίας κατόπιν όμως προηγούμενης έγκρισης από τη γενική συνέλευση του μοναδικού μετόχου του που είναι το ελληνικό δημόσιο.

Τρίτον, ορίζοντας ότι οποιαδήποτε απόφαση περί μεταβολής του μετοχικού κεφαλαίου των δύο εταιρειών δεν μπορεί σε καμμία περίπτωση να οδηγήσει σε μείωση του ποσοστού συμμετοχής του Υπερταμείου στις εταιρίες αυτές και σε απώλεια της απόλυτης πλειοψηφίας του επί του μετοχικού κεφαλαίου των εν λόγω εταιρειών.

Τέταρτο και τελευταίο, οι μετοχές των δύο εταιρειών ορίζεται ρητά ότι είναι αμεταβίβαστες και ακατάσχετες ενώ οποιαδήποτε αντίθετη απόφαση θεωρείται άκυρη και δεν παράγει έννομα αποτελέσματα. Συνεπώς, δεν τίθεται επουδενί ζήτημα ρευστοποίησης των μετοχών των δύο εταιρειών και άρα του ποσοστού του δημοσίου μέσω του Υπερταμείου στις επιχειρήσεις νερού το οποίο δεν μπορεί να μειωθεί κάτω από το 51%.

Μπαίνει, λοιπόν, τέλος στο επιχείρημα αντισυνταγματικότητας και ως εκ τούτου η ένσταση αντισυνταγματικότητας των ρυθμίσεων των άρθρων 119 και 120 που είναι φανερό ότι εκπορεύεται απλά είτε από άγνοια μερικών είτε από καθαρή υστεροβουλία και τυφλό αντιπολιτευτικό μένος, προτείνουμε να απορριφθεί.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Θα ρωτήσω τώρα τους δύο Κοινοβουλευτικούς Εκπροσώπους των οποίων τα κόμματα υπογράφουν την ένσταση αν θέλουν να πάρουν τον λόγο.

Κύριε Γρηγοριάδη, θα πάρετε τον λόγο;

**ΚΛΕΩΝ ΓΡΗΓΟΡΙΑΔΗΣ:** Ευχαριστώ που μου δίνετε τον λόγο, κύριε Πρόεδρε.

Αγαπητέ συνάδελφε, που μόλις υπερασπιστήκατε εκ μέρους της Πλειοψηφίας τη συνταγματικότητα του νόμου σας, σύμφωνα με την απόφαση του Συμβουλίου της Επικρατείας, η Κυβέρνησή σας όφειλε, αγαπητέ, από την επομένη της δημοσίευσης της απόφαση του Συμβουλίου της Επικρατείας να συγκαλέσετε τη γενική συνέλευση των μετόχων προκειμένου αυτή να εκλέξει νέο διοικητικό συμβούλιο, αποτελούμενο από δύο εκπροσώπους των εργαζομένων, δύο εκπροσώπους της μειοψηφίας και των ερειδομένων από την Πλειοψηφία, δηλαδή από εμάς, το ελληνικό δημόσιο, μέλη αυτού. Αντί τούτου τι κάνατε; Αδρανήσατε χαρακτηριστικά επί επτά ολόκληρους μήνες. Τώρα η Κυβέρνηση επανέρχεται με τις ρυθμίσεις, όπως εσείς ο ίδιος αναφέρατε πριν από ένα λεπτό, των άρθρων 119 και 120 του νομοσχεδίου, οι οποίες όμως, αγαπητέ, πάσχουν από διπλή αντισυνταγματικότητα. Πρώτον, μεταβιβάζετε έτσι τις μετοχές της ΕΥΔΑΠ-ΕΥΑΘ ιδιοκτησίας του ελληνικού δημοσίου στο Υπερταμείο, μολονότι τούτο αποκλείστηκε ρητώς και κατηγορηματικώς από το Συμβούλιο της Επικρατείας το 2022, πριν από μερικούς μήνες. Αποκλείστηκε για λόγους που ανάγονται τόσο στη χρήση του νερού ως κοινωνικού αγαθού και της υδροδότησης της δημόσιας υπηρεσίας, όσο και στον χαρακτήρα του Υπερταμείου ως εταιρείας η οποία είναι αποκλειστικά κερδοσκοπική και επομένως είναι εξ ορισμού ακατάλληλη να παράσχει υδροδότηση ως αμιγώς δημόσια υπηρεσία. Τι είναι αυτό που δεν καταλαβαίνετε; Το άσπρο δεν μπορεί να γίνει μαύρο και το μαύρο δεν μπορεί να γίνει άσπρο.

Το Συμβούλιο της Επικρατείας αυτής της χώρας αποφάσισε πριν από λίγους μήνες με συντριπτική πλειοψηφία. Συντριπτικότερη πλειοψηφία δεν γίνεται. Ούτε ο θεός να κατέβαινε και να έλεγε «κι εγώ το ψηφίζω» δεν θα είχε μεγαλύτερη. Αποφάσισε με πλειοψηφία είκοσι πέντε έναντι δύο ότι δεν μπορεί να είναι περίπου δημόσιο αγαθό το νερό και ότι ο μόνος τρόπος να είναι αμιγώς δημόσιο αγαθό το νερό δεν είναι να το διαχειρίζεται με όποιον τρόπο κρίνει η εκάστοτε κυβέρνηση. Δεν είναι απλά να κατέχει το 100% των μετοχών των δύο αυτών εταιρειών της ΕΥΔΑΠ και της ΕΥΑΘ. Όχι. Είναι να μην μπορεί κανείς να το ακριβύνει.

Κύριε Πρόεδρε, κυρίες και κύριοι Βουλευτές, όλη αυτή η συστηματική παραβίαση του Συντάγματος είναι πανθομολογούμενη. Στην πραγματικότητα ξέρετε και εσείς οι ίδιοι, ξέρουν όλοι οι συνταγματολόγοι -έχετε πολύ καλούς στις τάξεις σας- ότι παραβιάζετε ευθέως το Σύνταγμα και κυρίως παραβιάζετε φοβερά πρόσφατη απόφαση του Συμβουλίου της Επικρατείας, η οποία ερμήνευσε ρητώς και αμετακλήτως το Σύνταγμα. Το κάνετε γιατί σκοπεύετε σε μερικούς μήνες ή το αργότερο σε έναν χρόνο από τώρα, κύριε Πρόεδρε, οι τιμές να τετραπλασιαστούν ακριβώς με τον ίδιο τρόπο που τετραπλασιάστηκαν οι τιμές της ενέργειας αυτούς τους μήνες που διάγουμε τώρα. Και το κάνετε γιατί θέλετε πάλι να αυξήσετε τα κέρδη, θέλετε να μοιράσετε αυτή τη νέα πίτα που εφευρίσκετε. Ποια; Την πίτα του νερού στους παρασιτικούς ολιγάρχες φίλους και εντολείς σας. Το μόνο που μένει μετά και από αυτό το σκαλοπάτι είναι να εμπορευθείτε τον αέρα. Δεν υπάρχει κάτι άλλο. Αφού φτάσατε και στο νερό, κύριε Πρόεδρε, μένει μόνο ο αήρ τον οποίον αναπνέουμε.

Ο κ. Καστανίδης είπε κάτι το οποίο ενστερνίζομαι και προσυπογράφω. Είπε: «Λάθος. Θα ιδιωτικοποιήσουν τη Βουλή». Χαριτωμένο.

Σας αφήνω. Θα σας κρίνει η ιστορία. Αλλά δεν θέλω να είμαι ούτε επιθετικός ούτε να σας παρασύρω σε ανταγωνιστική διάθεση. Θέλω να κάνω επίκληση στο εθνικό σας φιλότιμο. Μην αφήσετε να ιδιωτικοποιηθεί το νερό, γιατί μετά το μόνο που μένει είναι ο αέρας που αναπνέουμε και η Βουλή μας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γρηγοριάδη, ευχαριστώ κι εγώ για τη συντομία σας.

Κύριε Φάμελλε, έχετε τον λόγο για πέντε λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές η Βουλή σε λίγο θα κληθεί να αποφασίσει και να τοποθετηθεί επί ενός συγκεκριμένου ερωτήματος. Είναι ή δεν είναι σε αντίθεση με το Σύνταγμα τα άρθρα 119 και 120; Δεν θα τοποθετηθεί για οτιδήποτε άλλο. Διότι, επαναλαμβάνω, η Κυβέρνηση και οι υποβάλλοντες Υπουργοί προσπαθούν με τα άρθρα αυτά να παρακάμψουν δολίως απόφαση του Συμβουλίου της Επικρατείας και να κάνουν ένα νομοθετικό bypass προσβάλλοντας και το ανώτατο δικαστήριο αλλά και τη Βουλή. Αναφέρομαι σε Υπουργούς γιατί, όπως είπε ο εισηγητής μας, υπάρχουν και προσωπικές ευθύνες πλέον αν παραβιαστεί η απόφαση του Συμβουλίου της Επικρατείας. Και γι’ αυτό πρέπει να τοποθετηθούμε, διότι έχουμε μια προσπάθεια προσβολής της δημοκρατίας μέσα σε ένα κλίμα το οποίο θέτει πολλές αμφισβητήσεις στο ζήτημα της δημοκρατίας. Ενώ, λοιπόν, αναμένεται από την Κυβέρνηση να εφαρμόσει την απόφαση του Συμβουλίου της Επικρατείας αυτή όχι απλά την αγνοεί, όχι απλά την παρακάμπτει, αλλά απ’ ό,τι ενημερωνόμαστε προετοιμάζει και την αρπαγή των μερισμάτων των εταιρειών αυτών κάτι το οποίο αναφέρεται στην απόφαση του Συμβουλίου της Επικρατείας και δεν επιτρέπεται.

Τι λέει όμως το Συμβούλιο της Επικρατείας; Για να είμαστε ξεκάθαροι για το ποιο είναι το συνταγματικό ζήτημα που συζητάμε. Το Συμβούλιο Επικρατείας προχώρησε, όπως το λέει το ίδιο, στην απόφαση του ένα βήμα παραπάνω στην εξέταση της προσφυγής και έκρινε ότι: «Στην περίπτωση των ΕΥΑΘ και ΕΥΔΑΠ», επιτρέψτε μου να βάλω την ΕΥΑΘ πρώτη ως τόπο καταγωγής, «στα ζητήματα, πρώτον, του μετοχικού κεφαλαίου, δηλαδή της ιδιοκτησίας. Δεύτερον, στις τοποθετήσεις της διοίκησης, στον ορισμό της διοίκησης. Τρίτον, στην εποπτεία της διοίκησης, δηλαδή στο μάνατζμεντ. Και, τέταρτον, στα κέρδη, στα μερίσματα και στον σκοπό της λειτουργίας, δηλαδή, τη μη κερδοσκοπική ανάγνωση της λειτουργίας. Υποχρεούται η πολιτεία να εξασφαλίζει σε όλα αυτά τον δημόσιο χαρακτήρα και τον δημόσιο έλεγχο».

Αυτή η κρίση του Συμβουλίου της Επικρατείας, που γίνεται προφανώς με ανάγνωση και ενσωμάτωση των προβλέψεων του Συντάγματος -μη μου πείτε ότι το Συμβούλιο Επικρατείας δεν αξιοποίησε και δεν βασίστηκε στο Σύνταγμα, θα είναι πρωτοφανές να το ακούσουμε και αυτό από εσάς- έρχεται λοιπόν και ζητά να περάσει όλο αυτό το πλαίσιο λειτουργιών, όχι μόνο η τοποθέτηση της διοίκησης, αλλά και τα θέματα της ιδιοκτησίας, της εποπτείας και του σκοπού λειτουργίας και των μερισμάτων στο δημόσιο.

Δεν επιτρέπεται, λοιπόν, η Βουλή να αγνοήσει μία απόφαση του Συμβουλίου της Επικρατείας και να επιχειρήσει, μάλιστα, να την παρακάμψει. Ποια είναι η ουσία στο κείμενο του Συμβουλίου της Επικρατείας; Το Συμβούλιο Επικρατείας επανέρχεται σε μία βασική αξία η οποία, πλέον, είναι κεντρική στις κοινωνίες μας. Ο δημόσιος έλεγχος του νερού, ο δημόσιος έλεγχος των κοινωνικών αγαθών και η εξασφάλιση της πρόσβασης σε καλής ποιότητας πόσιμο νερό για όλη την κοινωνία. Αν δεν ακολουθήσουμε αυτή την προτροπή, αυτή την αξία, αυτό το κριτήριο, αμφισβητούμε την πρόσβαση σε καλής ποιότητας πόσιμο νερό για τον πληθυσμό, μιας και εισάγουμε -και κάτι τέτοιο κρύβει η νομοθέτηση που θέλει να κάνει η Νέα Δημοκρατία- κερδοσκοπικά κριτήρια στη λειτουργία και τη διαχείριση του νερού και άρα αγνοούμε και το κοινωνικό όφελος και τις ευρωπαϊκές κατευθύνσεις.

Μάλιστα, οφείλω να σας πω ότι επειδή βλέπουμε τις τελευταίες ημέρες τι σημαίνει ανάδειξη της κερδοφορίας - κερδοσκοπίας σε βασικό στόχο φορέων που ήταν παλιά σε δημόσιο έλεγχο, πρέπει να βγάλουμε συμπεράσματα. Παράδειγμα η ΔΕΗ. Η ΔΕΗ επί Κυβερνήσεως Νέας Δημοκρατίας λειτουργεί ως ένας κερδοσκοπικός μηχανισμός που γονατίζει το σύνολο της κοινωνίας με χαράτσια υπέρογκα, μιας και τον τελευταίο χρόνο έχει αποκομίσει το 75% των 2,2 δισεκατομμυρίων ευρώ υπερκερδών που η Κυβέρνηση δεν φορολογεί και δεν αναγνωρίζει. Κάτι αντίστοιχο θέλετε να κάνετε στην ΕΥΔΑΠ και στην ΕΥΑΘ; Θέλετε, δηλαδή, η ΕΥΔΑΠ και η ΕΥΑΘ να γίνουν κερδοσκοπικοί μηχανισμοί, αξιοποιώντας το νερό ως εργαλείο κερδοσκοπίας και κερδοφορίας;

Και, μάλιστα, όλη αυτή η συζήτηση, κύριε Πρόεδρε, δεν γίνεται μόνο μέσα στο πλαίσιο της απόφασης του Συμβουλίου της Επικρατείας, γίνεται επειδή ξέρουμε πολύ καλά ότι η Νέα Δημοκρατία στην κυβέρνηση Σαμαρά - Βενιζέλου -και μάλιστα και ο σημερινός Υπουργός Οικονομικών- ήταν αυτή η κυβέρνηση που είχε βάλει την υπογραφή της σε διαδικασία πώλησης της ΕΥΔΑΠ και της ΕΥΑΘ. Δεν μιλάμε απλά για την αποκόλληση του δημοσίου από το μάνατζμεντ ή από τον διορισμό της διοίκησης. Μιλάμε για το σχέδιό σας, το οποίο απορρίφθηκε μεγαλοπρεπώς με απόφαση του Συμβουλίου της Επικρατείας, το σχέδιο ιδιωτικοποίησης που είχατε -και έχετε-, κύριε Σταϊκούρα, για την ιδιωτικοποίηση της ΕΥΔΑΠ και της ΕΥΑΘ. Μη μου πείτε ότι ξεχάσατε ότι όλα αυτά ήταν προγραμματισμένα, γιατί έχουμε τις αναρτήσεις από το διαδίκτυο. Θα τις καταθέσουμε. Πουλάγατε την ΕΥΔΑΠ και την ΕΥΑΘ. Και η κυβέρνηση ΣΥΡΙΖΑ σταμάτησε αυτή τη διαδικασία πώλησης. Και αυτό το καταφέραμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Και το καταφέραμε διότι βάλαμε στους όρους του Υπερταμείου, παρ’ όλον τον εκβιασμό που δεχόμασταν, τη χρεοκοπία, που είχατε αφήσει την πατρίδα μας, γιατί, κύριε Σταϊκούρα, εσείς είχατε αφήσει άδεια τα ταμεία και δεν μπορούσαν να πληρωθούν ούτε οι συντάξεις ούτε η μισθοί του δημοσίου, νομίζετε ότι τα ξεχάσαμε;

(Χειροκροτήματα από την πτέρυγα του ΣΥΡΙΖΑ)

Καταφέραμε, λοιπόν, και περάσαμε και τη διαδικασία…

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, κλείστε.

**ΣΩΚΡΑΤΗΣ ΦΑΜΕΛΛΟΣ:** Ολοκληρώνω, κύριε Πρόεδρε.

Καταφέραμε και βάλαμε στους σκοπούς, μέσα σε αυτή την ασφυκτική πίεση του Υπερταμείου, και τα θέματα της διαχείρισης της περιουσίας, όχι δηλαδή της πώλησης.

Σε κάθε περίπτωση, εμείς γνωρίζουμε σήμερα -και να μην κρυβόμαστε- ότι εσείς θέλετε να την πουλήσετε και η κοινωνία, το Συμβούλιο Επικρατείας και η Αντιπολίτευση θέλει το δημόσιο έλεγχο.

**ΔΙΟΝΥΣΙΟΣ ΣΤΑΜΕΝΙΤΗΣ:** Εσείς υπογράψατε.

**ΣΩΚΡΑΤΗΣ ΦΑΜΕΛΛΟΣ:** Σας υπενθυμίζουμε το εξής: Θα κριθείτε γιατί θα τοποθετηθείτε μόνο σχετικά με το αν τα άρθρα 119 και 120 είναι συνταγματικά.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Φάμελλε, κλείστε.

**ΣΩΚΡΑΤΗΣ ΦΑΜΕΛΛΟΣ:** Και μάλιστα, κύριε Πρόεδρε, ενώ γνωρίζουμε ότι στις 21 Σεπτεμβρίου υπάρχει διαδικασία στο Συμβούλιο Επικρατείας για τον έλεγχο συμμόρφωσης της πολιτείας ως προς τις αποφάσεις αυτές. Μην προσπαθήσετε, πέρα από το νομοθετικό πραξικόπημα, να βάλετε χέρι και στα μερίσματα των εταιρειών αυτών πριν τη συζήτηση του αιτήματος. Διότι εδώ θα είμαστε και οι ευθύνες αυτές δεν θα σβήσουν με τίποτα, κύριε Σταϊκούρα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ωραία, ολοκληρώσατε.

Ο κύριος Υπουργός, εκ μέρους της Κυβέρνησης, έχει τον λόγο.

Ορίστε, κύριε Υπουργέ, έχετε τον λόγο με μια μικρή ανοχή, γιατί πρέπει να απαντήσετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Εξαιρετική ευκαιρία σήμερα, για ακόμα μία φορά, να δούμε τις οβιδιακές μεταμορφώσεις της Αξιωματικής Αντιπολίτευσης.

Κύριε Φάμελλε, εσείς δεν υπογράφατε και οι συνάδελφοί σας που χειροκροτούσαν τη μεταβίβαση στην ΕΕΣΥΠ της ΕΥΔΑΠ και της ΕΥΑΘ; Το Σ.τ.Ε. γι’ αυτό δεν μιλάει, για τη μεταβίβαση στην ΕΕΣΥΠ; Πότε δημιουργήθηκε η ΕΕΣΥΠ; Το 2016. Κι έρχεστε και μιλάτε εσείς για αντισυνταγματικότητα και πολιτικές ευθύνες όταν ήδη σας έχουν αποδοθεί από το Σ.τ.Ε. γι’ αυτό που νομοθετήσατε;

Άρα, για να έχουμε μια αίσθηση, είναι μοναδική ευκαιρία να δούμε ορισμένα πράγματα. Βεβαίως, μου κάνει εντύπωση ότι κάποιοι που υπέγραφαν το 2018 αυτό που συζητάμε σήμερα, δεν είναι ούτε μεταξύ των ομιλητών. Δεν έχω δει τον κ. Σπίρτζη, την κ. Αχτσιόγλου, τον κ. Τσακαλώτο όταν 21-2-2018 μεταβίβαζαν το περιουσιακό στοιχείο στην ΕΕΣΥΠ. Γιατί γι’ αυτό μιλάμε σήμερα.

Και, επίσης, θέλω να σας πω ότι υπάρχει, πράγματι, η έκθεση της Επιστημονικής Επιτροπής της Βουλής που δεν εγείρει ζητήματα συνταγματικότητας.

Και κάτι τελευταίο. Προφανώς, για να νομοθετήσουμε, έχουμε πάρει γνωμοδοτήσεις έγκριτων συνταγματολόγων, που δεν ανήκουν στο κόμμα το κυβερνών, ανήκουν στην Αξιωματική Αντιπολίτευση ή και σε άλλα κόμματα της Αντιπολίτευσης.

Άρα να μιλήσουμε επί της ουσίας. Είναι πολύ ενδιαφέρον να δούμε λίγο την πραγματικότητα. Αναφέρθηκε ο κ. Φάμελλος στο 2014. Είναι πολύ ενδιαφέρουσα η συζήτηση, ειλικρινά, κύριοι συνάδελφοι, παρακολουθείστε λίγο την αλληλουχία των γεγονότων. Σ.τ.Ε. 19-6-2014, σκέψη 22, τι λέει; Η παροχή υπηρεσιών κοινής ωφελείας δεν συνιστά δραστηριότητα αναπόσπαστη από τον πυρήνα της κρατικής εξουσίας. Τούτο ισχύει και προκειμένου περί των υπηρεσιών ύδρευσης και αποχέτευσης, τις οποίες δύναται να παρέχει μια δημόσια επιχείρηση που λειτουργεί υπό νομικό καθεστώς ιδιωτικού δικαίου ως ανώνυμη εταιρεία. Ο χαρακτήρας, όμως, -συνεχίζει το Σ.τ.Ε. το 2014- της δημόσιας επιχείρησης αναιρείται στην περίπτωση της αποξένωσης του ελληνικού δημοσίου από τον έλεγχο της ανωνύμου εταιρείας διά του μετοχικού κεφαλαίου, ήτοι της αποξένωσής του από εκείνο το ποσοστό των μετοχών που εξασφαλίζει τα ιδιοκτησιακά δικαιώματα και τη δυνατότητα εκλογής από τη γενική συνέλευση των μετόχων της πλειοψηφίας των μελών του διοικητικού συμβουλίου.

Κατά συνέπεια, σύμφωνα με αυτά που υποστήριζε το Σ.τ.Ε. το 2014, η αποξένωση του ελληνικού δημοσίου από την πλειοψηφία του μετοχικού κεφαλαίου της ΕΥΔΑΠ, του οποίου η διατήρηση είναι αναγκαία υπό το δεδομένο νομικό καθεστώς, για να μη μετατραπεί η δημόσια επιχείρηση σε ιδιωτική, συνιστά παραβίαση και παράβαση των άρθρων 5 παράγραφος 5 και 21 παράγραφος 3 του Συντάγματος. Έρχεται, συνεπώς, το Σ.τ.Ε. και λέει το 2014 θα πρέπει να αλλάξετε τον νόμο για την ΕΥΔΑΠ και ΕΥΑΘ που είχαν οι προηγούμενες κυβερνήσεις γιατί είναι αντισυνταγματικός.

Και τι κάνει η κυβέρνηση του ΣΥΡΙΖΑ; Πράγματι, το αλλάζει. Έρχεται συνεπώς και με ν.4389/2016, κυβέρνηση ΣΥΡΙΖΑ, άρθρο 197 και ν.4512/2018 άρθρο 380, για να είναι συνεπές με το Σ.τ.Ε. και μεταβιβάζει το σύνολο των μετοχών της ΕΥΔΑΠ και ΕΥΑΘ, που κατείχε το ελληνικό δημόσιο για μία μέρα, στην ελληνική εταιρεία συμμετοχών και περιουσιών. Να το πω απλά, ήρθε το Σ.τ.Ε. το 2014 γνωμοδότησε, είπε «είναι αντισυνταγματικό αυτό που ίσχυε μέχρι τότε», το έλαβε αυτό υπ’ όψιν η κυβέρνηση ΣΥΡΙΖΑ και νομοθέτησε το 2016, μετά το τρίτο αχρείαστο μνημόνιο, με την ΕΕΣΥΠ και το 2018, ξανά, επιβεβαιώνοντας την ενσωμάτωση αυτών των ποσοστών στην ΕΕΣΥΠ.

Έρχεται, συνεπώς, η ολομέλεια του Σ.τ.Ε. το 2022 και τι λέει; Λέει ότι αυτό που έγινε το 2016 και το 2018 είναι αντισυνταγματικό. Δηλαδή, σήμερα τι συζητάμε; Ότι αυτό που κάνατε εσείς και για το οποίο λέτε ότι εμείς, δυνητικά, θα έχουμε στο μέλλον πολιτικές ευθύνες, έχετε ήδη πολιτικές ευθύνες. Αυτό σας λέει, ότι είστε αντισυνταγματικοί, με αυτό που κάνατε το 2016 και το 2018.

Κάνετε αίτημα σήμερα αντισυνταγματικότητας, εσείς που είστε ήδη αντισυνταγματικοί με βάση το Σ.τ.Ε.; Αυτά δεν έχουν ξαναγίνει στο Κοινοβούλιο. Δεν θυμάστε καν πού έχετε υπογράψει. Δεν θυμάστε πού έχετε βάλει την υπογραφή σας το 2016 και το 2018 εσείς προσωπικά.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ:** Πέστε μας τι θα ψηφίσετε σήμερα…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Φάμελλε, η υπογραφή σας είναι εδώ και το 2016 και το 2018…

**ΣΩΚΡΑΤΗΣ ΦΑΜΕΛΛΟΣ:** Για το δικό σας άρθρο είναι η αίτηση αντισυνταγματικότητας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Όχι, κάνετε, λάθος.

Αυτή τη στιγμή συζητάμε το εάν συμμορφωνόμαστε με την απόφαση του Σ.τ.Ε..

Πάμε να δούμε τώρα την απόφαση του Σ.τ.Ε. του 2022, η οποία λέει ότι οι νόμοι 16 και 18 του ΣΥΡΙΖΑ είναι αντισυνταγματικοί. Αυτό λέει η απόφαση του Σ.τ.Ε.. Και τι λέει συγκεκριμένα;

Πρώτον, η ύδρευση και η αποχέτευση μπορεί να ανατίθεται σε δημόσιες επιχειρήσεις όπως η ΕΥΔΑΠ και η ΕΥΑΘ.

Δεύτερον, συνταγματικώς επιβάλλεται ο έλεγχος των παραπάνω δημοσίων επιχειρήσεων από το ελληνικό δημόσιο με άσκηση εποπτείας και διά του ελέγχου του μετοχικού τους κεφαλαίου.

Τρίτον -το προσπεράσατε και είναι σημαντικό- η συμμετοχή του δημοσίου στο μετοχικό κεφάλαιο της ΕΥΔΑΠ και της ΕΥΑΘ μπορεί να είναι και έμμεση -λέει το Σ.τ.Ε.- διά της παρεμβολής άλλου νομικού προσώπου, που όμως δεν επιτρέπεται να επιδιώκει σκοπούς οι οποίοι ανταγωνίζονται ή θέτουν σε κίνδυνο την παροχή υψηλής ποιότητας ύδρευσης και αποχέτευσης στο κοινωνικό σύνολο.

Τέταρτον και πολύ σημαντικό -και ήμουν πολύ ειλικρινής και χθες στην επιτροπή, όπου δεν κρυφτήκαμε ήρθαμε και στην επιτροπή να τα πούμε- έχει αλλάξει κάτι από το 2015. Έχουμε ένα τρίτο μνημόνιο, με δεσμεύσεις της χώρας. Ένα τρίτο, αχρείαστο, μνημόνιο με ΕΕΣΥΠ μέσα. Τι λέει, συνεπώς, ως τέταρτο σημείο το Σ.τ.Ε.: Το δημόσιο είναι μεν μοναδικός μέτοχος της ΕΕΣΥΠ -μετόχου της ΕΥΔΑΠ και της ΕΥΑΘ- σε ποσοστό άνω του 50% του μετοχικού κεφαλαίου, αλλά δεν ασκεί έλεγχο επί του διοικητικού συμβουλίου της ΕΕΣΥΠ. Τούτο, διότι κατά την ειδική νομοθεσία που διέπει την ΕΕΣΥΠ, κατά παρέκκλιση από εθνικούς και ενωσιακούς κανόνες της στρατηγικής της διακυβέρνησης -ό,τι, δηλαδή, ψηφίσατε εσείς το 2015, το 2016 και το 2018, αυτό λέει- το Διοικητικό Συμβούλιο της ΕΕΣΥΠ δεν ορίζεται από τη γενική συνέλευση.

Η νομοθέτησή σας με το τρίτο μνημόνιο είναι αυτή.

Αλλά, το ένα άλλο όργανο που προβλέπει τα νομοθετικά καταστατικά είναι το Εποπτικό Συμβούλιο. Ποιοι είναι στο Εποπτικό Συμβούλιο, αγαπητοί συνάδελφοι; Είναι μέλη που διορίζονται από κοινού με τον Ευρωπαϊκό Μηχανισμό Σταθερότητας, την Ευρωπαϊκή Επιτροπή και την Ευρωπαϊκή Κεντρική Τράπεζα.

Αυτά λέει η απόφαση του Σ.τ.Ε..

Άρα έρχεστε εσείς και νομοθετείτε. Έρχεται, συνεπώς, το Σ.τ.Ε. και λέει ότι ο νόμος, βάσει του οποίου μεταβιβάστηκε ποσοστό άνω του 50% του μετοχικού κεφαλαίου της ΕΥΔΑΠ και της ΕΥΑΘ στην ΕΕΣΥΠ, αντίκειται στο Σύνταγμα.

Άρα, ουσιαστικά, έρχεται το Σ.τ.Ε. και λέει ότι αυτό που εσείς, κύριε Φάμελλε, υπογράψατε είναι αντισυνταγματικό. Έρχεται, συνεπώς, η σημερινή Κυβέρνηση και συμμορφώνεται πλήρως και ευθέως με την εισαγωγή νέων νομοθετικών ρυθμίσεων. Ποιες είναι αυτές; Οι μετοχές που κατέχει η ΕΕΣΥΠ στις εταιρείες ΕΥΔΑΠ και ΕΥΑΘ είναι αμεταβίβαστες και ακατάσχετες. Επίσης, η ΕΕΣΥΠ δεν μπορεί να απωλέσει την απόλυτη πλειοψηφία της επί του μετοχικού κεφαλαίου των εταιρειών αυτών. Αναφέρει, επίσης, πως η άσκηση του δικαιώματος ψήφου στις γενικές συνελεύσεις των εταιρειών ΕΥΔΑΠ και ΕΥΑΘ θα γίνεται από την ΕΕΣΥΠ, κατόπιν έγκρισης από το δημόσιο ως μοναδικού μετόχου της ΕΕΣΥΠ. Ακολούθως λέει πως τα προτεινόμενα από την ΕΕΣΥΠ προς εκλογή, μέλη του διοικητικού συμβουλίου των εταιρειών αυτών, τυγχάνουν προηγούμενης έγκρισης από το δημόσιο και το δημόσιο δύναται να απευθύνει και δεσμευτικές έγγραφες οδηγίες ή συστάσεις, σχετικά με θέματα της διαχείρισης μετοχών της ΕΕΣΥΠ σε αυτές τις εταιρείες.

Άρα ερχόμαστε και φέρνουμε την ΕΕΣΥΠ πιο κοντά στο δημόσιο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ολοκληρώστε παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, θέλω δύο λεπτά μόνο, έχει και άλλα ενδιαφέροντα στοιχεία.

Η απόφαση του Σ.τ.Ε. έχει και τη σκέψη 38, στην οποία ενσωματώνει την ανάγκη ό,τι νομοθετούμε να είναι σύμφωνο με αυτά που υπέγραψε η κυβέρνηση ΣΥΡΙΖΑ με τους θεσμούς και λέει σε κάποιο σημείο να μην παρεμβαίνει, να μη θίγει τα δικαιώματα, τα συμφέροντα του Ευρωπαϊκού Μηχανισμού Σταθερότητας.

Συνεπώς αυτό που νομοθετήσουμε έχει και την έγκριση των θεσμών, με βάση αυτά που εσείς φέρατε στη Βουλή με το τρίτο μνημόνιο του 2015.

Κλείνοντας, συνεπώς οι ανωτέρω παρεμβάσεις στο θεσμικό πλαίσιο της ΕΕΣΥΠ, σχετικά με τις διαχειριστικές εξουσίες επί των εταιρειών ΕΥΔΑΠ και ΕΥΑΘ, παρέχουν τη δυνατότητα στο δημόσιο, ως μοναδικό μέτοχο της ΕΕΣΥΠ, να ασκήσει, πλέον, ουσιαστικό έλεγχο επί της ΕΥΔΑΠ και ΕΥΑΘ, τόσο κατά την επιλογή των μελών του διοικητικού συμβουλίου των εταιρειών αυτών όσο και κατά τη λήψη αποφάσεων στις γενικές συνελεύσεις.

Επίσης, οι παρεμβάσεις αυτές ανταποκρίνονται στην ουσία των κριθέντων με τις αποφάσεις του Σ.τ.Ε., δοθέντος ότι διασφαλίζουν στο δημόσιο τον τρόπο και τα νομικά μέσα να ανταποκριθεί η συνταγματική του υποχρέωση για παροχή στο κοινωνικό σύνολο υψηλού επιπέδου υπηρεσιών ύδρευσης και αποχέτευσης μέσω αυτών των εταιρειών.

Περαιτέρω, για λόγους ασφάλειας δικαίου, αλλά και δημοσίου συμφέροντος, προβλέπεται η μη ανατροπή αναδρομικώς των νομικών καταστάσεων που έχουν δημιουργηθεί από τη λειτουργία και τη δράση των εταιρειών αυτών, καθώς σε αντίθετη περίπτωση θα τίθεται εν αμφιβόλω η διασφάλιση αξίας της μετοχής.

Τέλος, η συμμόρφωση με τις αποφάσεις του ανωτάτου δικαστηρίου μας είναι σε αρμονία και με τις διεθνείς συμβατικές υποχρεώσεις της χώρας μας, όπως αυτές τροποποιούνται από τους νόμους του ΣΥΡΙΖΑ και το μνημόνιο του ΣΥΡΙΖΑ, οι ν.3636/2015 και ν.4549/2018.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, θα ήθελα τον λόγο…

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κυρία Γιαννακοπούλου, κατεβάστε το χέρι σας. Άρθρο 15 παράγραφος 2. Δεν υπάρχει δευτερολογία από κανέναν.

Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για την αντισυνταγματικότητα του νομοσχεδίου.

Οι αποδεχόμενοι την ένσταση αντισυνταγματικότητας, δηλαδή ότι το νομοσχέδιο δεν είναι σύμφωνο με το Σύνταγμα, παρακαλώ να εγερθούν.

(Εγείρονται οι αποδεχόμενοι την ένσταση)

Προφανώς ηγέρθησαν οι ολιγότεροι.

Συνεπώς η ένσταση αντισυνταγματικότητας απορρίπτεται.

Καλείται τώρα στο Βήμα γιατί έχει ζητήσει τον λόγο ο Πρόεδρος της Ελληνικής Λύσης κ. Κυριάκος Βελόπουλος.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Τι καταλάβαμε σήμερα; Ότι ΣΥΡΙΖΑ και Νέα Δημοκρατία είναι το ίδιο νόμισμα, ακριβώς, με διαφορετικές όψεις.

Καταλάβαμε, επίσης, ότι έχει συνέχεια το κράτος, όπως με τα Σκόπια και στα οικονομικά εγκλήματα και καταλάβαμε και κάτι χειρότερο: ότι παραβιάζουν το Σύνταγμα και επικαλούνται ο ένας τον άλλον για το ποιος παραβίασε το Σύνταγμα περισσότερο ή λιγότερο.

Μιλάμε για αδιανόητες σκηνές και θα μιλήσουμε για τις αποφάσεις του Σ.τ.Ε.. Οι ίδιοι τους διορίζουν στο Σ.τ.Ε., οι ίδιοι τους ελέγχουν στο Σ.τ.Ε., οι ίδιοι επικαλούνται -το Σ.τ.Ε.-, όταν αποφασίζουν όμως κάτι που δεν βολεύει στην πολιτική τους βούληση, τους ακυρώνουν.

Πραγματικά, δεν ντρέπεται η Νέα Δημοκρατία; Δεν ντρέπεται ο ΣΥΡΙΖΑ; Τους βλέπει η ντροπή και ντρέπεται. Το Σ.τ.Ε. -Συμβούλιο της Επικρατείας- έχει γίνει πραγματικά εργαλείο άσκησης πολιτικής παραβίασης του ίδιου του Συντάγματος. Όπως τους βολεύει επικαλούνται τις αποφάσεις.

Το Σ.τ.Ε. έχει αποφασίσει για μισθούς και για συντάξεις των στρατιωτικών, των αξιωματικών. Γιατί δεν εφαρμόζεται εκεί;

Και θέλω να πω, επίσης, στους εκλεκτούς συναδέλφους της Νέας Δημοκρατίας ότι έγινε μία καταγγελία από Πρόεδρο κόμματος, τον Πρόεδρο του ΚΙΝΑΛ, για την ιστορία με τις υποκλοπές.

Πραγματικά ζούμε σε άλλη χώρα, δεν δικαιολογείται διαφορετικά. Μόνο στο Google να μπει κάποιος και να βάλει: «παρακολουθήσεις τηλεφώνων» ή «αμυντικοί μηχανισμοί μη παρακολούθησης τηλεφώνων», θα βρει ένα σωρό στοιχεία για το πώς παρακολουθούνται ή δεν παρακολουθούνται ή μπορούν να αποτραπούν οι παρακολουθήσεις.

Δεν γνωρίζει κανείς εδώ μέσα ότι οι μυστικές υπηρεσίες έχουν μηχάνημα παρακολουθήσεως και συνακροάσεων;

Δεν γνωρίζει κανείς εδώ μέσα ότι προϊστάμενος των μυστικών υπηρεσιών της χώρας είναι ο ίδιος ο Πρωθυπουργός;

Δεν γνωρίζει κανείς ότι υπάρχει βιομηχανική κατασκοπεία; Δεν ξέρει κανείς εδώ μέσα ότι υπάρχουν και ιδιώτες που έχουν βαλιτσάκια; Γράφτηκαν τόσες φορές σε δημοσιεύματα και κανείς δεν ασχολήθηκε και υπάρχει βιομηχανική κατασκοπεία. Αυτή είναι η πραγματικότητα για τις παρακολουθήσεις που δεν ξέρετε, που δεν γνωρίζατε.

Αυτή η χώρα είναι χώρα που έχει γεμίσει πράκτορες και καρπαζοεισπράκτορες, πράκτορες ξένων χωρών, ξένων υπηρεσιών, Βουλευτές και Υπουργούς που γλείφουν την Αμερικανική Πρεσβεία -γλείφουν με ει, να μην το γράφετε με υ, είναι λάθος- γιατί ξέρετε από γλείψιμο -σε πολλά κόμματα- των αμερικανικών πρεσβειών.

Πρέπει, όμως, να πω το εξής: Γελάω πραγματικά με την κατάντια της ημιμάθειας. Εξεπλάγημεν όλοι για τον Ανδρουλάκη. Παρακολουθούν το τηλέφωνο του τάδε Προέδρου.

Πριν από έναν χρόνο εδώ είχα πει, επειδή γνωρίζω και από τεχνολογία -όχι ο ίδιος, οι άνθρωποί μου- ότι παρακολουθούν κινητά τηλέφωνα στην Ελλάδα. Δεν είναι τόσο δύσκολο. Αλλά εκεί δεν ακούστηκε. Ξαφνικά, βρήκαμε ένα θέμα να το ακούσουμε. Ακούστε λίγο, αυτή η εταιρεία -γιατί κανείς δεν ψάχνει να βρει πού είναι το πρόβλημα- έχει έδρα τα Σκόπια. Η συγκεκριμένη εταιρεία που μιλάτε ιδρύθηκε από Ισραηλινούς και έχει έδρα τα Σκόπια. Εδώ είναι το μεγάλο θέμα. Δεν ψάχνουμε την ουσία του προβλήματος, ασχολούμαστε με το δένδρο και χάνουμε το δάσος. Εταιρεία με έδρα στα Σκόπια μπορεί και παρακολουθεί κινητά τηλέφωνα στην Ελλάδα. Πείτε μου, λοιπόν, τι σόι κράτος είναι αυτό που οι Σκοπιανοί παρακολουθούν κινητά τηλέφωνα πολιτικών Αρχηγών και υπολοίπων άλλων; Τι κράτος φτιάξατε; Και το λέω γιατί κάνατε φασαρία για το τίποτα. Εγώ δεν είδα να κάνετε φασαρία για το ζήτημα του «SPIEGEL» που δημοσίευσε πριν από λίγο καιρό ότι η Ελλάδα είναι η χώρα-άντρο πρακτόρων, εισπρακτόρων και μυστικών υπηρεσιών. Δεν άκουσα κανέναν από σας να ομιλεί για όλα αυτά και πραγματικά απορώ: Δεν ακούσατε ποτέ για το ισχυρό εκείνο στοιχείο της εταιρείας «PALANTIR», δεν το ακούσατε; Το έγραψε ο διεθνής Τύπος. Με αντάλλαγμα προσωπικά δεδομένα εκατόν πενήντα χιλιάδων Ελλήνων δημιουργεί το «Panopticum» -έτσι λεγόταν το πρόγραμμα- ειδικά για το Γραφείο του Πρωθυπουργού. Τότε το ΚΙΝΑΛ δεν μιλούσε. Εμείς μιλήσαμε εδώ μέσα. Μιλήσαμε και σταμάτησε η ιστορία, αλλά το δημοσίευμα του «SPIEGEL» μιλούσε για σχέση της Κυβερνήσεως με το πρόγραμμα αυτό παρακολουθήσεως κινητών τηλεφώνων και προσωπικών δεδομένων. Κανένας δεν μιλούσε.

Είμαστε πραγματικά ένα ξέφραγο αμπέλι. Πραγματικά ξέφραγο αμπέλι! Γέμισε η Ελλάδα με πράκτορες και κατασκόπους. Δεν το ξέρατε! Θα σας διαβάσω, λοιπόν, Τζον Κυριάκου, Ελληνοαμερικανός πράκτορας της CIA. Έδρασε στην Αθήνα για αρκετά χρόνια. Στο βιβλίο που έγραψε, και κανένας δεν το διάβασε από εσάς, γιατί δεν είστε και βιβλιόφιλοι -δεν διαβάζει κανείς!- αναφέρει ότι δούλευε επίσημα ως γραμματέας στην Αμερικανική Πρεσβεία, αλλά στην πραγματικότητα ήταν στην Αθήνα επιφορτισμένος με το κυνήγι τρομοκρατών. Το 1989 η Βαλερί Πλέην, μυστική πράκτορας της CIA εργαζόταν στην Αμερικανική Πρεσβεία. Στο βιβλίο της γράφει τα εξής: «Στρατολογούσα πράκτορες που θα βοηθούσαν τις Ηνωμένες Πολιτείες να κατανοήσουν και να προβλέψουν, να επηρεάσουν καλύτερα τις εσωτερικές υποθέσεις στην Ελλάδα». Πράκτορες τα γράφουν στα βιβλία τους, τα λένε σε καταθέσεις στο Κογκρέσο. Πότε ασχολήθηκε σοβαρά η Κυβέρνηση; Σιγά μην ακουμπήσουν την Αμερικανική Πρεσβεία οι ελληνικές κυβερνήσεις. Τρέμουν και μόνο στη θέα ενός προξένου των Ηνωμένων Πολιτειών ή ενός πρέσβεως. Τρέχουν στις αμερικανικές πρεσβείες και στους κήπους στις 4 Ιουλίου -δεν ξέρω πότε πηγαίνουν- για να κάνουν φωτογραφίσεις. Το ακούτε τι είπε; «Να επηρεάσουν καλύτερα τις εσωτερικές πολιτικές εξελίξεις στην Ελλάδα». Αυτό είπε η κ. Βάλερι Πλέην το 1989 και αυτό το βιβλίο βγήκε πριν από τρία χρόνια, δεν βγήκε τώρα. Κανείς δεν ασχολήθηκε. Αλλά βλέπετε, ελέγχετε όλα τα μέσα. Η Νέα Δημοκρατία είναι ένα κόμμα το οποίο πραγματικά τέτοια δικτατορία των μέσων ενημερώσεως δεν έχει ξαναγίνει ούτε επί χούντας. Δεν έχει ξαναγίνει, όλα τα μέσα ελέγχονται από τη Νέα Δημοκρατία, απίστευτο!

Χθες μας είπαν για τον Σαουδάραβα. Τι μεγάλη επιτυχία, ήλθε ο Σαουδάραβας, θα φέρει 50.000.000.000 ευρώ, είναι να γελάει κανείς! Το ότι πήγε με παντόφλα, δεν τους πείραξε, πείραξε η παντόφλα του αλλουνού του λυράρη και του φλαουτίστα που ήταν στο Προεδρικό Μέγαρο. Και τα δύο μας πειράζουν! Με παντόφλα στο Προεδρικό Μέγαρο και στο Πρωθυπουργικό Μέγαρο δεν πηγαίνει κανείς. Σοβαρευτείτε στη Νέα Δημοκρατία. Ήλθε ο εμίρης να μας δώσει δισεκατομμύρια, τεράστια επιτυχία του Πρωθυπουργού! Πανηγυρίζει!

(Χειροκροτήματα από την πτέρυγα της Ελληνικής Λύσης)

Ξέρετε γιατί πανηγυρίζει η Νέα Δημοκρατία; Θα μας φέρει, λέει, ένα καλώδιο για πράσινη ανάπτυξη. Μη γελάτε, αυτή είναι η επιτυχία, να φέρει καλώδιο και πράσινη ανάπτυξη. Στη χώρα που είναι η τρίτη παραγωγός χώρα πετρελαίου στον κόσμο, έχουμε δώσει δωρεάν συστοιχία Patriot. Δώσατε δωρεάν οπλικό σύστημα στους Σαουδάραβες, χωρίς 1 ευρώ, αλλά αυτός ο χουντικός, ο εμίρης, είναι καλός δικτάτορας για τη Νέα Δημοκρατία. Ο άλλος ο αυταρχικός, ο Πούτιν, είναι άλλος δικτάτορας. Υπάρχουν δικτάτορες και δικτάτορες! Γελάνε κάποιοι φελλοί εδώ μέσα, αλλά δεν ξέρουν ότι οι φελλοί επιπλέουν στο νερό. Και θα σας πω το εξής: Όταν δίνεις δωρεάν οπλικό σύστημα σε έναν τύπο, παίρνεις και κάτι πίσω. Εσείς πήρατε τις παντόφλες του πίσω και ένα καλώδιο για να συνδέσει πράσινη ανάπτυξη.

Μιλάμε πραγματικά για ανικανότητα. Δεν μπορεί να βρει κανείς άλλη κυβέρνηση τόσο ανίκανη, αλλά έχετε αυτούς! Έχετε μια Αντιπολίτευση ανύπαρκτη, η οποία δεν κλιμακώνει πραγματικά αντιπολιτευτικά. Κλιμακώνει σε ήσσονος σημασίας ζητήματα και όχι σε μείζονος. Γιατί το πρόβλημα του ΣΥΡΙΖΑ είναι να συσπειρώσει τον κόσμο του, όχι να κάνει πραγματική αντιπολίτευση με προτάσεις, θέσεις και απόψεις για να βελτιώσουμε τη δεινή θέση της χώρας και κυρίως να βελτιωθούν οι ανίκανοι που κυβερνούν. Και το λέω αυτό, γιατί η Νέα Δημοκρατία δεν θα μπορούσε να κυβερνήσει τη χώρα αν δεν υπήρχε ο ΣΥΡΙΖΑ. Ο ΣΥΡΙΖΑ δεν θα μπορούσε να είναι αντιπολίτευση αν δεν υπήρχε η Νέα Δημοκρατία. Είναι αμφίδρομη η σχέση τους, δεν υπάρχει αντιπολίτευση. Η μόνη Αντιπολίτευση πραγματικά με προτάσεις είναι η Ελληνική Λύση και θα συνεχίσουμε να κάνουμε το ίδιο ακριβώς και θα σας το αποδεικνύουμε καθημερινά.

(Χειροκροτήματα από την πτέρυγα της Ελληνικής Λύσης)

Είστε ίδιοι! Ίδιοι ακριβώς. Στρατολογείτε πραίτορες. Ο Πρωθυπουργός και πολύ εύστοχα όταν ήταν Αρχηγός της Αξιωματικής Αντιπολίτευσης κατηγορούσε τους μετακλητούς του ΣΥΡΙΖΑ. Αυτές τις ομάδες που μάζευε ο ΣΥΡΙΖΑ και τους έκανε μετακλητούς.

Ακούστε τώρα. Κυβέρνηση αρίστων, τρεις χιλιάδες τετρακόσιοι ογδόντα τρεις μετακλητοί. Ακούστε τι κάνατε. Μισθοφόροι, πραίτορες τρεις χιλιάδες τετρακόσιοι ογδόντα τρεις! Εκατόν πενήντα πέντε μετακλητοί στο Υπουργείο Ανάπτυξης. Ε, πώς θα ξαναβγούν αυτοί οι Υπουργοί ξανά Βουλευτές, αφού έχουν τους πραίτορές τους. Και εμείς τους είπαμε να κάνουμε μία ομάδα στα social media που να ξέρουν τουρκικά και ποντιακά, για να μπορέσουμε να κάνουμε ζημιά γεωπολιτισμική στην τουρκική πλευρά και ακόμη να το υλοποιήσουμε. Δέκα άτομα! Προσλαμβάνουν κολλητούς, συγγενείς στο δημόσιο. Ποιοι; Οι ακρονεοφιλελεύθεροι της Νέας Δημοκρατίας. Ακρονεοφιλελεύθεροι στο νερό, ακρονεοφιλελεύθεροι στο ρεύμα, αλλά κρατικιστές στις οικογένειές τους, στο κόμμα τους και στο βόλεμα όλων των «ημετέρων». Αυτό δεν είναι διαχείριση εξουσίας, αυτό είναι λεηλασία της ίδιας της Ελλάδος.

(Χειροκροτήματα από την πτέρυγα της Ελληνικής Λύσης)

Ακούστε τώρα πώς κατάντησαν τη χώρα. Το ΑΕΠ της Ελλάδος και της Κορέας το 1980 ήταν περίπου το ίδιο. Το 1980, όχι πολλά χρόνια πριν, είκοσι δύο χρόνια. Το ΑΕΠ της Ελλάδος ήταν 190 δισεκατομμύρια και της Κορέας -τώρα που μιλάμε- είναι 1,6 τρισεκατομμύριο. Όλα τα κάνανε λάθος και αυτοί και αυτοί και αυτοί! Και δεν είναι μόνο αυτό. Είναι το παράδειγμα του Ισραήλ, της Πολωνίας. Όλα τα κάνατε λάθος και τα λάθη αυτά τα πληρώνει ο Έλληνας. Το λέω στον Έλληνα ευθέως: Νέα Δημοκρατία, ΠΑΣΟΚ - ΚΙΝΑΛ και ΣΥΡΙΖΑ εγκλημάτησαν στην τσέπη σου, εγκλημάτησαν στην Ελλάδα. Καταλάβετέ το!

Άλλο παράδειγμα και θα το πω για να το καταλάβατε. Κόψατε τον δέκατο τρίτο και τον δέκατο τέταρτο μισθό των Ελλήνων. Τα κόψατε στο δημόσιο τομέα. Κλέψατε τους Έλληνες. Δώστε πίσω τον δέκατο τρίτο και τον δέκατο τέταρτο μισθό. Δώστε πίσω, επιτέλους, τα κλεμμένα των Ελλήνων!

(Χειροκροτήματα από την πτέρυγα της Ελληνικής Λύσης)

Θα σας πω και τι άλλο κάνατε. Έχω μπροστά μου το έγγραφο της ΑΑΔΕ. Ποια Ελλάδα φτιάξατε! Μειώνετε τον φόρο της αποζημίωσης των μελών της Ανεξάρτητης Αρχής, αλλά υπερφορολογείτε τον Έλληνα πολίτη. Ακούστε: Η Ανεξάρτητη Αρχή Επιτροπών Προσφύγων -τα μέλη τους- ξέρετε με πόσο φορολογούνται; Με 15%. Γιατί κύριοι; Γιατί; Το εισόδημα των ανθρώπων που ασχολούνται με τους πρόσφυγες παίρνουν 15% φόρο. Γιατί; Και στέλνει έγγραφο η ΑΑΔΕ και τους λέει κάντε τροποποιητικές, για να πάρετε πίσω λεφτά. Τα έγγραφα της Βουλής. Δηλαδή, αυτοί που ασχολούνται με τους πρόσφυγες φορολογούνται πολύ λιγότερο από την ελληνική επιχείρηση που δίνει δουλειά στους Έλληνες. Δεν το ξέρετε, θα το καταθέσω στα Πρακτικά, για να δείτε πόσο μισεί πραγματικά η Νέα Δημοκρατία τον Έλληνα επιχειρηματία, τον Έλληνα φορολογούμενο. Απεχθάνεται, νιώθει εχθροπάθεια, για να το πω αλλιώς πιο κομψά.

Τι μπορούμε να κάνουμε τώρα. Γιατί η Ελληνική Λύση διαφέρει από τα υπόλοιπα κόμματα σε αυτό ακριβώς το γεγονός; Έχουμε δυνατότητες, απεριόριστες, τεράστιες. Η Ελλάς ελέγχει τα logistics του πλανήτη και της ναυτιλίας. Τα ελέγχει. Είναι η θαλάσσια πύλη της πρωτοβουλίας «Belt and Road» για την Ευρωπαϊκή Ένωση, εμείς, η Ελλάδα μας και οι εφοπλιστές μας. Με τη δημιουργία ειδικά του άξονα Αξιού, Μοράβα, Δούναβη, Μάιν, Ρήνου, ανατρέπουμε όλη την παγκόσμια γεωπολιτική κατάσταση. Αυτό ήταν το σχέδιο από το ’16, από το ’17 της Ελληνικής Λύσης, αυτό θέλαμε να κάνουμε για την Ελλάδα, να γίνει η Ελλάδα πόλος γεωπολιτικός.

Είστε αποτυχημένοι. Το είπα στον ίδιο τον Πρωθυπουργό, το είπαμε στη Βουλή, το καταθέσαμε με μελέτη, δεν κάνατε τίποτα.

Τι άλλο μπορούμε να κάνουμε; Χρήση των εφοπλιστών μας, των Ελλήνων εφοπλιστών. Μπορούμε να τους χρησιμοποιήσουμε ως μοχλό εξουσίας και πίεσης. Κυρίαρχος είναι ο ρόλος των Ελλήνων εφοπλιστών. Τους τελευταίους πέντε μήνες οι εισαγωγές LNG στην Ευρώπη έχουν αυξηθεί κατά 50%. Το ημερήσιο ναύλο είναι 120.000 δολάρια την ημέρα. «HANDELSBLATT»: Από τα εξακόσια σαράντα ένα τάνκερ LNG που κυκλοφορούν στις θάλασσες του κόσμου τουλάχιστον τα εκατόν πενήντα ανήκουν σε Έλληνες. Αυτή είναι η δύναμή μας. Αυτός είναι ο πολιορκητικός κριός, ο κριός του εκβιασμού των Γερμανών που μας εκβιάζουν από το ’12, ’13, ’14, ’15, ’16, ’17, ’18, ’19, ’20, ’21. Μπορούμε να τους εκβιάσουμε. Και, βέβαια, ποιος θα το κάνει αυτό; Όταν όλα είναι «SIEMENS» από ανεμογεννήτριες μέχρι τηλεφωνικά κέντρα, ποιος θα το κάνει αυτό; Η Νέα Δημοκρατία; Ποτέ! Η Ελληνική Λύση θα το κάνει, όμως! Υποχρεούται, δεσμεύεται και θα το κάνει!

(Χειροκροτήματα από την πτέρυγα της Ελληνικής Λύσης)

Αφήνετε τη χώρα ενεργειακά φτωχή, δεν κάνετε εξορύξεις και ντρέπομαι που το λέω. Πατραϊκός κόλπος, έτοιμη η γεώτρηση και την αφήσατε να φύγει. Ο καθηγητής το κατήγγειλε από το Πανεπιστήμιο Πατρών. Γιατί κύριοι; Δεν χρειαζόμαστε ενέργεια; Δεν χρειαζόμαστε φυσικό αέριο; Έφυγε η «TOTAL», φεύγει η «EXXON MOBIL». Αυτό γιατί; Γιατί ούτε ο κ. Δένδιας ούτε ο κ. Μητσοτάκης ούτε η κ. Μπακογιάννη ήθελαν την Ελλάδα χώρα εξορύξεως φυσικού αερίου και πετρελαίου.

Γιατί κάνετε εγκλήματα; Γιατί αφήνετε τον Έλληνα να πεινάει και να είναι φτωχός; Γιατί δεν κάνετε τίποτα για να έχουμε ενεργειακή επάρκεια και αυτάρκεια;

Να σας πω τώρα, γιατί δεν πήγαμε σε εκλογές και να το μάθετε όλοι σας και γιατί η Νέα Δημοκρατία δεν πάει σε εκλογές. Δεν είναι ότι είναι πρώτη ή δεύτερη. Δεν την απασχολεί τόσο πολύ. Είναι τα 7 δισεκατομμύρια ευρώ των ανεμογεννητριών και τα 11 δισεκατομμύρια των παροχών της ενέργειας που πρέπει να μοιραστούν τους επόμενους μήνες. Το κόκκινο το πήρε από εκεί ο Πρωθυπουργός και αυτή είναι η αλήθεια! Γι’ αυτό και fast track περνάτε νομοσχέδια για ανεμογεννήτριες είκοσι πέντε ναυτικά μίλια μέσα. ΑΟΖ δεν έχουμε, υφαλοκρηπίδα δεν έχουμε, πού θα πάτε να βάλετε τις ανεμογεννήτριες; Ποιον κοροϊδεύετε πια; Πραγματικά ποιον κοροϊδεύετε; Είστε πραγματικά τύποι απίστευτοι. Δεν έχω ξαναδεί τέτοιους τύπους εγώ. Είναι σαν να λέω ότι θέλω να πάω στο φεγγάρι, αλλά δεν έχω διαστημόπλοιο. Πώς θα πάω στο φεγγάρι; Πώς θα βάλεις ανεμογεννήτρια είκοσι πέντε ναυτικά μίλια, που είμαστε εναντίον εμείς, αφού δεν έχεις κάνει ΑΟΖ και δεν έχεις κάνει και υφαλοκρηπίδα;

Για να καταλάβετε, το πρόβλημά τους είναι να μοιραστούν το χρήμα οι φίλοι τους οι ολιγάρχες και όχι να μοιράσουν χρήμα στον Έλληνα που πένεται. Αυτή είναι η ουσία της επιλογής της Νέας Δημοκρατίας.

(Χειροκροτήματα από την πτέρυγα της Ελληνικής Λύσης)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πραγματικά δεν διαβάζετε, είστε ημιμαθείς σε όλα. Παράδειγμα της Καλιφόρνιας, φωτοβολταϊκά πάρκα, σας λέω άρθρα από τη «NEW YORK TIMES» και τη «WASHINGTON POST» δημοσιευμένα κανονικά. Το 2006 η Καλιφόρνια άρχισε να βάζει πιλοτικά ένα πρόγραμμα στην περιοχή 3,3 δισεκατομμυρίων δολαρίων επένδυση για να εγκαταστήσουν στα σπίτια όλοι φωτοβολταϊκά πάνελ για να έχουν ρεύμα. Εγκαταστάθηκαν 1,3 εκατομμύρια φωτοβολταϊκά. Σήμερα που τελείωσε η διάρκεια ζωής των πάνελ, ξέρετε τι πάθανε; Μόνο ένα στα δέκα πάνελ μπορεί να ανακυκλωθεί. Αποτέλεσμα; Τα θάβουν, μολύνουν τα υπόγεια ύδατα, μολύνουν τον υδροφόρο ορίζοντα με τοξικά βαρέα μέταλλα μόλυβδος, σελήνιο και κάδμιο. Το ίδιο ισχύει και για τις ανεμογεννήτριες. Τι πάτε να κάνετε; Σε είκοσι χρόνια κάποιοι μπορεί να μη ζείτε εδώ μέσα. Τα παιδιά μας θα ζουν, Έλληνες θα ζουν στην Ελλάδα, τι θα τους παραδώσουμε επιτέλους ένα περιβάλλον καμένο και μολυσμένο;

(Χειροκροτήματα από την πτέρυγα της Ελληνικής Λύσης)

Πραγματικά απορώ. Απορώ. Δεν καταλαβαίνω τι γίνεται. Δεν μπορώ να το καταλάβω. Δεν βλέπουν οι Βουλευτές της Νέας Δημοκρατίας τι εγκλήματα κάνουν στο περιβάλλον;

Ακούστε τώρα. Καταστράφηκε η Δαδιά. Στις 6 Ιουλίου, όμως, το Περιφερειακό Συμβούλιο της Ανατολικής Μακεδονίας και Θράκης έδωσε άδεια για να στηθεί αιολικό πάρκο στη Δαδιά. Σε ποιον, κύριοι της Νέας Δημοκρατίας; Στη «SIEMENS». Έγγραφο του Περιφερειακού Συμβουλίου 6 Ιουλίου, πριν καεί η Δαδιά, έγγραφο που αποδεικνύει ότι αιολικό πάρκο θα στηθεί στην περιοχή «SIEMENS» και μια δανέζικη εταιρεία. Θα το καταθέσω στα Πρακτικά και αυτό.

Αυτά δεν μπορεί να είναι συμπτώσεις. Είναι διαβολικές συμπτώσεις. Δεν μπορώ να το πω διαφορετικά εγώ. Έχουμε πολλές συμπτώσεις. Στις 20 Ιουλίου στη «ΔΙΑΥΓΕΙΑ» fast track είκοσι πέντε αδειοδοτήσεις για αιολικά πάρκα στην Κρυσταλλοπηγή, επάνω η εταιρεία γράφει «SIEMENS». Και αυτό «SIEMENS».

Στη Στερεά Ελλάδα, για να καταλάβετε τι εγκλήματα κάνετε στη Νέα Δημοκρατία, η πλειοψηφία των ανεμογεννητριών όσες συνολικά έχει η Περιφέρεια της Στερεάς Ελλάδος έχει όλη η υπόλοιπη Ελλάδα. Ποια περιοχή κάηκε περισσότερο τα τελευταία χρόνια; Νότια Εύβοια, Στερεά Ελλάδα και γεμίσατε με ανεμογεννήτριες. Συμπτώσεις και αυτό. Ποια περιοχή γέμισε με ανεμογεννήτριες; Η Ηλεία, η Λακωνία. Και αυτό σύμπτωση είναι. Δεν θεωρούμε ότι κάποιοι βάζουν τις φωτιές, γιατί θέλουν να βάλουν ανεμογεννήτριες. Θεωρούμε ότι οι επαναλαμβανόμενες συμπτώσεις, όμως, παύουν να είναι συμπτώσεις. Η ανικανότητα δεν μπορεί να είναι τόσο μεγάλη. Κάτι άλλο συμφέρει συμβαίνει και συμφέρει κάποιους.

Και ακούστε τώρα. Έρχεται, λοιπόν, νέα fast track λογική, γεμίστε πραγματικά τη χώρα με ανεμογεννήτριες. Και αρχίζουμε όταν καίγονται τα δάση: O αέρας ήταν έντονος και φυσούσε από τη μια πλευρά που δεν περιμέναμε. Φυσούσε και τα αεροπλάνα δεν πετούσαν. Δεν φταίγαμε εμείς. Έφταιγε το χιόνι. Έφταιγε η πλημμύρα. Το ελληνικό κράτος, ο κρατικός μηχανισμός της Νέας Δημοκρατίας θυμίζει πραγματικά σαν να το βλέπουμε σε μια φωτογραφία και όλοι λέμε τα καλύτερα. Τι ωραία, κοιτάξτε εδώ, θα κάνουν αυτό, θα κάνουν εκείνο. Κανείς, όμως, δεν έχει δει να δουλεύει ο μηχανισμός αυτός. Σε φωτογραφίες και βίντεο δουλεύουν καλά. Στην πραγματικότητα δουλεύουν οικτρά. Κανείς δεν ξέρει πραγματικά τι δουλεύει σε αυτό το κράτος, στο κράτος που έφτιαξαν αυτοί πραγματικά οι της Νέας Δημοκρατίας, του ΣΥΡΙΖΑ και του ΚΙΝΑΛ. Και το ξέρει ο πολίτης, το γνωρίζει καλά.

Ακούστε τη μεγαλύτερη κομπίνα που κάνουν στη Φλώρινα για να βάλουν ανεμογεννήτριες. Επειδή υπάρχει πρόβλημα περιβαλλοντικών επιπτώσεων δεν δίνουν άδεια για αιολικό πάρκο για είκοσι ανεμογεννήτριες, κάνουν για κάθε μία ανεμογεννήτρια ξεχωριστή, ατομική ώστε να μη χρειάζεται να κάνουν περιβαλλοντική έρευνα και μελέτη. Ένας, δύο, τρεις, τέσσερις, πέντε μπροστινοί κάνουν ένα πάρκο είκοσι πέντε ανεμογεννητριών για να γίνει αιολικό πάρκο αργότερα. Μιλάμε για κανονικούς κομπιναδόρους, για κομπιναδόρους αισχίστου είδους. Και το καταγγέλλω και το ξαναλέω και φωνάζω!

Και αυτά όλα δεν τα λέω τυχαία. Μας ζαλίσατε τώρα με το νέο παραμύθι της κλιματικής αλλαγής, αλλάζει το κλίμα του πλανήτη, θα έχουμε 45 βαθμούς θερμοκρασία. Πρακτικά στο ελληνικό Κοινοβούλιο, δημοσίευμα εφημερίδας στις 27 Ιουλίου του 1965, εφημερίδα το «ΒΗΜΑ». Ακούστε. «Η θερμοκρασία εις Λάρισαν 45,4 υπό σκιάν». Κλιματική αλλαγή από το ’65 είχαμε δηλαδή. «Τροπικός καύσων εις όλην την Ελλάδα προβλέπεται τις επόμενες δέκα μέρες με θερμοκρασίες άνω των 46 βαθμών». Και τότε χρειάζονταν φουρφουράκια φαίνεται και πρόλαβαν, για να καταλάβετε τα παραμύθια που ταΐζετε τον κόσμο. Αυτά τα θαύματα που ψάχνετε πραγματικά απορώ πού τα βρίσκετε.

Και εδώ ακούστε ποιους ταΐζετε με ηλεκτρικές συσκευές. Θα σας πω τι λέει η «BILD», η άθλια «BILD», αυτή εδώ. Δεν διαβάζετε διεθνή Τύπο. Τι να σας κάνω; Πέρα από την ημιμάθεια, δυστυχώς, θα πω και το εξής, μερικοί είστε και αμετανόητοι. Λεφτά Γερμανών φορολογουμένων, λέει, θα πάνε για ελληνικά ψυγεία. Αυτό λέει η «BILD». Και μια μέρα πριν οι κύριοι Γερμανοί παρακαλούσαν από την Ελλάδα να μειώσουμε κατά 15% την κατανάλωση φυσικού αερίου για να το στείλουμε σε αυτούς για να μην τους ψοφήσουν στο κρύο. Αυτοί είναι οι Γερμανοί. Να μειώσουμε εμείς, λοιπόν, κατανάλωση φυσικού αερίου 15% για να μην αντιμετωπίσει πρόβλημα η Ελλάδα.

Εδώ, λοιπόν, χρειαζόταν μια ελληνική κυβέρνηση, Από το ’12 μάς έχουν εκβιάσει οι Γερμανοί, από το ’12 έχουν βιάσει την αξιοπρέπεια της Ελλάδος, από το ’12 οι Γερμανοί μάς πιάνουν πραγματικά και μας πίνουν το αίμα. Ήρθε η ώρα να ανταποδώσουμε. Δεν θα δώσουμε ούτε 1% από το φυσικό μας αέριο. Θα εκβιάσουμε. Θα τους πιούμε το αίμα για να καταλάβουν τι σημαίνει κρύο πιάτο για εκδίκηση.

(Χειροκροτήματα από την πτέρυγα της Ελληνικής Λύσης)

Αυτό σημαίνει ελληνική Κυβέρνηση. Αυτό πρέπει να κάνετε και να τους πείτε και το εξής, γιατί εδώ είναι η αλήθεια.

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ να ολοκληρώσετε, κύριε Πρόεδρε

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ολοκληρώνω, κύριε Πρόεδρε.

Έχουμε τους εφοπλιστές με το LNG. Τους παρακαλώ πάρα πολύ, δίνουν 120.000 για τα ναύλα για τη μία μέρα, ας το κάνουν 150.000. Να ζητάνε 150.000 τη μία μέρα για ναύλα για να μεταφέρουν LNG. Μπορούν εκβιαστικά, όπως μας εκβιάζουν οι Γερμανοί και τα 30.000 παραπάνω ημερησίως χρήματα να πηγαίνουν στο εθνικό μας ταμείο για τον Έλληνα για να πληρώνει το ρεύμα του. Θα κερδίσουμε πολλά δισεκατομμύρια ως χώρα έτσι εκβιάζοντας τους εκβιαστές μας Γερμανούς.

(Χειροκροτήματα από την πτέρυγα της Ελληνικής Λύσης)

Και επειδή πιέζει ο Πρόεδρος, θα ήθελα τώρα να πω το εξής: Έχουν γίνει εγκληματικά λάθη από την Ευρώπη. Περισσότερο ευρωπαϊστές από την Ελληνική Λύση και αυτούς τους ανθρώπους που απαρτίζουν την Ελληνική Λύση δεν υπάρχουν, για έναν λόγο: Γιατί Ευρώπη χωρίς Ελλάδα δεν υπάρχει. Γιατί η Ευρώπη υπάρχει γιατί υπάρχει η Ελλάδα. Γι’ αυτό είμαστε ευρωπαϊστές. Να το ξεκαθαρίσουμε.

Όμως, εγώ κρατώ τη δήλωση Κίσινγκερ. Τι είπε αυτός ο άνθρωπος, τον οποίο πραγματικά δεν τον συμπαθώ και πολύ, αλλά είπε κάτι; «BLOOMBERG», χαρακτήρισε την ευρωπαϊκή ηγεσία όλων των χωρών ανίκανη. Για τον Σολτς είπε ότι δεν μπορεί να συγκριθεί με τον Αντενάουερ. Για τον Μακρόν είπε ότι υστερεί σε όλα απέναντι στον Ντε Γκωλ. Είπε, επίσης, ότι οι Ευρωπαίοι πολιτικοί δεν έχουν κατευθυντήριες γραμμές, δεν κατανοούν τα καθήκοντα που αντιμετωπίζουν.

Για να τερματιστεί η σύγκρουση στην Ουκρανία, κύριε Μητσοτάκη, στο Μέγαρο Μαξίμου, το Κίεβο πρέπει να κάνει εδαφικές παραχωρήσεις στη Μόσχα -λέει ο Κίσινγκερ-, αλλά οι Ευρωπαίοι τον ύπνο τους! Έτσι λέει ο Κίσινγκερ.

Επίσης, ο Ντάγκλας Μακ Γκρέγκορ, σύμβουλος του Αμερικανού Υπουργού Άμυνας του Ντόναλντ Τραμπ, δήλωσε ότι η Ουκρανία, αν δεν διαπραγματευτεί με τη Ρωσία, θα εξαφανιστεί από τον χάρτη και ότι γκρεμίζουν την οικονομία της Ευρώπης. Αυτά τα λένε οι ίδιοι οι Αμερικανοί πλέον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου της Ελληνικής Λύσης)

Και θα πω και κάτι ακόμα, γιατί πιέζει ο χρόνος και μας πιέζουν κάποιες στιγμές και χάνουμε και τον ειρμό μας.

Ο Χριστόφορος Κολόμβος ανακάλυψε την Αμερική πριν από πεντακόσια χρόνια περίπου. Ήρθε η ώρα ο Ευρωπαίος «Χριστόφορος Κολόμβος», ήρθε η ώρα οι Ευρωπαίοι να ξεχάσουν την Αμερική και να ασχοληθούν να ξαναβρούμε την Ευρώπη, τον πολιτισμό μας, την παράδοσή μας, τις αξίες μας,…

(Χειροκροτήματα από την πτέρυγα της Ελληνικής Λύσης)

…να ενώσουμε με τη Ρωσία για έναν βραχίονα τεράστιο, για να μην είναι αργά για την ίδια την ύπαρξή μας!

Και θα ζητήσω και από τον Πρωθυπουργό, που σήμερα μάζεψε τους Υπουργούς του, να μας εξηγήσει πώς κατάφερε αυτή η χώρα, η Ελλάδα, να έχει εχθρό και τη Ρωσία και την Ουκρανία. Είναι παγκόσμια πρωτοτυπία, παγκόσμιο επίτευγμα. Πέτυχε το ακατόρθωτο! Να κάνει εχθρούς δύο χώρες ταυτόχρονα, τη Ρωσία και την Ουκρανία.

Και λέω «εχθρούς» γιατί; Γιατί μας απειλεί ο Ζελένσκι, αυτός με τα τάγματα Αζόφ που τον κουβαλήσατε εδώ μέσα όλοι σας και το ΚΙΝΑΛ και ο ΣΥΡΙΖΑ και η Νέα Δημοκρατία. Ναι, αυτούς! Μας απειλεί με κυρώσεις γιατί οι Έλληνες εφοπλιστές -λέει- μεταφέρουν φυσικό αέριο! Να κρυώσει ο Έλληνας, να πεινάσει ο Έλληνας, για να κάνει πόλεμο για την πάρτη του ο Ζελένσκι, γιατί πολύ απλά ο Ζελένσκι είναι όργανο των αμερικανικών συμφερόντων και όχι του ουκρανικού λαού! Ο ουκρανικός λαός σκοτώνεται, θυσιάζεται και γίνεται πρόσφυγας και έχει γίνει εισβολή στην Ουκρανία, γιατί ο Ζελένσκι παίζει το παιχνίδι των Αμερικάνων.

Εμείς θα παίξουμε το παιχνίδι των Ελλήνων και της Ελλάδας! Καμμίας Αμερικής και καμμίας άλλης χώρας!

(Χειροκροτήματα από την πτέρυγα της Ελληνικής Λύσης)

Κι εδώ κλείνω πραγματικά με κάτι, το οποίο κανείς δεν λέει. Έχω μια καταγγελία του πρώην Προέδρου της κυπριακής Βουλής, του Γιαννάκη Ομήρου. Θα τη διαβάσω αυτούσια και αναφέρεται στο ελληνικό Κοινοβούλιο.

«Δεν τηρείται το Πρωτόκολλο Συνεργασίας μεταξύ της Βουλής των Ελλήνων και της Βουλής των Αντιπροσώπων της Κυπριακής Δημοκρατίας για την πρόσβαση στο υλικό του φακέλου της Κύπρου. Μέχρι το ’19 είχαν εκδοθεί οκτώ τόμοι με αυτούσιο υλικό. Υπολείπονται είκοσι. Τρία χρόνια μετά ακόμη και αναμένεται ένατος τόμος. Το υλικό φιλτράρεται! Θα βγάλουν υλικό για το φάκελο της Κύπρου. Δεν συνεργάζεται η ελληνική Βουλή -λέει ο κ. Ομήρου, όχι ο Βελόπουλος- γιατί φοβούνται να πουν την αλήθεια. Φοβούνται να πουν ότι είχαν εμπλοκή οι αμερικανικές μυστικές υπηρεσίες στα πραξικοπήματα στη χώρα μας αλλά και στην επαναφορά αυτής της δημοκρατίας με επιλογή των Αμερικανών, για να χάσουμε την Κύπρο την ελληνική και να εισβάλουν οι Μογγόλοι στην Κύπρο μας».

Αυτή είναι η αλήθεια. Γιατί δεν μιλάει κανείς στο Κοινοβούλιο; Τα λέει ο Ομήρου; Ποιοι εξυπηρετούνται -ρωτάει ο κ. Ομήρου- από την αλλοίωση των αυθεντικών Πρακτικών; Ποιοι θέλουν συγκάλυψη; Καμμία αντίδραση, λέει ο κ. Ομήρου.

Και όλα αυτά και είναι απάντησή μας στη Νέα Δημοκρατία που πενήντα χρόνια τελειώνουν την πατρίδα, μαζί με το ΣΥΡΙΖΑ και το ΚΙΝΑΛ, τελειώνουν την Ελλάδα. Δεν θέλουν τους Έλληνες.

Έγραφε κάποτε ο Κούντερα: «Το πρώτο βήμα για να εξοντώσεις το έθνος είναι να διαγράψεις τη μνήμη του, να καταστρέψεις τα βιβλία του, την κουλτούρα, την ιστορία του, το δεύτερο να βάλεις κάποιον να γράψει νέα βιβλία, να κατασκευάσει μια νέα παιδεία, το τρίτο να επινοήσει ιστορία. Δεν θα χρειαστεί πολύς καιρός για να αρχίσει αυτό το έθνος να ξεχνά ποιο είναι και ποιο ήταν. Ο υπόλοιπος κόσμος γύρω του θα το ξεχάσει ακόμη πιο γρήγορα». Αυτά λέει ο Κούντερα.

Αυτά εφαρμόζετε επί πενήντα χρόνια εναντίον της Ελλάδος, της ιστορίας, του πολιτισμού, του Χριστιανισμού, της εθνικής αξιοπρέπειας των Ελλήνων. Αυτά που εσείς οικοδομήσατε, για να καταστρέψετε τη χώρα, θα τα κατεδαφίσουμε, για να ξαναφτιάξουμε τη χώρα, γιατί είμαστε η μοναδική λύση, ενώ όλοι εσείς είστε το πρόβλημα της χώρας.

(Ζωηρά και παρατεταμένα χειροκροτήματα από την πτέρυγα της Ελληνικής Λύσης)

Κύριε Πρόεδρε, απλώς θα ήθελα να καταθέσω στα Πρακτικά της Βουλής την πρόταση της Ελληνικής Λύσης για την επίλυση του ενεργειακού προβλήματος, χαμηλή τιμή στην κιλοβατώρα, με εξόρυξη φυσικού αερίου, χρήσης λιγνιτών, με μελέτη ολόκληρη εκατόν σαράντα σελίδων. Δείτε, ένα κόμμα του 5% έκανε αυτό εδώ! Δέκα εμπειρογνώμονες μαζί έκαναν αυτό το πράγμα. Είναι πρόγραμμα εκατόν σαράντα σελίδων για το πώς μπορεί ο Έλληνας να πληρώνει τη βενζίνη του 1 ευρώ, να πληρώνει το φυσικό αέριο του ελάχιστα και να έχουμε επάρκεια και εξαγωγή ενέργειας σε ολόκληρο τον κόσμο.

Γιατί εμείς είμαστε η λύση, εσείς το πρόβλημα. Πρόγραμμα ένα μικρό κόμμα έχει κι εσείς δεν έχετε τίποτα. Αυτή είναι η διαφορά μας και αυτή τη διαφορά θα τη φωνάζουμε!

Ευχαριστώ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Νικήτας Κακλαμάνης):** Ακούστε τώρα. Τυπικά, μιλάνε οι Πρόεδροι με βάση την κοινοβουλευτική δύναμη. Δεοντολογικά και ευγενικά ο κ. Κατρίνης ως νεαρός συνάδελφος ας επιτρέψει να μιλήσει ο κ. Κουτσούμπας που προσήλθε πρώτος.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Μου είχε ζητήσει ο κ. Βελόπουλος να προηγηθεί.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κι εγώ είχα δηλώσει από χθες ότι θέλω να μιλήσω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κουτσούμπα, ένα λεπτό. Ο κ. Κατρίνης είναι τζέντλεμαν σε αυτά. Εντάξει, όντως είχε πάρει από το πρωί ο κ. Κατρίνης, αλλά -εν πάση περιπτώσει- για λόγους ευγενείας ελάτε στο Βήμα εσείς.

Παίρνω εγώ την ευθύνη ευχαριστώντας τον κ. Κατρίνη και εγώ.

Αμέσως μετά είστε εσείς, κύριε Κατρίνη.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ, κύριε Κατρίνη. Ευχαριστώ, κύριε Πρόεδρε.

Κυρίες και κύριοι, πραγματικά, τραγική ειρωνεία. Την ίδια ώρα που η Κυβέρνησή σας φέρνει στη Βουλή άλλο ένα νομοσχέδιο του Υπουργείου Περιβάλλοντος, η χώρα, ο λαός δοκιμάζεται για πολλοστή φορά από καταστροφικές πυρκαγιές.

Δεν είναι μία ούτε δύο οι περιοχές που έχουν πληγεί και συνεχίζουν να πλήττονται από τις καταστροφικές πυρκαγιές. Στο μοναδικό δάσος της Δαδιάς, που η φωτιά καίει για όγδοη ημέρα, στη Λέσβο, στην Ηλεία, τη Μεσσηνία, την ανατολική Αττική και αλλού έγιναν στάχτη οι διαβεβαιώσεις της Κυβέρνησης για τη δήθεν ετοιμότητα και επάρκεια του κρατικού μηχανισμού. Είναι τέτοια η ετοιμότητα και η επάρκειά σας που ήδη χιλιάδες στρέμματα δάσους, αγροτικών καλλιεργειών αλλά και κατοικίες έγιναν αποκαΐδια.

Και να σκεφτεί κανείς ότι είμαστε ακόμα στα μέσα της αντιπυρικής περιόδου. Αν αυτό που ζούμε κάθε χρόνο δεν είναι ένα διαρκές προδιαγεγραμμένο έγκλημα, τότε τι είναι; Ένα έγκλημα που έχει την υπογραφή όλων όσων κυβερνήσατε. Γιατί κανείς σας, καμμία κυβέρνηση δεν είχε ένα ολοκληρωμένο σχέδιο αντιπυρικής προστασίας με επίκεντρο την πρόληψη, αλλά και γιατί όλοι σας ενισχύσατε την εμπορευματοποίηση της γης. Γιατί τελικά το προσάναμμα για τις καταστροφικές πυρκαγιές, τις συνέπειές τους, μέσα σε αυτό το σύστημα είναι η πολιτική που αντιμετωπίζει τα δάση, τη γη, συνολικά το περιβάλλον ως πηγή κερδοφορίας για μεγάλους επιχειρηματικούς ομίλους.

Για ποιο ολοκληρωμένο σχέδιο αντιπυρικής προστασίας να μιλήσουμε; Εδώ επιμένετε και εσείς, όπως και οι προηγούμενοι, να διατηρείτε αυτό τον απαράδεκτο, αντιεπιστημονικό διαχωρισμό της πρόληψης των δασικών πυρκαγιών από την αντιμετώπισή τους, δηλαδή μετά την καταστολή τους. Από τα 17,7 εκατομμύρια ευρώ που συνολικά ζητούσαν τα δασαρχεία όλης της χώρας για έργα αντιπλημμυρικής θωράκισης, πιστώσατε μόλις 1,7 εκατομμύριο για όλη την Ελλάδα, πιο κάτω δηλαδή από τα περσινά.

Περίσσεψαν οι δικαιολογίες περί ακραίων καιρικών φαινομένων και κλιματικής κρίσης. Νομίζετε πως βρήκατε ένα βολικό άλλοθι. Μα, ένας λόγος παραπάνω να πάρετε έγκαιρα όλα τα αναγκαία μέτρα.

Ακόμα και αυτή τη στιγμή, για να αποφευχθούν τα χειρότερα, σας λέμε: Πάρτε μέτρα, κάντε τα αυτονόητα. Εξασφαλίστε ακόμα και έκτακτη χρηματοδότηση από τον κρατικό προϋπολογισμό, τις αναγκαίες υποδομές και τα μέσα, για να αντιμετωπιστούν οι πυρκαγιές. Προχωρήστε τώρα τις αναγκαίες προσλήψεις να καλυφθούν τα τέσσερις χιλιάδες κενά στους μόνιμους πυροσβέστες και τα χίλια πεντακόσια κενά επιστημονικού προσωπικού στη Δασική Υπηρεσία.

Ψηφίστε την τροπολογία που κατέθεσε η Κοινοβουλευτική Ομάδα του ΚΚΕ για τη μονιμοποίηση όλων των πενταετών, επταετών και των εποχικών πυροσβεστών. Ξέρετε πολύ καλά πως όλοι οι πυροσβέστες πενταετούς και πενταετούς υποχρέωσης και όλοι οι εποχικοί πυροσβέστες που υπηρετούν στο Πυροσβεστικό Σώμα είναι άκρως απαραίτητοι. Όλοι τους πρέπει να εργάζονται με μόνιμη σταθερή βάση για να καλύψουν ένα μέρος των μεγάλων ελλείψεων που υπάρχουν σε προσωπικό, προκειμένου να μπορέσουν οι πυροσβεστικές υπηρεσίες να αντεπεξέλθουν αποτελεσματικότερα στα επιχειρησιακά συμβάντα που προκύπτουν, όχι μόνο το καλοκαίρι, αλλά και καθ’ όλη τη διάρκεια του έτους. Μιλάμε και για την αντιμετώπιση των πυρκαγιών και για τις διασώσεις, την παροχή βοήθειας κατά τη διάρκεια πλημμυρών, σεισμών και άλλων καταστροφών.

Προχωρήστε άμεσα στην καταγραφή των ζημιών, στην αποκατάσταση και την αποζημίωση των πληγέντων. Υπάρχουν οικογένειες, όπως στην ανατολική Αττική ή τη Λέσβο, που έχουν δει το σπίτι τους να καίγεται, να καταστρέφεται μια, δυο και τρεις φορές.

Κυρίες και κύριοι, τι συζητάμε σήμερα; Τι είναι ο νέος νόμος που φέρνει η Κυβέρνηση της Νέας Δημοκρατίας; Πρόκειται για μια ακόμη ψηφίδα που υπηρετεί την πολιτική της Ευρωπαϊκής Ένωσης για την «πράσινη» μετάβαση, ένας ακόμα κρίκος στην ασταμάτητη αλυσίδα νόμων και διατάξεων που ψηφίζονταν σωρηδόν και όλη την προηγούμενη περίοδο, που διαλύουν το περιβάλλον, τις ζωές των κατοίκων, τις τοπικές οικονομίες στο όνομα της κλιματικής αλλαγής και της διείσδυσης των ανανεώσιμων πηγών ενέργειας.

Το νέο «φρούτο» είναι οι λεγόμενες «υπεράκτιες ΑΠΕ» και η αποφασιστική επιτάχυνσή τους. Όποιος παριστάνει τον έκπληκτο -και αναφέρομαι στους Βουλευτές του ΣΥΡΙΖΑ- αρκεί να θυμηθεί τις σχετικές ανακοινώσεις της Κομισιόν ήδη από τις αρχές του χρόνου για να το αντιληφθεί.

Τι προβλέπει η νέα νομοθετική ρύθμιση; Προβλέπει ωμά ότι δεν αρκεί η καταστροφή κάθε δάσους, κάθε βουνού. Και έρχεστε τώρα και βάζετε και τη θάλασσα μέσα. Γιγάντιες ανεμογεννήτριες, που θα μπουν δίπλα στην ξηρά και σε ρηχά νερά, εκεί που ψαρεύουν οι τοπικοί ψαράδες. Μιλάμε για ανεμογεννήτριες πραγματικά τέρατα, με ύψος ενός μικρού βουνού, που θα κυριαρχούν στον ορίζοντα και θα δημιουργήσουν ανυπολόγιστες περιβαλλοντικές καταστροφές.

Και είναι τουλάχιστον θράσος να φέρνετε ένα νέο νομοσχέδιο για αύξηση των ΑΠΕ την ίδια ώρα που οι πάροχοι ηλεκτρικής ενέργειας ανακοίνωσαν ότι θα πουλάνε το ηλεκτρικό ρεύμα μισό ευρώ την κιλοβατώρα. Μισό ευρώ! Δηλαδή, 200 με 300 ευρώ τον χρόνο για ένα ψυγείο. Και επειδή έρχεται ο χειμώνας, σημαίνει 1,5 έως 2 ευρώ την ώρα και για μια μεγάλη ηλεκτρική σόμπα.

Η πολιτική της «πράσινης» μετάβασης, της απελευθερωμένης ενέργειας, της απολιγνιτοποίησης, της προώθησης των ανανεώσιμων πηγών ενέργειας, του υγροποιημένου φυσικού αερίου φορολογεί μια λαϊκή οικογένεια που χρησιμοποιεί ηλεκτρικές σόμπες με 30 έως 40 ευρώ τη μέρα, για να βγάζουν δισεκατομμύρια ευρώ οι επιχειρηματίες των ΑΠΕ, οι παραγωγοί ενέργειας από φυσικό αέριο, οι μεγαλοκατασκευαστές που εγκαθιστούν ΑΠΕ σε όσο πιο δύσβατα μέρη μπορούν.

Οι Γερμανοί και Αμερικανοί κατασκευαστές των συστημάτων αυτών, οι εφοπλιστές επίσης που μεταφέρουν το υγροποιημένο φυσικό αέριο, το LNG, και οι Αμερικανοί προμηθευτές τους χρεώνουν με πάνω από 30 ευρώ την ημέρα εκατοντάδες χιλιάδες λαϊκές οικογένειες.

Και μια και μιλάμε για το LNG, το έχετε κάνει «σημαία» σας, ενώ γνωρίζετε πολύ καλά πως η μεταφορά και η αποθήκευσή του ενέχει σοβαρούς περιβαλλοντικούς κινδύνους. Τόσο οι Ηνωμένες Πολιτείες όσο και η Ευρωπαϊκή Ένωση θεωρούν επίσημα ότι κατά την αεριοποίησή του το υγροποιημένο LNG αυξάνει την έκλυση μεθανίου στην ατμόσφαιρα, η οποία έχει πολλαπλάσια αρνητική επίδραση συγκριτικά με το διοξείδιο του άνθρακα στο ζήτημα της υπερθέρμανσης του πλανήτη.

Αναγνωρίζουν, επίσης, ότι η αύξηση της μεταφοράς LNG θα αυξήσει τις διαρροές μεθανίου, αλλά και εκπομπών διοξειδίου του άνθρακα, αφού αντικειμενικά γίνεται πιο μεγάλη, πιο περίπλοκη η αλυσίδα εφοδιασμού του φυσικού αερίου συγκριτικά με τη μεταφορά του με αγωγούς.

Είναι επιστημονικά αποδεδειγμένο ότι το αρνητικό περιβαλλοντικό αποτύπωμά του LNG δεν περιορίζεται στο μεθάνιο. Αφορά τη ρύπανση του θαλάσσιου περιβάλλοντος και της ιχθυοπανίδας, με επιπτώσεις στην αλιεία. Οι αεροποιητές των σταθμών υποδοχής LNG αντλούν μεγάλες ποσότητες θαλασσινού νερού, αναμειγνύοντάς το με υποχλωριώδες νάτριο, με τοξική επίδραση στους υδρόβιους οργανισμούς.

Η κατασκευή υποδομών των τερματικών σταθμών LNG δημιουργεί ισχυρά ηχητικά ρεύματα επίσης, που επιδρούν στη ζωή και τη μετανάστευση των θαλασσίων ειδών. Επίσης, αυξάνεται ο κίνδυνος ατυχήματος μεγάλης έκτασης από τη γειτνίαση τέτοιων υποδομών με δασικές εκτάσεις ή τον αστικό ιστό.

Και μετά από όλα αυτά, έχετε το θράσος να κάνετε μαθήματα για την προστασία δήθεν του περιβάλλοντος. Μια προστασία παρέχει η πολιτική σας και αυτή είναι των συμφερόντων κάποιων μεγάλων επιχειρηματιών. Γι’ αυτό, την ίδια ώρα που επιβαρύνετε τα λαϊκά νοικοκυριά με χιλιάδες ευρώ υπερτιμολογημένο ρεύμα προτείνετε οι επιχειρηματικοί όμιλοι να επιδοτούνται επειδή, άκουσον άκουσον, δεν καταναλώνουν ηλεκτρικό ρεύμα.

Θέλετε να επιδοτήσετε τους ομίλους για να μην παράγουν. Περιμένουμε να δούμε πώς θα δικαιολογήσουν και αυτή την ανωμαλία τα επικοινωνιακά σας επιτελεία. Βιομήχανοι να επιδοτούνται επειδή, λέτε, δεν καταναλώνουν και την ίδια στιγμή, η γιαγιά, που θέλει ζέστη τον χειμώνα και έχει μια σόμπα, να πληρώνει έως και 1.000 ευρώ τον μήνα.

Η «πράσινη» μετάβαση τελικά καταδικάζει λαϊκές οικογένειες σε ενεργειακή φτώχεια. Κυριολεκτικά θα τις αφήσετε να παγώσουν. Και την ίδια ώρα που συμβαίνει αυτό φέρνετε ένα νομοσχέδιο που προωθεί περαιτέρω πανάκριβες ανανεώσιμες πηγές.

Και από κοντά όλοι όσοι, όπως ο ΣΥΡΙΖΑ, τάχα διαφωνούν με το σχέδιο νόμου, αλλά συμφωνούν με τον στρατηγικό του στόχο, τη στόχευσή του. Ας μας εξηγήσουν πώς αλλιώς θα πιαστούν οι στόχοι για «πράσινη» ενέργεια και απολιγνιτοποίηση, πώς θα πιαστούν οι στόχοι για τη διευρωπαϊκή αγορά ενέργειας, πώς θα υλοποιηθεί η πολιτική της Ευρωπαϊκής Ένωσης, που έχει αναγορεύσει την Ελλάδα σαν περιοχή στρατηγικής σημασίας για την ανάπτυξη των ΑΠΕ.

Η απλή αλήθεια, που δεν τολμάτε να πείτε, είναι πως η «πράσινη» ανάπτυξη, που στηρίζετε όλοι σας εδώ μέσα, απαιτεί ανεμογεννήτριες και φωτοβολταϊκά παντού, σε βουνά και θάλασσες.

Άραγε, πόσο «πράσινο» είναι να καταστραφούν από τα Άγραφα και τα βουνά της Ηπείρου μέχρι τη νότια Λακωνία, από τον Έβρο και την Εύβοια μέχρι την Κρήτη, από το βόρειο Αιγαίο μέχρι τα νησιά του Ιονίου; Μόνο στη Μύκονο δεν βάζετε ανεμογεννήτριες. Γιατί άραγε; Μήπως έπαψε να είναι το «νησί των ανέμων»; Χέρι-χέρι όλες οι κυβερνήσεις προώθησαν ένα νομοθετικό πλαίσιο που σταδιακά επιτρέπει ανανεώσιμες πηγές παντού πρακτικά, χωρίς περιορισμούς.

Το σχέδιο νόμου που συζητάμε σήμερα, που διευκολύνει ακόμα περισσότερο τις ΑΠΕ σε περιοχές «NATURA», είναι μια ακόμα πράξη στο ίδιο δράμα. Συμφωνείτε όλοι σας στην επιθετική προώθηση των υπεράκτιων ΑΠΕ, αφού υπερψηφίσατε στις αρχές του χρόνου τη σχετική απόφαση του Ευρωκοινοβουλίου που προέβλεπε γρήγορη προώθηση των υπεράκτιων ΑΠΕ, με συντομότερη αδειοδοτική διαδικασία, δηλαδή την ουσία του σχεδίου νόμου που φέρνει η Νέα Δημοκρατία σήμερα. Αυτό υπερψηφίσατε όλοι σας, και η Νέα Δημοκρατία και ο ΣΥΡΙΖΑ και το ΠΑΣΟΚ μερικούς μήνες πριν.

Τι αποδεικνύεται τελικά; Ότι όλα αυτά μεταφράζονται σε καταστροφή ζωής εκατοντάδων χιλιάδων ανθρώπων, σε δραστική επιβάρυνση του περιβάλλοντος, σε καταδίκη σε ενεργειακή φτώχεια εκατομμυρίων εργαζομένων στην Ελλάδα.

Σήμερα έρχεται αποφασιστικά, πιστεύουμε, στο προσκήνιο η πρόταση του ΚΚΕ για την ανάγκη να αξιοποιηθούν όλες οι πηγές ενέργειας που διαθέτει η χώρα και να πάψει επιτέλους η ενέργεια να αποτελεί εμπόρευμα.

Προβάλλουμε τον μοναδικό δρόμο που μπορεί να αντιμετωπίσει οριστικά την εκμετάλλευση και εξαθλίωση. Υπάρχει αυτή η λύση, υπάρχει η διέξοδος προς όφελος των λαϊκών συμφερόντων, να μπει ένα τέλος στον καπιταλισμό, να προχωρήσει η κοινωνία μας στον σοσιαλισμό. Για αυτό βέβαια θα χρειάζεται ριζική αλλαγή πορείας. Η εργατική τάξη, ο λαός να πάρουν στα χέρια τους το τιμόνι της εξουσίας, τα κλειδιά της οικονομίας. Το πρόβλημα συνεπώς είναι πολιτικό και δεν μπορεί να λυθεί χωρίς σύγκρουση με τον πραγματικό αντίπαλο, με την άρχουσα τάξη χωρίς ανατροπή της εξουσίας του κεφαλαίου.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Στις σημερινές συνθήκες μέσα σε αυτή τη ζούγκλα ο κάθε μονοπωλιακός όμιλος αποφασίζει αν, πότε, πού, θα επενδύσει, ποια ενεργειακή πηγή θα χρησιμοποιήσει με κριτήριο μόνο το ποσοστό κέρδους του. Για αυτό με κριτήριο το κέρδος ο κάθε όμιλος έχει το δικό του σχέδιο, ανταγωνίζεται τους άλλους για να αποκτήσει μεγαλύτερο μερίδιο αγοράς και να ισχυροποιήσει τη θέση του. Το ΚΚΕ καλεί τους εργαζόμενους στον δρόμο του αγώνα, της σύγκρουσης, για να απαλλαγεί η λειτουργία της οικονομίας και της κοινωνίας από τους νόμους αυτού του καπιταλιστικού κέρδους. Έτσι μόνο θα ανασάνει ο λαός. Για να ανοίξει ο δρόμος για μια πραγματική λαϊκή ευημερία, απαιτείται να κοινωνικοποιηθούν τα εργοστάσια, τα μέσα παραγωγής, να εδραιωθούν σχέσεις κοινωνικής ιδιοκτησίας, να υπάρξει επιστημονικός κεντρικός σχεδιασμός στην οικονομία.

Αναφερόμαστε, δηλαδή, σε έναν ριζικά διαφορετικό δρόμο ανάπτυξης, όπου όλες οι εγχώριες ενεργειακές πηγές, τα μέσα παραγωγής, διανομής, μεταφοράς της ενέργειας θα αποτελούν κοινωνική, κρατική ιδιοκτησία. Θα υπάρχει, δηλαδή, ενιαίος κρατικός αποκλειστικά φορέας ενέργειας ως μηχανισμός της εργατικής λαϊκής διακυβέρνησης εξουσίας.

Τι θα πετύχουμε, έχοντας ξεριζώσει το καπιταλιστικό κέρδος ως κριτήριο της ενεργειακής πολιτικής; Θα πετύχουμε να υπάρχει ενεργειακός σχεδιασμός κεντρικά που θα μπορεί να αναπτύξει την παραγωγή, να ικανοποιεί συνδυασμένα το σύνολο των κοινωνικών αναγκών. Τι χειροπιαστά μπορεί να διασφαλίσει η πρόταση εξουσίας του ΚΚΕ σήμερα στην Ελλάδα; Πρώτον, αφού θα απαλλαγούμε από τις δεσμεύσεις του εμπορίου ρύπων και γενικότερα της πράσινης μετάβασης της Ευρωπαϊκής Ένωσης, τα εγχώρια αποθέματα λιγνίτη θα μπορούν να αξιοποιηθούν ξανά για την ηλεκτροπαραγωγή με σύγχρονες μονάδες υψηλής απόδοσης που θα αξιοποιούν και νέες τεχνολογικές δέσμευσης και αποθήκευσης διοξειδίου του άνθρακα. Θα μπορούν, επίσης, να αξιοποιηθούν για την παραγωγή υδρογόνου.

Δεύτερον, θα προχωρήσει η κατασκευή νέων μεγάλων υδροηλεκτρικών έργων. Θα αυξηθεί η σχετική ηλεκτροπαραγωγή, συμβάλλοντας και στις ανάγκες άρδευσης στον τομέα της αγροτικής παραγωγής. Δεν θα εξαρτάται πλέον ο βαθμός συμμετοχής των υδροηλεκτρικών έργων από τον ανταγωνισμό των ομίλων και τα κερδοσκοπικά παιχνίδια του χρηματιστηρίου ενέργειας.

Τρίτον, θα δοθεί έμφαση στην εξοικονόμηση ενέργειας και στην αναβάθμιση της εγχώριας παραγωγής υποδομών για την αξιοποίηση των ανανεώσιμων πηγών ενέργειας από την κατασκευή ανεμογεννητριών μέχρι τον οικιακό εξοπλισμό με προτεραιότητα τους ηλιακούς θερμοσίφωνες. Σε αυτό το πλαίσιο θα μειωθεί δραστικά η αξιοποίηση του φυσικού αερίου για ηλεκτροπαραγωγή.

Τέταρτον, με γνώμονα το σύνολο των λαϊκών αναγκών θα προσδιοριστεί το μέγεθος, η ορθή κατανομή, η χωροθέτηση των αιολικών πάρκων, για να αποφευχθεί ο ορισμός συγκεκριμένων περιοχών με τις γνωστές αρνητικές συνέπειες στα δάση και στον υδροφόρο ορίζοντα. Αντίστοιχα θα προσδιορίζεται ο βαθμός αξιοποίησης της ηλιακής ενέργειας, της εγχώριας γεωθερμίας που έχει υψηλό συντελεστή απόδοσης.

Δεν περιμένουμε, βέβαια, παθητικά να έρθει κάποια μεγάλη μέρα που θα λυθούν όλα τα προβλήματά μας. Μπαίνουμε μπροστά στους καθημερινούς αγώνες, όπως για παράδειγμα στους δίκαιους αγώνες των κατοίκων σε ολόκληρη τη χώρα απέναντι στα νέα επενδυτικά σχέδια των ενεργειακών ομίλων που προωθούνται σε βάρος λαϊκών αναγκών. Καταθέτουμε προτάσεις και σας λέμε σήμερα, εδώ και τώρα, να αρχίσετε να τις υλοποιείτε προκειμένου να μη βρεθούμε μπροστά σε τραγικές καταστάσεις. Την ίδια στιγμή πρέπει να υπάρξει κυριολεκτικά συναγερμός. Μισό ευρώ η κιλοβατώρα σημαίνει τεράστια κλιμάκωση της ενεργειακής φτώχειας.

Καλούμε τον λαό, λοιπόν, να πάρει την υπόθεση στα χέρια του και να απαιτήσει άμεση επαναλειτουργία λιγνιτικών μονάδων, κατάργηση του λεγόμενου ευρωπαϊκού τέλους διοξειδίου του άνθρακα, την κατάργηση της ρήτρας αναπροσαρμογής των ειδικών φόρων και του χρηματιστηρίου ενέργειας και όχι τη μετατροπή της σε στήριξη ομίλων ενέργειας από τον κρατικό προϋπολογισμό που πάλι πληρώνουν οι εργαζόμενοι, την εγκατάλειψη των κυρώσεων κατά της Ρωσίας που εκτινάσσουν το κόστος του φυσικού αερίου, τη δραστική ουσιαστική μείωση της τιμής του ηλεκτρικού ρεύματος χωρίς μεταφορά της τιμής του στις πλάτες των εργαζομένων μέσα από τον κρατικό προϋπολογισμό.

Όμως, κυρίες και κύριοι, αν σήμερα ζήτησα να πάρω τον λόγο είναι και για έναν επιπλέον λόγο και τελειώνω με αυτό. Γιατί και στο σημερινό νομοσχέδιο βάζετε εμβόλιμα ακόμα ένα άρθρο προς ψήφιση που αφορά τη «ΛΑΡΚΟ». Και μέσα σε αυτή την Αίθουσα αλλά και έξω από αυτή όταν μιλάμε για «ΛΑΡΚΟ» μιλάμε για το έγκλημα στη «ΛΑΡΚΟ», ένα έγκλημα που έχει φαρδιά πλατιά την υπογραφή της Κυβέρνησης της Νέας Δημοκρατίας του κ. Μητσοτάκη, χωρίς αυτό να σημαίνει πως και όλες οι προηγούμενες κυβερνήσεις είναι αθώες για αυτό το έγκλημα. Άλλη μια, λοιπόν, τροπολογία, ένα ακόμα άρθρο για το έγκλημα στη «ΛΑΡΚΟ».

Σήμερα στις 28-7-2022, αξιοποιώντας την προηγούμενη κατάπτυστη τροπολογία που ψηφίστηκε τον Ιούνιο από μια κοινοβουλευτική πλειοψηφία που εκφράζει μια μειοψηφία μέσα στον λαό της τάξης του 39% πριν τρία χρόνια -που δεν ξέρουμε πόσο ακριβώς είναι αυτό σήμερα- ο ειδικός διαχειριστής, που ορίσατε, απολύει όλους τους εργαζόμενους. Από αύριο 29 Ιουλίου όλοι οι εργαζόμενοι της «ΛΑΡΚΟ» θα βρίσκονται στην παραπέρα ανασφάλεια των συμβάσεων ορισμένου χρόνου, οι οποίες συμβάσεις δεν μπορούν να υπερβαίνουν την ανανέωση των πέντε μηνών συνολικά με ανοιχτό το ενδεχόμενο ακόμη και αυτές να μην είναι για όλους. Πατώντας στην άλλη προηγούμενη τροπολογία, αυτή του Φλεβάρη του 2020, βάλατε χέρι στις αποζημιώσεις των εργαζομένων, στον μόχθο μιας ζωής. Τους κλέψατε ολόκληρα τα ποσά από τα ασφαλιστήρια ζωής σε μια αιματοβαμμένη επιχείρηση. Τους κλέψατε τα μισά των αποζημιώσεων με τον ν.4093/2012 και το 1/6 του υπολοίπου με το άρθρο 21 του ν.4664/2020. Η «ΛΑΡΚΟ» καθαρή από εργαζόμενους με δικαιώματα βγαίνει στο σφυρί.

Δεν σας φτάνει όμως μόνο αυτό. Τα αφεντικά σας θέλουν και άλλα. Και εσείς τα δίνετε απλόχερα. Οι περιβόητοι διαγωνισμοί για τη «ΛΑΡΚΟ» πήραν ακόμα μια παράταση και ο στόχος είναι ξεκάθαρος, ανάλογα με τις ορέξεις των αφεντικών, εγχώριων και ξένων. Αυτή τη στιγμή που μιλάμε τα εκτελεστικά όργανα της «DELOITTE», της ειδικής διαχείρισης, αυτοί που φωτογραφίζονται στο σημερινό άρθρο του νομοσχεδίου που φέρνετε για ψήφιση και τους απαλλάσσετε από κάθε ευθύνη, έχουν ήδη βάλει σε εφαρμογή το σχέδιό τους. Πρώτες ύλες αναγκαίες για την παραγωγή μάλιστα χρυσοπληρωμένες, όπως ο άνθρακας, είναι έτοιμες να φορτωθούν από το λιμάνι του εργοστασίου στη Λάρυμνα. Τις επόμενες μέρες αναμένεται η φόρτωση και της παραγωγής και υποπροϊόντων αξίας. Οι εργαζόμενοι μέχρι σήμερα έχουν καταφέρει να σταματήσουν τη φόρτωση του γαιάνθρακα και είναι έτοιμοι να υπερασπιστούν ακόμα και τα ντουβάρια. Και θα το κάνουν γιατί δικά τους είναι.

Οι εργαζόμενοι ζητούν εκτός των άλλων συγκεκριμένα σχέδιο συντήρησης, προετοιμασίας, επαναλειτουργίας με όλους τους εργαζόμενους στην εργασία και τις βάρδιες. Αυτά πρέπει να εξασφαλίσει και ο ειδικός διαχειριστής και να δεσμευτεί η Κυβέρνησή σας για συγκεκριμένο σχέδιο συντήρησης, προετοιμασία επαναλειτουργίας με όλους τους εργαζομένους μέσα και τους εργολαβικούς και με τις βάρδιες τους. Τα είπαν και σήμερα οι εργαζόμενοι. Σας τα είπαν αυτά οι εργαζόμενοι, κύριε Σκρέκα, την προηγούμενη εβδομάδα και περιμένουν απάντηση. Ζητούν συνάντηση να μεταφέρουν την εικόνα και σε εσάς, κύριε Μητσοτάκη. Εσείς επίσης, κύριε Σταϊκούρα, που είστε κατά το νόμο υπεύθυνος και έχετε τάχα ιδιαίτερες ευαισθησίες για τη «ΛΑΡΚΟ» φυσικά λόγω της εκλογικής σας περιφέρειας, γιατί δεν μιλάτε; Μιλήστε. Με δική σας υπογραφή όλων και πρόταση μπήκε η «ΛΑΡΚΟ» σε αυτό το αδιέξοδο.

Κύριε Γεραπετρίτη, θα απαντήσετε σε αυτά που σας έχουν ήδη μεταφέρει; Όχι μόνο «κάνετε όλοι τον Κινέζο», αλλά προκλητικά φέρνετε για ψήφιση και αυτό το άρθρο σήμερα. Οι εργαζόμενοι έτσι κι αλλιώς θα είναι σε συνεχή ετοιμότητα.

Αλήθεια, έχετε το πολιτικό ανάστημα να τους δείτε, να τους κοιτάξετε στα μάτια και να τους πείτε την αλήθεια; Φέρνετε για ψήφιση τη νομιμοποίηση της όποιας παρανομίας σήμερα. Ούτε την εγγύηση του κράτους να καταβάλει αποζημίωση στους συγγενείς των θυμάτων της «ΛΑΡΚΟ» δεν βάλατε μέσα. Τόση ηθική έχετε. Από τη λίστα πιστωτών και το αντίτιμο, τους λέτε. Ξέρετε πως είστε υπόλογοι όχι μόνο ηθικά και πολιτικά. Θα είστε υπόλογοι πλέον και ποινικά εάν συνεχίσει το πλιάτσικο που κάνετε σε δημόσια περιουσία, αφού δίνετε και το Οk σήμερα στον ειδικό εκκαθαριστή να προβεί και σε ενέργειες -που προφανώς συναποφασίσατε- κατά της ζωής και των δικαιωμάτων των εργαζομένων, κατά των συμφερόντων συνολικά του ελληνικού λαού.

Να είστε σίγουροι, όμως, ότι οι εργαζόμενοι θα βρίσκονται σε ετοιμότητα. Από προφορικές δεσμεύσεις και υποσχέσεις έχουν χορτάσει. Έργα θέλουν, τη δουλειά τους θέλουν, τα δικαιώματά τους θέλουν, τη ζωή τη δική τους και των οικογενειών τους διεκδικούν.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Κουτσούμπα.

Τον λόγο έχει ο Επικεφαλής της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Κατρίνης.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι δεδομένο ότι η Κυβέρνηση έχει πάρει οριστικά διαζύγιο από τις αρχές και τους κανόνες της ορθής νομοθέτησης. Το λέω αυτό γιατί κατά την άποψή μας συνιστά μείζον πολιτικό ζήτημα όταν από το Βήμα της Βουλής ο Υπουργός Οικονομικών αναγνωρίζει ότι με βάση την απόφαση της Ολομέλειας του Συμβουλίου της Επικρατείας το άρθρο 197 του ν.4389 που ψηφίστηκε από την προηγούμενη κυβέρνηση είναι αντισυνταγματικό και την ίδια στιγμή αντί να μεταβιβάζει στην Εταιρεία Δημοσίου Συμμετοχών, όπως κάνει με τα άρθρα 119 και 120 του παρόντος νομοσχεδίου, την ΕΥΔΑΠ και την ΕΥΑΘ με βάση αντισυνταγματικές διατάξεις, δεν κάνει το αυτονόητο, δηλαδή να καταργήσει το άρθρο 197 του ν.4389/2016 και την ίδια στιγμή να αποσύρει τα άρθρα 119 και 120 του παρόντος νομοσχεδίου. Νομίζω ότι αυτή είναι μια προφανής πολιτική -και όχι μόνο- αντίφαση που θα πρέπει μέχρι το πέρας της συζήτησης να αναθεωρήσει η Κυβέρνηση, σεβόμενη την απόφαση της Ολομέλειας του Συμβουλίου της Επικρατείας.

Όπως είπα, η Κυβέρνηση έχει πάρει διαζύγιο από τις αρχές και τους κανόνες της ορθής νομοθέτησης. Με τον ίδιο τρόπο απομακρύνεται και από την πραγματικότητα. Προσπαθεί είτε να ανασυνθέσει την πραγματικότητα δημιουργώντας ψευδείς ή πλασματικές εικόνες ή να εξοβελίσει από τον δημόσιο διάλογο ενοχλητικά γι’ αυτή θέματα.

Η τεκμηριωμένη καταγγελία του Προέδρου του ΠΑΣΟΚ Νίκου Ανδρουλάκη για τον απόπειρα παγίδευσης και παρακολούθησης του κινητού του τηλεφώνου δεν αμφισβητείται. Τεκμηριώθηκε εξάλλου από τις εξειδικευμένες υπηρεσίες του Ευρωπαϊκού Κοινοβουλίου. Όσο και αν κάποιοι επιχείρησαν ή επιχειρούν ακόμα να «θάψουν» το θέμα, όσο και αν η Κυβέρνηση προσποιείται ότι δεν την αφορά το θέμα, το ζήτημα είναι πολύ «χοντρό» για να συγκαλυφθεί. Μάλλον κάποιοι δεν έχουν καταλάβει ότι το ζήτημα αυτό ούτε τελείωσε, αλλά ούτε εκτονώθηκε απλά με τη δημοσιοποίησή του. Αντίθετα, τώρα αρχίζει να ξετυλίγεται το νήμα.

Το ΠΑΣΟΚ ζήτησε την άμεση σύγκλιση της Επιτροπής Θεσμών και Διαφάνειας της Βουλής στην οποία θα έλθουν ο Διοικητής της ΕΥΠ και ο Πρόεδρος της Αρχής Διασφάλισης Απορρήτου Επικοινωνιών. Ο Πρωθυπουργός, η Κυβέρνηση, αναγκάστηκε να αποδεχθεί αυτό το αίτημα, γιατί είναι αίτημα του ΠΑΣΟΚ. Δεν είναι πρωτοβουλία του Πρωθυπουργού, όπως κάποιοι προσπαθούν να περάσουν επικοινωνιακά σήμερα. Όμως, ο Πρωθυπουργός, που φέρεται να αποδέχεται αυτό το αίτημα, θα πρέπει και ο ίδιος αύριο να δώσει το «παρών» στην επιτροπή, μιας και η ΕΥΠ υπάγεται από τον Ιούλιο του 2019 στη δική του αρμοδιότητα.

Κυρίες και κύριοι συνάδελφοι, πριν από δεκαέξι χρόνια αποκαλύφθηκε από Υπουργούς της κυβέρνησης Καραμανλή η παράνομη εγκατάσταση ειδικού λογισμικού σε εταιρεία κινητής τηλεφωνίας, με το οποίο παρακολουθούνταν ο τότε Πρωθυπουργός και Υπουργοί της κυβέρνησης. Της δικής σας παράταξης ήταν, κύριοι της Κυβέρνησης και της Νέας Δημοκρατίας. Αυτό δεν σας προβληματίζει; Τι έγινε έκτοτε; Αποκαλύφθηκε τίποτα; Βρέθηκαν οι ένοχοι; Υπήρξαν επιπτώσεις; Υπήρξαν μέτρα θωράκισης και προστασίας του απορρήτου των επικοινωνιών, ζήτημα που αφορά τις δημοκρατικές ελευθερίες, ζήτημα που αφορά, εν τέλει, όλους τους πολίτες αυτής της χώρας;

Επιτέλους, τι συμβαίνει σ’ αυτή τη χώρα; Ποιοι είναι αυτοί που έχουν τη δυνατότητα να εγκαθιστούν παράνομα λογισμικά παρακολούθησης και να παρακολουθούν έναν Πρωθυπουργό και ποιοι είναι αυτοί που χρησιμοποιούν το ειδικό λογισμικό «Predator» που κοστίζει εκατομμύρια ευρώ και επιχειρούν να παγιδέψουν, να παρακολουθήσουν το κινητό τηλέφωνο του Προέδρου του ΠΑΣΟΚ; Ποιους άλλους παρακολουθούν; Θα πάμε στην απλοϊκή εξήγηση του συναδέλφου της Νέας Δημοκρατίας ότι «ξέρουμε ότι όλοι παρακολουθούνται από διάφορες χώρες» και ότι «τι να κάνουμε, αυτή είναι μια πραγματικότητα και πρέπει να την αποδεχτούμε»;

Τι είναι η Ελλάδα, κυρίες και κύριοι συνάδελφοι; Είναι ξέφραγο αμπέλι; Δεν υπάρχουν θεσμοί, δεν υπάρχει διαδικασία ελέγχου, δεν υπάρχει διαδικασία προστασίας;

Υπάρχει, λοιπόν, πλήθος ερωτηματικών που ζητούν απαντήσεις και ευχόμαστε η αυριανή συνεδρίαση να δώσει τις απαντήσεις που πρέπει, όμως αυτή είναι η αρχή της εξέλιξης της υπόθεσης. Θα έπρεπε ήδη μετά από τις δημόσιες καταγγελίες και τη συζήτηση που έχει γίνει επί τριημέρου στη Βουλή ο Πρωθυπουργός να είναι σ’ αυτή την Αίθουσα, γιατί ήταν δική του επιλογή να υπαγάγει την ΕΥΠ στη δική του αρμοδιότητα απευθείας, όπως επίσης να καταθέσει και τροπολογία αμέσως μετά τις εκλογές με την οποία ο Διοικητής της ΕΥΠ δεν χρειάζεται να έχει καν πτυχίο πανεπιστημίου.

Όπως είπα, και για εμάς αλλά και για την πλειοψηφία των πολιτών το θέμα αυτό δεν έκλεισε και δεν κλείνει. Μόλις άνοιξε και δεν θα «θαφτεί», όπως κάποιοι ελπίζουν, επειδή ενοχλεί. Δεν θα ξαναγυρίσουμε στην εποχή των «κοριών» της περιόδου ’89-’93. Το ΠΑΣΟΚ είναι εδώ για να δώσει, όπως κάνει πάντα, τη μάχη της δημοκρατίας και της διαφάνειας αταλάντευτα και αδιαπραγμάτευτα.

(Χειροκροτήματα από την πτέρυγα του Κινήματος Αλλαγής)

Το ΠΑΣΟΚ είναι εδώ για να ανατρέψει την ψευδή εικόνα, την πλασματική εικόνα που παρουσιάζει η Κυβέρνηση. Αναφέρομαι στα ζητήματα της ενεργειακής πολιτικής όπου η αποτυχία της Κυβέρνησης είναι απλά εκκωφαντική. Εδώ και έναν σχεδόν χρόνο, μήνα με τον μήνα και πριν από τον πόλεμο -που σας αρέσει να χρησιμοποιείτε ως άλλοθι- οι πολίτες καταβάλλουν υπέρογκα ποσά στους λογαριασμούς ηλεκτρικού ρεύματος. Το «Power Pass», που διαφημίστηκε τόσο πολύ, ήταν μια «φούσκα» που «έσκασε» και εξελίσσεται σε μια «βόμβα» που «έσκασε» στα χέρια της Κυβέρνησης, από τη στιγμή που οι πολίτες συνειδητοποίησαν ότι τα πενιχρά ποσά που τελικά τούς αναλογούν δεν έχουν καμμία σχέση με τα ως 600 ευρώ που συστηματικά και κατ’ εξακολούθηση διαφημίζατε μέσα από τις εξαγγελίες και τις σχετικές ανακοινώσεις σας.

Γιατί οι πολίτες συνεχίζουν να πληρώνουν εδώ και έναν χρόνο υπέρογκα ποσά; Διότι, κυρίες και κύριοι συνάδελφοι, πολύ απλά η Κυβέρνηση αποφεύγει να αγγίξει το πρόβλημα και κυρίως αποφεύγει, επιλέγει να αποφεύγει να αγγίξει τους παρόχους ενέργειας, οι οποίοι είναι στο απυρόβλητο.

Το χειρότερο είναι ότι ενσυνείδητα και με πλήρη επίγνωση η Κυβέρνηση παραπλανά τους πολίτες, για να μη χρησιμοποιήσω καμμιά βαρύτερη έκφραση. Εξήγγειλε επιβολή πλαφόν στη χονδρική αγορά. Απέδωσε αποτέλεσμα; Είδαν οι πολίτες κάποια θετική εξέλιξη απ’ αυτή την εξαγγελία της Κυβέρνησης; Όχι βέβαια. Το υψηλό κόστος κατανάλωσης στην ενέργεια συνεχίζει να το καταβάλει ο απλός πολίτης, το απλό νοικοκυριό, η απλή επιχείρηση, γιατί ο μόνος τρόπος τελικά για να συγκρατηθούν οι τιμές ήταν η επιβολή πλαφόν στην ελληνική αγορά ενέργειας, μια πρόταση που το ΠΑΣΟΚ έχει κάνει εδώ και αρκετούς μήνες. Δυστυχώς, στην Κυβέρνηση δεν ακούει κανείς.

Με την πρόταση του ΠΑΣΟΚ για επιβολή πλαφόν στη λιανική, σήμερα η τιμή της μεγαβατώρας θα προσδιοριζόταν στα 140 ευρώ σταθερά και για έναν χρόνο.

Παράλληλα το κόστος θα μοιραζόταν μεταξύ κράτους και ηλεκτροπαραγωγών, ενώ τώρα με την επιλογή της Κυβέρνησης βαρύνει αποκλειστικά τον Έλληνα φορολογούμενο.

Για τους εμπορικούς καταναλωτές η τιμή της μεγαβατώρας κυμαίνεται πάνω από 200 ευρώ, την ώρα που οι επιχειρήσεις πληρώνουν το ακριβότερο ρεύμα σε όλη την Ευρώπη σύμφωνα με την έκθεση του ΟΟΣΑ.

Και δεν είναι μόνο αυτό. Είναι ότι η Κυβέρνηση πέφτει διαρκώς έξω από τους υπολογισμούς της. Ήδη η μέση χονδρεμπορική τιμή ηλεκτρικού κινείται 30% υψηλότερα από την τιμή με την οποία υπολογίσατε πριν από λίγο διάστημα τις επιδοτήσεις με την κατάσταση να αναμένεται να επιδεινωθεί ακόμα περισσότερο.

Κύριοι της Κυβέρνησης, μόνο μια λέξη για εσάς: Αποτύχατε και αποτύχατε οικτρά. Αποτύχατε όχι μόνο στην αντιμετώπιση της ενεργειακής κρίσης, αλλά και στον σχεδιασμό της ενεργειακής πολιτικής στη χώρα. Χωρίς να έχετε σαφές σχέδιο θέσατε μαξιμαλιστικούς στόχους από την αρχή, βάζοντας τον πήχη απολιγνιτοποίησης το 2030, όταν χώρες πολύ πιο τεχνολογικά προηγμένες, όπως η Γερμανία, έβαλε το χρονικό όριο έως το 2040. Και όλα αυτά για να υπηρετήσετε το δήθεν φιλοπεριβαλλοντικό αφήγημα της Κυβέρνησης και του ίδιου του Πρωθυπουργού, αφήγημα το οποίο όμως κάθε νομοθέτημα του Υπουργείου Περιβάλλοντος καταρρίπτει, όπως κάνει και το σημερινό σχέδιο νόμου.

Όταν η Κυβέρνηση έθετε τον στόχο του 2030 δεν υπήρχε ούτε σχέδιο, ούτε προγραμματισμός για τις νέες και γιγαντιαίες επενδύσεις που θα χρειαστούν σε ανανεώσιμες πηγές ενέργειας και σε υποδομές αποθήκευσης ενέργειας, προκειμένου να υπάρχει μια επάρκεια για την οποία από ό,τι γνωρίζω θα ενημερώσει ο Υπουργός αύριο τη Βουλή. Έπρεπε να είχατε υπολογίσει ότι αν η διεθνής αγορά διαπιστώσει ότι ο στόχος ενεργειακής μετάβασης σε καθαρές πηγές ενέργειας είναι ανέφικτος για το 2030 αυτό θα οδηγήσει σε όξυνση του κύματος ακρίβειας στα καύσιμα και στην ενέργεια.

Σχεδιάζεται, λοιπόν, ενεργειακή μετάβαση αμιγώς με μεταπρατική λογική, δίνοντας δουλειές σε ξένες εταιρείες που έχουν και τεχνογνωσία αλλά και τις πρώτες ύλες, αδιαφορώντας ότι με αυτόν τον τρόπο επιδεινώνεται το εμπορικό ισοζύγιο αφού θα υπάρχουν εισαγωγές πρώτων υλών και εξοπλισμός από άλλες χώρες, κάτι που θα έχει άμεσες και εμφανείς επιπτώσεις και για την οικονομία και για τους πολίτες, καθώς το έλλειμμα εμπορικού ισοζυγίου αυξάνει μήνα με τον μήνα το τελευταίο διάστημα.

Αντίθετα, ένα πιο ρεαλιστικό χρονοδιάγραμμα για την απολιγνιτοποίηση θα μας έδινε τη δυνατότητα να προχωρήσουμε σε αλλαγές στον τομέα της εκπαίδευσης για να δημιουργήσουμε αυριανά στελέχη, τους αυριανούς εργαζόμενους στις πράσινες τεχνολογίες, στην παραγωγή ενέργειας, αλλά και να δώσουμε τη δυνατότητα δημιουργίας ελληνικών παραγωγικών μονάδων, ναι, ελληνικών παραγωγικών μονάδων για να κατασκευαστούν εδώ τα υλικά και οι αναγκαίες υποδομές για ανανεώσιμες πηγές ενέργειας και να μην αναγκαζόμαστε να εισάγουμε απ’ έξω με υψηλό κόστος. Ένα ρεαλιστικό χρονοδιάγραμμα που εδώ και μήνες έχει τεθεί από την παράταξή μας δεν σημαίνει σε καμμία περίπτωση ότι το ΠΑΣΟΚ δεν τάσσεται ξεκάθαρα υπέρ των καθαρών μορφών ενέργειας.

Τώρα, συνειδητοποιώντας το μέγεθος των αδιεξόδων τρέχετε να ενεργοποιήσετε λιγνιτικές μονάδες, με τη διαφορά ότι, παραδείγματος χάριν, η νέα λιγνιτική μονάδα στην Πτολεμαΐδα θα είναι έτοιμη στην καλύτερη περίπτωση σε λίγους μήνες και η Κυβέρνηση αναζητά προσωπικό να δουλέψει και γι’ αυτό, λοιπόν, στρέφεται πλέον σε συνταξιούχους. Είναι αλήθεια αυτό ή όχι, κύριοι της Κυβέρνησης; Ξέρετε τι κάνετε εδώ και πάρα πολύ καιρό; Κοροϊδεύετε τον κόσμο και αγοράζετε πολιτικό χρόνο. Αυτό κάνετε.

Όπως τον κοροϊδεύετε με την περιβόητη κατάργηση της ρήτρας αναπροσαρμογής, που οι καταναλωτές δεν θα τη βλέπουν πλέον στους λογαριασμούς του ρεύματος πολύ απλά γιατί θα έχει ενσωματωθεί στο κόστος. Την ίδια ώρα οι πάροχοι ανεξέλεγκτοι, αφού δεν υπάρχει Κυβέρνηση, δεν υπάρχει μηχανισμός να ασκήσει ουσιαστικό έλεγχο, αυξάνουν τις πάγιες χρεώσεις και ανακοινώνουν διαρκώς νέες αυξήσεις που τις βλέπουν οι καταναλωτές κάθε μήνα στους λογαριασμούς. Τώρα λέτε ότι θα βάλετε κόφτη στις χρεώσεις παγίων, γιατί ήδη οι πάροχοι ανακοίνωσαν ότι θα αυξήσουν τις χρεώσεις αυτές. Γνωρίζατε, όμως, ότι οι προμηθευτές είναι ήδη ένα βήμα μπροστά με την αύξηση των ανταγωνιστικών χρεώσεων.

Κυρίες και κύριοι συνάδελφοι, η χώρα απειλείται από μια ενεργειακή κρίση διαρκείας και δυστυχώς η Ευρωπαϊκή Ένωση αποδείχθηκε για μια ακόμα φορά κατώτερη των περιστάσεων. Και επειδή η Κυβέρνηση διαρκώς προβάλλει μια ψευδή και ωραιοποιημένη εικόνα, εμείς θα μιλήσουμε για την πραγματική εικόνα. Και ποια είναι η πραγματική εικόνα, κυρίες και κύριοι συνάδελφοι; Ότι η σχέση Γερμανίας Ρωσίας εδώ και είκοσι χρόνια με την απόλυτη εξάρτηση της Γερμανίας από το ρωσικό φυσικό αέριο συμπαρασύρει και την υπόλοιπη Ευρώπη. Η μείωση κατά 15% ήταν αίτημα της Γερμανίας, προκειμένου να υπάρξουν ποσότητες ενέργειας και υγροποιημένου αερίου για να χρησιμοποιηθούν από τις χώρες του Βορρά. Να επιδείξουμε αλληλεγγύη, ναι, κανείς δεν διαφωνεί σε αυτό. Η αλληλεγγύη πρέπει να έχει εφαρμογή για όλους και σε όλες τις περιστάσεις. Γιατί δεν υπάρχει κοινή ευρωπαϊκή στάση και στην επιβολή πλαφόν στις τιμές του φυσικού αερίου; Άρα κατανοούμε όλοι ότι είναι πολύ αδύναμη, εξαιρετικά αδύναμη η απόφαση της Ευρωπαϊκής Ένωσης. Φτάνει μόνο να αναφέρουμε ότι μετά την ανακοίνωση της απόφασης για περικοπή 15%, έστω και αρχικά σε πιλοτική βάση, εκτοξεύτηκαν οι τιμές του φυσικού αερίου. Αυτή η εκτόξευση των τιμών θα οδηγήσει νομοτελειακά και σε αύξηση τις τιμές της ηλεκτρικής ενέργειας.

Σας καλώ, λοιπόν, να μου πείτε ποιο είναι και αν υπάρχει το σχέδιο της Κυβέρνησης για τη μείωση κατανάλωσης φυσικού αερίου στη χώρα μας, για να μην έχουμε αυτό το σπιράλ αυξήσεων και ανατιμήσεων που διαρκώς μετακυλίεται στους καταναλωτές που πλέον αδυνατούν να πληρώσουν, αδυνατούν να αντεπεξέλθουν. Γιατί όπως και στο ζήτημα της ενεργειακής μετάβασης είτε και σε αυτό δεν υπάρχει σχέδιο για τη μείωση της εξάρτησης από φυσικό αέριο, είτε θα δούμε -ως συνήθως- ένα σχέδιο πρόχειρο και τελείως ανεπαρκές.

Κυρίες και κύριοι συνάδελφοι, η ενεργειακή μετάβαση σε καθαρές μορφές ενέργειας υποτίθεται ότι αποτελεί εμφατικό στόχο της Κυβέρνησης. Η ενεργειακή αυτάρκεια και αυτονομία της χώρας μέσα από τις καθαρές μορφές ενέργειας προϋποθέτει δύο πράγματα. Πρώτον, μεγάλους χώρους και υποδομές αποθήκευσης ενέργειας και, δεύτερον, ανάπτυξη των δικτύων. Γιατί αν παράγεις ρεύμα από πράσινες μορφές ενέργειας, αλλά δεν έχεις τη δυνατότητα και το δίκτυο για να διανείμεις το ρεύμα αυτό στους καταναλωτές τότε αυτό είναι πολύ απλά δώρον άδωρον. Για όλα αυτά τι έχει κάνει η Κυβέρνηση, κύριε Υπουργέ; Δεν έχει κάνει τίποτε.

Δείτε την κατανομή των πόρων του Ταμείου Ανάκαμψης. Τα ποσά που προορίζονται για κατασκευή και ανάπτυξη δικτύων είναι πάρα πολύ μικρά. Μάλιστα επειδή σε τρεις μέρες συμπληρώνεται ένας χρόνος από την ημέρα που ψηφίστηκε στη Βουλή το σχέδιο της Κυβέρνησης για την κατανομή και αξιοποίηση των πόρων του Ταμείου Ανάκαμψης είναι εξαιρετικά ενδιαφέρον να δούμε αμέσως μετά την έναρξη των εργασιών της Βουλής ποιος είναι ο απολογισμός της Κυβέρνησης μέσα στον έναν χρόνο, αν έχουν αξιοποιηθεί τα ποσά που η ελληνική οικονομία τα έχει ανάγκη όσο ποτέ, για να μπορέσει να ανασυγκροτηθεί. Φοβάμαι ότι ο απολογισμός και εδώ είναι πενιχρός, είναι πολύ φτωχός.

Κυρίες και κύριοι συνάδελφοι, η Κυβέρνηση όσο κι αν το επιθυμεί δεν θα αποφύγει τη σύγκρουση με την πραγματικότητα. Μέχρι σήμερα αντιμετώπιζε την ακρίβεια ως μέσο υπερφορολόγησης πολιτών, διατηρώντας τους υψηλούς έμμεσους φόρους. Με αυτές τις επιβαρύνσεις παίρνει με το ένα χέρι από τους πολίτες χιλιάδες ευρώ και με το άλλο χέρι τους δίνει τμηματικά ψίχουλα. Η πραγματικότητα, όμως, είναι εδώ και είναι αμείλικτη, όσο κι αν θέλει η Κυβέρνηση να την αποφύγει.

Αποτυπώθηκε στην έρευνα του Επαγγελματικού Επιμελητηρίου Αθηνών, σύμφωνα με την οποία πάνω από το 80% των πολιτών προχωρά σε μειώσεις στην κατανάλωση ενέργειας και στην αγορά καταναλωτικών προϊόντων, ενώ δύο στους τρεις πολίτες μειώνουν τις μετακινήσεις με το αυτοκίνητό τους. Αποτυπώνεται στην έρευνα του ΙΕΛΚΑ όπου τουλάχιστον έξι στα δέκα νοικοκυριά μειώνουν τις αγορές τροφίμων. Για ποιον λόγο; Πολύ απλά για να μπορέσουν να πληρώσουν λογαριασμούς και να μην τους κοπεί το ρεύμα, την ίδια στιγμή που οι υψηλότερες ανατιμήσεις στα τρόφιμα έχουν σημειωθεί τους τελευταίους δύο μήνες και μάλιστα -δεν θα κουραστώ να το λέω- εδώ και τέσσερις μήνες δεν έχει επιβληθεί ούτε ένα πρόστιμο για αισχροκέρδεια στην αγορά τροφίμων, ενώ το ράλι αυξήσεων έχει ξεπεράσει κάθε προηγούμενο. Υπάρχει ελεγκτικός μηχανισμός; Είναι αποφασισμένη η Κυβέρνηση να προστατέψει τους καταναλωτές και τους πολίτες που αυτή τη στιγμή δεν μαστίζονται από ακρίβεια αλλά από αισχροκέρδεια χάρη στην αδράνεια των πολιτών; Πολύ φοβάμαι πως όχι.

Αποτυπώθηκε μάλιστα στη χθεσινή έρευνα της ΕΛΣΤΑΤ. Ένας στους τρεις πολίτες κινδυνεύει να φτάσει στο όριο της φτώχειας ή του κοινωνικού αποκλεισμού. Ούτε αυτό όμως συγκινεί την Κυβέρνηση για να μπορέσει να προστατεύσει ευρύ φάσμα πολιτών. Διαμορφώνεται, λοιπόν, ένα εκρηκτικό μείγμα που απειλεί την κοινωνική συνοχή την ίδια στιγμή που το ιδιωτικό χρέος διογκώνεται, ιδιωτικό χρέος το οποίο αποτελεί νάρκη στα θεμέλια όχι της οικονομίας αλλά της ελληνικής κοινωνίας και επιχειρηματικότητας. Το ιδιωτικό χρέος στη διαχείριση του οποίου αποτύχατε οικτρά. Δεν είναι εδώ ο κ. Σταϊκούρας. Προχθές είπε ότι έχει αποτύχει ο εξωδικαστικός μηχανισμός και προσπάθησε να μεταθέσει αλλού τις ευθύνες αντί να αναλάβει ο ίδιος τις ευθύνες που οποιαδήποτε νομοθετική πρωτοβουλία σε αυτή την κατεύθυνση έχει αποτύχει και δεν δίνει καμμία λύση. Και όχι μόνο δεν δίνει καμμία λύση αλλά την ίδια στιγμή αυξάνεται το χρέος και προαναγγέλλονται εξήντα χιλιάδες πλειστηριασμοί εντός του 2022 χωρίς κανένα πλαίσιο προστασίας της πρώτης κατοικίας.

Κυρίες και κύριοι συνάδελφοι, η Κυβέρνηση αγοράζει απλά χρόνο. Θα της είναι, όμως, πάρα πολύ δύσκολο να αγοράσει ή να εξαγοράσει, όπως ελπίζει την εμπιστοσύνη των πολιτών. Γιατί το πρόβλημα της χώρας είναι βαθιά πολιτικό. Είναι ζήτημα επιλογών, είναι ζήτημα πολιτικής, είναι ζήτημα προσανατολισμού και κατεύθυνσης. Η χώρα δεν μπορεί να συνεχίσει με μία Κυβέρνηση που υπάρχει μόνο για να εξυπηρετεί τα συμφέροντα των εχόντων και των πλουσίων. Δεν μπορεί να συνεχίσει με μια Κυβέρνηση που περιθωριοποιεί τη μικρή και μεσαία επιχειρηματικότητα, τους νέους ανθρώπους, αυτούς που πολύ απλά ζουν στη σκοτεινή πλευρά του φεγγαριού. Όλους αυτούς εμείς στο ΠΑΣΟΚ θέλουμε και θα τους εκφράσουμε. Θέλουμε να τους φέρουμε στο φως να τους δώσουμε πραγματική ελπίδα. Να τους ενώσουμε γύρω από ένα νέο σχέδιο για την Ελλάδα του 2030. Για μια Ελλάδα που δεν μπορεί να είναι η Ελλάδα των λίγων και ισχυρών. Γιατί υπάρχει παραγωγική Ελλάδα, η Ελλάδα της υγιούς επιχειρηματικότητας, του κόσμου της εργασίας, των επιστημόνων, της νέας γενιάς. Η Ελλάδα της ανθρωπιάς, της προόδου και της αλληλεγγύης. Αυτή είναι η δική μας Ελλάδα και γι’ αυτή την Ελλάδα θα συνεχίζουμε να δίνουμε καθημερινά τους αγώνες μας.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Κατρίνη.

Τον λόγο έχει ο κ. Αυγενάκης για να παρουσιάσει την τροπολογία με γενικό αριθμό 1404, ειδικό 118/27-7-2022. Αφορά σε ρυθμίσεις θεμάτων αρμοδιότητας του Υπουργείου Παιδείας και Θρησκευμάτων.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας ευχαριστώ πολύ, κύριε Πρόεδρε.

Κύριοι συνάδελφοι, στην Κυβέρνηση, στο Κοινοβούλιο, σας ευχαριστώ πολύ. Χαίρομαι γιατί σήμερα έχουμε για συζήτηση και ψήφιση μια τροπολογία με τρία άρθρα που αφορούν σε θέματα του τομέα αθλητισμού, τα οποία πρέπει να αντιμετωπιστούν με επείγοντα τρόπο λόγω προθεσμιών που υπάρχουν.

Με την πρώτη τροπολογία, άρθρο 6, ενισχύουμε το Ινστιτούτο Επιμόρφωσης Αθλητικών Στελεχών. Να σας θυμίσω ότι το αυτό το ινστιτούτο το συστήσαμε ως συλλογικό όργανο με τον ν.4809/2021 και αποτελεί ένα από τα μέτρα που είχαμε ανακοινώσει για την αντιμετώπιση της κακοδιοίκησης και των φαινομένων κατάχρησης εξουσίας στον αθλητισμό. Με την προτεινόμενη ρύθμιση αντικαθιστούμε το άρθρο 58 του ν.4809/2021 και μετατρέπουμε το Ινστιτούτο Επιμόρφωσης Αθλητικών Στελεχών σε νομικό πρόσωπο ιδιωτικού δικαίου. Ουσιαστικά ενισχύουμε το ινστιτούτο, ρυθμίζουμε βασικά θέματα συγκρότησης και εσωτερικής λειτουργίας, διευρύνουμε τις αρμοδιότητες, τον σκοπό και το πεδίο δράσης του και προβλέπουμε τη σύσταση θέσης εκτελεστικού διευθυντή, ο οποίος θα είναι και υπεύθυνος για την οργανωτική και επιχειρησιακή λειτουργία του ινστιτούτου καθώς και για τη συνέχεια και την ομαλή λειτουργία του.

Προτείνουμε έδρα του ινστιτούτου να είναι η Αρχαία Ολυμπία για συμβολικούς αλλά και απολύτως ουσιαστικούς λόγους. Ήταν άλλωστε αίτημα και των τριών συναδέλφων Βουλευτών του Νομού Ηλείας, του Δημάρχου Αρχαίας Ολυμπίας αλλά και του αγαπητού Περιφερειάρχη Δυτικής Ελλάδος. Και γίνεται δεκτό. Στόχος η επίτευξη της αποτελεσματικής λειτουργίας του ινστιτούτου και η πλήρωση όλων των προϋποθέσεων ώστε να αναδειχτεί ως βασικός θεσμός εκσυγχρονισμού και εκπαίδευσης των αθλητικών στελεχών προς όφελος της αθλητικής οικογένειας και γενικότερα του ελληνικού αθλητισμού.

Με τη δεύτερη τροπολογία, άρθρο 7, προβλέπεται ότι για τα ομαδικά αθλήματα η προϋπόθεση της συμμετοχής του αθλητή σε περισσότερους από τους μισούς αγώνες της διοργάνωσης, για την αναγνώριση-διάκριση σε πανελλήνιους αγώνες όλων των κατηγοριών, εφαρμόζεται για διοργανώσεις που διεξάγονται και διακρίσεις που επιτυγχάνονται μετά τις 20 Σεπτεμβρίου 2022. Να διευκρινίσω τι συμβαίνει. Με τον ν.2725/99 υπήρχε η εξής αντινομία στο άρθρο 34 στην παράγραφο 10 ότι για την αναγνώριση των διακρίσεων σε ομαδικά αθλήματα απαιτείται η συμμετοχή του αθλητή σε περισσότερους από τους μισούς αγώνες της διοργάνωσης ενώ στην παράγραφο 8 αναφερόταν ότι για την αναγνώριση της διάκρισης σε πανελλήνιους αγώνες όλων των κατηγοριών ήταν απαραίτητη η συμμετοχή του αθλητή σε τουλάχιστον 50% των αγώνων της διοργάνωσης.

Ήρθαμε, λοιπόν, με τον ν.4908/2022 να διορθώσουμε αυτή την αντινομία και κρατήσαμε τη ρύθμιση της παραγράφου 10, δηλαδή, συμμετοχή του αθλητή σε περισσότερους από τους μισούς αγώνες της διοργάνωσης. Επειδή όμως ο ν.4908 τέθηκε σε ισχύ τον Μάρτιο, δηλαδή στη μέση της αγωνιστικής περιόδου 2021-2022, δημιουργήθηκε εύλογα μια αναστάτωση, δίνουμε αυτή τη μεταβατική περίοδο για να μην αιφνιδιαστούν και να επηρεαστούν με δυσμενή τρόπο αθλητές και αθλήτριες που συμμετείχαν σε διοργανώσεις την τρέχουσα αγωνιστική περίοδο.

Στην τρίτη τροπολογία, άρθρο 8, προτείνουμε την τροποποίηση των ποσοστών που εισπράττει μέχρι σήμερα η ΕΠΟ από τα κέρδη από την ηλεκτρονική μετάδοση αγώνων των ΠΑΕ που συμμετέχουν στα πρωταθλήματα της Super League 1 και της Super League 2 από 5% σε 1%. Την τελευταία τριετία οι παρεμβάσεις μας αποσκοπούν στην αναγκαία ανάταση του δημοφιλέστερου αθλήματος της χώρας μας, του ποδοσφαίρου, χωρίς τα μεγάλα εμπόδια που έθεσε η πανδημία τα τελευταία δυόμισι χρόνια με την εφαρμογή της ολιστικής μελέτης για το ελληνικό ποδόσφαιρο που θα θέλαμε να έχει εφαρμοστεί πλήρως και κατά γράμμα αλλά και σύμφωνα με το πνεύμα της ολιστικής μελέτης. Μάλιστα θα ήμουν ακόμα πιο αισιόδοξος αν όλα όσα αναφέρει η ολιστική μελέτη είχαν συμπεριληφθεί και στο καταστατικό της ΕΠΟ με την επαγγελματική διαιτησία την οποία θυμίζω υιοθετήσαμε πρόσφατα και αναμένουμε άμεσα τις εξειδικευμένες προτάσεις των καθ’ ύλην αρμόδιων φορέων στο επαγγελματικό ποδόσφαιρο προκειμένου να οριστούν με υπουργική απόφαση σε συνεργασία μαζί τους οι παράμετροι και οι λεπτομέρειες της άμεσης εφαρμογής. Να θυμίσω ότι για το θέμα αυτό λάβαμε αίτημα από τη Super League 1 και Super League 2. Συμφωνούμε, λοιπόν. Το υιοθετούμε με τη συγκεκριμένη διάταξη που εφαρμόζουμε.

Συν τοις άλλοις έλαβα αίτημα χθες αργά το απόγευμα και από την ΕΠΟ. Αλλά έχει κατατεθεί και σχετική τροπολογία από τους Βουλευτές της Νέας Δημοκρατίας, περίπου σαράντα, για παράταση λειτουργίας του μητρώου ερασιτεχνικών αθλητικών σωματείων κατά δεκαεπτά ακόμα ημέρες. Γίνεται δεκτή και ελπίζω ο αρμόδιος Υπουργός, ο κ. Σκρέκας να το κάνει δεκτό, καθότι είναι εισηγητής, να ολοκληρώσει τη διαδικασία αυτή έτσι δηλαδή ώστε να δοθεί παράταση για δεκαεπτά ακόμα ημέρες στους εκπροσώπους των ερασιτεχνικών αθλητικών σωματείων που δεν πρόλαβαν δύο ολόκληρα χρόνια να τακτοποιήσουν τα έγγραφά τους και να είναι πλήρως τακτοποιημένοι και νόμιμοι όπως είναι το 94% των ενεργών ερασιτεχνικών αθλητικών σωματείων της χώρας μας. Δίνεται αυτή η παράταση από μέρους μας. Ελπίζω και εύχομαι να εγκρίνεται και από τον κ. Σκρέκα. Στο τέλος αυτής της διαδικασίας είναι βέβαιο ότι θα έχουμε ένα ισχυρότερο αθλητικό οικοδόμημα με νόμους, νοικοκυρεμένους, δυναμικούς, ερασιτεχνικούς, αθλητικούς συλλόγους.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Αυγενάκη.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θέλω να κάνω μια ερώτηση στον Υπουργό, ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Δημήτριος Βίτσας):** Παρακαλώ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Υπουργέ, δεν ξέρω αν έχετε ενημερωθεί αλλά λίγο νωρίτερα σχολιάζοντας τις τροπολογίες που κατατέθηκαν κάναμε μία ισχυρή κριτική στην Κυβέρνηση γιατί χθες το βράδυ κατατέθηκαν τροπολογίες σε άσχετο νομοσχέδιο με πάρα πολλά ζητήματα κάτι το οποίο προσβάλλει σαφώς την ορθή νομοθέτηση και αποδεικνύει ότι μόνο Κυβέρνηση των αρίστων δεν έχουμε μιας κι αυτό είναι η απόλυτη απόδειξη της ανεπάρκειας.

Θέλω, λοιπόν, για να είμαι συνεπής να σας ρωτήσουμε ποιες από τις διατάξεις τις οποίες φέρατε συνηγορούν υπέρ του επείγοντος χαρακτήρα μιας τροπολογίας που έρχεται εκπρόθεσμη και σε ένα νομοσχέδιο έξω από το αντικείμενο του Υπουργείου σας. Για ποιον λόγο, παραδείγματος χάριν, η διάταξη περί του ινστιτούτου δεν ήρθε σε μια κανονική νομοθετική διαδικασία. Όπως και η διάταξη για τη συμμετοχή για τις διακρίσεις των αθλητών, για τις συμμετοχές. Δεν μπορώ να καταλάβω ποιο είναι το επείγον. Πιθανά το τελευταίο για τη συμμετοχή των σωματείων να έχει ένα τέτοιον χαρακτήρα. Μόνο αυτό όμως.

Δεν μπορώ να κατανοήσω, επίσης, για ποιον λόγο πρέπει να συζητήσουμε σήμερα σε νομοσχέδιο του Υπουργείου Περιβάλλοντος και Ενέργειας ακόμη και τα θέματα των επιδοτήσεων και των οικονομικών σχέσεων μεταξύ της ΕΠΟ και της Λίγκας.

Κατά την άποψή μας, κύριε Αυγενάκη, αυτό αποδεικνύει την απόλυτη ανεπάρκεια της Κυβέρνησης. Γιατί φέρνετε σε ένα άσχετο νομοσχέδιο πολλές διατάξεις, όχι μόνο μία επείγουσα, που δεν έχουν καμμία σχέση με τον επείγοντα χαρακτήρα και μάλιστα στη μέση του καλοκαιριού.

Νομίζω ότι επιβεβαιώνεται αυτό που ξέρει όλη η Ελλάδα: Όχι μόνο ότι είναι μπάχαλο, κύριε συνάδελφε. Συμφωνώ μαζί σας. Αλλά ότι είναι κι επικίνδυνοι, διότι οι δρόμοι στους οποίους οδηγούν την Ελλάδα είναι δρόμοι πλιάτσικου, είναι δρόμοι υποβάθμισης της ζωής των Ελλήνων και υποβάθμιση της δημοκρατίας.

Παρακαλώ να μου αποδείξετε ποια από τις διατάξεις έχει επείγοντα χαρακτήρα και για ποιον λόγο έπρεπε να έρθει με αυτή τη προσβλητική για το Κοινοβούλιο διαδικασία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Αυγενάκη, έχετε τον λόγο.

Σας παρακαλώ, όσο πιο σύντομα μπορείτε και περιεκτικά, βέβαια, χωρίς να χάνεται η ουσία.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κατ’ αρχάς, κύριε Πρόεδρε, και οι τρεις τροπολογίες, για τις οποίες συζητούμε, είναι εμπρόθεσμες, δεν είναι εκπρόθεσμες. Κάνετε λάθος, λοιπόν, στο συγκεκριμένο θέμα.

Δεύτερον, σχετικά με το ινστιτούτο: Έρχεται να βελτιωθεί μια διάταξη που υπήρχε και επειδή πλέον αποφασίσαμε, σε συνεργασία με τους τοπικούς φορείς, να έχει έδρα την Αρχαία Ολυμπία, το Πανεπιστήμιο Πελοποννήσου και την Περιφέρεια Δυτικής Ελλάδος φέρνουμε τη συγκεκριμένη διάταξη που συγκεκριμενοποιεί και βελτιώνει τη δομή του για να ξεκινήσει άμεσα μέσα στο φθινόπωρο τη λειτουργία του. Δεν θα μπορούσε, λοιπόν, να καθυστερήσει περισσότερο.

Σε ό,τι αφορά το θέμα της τροπολογίας της δεύτερης, για τα ομαδικά αθλήματα. Η προϋπόθεση αυτή, η οποία σήμερα διευκρινίζεται με τη συγκεκριμένη διάταξη, έρχεται να καλύψει ένα πρόβλημα το οποίο έγινε αντιληπτό από τους άμεσα ενδιαφερόμενους, εμείς αμέσως ανταποκριθήκαμε, συνεργαστήκαμε για πολλοστή φορά με το Υπουργείο Παιδείας και με την κ. Κεραμέως άριστα, κι ερχόμαστε να προλάβουμε προβλήματα τα οποία εκ των πραγμάτων θα συναντούσαν αθλητές και αθλήτριες μας από τον Σεπτέμβρη και μετά. Θέλουμε να προλάβουμε, δηλαδή, ένα πρόβλημα.

Τέλος, το αίτημα για μείωση των ποσοστών από 5% στο 1% ήρθε μόλις την προηγούμενη Παρασκευή. Το συζητήσαμε, το διευθετήσαμε και εμπρόθεσμα καταθέσαμε τη διάταξη αυτή πριν την έναρξη της επόμενης ποδοσφαιρικής σεζόν.

Και, τέλος, το αίτημα, το οποίο μας ήρθε χθες το απόγευμα από την ΕΠΟ και κατετέθη τροπολογία από τους συναδέλφους για την παράταση λειτουργίας του μητρώου ερασιτεχνικών αθλητικών σωματείων, επίσης είναι άμεσο, διότι τελειώνει τέλος του Ιούλη -δηλαδή μεθαύριο- και η παράταση έπρεπε να δοθεί έγκαιρα, δεν μπορούσε να δοθεί μετά το πέρας. Άρα, λοιπόν, και πάλι έρχεται έγκαιρα ένα αίτημα, που κατατέθηκε από την καθ’ ύλην αρμόδια ομοσπονδία, την ΕΠΟ, χθες το απόγευμα, έγινε η τροπολογία η σχετική από περίπου σαράντα Βουλευτές του κόμματός μας και προχωρήσαμε.

Δεν καταλαβαίνω, ακριβώς την ένστασή σας. Και ειδικά από εσάς, που είστε -νομίζω- οι πρώτοι που διδάξατε κακή νομοθεσία, πρόχειρη και ό,τι κι ό,τι. Τα θυμάστε πολύ καλά. Ας μην τα επικαλούμαστε, να μην τα αναφέρουμε τώρα. Νομίζω ότι δεν συμφέρει κανέναν από την παράταξή σας αυτό το θέμα.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο Υφυπουργός Οικονομικών κ. Βεσυρόπουλος, για να παρουσιάσει την τροπολογία με γενικό αριθμό 1403 και ειδικό 117 27/7/2022 που έχει κατατεθεί.

Ορίστε, έχετε τον λόγο για πέντε λεπτά, κύριε Βεσυρόπουλε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητάμε σήμερα αποτυπώνει ένα πολυεπίπεδο σχέδιο, τόσο για τη στήριξη των πολιτών όσο και για την ενεργειακή θωράκιση και αυτονομία της χώρας.

Έλαβα τον λόγο για να αναφερθώ στην τροπολογία με γενικό αριθμό 1403 και με ειδικό αριθμό 117. Με το άρθρο 1 της τροπολογίας παρατείνεται μέχρι τις 30 Αυγούστου 2022 η προθεσμία της καταληκτικής ημερομηνίας για την υποβολή των φορολογικών δηλώσεων. Έχοντας συναίσθηση των δυσκολιών που αντιμετωπίζουν οι πολίτες αλλά και του αυξημένου φόρτου εργασίας των λογιστών και φοροτεχνικών το τελευταίο διάστημα λόγω της ενεργειακής κρίσης, που απαιτεί την υποβολή αιτήσεων σε ποικίλες ηλεκτρονικές πλατφόρμες ενισχύσεων, αλλά και λόγω της πανδημίας που οδηγεί σε καθυστερήσεις των εργασιών πολιτών και λογιστών που νοσούν, προχωράμε σε μια εύλογη χρονική παράταση, προκειμένου να δώσουμε τη δυνατότητα σε όλους να ολοκληρώσουν τη διαδικασία υποβολής δηλώσεων και να είναι συνεπείς στις υποχρεώσεις τους.

Παράλληλα προβλέπεται ότι οι δύο πρώτες από τις οκτώ ισόποσες μηνιαίες δόσεις του οφειλόμενου φόρου καταβάλλονται μέχρι την τελευταία εργάσιμη ημέρα του μηνός Αυγούστου 2022 και η κάθε μία από τις επόμενες έξι δόσεις μέχρι την τελευταία εργάσιμη ημέρα των έξι επόμενων μηνών. Σημειώνω ότι η καταβολή του φόρου που προσδιορίζεται από δηλώσεις φορολογουμένων, που συμμετέχουν σε νομικά πρόσωπα και νομικές οντότητες που τηρούν απλογραφικά βιβλία, γίνεται σε έξι ισόποσες μηνιαίες δόσεις, από τις οποίες η πρώτη καταβάλλεται μέχρι την τελευταία εργάσιμη ημέρα του μηνός Σεπτεμβρίου 2022 και κάθε μία από τις επόμενες μέχρι την τελευταία εργάσιμη ημέρα των πέντε επόμενων μηνών. Από τη συγκεκριμένη πρόβλεψη εξαιρούνται τα φυσικά πρόσωπα που έχουν υπαχθεί στην εναλλακτική φορολόγηση εισοδήματος του άρθρου 5 β.

Το πιο σημαντικό, όμως, είναι ότι ταυτόχρονα επεκτείνεται χρονικά για τα φυσικά πρόσωπα το ευεργέτημα της παροχής έκπτωσης 3% σε περίπτωση εφάπαξ εξόφλησης του φόρου εισοδήματος έως και τις 31 Αυγούστου 2022.

Κυρίες και κύριοι συνάδελφοι, όπως είναι γνωστό, η Κυβέρνηση στο πλαίσιο των μέτρων στήριξης του πρωτογενούς τομέα προχώρησε στη θεσμοθέτηση μηδενικού ειδικού φόρου κατανάλωσης για το πετρέλαιο που χρησιμοποιείται αποκλειστικά στη γεωργία για το διάστημα από 1-1-2022 έως 31-12-2022.

Με το άρθρο 2 της τροπολογίας καθίσταται σαφές ότι το ποσό του ειδικού φόρου κατανάλωσης πετρελαίου, που θα επιστραφεί στους αγρότες, είναι ανεκχώρητο, ακατάσχετο, στα χέρια του δημοσίου και οποιουδήποτε τρίτου, δεν συμψηφίζεται με άλλες βεβαιωμένες οφειλές προς το δημόσιο εν γένει, τους δήμους, τις περιφέρειες και τα νομικά τους πρόσωπα, τα ασφαλιστικά ταμεία ή τα πιστωτικά ιδρύματα και δεν θα υπολογίζεται στα εισοδηματικά κριτήρια για την παροχή οποιασδήποτε παροχής κοινωνικού ή προνοιακού χαρακτήρα.

Τέλος, με το άρθρο 3 της τροπολογίας προβλέπεται η παράταση της προθεσμίας έγκρισης για την ένταξη στον εναλλακτικό τρόπο φορολόγησης του εισοδήματος, που προκύπτει στην αλλοδαπή για τα φυσικά πρόσωπα που μεταφέρουν τη φορολογική τους κατοικία στην Ελλάδα, προκειμένου να προβούν σε επενδύσεις ποσού τουλάχιστον 500.000 ευρώ. Το συγκεκριμένο χρονικό όριο μετατίθεται από τις 30 Ιουνίου κάθε έτους, που ίσχυε μέχρι σήμερα, στην τελευταία εργάσιμη μέρα του μηνός Σεπτεμβρίου.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη συνεχίζει το μεταρρυθμιστικό της έργο, διαμορφώνοντας ένα θεσμικό πλαίσιο που δίνει τη δυνατότητα στη χώρα να αντιμετωπίζει αποτελεσματικά την παγκόσμια ενεργειακή κρίση. Ταυτόχρονα στηρίζει και θα συνεχίζει να στηρίζει πολίτες, νοικοκυριά κι επιχειρήσεις που έχουν ανάγκη, εξαντλώντας όλα τα διαθέσιμα δημοσιονομικά περιθώρια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Βεσυρόπουλε.

Τον λόγο έχει η κ. Σκόνδρα εκ μέρους της Νέας Δημοκρατίας.

**ΑΣΗΜΙΝΑ ΣΚΟΝΔΡΑ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, με το σημερινό νομοθέτημα του Υπουργείου Περιβάλλοντος και Ενέργειας επιλύονται σοβαρά και επείγοντα ζητήματα που αφορούν εν συνόλω την προστασία του φυσικού και αστικού περιβάλλοντος, καθώς και την αντιμετώπιση των συνεπειών που προκαλεί η ενεργειακή κρίση που μαστίζει την Ευρώπη.

Περιλαμβάνονται, επίσης, διατάξεις περιβαλλοντικού, θρησκευτικού, οικονομικού και αναπτυξιακού χαρακτήρα. Θεσπίζει την απλοποίηση της περιβαλλοντικής αδειοδότησης και τις επιτρεπόμενες χρήσεις γης στις ζώνες προστατευόμενων περιοχών «NATURA». Ρυθμίζει θέματα του Οργανισμού Φυσικού Περιβάλλοντος και Κλιματικής Αλλαγής, του Πράσινου Ταμείου, των δασικών χαρτών και δασικών εκτάσεων και της πολεοδομικής νομοθεσίας.

Επιπλέον, θέτονται οι βάσεις για την περαιτέρω ανάπτυξη των ΑΠΕ μέσω υπεράκτιων αιολικών πάρκων, τη χρηματοδότηση κατασκευής υποδομών φυσικού αερίου και την κατασκευή έργων παραγωγής ηλεκτρικής ενέργειας.

Κυρίες και κύριοι συνάδελφοι, προτεραιότητα και βασικός στόχος της Νέας Δημοκρατίας και της Κυβέρνησης του Κυριάκου Μητσοτάκη ήταν -και παραμένει- η μετάβαση στην πράσινη ανάπτυξη για λόγους περιβαλλοντικούς, οικονομικούς και ενεργειακής επάρκειας.

Σήμερα, με το παρόν νομοσχέδιο, ο Υπουργός κ. Σκρέκας οδηγεί την Ελλάδα αρκετά βήματα μπροστά στον τομέα αυτό, δηλαδή της πράσινης ανάπτυξης, της κυκλικής οικονομίας και των ανανεώσιμων πηγών ενέργειας, που, όπως απέδειξε η ενεργειακή κρίση που ενέκυψε, είναι ζωτικής σημασίας για την ενεργειακή αυτονομία και ασφάλεια της χώρας μας.

Άλλωστε η νομοθέτηση ρυθμίσεων για την ανάπτυξη υπεράκτιων αιολικών πάρκων με διαδικασίες έγκρισης γρήγορες και απλοποιημένες επιβάλλεται και από τον σχεδιασμό της Ευρωπαϊκής Ένωσης για πράσινη και βιώσιμη ανάπτυξη.

Η αιολική ενέργεια διαδραματίζει σημαντικό ρόλο σε αυτή τη στρατηγική και θα είναι το κλειδί για την επίτευξη των στόχων της Ένωσης για τις ανανεώσιμες πηγές ενέργειας, ώστε να καταστεί ουδέτερη από εκπομπές άνθρακα έως το 2050 και την ενεργειακή επάρκεια και αυτονομία της.

Θεωρώ ότι ακόμα και εάν υπήρχαν αντίθετες θέσεις, αυτές έχουν αναθεωρηθεί από τη στιγμή που ο πόλεμος στην Ουκρανία ανέδειξε την ανάγκη ενεργειακής απεξάρτησης από χώρες εκτός Ευρωπαϊκής Ένωσης.

Όσον αφορά τις υπεράκτιες ανανεώσιμες πηγές ενέργειας, η Ένωση ορίζει συνολικό στόχο επίτευξης στα 60 GW μέχρι το 2030 και στα 300 GWμέχρι το 2050. Το μερίδιο της Ελλάδας αντιστοιχεί σε ισχύ από αιολικές ΑΠΕ σε 2 GW έως το 2030.

Για να γίνουν κατανοητά τα μεγέθη σε όσους μας ακούνε, ο όγκος ενέργειας ενός GW αναλογεί σε ένα δισεκατομμύριο W. Σκεφτείτε την αναλογία όταν ένας λαμπτήρας Led χαμηλής ενεργειακής κατανάλωσης καίει 10 W την ώρα.

Ταυτόχρονα, κυρίες και κύριοι συνάδελφοι, η θέσπιση πλαισίου για τα υπεράκτια αιολικά πάρκα θα ωφελήσει συνολικά τη θαλάσσια βιοποικιλότητα, διότι εάν σχεδιαστούν και κατασκευαστούν με βιώσιμο τρόπο θα συντελέσουν στη συνολική ανάπτυξη του θαλάσσιου χωροταξικού σχεδιασμού και θα διασφαλιστεί η αρμονική συνύπαρξή τους με άλλες δραστηριότητες, όπως η αλιεία, ο τουρισμός και οι θαλάσσιες μεταφορές.

Αξίζει να σημειωθεί ότι το κόστος παραγωγής της υπεράκτιας αιολικής ενέργειας έχει μειωθεί θεαματικά τα τελευταία χρόνια και συγκεκριμένα κατά 48% μεταξύ 2010 και 2020, καθιστώντας την μία από τις πιο ανταγωνιστικές πηγές ενέργειας.

Επιπλέον, οι συγκεκριμένες ΑΠΕ αποτελούν ένα από τα ισχυρότερα όπλα στη φαρέτρα των κρατών-μελών τής Ένωσης απέναντι στην κλιματική αλλαγή.

Δεν θα ήταν, λοιπόν, δυνατόν η εθνική μας στρατηγική για την πράσινη μετάβαση να μη συμπεριλαμβάνει αυτή την εναλλακτική πηγή, όταν, μάλιστα, η Ελλάδα είναι μία θαλασσινή χώρα, με εκατοντάδες επιλογές τοποθέτησης τέτοιων πάρκων.

Κυρίες και κύριοι συνάδελφοι, στο σχέδιο νόμου περιλαμβάνονται επιπλέον διατάξεις του Υπουργείου Εσωτερικών, που ρυθμίζουν ζητήματα προϋπολογισμού των ΟΤΑ, τα καταφύγια ζώων συντροφιάς, για την ηλεκτρονική βάση του Υπουργείου Αγροτικής Ανάπτυξης, παράταση προθεσμιών στις αδειοδοτήσεις δημοτικών παιδικών σταθμών.

Περιλαμβάνονται, επίσης, διατάξεις της Γενικής Γραμματείας Πολιτικής Προστασίας που παρατείνουν τις συμβάσεις του επικουρικού προσωπικού για την COVID και άλλες σχετικές με το σχέδιο αντιμετώπισης πυρκαγιών. Θεσμοθετεί την οικονομική ενίσχυση των πυροσβεστών -ειδικών μονάδων δασικών επιχειρήσεων- σύμφωνα με την εξαγγελία του Πρωθυπουργού.

Εμπεριέχει, επίσης, ρυθμίσεις του Υπουργείου Υγείας για προληπτικές ιατρικές πράξεις σε μετακινούμενους πληθυσμούς και ευπαθείς ομάδες.

Επιπλέον, εισάγει ένα πλήρες θεσμικό πλαίσιο του Υπουργείου Παιδείας για τις μουφτείες και τους μουφτήδες στη Θράκη, το οποίο λαμβάνει υπ’ όψιν τις συνταγματικές επιταγές αλλά και τις διεθνείς υποχρεώσεις της χώρας μας.

Στόχος των ρυθμίσεων του τελευταίου είναι η κάλυψη του σημαντικού κενού που υπάρχει σήμερα στη νομοθεσία μας για μια σειρά από ζητήματα κομβικής σημασίας, που αφορούν τη μουσουλμανική μειονότητα της Θράκης, με απόλυτο σεβασμό στη θρησκευτική τους ταυτότητα.

Συνάδελφοι της Αντιπολίτευσης, ασκήσατε έντονη κριτική γιατί συμπεριλαμβάνονται στο συγκεκριμένο νομοσχέδιο διατάξεις και άλλων Υπουργείων. Είναι ηλίου φαεινότερο το γιατί. Διότι τα ζητήματα αυτά είναι άμεσα, σοβαρά και επείγοντα και λόγω της θερινής περιόδου δεν υπάρχει καιρός για χάσιμο. Γι’ αυτόν τον λόγο αφήστε τις προφάσεις. Είμαι σίγουρη ότι το καταλαβαίνετε, αλλά επιδιώκετε τον ντόρο και τη φασαρία για να καλύψετε το κενό του αντιπολιτευτικού σας λόγου, του σχεδιασμού και των προτάσεών σας.

Κυρίες και κύριοι συνάδελφοι, είναι προφανές ότι για ακόμα μία φορά βρισκόμαστε αντιμέτωποι με το γνωστό μοτίβο καθολικής αμφισβήτησης και άρνησης που εφαρμόζει ο ΣΥΡΙΖΑ απέναντι σε κάθε μεταρρύθμιση. Αντιλαμβάνομαι, συνάδελφοι της Αξιωματικής Αντιπολίτευσης, ότι σας ενοχλεί πολύ που εμείς ό,τι λέμε το κάνουμε, ενώ εσείς το 2014 φωνάζατε για εγκληματική πολιτική της Νέας Δημοκρατίας στη διαχείριση των ενεργειακών πόρων και το 2018 -ως κυβέρνηση πια- αποπειραθήκατε να πουλήσετε το 40% των λιγνιτικών μονάδων της ΔΕΗ, ενώ -σύμφωνα με τα λεγόμενά σας- θα έπρεπε να τις κλείσετε.

Χαρακτηρίζετε το παρόν νομοσχέδιο «περιβαλλοντοκτόνο», όταν κατά την περίοδο της διακυβέρνησής σας δεν ασκήσατε, ούτε στο ελάχιστο, φιλοπεριβαλλοντική πολιτική.

Να σας θυμίσω, επίσης, ότι εσείς, οι περιβαλλοντικά ευαίσθητοι, ασκήσατε τέτοια πολιτική που την τριετία 2015-2018 εγκαταστάθηκαν μόνο 300 MW τον χρόνο από ΑΠΕ, ενώ εμείς -που δεν είμαστε περιβαλλοντικά ευαίσθητοι- από το 2019 έως σήμερα φροντίσαμε να εγκατασταθούν πάνω από 4.000 MW, τρεις φορές πάνω δηλαδή, και 1 δισεκατομμύριο ευρώ εξοικονόμηση από προμήθεια φυσικού αερίου.

Και ας μη θυμηθούμε την απόλυτη αδιαφορία σας και εν τέλει την αποτυχία σας στην απολιγνιτοποίηση, στη διαχείριση αποβλήτων, στο κτηματολόγιο, στους δασικούς χάρτες, στο πρόγραμμα «ΕΞΟΙΚΟΝΟΜΩ» και άλλα.

Η πραγματικότητα είναι ότι κυβερνήσατε τεσσεράμισι χρόνια με πλήρη έλλειψη σχεδιασμού, οράματος και δράσεων για την ενεργειακή πολιτική της χώρας και σήμερα μας κουνάτε το δάκτυλο και μας φοβερίζετε ότι θα μας κρίνει ο λαός. Φυσικά και θα μας κρίνει, αγαπητοί συνάδελφοι. Θα σκεφτεί, θα θυμηθεί, θα συγκρίνει, θα κρίνει και θα αποφασίσει. Και να είστε βέβαιοι ότι η απόφασή του δεν θα σας αρέσει καθόλου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κυρία Σκόνδρα.

Τον λόγο έχει τώρα η κ. Ραλλία Χρηστίδου εκ μέρους του ΣΥΡΙΖΑ και ακολουθεί ο κ. Μουλκιώτης εκ μέρους του ΠΑΣΟΚ - Κινήματος Αλλαγής.

Ορίστε, κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα άλλο ένα θλιβερό νομοσχέδιο της Κυβέρνησης Κυριάκου Μητσοτάκη.

Ενώ η πυρκαγιά στο Εθνικό Πάρκο Δάσους Δαδιάς -έναν από τους πιο σημαντικούς φυσικούς πόρους της χώρας- έχει ήδη καταστρέψει το 12% της προστατευόμενης περιοχής «NATURA», ενώ καίγεται το Εθνικό Πάρκο της Βάλια Κάλντα, ενώ δεκάδες άλλες φωτιές σάρωσαν τη χώρα τις προηγούμενες ημέρες –και, όπως δυστυχώς φαίνεται, θα καίνε και τις επόμενες- σε αυτές, λοιπόν, τις συνθήκες η Κυβέρνηση Μητσοτάκη, έχοντας ολοκληρώσει προσωρινά τις χαρούμενες selfie στα αποκαΐδια, φέρνει στην Ολομέλεια έναν νόμο «σκούπα» που εντελώς κυνικά αντιμετωπίζει το φυσικό περιβάλλον ως πεδίο ασύδοτης κερδοφορίας.

Δεν το λέει σύσσωμη μόνο η Αντιπολίτευση. Σας το φωνάζουν οι επιστημονικοί φορείς, οι περιβαλλοντικές οργανώσεις, σας το είπαν στο γραφείο σας όταν για επικοινωνιακούς και μόνο λόγους συναντηθήκατε μαζί τους πριν λίγες ημέρες. Σας έστειλαν δημόσια επιστολή ζητώντας να το αποσύρετε αυτό το νομοσχέδιο, σας επανέλαβαν τα πάμπολλα σημεία που διαφωνούν κατά την ακρόαση της επιτροπής, αλλά η Κυβέρνηση έχει άλλα αιτήματα, από άλλους κύκλους που θέλει να εξυπηρετήσει.

Τι καταγγέλλουν, λοιπόν, οι φορείς και εμείς; Το νομοσχέδιο υπονομεύει κάθε έννοια προστασίας της φύσης και νομιμοποιεί υφιστάμενες, παράνομες δραστηριότητες εντός των προστατευόμενων περιοχών, πριν τελειώσουν οι ειδικές περιβαλλοντικές μελέτες, των οποίων η εκπόνηση καθυστερεί σκοπίμως.

Στην ουσία, επιτρέπετε την επιβάρυνση όλων των ζωνών προστασίας των περιοχών του δικτύου «NATURA 2000»με νέες βαριές, ασύδοτες χρήσεις, που δεν προβλέπονταν από το -έτσι κι αλλιώς- προβληματικό ισχύον καθεστώς.

Οι μελέτες περιβαλλοντικών επιπτώσεων θα εκπονούνται, όπως λέτε, από ιδιώτες αξιολογητές -αλίμονο!- που θα αμείβονται απευθείας από τον αξιολογούμενο. Αυτό θα πει «μητσοτακισμός». Ο επενδυτής, ο επιχειρηματίας, θα αμείβει αυτόν που θα ελέγξει τις τυχόν ασυδοσίες του. Δημιουργείτε με το «γράμμα του νόμου» έναν μηχανισμό εντελώς ευάλωτο στη διαφθορά και στη διαπλοκή. Αυτό θα πει «μητσοτακισμός». Νομιμοποιείτε την έλλειψη περιβαλλοντικών όρων και δεσμεύσεων για μικρά έργα και απαλλάσσετε από την περιβαλλοντική αδειοδότηση τις τροποποιήσεις έργων μεγάλου περιβαλλοντικού αποτυπώματος.

Επιπλέον, φέρνετε τη δυνατότητα εξαίρεσης οποιουδήποτε έργου από τη διαδικασία της περιβαλλοντικής αδειοδότησης, στη βάση βολικά αόριστων κριτηρίων. Αυτό θα πει «μητσοτακισμός».

Απαξιώνετε τις υπηρεσίες περιβάλλοντος μεθοδεύοντας την ακύρωση πράξεων βεβαίωσης περιβαλλοντικών παραβάσεων και εισηγήσεων προστίμων, που είναι σε αναμονή εδώ και τρία χρόνια, χαρίζετε λεφτά στους παραβάτες, πετώντας στα σκουπίδια τη δουλειά ενσυνείδητων δημοσίων λειτουργών που διαπίστωσαν τα κακώς κείμενα.

Δίνετε τη δυνατότητα στον εκάστοτε επενδυτή να καθορίζει ο ίδιος και όχι η πολιτεία τον επιφανειακό αποδέκτη υγρών αποβλήτων. Και, βέβαια, παρατείνετε την ομηρία των εργαζομένων των πρώην φορέων διαχείρισης προστατευόμενων περιοχών, διότι εκλογές έρχονται. Αυτό θα πει «μητσοτακισμός».

Θα μπορούσα να συνεχίσω με πάρα πολλά, αλλά δεν έχω χρόνο. Επιγραμματικά μόνο θα αναφερθώ σε κάποιες από τις υπόλοιπες διατάξεις που έχουν έρθει σε αυτό το νομοσχέδιο, που περιείχε ενενήντα επτά άρθρα στη διαβούλευση και έφθασε τα εκατόν εβδομήντα οκτώ στην κατάθεση. Ένα ακόμα δείγμα της δήθεν άριστης νομοθέτησής σας.

Δυστυχώς, λοιπόν, το παρόν σχέδιο νόμου, εκμεταλλευόμενο επί τροχάδην διαδικασίες ψήφισης, εκτός από το πολλαπλό οικολογικό έγκλημα που διαπράττει, προσθέτει και άρθρα απαράδεκτα, όπως το 119 και το 120. Ουσιαστικά προσπαθεί να εξουδετερώσει πρόσφατη απόφαση της ολομέλειας του Συμβουλίου της Επικρατείας, που ορίζει -για να είμαστε ξεκάθαροι- ότι η ΕΥΔΑΠ και η ΕΥΑΔ πρέπει να επιστρέψουν σε δημόσιο έλεγχο όσον αφορά τη μετοχική σύνθεση, τον ορισμό διοίκησης, μάνατζμεντ και των μερισμάτων.

Το άρθρο 119 τι είναι; Προσθήκη στο 197 είναι, κυρίες και κύριοι της Νέας Δημοκρατίας. Είναι προσθήκη στο άρθρο 197 του ν.4389 του ΣΥΡΙΖΑ, νόμου που ήταν προϊόν εκβιασμού των μνημονίων μιας χώρας, που εσείς χρεοκοπήσατε. Γιατί δεν το καταργείτε, λοιπόν, το 197 και προσθέτετε άλλα άρθρα, το 119 και το 120; Νομοθετείτε, δηλαδή, στην τελευταία συνεδρίαση ένα «δούρειο ίππο», για να υπονομευθεί ο δημόσιος χαρακτήρας του νερού στην Αθήνα και στη Θεσσαλονίκη. Αυτό θα πει «μητσοτακισμός» και να λέτε ότι φταίει ο ΣΥΡΙΖΑ.

Φυσικά, δεν διστάζετε να συνεχίσετε το πάρτι των 7,5 δισεκατομμυρίων ευρώ απευθείας αναθέσεων με το άρθρο 58. Φροντίζετε, επίσης, να υπονομεύσετε τις δυνατότητες αντίδρασης της τοπικής αυτοδιοίκησης για εγκαταστάσεις ανανεώσιμων πηγών ενέργειας με το άρθρο 98. Και κάτι ακόμα, δίνετε δεκαοκτάμηνη παράταση στους δήμους για να συμμορφωθούν με τις προδιαγραφές ίδρυσης και λειτουργείας καταφυγίων για τα αδέσποτα ζώα. Μάλιστα. Ταυτόχρονα, βεβαίως, εξακολουθεί να μην εκδίδεται η κοινή υπουργική απόφαση, η οποία θα έπρεπε ήδη να έχει εκδοθεί και με την οποία ορίζονται οι πόροι, η διαδικασία, τα κριτήρια χρηματοδότησης των δήμων και των διαδημοτικών συνεργασιών για τη δημιουργία καταφυγίων. Δηλαδή, το κράτος του Κυριάκου Μητσοτάκη αναθέτει στους δήμους, αλλά δεν τους δίνει τους σχετικούς πόρους και αυτό το ονομάζετε επιτελική διαχείριση στα υπουργικά γραφεία.

Παρατηρείται ακόμα ένα παράδοξο, διοικητικής φύσεως αυτή τη φορά. Συστάθηκε στο Υπουργείο Εσωτερικών τον Ιούνιο Ειδική Γραμματεία για την Προστασία των Ζώων Συντροφιάς. Στη δομή αυτή ανήκει ένα μόνο τμήμα, το Τμήμα Προστασίας Ζώων Συντροφιάς, το οποίο μεταφέρθηκε από το Αγροτικής Ανάπτυξης στο Υπουργείο Εσωτερικών. Η σύσταση αυτής της ειδικής γραμματείας προκαλεί ετήσια δαπάνη ύψους 127.000 ευρώ. Γραμματεία με ένα μόνο τμήμα από κάτω της. Η προφανής εξήγηση είναι ότι έπρεπε να δημιουργηθεί άλλη μία θέση ειδικού γραμματέα. Αλίμονο!

Η Κυβέρνηση του Κυριάκου Μητσοτάκη -μιλάμε για ρεκόρ αριστείας- μέσα σε τρία χρόνια διπλασίασε τους μετακλητούς υπαλλήλους. Εσείς, που κατά τα άλλα θέλατε μικρό, ευέλικτο και ακομμάτιστο κράτος. Χίλιοι επτακόσιοι ενενήντα μετακλητοί υπάλληλοι τον Ιούλιο του 2009, τρεις χιλιάδες τετρακόσιοι ογδόντα τρεις μετακλητοί υπάλληλοι τον Ιούλιο του 2022. Στρατιές γαλάζιων παιδιών και μάλιστα με μέσο μισθό 70% αυξημένο σε σχέση με το 2019. Αυτά είναι τα έργα και οι ημέρες του «μητσοτακισμού», κυρίες και κύριοι συνάδελφοι.

Πίσω από τις επικοινωνιακές φούσκες ξετυλίγεται μία τρομακτική επίθεση. Σήμερα εναντίον του περιβάλλοντος και όχι μόνο, χθες εναντίον της παιδείας, προχθές εναντίον των εργασιακών δικαιωμάτων, επί τρία χρόνια εναντίον της δημόσιας υγείας και πάει λέγοντας. Και με τη βοήθεια των «πετσομένων» μέσων, με τις υποκλοπές που θα διερευνήσει στο άγνωστο κάποτε η δικαιοσύνη, με τους ολιγάρχες χορτάτους από τις τσέπες του ελληνικού λαού, τα κυβερνητικά στελέχη πιστεύουν πως κάπως θα τα καταφέρουν και η εκλογική ήττα θα αποφευχθεί. Γελιέστε, κυρίες και κύριοι συνάδελφοι!

Τα κοινωνικά μέτωπα, που έχετε παντού ανοίξει, δεν θα ησυχάσουν με τα καλοκαιριάτικα εκλογικά επιδόματα που μοιράζετε. Ο Σεπτέμβρης είναι πάρα πολύ κοντά και οι πολίτες θα εξηγήσουν αυτά που κάνετε πως δεν καταλαβαίνετε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Τον λόγο τώρα θα δώσω στον κ. Μουλκιώτη από το ΠΑΣΟΚ - ΚΙΝΑΛ.

Μετά θα μιλήσουν δύο Υπουργοί για λίγο, φαντάζομαι, γιατί έχουν άρθρα στις τροπολογίες που ήδη αναπτύχθηκαν.

Στη συνέχεια θα μιλήσει ο κ. Κατσώτης…

**ΧΡΗΣΤΟΣ ΚΑΤΣΩΤΗΣ:** Και εμείς έχουμε τρεις επιτροπές.

**ΠΡΟΕΔΡΕΥΩΝ (Δημήτριος Βίτσας):** …ο οποίος για κάποιον λόγο διαμαρτύρεται, δεν ξέρω γιατί.

**ΙΩΑΝΝΗΣ ΔΕΛΗΣ:** Είναι σε επιτροπές ταυτόχρονα.

**ΠΡΟΕΔΡΕΥΩΝ (Δημήτριος Βίτσας):** Α, εντάξει, δεν άκουσα. Τι να κάνουμε, όμως;

Μετέπειτα η κ. Σακοράφα και η κ. Φωτίου. Ως εδώ θα πάμε έτσι. Μετά την κ. Φωτίου θα μιλήσει η κ. Ζαχαράκη.

Ορίστε, κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα μου επιτρέψετε, πριν ξεκινήσω την τοποθέτησή μου για το συγκεκριμένο νομοσχέδιο να αναφερθώ στη ρήση του συναδέλφου μας από τη Νέα Δημοκρατία, του κ. Μπάμπη Παπαδημητρίου, ο οποίος στη διάρκεια συνέντευξης στον «ΣΚΑΪ» είπε ότι τα τηλέφωνά μας παρακολουθούνται από Έλληνες, Τούρκους, Ρώσους και λοιπούς.

Εμείς στο ΠΑΣΟΚ - ΚΙΝΑΛ αναρωτιόμαστε αν η Κυβέρνηση της Νέας Δημοκρατίας και ο Πρωθυπουργός συμφωνούν μαζί του ότι η Ελλάδα είναι ξέφραγο αμπέλι. Από την αγωνία τους ίσως -η Νέα Δημοκρατία- να υποβαθμίσουν το θέμα, ο κύριος Βουλευτής παραγνωρίζει ότι ελέγχθηκαν τα κινητά τηλέφωνα περισσοτέρων των διακοσίων Βουλευτών καθώς και των συνεργατών τους και η μόνη περίπτωση απόπειρας παγίδευσης που εντοπίστηκε ήταν του κινητού του Νίκου Ανδρουλάκη.

Εμείς ως ΠΑΣΟΚ - ΚΙΝΑΛ θα επιμείνουμε να υπερασπιζόμαστε τη δημοκρατία και τη διαφάνεια. Εξαρχής, όμως, δύο ζητήματα τίθενται. Ανέχεται η Κυβέρνηση και άρα αποδέχεται την παρακολούθηση των τηλεφώνων, την οποία γνωρίζει ο κ. Παπαδητρίου; Το γνωρίζει αυτό η Κυβέρνηση και τι κάνει;

Η απάντηση έπρεπε να έχει δοθεί νωρίς. Αύριο συγκροτείται η Επιτροπή Θεσμών και Διαφάνειας, μετά από αίτημα της Κοινοβουλευτικής Ομάδας του ΠΑΣΟΚ, όχι με πρωτοβουλία της Κυβέρνησης αλλά μετά από αίτημα της Κοινοβουλευτικής Ομάδας του ΠΑΣΟΚ. Αναμένουμε, λοιπόν, να δούμε αν αυτή η αδράνεια της Κυβέρνησης για κάποιες ημέρες θα έχει κάποιο αποτέλεσμα. Θα μας απαντήσει για ποιον λόγο γνωρίζει ο Βουλευτής και γνωρίζει και η Κυβέρνηση ότι γίνονται παρακολουθήσεις και αδρανούν τόσο καιρό, σε σχέση με τη συμπεριφορά και τα ατομικά δικαιώματα των Ελλήνων πολιτών;

Κύριε Πρόεδρε, ο κακός τρόπος που νομοθετεί η Κυβέρνηση είναι πλέον γνωστός και το υπό συζήτηση νομοσχέδιο δεν πρωτοτυπεί κατ’ ουδέναν τρόπο, όπως, επίσης, δεν πρωτοτυπεί και ως προς την ουσία των διατάξεων, που επίσης είναι εξαιρετικότατα προβληματικές. Από πού να ξεκινήσει ο καθένας συνάδελφος και πού να σταματήσει την κριτική του; Από τη συνεχή αλλαγή των κανόνων για τις περιβαλλοντικές αδειοδοτήσεις και τους ελέγχους; Από την κατάργηση των υφιστάμενων δεσμεύσεων των χρήσεων γης των περιοχών «NATURA 2000», που σε συνδυασμό με την κατάργηση των περιορισμών στην ένταξη της τουριστικής ανάπτυξης, οδηγεί δυστυχώς στη συνολική υποβάθμιση των περιοχών αυτών, από περιοχές ιδιαίτερου φυσικού κάλους.

Από πού; Από τις απευθείας αναθέσεις της Κυβέρνησης; Από τη διάταξη, η οποία προβλέπει ότι η «ΛΑΡΚΟ» -άρθρο 21 του ν.4664/2020- εξακολουθεί να αναλαμβάνει την κάλυψη αστικής ευθύνης -που είναι η πολιτική διαχείριση- και υποχρεώσεων έναντι της διοίκησης και των συλλογικών οργάνων διοίκησης, συμπεριλαμβανομένων και του ειδικού διαχειριστή καθώς και των στελεχών και των εργαζομένων τους κατά τη διάρκεια της συνεχούς διαχείρισης;

Πότε, κυρίες και κύριοι συνάδελφοι; Πότε, κυρίες και κύριοι, θα μας απαντήσει ο αρμόδιος Υπουργός εδώ; Δεν υπάρχει. Πότε; Την ώρα που απολύονται εργαζόμενοι; Απολύονται χθες και σήμερα. Χίλιες διακόσιες απολύσεις, χίλια διακόσια ΑΦΜ εκτός, δεκατέσσερις χιλιάδες ΑΦΜ εκτός διαδικασίας και η Κυβέρνηση σφυρίζει αδιάφορα. Με απόφασή της απολύονται. Και τι λέει η Κυβέρνηση; Θα επαναπροσληφθούν με μηνιαίες συμβάσεις ορισμένου χρόνου μέχρι τέλος του χρόνου και θα σταματήσει παντελώς βεβαίως και για άγνωστο χρονικό διάστημα η παραγωγική διαδικασία της «ΛΑΡΚΟ», χωρίς να προσδιορίζει την επόμενη μέρα και την εταιρεία και για τους εργαζόμενους.

Αλήθεια, αυτό το συγκεκριμένο άρθρο με την τροποποίηση του 118, κυρίες και κύριοι συνάδελφοι, και κυρία Υπουργέ της Παιδείας ως νομικός, τι σημαίνει; Ότι δεν έχουν καμμία απολύτως ευθύνη ποινική, αστική, διοικητική;

Τροπολογία, το άρθρο 118 σήμερα, όταν γνωρίζουμε ότι η ειδική διαχείριση της «ΛΑΡΚΟ» με το άρθρο 21 του ν.4664 αναφέρεται πολύ συγκεκριμένα και τι λέει; Για την ευθύνη του ειδικού διαχειριστή και των υπ’ αυτού εξουσιοδοτημένων προσώπων εφαρμόζεται η παράγραφος 4 του άρθρου 69 του ν.4307/2014. Πάμε, λοιπόν, στον ν.4307/2014 και τι λέει; Λέει ότι ο ειδικός διαχειριστής ευθύνεται μόνο για δόλο και βαριά αμέλεια.

Και ερωτώ, από τον δόλο και τη βαριά αμέλεια από το 2014 τι μεσολάβησε και ερχόμαστε το 2022 τώρα με συγκεκριμένη διάταξη και να μην υπάρχει καμμία, μα καμμία ευθύνη; Ξεχάστηκε και ο δόλος και η βαριά αμέλεια; Δηλαδή τι θα γίνει; Πού πάει αυτή η κατάσταση και η συμπεριφορά της Κυβέρνησης με αυτόν τον τρόπο, είναι απορίας άξιο.

Και να πω και κάτι, κυρίες και κύριοι συνάδελφοι; Ο νόμος που τίθεται υπό ειδική διαχείριση η «ΛΑΡΚΟ» αναφέρει σε ευθύνη του διαχειριστή της ειδικής διαχείρισης τι; Να προχωρήσει σε τέτοιον τρόπο λειτουργίας της «ΛΑΡΚΟ» για να έχουμε μεγιστοποίηση του τιμήματος μεταβίβασης, οπότε ο ειδικός διαχειριστής δύναται να αιτείται την έκδοση ανανέωσης διοικητικών αδειών, κ.λπ.. Η μεγιστοποίηση, λοιπόν, της «ΛΑΡΚΟ» είναι με το να κλείσουν οι τσιμινιέρες, να απολυθεί το προσωπικό; Προφανώς όχι. Υπάρχουν ευθύνες; Προφανώς ναι. Αυτά θέλει να αποτρέψει η Κυβέρνηση; Προφανέστατα. Και φτάσαμε τον δόλο και τη βαριά αμέλεια να τα σβήνουμε και να μην υπάρχει καμμία, μα καμμία ευθύνη. Πού ακούστηκε αστικός κώδικας; Τι να πούμε; Δηλαδή στις νομικές σχολές τι θα διδάξουμε με αυτήν εδώ την τροπολογία που φέρνει η Κυβέρνηση; Τι θα πούμε, κύριε Υπουργέ; Δεν μπορούμε να μιλήσουμε. Εκφεύγουμε και του ειρμού του λόγου μας. Αυτές είναι οι μεθοδολογίες και οι μεθοδεύσεις της Κυβέρνησης.

Και να πούμε και κάτι ακόμα; Πού είναι η ευθύνη της συγκυβέρνησης όταν έχουμε συνταξιούχους της «ΛΑΡΚΟ» και τους αγνοεί πλήρως η Κυβέρνηση; Τους αγνοεί πλήρως όταν οφείλει η διαχείριση αυτή της «ΛΑΡΚΟ» να πληρώσει, όταν δεν έχει δώσει δραχμή, όταν αυτοί οι άνθρωποι είναι στο έλεος του θεού και δεν ασχολείται κανένας. Αυτά φεύγουν, λοιπόν, με αυτή την τροπολογία, με αυτό το περίφημο άρθρο, κύριε Πρόεδρε, δυστυχώς όπως έρχεστε και εισάγετε 118 του σημερινού νομοσχεδίου; Είναι κατάπτυστο και έπρεπε χθες να αποσυρθεί, όχι να συζητηθεί, να αποσυρθεί.

Πέραν τούτου, κυρίες και κύριοι συνάδελφοι, οι προβληματικές διατάξεις τού υπό συζήτηση νομοσχεδίου είναι και άλλες. Ωστόσο μακράν οι πιο αδιανόητες είναι οι διατάξεις με τις οποίες η Κυβέρνηση παρακάμπτει τις αποφάσεις του Συμβουλίου Επικρατείας. Να μην το πούμε; Να το αφήσουμε έτσι; Εδώ και πέντε μήνες το Υπουργείο Οικονομικών και το Υπερταμείο ΕΕΣΥΠ, που κατέχει την πλειοψηφία του μετοχικού κεφαλαίου των δύο δημοσίων εταιρειών ύδρευσης και αποχέτευσης αρνούνται -επαναλαμβάνω, αρνούνται- να συμμορφωθούν στις αποφάσεις 190 και 191 του 2022 της ολομέλειας του Συμβουλίου Επικρατείας που διέταξε σαφώς την επιστροφή των μετοχών στο δημόσιο.

Και τι κάνει ακριβώς τώρα η Κυβέρνηση; Όχι με έναν νόμο και ένα άρθρο, αλλά με δύο άρθρα, το 119 και το 120 σε έναν νόμο, σε ένα νομοσχέδιο παρακάμπτει τις αποφάσεις του Συμβουλίου Επικρατείας, προβλέποντας ότι η μεταβίβαση προς την ΕΕΣΥΠ των μετοχών των εταιρειών ΕΥΔΑΠ και ΕΥΑΘ, κυριότητας του ελληνικού δημοσίου, θεωρείται από θέση ισχύος του παρόντος σύννομη και ισχυρή, όπως όλες οι συνέπειες. Αλήθεια; Τι άλλη τροποποίηση θα γίνει; Δηλαδή θα ξεχάσουμε και τα βασικά θέματα που γνωρίζουμε στον τρόπο νομοθέτησης. Τι άλλο θα ακούσουμε εδώ; Τι άλλον τρόπο νομοθέτησης θα μεθοδεύσει αυτή η Κυβέρνηση, προκειμένου να το μεταχειριστεί και να μετέλθει τον σκοπό που θέλει; Και ποιον σκοπό; Ας αποκαλυφθείτε κάποτε. Ας πείτε τι κρύβετε, τι φωτογραφίζετε, να το ξέρουμε, να ξεκαθαρίσουμε άπαξ διά παντός, αλλά να γνωρίζει και ο ελληνικός λαός τι θέλει να κάνει η Κυβέρνηση.

Κύριε Πρόεδρε, η απόφαση της Κυβέρνησης να μην προσαρμοστεί στις αποφάσεις του Συμβουλίου της Επικρατείας για την αντισυνταγματικότητα της μεταβίβασης των μετοχών της ΕΥΔΑΠ και της ΕΥΑΘ στο Υπερταμείο αναδεικνύει υποκριτική στάση που έχει επιδείξει ως αξιωματική αντιπολίτευση -το επαναλαμβάνω υποκριτική στάση ως αξιωματική αντιπολίτευση- η νυν Κυβέρνηση στο θέμα του Υπερταμείου που τελικά όχι μόνο διατηρήθηκε αλώβητο αλλά του έδωσαν και πρόσθετες αρμοδιότητες.

Και η Κυβέρνηση της Νέας Δημοκρατίας που καταψήφισε τα άρθρα 184 έως 214 του ν.4389/2016 για τη δημιουργία του Υπερταμείου, ζητώντας τότε μάλιστα να γίνει ονομαστική ψηφοφορία για τα άρθρα, τι έκανε από την ώρα που ανέλαβε τα ηνία της διακυβέρνησης;

Πρώτον, μεθόδευσε μέσω του Ταμείου Χρηματοπιστωτικής Σταθερότητας την περαιτέρω απαξίωση της δημόσιας συμμετοχής στις τράπεζες με τη μεγαλύτερη ζημιά να πραγματοποιείται μετά από τη σκανδαλώδη ανακεφαλαιοποίηση της Τράπεζας Πειραιώς.

Δεύτερον, φρόντισε να μην επιστραφούν στο δημόσιο μια σειρά από τα δέκα χιλιάδες εκατόν δεκαεννέα ακίνητα, τα οποία είχαν μεταφερθεί προς το Υπερταμείο και το Σ.τ.Ε. έκρινε απαράδεκτα.

Τρίτον, έσπευσε να αυξήσει τα ανώτατα όρια αμοιβών των προέδρων, διευθυνόντων και εντεταλμένων συμβούλων δημόσιων επιχειρήσεων που έχουν μεταβιβαστεί στο Υπερταμείο.

Τέταρτον, αύξησε το έργο του Υπερταμείου υπάγοντας την εταιρεία «Συμμετοχές 5G Ανώνυμη Εταιρεία» και το Ταμείο «Φαιστός».

Έκτον, αύξησε το έργο του Υπερταμείου χαρίζοντας σε αυτό μέσω του ΤΑΙΠΕΔ την ωρίμανση συμβάσεων στρατηγικής σημασίας που θα χρηματοδοτηθούν από το Ταμείο Ανάκαμψης και Ανθεκτικότητας.

Και, έβδομον, φυσικά την εποχή της διαβούλευσης και των open data το Υπερταμείο, κυρίες και κύριοι συνάδελφοι, λειτουργεί με τη χαμηλότερη δυνατή διαφάνεια και λογοδοσία. Το ανέχεστε; Τα συμπεράσματα δικά σας, αλλά είναι και συμπεράσματα του ελληνικού λαού.

Κύριε Πρόεδρε σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο Υπουργός Ναυτιλίας και Νησιωτικής Πολιτικής κ. Πλακιωτάκης

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Πολύ σύντομα, κύριε Πρόεδρε, θα αναφερθώ στα άρθρα 133 έως 139 του νομοσχεδίου. Είναι διατάξεις που ενσωματώνονται στο σχέδιο νόμου του Υπουργείου Περιβάλλοντος και Ενέργειας για να επιλύσουν άμεσα και επείγοντα ζητήματα του Υπουργείου.

Συγκεκριμένα, με το άρθρο 133 ρυθμίζονται διαδικαστικά θέματα των στελεχών του Λιμενικού Σώματος Ελληνικής Ακτοφυλακής για τις μεταθέσεις του εξωτερικού, δηλαδή στα προξενικά λιμεναρχεία, στη μόνιμη αντιπροσωπεία της Ελλάδας στην Ευρωπαϊκή Ένωση και στους διεθνείς οργανισμούς.

Με το άρθρο 134 παρατείνονται με αίτησή τους και με το ίδιο αντάλλαγμα οι συμβάσεις παραχώρησης στη χερσαία ζώνη λιμένα μέχρι δύο χρόνια επιχειρήσεων που είτε βρέθηκαν σε αναστολή λειτουργίας είτε χαρακτηρίστηκαν ως πληττόμενες λόγω του κορωνοϊού. Αυτό το μέτρο βέβαια αφορά στις συμβάσεις που συνήφθησαν πριν την 13η Μαρτίου του 2020, δηλαδή προ του κορωνοϊού και όπως αντιλαμβάνεστε αλλοιώθηκε ο οικονομικός προγραμματισμός αυτών των επιχειρήσεων.

Στο άρθρο 135 επανέρχεται η περσινή ρύθμιση για την επέκταση των παραχωρημένων χώρων σε χερσαία ζώνη λιμένα για τα καταστήματα υγειονομικού ενδιαφέροντος άνευ επιπλέον ανταλλάγματος για λόγους προστασίας από τον κορωνοϊό.

Με το άρθρο 136 ρυθμίζεται το κενό που υπήρχε μέχρι σήμερα στην απουσία δυνατότητας παραχώρησης θαλάσσιας λιμενικής ζώνης με αντάλλαγμα σε ιδιώτες. Αυτό κυρίως γίνεται για την ολοκλήρωση των διαδικασιών για την ίδρυση των υδατοδρομίων.

Με το άρθρο 137 δίδεται παράταση έως 30-10-2022 στην ολοκλήρωση των μετατάξεων του προσωπικού της ΟΛΠ και της ΟΛΘ στο δημόσιο και τους ΟΤΑ που έληξε στις 30-6-2022.

Με το άρθρο 138 η εφαρμογή του νέου συστήματος επιβολής κυρώσεων για τις παραβάσεις των γενικών και ειδικών κανονισμών λιμένα αρχίζει από την 1η Νοεμβρίου που ξεκινάει και η ψηφιοποίηση της σχετικής διαδικασίας.

Και, τέλος, με το άρθρο 139 εξασφαλίζεται η αναγκαία μεταβατικότητα και αναδρομικότητα προκειμένου οι ενδιαφερόμενοι να προσαρμοστούν στις αλλαγές που επέφερε το άρθρο 11 του ν.4926/2022.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Υπουργέ.

Τον λόγο έχει η Υπουργός Παιδείας και Θρησκευμάτων κ. Κεραμέως, η οποία έχει ζητήσει παραπάνω χρόνο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Έχω ζητήσει παραπάνω χρόνο, κύριε Πρόεδρε, γιατί θα ήθελα να τοποθετηθώ στις διατάξεις του νομοσχεδίου που αφορούν στη δημιουργία ενός σύγχρονου καθεστώτος μουφτειών και στην τροπολογία που έχει καταθέσει το Υπουργείο Παιδείας και Θρησκευμάτων.

Κυρίες και κύριοι, μέσα στο νομοσχέδιο το οποίο είναι υπό συζήτηση σήμερα στην Ολομέλεια είναι και διατάξεις που προβλέπουν τη δημιουργία ενός σύγχρονου καθεστώτος μουφτειών, ένα πλαίσιο το οποίο προκύπτει από το πόρισμα της Διακομματικής Επιτροπής της Βουλής, ένα πλαίσιο το οποίο λαμβάνει υπ’ όψιν συνταγματικές επιταγές, διεθνείς υποχρεώσεις της χώρας μας, τη Συνθήκη της Λωζάννης, την ευρωπαϊκή σύμβαση δικαιωμάτων του ανθρώπου, τη νομολογία του Συμβουλίου της Επικρατείας και του Ευρωπαϊκού Δικαστηρίου Δικαιωμάτων του Ανθρώπου.

Είναι ρυθμίσεις που προβλέπουν ένα πλήρες πλαίσιο για την οργάνωση και λειτουργία της μουφτείας. Δίνεται έμφαση στο θεσμό της μουφτείας. Άρα έχουμε μια μετατόπιση από το πρόσωπο του μουφτή στον θεσμό της μουφτείας. Προβλέπεται ρητά η τριπλή ιδιότητα του μουφτή στη χώρα μας: θρησκευτικού λειτουργού, επικεφαλής δημόσιας υπηρεσίας και λειτουργού με δικαιοδοτικές αρμοδιότητες.

Προβλέπει, επίσης, την προστασία και σε ατομικό επίπεδο του κύρους των μουφτήδων και εμπεριέχονται και σημαντικές καινοτομίες σχετικά με τη διαδικασία επιλογής των μουφτήδων υπέρ της ευρύτερης δυνατής αποδοχής τους ως προσώπων αυξημένου κύρους με ιδιαίτερους δεσμούς με τους πολίτες που καλούνται να υπηρετούν.

Έρχομαι στην επεξεργασία των ρυθμίσεων από την αρμόδια επιτροπή και θα ήθελα να ευχαριστήσω πάρα πολύ. Στην επιτροπή έκανα ένα κάλεσμα προς όλα τα κόμματα της Βουλής για μια εθνική συνεννόηση σχετικά με τις ρυθμίσεις αυτές και με επιμέρους βελτιώσεις που μπορούν να επέλθουν στις ρυθμίσεις αυτές. Θα ήθελα, λοιπόν, να ευχαριστήσω γιατί πράγματι ακολούθησε πολύ εποικοδομητικός διάλογος και ήθελα να ενημερώσω και το Σώμα πού βρισκόμαστε σε σχέση με τον διάλογο αυτόν.

Το νομοσχέδιο χωρίζεται σε δύο μέρη. Το πρώτο μέρος αφορά την οργάνωση και λειτουργία του θεσμού των μουφτειών, ενώ το δεύτερο μέρος αφορά τον μουφτή.

Στο πρώτο μέρος, δηλαδή στα άρθρα 142 έως και 147, δεν έχει διατυπωθεί -αν δεν κάνω λάθος- καμμία διαφωνία από κανένα κόμμα. Επομένως θέλω να πιστεύω ότι όλες οι Κοινοβουλευτικές Ομάδες θα υπερψηφίσουν τα άρθρα αυτά.

Προτάθηκαν ορισμένες αλλαγές από το ΠΑΣΟΚ, το ΜέΡΑ25 και τον Μουφτή Κομοτηνής.

Η πρόταση του ΜέΡΑ25, κυρία Σακοράφα, σχετικά με τα αρχεία των μουφτειών και η πρόταση του ΠΑΣΟΚ, κυρία Κεφαλίδου, και του Μουφτή Κομοτηνής για τη δυνατότητα χρήσης της αραβικής γλώσσας στη σφραγίδα των μουφτειών, έχουν γίνει δεκτές και θα κατατεθούν οι σχετικές νομοθετικές βελτιώσεις.

Υπάρχουν και κάποιες άλλες προτάσεις που θα τις δούμε σε επίπεδο κανονιστικού πλαισίου πλέον -γιατί εκεί υπάγονται- στο πλαίσιο σύνταξης και του προεδρικού διατάγματος για την οργάνωση, τη λειτουργία και τη διάρθρωση των μουφτειών.

Έρχομαι τώρα στο δεύτερο μέρος, στο οποίο διατυπώθηκαν προτάσεις από τον ΣΥΡΙΖΑ, το ΠΑΣΟΚ, το ΜέΡΑ25, τον Μουφτή Διδυμοτείχου, Κομοτηνής και τον Πρόεδρο του Σωματείου Ιεροδιδασκάλων Ισλαμικής Θρησκείας.

Οι προτάσεις των μουφτήδων έχουν γίνει δεκτές και αυτές ενσωματώνονται στις νομοθετικές βελτιώσεις.

Ο ΣΥΡΙΖΑ και το ΠΑΣΟΚ πρότειναν αλλαγές στο άρθρο 165, ώστε τα προσόντα για τον υποψήφιο μουφτή να μην αυξηθούν, αλλά να παραμείνουν αυτά που αναφέρονται στον νόμο του 1991.

Ως Κυβέρνηση θεωρούμε λογικό ότι κάποιος προτού γίνει μουφτής, θα πρέπει να έχει διατελέσει ιμάμης και αυτή φαίνεται ότι είναι και η άποψη των μουφτήδων. Ωστόσο, στο πνεύμα σύγκλισης, προσθέτουμε μία μεταβατική διάταξη, ώστε για την πρώτη πενταετία από την εφαρμογή του νόμου να παραμείνουν ουσιαστικά σε ισχύ, κύριε Φάμελλε, τα προσόντα που προέβλεπε ο νόμος του ’91, για να μην αιφνιδιαστεί κανείς και νομίζω αυτό μας φέρνει και πιο κοντά στις επιμέρους προτάσεις που κάνετε.

Ο ΣΥΡΙΖΑ έχει ζητήσει αλλαγές και στο άρθρο 161, ειδικότερα, η συμβουλευτική επιτροπή να προτείνει τρία, τέσσερα πρόσωπα στον Υπουργό Παιδείας μεταξύ των οποίων να επιλέγει ο Υπουργός και να μην εξετάζει απλώς τα τυπικά προσόντα, αλλά να εκφέρει αξιολογική κρίση επί της επάρκειας των υποψηφίων. Άλλοι είπαν ότι η συμβουλευτική επιτροπή πρέπει να προτείνει υποχρεωτικά τρία, τέσσερα πρόσωπα, ώστε να μη βρεθούμε ενώπιον της περίπτωσης ενός μόνο υποψηφίου που θα αναγκάσει τον εκάστοτε Υπουργό να ορίσει μουφτή το συγκεκριμένο πρόσωπο.

Κυρίες και κύριοι συνάδελφοι, είναι γεγονός ότι το πνεύμα του νομοσχεδίου είναι φιλελεύθερο. Δεν θέλουμε –και το υπογραμμίζω- να περιορίσουμε ή να φαλκιδεύσουμε την κρίση της συμβουλευτικής επιτροπής, υποχρεώνοντάς την να προτείνει συγκεκριμένο αριθμό προσώπων.

Αφ’ ενός, δεν μπορούμε να γνωρίζουμε εκ των προτέρων τον συνολικό αριθμό των υποψηφίων για τη θέση του μουφτή. Άρα, δεν μπορούμε να πούμε έναν αριθμό ελάχιστων προτεινόμενων για τη θέση. Μπορεί οι υποψήφιοι να είναι δύο. Οπότε, ποιο το νόημα ο νόμος να υποχρεώνει τη συμβουλευτική επιτροπή να προτείνει τουλάχιστον τρία πρόσωπα; Μπορεί οι υποψήφιοι να είναι δέκα και ο νόμος να λέει να προτείνουν υποχρεωτικά τρία πρόσωπα στον Υπουργό. Όμως, η συμβουλευτική επιτροπή μπορεί να κρίνει ότι μόνο δύο από τους δέκα είναι επαρκείς. Τότε θα έχουμε το παράδοξο η συμβουλευτική επιτροπή να είναι εκ του νόμου υποχρεωμένη να προτείνει υποψηφίους που δεν θεωρεί επαρκείς.

Εμείς θέλουμε η συμβουλευτική επιτροπή να κρίνει την επάρκεια αυτών των υποψηφίων. Αυτό δεν μπορούμε να το ξέρουμε εκ των προτέρων ως νομοθετικό Σώμα για το πόσοι μπορεί να είναι αυτοί. Και θέλω να είμαι ξεκάθαρη. Η φιλοσοφία της διάταξης είναι να μεταφερθεί η ευθύνη της αξιολόγησης των υποψηφίων στη συμβουλευτική επιτροπή, ώστε οι ίδιοι οι μουσουλμάνοι, χωρίς καμμία κρατική παρέμβαση, να αποφανθούν για το ποιος ή ποιοι είναι επαρκείς.

Τώρα σχετικά με το τι κάνει, πράγματι, η συμβουλευτική επιτροπή, η επιτροπή αξιολογεί κάθε υποψήφιο για το αν είναι επαρκής ή όχι, δεν κοιτά μόνο τα τυπικά προσόντα, αν και όπως θα παρατηρήσετε οι διατάξεις περνούν ακριβώς την ευθύνη στην επιτροπή για την εξέταση και των τυπικών προσόντων και των κωλυμάτων ή ασυμβιβάστων. Αυτό, λοιπόν, έχει γίνει απολύτως συνειδητά, για να μην υπάρχει κρατική παρέμβαση, να μην εμπλέκεται το κράτος. Το έργο της επιτροπής, λοιπόν, είναι να προτείνει στον Υπουργό, χωρίς να αξιολογεί μεταξύ τους τους υποψηφίους που θεωρεί επαρκείς.

Ο κ. Κατρούγκαλος δήλωσε πρόσφατα ότι οι υποψήφιοι δεν είναι αναγκαίο και σκόπιμο να κατατάσσονται σε ιεραρχική σειρά αξιολόγησης, άρα δεν θεωρώ –εάν εκφράζει το ΣΥΡΙΖΑ- ότι υπάρχει ουσιαστική διαφωνία ως προς το έργο της επιτροπής. Η διαφωνία παραμένει μόνο στο ότι εμείς θεωρούμε ότι ούτε είναι τεχνικά εφικτό ούτε όμως και σκόπιμο ο νόμος να υποχρεώνει τη συμβουλευτική επιτροπή να επιλέγει συγκεκριμένο αριθμό ατόμων.

Τώρα, εάν η φράση, κύριε Φάμελλε, «χωρίς συγκριτική αξιολόγηση» δημιουργεί κάποια σύγχυση ως προς το έργο της συμβουλευτικής επιτροπής, μπορούμε είτε να την αντικαταστήσουμε με τη φράση «χωρίς ιεραρχική κατάταξη μεταξύ τους» είτε να τη διαγράψουμε τελείως. Ευελπιστώ να συμφωνήσουμε με τον ΣΥΡΙΖΑ και σε αυτό το σημείο. Ευχαρίστως να το δούμε αυτό και κατ’ ιδίαν.

Τώρα, ως προς τις αλλαγές που έχουν ζητηθεί από τον ΣΥΡΙΖΑ, το ΠΑΣΟΚ και το ΜέΡΑ25 στο άρθρο 158, που αφορά στη συμβουλευτική επιτροπή, το ΠΑΣΟΚ και το ΜέΡΑ25 έθεσαν θέμα συμμετοχής γυναικών.

Η πρόταση γίνεται δεκτή, κυρία Σακοράφα και κυρία Κεφαλίδου, και θα προστεθεί η ακόλουθη φράση: «Για τη σύνθεση της συμβουλευτικής επιτροπής τηρείται η αρχή της κατά το δυνατόν μεγαλύτερης συμμετοχής των γυναικών». Πιστεύω ότι αυτό προσθέτει άλλο ένα πεδίο σύγκλισης και με το ΜέΡΑ25 και με το ΠΑΣΟΚ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Θα χρειαστώ λίγο χρόνο ακόμα, κύριε Πρόεδρε.

Ο ΣΥΡΙΖΑ έθεσε δύο θέματα, πρώτον, τη διεύρυνση της συμβουλευτικής επιτροπής με μεγαλύτερο αριθμό ιμάμηδων και, δεύτερον, είπε οι ιμάμηδες αυτοί να μην είναι εγγεγραμμένοι στο Μητρώο Θρησκευτικών Λειτουργών του νόμου του 2014. Για το θέμα αυτό έθεσε ορισμένα ερωτήματα και ο κ. Αρβανιτίδης, τα οποία θα τα απαντήσω αμέσως.

Να θυμίσω ότι η υποχρεωτικότητα της ένταξης των ιμάμηδων στο μητρώο έγινε υποχρεωτική με νόμο του ΣΥΡΙΖΑ. Είναι ο ν.4559/2018 και πολύ σωστά έγινε αυτό, διότι βασική λειτουργία του μητρώου είναι να λειτουργούν ως έγκυρη πηγή για τα ληξιαρχεία, ώστε να εγγράφουν τους θρησκευτικούς γάμους που τελούνται από νόμιμους θρησκευτικούς λειτουργούς.

Κυρίες και κύριοι συνάδελφοι, ο αριθμός «τριάντα τρία» της συμβουλευτικής επιτροπής δεν μπορεί να αυξηθεί και θα σας πω γιατί. Πρώτα απ’ όλα, γιατί έχει μια συμβολική σημασία για τους μουσουλμάνους, όπως εξήγησε στην επιτροπή ο ίδιος ο Πρόεδρος του σωματείου των ιεροδιδασκάλων, αλλά και γιατί η συμβουλευτική επιτροπή θα πρέπει να έχει έναν αριθμό μελών, ο οποίος να επιτρέπει από τεχνικής πλευράς την ανταλλαγή απόψεων, τη συζήτηση και την έκφραση γνώμης. Ήδη ο αριθμός «τριάντα τρία» καταλαβαίνετε είναι οριακός ως προς αυτή τη διάσταση.

Επιπλέον, η συμβουλευτική επιτροπή είναι μια θρησκευτική επιτροπή από πρόσωπα με συγκεκριμένες ιδιότητες που, κατά τεκμήριο, έχουν τις γνώσεις για να κρίνουν ποιος είναι επαρκής για τη θέση του μουφτή. Όμως, αυτές οι γνώσεις αφορούν στο κοράνι, στον ιερό μουσουλμανικό νόμο, στη μουσουλμανική παράδοση, την εν γένει θεολογική κατάρτιση και στο ήθος των υποψηφίων.

Όσον αφορά στο κοράνι, στο ιερό μουσουλμανικό νόμο και στη μουσουλμανική παράδοση, οι κατά τεκμήριο πλέον ικανοί να κρίνουν τον υποψήφιο είναι οι διδάσκοντες στην κατεύθυνση Μουσουλμανικών Σπουδών του Αριστοτέλειου Πανεπιστημίου Θεσσαλονίκης και στα μουσουλμανικά ιεροσπουδαστήρια, καθώς και οι επιφανείς θεολόγοι. Όλοι μαζί αυτοί -όλοι μαζί- είναι δώδεκα.

Η περαιτέρω μείωση, λοιπόν, του αριθμού τους θέτει σε διακινδύνευση την εκπλήρωση του όρου της «ιερονομικής ρήτρας» των μουφτήδων της Θράκης που εκδόθηκε το 2016, ότι πρέπει να υπάρχει συζήτηση μεταξύ των λογίων του Ισλάμ και του Υπουργού Παιδείας για τον υποψήφιο μουφτή. Αν για χάρη μιας εθνικής συνεννόησης θα πρέπει να αυξηθεί ο αριθμός των ιμάμηδων, θα μπορούσαμε κι αυτό να το εξετάσουμε και εφόσον ο ΣΥΡΙΖΑ καταθέσει μια συγκεκριμένη πρόταση για τη σύνθεση της επιτροπής.

Όμως, κυρίες και κύριοι συνάδελφοι, υπάρχει ένα σημείο, στο οποίο δεν υπάρχει κανένα περιθώριο αλλαγής πλεύσης. Είναι καθαρά εθνικό θέμα και αυτό πρέπει να είναι απολύτως σαφές σε όλους.

Το άρθρο 158 αναφέρει στην παράγραφο 4 ότι ο τοποτηρητής μουφτής συντάσσει τον κατάλογο των ιμάμηδων της οικείας μουφτείας, αν δεν έχει ολοκληρωθεί η εγγραφή των ιμάμηδων στο Μητρώο Θρησκευτικών Λειτουργών.

Στο άρθρο 151 προβλέπεται ότι ο μουφτής καταχωρίζει τους θρησκευτικούς λειτουργούς της μουσουλμανικής μειονότητας της Θράκης στο Μητρώο Θρησκευτικών Λειτουργών.

Συνεπώς, το θέμα που θέτει ο ΣΥΡΙΖΑ να μπορούν να μετέχουν ως υποψήφιοι για τη συμβουλευτική επιτροπή και όσοι δεν είναι εγγεγραμμένοι στο μητρώο, στο οποίο ο ίδιος κατέστησε υποχρεωτική την αναγραφή, έχει ήδη λυθεί. Δεν χρειάζεται καν άλλο μητρώο, αφού η σύνταξη του καταλόγου προβλέπεται στο άρθρο 158.

Ποια είναι τότε η διαφορά μας; Την εξηγώ με απλά λόγια. Και αν κάνω λάθος, παρακαλώ, κύριε Φάμελλε, να με διορθώσετε. Εμείς προτείνουμε ότι η εγγραφή στον κατάλογο πραγματοποιείται από τον μουφτή. Ο ΣΥΡΙΖΑ θέλει να παρακαμφθεί ο μουφτής. Για ευνόητους λόγους -δεν χρειάζεται να τοποθετηθώ περισσότερο- είναι πολύ σημαντικό, κατά τη γνώμη μας, να μην παρακαμφθεί ο μουφτής.

Πιστεύω ότι η πρόταση του ΣΥΡΙΖΑ εκκινεί από καλές προθέσεις και στοχεύει στο καλύτερο δυνατό αποτέλεσμα για τη χώρα και τη Θράκη. Άλλωστε, ο κ. Κατρούγκαλος -το λέω γιατί έκανε συγκεκριμένες δηλώσεις- κατέστησε σαφές ότι είναι απέναντι σε οποιαδήποτε παρέμβαση της Τουρκίας στα εσωτερικά της Θράκης και οποιαδήποτε προσπάθεια να οργανώσει μια παράλληλη διαδικασία εκλογής μουφτή. Ας είμαστε, όμως, ξεκάθαροι. Η παράκαμψη του μουφτή συνιστά ακύρωση του μουφτή και, μάλιστα, ακύρωση από το κράτος το οποίο τον έχει αναγνωρίσει.

Θέλω να πω και μια κουβέντα για τη διαβούλευση. Όπως ακούσατε στην επιτροπή από τους ίδιους τους μουσουλμάνους, στη διαβούλευση με την κοινότητα, όπως συμβαίνει και με άλλες θρησκευτικές κοινότητες, διαβουλευτήκαμε με τους θρησκευτικούς λειτουργούς αναλυτικά.

Και θα ήθελα, κλείνοντας, να συμφωνήσω απόλυτα με την κ. Κεφαλίδου, η οποία δήλωσε στην επιτροπή ότι σήμερα με τη στάση που θα κρατήσουμε όλοι όσοι εκπροσωπούμε τον ελληνικό λαό θα δώσουμε ένα ξεκάθαρο μήνυμα εθνικής και δημοκρατικής ενότητας.

Με σκοπό, λοιπόν, κυρίες και κύριοι συνάδελφοι –και κλείνω- να δώσουμε ακριβώς αυτό το μήνυμα, της εθνικής συνεννόησης και δημοκρατικής ενότητας, καλώ όλες τις πτέρυγες της Βουλής να υπερψηφίσουν τα άρθρα 142 έως 167, παραμερίζοντας επιμέρους μικρές διαφοροποιήσεις. Και χαίρομαι που σχεδόν όλα τα κόμματα της Βουλής συμμερίζονται, απ’ ό,τι φαίνεται, την ιδιαίτερη εθνική επιταγή της νομοθετικής αυτής πρωτοβουλίας.

Αν ο ΣΥΡΙΖΑ επιμένει στη διαφορετική επιλογή στρατηγικής, τουλάχιστον ας υπερψηφίσει όλα τα άλλα άρθρα στα οποία δεν έχει διατυπώσει διαφωνία –σημειωτέον, αρκετά από αυτά είναι διατάξεις του ΣΥΡΙΖΑ, που ο ΣΥΡΙΖΑ νομοθέτησε όταν ήταν κυβέρνηση- και ας καταψηφίσει τότε μόνο το άρθρο 158, όπου, όπως φαίνεται, δεν υπάρχει κοινός τόπος μεταξύ ΣΥΡΙΖΑ και όλων των λοιπών κομμάτων.

Κλείνω, λοιπόν, ευχαριστώντας πάρα πολύ όλα τα κόμματα και τους συναδέλφους για τη στάση τους στη συζήτηση για τα άρθρα περί μουφτειών. Όλοι, με αίσθημα και με αίσθηση της δημοκρατικής και πατριωτικής ευθύνης, ας ψηφίσουμε ό,τι κρίνουμε ότι είναι καλύτερο για τον τόπο.

Μια τελευταία κουβέντα για την τροπολογία, κύριε Πρόεδρε.

Πρόκειται για μία τροπολογία του Υπουργείου Παιδείας στην οποία περιλαμβάνονται ρυθμίσεις για την επιλογή διευθυντών, προϊσταμένων, προκειμένου να επισπευσθούν, ακριβώς, οι κρίσεις διευθυντών σχολείων και κάποιες νομοτεχνικές βελτιώσεις στον νόμο για τα πανεπιστήμια που είχαν ετοιμαστεί στη συζήτηση της Ολομέλειας, άρα προέκυψαν από τη συζήτηση της Ολομέλειας νομοτεχνικές βελτιώσεις και κάποιες ρυθμίσεις σχετικά με χρήσεις αιθουσών στα σχολεία.

Σας ευχαριστώ πάρα πολύ και ζητώ συγγνώμη, κύριε Πρόεδρε, για τον παραπάνω χρόνο.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Θα ήθελα να κάνω μία ερώτηση στην κ. Κεραμέως.

Κυρία Υπουργέ, κατ’ αρχάς οφείλω να πω ότι κατανοώ το πνεύμα του διαλόγου που αναπτύσσεται για τις μουφτείες. Σας είπα έτσι κι αλλιώς στην τοποθέτησή μου -νομίζω ότι ήταν περιττό να το επαναλάβετε και εσείς- ότι και εμείς θα κάνουμε ό,τι είναι δυνατόν για να μην υπάρχει καμμία παρέμβαση όσον αφορά στη χώρα μας και στην κοινότητα και στην κοινωνία συνολικά. Και δεν κάνω κανέναν διαχωρισμό, γιατί εμείς έτσι αντιμετωπίζουμε -και ελπίζω ότι αυτές τις αξίες μοιράζεστε στο επίπεδο των δικαιωμάτων των πολιτών- όλους τους συμπολίτες μας.

Ήθελα, όμως, να σας κάνω μία ερώτηση για την τροπολογία, η οποία αντιστοιχεί στη συζήτηση που γίνεται σήμερα.

Η κ. Κεραμέως φέρνει σήμερα, ως Υπουργός Παιδείας, όχι προσωπικά, μία τροπολογία -χθες το βράδυ ουσιαστικά την έφερε- η οποία, αν δεν κάνω λάθος, τροποποιεί τον πρόσφατο νόμο για τα πανεπιστήμια σε πάρα πολλά σημεία. Και αναφέρομαι, κυρία Κεραμέως, σε σημεία που τα γνωρίζετε και εσείς πιθανόν καλύτερα από εμένα -προσπαθώ να τα παρακολουθήσω κι εγώ στη δημόσια συζήτηση, αλλά και στο κείμενο εδώ- που έχουν να κάνουν με θέματα αναπλήρωσης πρύτανη, με θέματα διατάξεων για διευθυντές, ακόμα και με την εκπροσώπηση των φοιτητών. Έτσι, βλέπω πολύ πρόχειρα ότι έχουμε τουλάχιστον έντεκα διατάξεις που τροποποιούν τον νόμο που ψηφίστηκε πριν από μία εβδομάδα.

Και ήθελα να σας ρωτήσω. Αυτό είναι το μοντέλο αριστείας που προτείνετε στη νέα γενιά της χώρας; Αυτή είναι η αριστεία για τη Νέα Δημοκρατία; Να φέρνετε τόσες τροπολογίες μία βδομάδα μετά από την ψήφιση του νόμου;

Περνάω στο δεύτερο ουσιαστικό ζήτημα. Και το πρώτο ουσιαστικό είναι, πολιτικά είναι πάρα πολύ ουσιαστικό. Δεν το υποτιμώ το θέμα της κοινοβουλευτικής ασυνέπειας και της ανεπάρκειας ταυτόχρονα.

Ήθελα να ρωτήσω ποια σκοπιμότητα σας οδηγεί στην αλλαγή των τοπικών συμβουλίων επιλογής. Βλέπουμε όλοι ότι καταργείτε, πετάτε έξω ουσιαστικά, τους συμβούλους και επιλέγετε τους διευθυντές των προϊσταμένων στα μέλη του συμβουλίου, κάτι το οποίο είναι μια εκκρεμότητα που σας χαρακτηρίζει ως Κυβέρνηση τρία χρόνια.

Και υπάρχει ένα ερώτημα στο Κοινοβούλιο. Τρία χρόνια δεν μπορούσατε να λύσετε το θέμα αυτό, με βάση τη δική σας ανάγνωση; Γιατί γνωρίζω ότι είχατε και μια τροπολογία -αν δεν κάνω λάθος, τώρα αυτό έψαχνα να βρω- στη συζήτηση του νομοσχεδίου για την ιδιωτική εκπαίδευση που είχατε κάνει για το ζήτημα των διευθυντών τότε. Υπήρχαν σύμβουλοι που είχαν επιλεγεί με διαφανή και αξιοκρατικά κριτήρια, οι οποίοι υπηρετούσαν με παράταση θητείας και έχετε πέσει τρία χρόνια έξω στις επιλογές σας και στις προβλέψεις σας και έρχεστε σήμερα να κάνετε μια «πυροσβεστική» διάταξη, που πρακτικά λέει «συγγνώμη, δεν τα καταφέραμε, δεν έχουμε συμβούλια επιλογής και δεν μπορούμε να προχωρήσουμε με διαφάνεια και αξιοκρατία».

Υπάρχει, λοιπόν, ένα ερώτημα. Τρία χρόνια τι κάνατε; Κυρία Κεραμέως, είναι πραγματικό το θέμα και είναι «επί τον τύπον των ήλων». Έρχεστε με τροπολογία να πείτε ότι πολύ απλά «αποτύχαμε».

Ευχαριστώ πολύ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Έχετε για δύο λεπτά τον λόγο, κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πάρα πολύ τον κύριο συνάδελφο για την ευκαιρία που μου δίνει να απαντήσω σε αυτό το πολύ ενδιαφέρον ερώτημα.

Θα ξεκινήσω από το τέλος, για το τι κάναμε τρία χρόνια. Θα σας πω, κύριε Φάμελλε, τι κάναμε τρία χρόνια. Τρία χρόνια έχουμε υλοποιήσει το νηπιαγωγείο από την ηλικία των τεσσάρων χρόνων. Έχουμε βάλει αγγλικά στο νηπιαγωγείο. Έχουμε κάνει είκοσι πέντε χιλιάδες μόνιμους διορισμούς στην εκπαίδευση, όταν για δώδεκα χρόνια δεν είχε γίνει ούτε ένας. Έχουμε αλλάξει εκατό εξήντα έξι νέα προγράμματα σπουδών. Έχουμε κάνει οριζόντιες επιμορφώσεις. Έχουμε κάνει αξιολόγηση σε τρία επίπεδα, σχολικής μονάδας, εκπαιδευτικών και ελληνική PISA. Έχουμε προβλέψει ειδικές ρυθμίσεις για την ελάχιστη βάση εισαγωγής. Έχουμε προβλέψει συγκεκριμένες ρυθμίσεις για την αξιολόγηση των πανεπιστημίων μας. Έχουμε νομοθετήσει ένα πλήρες νέο πλαίσιο επαγγελματικής εκπαίδευσης και κατάρτισης. Να συνεχίσω; Αυτά κάνουμε τρία χρόνια, κύριε Φάμελλε.

Επειδή αναφέρεστε στις κρίσεις στελεχών, ναι, ψηφίσαμε και έναν νέο νόμο για τις κρίσεις στελεχών. Ήδη ολοκληρώθηκαν οι κρίσεις εκατό δεκαέξι διευθυντών εκπαίδευσης. Ολοκληρώνονται οι κρίσεις για εκατοντάδες συμβούλους εκπαίδευσης και ακολουθούν οι διευθυντές σχολείων. Και ναι, για να μη χαθεί χρόνος, θεωρούμε πολύ σημαντικό να γίνουν οι απαραίτητες βελτιώσεις για να επισπευσθεί η επιλογή των διευθυντών σχολείων. Θέλω να πιστεύω ότι και εσείς θέλετε να γίνουν κρίσεις στους διευθυντές σχολείων, οι οποίοι είναι πάνω από δεκατέσσερις χιλιάδες.

Έρχομαι στο πρώτο ερώτημα σας, σχετικά με την τροπολογία για τα πανεπιστήμια. Νομίζω, κύριε Φάμελλε, ότι το είχατε ετοιμάσει προτού μιλήσω. Διότι στην ομιλία μου αναφέρθηκα συγκεκριμένα. Δεν ήσασταν, δυστυχώς. Και το λέω με λύπη.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΧΑΡΑΛΑΜΠΟΣ ΑΘΑΝΑΣΙΟΥ**)

**ΣΩΚΡΑΤΗΣ ΦΑΜΕΛΛΟΣ:** Άκουσα την ομιλία σας.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Άλλο θέλω να πω. Δεν ήσασταν, δυστυχώς, στην ψήφιση του νομοσχεδίου για τα πανεπιστήμια. Και δεν ήσασταν, γιατί ο ΣΥΡΙΖΑ επέλεξε να αποχωρήσει για να μην ψηφίσει εννέα στα δέκα άρθρα με τα οποία ήσασταν σύμφωνοι και το είχατε δηλώσει και στην επιτροπή. Εάν ήσασταν εδώ, θα βλέπατε ότι μέχρι το τελευταίο λεπτό κατατίθεντο νομοτεχνικές προτάσεις από συναδέλφους. Γι’ αυτόν ακριβώς τον λόγο -και το είπα στην ομιλία- θεωρούμε πολύ σημαντικό οι νομοτεχνικές βελτιώσεις να ενσωματωθούν. Εγώ το είπα ξεκάθαρα. Υπήρξε ένας σημαντικός αριθμός νομοθετικών προτάσεων και το θεωρώ πολύ σημαντικό για την ποιότητα του διαλόγου που αναπτύσσεται. Μέχρι το τελευταίο λεπτό ερχόντουσαν νομοθετικές προτάσεις για βελτιώσεις. Αυτές ενσωματώσαμε. Οι βελτιώσεις, λοιπόν, που καταθέσαμε είναι οι νομοτεχνικές βελτιώσεις οι οποίες συζητήθηκαν στο πλαίσιο του διαλόγου στο νομοσχέδιο αυτό.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα από το Κομμουνιστικό Κόμμα Ελλάδας ο κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Το νομοσχέδιο που συζητάμε σε ό,τι αφορά στις διατάξεις για το περιβάλλον είναι η συνέχεια του ν.4685 του 2020 του νόμου Χατζηδάκη -και εδώ έχει διαπρέψει, πέρα από το Υπουργείο Εργασίας- που κατεδάφισε ό,τι «ερείπια» άφησε στο πέρασμά του ο ΣΥΡΙΖΑ σχετικά με τη νομική προστασία του περιβάλλοντος.

Το νομοσχέδιο αυτό έρχεται να ξεθεμελιώσει ό,τι εμπόδιζε, έστω και κατ’ ελάχιστον, την ασύδοτη δράση του κεφαλαίου για την εκμετάλλευση και εξάντληση των περιβαλλοντικών πόρων στο σύνολό τους, με κυρίαρχο κριτήριο τα κέρδη μιας δράκας επιχειρηματικών ομίλων σε βάρος της ποιότητας ζωής της εργατικής τάξης και των λαϊκών στρωμάτων, με ό,τι περιεχόμενο έχει πλέον απομείνει στον όρο αυτό.

Θυσιάζονται δασικά οικοσυστήματα, προστατευόμενες περιοχές, γεωργικές παραγωγικές εκτάσεις, θαλάσσιες περιοχές για τα υπεράκτια αιολικά πάρκα στο όνομα της καθαρής ενέργειας, της κλιματικής ουδετερότητας. Στο όνομα των αναπλάσεων και των επενδύσεων θυσιάζονται και οι τελευταίοι εναπομείναντες ελεύθεροι χώροι. Αυτή η πολιτική αποτελεί και την εύφλεκτη ύλη των μεγάλων καταστροφών όλες αυτές τις ημέρες στη χώρα μας.

Οι ρυθμίσεις του νομοσχεδίου επιδιώκουν να επιταχύνουν την υλοποίηση των στόχων της πράσινης μετάβασης της ευρωπαϊκής Πράσινης Συμφωνίας και της στρατηγικής της Ευρωπαϊκής Ένωσης για την κλιματική αλλαγή, τις ΑΠΕ. Πρόκειται για μια πολιτική που οδηγεί σε πανάκριβο ηλεκτρικό ρεύμα, σε αύξηση των δημοτικών τελών, των χαρατσιών και σε νέες επιβαρύνσεις της λαϊκής οικογένειας από την αναγκαστική αλλαγή εξοπλισμού σε τομείς της καθημερινής ζωής, σε μια περίοδο, μάλιστα, που έχετε οδηγήσει έναν στους πέντε ανθρώπους να ζει στην απόλυτη φτώχεια, που τα εισοδήματα των λαϊκών οικογενειών έχουν καταρρεύσει.

Το πόσο φιλολαϊκή είναι η πράσινη μετάβαση φαίνεται από τη διεύρυνση της ενεργειακής φτώχειας που βιώνει ο λαός, που καίγεται στον καύσωνα και σκέφτεται να ανάψει το κλιματιστικό, γιατί δεν μπορεί να πληρώσει τους ασύλληπτους λογαριασμούς που του έρχονται.

Αυτό που κάνετε είναι να οδηγείτε σε θυσίες τις κοινωνικές και λαϊκές ανάγκες στον βωμό του κέρδους και σε περαιτέρω υποβάθμιση της ζωής και της υγείας του λαού, σε υποβάθμιση του περιβάλλοντος.

Στο παρόν νομοσχέδιο υπάρχουν διάφορες άλλες ρυθμίσεις. Με το άρθρο 118 έρχεται να θωρακίσει η Κυβέρνηση τη διορισμένη διοίκηση της «ΛΑΡΚΟ» για να κάνει τη βρόμικη δουλειά, να υλοποιήσει την εγκληματική πολιτική στην εταιρεία. Προβλέπεται ότι τα μέλη του διοικητικού συμβουλίου ή άλλου συλλογικού οργάνου διοίκησης της υπό ειδικής διαχείρισης εταιρείας δυνάμει του ν.4664/2020, συμπεριλαμβανομένου και του ειδικού διαχειριστή ή οι μέτοχοι, τα μέλη αυτών των διοικητικών συμβουλίων, δεν υπέχουν καμμία ευθύνη –έτσι λέει το άρθρο- ποινική, αστική, διοικητική ή άλλη κατά την άσκηση των καθηκόντων τους ή δικαιωμάτων τους που αφορούν στη διαδικασία αποκρατικοποίησης ή στην αξιοποίηση επιμέρους περιουσιακών στοιχείων της ως άνω εταιρείας ή στην υπαγωγή της σε λύση και εκκαθάριση ή σε πτωχευτική και προπτωχευτική διαδικασία. Δεν υπέχουν ποινική, αστική, διοικητική ή άλλη ευθύνη και δεν λαμβάνονται ατομικά, διοικητικά μέτρα αναγκαστικής εκτέλεσης κατά αυτών για χρέη της εταιρείας, ανεξαρτήτως του χρόνου γενέσεως ή βεβαιώσεως αυτών. Την απαλλάσσει από κάθε ευθύνη, ακόμα και από την καταβολή των αποζημιώσεων που διεκδικούν οι οικογένειες των νεκρών εργατών, που την ευθύνη δεν θα την έχει το δημόσιο που διορίζει τη διοίκηση που λειτουργεί τόσα χρόνια με ευθύνη του δημοσίου, αλλά η εταιρεία-«κουφάρι» που θα απομείνει.

Οι εργαζόμενοι της «ΛΑΡΚΟ» βρίσκονται «στο πόδι» για να αποτραπεί το «πλιάτσικο» που, όπως καταγγέλλουν, μεθοδεύει η Κυβέρνηση. Υπερασπίζονται τα περιουσιακά στοιχεία και την πρώτη ύλη, όπως τον γαιάνθρακα που επιχειρείται να αποσπαστεί από το εργοστάσιο στο πλαίσιο της εγκληματικής μεθόδευσης να σταματήσει η λειτουργία του.

Οι εργαζόμενοι της «ΛΑΡΚΟ» με την απεργιακή τους συγκέντρωση αύριο στις δέκα το πρωί στο Σύνταγμα διεκδικούν να παραμείνει η «ΛΑΡΚΟ» ενιαία και σε λειτουργία, να μην «παγώσουν οι τσιμινιέρες», κάτι που το κατοχυρώνουν και με την παρουσία τους στο εργοστάσιο. Απαιτούν το πρόγραμμα συντήρησης των παραγωγικών μονάδων να έχει συγκεκριμένο χρονοδιάγραμμα και να ορίζει σαφώς τον χρόνο έναρξης της παραγωγικής διαδικασίας. Απαιτούν καμμία δυσμενή μισθολογική μεταβολή στους εργαζόμενους και καμμία έξωση από τους οικισμούς. Όλα αυτά θα ακουστούν στεντόρεια αύριο στο συλλαλητήριο των εργαζομένων.

Επίσης, το άρθρο 30 αφορά στα ναυπηγεία Σκαραμαγκά και με τις ρυθμίσεις του διατίθενται ακόμα 10.300.000 ευρώ για τις τελευταίες εργασίες με νομική δέσμευση μέχρι και τον Σεπτέμβρη, προκειμένου να παραδοθούν τα υποβρύχια πριν από τη μεταβίβαση των ναυπηγείων στον νέο ιδιοκτήτη, τον Προκοπίου, και να αποδοθούν άμεσα οι χώροι που επισκευάζονταν τα υποβρύχια και να απολυθούν όλοι οι εργαζόμενοι.

Το έγκλημα συνεχίζεται. «ΛΑΡΚΟ», Σκαραμαγκάς, Ελευσίνα, η ίδια ιστορία. Οι εργαζόμενοι πληρώνουν τις αντεργατικές επιλογές της Κυβέρνησης, της Ευρωπαϊκής Ένωσης, του κεφαλαίου.

Η Κυβέρνηση με την υπουργική τροπολογία που κατέθεσε σήμερα με γενικό αριθμό 1403 και ειδικό 117 στο άρθρο 4 καταργεί την αρμοδιότητα του Ανώτατου Συμβουλίου Επιλογής Προσωπικού επί των διαδικασιών πρόσληψης προσωπικού στις ανώνυμες εταιρείες που δεν συμπεριλαμβάνονται στο μητρώο φορέων της γενικής κυβέρνησης. Η διοίκησή τους δεν ορίζεται από το ελληνικό δημόσιο και το ποσοστό συμμετοχής του ελληνικού δημοσίου είναι μικρότερο του 50%. Έτσι θωρακίζει τους επενδυτές, τους μετόχους στη «ΛΑΡΚΟ», στον Σκαραμαγκά, στην Ελευσίνα, στην ΕΥΔΑΠ, στην ΕΥΑΘ, στη ΔΕΗ, που είναι Α.Ε., από τη διεκδίκηση δημιουργίας νέων θέσεων εργασίας, για τις οποίες λέτε ότι ενδιαφέρεστε.

Προβάλλεται από την Κυβέρνηση και τα «παπαγαλάκια» της η διμερής συμφωνία του σωματείου εργαζομένων της Ελευσίνας με την ONEX και ότι δήθεν έχει συμφωνηθεί, εκτός των άλλων, η δημιουργία χιλίων τετρακοσίων θέσεων εργασίας και έχει κατατεθεί –λέτε- για έγκριση στο Υπουργείο Εργασίας.

Να, λοιπόν, η απάντηση της Κυβέρνησης όσον αφορά αυτή τη διμερή συμφωνία. Όμως, να ξέρετε ότι οι εργαζόμενοι δεν έχουν πει ακόμα την τελευταία λέξη. Θα τους βρίσκετε μπροστά κι εμείς θα κάνουμε ό,τι μπορούμε γι’ αυτό.

Τέλος, θα αναφερθώ στις δύο τροπολογίες που καταθέσαμε. Η μία αφορά στη μονιμοποίηση όλων των πενταετών, επταετών και εποχικών πυροσβεστών. Η άλλη είναι για την έκτακτη επιχορήγηση των ΟΤΑ για κάλυψη των δαπανών μισθοδοσίας και ασφαλιστικών εισφορών των εργαζομένων στα προγράμματα του ΟΑΕΔ.

Για την τροπολογία που αφορά στη μονιμοποίηση των πυροσβεστών τοποθετήθηκε ο ειδικός αγορητής του ΚΚΕ, αλλά και ο Γενικός Γραμματέας του ΚΚΕ. Επειδή η απόφαση της Κυβέρνησης να απορρίψει σχετική τροπολογία που καταθέσαμε τον Οκτώβριο του περασμένου έτους αποδείχθηκε καταστροφική, την επανακαταθέτουμε και επιβάλλεται έστω και τώρα να γίνει αποδεκτή από την Κυβέρνηση.

Η δεύτερη τροπολογία αφορά στις δαπάνες μισθοδοσίας και ασφαλιστικών εισφορών των εργαζομένων σε προγράμματα κοινωφελούς εργασίας που με δικαστικές αποφάσεις παρατάθηκε η σύμβασή τους και μετακυλίεται η δαπάνη στους δήμους, ενώ έχουν προσληφθεί από τον ΟΑΕΔ, δηλαδή από το Υπουργείο Εργασίας. Είναι ευθύνη της Κυβέρνησης να καλύψει τη δαπάνη αυτή με την αντίστοιχη επιχορήγηση στους δήμους.

Απ’ όσο γνωρίζουμε, η τοποθέτηση όλων των κομμάτων εκτός της Κυβέρνησης είναι υπέρ αυτής της τροπολογίας, γιατί τα κόμματα έχουν κάνει επισκέψεις, όπως προχθές στο δημοτικό συμβούλιο της Πάτρας, για παράδειγμα. Εκεί έγινε αναφορά σ’ αυτό το μεγάλο θέμα που αντιμετωπίζουν.

Καλούμε, λοιπόν, την Κυβέρνηση να κάνει αποδεκτή την τροπολογία που έχετε μπροστά σας. Για τη συντομία του χρόνου δεν θα την επαναλάβω.

Για όλους αυτούς τους λόγους που αναλύσαμε παραπάνω, καταψηφίζουμε το νομοσχέδιο και καλούμε τον λαό σε συμπόρευση με το ΚΚΕ, γιατί είναι το μόνο του αποκούμπι στον αγώνα για τη ζωή που δικαιούται.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κύριε Κατσώτη.

Καλείται στο Βήμα η Αντιπρόεδρος κ. Σοφία Σακοράφα. Αμέσως μετά θα δώσω τον λόγο επ’ ολίγον στην Υπουργό Πολιτισμού κ. Μενδώνη για να υποστηρίξει την τροπολογία με γενικό αριθμό 1404 και ειδικό 118.

Ορίστε, κυρία Πρόεδρε, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Τα θέματα του περιβάλλοντος και της αντισυνταγματικότητας έχουν καλυφθεί από τον εισηγητή μας. Η δική μου παρέμβαση θα αφορά στο κομμάτι του νομοσχεδίου που έχει να κάνει με τις μουφτείες.

Θα ήθελα μόνο να κάνω δύο παρατηρήσεις. Η ακραία περίπτωση της Κυβέρνησης του κ. Μητσοτάκη έχει κατακτήσει τα πρωτεία, θα έλεγα, στην εγκληματική συμπεριφορά κατά του περιβάλλοντος. Περιβαλλοντοκτόνος όσο καμμία προηγούμενη κυβέρνηση, κατ’ επάγγελμα, κατ’ εξακολούθηση, αλλά και κατά συρροή.

Στο κυβερνητικό επικοινωνιακό σχήμα έχουμε κουραστεί να ακούμε για τον σεβασμό στις δικαστικές αποφάσεις. Αν η ίδια η Κυβέρνηση σεβόταν τις δικαστικές αποφάσεις, ακόμα και του Συμβουλίου της Επικρατείας, δεν θα έφερνε τις διατάξεις που φέρνει μ’ αυτό το νομοσχέδιο για το νερό που είναι ένα δημόσιο αγαθό.

Κύριε Πρόεδρε, έρχομαι στο θέμα μου. Κατ’ αρχάς θα μου επιτρέψετε να χαιρετίσω, κύριε Υπουργέ, ως κόμμα την απόφασή σας να αποδεχθείτε στο σύνολό τους, σχεδόν, τις προτάσεις που πρώτοι εμείς σας κάναμε εδώ και ημέρες στην επιτροπή.

Θα ήθελα να πω ότι έχουν συμπληρωθεί ακριβώς ενενήντα εννέα χρόνια από τη Συνθήκη της Λοζάνης. Από τότε οι μουσουλμανικές μειονότητες στην Ελλάδα πέρασαν διάφορες φάσεις. Μόνο μία σταθερά υπήρχε, δηλαδή ότι οι μειονότητες ζούσαν πάντα ανάμεσα στις «μυλόπετρες» δύο κρατικών πολιτικών και συνήθως ήταν θύματα και των δύο.

Νομίζω, λοιπόν, ότι πρέπει να επισημάνουμε εδώ ένα αξιοσημείωτο γεγονός. Τα πολιτικά κόμματα της χώρας και ιδίως τα λεγόμενα κόμματα της εξουσίας είχαν πάντα και μουσουλμάνους Βουλευτές στη Θράκη. Και, όμως, ποτέ, κανείς απ’ αυτούς δεν κρίθηκε ικανός για να συμμετέχει σε κυβέρνηση. Δεν υπήρξε ποτέ Έλληνας μουσουλμάνος Υπουργός, Αναπληρωτής Υπουργός ή και Υφυπουργός. Το ζήτημα ασφαλώς δεν αφορά σε αξιοκρατικά κριτήρια. Και, όμως, ειδικά σ’ αυτή την περίπτωση δεν εφαρμόστηκε ποτέ ούτε καν η πάγια μέθοδος της κατανομής των κυβερνητικών θέσεων με γεωγραφικά ή ακόμα και πελατειακά κριτήρια.

Μέσα από τις διαδικασίες της διακομματικής επιτροπής για την ανάπτυξη της Θράκης είχα επισημάνει το ζήτημα της αδικαιολόγητα περιορισμένης παρουσίας των δύο -εκτός από την τουρκική- μειονοτικών γλωσσών, της πομακικής και της ρομανί.

Αυτό το νομοθέτημα μπορεί και πρέπει να είναι ένα πρώτο βήμα αποκατάστασης σε αυτή την κατεύθυνση. Μιλάμε για τη διαδικασία που προβλέπεται για τη δυνατότητα μετάφρασης -εφόσον κρίνεται αυτό αναγκαίο- από την επίσημη γλώσσα του κράτους, των πράξεων και των εγγράφων των μουφτειών, όπως αυτά αναφέρονται στο άρθρο 147, παράγραφος 1. Εδώ προτείναμε να υπάρχει ειδική πρόβλεψη και για μετάφραση στα πομακικά και στα ρομανί. Ευτυχώς, υπάρχει πια αυτή η δυνατότητα με τη σύγχρονη τεχνολογία και τα ακουστικά ηλεκτρονικά αρχεία και οφείλουμε, επιτέλους, να προχωρήσουμε ένα βήμα μπροστά.

Θα μπορούσε όλο αυτό το υλικό, μαζί με εκείνο της τουρκικής γλώσσας, να αναρτάται στην ιστοσελίδα της μουφτείας. Το κόστος των ακουστικών αρχείων είναι ελάχιστο και επ’ ουδενί δεν είναι αποτρεπτικό. Όμως, πέρα από την εκπλήρωση μιας στοιχειώδους υποχρέωσης, ο αντίκτυπος σε όλους αυτούς τους ανθρώπους που μιλούν αυτές τις δύο γλώσσες πιστεύουμε, κυρίες και κύριοι συνάδελφοι, ότι θα ήταν τεράστιος.

Πολύ σημαντικό, επίσης, είναι και το υλικό που υπάρχει στα έγγραφα αρχεία των μουφτειών. Μιλάμε για το δημόσιο και το ιδιωτικό αρχείο και όλο γενικά το αρχειακό υλικό που κατέχουν. Πρόκειται για υλικό που είναι από τη φύση του πολύτιμο για τις έρευνες στις σπουδές των θεολογικών και των κοινωνικών επιστημών. Δυστυχώς, θα μου επιτρέψετε να πω ότι μένει αναξιοποίητο.

Πρέπει να υπάρξει ένα πρόγραμμα, λοιπόν, ανάδειξης αυτού του ιδιαίτερα πολύτιμου υλικού σε συνεργασία με τα Γενικά Αρχεία του Κράτους και με άμεση μετάφρασή του στα ελληνικά. Θα ήταν ιδιαίτερα σημαντικό και για την ελληνική, αλλά και τη διεθνή ακαδημαϊκή κοινότητα να γίνει αυτή η διαδικασία. Για τον λόγο αυτό, λοιπόν, προτείναμε να προστεθεί συγκεκριμένη διάταξη για τη συνεργασία των μουφτειών με τα Γενικά Αρχεία του Κράτους για την προστασία, διάσωση, διατήρηση, συντήρηση, εκκαθάριση και ψηφιοποίηση, καθώς και για την άμεση μετάφραση αυτού του υλικού.

Πριν προχωρήσω στα υπόλοιπα πρέπει να σταθώ και στη διάταξη του άρθρου 147, παράγραφος 3. Αφορά στο θέμα της σφραγίδας της μουφτείας. Χαιρόμαστε πολύ, κυρία Υπουργέ, που επανεξετάσατε τη διάταξη. Η κυρίαρχη φύση του θεσμού είναι η θρησκευτική και αυτό συμβολίζεται στην παραδοσιακή αραβική αναγραφή με την ιερή για τους μουσουλμάνους γλώσσα του κορανίου. Οι μουφτείες μόνο παράπλευρα έχουν τις λοιπές αρμοδιότητες που τους αποδίδονται βάσει των συνθηκών και των νόμων. Δεν είναι απλώς διοικητικές υπηρεσίες της ελληνικής πολιτείας. Εδώ ίσως, έστω, να είναι δυνατή μια συνδυαστική λύση. Εσείς θα το βρείτε εξάλλου. Όμως, εδώ είναι κρίσιμο το εξής: Θα πρέπει να δούμε τον άμεσο κίνδυνο υπονόμευσης και του θρησκευτικού, αλλά και του όλου κύρους του θεσμού. Η αφαίρεση αυτή, με την προτεινόμενη διαμόρφωση της σφραγίδας, είναι πιθανόν να δώσει βάση αμφισβήτησης και υπονόμευσης του θεσμού σε κάθε ιδιοτελή ή κακοπροαίρετο τρίτο. Νομίζω ότι είμαι σαφής και δεν χρειάζεται να προσθέσω τίποτα άλλο.

Για τη συγκρότηση της τριμελούς άμεσης επιτροπής των κληρώσεων στο άρθρο 157, παράγραφος 3 προτείναμε να εφαρμοστεί ένα αντικειμενικό και ασφαλές κριτήριο, το κριτήριο της αρχαιότητας, σύνηθες στο ελληνικό νομοκανονιστικό πλαίσιο εξάλλου αυτό προβλέπεται και σε χριστιανικές επιτροπές. Δηλαδή, πέρα από τη συμμετοχή του τοποτηρητή μουφτή να προβλέπεται η συμμετοχή του αρχαιότερου ιμάμη και του αρχαιότερου ιεροδιδασκάλου ή της αρχαιότερης ιεροδιδασκάλισσας, διότι όπως είπανε υπάρχουν και αυτές. Σημαντικό, λοιπόν, πρόβλημα χωρίς εύκολη λύση είναι και εκείνο της συμμετοχής ικανού αριθμού γυναικών στις επιτροπές που προβλέπει το νομοσχέδιο. Αρκεί να δούμε ότι ακόμα και για την ελληνική Ορθόδοξη Εκκλησία είναι δύσκολη η στελέχωση ανάλογων επιτροπών και με γυναίκες, αφού διάκονοι, ιερείς, αρχιμανδρίτες, επίσκοποι είναι μόνο άνδρες.

Η πολιτική, κύριε Πρόεδρε και κύριε Υπουργέ είναι η τέχνη του εφικτού. Δυστυχώς, με τις υπάρχουσες συνθήκες η άμεση υποχρεωτική εφαρμογή κανόνων ποσόστωσης στη συγκρότηση των οργάνων των μουφτειών μπορεί να δημιουργήσει περισσότερα προβλήματα απ’ όσα θα ήθελε να λύσει και πιθανότατα να είναι και σοβαρά αυτά τα προβλήματα. Όμως, θα πρέπει να υπάρχει μια σαφής κατεύθυνση του νομοθέτη. Προτείναμε, λοιπόν, να προβλέπεται ρητά η τήρηση της αρχής της κατά το δυνατόν μεγαλύτερης συμμετοχής των γυναικών και χαιρετίζουμε, κυρία Υπουργέ, και εδώ την αποδοχή της πρότασής μας.

Γι’ αυτό, λοιπόν, λέω, κυρία Υπουργέ, ότι η πολιτεία πρέπει να δημιουργήσει ένα κατάλληλο πλαίσιο, αλλά και τις πραγματικές συνθήκες, έτσι ώστε η παρουσία των γυναικών σε αυτές τις επιτροπές να μπορεί να γίνεται όσο μπορεί περισσότερο και μεγαλύτερη. Γι’ αυτόν τον λόγο προτείνουμε, επίσης, να δοθεί η δυνατότητα μέσω υποτροφιών για τις σπουδές ιεροδιδασκάλων και ιεροδιδασκαλισσών και να υπάρξει εκεί ενισχυμένη ποσόστωση για τις γυναίκες. Αυτό πρέπει να ξεκινήσει άμεσα, για την ακρίβεια έπρεπε να έχει ξεκινήσει από πολύ πριν.

Πέρα από το σημαντικό ζήτημα της συμμετοχής γυναικών σε επιτροπές υπάρχει και η ανάγκη προστασίας της θέσης της γυναίκας, ιδιαίτερα μάλιστα όσον αφορά στην αντιμετώπιση περιστατικών καθημερινής χρήσης ή και έξαρσης της βίας εναντίον των γυναικών. Σε αυτή την κατεύθυνση πιστεύουμε ότι είναι απαραίτητη η στελέχωση των μουφτειών και με γυναικείο προσωπικό. Μάλιστα, θα μπορούσαν να έχουν και αντίστοιχη εξειδίκευση, που μπορεί να αποκτηθεί μέσα από την οργάνωση σεμιναρίων.

Τέλος, κύριε Πρόεδρε, θα κλείσω με μια τελευταία διαπίστωση. Το δίκαιο γεννήθηκε και υπάρχει -θεωρητικά τουλάχιστον- για την προστασία των αδυνάμων. Είναι σύμπτωμα εκτροπής η σημερινή κατάσταση όπου αντίθετα κυριαρχούν οι μηχανισμοί νομοθετικής ενίσχυσης των ισχυρών. Δεν μπορεί και δεν πρέπει να υπάρχει επιλεκτική υποστήριξη του δικαίου, αλά καρτ στα ελληνικά. Αυτό ισχύει και για το εθνικό και για το διεθνές δίκαιο, ισχύει και για μια συνθήκη, όπως είναι αυτή της Λωζάνης. Δεν είναι δυνατόν ό,τι μας βολεύει να το δεχόμαστε και ό,τι δεν μας βολεύει να το καταπατάμε. Ούτε είναι, βέβαια, μέτρο πατριωτισμού η περιθωριοποίηση των μουσουλμάνων Ελλήνων συμπολιτών μας. Αυτά ανήκουν σε ένα πλαίσιο αδιέξοδων και επιβλαβών -για όλους- πολιτικών παρανοήσεων και ιστορικών παρεξηγήσεων. Εξάλλου στον πατριωτισμό μας επαφίεται και το πιο δύσκολο έργο στην ιστορία μας, η τήρηση του Συντάγματος.

Εμείς, κυρία Υπουργέ, σε αυτό θα είμαστε θετικοί.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Πρόεδρε.

Η Υπουργός Πολιτισμού και Αθλητισμού, κ. Μενδώνη, έχει τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Το Υπουργείο Πολιτισμού και Αθλητισμού σήμερα εισάγει προς ψήφιση στη Βουλή μια διάταξη νόμου εν είδει τροπολογίας, προκειμένου να επιτευχθεί η ομαλή λειτουργία του εποπτευόμενου από το Υπουργείο Πολιτισμού φορέα με την επωνυμία «Ελληνικό Φεστιβάλ Α.Ε.», μέχρι την ολοκλήρωση της διαδικασίας από τον φορέα της στελέχωσης του με μόνιμο προσωπικό. Ήδη σε συνεργασία με το Υπουργείο Εσωτερικών έχουμε ξεκινήσει τη διαδικασία για τις μόνιμες προσλήψεις, όμως, το «Ελληνικό Φεστιβάλ» λειτουργεί μέχρι τις 31 Οκτωβρίου του 2022 με προσωπικό των οποίων οι συμβάσεις λήγουν ακριβώς την 31η Οκτωβρίου του 2022.

Επομένως, με την τροπολογία δίνουμε μια παράταση των συμβάσεων του προσωπικού αυτού μέχρι τις 30 Σεπτεμβρίου του 2023 και εν τω μεταξύ θα έχουν ολοκληρωθεί οι διαδικασίες για την πρόσληψη του μονίμου προσωπικού. Αυτή είναι η διάταξη.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, ευχαριστούμε.

Τον λόγο έχει η κ. Θεανώ Φωτίου από τον ΣΥΡΙΖΑ και αμέσως μετά τον λόγο θα πάρει η Υφυπουργός κ. Ζαχαράκη, για να υποστηρίξει διατάξεις της τροπολογίας με ειδικό αριθμό1405.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Σε αυτή τη νυχτερινή τροπολογία υπάρχει διάταξη μέσα ως εξής: «Πλαίσιο εξυγίανσης προνοιακών φορέων». Αυτό είναι από το Υπουργείο Εργασίας και Κοινωνικών Υποθέσεων. Και επειδή την ξέρω καλά την περίπτωση, κύριε Πρόεδρε, θέλω να έρθει κάποιος από το Υπουργείο Εργασίας και Κοινωνικών Υποθέσεων για να του απευθύνω το ερώτημα, γιατί αυτή τροπολογεί δικό μας νόμο του 2015, με τον οποίο τροπολόγησα εγώ τον προηγούμενο νόμο. Γιατί είχε φέρει η κυβέρνηση Σαμαρά-Βενιζέλου εξυγίανση του ασύλου ανιάτων, όπου έπρεπε να πληρώνει η κυβέρνηση 30 εκατομμύρια ευρώ υποχρεωτικά εφόσον ένας φορέας είχε μπει σε ιδιωτικό φορέα να τον εξυγιάνει κ.λπ..

Ζητάω αυτή τη στιγμή να έρθει ο αρμόδιος Υπουργός από το Υπουργείο Εργασίας ή ο Υφυπουργός, γιατί φοβάμαι ότι εδώ είναι πάλι μια μεγάλη ιστορία κατασπατάλησης, πάλι με όνομα από πίσω κάποιου ιδρύματος μεγάλου.

**ΠΡΟΕΔΡΕΥΩΝ (Χαράλαμπος Αθανασίου):** Ακούστε να σας πω ποια είναι η διαδικασία. Εσείς κάντε την τοποθέτησή σας στο βασικό νομοσχέδιο και όταν έρθει ο κύριος Υπουργός για να αναπτύξει την τροπολογία θα σας δοθεί ο χρόνος να του ζητήσετε διευκρινίσεις όπως κάνουμε πάντοτε. Είναι η πρακτική.

**ΘΕΑΝΩ ΦΩΤΙΟΥ:** Είναι μια τροπολογία-σκούπα. Έχει δέκα Υπουργεία.

**ΠΡΟΕΔΡΕΥΩΝ (Χαράλαμπος Αθανασίου):** Δεν μπορώ να απαιτήσω να έρχονται όλοι οι Υπουργοί εδώ τώρα. Υπάρχει μια διαδικασία.

Σας βάζω τον χρόνο για την τοποθέτησή σας.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Σήμερα, λοιπόν, αγαπητοί συνάδελφοι, κορυφώνεται ο πλήρης ευτελισμός του κοινοβουλευτικού έργου που επιτελείται τους τελευταίους μήνες. Φέρατε με διαδικασίες μνημονίων έναν ορυμαγδό νομοσχεδίων που ήταν αδύνατον να συζητηθούν στην Ολομέλεια και γι’ αυτό στα περισσότερα δεν συμμετείχε ούτε το 10%-15% των Βουλευτών. Σε αυτό, ένα νομοσχέδιο ογκώδες, είναι σήμερα εξήντα ομιλητές, δηλαδή το 20%. Είναι το περισσότερο, που είχαμε μήνες τώρα να δούμε, σε ομιλητές στη Βουλή. Τέτοιο χάλι. Είναι αναγκαίος ορυμαγδός για να εξοφλήσετε τα γραμμάτια σε όσους σας κρατούν στην εξουσία και για να δημιουργήσετε έναν αναγκαίο νομοθετικό διάδρομο για το μεγάλο φαγοπότι των χρημάτων του Ταμείου Ανάκαμψης και Ανθεκτικότητας των 32 δισεκατομμυρίων ευρώ για τα οποία δεν θέλετε να υπάρξει κάποιος διακομματικός έλεγχος και διαφάνεια. Είναι αυτό που σας ζήτησε ο Αλέξης Τσίπρας και αρνηθήκατε.

Το σημερινό νομοσχέδιο εγκληματεί κατά του περιβάλλοντος για να διευκολύνει τις γνωστές κρατικοδίαιτες επενδύσεις που καταχρεώνουν τη χώρα. Εγκληματεί κατά των δημόσιων αγαθών, όπως το νερό και τα δάση. Θεωρεί το περιβάλλον εχθρό της ανάπτυξης και το αφήνει ανοχύρωτο στην κλιματική κρίση με συνεχή «παράθυρα» και εξαιρέσεις. Επιστημονικοί και περιβαλλοντικοί φορείς σας ζήτησαν να το αποσύρετε. Προφανώς, από τη μια παπαγαλίζετε την καταστροφικότητα της κλιματικής κρίσης και από την άλλη αποκρύπτετε ότι είναι αποτέλεσμα της αλόγιστης εκμετάλλευσης των φυσικών πόρων και του «βιασμού» της φύσης από το μεγάλο κεφάλαιο, για να χρησιμοποιήσω και μια έκφραση των ημερών μας. Το περιβάλλον πρέπει να προστατευτεί για να είναι πηγή ζωής και ευμάρειας για τις επόμενες γενιές για να συμβάλει με αυτή την έννοια ως μοχλός ανάπτυξης. Η προστασία του περιβάλλοντος είναι ο όρος για τη βιώσιμη ανάπτυξη. Εσείς υποβαθμίζετε ακόμα και τις περιοχές προστασίας «NATURA» σήμερα όταν για 8η ημέρα καίγεται το εθνικό πάρκο της Δαδιάς όπου τριάντα πέντε χιλιάδες στρέμματα έχουν γίνει στάχτη.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Η φωτιά στη Δαδιά έχει σβήσει.

**ΘΕΑΝΩ ΦΩΤΙΟΥ:** Από πότε;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Από χτες.

**ΘΕΑΝΩ ΦΩΤΙΟΥ:** Ναι, ναι. Εντάξει.

Να θυμίσουμε ότι πριν από έναν χρόνο η Κυβέρνηση είχε καταργήσει τον φορέα διαχείρισης του πάρκου. Προκαθορίζετε, λοιπόν, χρήσεις γης που θα οδηγήσουν σε δραστηριότητες ασύμβατες με την προστασία των δασικών περιοχών. Αλλάζετε τις προδιαγραφές των ειδικών περιβαλλοντικών μελετών, που έτσι κι αλλιώς καθυστερήσατε να υλοποιήσετε, με στόχο να τις ακυρώσετε. Εδώ έχουμε τη γνωστή μεθοδολογία. Το έχουμε δει σε όλα τα προνοιακά, σε όλο το κοινωνικό κράτος. Παγώνω τις ρυθμίσεις του ΣΥΡΙΖΑ για τρία χρόνια και μετά από τρία χρόνια έρχομαι να ακυρώσω ό,τι ενοχλεί τους «εντιμότατους φίλους μου». Εισάγετε τη δήθεν απλοποίηση των διαδικασιών που σημαίνει, όπως πολύ εύστοχα είπε η εισηγήτριά μας η Άγρια Δύση, Far West. Οι ισχυροί θα υπερισχύσουν εδώ. Οι κανόνες καταργούνται. Απλοποίηση της περιβαλλοντικής αδειοδότησης αλά Νέα Δημοκρατία σημαίνει παραβίαση των διαδικασιών που προβλέπει η Ευρωπαϊκή Ένωση, κατάργηση της προστασίας του φυσικού περιβάλλοντος, αλλά και φωτογραφικές ρυθμίσεις, όπως για έργα που δεν θα έχουν την υποχρέωση περιβαλλοντικής αδειοδότησης, αλλά απλής κατάθεσης μιας τεχνικής έκθεσης χωρίς δημόσια διαβούλευση.

Όλο το κεφάλαιο Α εκ πρώτης όψεως περιέχει αντιφατικά άρθρα που αποκτούν λογική μόνον όταν υποπτευθεί κάποιος για ποιον λόγο γίνεται η ρύθμιση. Δηλαδή, σε όλα αυτά τα άρθρα λείπει η φράση «Ελληνικός Χρυσός». Είναι, όμως, η «Ελληνικός Χρυσός» παρούσα σε αυτά τα άρθρα που ορίζουν πως να αποφεύγεται η περιβαλλοντική αδειοδότηση και τα πρόστιμα. Πώς να μην ποινικοποιούνται οι περιβαλλοντικές παραβάσεις, αλλά και πως να διαγράφονται πρόστιμα κ.ο.κ..

Οι αδειοδοτήσεις γίνονται εδώ «λάστιχο» είτε για να εξυπηρετήσουν άλλοτε fast track ενοποίηση έργων και διαδικασιών και άλλοτε να μη χρειάζονται για έργα που θα χαρακτηριστούν μικρής κλίμακας. Εδώ είναι ένα τεράστιο αλαλούμ ποιος θα τα χαρακτηρίσει. Κανείς δεν θα ξέρει πως να τα χαρακτηρίσει μικρής κλίμακας. Και, βέβαια, η πατέντα, η μεγάλη διαφθορά της Νέας Δημοκρατίας αυτού του νομοσχεδίου, είναι οι ελεγκτές αξιολογητές να πληρώνονται από τον επενδυτή, δηλαδή, από τον ελεγχόμενο.

Στο κεφάλαιο Γ προεξοφλούνται οι χρήσεις σε προστατευόμενες περιοχές, αντί να ορίζονται οι συμβατές δραστηριότητες από τις περιβαλλοντικές μελέτες. Αυτές παραπέμπονται έτσι κι αλλιώς στις καλένδες. Έτσι κι αλλιώς ο στόχος εδώ είναι προεκλογικές τακτοποιήσεις. Αυτές είναι οι τακτοποιήσεις. Το περιβάλλον ας περιμένει.

Το κεφάλαιο Ε, για τα δάση, είναι ένα κεφάλαιο με συνεχή πρωθύστερα. Θα εγκρίνει ατελείς και λανθασμένους χάρτες και μετά θα τους διορθώνει. Κάτι σαν κι αυτό που κάνατε με το Κτηματολόγιο. Δηλαδή, στην πραγματικότητα δεν υπάρχει τίποτα, ούτε Κτηματολόγιο, ούτε δασικοί χάρτες. Μια φωτογραφική διάταξη που η Κυβέρνηση έχει αλλάξει τρεις φορές. Δίνεται η δυνατότητα επέκτασης τουριστικών εγκαταστάσεων σε δασικές εκτάσεις. Αυτό είναι η τρίτη φορά που το αλλάζετε.

Το κεφάλαιο Ζ, για την χωροταξία, έχει σκόρπιες διατάξεις χωρίς καμμία λογική, κανένα σχέδιο για τον χώρο και το φυσικό περιβάλλον που το αντιμετωπίζει ως αστικό δομημένο περιβάλλον. Δεν υπάρχει ελεγκτικός μηχανισμός ούτε στελέχωση. Δεν υπάρχουν τοπικά πολεοδομικά σχέδια και παρατηρητήρια δόμησης παρά μόνο ρουσφέτια και φωτογραφικές ρυθμίσεις παντού.

Το άρθρο 52, βεβαίως, είναι απαράδεκτο. Εδώ ακούστε. Είναι αυτό που είπε ο κ. Μητσοτάκης. Μήπως ενδιαφερθούν και οι Υπουργοί που βρίσκονται εδώ. Τι είπε τότε; Είπε ότι σε οικόπεδα του δημοσίου θα χτίζονται κοινωνικές κατοικίες, αν θυμάστε, φοιτητικές κατοικίες κ.λπ., από εργολάβους. Ωραία. Εδώ, λοιπόν, δείτε. Μπορεί να κατασκευάζονται αυθαίρετα κτίσματα σε οικόπεδα του δημοσίου που θα τα δίνει το κράτος και θα παραχωρούνται σε ιδιωτικούς εργολάβους, ακριβώς, όπως τα είχε εξαγγείλει ο Πρωθυπουργός ακυρώνοντας τους ισχύοντες χωρικούς κανόνες. Αυτό είναι που λένε «βρωμάει το ψάρι από το κεφάλι».

Με αυτές τις πολιτικές σας άλλωστε καταφέρατε να αυξήσετε για πρώτη φορά, με βάση τα χθεσινά στοιχεία της ΕΛΣΤΑΤ, τη φτώχεια και την παιδική φτώχεια από το 2021, πριν την ενεργειακή κρίση. Προσέξτε. Αυτό το επίτευγμα είναι πριν από την ενεργειακή κρίση, πριν από τον πόλεμο της Ουκρανίας. Από το 2016 που ήταν η επάρατη κυβέρνηση του ΣΥΡΙΖΑ μέχρι το 2019 έπεφταν συνεχώς οι μονάδες αυτού του δείκτη. Περίπου πέντε μονάδες είχαν πέσει στο τέλος. Το γεγονός της εύνοιας στους ημετέρους ολιγάρχες, τους έχοντες και κατέχοντες αποτυπώνεται στην αύξηση του δείκτη των ανισοτήτων που δημοσίευσε πάλι η ΕΛΣΤΑΤ χτες για το 2021. Είναι στατιστικά βέβαιο ότι αυτή η κατάσταση θα επιδεινωθεί. Οι ανισότητες θα αυξηθούν το 2022. Το βλέπουμε. Αλλά και η φτώχεια.

Μπροστά σε αυτή τη φτωχοποίηση επιχειρείτε και την ιδιωτικοποίηση του νερού με τα άρθρα 119-120, προσπαθείτε να κάνετε το γνωστό μπάι πας του Συμβουλίου της Επικρατείας. Τα έχουμε αναπτύξει και κατά την ένσταση αντισυνταγματικότητας και επομένως τώρα πάτε να ιδιωτικοποιήσετε και το νερό.

Τελειώνω, κύριε Πρόεδρε και ευχαριστώ.

Δεν θα προλάβετε, όμως, εδώ να κάνετε όσα κάνατε πριν τρία χρόνια στη ΔΕΗ διότι είναι βέβαιη η πτώση σας. Αυτός ο περιβαλλοντοκτόνος νόμος σύντομα θα καταργηθεί από μια προοδευτική κυβέρνηση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρία Φωτίου, μόλις με ενημέρωσαν ότι τόσο ο Υπουργός όσο και ο Υφυπουργός Εργασίας και Κοινωνικών Υποθέσεων είναι στην αίθουσα Γερουσίας διότι έχουν ακρόαση των Προέδρων και Αντιπροέδρων των ΔΕΚΟ. Θα έρθουν σε λίγο.

Η κ. Ζαχαράκη έχει τον λόγο.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Κύριε Πρόεδρε, ευχαριστώ πολύ.

Από το Υπουργείο Τουρισμού σήμερα εισηγούμεθα δύο διατάξεις, οι οποίες έχουν ήδη επεξεργαστεί με τη διαδικασία των επιτροπών, αλλά και τις πρώτες αναγνώσεις. Να θυμίσω ότι πρόκειται για το άρθρο 61, για τα ξενοδοχεία συνιδιοκτησίας. Είναι τα Condo Hotels, είναι ιδιαίτερα διαδεδομένα τα τελευταία χρόνια, ένα νέο τουριστικό προϊόν που παρέχει στα ξενοδοχεία τριών, τεσσάρων και πέντε αστέρων τη δυνατότητα πώλησης ή μακροχρόνιας εκμίσθωσης σε τρίτους δωματίων, διαμερισμάτων, με τη μορφή διηρημένων ιδιοκτησιών. Μάλιστα, επί του ποσοστού 40% επί της συνολικά υλοποιούμενης ή υλοποιημένης δόμησης.

Μέχρι την έως σήμερα νομοθεσία, η κατάρτιση συμβάσεων πώλησης ή μακροχρόνιας μίσθωσης διηρημένων ιδιοκτησιών –σε αυτά που αναφέρθηκα πιο πριν- επιτρεπόταν μόνο μετά από την ολοκλήρωση της κατασκευής και τη γνωστοποίηση της λειτουργίας του ξενοδοχείου συνιδιοκτησίας. Ωστόσο, το συγκεκριμένο νομοθετικό πλαίσιο έχει αποδειχθεί, πλέον, από την πρακτική -ο νόμος αυτός αφορά ούτως η άλλως σε νομοθεσία του 2014- ότι δεν ενθαρρύνει, αντιθέτως, καθυστερεί την προώθηση συναφών επενδύσεων και την επίτευξη επαρκών μέσων χρηματοδότησής τους.

Με την προτεινόμενη ρύθμιση, λοιπόν, την οποία ελπίζουμε, μάλιστα, να στηρίξετε και όλα τα κόμματα, το πλαίσιο βελτιώνεται, οι σχετικές διαδικασίες επιταχύνονται και πλέον για την κατάρτιση συμβάσεων πώλησης ή μακροχρόνιας εκμίσθωσης προϋπόθεση θα είναι η έκδοση των οικοδομικών αδειών και των λοιπών απαιτούμενων, προφανώς, για την έναρξη οικοδομικών εργασιών εγκρίσεων, η σύσταση διηρημένων ιδιοκτησιών, καθώς και η έγκριση του κανονισμού συνιδιοκτησίας και λειτουργίας του ξενοδοχείου συνιδιοκτησίας.

Τι πετυχαίνουμε με αυτό; Τη δυνατότητα κατάρτισης συμβάσεων νωρίτερα, χωρίς να χρειάζεται αναμονή μέχρι την ολοκλήρωση κατασκευής του ξενοδοχείου, όπως μέχρι σήμερα. Άρα, παρέχουμε ευχερέστερα, πληρέστερα, τη δυνατότητα αυτοχρηματοδότησης της επένδυσης, καθώς και τη βελτίωση της ανταγωνιστικότητας του προϊόντος.

Και προχωρώ και στο άρθρο 141, που είναι τα προγράμματα συνδιαφήμισης, τα οποία η ελληνική Βουλή ψήφισε με το ν.4875/2021. Για πρώτη φορά, θυμίζω στις παριστάμενες Βουλευτές και στους παριστάμενους Βουλευτές ότι, δώσαμε μέσω αυτού του νόμου τη δυνατότητα στις περιφέρειες, δηλαδή, στους οργανισμούς αυτοδιοίκησης δευτέρου βαθμού, να έχουν προγράμματα συνδιαφήμισης με τον ιδιωτικό τομέα.

Είναι ένα πολύ σημαντικό εργαλείο, μια πολύ σημαντική εξέλιξη, την οποία διεκδικούσαμε εδώ και χρόνια και σήμερα ερχόμαστε να το κάνουμε ακόμη πιο ευέλικτο. Να διευκολύνουμε, δηλαδή, την αυτοδιοίκηση δευτέρου βαθμού να έχει αυτή την πρόνοια, μάλιστα, χωρίς την ιδιαίτερη έγκριση από τον γενικό γραμματέα, μόνο με την έγκριση του διοικητικού συμβουλίου του ΕΟΤ.

Άρα, έχουμε κατάργηση της περαιτέρω έγκρισης από τον γενικό γραμματέα του ΕΟΤ. Έχουμε ήδη δύο προϋποθέσεις οι οποίες τρέχουν -θυμίζω ότι η μία είναι η αιτιολογημένη απόφαση του περιφερειακού συμβουλίου και η έγκριση του διοικητικού συμβουλίου του ΕΟΤ- και οι οποίες παραμένουν και παρέλκει πλέον, αν εγκριθεί και η συγκεκριμένη ρύθμιση από τη Βουλή, η περαιτέρω έγκριση από τον γενικό γραμματέα. Επομένως, πετυχαίνουμε επιτάχυνση, διευκόλυνση, στοχευμένη τουριστική προβολή των περιφερειών, που είναι τόσο σημαντικό σε μία χώρα όπου στοχεύουμε σε βιωσιμότητα, ισορροπία και περαιτέρω ποιότητα τουριστικού προϊόντος.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, μπορώ να έχω τον λόγο ως Κοινοβουλευτικός Εκπρόσωπος;

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Παίρνω τον λόγο καταναλώνοντας πιθανά και κάποιο χρόνο από την τρίτη μου παρέμβαση, για να ενημερώσω θεσμικά την Κυβέρνηση και τις κοινοβουλευτικές ομάδες των υπόλοιπων κομμάτων για μία τροπολογία η οποία κατατέθηκε από τη μεριά του ΣΥΡΙΖΑ.

Στην τροπολογία αυτή επιδιώκεται η αποκατάσταση και η ενίσχυση της αρμοδιότητας της Αρχής Διασφάλισης Απορρήτου Επικοινωνιών και η προστασία των πολιτών απέναντι σε διαδικασίες άρσης απορρήτου.

Με την τροπολογία μας αυτή, ουσιαστικά, προτείνουμε την κατάργηση της τροπολογίας που εισήχθη στην ελληνική έννομη τάξη με τον ν.4790/2021 –είναι το άρθρο 87- είναι η γνωστή τροπολογία της κυβέρνησης, με την οποία καταργήθηκε η αρμοδιότητα της Αρχής Διασφάλισης Απορρήτου Επικοινωνιών να γνωστοποιεί τη λήψη του μέτρου της άρσης του απορρήτου, μετά από τη λήξη του. Γνωρίζετε από τη δημόσια συζήτηση των ημερών αυτών ότι η διάταξη αυτή έχει κατακριθεί ως ασύμβατη και με το άρθρο 19 του Συντάγματος και με το άρθρο 8 της ευρωπαϊκής σύμβασης για τα δικαιώματα του ανθρώπου, σχετικά με το σεβασμό της ιδιωτικής και οικογενειακής ζωής, αλλά και με το άρθρο 7 του χάρτη θεμελιωδών δικαιωμάτων της Ευρωπαϊκής Ένωσης που αφορά, πάλι, στον σεβασμό της ιδιωτικής και οικογενειακής ζωής.

Η επαναφορά σε ισχύ και η βελτίωση του προϋφιστάμενου θεσμικού πλαισίου, που καθιέρωνε υψηλού βαθμού εγγυήσεις κατά τη διεργασία άρσης απορρήτου που διενεργούνταν από κρατικές αρχές, θεωρούμε ότι είναι επιβεβλημένη, κύριε Πρόεδρε. Ήδη στη δημόσια σφαίρα έχουν καταγγελθεί παρακολουθήσεις είτε από κρατικές αρχές είτε από ιδιώτες που κατέχουν εξοπλισμό και λογισμικά παρακολούθησης. Η Ελληνική Δημοκρατία δεν μπορεί και δεν επιτρέπεται να εμφανίζεται υποχωρητική, σε σχέση με ένα πλαίσιο που διαφύλασσε τα δικαιώματα των πολιτών. Και παράλληλα, δεν μπορεί να ανέχεται τη συναφή δραστηριότητα παράνομων παρακολουθήσεων.

Η πληθώρα καταγγελιών το τελευταίο διάστημα από δημοσιογράφους, αλλά και από πολιτικό Αρχηγό κοινοβουλευτικού κόμματος, είναι καμπανάκι κινδύνου σε σχέση με την ουσία, με το κλίμα, με το περιβάλλον, που έχει διαμορφωθεί σήμερα.

Υπάρχει σοβαρό θέμα και μάλιστα αυτό πρέπει να το λάβει υπ’ όψιν η Κυβέρνηση, διότι είναι ένα σοβαρό πρόβλημα -υπό τη διακυβέρνηση της Νέας Δημοκρατίας- για τα δικαιώματα των πολιτών και για την ελεύθερη άσκηση της πολιτικής λειτουργίας.

Κύριε Πρόεδρε, με βάση και τη χθεσινή συζήτηση που έγινε εδώ στη Βουλή και την αξιολόγηση της τροπολογίας αυτής ως άστοχης και από τη μεριά του κόμματος του ΠΑΣΟΚ - Κινήματος Αλλαγής, πιστεύουμε ότι θα υπάρχει από τη μεριά της Κυβέρνησης η διάθεση και η βούληση να αποδείξει ότι δεν θέλει να κρύψει τίποτα και δεν υπάρχει καμμία σκιά στο θέμα των παρακολουθήσεων. Γιατί θέλουμε να διεκδικήσουμε μια καλύτερη δημοκρατία και θέλουμε να μην ανησυχούμε για το αν παρακολουθούνται τα τηλέφωνά μας, τα τηλέφωνα οποιουδήποτε Έλληνα και οποιασδήποτε Ελληνίδας, οποιουδήποτε πολίτη αυτής της χώρας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο κ. Ανδρέας Νικολακόπουλος από τη Νέα Δημοκρατία.

Εννοείται ότι οι Κοινοβουλευτικοί Εκπρόσωποι μπορούν μετά από δυο ή τρεις ομιλητές να παίρνουν τον λόγο.

Λοιπόν, κύριε Νικολακόπουλε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τις τελευταίες ημέρες σε διάφορες περιοχές της χώρας μας, μεταξύ αυτών και στην Ηλεία, ξέσπασαν, δυστυχώς, για ακόμα μια φορά, μεγάλες πυρκαγιές.

Η μεγάλη κινητοποίηση του κρατικού μηχανισμού και κυρίως ο καλύτερος συντονισμός και η προετοιμασία σε σχέση με το παρελθόν προστάτευσαν ανθρώπινες ζωές και απέτρεψαν μια μεγαλύτερη οικολογική καταστροφή. Αξίζει ένα μεγάλο «ευχαριστώ» στους πυροσβέστες μας, στους εθελοντές μας, στους αστυνομικούς μας και στους πολίτες, που βοήθησαν. Σε όλους όσοι με αυτοθυσία έδωσαν τη μάχη στο πεδίο, σε πυρκαγιές με δύσκολα χαρακτηριστικά, σε πυρκαγιές που θα πρέπει, όμως, να διερευνηθούν τα αίτια, αφού ο τρόπος που εκδηλώθηκαν και η συχνότητά τους δημιουργούν σοβαρές ενδείξεις εμπρησμών, ενώ ήδη στην Ηλεία υπάρχει μία σύλληψη.

Βρισκόμενοι, όμως, σχεδόν στο μέσον του καλοκαιριού και βιώνοντας ήδη εδώ και αρκετό χρονικό διάστημα την κλιματική κρίση, οφείλουμε να συνεργαστούμε, να πάρουμε αποφάσεις, όχι μόνο για το αύριο, αλλά κυρίως για το σήμερα, για να προστατεύσουμε την ίδια τη ζωή, την ίδια τη φύση.

Οι πυρκαγιές, δυστυχώς, γίνονται ολοένα και πιο έντονες. Μάλιστα, στην υπόλοιπη νότια Ευρώπη έχουμε πολύ μεγαλύτερες, πολύ πιο καταστροφικές πυρκαγιές, γεγονός που καθιστά τη Μεσόγειο το επίκεντρο της κλιματικής κρίσης.

Επομένως, τόσο σε επίπεδο επιχειρησιακής ετοιμότητας όσο και σε επίπεδο περιβαλλοντικής νομοθέτησης, δεν υπάρχει χρόνος για χάσιμο. Σε αυτή την κατεύθυνση εισήχθη προς συζήτηση το παρόν σχέδιο νόμου, ένα νομοσχέδιο που επιδιώκει την επίλυση σοβαρών ζητημάτων που αφορούν στην προστασία του φυσικού και αστικού περιβάλλοντος, καθώς και στην αντιμετώπιση της ενεργειακής κρίσης. Ακριβώς λόγω της κρισιμότητάς του προηγήθηκε εκτενής διάλογος με όλους τους αρμόδιους φορείς και φυσικά συζήτηση στην αρμόδια επιτροπή της Βουλής.

Τονίζω, κυρίες και κύριοι συνάδελφοι, τη σημασία της διαβούλευσης γιατί το αντικείμενο του παρόντος νομοσχεδίου ρυθμίζει βασικά ζητήματα που παρέμεναν μετέωρα για αρκετά μεγάλο χρονικό διάστημα, όπως η θέσπιση του πλαισίου για την ανάπτυξη υπεράκτιων αιολικών πάρκων, η απλοποίηση της διαδικασίας περιβαλλοντικής αδειοδότησης και ελέγχων, η ρύθμιση θεμάτων του Οργανισμού Φυσικού Περιβάλλοντος και Κλιματικής Αλλαγής και Πράσινου Ταμείου, η ρύθμιση θεμάτων δασικών χαρτών και επιτρεπόμενων χρήσεων σε δάση και δασικές εκτάσεις, η ρύθμιση θεμάτων χρηματοδότησης για την κατασκευή υποδομών φυσικού αερίου και για την κατασκευή έργων ηλεκτρικής ενέργειας, η ρύθμιση θεμάτων κυκλικής οικονομίας, η απλοποίηση των χρήσεων γης και στις ζώνες προστατευόμενων περιοχών.

Ειδικά, μάλιστα, η τελευταία ρύθμιση που ανέφερα είναι σημαντική για πολλές περιοχές στη χώρα μας, οι οποίες έχουν ζώνες «NATURA», οι περιοχές αυτές καλύπτουν το 28,5% της χερσαίας έκτασης της χώρας, ενώ σύμφωνα με τα στοιχεία της ΕΛΣΤΑΤ, εντός των περιοχών αυτών, ο μόνιμος πληθυσμός είναι τετρακόσιες εβδομήντα χιλιάδες κάτοικοι.

Μια από αυτές είναι και η Ηλεία, η οποία, κυρίως, λόγω των ζωνών του δικτύου «NATURA», αλλά και του προεδρικού διατάγματος για τον Κυπαρισσιακό Κόλπο αντιμετωπίζει πολλαπλά προβλήματα σε διαδικασίες και αναπτυξιακά θέματα που δεν μπορούν να προχωρήσουν, ακριβώς εξαιτίας των αυστηρών δεσμευτικών διατάξεων, ζητήματα τα οποία –επανειλημμένως- έχω θέσει τόσο κοινοβουλευτικά όσο και σε συναντήσεις μου με αρμόδιους Υπουργούς και γενικούς γραμματείς.

Πραγματικά, όταν μιλάμε για προστασία περιβαλλοντική των προστατευόμενων περιοχών, θα πρέπει να έχουμε και την εικόνα περιοχών όπως η περιοχή του Καϊάφα αλλά και ολόκληρης της νότιας Ηλείας.

Είναι βέβαιο ότι δεν επιθυμούμε να αλλοιώσουμε το φυσικό τοπίο, που αποτελεί και το μεγάλο συγκριτικό πλεονέκτημα της περιοχής, ότι επιθυμούμε να προστατεύσουμε τη χλωρίδα και την πανίδα της περιοχής, αλλά όταν βλέπουμε ότι μια περιοχή είναι καθηλωμένη οικονομικά, τότε θα πρέπει να διαπιστώσουμε ότι κάτι έχουμε κάνει λάθος, ότι, ίσως, έχουμε προστατέψει μια περιοχή πολύ περισσότερο απ’ ό,τι έπρεπε και απ’ ό,τι επιτρέπει κάποιας μορφής ανάπτυξη.

Αυτό μπορούμε να το διαπιστώσουμε με μια απλή επίσκεψη στην περιοχή και μιλώντας με τους κατοίκους της. Άρα, λοιπόν, υπάρχει ανάγκη νομοθετικής παρέμβασης.

Ας δούμε, όμως, κυρίες και κύριοι συνάδελφοι, τι ορίζει η νομοθεσία μέχρι σήμερα και για ποιον λόγο επηρεάζει το παρόν νομοσχέδιο τον δημόσιο διάλογο όσον αφορά τις επιτρεπόμενες χρήσεις γης στις περιοχές του δικτύου «NATURA 2000». Η φαινομενικά αυστηρή προσέγγιση του ν.4685/2020 οδηγούσε στο ακριβώς αντίθετο αποτέλεσμα. Εάν εφαρμόσουμε μια πιο ρεαλιστική προσέγγιση θα οδηγηθούμε πρακτικά σε αυστηρότερη προστασία και άρα και σε καλύτερο έλεγχο.

Με το παρόν σχέδιο νόμου απλοποιούνται οι διαδικασίες περιβαλλοντικής αδειοδότησης και ελέγχων, αποσαφηνίζονται οι επιτρεπόμενες χρήσεις γης στις προστατευόμενες περιοχές και ρυθμίζονται ζητήματα των ειδικών περιβαλλοντικών μελετών. Τίθενται τέσσερις ζώνες προστασίας για τις προστατευόμενες περιοχές, με γενικούς οριζόντιους κανόνες προστασίας και επιτρεπόμενης χρήσης. Όμως, το γεγονός ότι σε ορισμένες ζώνες προβλέπονται κάποιες χρήσεις δεν σημαίνει ότι σε όλες θα επιτρέπονται αυτές οι χρήσεις, αφού αυτά θα προκύψουν και από τις ειδικές περιβαλλοντικές μελέτες.

Οι προτεινόμενες ρυθμίσεις του παρόντος σχεδίου νόμου επηρεάζουν, επίσης, θετικά και τους αγρότες. Οι αγρότες που καλλιεργούν σε εκτάσεις εντός «NATURA» δεν μπορούσαν να προχωρήσουν σε δηλώσεις ΟΣΔΕ, γεγονός το οποίο δημιουργούσε διάφορα προβλήματα, ιδίως στις επιδοτήσεις. Είχα θέσει τα θέματα αυτά και πρόσφατα σε συναντήσεις μου στο Υπουργείο Αγροτικής Ανάπτυξης. Το συγκεκριμένο ζήτημα απασχολεί μεγάλο αριθμό παραγωγών της Ηλείας και είναι θετικό που αντιμετωπίζεται με το παρόν σχέδιο νόμου.

Κυρίες και κύριοι συνάδελφοι, θα ήθελα να κάνω και μία σύντομη αναφορά σε σημαντικές διατάξεις που αφορούν στους δασικούς χάρτες, καθώς καθίσταται δυνατή η αναμόρφωση τους σε μια σειρά από περιπτώσεις. Ειδικά σε περιοχές όπως η Ηλεία, όπου οι πολίτες έχουν χάσει τις προθεσμίες αντιρρήσεων, η δυνατότητα υποβολής αντιρρήσεων λόγω προδήλου σφάλματος ή σε άλλες περιπτώσεις, δίνει μια κάποια λύση. Σημαντική είναι και η πρόβλεψη άσκησης αίτησης ακύρωσης στο Συμβούλιο της Επικρατείας κατά κυρωμένου δασικού χάρτη. Πρέπει να αποκαταστήσουμε την εμπιστοσύνη των πολιτών στους δασικούς χάρτες.

Κυρίες και κύριοι συνάδελφοι, η ελληνική Κυβέρνηση έχει αποδείξει έμπρακτα ότι η προστασία της ελληνικής φύσης και η αντιμετώπιση της κλιματικής κρίσης αποτελεί βασικό πυλώνα για τον εθνικό της σχεδιασμό. Έχουμε ευθύνη προς κάθε Ελληνίδα και κάθε Έλληνα για το σήμερα και οφείλουμε μία μεγάλη δέσμευση για το αύριο, γεγονός που αποδείχθηκε και με τον κλιματικό νόμο που είναι μία προσωπική δέσμευση του Πρωθυπουργού Κυριάκου Μητσοτάκη.

Η χώρα μας, πλέον, πρωτοστατεί στην αντιμετώπιση της κλιματικής κρίσης. Έχουμε κάνει σημαντικά βήματα για την προστασία του περιβάλλοντος εφαρμόζοντας τον θεσμό του αναδόχου αποκατάστασης και αναδάσωσης και εξασφαλίζοντας πάνω από 13,5 εκατομμύρια ευρώ για έργα αποκατάστασης στις πυρόπληκτες περιοχές με την ενίσχυση της προστασίας των δασών. Πρόκειται για ένα πρόγραμμα, σε συνεργασία με το ΤΑΙΠΕΔ, ύψους 50 εκατομμυρίων ευρώ από το Ταμείο Ανάκαμψης και Ανθεκτικότητας, όπως και το Εθνικό Σχέδιο Αναδασώσεων ύψους 150 εκατομμυρίων ευρώ για την αποκατάσταση εκατόν εξήντα χιλιάδων στρεμμάτων.

Όλα αυτά αποτελούν καινοτομίες του Υπουργείου Περιβάλλοντος που θα έπρεπε να έχουν εφαρμοστεί εδώ και χρόνια. Η προηγούμενη Κυβέρνηση πρωταγωνίστησε στα λόγια και στη θεωρία, αλλά σε επίπεδο πράξεων δεν είδαμε τίποτα.

Η όποια κριτική, λοιπόν, σήμερα από την Αντιπολίτευση είναι πάντοτε καλοδεχούμενη, γιατί μέσα από τη διαδικασία του διαλόγου αναδεικνύονται λάθη που στο παρελθόν αποδείχθηκαν μοιραία για το περιβάλλον μας.

Αυτή η Κυβέρνηση δεν έχει μόνο πολιτική ευθύνη για την προστασία του περιβάλλοντος, έχει και πολιτική ηθική. Προχωρά σε βασικές ρυθμίσεις για την αντιμετώπιση των επιπτώσεων της κλιματικής αλλαγής, αλλά και υλοποιεί φιλόδοξες δεσμεύσεις για τον φυσικό μας πλούτο -τη μεγαλύτερή μας κληρονομιά- δίνοντας στη νέα γενιά ακόμα μία προοπτική και εξασφαλίζοντας ένα καλύτερο φυσικό περιβάλλον.

Κλείνοντας, θα ήθελα να εκφράσω την ικανοποίησή μου για την τροπολογία που αφορά στο Ινστιτούτο Επιμόρφωσης Αθλητικών Στελεχών με έδρα την Αρχαία Ολυμπία. Είναι μια πολύ σημαντική ρύθμιση με την οποία εξασφαλίζεται η εύρυθμη και ταχύτερη λειτουργία του μέσα στο αμέσως επόμενο χρονικό διάστημα. Πρόκειται για ένα αίτημα το οποίο προωθούσαμε αρκετό καιρό και επιτέλους γίνεται πράξη. Κάνουμε μία πολύ σημαντική κίνηση, ένα ακόμα βήμα, για την ανάπτυξη της γενέτειρας του αθλητισμού της Αρχαίας Ολυμπίας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε, κύριε συνάδελφε.

Επόμενος ομιλητής είναι ο κ. Αθανάσιος Λιούπης από τη Νέα Δημοκρατία και αμέσως μετά θα μιλήσει ο κ. Παναγής Καππάτος.

Ορίστε, κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε, κύριε Υπουργέ, κυρία και κύριοι συνάδελφοι.

Η κλιματική αλλαγή, η προστασία του περιβάλλοντος, η πράσινη ανάπτυξη, η στροφή προς τις ανανεώσιμες πηγές ενέργειας είναι ζητήματα που απασχολούν διαρκώς νομοθετικά την Κυβέρνηση, καθώς αποτέλεσαν σημαντικό μέρος του προεκλογικού της προγράμματος.

Οι σημερινές διατάξεις εκπληρώνουν πολλαπλούς στόχους με τροποποιήσεις της υπάρχουσας νομοθεσίας.

Πρώτον, με απλοποίηση της περιβαλλοντικής αδειοδότησης. Εκφράστηκαν αντιδράσεις από την Αντιπολίτευση σε σχέση με τη νέα δυνατότητα που επιταχύνει τις διαδικασίες αδειοδότησης. Πώς μπορεί να γίνει αυτό; Με το να επιτρέπει στον φορέα του έργου να πληρώνει τους πιστοποιημένους αξιολογητές μελετών, περιβαλλοντικών επιπτώσεων, παρακάμπτοντας τη γραφειοκρατία και τις καθυστερήσεις του Πράσινου Ταμείου.

Σε αντίθεση με όσα ακούστηκαν, η νέα αυτή δυνατότητα δεν δημιουργεί σύγκρουση καθηκόντων ούτε αφήνει διάτρητη τη διαδικασία περιβαλλοντικής αδειοδότησης, διότι η έγκριση δίνεται πάντα από την αρμόδια, κάθε φορά, δημόσια υπηρεσία, το Υπουργείο ή την αποκεντρωμένη περιφέρεια. Επομένως, κανένας κίνδυνος δεν προκύπτει από το να υποχρεώνουμε τον επενδυτή να πληρώσει ο ίδιος τον αξιολογητή, όπως γίνεται και σε πολλές άλλες περιπτώσεις, όπως και με τους ορκωτούς ελεγκτές.

Δεύτερον, γίνονται αλλαγές στο πλαίσιο της χρήσης γης και στις προστατευόμενες περιοχές. Γίνεται μία εύλογη τροποποίηση ώστε να μην υπόκειται σε περιορισμούς χρήσεων γης οι στρατιωτικές εγκαταστάσεις και οι φάροι.

Γίνονται αλλαγές στις ζώνες προστατευόμενων περιοχών του δικτύου «NATURA 2000». Σχετικά με αυτό έχουν ειπωθεί πολλά, έχουν ακουστεί ανακρίβειες και έχουν δημιουργηθεί λανθασμένες εντυπώσεις.

Η αλήθεια είναι ότι μέχρι σήμερα οι περιοχές «NATURA» δεν προστατεύονται αποτελεσματικά, γιατί, κατά περίπτωση, μπορούσε να δοθεί άδεια, σχεδόν, για κάθε χρήση εντός αυτών των περιοχών και μετά από σχετική μελέτη. Σήμερα αυτές οι περιοχές «NATURA» χωρίζονται, πλέον, σε τέσσερις ζώνες. Στην πραγματικότητα, αυστηροποιούμε το πλαίσιο προστασίας.

Η πρώτη ζώνη είναι η ζώνη απόλυτης προστασίας της φύσης, όπου δεν επιτρέπεται καμμία δραστηριότητα, εκτός από τη βόσκηση ή την ερασιτεχνική αλιεία και αυτά κατά περίπτωση και μετά από σχετική αδειοδότηση.

Στην επόμενη ζώνη έχουν τεθεί, επίσης, πολύ περιοριστικά όρια, επιτρέποντας συγκεκριμένες δραστηριότητες, όπως αγροτικές εκμεταλλεύσεις, παιδικές κατασκηνώσεις και εγκαταστάσεις για ανανεώσιμες πηγές ενέργειας. Ακόμα, όμως, και στις ζώνες όπου επιτρέπονται κάποιες περαιτέρω δραστηριότητες, όπως για παράδειγμα οι τουριστικές εγκαταστάσεις, αυτό θα συμβεί μόνο και εφόσον στη συγκεκριμένη περιοχή το επιτρέψει η ειδική περιβαλλοντική μελέτη. Όλα γίνονται με βάση επιστημονικά δεδομένα, ώστε το φυσικό περιβάλλον να προστατεύεται πλήρως και να είναι προτεραιότητα σε όλον το σχεδιασμό.

Φυσικά, οι σημερινές διατάξεις δεν ανατρέπουν το πλαίσιο προστασίας των απάτητων βουνών. Η Ελλάδα πρωτοπορεί πανευρωπαϊκά σε αυτόν τον χαρακτηρισμό, που συνιστά απόλυτη μορφή σεβασμού και προστασίας του περιβάλλοντος.

Τρίτον. Ένα άλλο ζήτημα που έχει συγκεντρώσει το ενδιαφέρον είναι τα αιολικά πάρκα. Η Κυβέρνηση έθεσε ως στόχο εξαρχής την αύξηση του ποσοστού των ανανεώσιμων πηγών ενέργειας. Είναι μία απόφαση που δικαιώνεται πλήρως με βάση την κλιματική αλλαγή, αλλά και τη γενικότερη κρίση ενέργειας την οποία όλοι βιώνουμε.

Τα θαλάσσια αιολικά πάρκα έχουν τη δυνατότητα να παράγουν διπλάσια ενέργεια από τα χερσαία, ενώ συνιστούν πόλο έλξης για μεγάλες επενδύσεις που θα φέρουν θέσεις εργασίας, κυρίως στο στάδιο της κατασκευής, αλλά και λειτουργίας τους.

Αυτό που αλλάζει με τις σημερινές ρυθμίσεις είναι ότι το κράτος -και όχι ο ιδιώτης- έχει πλέον την πρωτοβουλία για το ποιες περιοχές μπορούν να αναπτυχθούν υπεράκτια αιολικά πάρκα.

Το δημόσιο ορίζει, πλέον, τις θαλάσσιες περιοχές μετά από προσεκτική μελέτη και συνεργασία μεταξύ όλων των συναρμόδιων Υπουργείων και της Ελληνικής Εταιρείας Διαχείρισης Υδρογονανθράκων.

Τέλος, μετά από διαγωνισμό που διενεργείται από τη ΡΑΕ, θα επιλέγεται ο επενδυτής με τη μικρότερη τιμή προσφοράς για την παραγόμενη ενέργεια. Η επιτυχημένη πολιτική της Κυβέρνησης και του Υπουργείου Περιβάλλοντος, σε σχέση με τις ΑΠΕ, αποδεικνύεται ότι για το 2022 εξοικονομήσαμε περισσότερο από μισό δισεκατομμύριο ευρώ χάρη στην αυξημένη παραγωγή ενέργειας από τις ανανεώσιμες πηγές. Αυτό από μόνο του είναι ένα σημαντικό επίτευγμα, ειδικά αν δούμε και την τρέχουσα συγκυρία. Δηλαδή, οι ανανεώσιμες πηγές ενέργειας μας βοήθησαν να χρειαζόμαστε μικρότερες εισαγωγές φυσικού αερίου.

Τέταρτον, μετά από μιαιδιαιτέρως επιτυχημένη πολιτική στο θέμα των δασικών χαρτών, που ταλαιπωρούσε επί δεκαετίες τη χώρα μας και δημιουργούσε ανησυχία και ανασφάλεια σε πολίτες και επιχειρηματίες, έρχεται το Υπουργείο να βελτιώσει ακόμη περισσότερο τις διαδικασίες. Εισάγεται δευτεροβάθμιο όργανο εξέτασης δασικών αντιρρήσεων: Οι Τεχνικές Επιτροπές Δασολογίου. Αυτές αποφασίζουν επίπροσφυγών κατά των αποφάσεων Επιτροπών Δασολογίου. Έτσι, σε περίπτωση που κάποιος πιστεύει πως αδικείται από την πρωτοβάθμια επιτροπή, μπορεί να προσφύγει σε αυτό το όργανο, εξοικονομώντας χρόνο και χρήμα, αφού δεν προσφεύγει στα δικαστήρια, προκειμένου να διορθώνονται πιθανά λάθη των επιτροπών.

Πέμπτον, δίνεται ώθηση στις τοπικές οικονομίες που βρίσκονται στη μεταβατική περίοδο της μεταλιγνιτικής εποχής. Εγκρίνονται δύο επιχειρηματικά πάρκα τύπου μεμονωμένης μεγάλης μονάδας σε Μεγαλόπολη και Κοζάνη σε μια προσπάθεια να δοθεί νέα κατεύθυνση και πνοή στην οικονομία των περιοχών αυτών.

Κλείνοντας, οι τιμές στο ηλεκτρικό ρεύμα είναι από τα θέματα που μας απασχόλησαν πολύ φέτος και, όπως φαίνεται, θα μας απασχολήσουν και την επόμενη χρονιά.

Τα μέτρα που έλαβε η Κυβέρνηση βοηθούν τα νοικοκυριά να ανταπεξέλθουν στο διεθνές κύμα ακρίβειας. Ο ελληνικός μηχανισμός που δεσμεύει τα υπερέσοδα των εταιρειών παραγωγής ηλεκτρικής ενέργειας απέδωσε 500.000.000 ευρώ τον πρώτο μήνα -τον Ιούλιο- χρήματα που διοχετεύονται στο Ταμείο Ενεργειακής Μετάβασης και αξιοποιούνται για τη στήριξη των πολιτών. Με το Power Pass 300.000.000 ευρώ δίνονται στους πολίτες ως μια ανακούφιση από τους υψηλούς λογαριασμούς των προηγουμένων μηνών.

Τον Ιούλιο οι επιδοτήσεις έφθασαν τα 722.000.000 ευρώ. Τον Αύγουστο καταργείται η ρήτρα αναπροσαρμογής. Οι λογαριασμοί ρεύματος θα επιδοτηθούν με ποσοστό που ξεπερνά το 1.000.000 ευρώ, απορροφώντας έως και 50% της αύξησης.

Έτσι, χάρη στις κυβερνητικές παρεμβάσεις, η τελική τιμή ρεύματος στον καταναλωτή αναμένεται τον επόμενο μήνα να διαμορφωθεί περίπου στα 15 έως 17 λεπτά ανά κιλοβατώρα, λίγο μεγαλύτερες από τις τιμές του Μαΐου του 2021. Η ελληνική πρόταση για ένα πανευρωπαϊκό μοντέλο στην αγορά ηλεκτρικής ενέργειας βρίσκει ήδη υποστηρικτές και έδαφος για να υλοποιηθεί. Όλα αυτά είναι μέτρα δράσης, πράξεις που βρίσκουν αντίκρισμα στην καθημερινή ζωή των πολιτών και στηρίζουν το σύνολο της κοινωνίας σε αυτή τη δύσκολη οικονομική συγκυρία.

Οι πολίτες ξέρουν, βλέπουν και αναγνωρίζουν πως σε κάθε κρίση, σε κάθε δυσκολία, η Κυβέρνηση βρίσκεται σταθερά δίπλα τους και ανταποκρίνεται στις ανάγκες τους.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ, κύριε Λιούπη.

Ο κ. Παναγής Καππάτος έχει τώρα τον λόγο από τη Νέα Δημοκρατία και αμέσως μετά ο κ. Βασίλειος Γιόγιακας εκ Θεσπρωτίας.

Ορίστε, κύριε συνάδελφε, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μόλις πρόσφατα ο Πρωθυπουργός Κυριάκος Μητσοτάκης επανέλαβε από το Βήμα της Βουλής κάτι που έχουμε πει πολλές φορές. Δίνοντας τέλος σε κάθε σενάριο πρόωρης προσφυγής στην κάλπη, περιέγραψε μια σειρά προκλήσεων, τις οποίες καλούμαστε να αντιμετωπίσουμε.

Από την πανδημία και τη ρωσική εισβολή στην Ουκρανία, στην ενεργειακή και επισιτιστική κρίση. Δεν υπάρχουν συνεπώς, περιθώρια αμφισβήτησης για την κρισιμότητα της εποχής σε εθνικό, περιφερειακό και διεθνές επίπεδο. Σε αυτό το πλαίσιο έρχεται να προστεθεί η λειτουργία της Κυβέρνησης και του Κοινοβουλίου. Δεν χρειάζεται τίποτα περισσότερο να επισημάνει κάποιος, αρκεί να ανατρέξει στο νομοθετικό έργο των ημερών. Σειρά σημαντικών νομοσχεδίων από την προστασία του πολίτη και τη δικαιοσύνη στο περιβάλλον και την ανώτατη εκπαίδευση συζητούνται και ψηφίζονται. Η επιθυμία μας να προωθήσουμε τομές και πρωτοβουλίες, που για πολλά χρόνια παρέμεναν στο συρτάρι υπουργικών και πρωθυπουργικών γραφείων, γίνεται πράξη.

Το σημερινό σχέδιο νόμου επιβεβαιώνει και επαληθεύει τις διαπιστώσεις αυτές. Οι διατάξεις για την απλοποίηση της περιβαλλοντικής αδειοδότησης, την αντιμετώπιση της ενεργειακής κρίσης και την προστασία του περιβάλλοντος, συνθέτουν ένα νομοσχέδιο που αφορά σε μια σειρά πρωτοβουλιών του Υπουργείου Περιβάλλοντος και Ενέργειας, πρωτοβουλιών σημαντικών, που έχουμε τη δυνατότητα να αναλαμβάνουμε, έχοντας σε κάθε τόνο αναφέρει ότι οι πρόωρες εκλογές δεν απασχολούν την τρέχουσα συζήτησή μας.

Ας δούμε, όμως, πιο αναλυτικά τι νέο κομίζουμε. Με το παρόν σχέδιο νόμου απλοποιούνται οι διαδικασίες περιβαλλοντικής αδειοδότησης και ελέγχων, ενώ οι επιτρεπόμενες χρήσεις γης στις προστατευόμενες περιοχές του δικτύου «NATURA 2000» αποσαφηνίζονται. Ακόμα, ρυθμίζονται ζητήματα των ειδικών περιβαλλοντικών μελετών, καθώς και του ΥΠΕΚΑ και του Πράσινου Ταμείου. Στόχος της παρέμβασής μας αυτής, δεν είναι άλλος από την ενίσχυση του ρόλου τους στην προστασία του περιβάλλοντος.

Στο πέμπτο και έκτο κεφάλαιο επιδιώκεται η ενίσχυση της δασικής προστασίας και συνακόλουθα του Πυροσβεστικού Σώματος.

Το έβδομο κεφάλαιο ακολούθως, αφορά στην επιτάχυνση τη διαδικασίας οριοθέτησης μικρών υδατορεμάτων, καθώς και την προώθηση κλιματικά ουδέτερων και έξυπνων πόλεων.

Η υπογειοποίηση καλωδίων, η απλοποίηση της διαδικασίας έκδοσης οικοδομικών αδειών, αλλά και οι όροι δόμησης για την κατασκευή έργων κοινόχρηστου πολεοδομικού χαρακτήρα, είναι προβλέψεις που εντάσσονται στο κεφάλαιο αυτό.

Ακόμη, η ρύθμιση ζητημάτων για την περιβαλλοντική αδειοδότηση έργων που στοχεύουν στη μείωση της γραφειοκρατίας, αφορά στο κείμενο που συζητούμε σήμερα. Η δυνατότητα, για παράδειγμα της απλής ενημέρωσης ενός περιβαλλοντικά αδειοδοτημένου έργου σε περίπτωση αλλαγών μικρής κλίμακας, εντάσσεται στη λογική των ρυθμίσεων που εισάγουμε.

Παρέχουμε ακόμη τη δυνατότητα στον φορέα του έργου να πληρώνει απευθείας τους πιστοποιημένους αξιολογητές μελετών περιβαλλοντικών επιπτώσεων έργου, χωρίς τη μεσολάβηση του Πράσινου Ταμείου, μια παρέμβαση με σημαντικό αναπτυξιακό πρόσημο, που άρει γραφειοκρατικά εμπόδια.

Σημαντικό μέρος του νομοσχεδίου αφορά σε διατάξεις αναγκαίες για την ενίσχυση του Πυροσβεστικού Σώματος, για τη θωράκισή του τόσο κατά την κρίσιμη περίοδο του καλοκαιριού όσο και συνολικά.

Με παρέμβασή μας παρατείνονται οι συμβάσεις του προσωπικού της Γενικής Γραμματείας Πολιτικής Προστασίας, παρέμβαση δίκαιη και αναγκαία για την αντιμετώπιση ζητημάτων που σχετίζονται τόσο με τον COVID-19 όσο και με τη συμμετοχή τους στην προετοιμασία του αντιπυρικού σχεδιασμού της χώρας.

Ακολούθως η Γενική Γραμματεία Πολιτικής Προστασίας ορίζεται ως αρμόδια αρχή έκδοσης του ημερήσιου χάρτη πρόβλεψης κινδύνου πυρκαγιάς. Μία ιδιαίτερα σημαντική παράμετρος του νομοσχεδίου είναι η αναγνώριση της ειδικής φύσης των καθηκόντων των πυροσβεστών ειδικών μονάδων δασικών επιχειρήσεων. Για τον λόγο αυτό προβλέπεται η χορήγηση μηνιαίου επιδόματος. Είναι το ελάχιστο που μπορούμε να κάνουμε για τους ανθρώπους που δίνουν τα μέγιστα. Τέλος, στο πλαίσιο ενός συνολικού κεφαλαίου περιλαμβάνονται οι διατάξεις για την αντιμετώπιση της ενεργειακής κρίσης και της συνέχισης της ενίσχυσης των καταναλωτών.

Πιο συγκεκριμένα παρατείνεται η επιδότηση ρεύματος και για τον μήνα Ιούνιο. Ακόμα, προβλέπεται ο καθορισμός των όρων, του τρόπου και της διαδικασίας χρηματοδότησης από εθνικούς και ενωσιακούς πόρους των έργων υποδομών ηλεκτρικής ενέργειας και φυσικού αερίου.

Απλοποιείται η διαδικασία κατασκευής κρίσιμων για την ανάπτυξη του διασυνδεδεμένου δικτύου έργων υποδομής και εγκαταστάσεων κοινής ωφέλειας.

Επιταχύνεται τέλος η ολοκλήρωση των διαδικασιών επί υφιστάμενων εγκαταστάσεων ή για την κατασκευή νέων ηλεκτρολογικών εγκαταστάσεων και οι υποχρεώσεις των διαχειριστών για την κάλυψη των στόχων ενεργειακής απόδοσης της χώρας.

Κυρίες και κύριοι συνάδελφοι, τα όσα ανέφερα, είναι λίγες μόνο προβλέψεις από τις πολλές και κομβικές που το νομοσχέδιο περιλαμβάνει. Είναι η απόδειξη ότι στο τιμόνι της χώρας βρίσκεται μία δύναμη που ακούει, που καταλαβαίνει, που προχωρά σε διορθωτικές κινήσεις και επιλογές που ανακουφίζουν τους συμπολίτες μας από βάρη, που η διεθνής συγκυρία έχει επιφέρει και που βρίσκεται κοντά στην τοπική κοινωνία και τα νησιά μας.

Είναι άλλωστε χαρακτηριστική η έμπρακτη στήριξη που η πολιτική ηγεσία του Υπουργείου Περιβάλλοντος και Ενέργειας παρέχει στα ζητήματα που η Κεφαλονιά και η Ιθάκη αντιμετωπίζουν. Η παρουσία του Υφυπουργού, κ. Γιώργου Αμυρά, τις προηγούμενες ημέρες στο πεδίο και οι επισκέψεις που πραγματοποίησε στον νομό μας δείχνουν αυτό ακριβώς, την πολιτική βούληση για παροχή λύσης όταν οι συνθήκες και οι ανάγκες το επιβάλλουν.

Το σημερινό νομοσχέδιο έρχεται σε ευθεία σύνδεση με αυτή μου τη διαπίστωση. Καταγράφει υπαρκτά ζητήματα, προτείνοντας ταυτόχρονα βιώσιμες και εφαρμόσιμες λύσεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώευχαριστώ, κύριε συνάδελφε και για την τήρηση του χρόνου.

Ο Υπουργός Ανάπτυξης, ο κ. Γεωργιάδης έχει τον λόγο για να υποστηρίξει δύο διατάξεις του νομοσχεδίου. Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε και για το άμεσο, γιατί πρέπει να ανέβω ξανά επάνω στην συνεδρίαση της επιτροπής για την εξυγίανση των ναυπηγείων Ελευσίνας.

Στο συγκεκριμένο νομοσχέδιο έχουμε δύο άρθρα του Υπουργείου Ανάπτυξης και Επενδύσεων. Το άρθρο 131, παράταση τριών μηνών για τη δήλωση λαϊκών αγορών στο πληροφοριακό σύστημα, βελτίωση και απλοποίηση διαδικασίας τοποθέτησης στις λαϊκές αγορές, δηλαδή πάει μέχρι 31 Οκτωβρίου, γιατί πολλοί άνθρωποι των λαϊκών αγορών δεν έχουν προλάβει ακόμη να δηλωθούν και μας ζήτησαν παράταση. Τελείωνε στις 31 Ιουλίου και το πάμε μέχρι 31 Οκτωβρίου, ώστε να μην αδικηθεί κάποιος και βρεθεί χωρίς άδεια λαϊκών αγορών. Νομίζω ότι σε αυτό δεν μπορεί να υπάρχει καμμία διαφωνία.

Στο ίδιο άρθρο, το 131, είχαμε ψηφίσει, όπως θυμάστε, οι κάτοχοι άδειας παραγωγού λαϊκών αγορών, του νομού Αττικής ειδικά, εφόσον έχουν έως είκοσι στρέμματα στα ΟΠΣΑΑ, να μπορούν να δηλώσουν να πάρουν επαγγελματική άδεια, συμπληρώνουμε ότι στην έννοια των παραγωγών συμπεριλαμβάνονται και οι παραγωγοί αυγών και μελιού. Δεν το είχαμε γράψει ρητά και πήγαν να κάνουν αυτή τη σχετική αλλαγή και προσκρούουν πάνω στο σύστημα, το οποίο δεν τους επιτρέπει να μπουν, αλλά ξεκαθαρίζουμε ότι ισχύει το άρθρο ως ίσχυε με τη διευκρίνιση ότι με την έννοια του παραγωγού λαϊκών αγορών είναι και οι παραγωγοί λαϊκών αγορών που έχουν άδεια πώλησης αυγών και άδεια πώλησης μελιού.

Και το άρθρο 132 η διάταξη διευκρινίζει το νομικό πλαίσιο προκειμένου να δημοσιεύουν τα νέα προγράμματα της Γενικής Γραμματείας Βιομηχανίας στο Ταμείο Ανάκαμψης. Προβλέπεται υπουργική απόφαση, η οποία θα περιλαμβάνει όλες τις λεπτομέρειες υλοποίησης του προγράμματος προθεσμίας, τη συγκρότηση των επιτροπών που εισηγούνται στον Υπουργό, τη διαδικασία αξιολόγησης, τα ειδικότερα κριτήρια και τη διαδικασία παρακολούθησης και ολοκλήρωσης των ενταγμένων επενδυτικών έργων. Το άρθρο κρίνεται απαραίτητο για τη συνέχεια της απορρόφησης στο Ταμείο Ανάκαμψης.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ κύριε Υπουργέ.

Τον λόγο έχει ο κ. Βασίλειος Γιόγιακας.

**ΒΑΣΙΛΕΙΟΣ ΓΙΟΓΙΑΚΑΣ**: Κύριοι Υπουργοί, κυρίες και κύριοι συνάδελφοι, η Κυβέρνηση της Νέας Δημοκρατίας ουδέποτε επικαλέστηκε ως άλλοθι τις διαδοχικές μεγάλες διεθνείς κρίσεις που έπληξαν και τη χώρα μας από την πανδημία μέχρι την ενεργειακή κρίση και την πίεση του πληθωρισμού. Παράλληλα με τη διαχείριση των εκτάκτων καταστάσεων συνέχισε να κάνει πράξη το πρόγραμμά της σε όλους τους τομείς της δημόσιας πολιτικής, να δημιουργεί τις συνθήκες εκείνες που θα επιτρέψουν την οικονομία να αναπτύσσεται σε στέρεες βάσεις, διασφαλίζοντας ωστόσο την προστασία του περιβάλλοντος και τη διαχείριση των φυσικών πόρων με τρόπο που θα υπονομεύει την ευημερία των επόμενων γενιών.

Το πολυνομοσχέδιο αυτό, στο μέρος που αφορά στις ρυθμίσεις του Υπουργείου Περιβάλλοντος και Ενέργειας, είναι συμβατό με την κυβερνητική στρατηγική για τη βιώσιμη ανάπτυξη, είναι συμβατό με την κυβερνητική στρατηγική για την πράσινη μετάβαση, την προώθηση των ανανεώσιμων πηγών ενέργειας και τη σταδιακή απεξάρτηση από τον λιγνίτη.

Για εκείνους που προσπαθούν να δουν το δέντρο και όχι το δάσος, αλλά και για όσους μας παρακολουθούν αξίζει να ξεκαθαρίσουμε πολύ συνοπτικά μερικά από τα σημεία για τα οποία έγινε αρκετή κριτική. Πρώτα απ’ όλα η σημερινή Κυβέρνηση ήταν αυτή που θεσμοθέτησε ζώνες μέσα στις περιοχές «NATURA», βάζοντας όρια και κανόνες στο μέχρι τι επιτρέπεται να γίνει και τι όχι. Αντί να είναι ξέφραγο αμπέλι, όπου κατά περίπτωση όλα μπορεί να επιτρέπονται, λέμε μέχρι τι επιτρέπεται, γιατί είναι ειδικές περιβαλλοντικές μελέτες, δηλαδή οι ειδικοί που θα αποφασίσουν ποιες ειδικές χρήσεις γης θα ισχύουν και ποιο θα είναι το αντικείμενο προστασίας σε κάθε ζώνη, σε κάθε περιοχή «NATURA». Για τον λόγο αυτό δεν ισχύουν τα όσα λέγονται για τάχα νομιμοποίηση αυθαιρέτων χρήσεων. Εγκαταστάσεις που λειτουργούν νόμιμα θα μπορούν να συνεχίσουν τη δραστηριότητά τους, εφόσον το επιτρέψει η ειδική περιβαλλοντική μελέτη.

Δεν στέκεται, επίσης, η κριτική ότι παρακάμπτεται η δημόσια διοίκηση σε ότι αφορά στην περιβαλλοντική αδειοδότηση. Αυτό που γίνεται είναι ότι απλοποιούνται και επιτυγχάνονται χρονοβόρες διοικητικές διαδικασίες, όπως προβλέπεται για παράδειγμα με την αρχική αξιολόγηση μιας μελέτης περιβαλλοντικών επιπτώσεων από ιδιώτη μελετητή εκτός εάν οι συνάδελφοι της Αντιπολίτευσης δηλώνουν ευχαριστημένοι για τους ρυθμούς με τους οποίους προχωράνε οι σημερινές διαδικασίες ή θεωρούν ρεαλιστικό να βρεθεί από τη μια μέρα στην άλλη το προσωπικό που, πράγματι, λείπει από τις αρμόδιες υπηρεσίες.

Ένα από τα πιο σημαντικά κεφάλαια του πολυνομοσχεδίου είναι αυτό με το οποίο τίθεται το ρυθμιστικό πλαίσιο για τα υπεράκτια αιολικά πάρκα με στόχο έως το 2030 να έχουν εγκατασταθεί τέτοιες υποδομές με ισχύ 2 ή και 2,5 GW. Ακούσαμε με ικανοποίηση τον κύριο Υπουργό να μιλάει για ωρίμανση της διαγνωστικής διαδικασίας το 2027, αλλά και την πιλοτική εφαρμογή με μεταβατική διάταξη υπεράκτιων αιολικών πάρκων συνολικής ισχύος μέχρι 600 ΜW. Είναι, επίσης, ρητή η πρόβλεψη ότι ο σχεδιασμός και η ανάπτυξη των υπεράκτιων αιολικών πάρκων είναι σύμφωνος με τον εθνικό σχεδιασμό για την ενέργεια και το κλίμα, την εθνική χωρική στρατηγική και το ειδικό χωροταξικό πλαίσιο για τις ανανεώσιμες πηγές ενέργειας. Υπάρχει επομένως σχεδιασμός, υπάρχει δημόσιος έλεγχος και προστασία του δημόσιου συμφέροντος, υπάρχει ασφάλεια δικαίου.

Θα ολοκληρώσω, κυρίες και κύριοι συνάδελφοι, με δύο καλά νέα που αφορούν άμεσα στον κόσμο που μας παρακολουθεί. Το ένα είναι οι παρεμβάσεις για να τρέξει ταχύτερα η διευθέτηση εκκρεμοτήτων στους χαρακτηρισμούς των δασικών χαρτών σε σχέση με τις αυτοψίες, με τη διόρθωση σφαλμάτων σε κυρωμένους χάρτες, αλλά και με την εξέταση των αντιρρήσεων για τις οποίες, μάλιστα, οι πολίτες θα μπορούν να προσφεύγουν σε δευτεροβάθμια επιτροπή, η οποία θα επαναξιολογεί τον φάκελό τους.

Η άλλη καλή είδηση είναι ότι παρατείνεται κατά ένα μήνα, μέχρι και τον φετινό Ιούνιο, η περίοδος για την οποία υπολογίζεται η επιστροφή μέρους των αυξήσεων στο ηλεκτρικό ρεύμα, κάτι που μαζί με μέτρα όπως η κατάργηση της ρήτρας αναπροσαρμογής στα κυμαινόμενα τιμολόγια ρεύματος, η αύξηση των επιδοτήσεων ηλεκτρικού ρεύματος και η έκτακτη φορολόγηση της αυξημένης κερδοφορίας των παραγωγών ηλεκτρικής ενέργειας δίνει ανάσα σε νοικοκυριά και επιχειρήσεις.

Κυρίες και κύριοι συνάδελφοι, η Κυβέρνηση με μεθοδικότητα και πολλή δουλειά κάνει πράξη το σχέδιο για τη μετάβαση της χώρας σε ένα πιο φιλικό προς το περιβάλλον, πιο πράσινο μοντέλο ανάπτυξης. Μέσα στα τελευταία τρία χρόνια έχουν αδειοδοτηθεί επενδύσεις ΑΠΕ τριπλάσιας ισχύος σε σχέση με την περίοδο 2015 - 2019.

Για πρώτη φορά μπήκαν κανόνες που έβαλαν τέλος στο αυθαίρετο καθεστώς των χρήσεων γης στις περιοχές «NATURA». Έγινε πιο ορθολογικό το πλαίσιο για τη διαχείριση των προστατευόμενων περιοχών, με την ίδρυση του ΟΦΥΠΕΚΑ. Ψηφίστηκαν πρωτοποριακές πρωτοβουλίες, όπως ο πρώτος εθνικός κλιματικός νόμος, το σχέδιο για την απολιγνιτοποίηση της χώρας και το πλαίσιο για την προώθηση της ηλεκτροκίνησης.

Αυτά από μόνα τους δείχνουν ότι γι’ αυτή την Κυβέρνηση ο σεβασμός στο περιβάλλον δεν είναι μία αφηρημένη αξία. Είναι μια ευκαιρία να κάνουμε τις ζωές τις δικές μας και των παιδιών μας καλύτερες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Ιωάννης Βρούτσης.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όλες αυτές τις μέρες ακούγοντας κάποιος το σύνολο της Αντιπολίτευσης και μη διαβάζοντας και παρακολουθώντας τα κείμενα νόμου εκ μέρους της πολιτικής ηγεσίας του Υπουργείου Περιβάλλοντος, θα έλεγε ότι αυτή η Κυβέρνηση, αυτή η πολιτική ηγεσία φέρνει σήμερα κάτι απόλυτα καταστροφικό, το οποίο την επόμενη ημέρα της ψήφισής του θα καταστρέψει το φυσικό περιβάλλον, δεν θα υπάρχουν περιοχές «NATURA» και όλα θα αλλάξουν άρδην προς το χειρότερο.

Ποιο είναι το κείμενο του νόμου; Αξίζει, για λόγους εντυπώσεων, να καταλάβουμε μέσα από αυτόν τον όγκο, τον πολυσέλιδο, τη μεγάλη προσπάθεια που κατέβαλε όλο αυτό το διάστημα το Υπουργείο Περιβάλλοντος, λίγο πριν κλείσει η Βουλή, να φέρει αυτό το σχέδιο νόμου που η ψήφισή του –επιτρέψτε μου να πω- όχι δεν θα βλάψει το περιβάλλον, όπως επικαλείται η Αντιπολίτευση, αντίθετα θα ωφελήσει πάρα πολύ σε σημαντικά καίρια πράγματα και –επιτρέψτε μου να σας πω και ως νησιώτης Αιγαιοπελαγίτης, όπως θα αναδείξω στην τοποθέτησή μου- θα ωφελήσει ιδιαίτερα τη νησιωτική Ελλάδα, το φυσικό περιβάλλον, τον πλούτο τον μοναδικό της χώρας των νησιών μας.

Επειδή ο εισηγητής μας κ. Διονύσης Σταμενίτης, εξ αριστερών καθήμενος, έκανε μια πλήρη ανάλυση του συνόλου του νομοσχεδίου, δεν θα μπω στον πειρασμό να αναλύσω το σύνολο του νομοσχεδίου, αλλά θα επικεντρωθώ σε ορισμένα σημεία τα οποία θεωρώ ιδιαίτερα σημαντικά.

Το νομοσχέδιο αυτό, κύριε Πρόεδρε, κυρίες και κύριοι συνάδελφοι, έρχεται και όχι απλά δεν έρχεται να παρέμβει αρνητικά πάνω στις περιοχές «NATURA», όπως συνηθίζουμε να τις λέμε. Αντίθετα, έρχεται και καταγράφει όλες τις διαχρονικές παθογένειες που είχαμε στην προσπάθεια περιφρούρησης των περιοχών «NATURA».

Τι προβλήματα αντιμετωπίζαμε; Αντιμετωπίζαμε ασάφειες του νόμου, αντιμετωπίζαμε γραφειοκρατία, αντιμετωπίζαμε χρονοβόρες διαδικασίες για ανθρώπους που ταλαιπωρούνταν πολλά - πολλά χρόνια και ζητούσαν πολλές φορές τη χρονοβόρα διαδικασία της επίκλησης του δημοσίου για να γίνονται οι ονομαζόμενοι έλεγχοι περιβαλλοντικών επιπτώσεων.

Τι κάνει το νομοσχέδιο; Το νομοσχέδιο συγκεντρώνει όλες αυτές τις διαχρονικές παθογένειες, τις καταγράφει και έρχεται να τις επιλύσει. Δημιουργεί τέσσερις ζώνες προστασίας για το φυσικό περιβάλλον. Αποκαθίσταται πλέον με απόλυτη διαφάνεια και διαμορφώνεται ένα καθαρό πλαίσιο διαφανές για το πως μπορούν –καλώς εννοούμενα- να αξιοποιηθούν οι περιοχές «NATURA», με την έννοια της προστασίας του περιβάλλοντος.

Ερώτηση: Αυτές οι πολιτικές πρωτοβουλίες εκ μέρους της πολιτικής ηγεσίας είναι απέναντι στο ενωσιακό δίκαιο; Απάντηση: Όχι. Το αντίθετο, θα έλεγα. Είναι απόλυτα συμβατές. Έρχεται η ίδια η Ευρωπαϊκή Ένωση και δίνει κατευθυντήριες γραμμές στη χώρα μας, στην Κυβέρνηση, στο Υπουργείο να ρυθμίσει ζητήματα, τα οποία σήμερα ρυθμίζονται με αυτή τη νομοθετική πρωτοβουλία, για να ευθυγραμμιστούμε με το ενωσιακό δίκαιο. Άρα, καταρρίπτονται πλήρως όλες οι ενστάσεις και η τοποθέτηση της Αξιωματικής Αντιπολίτευσης και του συνόλου της Αντιπολίτευσης.

Το δεύτερο στοιχείο, το οποίο θεωρώ πιο σημαντικό και πιστεύω ότι είναι ο πυρήνας του νομοσχεδίου, κύριε Πρόεδρε, κυρίες και κύριοι συνάδελφοι, που το βιώνουμε εμείς που ασχολούμαστε με τα κοινά σε όποιο επίπεδο, από δημοτική αρχή, Κοινοβούλιο, υπηρετώντας υπουργική θέση, όλα αυτά τα χρόνια κυρίως από τη νησιωτική Ελλάδα –και εδώ έρχομαι- είναι οι σοβαρές ενστάσεις των νησιωτών για τις ανανεώσιμες πηγές ενέργειας, που έχουν να κάνουν με τα αιολικά πάρκα –τα οποία άλλα έχουν αδειοδοτηθεί, άλλα πρόκειται να αδειοδοτηθούν- στα νησιά.

Οι αντιδράσεις πολλές. Δήμαρχοι, πολίτες συνεχώς αντιδρούν. Απαντώ πρώτη φορά δημόσια από τη Βουλή. Άδικα; Όχι, έχουν δίκιο. Πρέπει να περιφρουρήσουμε αυτό το μοναδικό ανάγλυφο, σμιλεμένο τοπίο, μοναδικό τοπίο του Αιγαίου Πελάγους και των νησιών μας.

Από την άλλη μεριά, όλο αυτό το διάστημα υπήρχε μία αντίφαση, η οποία έλεγε: Εσείς οι νησιώτες, οι οποίοι επιδιώκετε την περιφρούρηση του φυσικού περιβάλλοντος, θέλετε και ενέργεια φτηνή. Πρέπει, λοιπόν, να υποστείτε τη βάσανο των αιολικών μεγάλων αυτών ανεμογεννητριών στον τόπο σας, έτσι ώστε να υπάρχει μια ισορροπία. Και αυτή η πλευρά έχει δίκιο.

Όμως, πάντα, όλα αυτά τα χρόνια, υπήρχε στον δημόσιο διάλογο ένα αίτημα, κοινό αίτημα, το οποίο ήταν λογικό και σήμερα για πρώτη φορά έρχεται η πολιτική ηγεσία του Υπουργείου Περιβάλλοντος, η Κυβέρνηση, και απαντά στο συγκεκριμένο ζήτημα. Δημιουργείται, λοιπόν, για πρώτη φορά θεσμικό πλαίσιο για θαλάσσια αιολικά πάρκα.

Βλέπω τους δύο Υπουργούς, τον κ. Σκρέκα και τον κ. Αμυρά, με τους συνεργάτες τους και οφείλω να τους πω ένα μεγάλο μπράβο και πολλά συγχαρητήρια, γιατί έρχονται να καλύψουν ένα κενό, το οποίο υπήρχε στο περιβαλλοντικό αποτύπωμα της χώρας για καλύτερη, φθηνότερη, ποιοτικότερη ενέργεια διαμέσου των ανανεώσιμων πηγών αξιοποιώντας την τεράστια θαλάσσια έκταση που έχουμε. Αυτό ήταν το ζητούμενο.

Φυσικά, το νομοσχέδιο, κύριοι Υπουργοί, δεν λέει ότι δεν θα προχωρήσουμε στην τοποθέτηση ανεμογεννητριών στα νησιά. Όμως, καλοπροαίρετα σκεπτόμενος, πιστεύω ότι η περιβαλλοντολογική ευαισθησία και του κ. Σκρέκα και του κ. Αμυρά και του επιτελείου θα είναι σε αυτή την κατεύθυνση, διότι εννοείται αφού φτιάξουμε θαλάσσια πάρκα με φωτοβολταϊκά ή ανεμογεννήτριες πλέον δεν θα χρήζει η ανάγκη για ανεύρεση ενέργειας μέσα από τις κορυφογραμμές των νησιών μας.

Αυτή είναι η θέση μου. Αυτό πιστεύω και αυτό είναι η πεμπτουσία του νομοσχεδίου. Αλλάζει ο περιβαλλοντικός χάρτης αναζήτησης φθηνής ενέργειας από το περιβάλλον.

Και, φυσικά, η τομή στον πυρήνα αυτού του νομοσχεδίου είναι ότι δεν θα έρχεται ο ιδιώτης να επιλέγει το μέρος που θα κάνει την επένδυση, αλλά το ίδιο το κράτος θα είναι αυτό που με ειδικούς μελετητές θα επιλέξουν θαλάσσιες ζώνες –αν το ερμηνεύω σωστά, γιατί αυτά θα εξειδικευτούν και με υπουργικές αποφάσεις-, μέσα στις οποίες θα οριοθετηθούν οι θαλάσσιες περιοχές που θα αναπτυχθούν τα θαλάσσια αιολικά πάρκα.

Ας φανταστούμε, λοιπόν, κάνοντας προβολή στο μέλλον πως, μετά από δέκα, δεκαπέντε χρόνια που θα έχουν ωριμάσει οι μελέτες, θα έχουν γίνει επενδύσεις, θα έχουμε καταφέρει τα εξής:

Από τη μία, θα βλέπουμε θαλάσσιες ζώνες όπου θα υπάρχουν αιολικά πάρκα που θα αντλούμε φθηνή ενέργεια. Μάλιστα, όπως ακούω από ειδικούς μελετητές και από εισηγητές που μίλησαν λίγο πριν, θα είναι πολύ καλύτερη σε επίπεδο απόδοσης αυτή ενέργεια. Το δεύτερο σημαντικό είναι πως θα έχουμε περιφρουρήσει την αρχιτεκτονική και τη μοναδική ομορφιά των νησιών του Αιγαίου, μη βάζοντας ανεμογεννήτριες στις κορυφές των μικρών βουνών.

Αυτή είναι η πεμπτουσία, κύριε Πρόεδρε και νομίζω ότι σε αυτό, στον πυρήνα του νομοσχεδίου, είναι που έπρεπε να τοποθετηθούμε και να σταθούμε.

Το τρίτο ζήτημα, το οποίο θέλω να ασχοληθώ, είναι το θέμα των δασικών χαρτών. Εγώ, κύριε Πρόεδρε, και ως Βουλευτής της Αξιωματικής Αντιπολίτευσης πριν από το 2019 είχα μία θέση. Νομίζω αυτή η θέση ήταν σταθερή για όλα τα κόμματα και πρέπει να κοιταχθούμε στα μάτια. Ναι, η χώρα μας ολιγώρησε. Η χώρα μας έχασε χρόνο. Έπρεπε και το Κτηματολόγιο και οι δασικοί χάρτες να είναι κτήμα της ελληνικής νομοθεσίας εδώ και πολλές δεκαετίες. Δεν το καταφέραμε. Οι ευθύνες διαπερνούν όλα τα κόμματα και όλες τις κυβερνήσεις. Αυτή είναι μια αλήθεια.

Η πλευρά της Νέας Δημοκρατίας ως Κυβέρνηση ξεκίνησε το θέμα του Κτηματολογίου, το οποίο βρίσκεται σε εξέλιξη με όχι γρήγορους ρυθμούς, αλλά εξελίσσεται και πιστεύω ότι σε ένα σύντομο χρονικό διάστημα θα έχει ολοκληρωθεί.

Το θέμα των δασικών χαρτών, το οποίο ήρθε η κυβέρνηση ΣΥΡΙΖΑ και το εισήγαγε με έναν βίαιο τρόπο, είχε δύο πλευρές. Η μία πλευρά ήταν η θετική, κύριε Φάμελλε. Ρητορικά αναφέρομαι σε σας. Η θετική πλευρά ήταν ότι έπρεπε να προχωρήσουν οι δασικοί χάρτες. Και δεν περισσεύει εδώ περισσότερη ευαισθησία για κανέναν. Σωστά τους τρέξατε, αλλά υπήρχε και η πλευρά της μεγάλης ταχύτητας, της βιασύνης, που μέσα από εκεί δημιουργήθηκαν τεράστιες αδικίες.

Τι έκανε ο κ. Αμυράς ως αρμόδιος Υφυπουργός; Έκανε το εξής απλό. Έδωσε τη δυνατότητα μέσα από τις νομοθετικές πρωτοβουλίες της Κυβέρνησης να καταγραφούν όλες οι ενστάσεις. Και, μάλιστα -τώρα δεν βρίσκω τα στοιχεία πρόχειρα μπροστά μου- από εκατόν εβδομήντα πέντε χιλιάδες αντιρρήσεις που υπήρχαν στο 45% της επικράτειας των δασικών χαρτών που είχαν καταγραφεί από τους πολίτες –στην προηγούμενη κυβέρνηση-, σήμερα είμαστε στο 95% των δασικών χαρτών και απαντήθηκαν εξήντα χιλιάδες αντιρρήσεις, που σημαίνει ότι εξήντα χιλιάδες πολίτες βρήκαν το δίκιο τους.

Έχω περιπτώσεις ανθρώπων που για το ονομαζόμενο «λάθος» το οποίο έχει γίνει μέσα από τους δασικούς χάρτες έρχεται αυτή η διάταξη του νόμου να τους δώσει τη δυνατότητα να βρουν το δίκιο τους.

Και πιστεύω ότι με το τέλος της προθεσμίας των δασικών χαρτών τώρα, τέλος του μήνα, κλείνει ένας κύκλος μεγάλος. Οι αντιρρήσεις θα εξεταστούν. Υπάρχουν, από προβλεπόμενες διατάξεις του νόμου, οι διαδικασίες οι οποίες θα εξαντληθούν σε διάφορες επιτροπές για όλο αυτό το πλαίσιο των αντιρρήσεων. Και σε ένα εύλογο χρονικό διάστημα, γιατί αυτά έχουν μακροχρόνια βάση ή βραχυχρόνια, τρία, τέσσερα, πέντε χρόνια, η χώρα μας θα έχει μια ολοκληρωμένη μορφή των δασικών χαρτών, έτσι όπως θα έπρεπε να είναι πριν πολλά-πολλά χρόνια.

Να, λοιπόν, ένα σημείο στο οποίο υπάρχει μία διοικητική συνέχεια. Η προηγούμενη κυβέρνηση ξεκίνησε τους δασικούς χάρτες. Εμείς ερχόμαστε και διορθώνουμε, τακτοποιήσουμε και διαμορφώνουμε το σύγχρονο πλαίσιο για την ολοκλήρωση των δασικών χαρτών.

Η τέταρτη παρέμβασή μου, κύριε Πρόεδρε, έχει να κάνει με κάτι το οποίο αφορά στην εκλογική μου περιφέρεια, τον νομό μου, το νησί από το οποίο έλκω την καταγωγή μου, τη Νάξο των Κυκλάδων. Για ακόμα μία φορά φέτος ο κ. Σκρέκας εισάγει με τη διάταξη του άρθρου 119 την προστασία αυτών των ανθρώπων που σε τέσσερα ορεινά χωριά της Νάξου ζουν εδώ και δεκαετίες από το σμυρίγλι, όπως το ονομάζουν, αυτό το σπάνιο ορυκτό πέτρωμα, το οποίο πριν από δεκαετίες ήταν εκείνο για το οποίο υπογράψαμε το πρώτο μνημόνιο ως χώρα και πήραμε το πρώτο δάνειο για να πάρουμε λεφτά ως έθνος μόλις είχαμε απελευθερωθεί. Αυτή είναι η αλήθεια.

Όλες οι κυβερνήσεις διαχρονικά στήριξαν αυτή την προσπάθεια. Έτσι και φέτος, με την ίδια ευαισθησία ο κ. Σκρέκας, μετά από τις συναντήσεις που είχαμε και με τους εργάτες και με τα σωματεία, έβαλε τη συγκεκριμένη διάταξη. Και πιστεύω ότι και η Αντιπολίτευση στο σύνολό της, όπως έκανε και πέρυσι, θα τη στηρίξει συνολικά και εκ νέου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δεν έχω να πω κάτι παραπάνω. Απλά θέλω να προσθέσω μία ειδική παράγραφο, αν μου επιτρέπετε, για μία τροπολογία προσωπική, βουλευτική, που έχω καταθέσει. Πρόκειται για μία τροπολογία που αφορά στο νησί της Κύθνου.

Πριν από δεκαετίες, όταν έγινε το προεδρικό διάταγμα της χωροταξίας, για όλα τα νησιά του Αιγαίου τακτοποιήθηκαν όλοι οι οικισμοί. Εκεί είμαστε εντάξει, δεν υπάρχει κανένα πρόβλημα. Για κάποιον λόγο -σφάλματος, αμέλειας της δημοτικής αρχής μιας παλιάς-παλιάς περιόδου- τρεις οικισμοί στο νησί της Κύθνου, τα Φλαμπούρια, ο Μέριχας και η Παναγιά η Κανάλα έμειναν εκτός. Εκεί, λοιπόν, υπάρχουν άνθρωποι που έχουν αδικηθεί, άνθρωποι οι οποίοι υποφέρουν εδώ και δεκαετίες.

Θα παρακαλούσα αυτή τη βουλευτική τροπολογία, που αποκαθιστά τη δικαιοσύνη σε κάποιους ανθρώπους που έχουν αδικηθεί εδώ και δεκαετίες -και που εγώ ως Βουλευτής δεν την είχα φέρει στο παρελθόν και εμένα μου ήρθε το τελευταίο διάστημα λόγω των πιέσεων, επειδή έχουν μάλλον επιβληθεί πρόστιμα άδικα-, κύριε Υπουργέ, να την κάνετε αποδεκτή. Είναι αποκατάσταση δικαιοσύνης στο σύνολο των νησιών του Αιγαίου. Δεν αφορά σε όλη την Κύθνο, μόνο τρεις οικισμούς. Να αποκαταστήσουμε, κλείνοντας τη Βουλή, τη δικαιοσύνη και να νοιώσουν αυτοί οι άνθρωποι ασφαλείς και ότι παίρνουν κι αυτοί αυτό που αναλογεί στο οικόπεδο τους, στο μέρος που ζουν και επιβιώνουν.

Συγχαρητήρια και πάλι. Είμαι αισιόδοξος για το νομοσχέδιο, όπως είμαι αισιόδοξος και για το ότι στο τέλος της διαδικασίας αυτός ο νόμος με τα θαλάσσια πάρκα θα αλλάξει όλη την περιβαλλοντολογική εικόνα που είχαμε για τα νησιά του Αιγαίου, αλλά και για τη χώρα συνολικά και νομίζω ότι θα αποτελέσει και μια απάντηση στο μεγάλο πρόβλημα που λέγεται ενέργεια.

Ευχαριστώ πολύ και συγχαρητήρια στην πολιτική ηγεσία του Υπουργείου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Βρούτση.

Τον λόγο έχει τώρα ο συνάδελφος κ. Κωτσός Γιώργος από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι Υφυπουργοί, αγαπητές και αγαπητοί συνάδελφοι, είναι αλήθεια ότι η ενεργειακή κρίση που πυροδοτήθηκε στον μέγιστο βαθμό με την πολεμική σύγκρουση στην Ανατολική Ευρώπη μεταξύ Ουκρανίας και Ρωσίας έχει δημιουργήσει αισθητά αρνητικά αποτελέσματα όχι μόνο στη χώρα μας, αλλά στο σύνολο της Ευρώπης και θα έλεγα και συνολικά και στον κόσμο. Μάλιστα, θα έλεγα πως αυτοί οι απρόβλεπτοι παράγοντες έχουν επηρεάσει εξαιρετικά αρνητικά τις τιμές της ενέργειας δημιουργώντας έναν τεράστιο ενεργειακό πληθωρισμό, ο οποίος επηρεάζει το σύνολο της οικονομικής ζωής.

Εδώ, όμως, θα πρέπει να αναγνωρίσουμε ότι από την πρώτη στιγμή που συνέβησαν όλα αυτά τα ζητήματα η Κυβέρνηση της Νέας Δημοκρατίας στάθηκε στο πλευρό των δοκιμαζόμενων νοικοκυριών, των επιχειρήσεων και των αγροτών προσπαθώντας να απορροφήσει το μεγαλύτερο μέρος της ενεργειακής αύξησης και του ενεργειακού πληθωρισμού. Αυτή η προσπάθεια που έχει κάνει η Κυβέρνησή μας αγγίζει περίπου το 90%, χωρίς αυτό να σημαίνει ότι δώσαμε και την οριστική λύση και απάντηση στο πρόβλημα. Όμως, θεωρώ ότι όλη αυτή η προσπάθεια ήταν και είναι το καλύτερο δυνατό που θα μπορούσε να γίνει δεδομένων των συνθηκών και κυρίως του δημοσιονομικού χώρου που είναι διαθέσιμος στη χώρα μας μετά από τα πολύ μεγάλα προβλήματα που δημιουργήθηκαν στην οικονομία της χώρας μας με τη δεκαετή κρίση των μνημονίων, αλλά και μια σειρά κρίσεων που δοκίμασαν τη χώρα μας είτε αυτή λεγόταν «πανδημία» είτε «κλιματική κρίση» είτε «προσφυγική κρίση» κ.λπ., κρίσεις που στοίχισαν και αυτές με τη σειρά τους σημαντικά ποσά στην ελληνική κοινωνία.

Είναι αλήθεια ότι η Ευρώπη και η χώρα μας υπήρξαν εξαιρετικά εξαρτημένες από μία πηγή ενέργειας, το ρώσικο φυσικό αέριο, που λόγω της κρίσης που υπάρχει όλο αυτό έχει επιδράσει εξαιρετικά αρνητικά στον ενεργειακό πληθωρισμό. Εδώ, λοιπόν, θα πρέπει να απαντήσουμε με ειλικρίνεια, αλλά και με σοβαρότητα και στιβαρότητα στο πώς θα αντιμετωπίσουμε και θα απεξαρτήσουμε τη χώρα μας από ακριβά και ρυπογόνα εισαγόμενα καύσιμα. Θα συνεχίσουμε να εισάγουμε πετρέλαιο, ρώσικο φυσικό αέριο ή θα βασιστούμε σε δικές μας ενεργειακές πηγές και θα αξιοποιήσουμε τον δικό μας ενεργειακό πλούτο;

Νομίζω ότι εδώ η απάντηση είναι αυτονόητη. Θα πρέπει να εξαντλήσουμε κάθε περιθώριο, προκειμένου να καταστήσουμε τη χώρα μας ενεργειακά αυτάρκη. Και βλέπετε ότι προς αυτή την κατεύθυνση η Κυβέρνησή μας έχει δρομολογήσει μια σειρά από εξελίξεις, προκειμένου πραγματικά να δώσει αυτή την ώθηση στη χώρα μας, αλλά και να την καταστήσει και ενεργειακό κόμβο για την Ανατολική Ευρώπη και τα Βαλκάνια. Η Αλεξανδρούπολη αναβαθμίζεται ως ένας ενεργειακός κόμβος LNG, η Ρεβυθούσα επίσης προς αυτή την κατεύθυνση, ενώ ταυτόχρονα προσπαθούμε να προωθήσουμε στον μέγιστο δυνατό βαθμό τα πλεονεκτήματα που έχει η χώρα μας στο ενεργειακό πεδίο, που δεν είναι τίποτα άλλο από τον ήλιο, τους αέρηδες και, φυσικά, τις θάλασσές μας, αλλά και τη βιομάζα.

Από την πρώτη στιγμή, λοιπόν, που η Κυβέρνηση της Νέας Δημοκρατίας έχει αναλάβει τη διακυβέρνηση της χώρας έχει θέσει υψηλούς περιβαλλοντικούς στόχους και έχει δρομολογήσει εξελίξεις τέτοιες που πραγματικά έχουν υπερπολλαπλασιάσει τη συμμετοχή των ανανεώσιμων πηγών ενέργειας στο ενεργειακό μείγμα της χώρας μας. Προς αυτή την κατεύθυνση κινείται και το παρόν νομοσχέδιο απλοποιώντας την περιβαλλοντική αδειοδότηση και τους περιβαλλοντικούς όρους, σύμφωνα πάντα με τα προβλεπόμενα στην Ευρωπαϊκή Ένωση, ούτως ώστε να έχουμε πιο επιτυχημένες διαδικασίες αδειοδότησης, καταπολεμώντας τη γραφειοκρατία που πάντα λειτουργούσε αρνητικά σε αυτή τη διαδικασία.

Επίσης, προβλέπουμε ρυθμίσεις σχετικά με τη λειτουργία του Οργανισμού Φυσικού Περιβάλλοντος και Κλιματικής Αλλαγής, ενώ πετυχαίνουμε τον εξορθολογισμό των επιτρεπόμενων χρήσεων γης και στις ζώνες των προστατευόμενων περιοχών.

Ξέρετε, η ύπαρξη εδαφικού Συντάγματος, είτε αυτό λέγεται «δασικοί χάρτες» είτε «Κτηματολόγιο», είναι ένα σημαντικότατο εργαλείο στα χέρια της Κυβέρνησης και στα χέρια των πολιτών, προκειμένου να υποστηρίξουμε την αναπτυξιακή μας προοπτική. Και πραγματικά εδώ ερχόμαστε να ρυθμίσουμε ζητήματα που αφορούν στους δασικούς χάρτες απαντώντας σε μια σειρά από προβλήματα που είχαν διαπιστωθεί με την προηγούμενη εφαρμογή.

Επίσης, αποσαφηνίζουμε θέματα που αφορούν στη χρηματοδότηση και στην κατασκευή υποδομών του φυσικού αερίου και προσπαθούμε να πετύχουμε την όσο το δυνατόν μεγαλύτερη αλλαγή του ενεργειακού μείγματος της χώρας μας απεξαρτώντας την Ελλάδα από ακριβά ρυπογόνα εισαγόμενα καύσιμα.

Νομίζω ότι η πρόβλεψη για δημιουργία θαλάσσιων αιολικών πάρκων κινείται προς τη σωστή κατεύθυνση αξιοποιώντας τον τεράστιο θαλάσσιο χώρο που έχει η χώρα μας και προσπαθώντας μέσα από την ορθή χωροθέτηση αυτών των θαλάσσιων πάρκων να αποφύγουμε αυτό που ταλαιπωρεί τις ανανεώσιμες πηγές ενέργειας που δεν είναι τίποτα άλλο από την εύπεπτη, εύκολη και πολλές φορές έωλη κοινωνική κριτική που αντιμετωπίζουν οι ανανεώσιμες πηγές ενέργειας, όπου στη χώρα μας θα πρέπει ούτε να τις θεοποιούμε ούτε να τις δαιμονοποιούμε, αλλά να τις τοποθετήσουμε στην ορθή βάση τους.

Κύριε Υπουργέ, οφείλω να σας συγχαρώ για την πολύ μεγάλη βοήθεια και ανάσα που δίνετε στα μικρά υδροηλεκτρικά. Και σας το λέω αυτό ως πρώην Δήμαρχος του Δήμου Μουζακίου και έχοντας στην ιδιοκτησία μας ένα μικρό υδροηλεκτρικό και μάλιστα με την μορφή της εταιρείας λαϊκής βάσης, όπου ο δήμος έχει το 35% του μετοχικού κεφαλαίου και το 65% οι κάτοικοι. Καταλαβαίνετε τι σημαίνει για μια μικρή κοινωνία να έχει ένα δικό της υδροηλεκτρικό, να αυξάνει το εισόδημά της και πόσο σημαντικές είναι οι ρυθμίσεις που προωθείτε με το άρθρο 117 δίνοντας απάντηση και λύσεις σε προβλήματα που αντιμετωπίζαμε μέχρι πρότινος.

Και θα μου επιτρέψετε να κάνω και μια μικρή αναφορά στην τροποποίηση που έχω υπογράψει μαζί με άλλους τριάντα επτά συναδέλφους και έχει να κάνει με την παράταση που δίνετε στα αθλητικά σωματεία, προκειμένου να εγγραφούν στο μητρώο αθλητικών σωματείων της Γενικής Γραμματείας Αθλητισμού, ούτως ώστε να έχουν τη δυνατότητα και να εξακολουθήσουν να συμμετέχουν στα εσωτερικά πρωταθλήματα που οργανώνουν οι κατά τόπους αντίστοιχες ενώσεις, αλλά ταυτόχρονα να έχουν και πρόσβαση σε χρηματοδοτικά εργαλεία της Γενικής Γραμματείας Αθλητισμού, προκειμένου να συνεχίσουν τη λειτουργία τους.

Αγαπητές και αγαπητοί συνάδελφοι, εκτιμώ ότι είναι ξεκάθαρη η απάντηση στο ερώτημα εάν η Ελλάδα θα πρέπει να συνεχίσει να εξαρτάται από ακριβά και ρυπογόνα εισαγόμενα καύσιμα ή αν θα πρέπει να βασιστεί στις δικές της ενεργειακές δυνάμεις. Απαντούμε «ναι» στην ανάπτυξη των ανανεώσιμων πηγών ενέργειας μέσα από ένα συγκεκριμένο χωροταξικό σχέδιο που θα αποφεύγει τις συγκρούσεις, θα αποφεύγει τις κοινωνικές αντιπαραθέσεις, αλλά ταυτόχρονα θα δίνει προοπτική και μέλλον στη χώρα μας στο επίπεδο της ενέργειας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Τον λόγο έχει τώρα ο κ. Δημήτριος Βαρτζόπουλος από τη Νέα Δημοκρατία και αμέσως μετά τον λόγο θα πάρει ο Υφυπουργός Υποδομών και Μεταφορών κ. Παπαδόπουλος για να υποστηρίξει διάταξη της τροπολογίας με γενικό αριθμό 1403.

Ορίστε, κύριε Βαρτζόπουλε, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, όπως αναφέρει στο πολύ γνωστό βιβλίο του ο Γιουβάλ Νόα Χαράρι, ήδη από την εποχή που το γένος Homo ανέπτυξε την πρώτη εργαλειοποίηση της φωτιάς, ιδίως, όμως, μετά από την αναρρίχηση στην κορυφή της διατροφικής αλυσίδας του Sapiens, ο σύγχρονος άνθρωπος πριν από εκατό χιλιάδες χρόνια απεδείχθη ο φονικότερος serial killer του γήινου οικοσυστήματος. Αυτό, βεβαίως, είναι η μισή αλήθεια. Η άλλη μισή είναι ότι μετά από τη γνωστική επανάσταση πριν από εβδομήντα χιλιάδες χρόνια και μετά από την αγροτική επανάσταση πριν από δώδεκα χιλιάδες χρόνια, ιδίως, όμως, μετά από την επιστημονική επανάσταση πριν από μόλις πεντακόσια χρόνια, ο Homo sapiens διπλασίασε το προσδόκιμο επιβιώσής του, μείωσε τη βρεφική θνησιμότητά του κατά εκατό φορές και αύξησε τον πληθυσμό του στα επτά δισεκατομμύρια. Απέδειξε, δηλαδή, την προσαρμοστικότητά του.

Σε αυτή τη διαχρονική διαλεκτική σχέση του ανθρώπου με το περιβάλλον, έχω την αίσθηση ότι τα τελευταία χρόνια η θέση της προστασίας της βιοποικιλότητας απέκτησε μια δυσανάλογη βαρύτητα μέχρι του σημείου μάλιστα μιας εξεζητημένης υπερβολής, ιδίως σε χώρες όπως η δική μας, με γνωστά σύνδρομα περιφερικότητας.

Το νομοσχέδιο αυτό έρχεται να αποκαταστήσει την ισορροπία διορθώνοντας αυτές τις υπερβολές. Και, μάλιστα, νομίζω καιρός του ήταν.

Κοιτάξτε, οι περιοχές «NATURA» καλύπτουν το 28,5% της επικράτειας και σε αυτές ζουν πεντακόσιες χιλιάδες άνθρωποι. Είναι νομίζω σκόπιμο τα σχέδια προστασίας τους να είναι συγχρόνως και αναπτυξιακά εργαλεία, τα οποία θα εντάσσουν και τις τοπικές κοινωνίες. Είναι σαφές ότι χρήσεις γης οι οποίες είναι οριζόντιες, άκαμπτες και οι οποίες είναι εξαιρετικά περιοριστικές, δεν εξυπηρετούν αυτόν τον σκοπό. Σκοπός είναι -και το κάνει αυτό το νομοσχέδιο- να έχουν τη δυνατότητα οι μελετητές να επιλέγουν τις χρήσεις αυτές οι οποίες προσιδιάζουν στις ιδιαιτερότητες προστατευόμενης περιοχής, έτσι ώστε να επιτυγχάνουν τη βέλτιστη δυνατή ανάπτυξη και αειφορία.

Κυρίες και κύριοι συνάδελφοι, νομίζω, είναι ιστορικό το γεγονός της θέσπισης ενός νομικού πλαισίου για την ανάπτυξη υπεράκτιων αιολικών πάρκων και ελπίζω πολύ σύντομα να έχουμε τη δυνατότητα να ψηφίσουμε και κάτι ανάλογο για την εκμετάλλευση της κλιματικής ενέργειας.

Όλα αυτά τα οποία προβλέπονται είναι απολύτως σύμφωνα με την οδηγία 89/2014 για τον θαλάσσιο χωροταξικό σχεδιασμό και υπογραμμίζουν την απόλυτη βούληση αυτής της Κυβέρνησης να προστατεύσει το θαλάσσιο περιβάλλον, προστασία που αφορά και στις θαλάσσιες ποσειδωνίες και τα καταφύγια ψαριών και φυσικά τις ζώνες ήπιας αλιείας, όλα αυτά δηλαδή, τα οποία προστατεύει η κοινή αλιευτική πολιτική με αυστηρότερους κανόνες.

Οι κανόνες, όμως, αυτοί δεν ακολουθούνται από τους αλιευτικούς στόλους των χωρών που είναι εκτός Ευρωπαϊκής Ένωσης, οι οποίοι δρώντας ανεξέλεγκτα επιφέρουν ανήκεστο βλάβη στο ενάλιο περιβάλλον, ιδίως στα αβαθή όπως αυτά του Αιγαίου. Αντιμετωπίζοντας αυτό το πρόβλημα πριν από πολλά χρόνια, το 1983, με την απόφαση 170 του Συμβουλίου η Ευρωπαϊκή Ένωση ζήτησε από τα κράτη - μέλη για την προστασία των θαλάσσιων οικοσυστημάτων τους να ορίσουν αλιευτικές ζώνες δώδεκα μιλίων από τις γραμμές βάσης. Τούτο, φυσικά, δεν έγινε στο Αιγαίο, κατόπιν της τουρκικής στάσεως, η οποία μάλιστα επέτυχε το 1990 να υπάρξει και ευρωτουρκική συμφωνία για την αναστολή του μέτρου αυτού.

Κύριε Υπουργέ, πιστεύω ότι η προϊούσα καταστροφή του θαλάσσιου περιβάλλοντος από τους Τούρκους αλιείς είναι μια συνειδητή δολιοφθορά και έχει φτάσει πλέον σε τέτοια έκταση που καθιστά επιτακτική την ανάγκη ο δικός μας Υπουργός Αγροτικής Ανάπτυξης να προσφύγει στην Ευρωπαϊκή Επιτροπή, να ζητήσει ακύρωση αυτής της ευρωτουρκικής συμφωνίας, έτσι ώστε να επεκταθεί και σε εμάς η αλιευτική ζώνη στα δώδεκα ναυτικά μίλια, έτσι ώστε να καλύπτεται από την κοινοτική αλιευτική πολιτική και τις αυστηρές προδιαγραφές της πλέον το 75% της εκτάσεως του Αιγαίου Πελάγους και όχι μόνο το 40% όπως σήμερα.

Κυρίες και κύριοι συνάδελφοι, επιτρέψτε μου τώρα να απευθύνω συγχαρητήρια στον συντάκτη αυτού του νομοσχεδίου για την πραγματικά εξαιρετική προσπάθεια να εντάξει στο ενωσιακό δικαιικό σύστημα τη δικαιοδοσία του μουφτή. Εννοώ την πρόβλεψη η δικαιοδοσία αυτή να περιλαμβάνει μόνο πολύ ορισμένες και συγκεκριμένες υποθέσεις του οικογενειακού και κληρονομικού δικαίου, να αφορά μόνο στους Έλληνες μουσουλμάνους κατοίκους της Θράκης και μάλιστα κατόπιν δικής τους επιθυμίας, όπως επίσης και τη γενική απαίτηση οι αποφάσεις του μουφτή για την εφαρμογή της σαρίας να είναι συμβατές με το Σύνταγμα και την Ευρωπαϊκή Σύμβαση Δικαιωμάτων του Ανθρώπου.

Κυρίες και κύριοι συνάδελφοι, γνωρίζετε, βεβαίως, την απόφαση του Ευρωπαϊκού Δικαστηρίου Δικαιωμάτων του Ανθρώπου το 2003 στην εκδίκαση της υπόθεσης του τουρκικού Κόμματος της Ευημερίας κατά της τουρκικής δημοκρατίας. Το δικαστήριο απεφάνθη ότι η σαρία είναι ασύμβατη με βασικά ανθρώπινα δικαιώματα. Το 2018, μάλιστα, το δικαστήριο αυτό μας καταδίκασε ομόφωνα, γιατί τότε οι Έλληνες μουσουλμάνοι υπήκοοι υπήγοντο υποχρεωτικώς στο καθεστώς της σαρίας. Όλα αυτά προσπαθήσαμε να τα θεραπεύσουμε με τον ν.4511/2018 και το προεδρικό διάταγμα 52/2019. Νομίζω, όμως, ότι η σημερινή προσπάθεια είναι πολύ καλύτερη όλων αυτών.

Το ζήτημα είναι, βεβαίως, ότι και η προσπάθεια αυτή έχει να αντιμετωπίσει δύο ανυπέρβλητα, νομίζω, κωλύματα: το ένα βασιζόμενο σε θεώρημα και το άλλο βασιζόμενο σε αξίωμα. Το αξίωμα είναι ότι ακόμη και επί δηλουμένης αυτοβούλου προαιρέσεως, δεν είναι ανεκτή οιαδήποτε παραβίαση ανθρώπινου δικαιώματος. Το θεώρημα προς απόδειξη έχει να κάνει με τη διασφάλιση της ελευθερίας της βούλησης και -προσέξτε- όχι μόνο της έκφρασης, αλλά και της διαμόρφωσης της βούλησης, ακόμη και επί δηλώσεως αποδοχής της σαρίας, όπως, παραδείγματος χάριν, σε περιπτώσεις ανηλίκων ή νεαρών ενηλίκων θυγατέρων ή γυναικών.

Κυρίες και κύριοι συνάδελφοι, είναι γνωστό ότι στην Ευρώπη της πλήρους ανεξιθρησκίας οποιοσδήποτε θρησκευτικός λειτουργός μπορεί να ασκεί τα καθήκοντά του ελεύθερα. Μέχρι εκεί, όμως. Υπό κανονικές συνθήκες η σαρία δεν είναι συμβατή με τη σημερινή Ευρώπη. Βεβαίως, στα καθ’ ημάς και με το υποκείμενο γνωστό εθνικό κίνητρο είμαστε υποχρεωμένοι να αποδεχθούμε τη σκοπιμότητα της διατύπωσης του νομοσχεδίου ως έχει.

Παρακαλώ, όμως, κύριοι Υπουργοί, να ζητηθεί από τον Υπουργό Εσωτερικών να στελεχωθούν οι κοινωνικές υπηρεσίες των δήμων της Θράκης με επαρκές προσωπικό και ειδικούς ψυχολόγους και έμπειρους κοινωνικούς λειτουργούς, έτσι ώστε εν τοις πράγμασι να είναι δυνατή η εφαρμογή έστω του πνεύματος αυτού του νόμου.

Συμπερασματικά, κυρίες και κύριοι συνάδελφοι, πρόκειται για ένα νομοσχέδιο γενναίο, ρηξικέλευθο και, θα έλεγα, συναρπαστικό. Αξίζει της υποστήριξής μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Βαρτζόπουλε.

Τον λόγο έχει ο κ. Παπαδόπουλος, ο Υφυπουργός Υποδομών και Μεταφορών, για να υποστηρίξει διατάξεις της τροπολογίας με γενικό αριθμό1403.

Κύριε Παπαδόπουλε, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κυρίες και κύριοι συνάδελφοι, θα υποστηρίξω την τροπολογία με γενικό αριθμό1403.

Ξεκινάω από το άρθρο 6. Με την παρούσα διάταξη δίνουμε τη δυνατότητα στους Υπουργούς Υποδομών, Μεταφορών και Οικονομικών με απόφασή τους να ανανεώνουν τη θητεία του Προέδρου, του Αντιπροέδρου, του διευθύνοντος συμβούλου και των λοιπών μελών του διοικητικού συμβουλίου των εταιρειών της «ΑΤΤΙΚΟ ΜΕΤΡΟ Α.Ε.» και της «ΕΡΓΑ ΟΣΕ Α.Ε.» κατά παρέκκλιση από κάθε άλλη διάταξη ή πρόβλεψη των καταστατικών των εταιρειών αυτών. Αυτό γίνεται με ανώτατο όριο έως δύο έτη.

Η σκοπιμότητα αυτής της προτεινόμενης διάταξης είναι κυρίως στην αναγκαιότητα να διαφυλάξουμε, όσο γίνεται καλύτερα, την έγκαιρη και αδιατάρακτη από διοικητικές μεταβολές υλοποίηση των κρίσιμων για την εθνική οικονομία έργων που οι εταιρείες αυτές εκτελούν και να εξασφαλίσουμε την απρόσκοπτη απορρόφηση των κονδυλίων της Ευρωπαϊκής Ένωσης με τα οποία τα έργα αυτά συγχρηματοδοτούνται. Αυτό αφορά και την «ΑΤΤΙΚΟ ΜΕΤΡΟ Α.Ε.» και την «ΕΡΓΑ ΟΣΕ Α.Ε.». Η έγκαιρη ολοκλήρωση των σιδηροδρομικών αυτών έργων θα συμβάλλει, όπως είναι κατανοητό σε όλους, ουσιαστικά και αποφασιστικά στον εκσυγχρονισμό του ελληνικού σιδηροδρόμου. Αποτελεί έναν από τους βασικότερους εθνικούς αναπτυξιακούς στόχους της χώρας, το να έχουμε ένα διεθνές εμπορευματικό και διαμετακομιστικό κέντρο. Η Ελλάδα μπορεί να το κάνει αυτό.

Σκοπός των άρθρων 7 και 8 είναι η βελτίωση και η αξιοποίηση των χρημάτων του EUROCONTROL στους δύο κλάδους που όπως λέγεται στην καθομιλουμένη «πιάνουν το μικρόφωνο στα αεροδρόμια», τον κλάδο των ελεγκτών εναέριας κυκλοφορίας και τον κλάδο των πληροφοριών πτήσεων, ώστε να δοθεί ένα κίνητρο να εργαστούν στο μικρόφωνο και αντικίνητρο στην κατάθεση της ειδικότητας.

Αγαπητοί συνάδελφοι, ο κ. Γιαννούλης ξέρει ότι έχουμε συχνά τέτοια αντικίνητρα. Άρα τι κάνουμε με αυτό; Ενισχύουμε ακόμα περισσότερο το δυναμικό της πολιτικής αεροπορίας και των ανθρώπων που είναι στο μικρόφωνο.

Ειδικότερα για τους ελεγκτές εναέριας κυκλοφορίας, για την ολοκλήρωση των νομοθετικών εκκρεμοτήτων που αφορούν στη συμφωνία με τους ελεγκτές εναέριας κυκλοφορίας εκκρεμεί μια ρύθμιση σχετικά με τον τρόπο που αποδίδονται σε αυτούς τα χρήματα του EUROCONTROL. Με τη συγκεκριμένη ρύθμιση τα χρήματα αυτά, που κατά ποσοστό λαμβάνει ο κλάδος των ελεγκτών εναέριας κυκλοφορίας, κατανέμονται στο σύνολο των ελεγκτών εναέριας κυκλοφορίας, προσαυξημένα σε όσους είναι στο μικρόφωνο και μειωμένα σε όσους δεν έχουν παραδώσει την ειδικότητά τους. Έτσι, λοιπόν, δίνεται η δυνατότητα να ενισχύσουμε τους κλάδους πολιτικής αεροπορίας με ένα πρόβλημα που το ζούμε και το ξέρουμε όλοι.

Κύριε Πρόεδρε, θα ήθελα να πω ότι το κόστος του κλεισίματος κάποιων από τα αεροδρόμια τα οποία ακούμε συχνά, για μία - δυο ημέρες, θα έχει τρομερά άσχημη εικόνα για την Κυβέρνηση, αρκετά μεγάλο κόστος για τη χώρα και τον τουρισμό και θα χαλάσει την προσπάθεια αυτή που έχουμε ξεκινήσει τα τελευταία τρία χρόνια.

Για τα παραπάνω ζητήματα έχει αποσταλεί και νομοθετική ρύθμιση με σκοπό να περάσει εκτάκτως πριν από το κρίσιμο διάστημα του Αυγούστου. Με αυτή, λοιπόν, την παρέμβαση θα προλάβουμε και τον Αύγουστο.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μία ερώτηση σας παρακαλώ.

**ΠΡΟΕΔΡΕΥΩΝ (Χαράλαμπος Αθανασίου):** Δεν έχετε τον λόγο, μόνο οι εισηγητές μπορούν.

**ΧΡΗΣΤΟΣ ΓΙΑΝΝΟΥΛΗΣ:** Σας παρακαλώ, κύριε Πρόεδρε. Μία ερώτηση μόνο θέλω να κάνω.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, κατ’ εξαίρεση, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Είναι ερώτηση, κύριε Πρόεδρε, η οποία συμβάλλει ακριβώς σε αυτό που περιέγραψε ο κ. Παπαδόπουλος. Είμαστε σε μια κρίσιμη για τις αερομεταφορές περίοδο, την τουριστική περίοδο, όπου τα μισόλογα και οι ρουσφετολογικές ρυθμίσεις δεν βοηθούν.

Κύριε Υπουργέ, κρατώ στα χέρια μου ένα προσχέδιο κοινής υπουργικής απόφασης, όπου αυτό που σήμερα εντάσσεται στην τροπολογία, αφορούσε στο σύνολο των εργαζομένων στην Υπηρεσία Πολιτικής Αεροπορίας, γιατί αερομεταφορές, τουριστική δραστηριότητα και λειτουργία αεροδρομίων δεν είναι μόνο οι ελεγκτές. Σε αυτό το προσχέδιο, το οποίο έχει και την υπογραφή του Υπουργού Υποδομών κ. Κωνσταντίνου Καραμανλή, μετά από τη λειτουργία μιας επιτροπής που συστάθηκε για την εκπόνηση αυτής της υπουργικής απόφασης, προβλεπόταν αυτό το κλάσμα, το οποίο εντάσσεται στην τροπολογία, να αφορούσε όλους τους εργαζόμενους.

Το ερώτημα είναι: Γιατί δεν έρχεται αυτό το κείμενο ως τροπολογία και υπάρχει μια προσπάθεια –πολιτικά την καταλαβαίνουμε- να υπάρξουν δύο ταχυτήτων εργαζόμενοι στην Πολιτική Αεροπορία; Συστάθηκε η επιτροπή, εκπονήθηκε κοινή υπουργική απόφαση.

Το δεύτερο είναι το ότι με το άρθρο 8 της συγκεκριμένης νομοθετικής πρωτοβουλίας συμβαίνει κάτι πραγματικά πρωτοφανές. Ενώ με βάση τον ν.2682/1999, όσοι έχουν κατέλθει κατηγορία, από την κατηγορία 1 στην κατηγορία 4, έχοντας εξασφαλίσει εξαργύρωση του πτυχίου τους με αποζημίωση 250.000 ευρώ, τους επαναφέρετε στην πρώτη κατηγορία για να απολαμβάνουν τα οφέλη της διανομής του EUROCONTROL….

**ΣΤΑΥΡΟΣ ΚΕΛΕΤΣΗΣ:** Κύριε Πρόεδρε, δεν έχουμε Κοινοβουλευτικό Έλεγχο. Υπάρχουν και κανόνες.

**ΧΡΗΣΤΟΣ ΓΙΑΝΝΟΥΛΗΣ:** Ερώτηση για την τροπολογία είναι, κύριε συνάδελφε.

**ΣΤΑΥΡΟΣ ΚΕΛΕΤΣΗΣ:** Υπάρχουν κανόνες. Περιμένουμε να μιλήσουμε. Ως τι μιλάτε εσείς;

**ΧΡΗΣΤΟΣ ΓΙΑΝΝΟΥΛΗΣ:** Κύριε συνάδελφε, αυτά περιλαμβάνονται στην τροπολογία.

Ερώτηση Έλληνα Βουλευτή είναι. Δεν σας κάνει;

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ πολύ, ησυχία.

Κλείστε, κύριε Γιαννούλη. Για ένα άρθρο μίλησε ο κ. Υπουργός. Είπατε για ένα λεπτό και φτάνετε στα τρία λεπτά.

**ΧΡΗΣΤΟΣ ΓΙΑΝΝΟΥΛΗΣ:** Δεν είπα για ένα λεπτό, κύριε Πρόεδρε. Είπα για δύο ερωτήσεις.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Υπουργός μίλησε για ένα άρθρο, για το άρθρο 6 και εσείς μιλάτε για τρία άρθρα.

**ΧΡΗΣΤΟΣ ΓΙΑΝΝΟΥΛΗΣ:** Ενοχλεί τόσο πολύ; Είναι τόσο επώδυνη η διαδικασία της αλήθειας και εξεγείρεται ο κύριος συνάδελφος; Έλεος!

**ΣΤΑΥΡΟΣ ΚΕΛΕΤΣΗΣ:** Υπάρχουν κανόνες.

**ΧΡΗΣΤΟΣ ΓΙΑΝΝΟΥΛΗΣ:** Οι κανόνες είναι η δημοκρατία, κύριε συνάδελφε.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, του έδωσα τον λόγο.

Ολοκληρώστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Οι κανόνες είναι η δημοκρατία, η ισονομία και η ισότητα των εργαζομένων και όχι το κομματικό σας μένος.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ησυχία.

**ΧΡΗΣΤΟΣ ΓΙΑΝΝΟΥΛΗΣ:** Ηρεμήστε, κύριοι συνάδελφοι.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, σας παρακαλώ, ολοκληρώστε. Είπατε να κάνετε μία ερώτηση, όχι αγόρευση.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, για να ολοκληρώσω το ερώτημα, επαναφέρονται στην κατηγορία 1 ελεγκτές οι οποίοι έχουν εξαργυρώσει, ας πούμε, το πτυχίο τους με ικανοποιητική αμοιβή και επανέρχονται με διανομή του EUROCONTROL ως σαν να βρίσκονται σε επιχειρησιακή δράση.

Είναι δύο ερωτήματα για το ότι στην Υπηρεσία Πολιτικής Αεροπορίας πρέπει να υπάρχει ισότητα, ισονομία για όλους τους εργαζόμενος. Γιατί μεταφορές δεν είναι μόνο οι ελεγκτές. Είναι και άλλες ειδικότητες που αδικούνται.

Συγγνώμη, αλλά διεκόπην από το μένος των συναδέλφων.

(Θόρυβος στην Αίθουσα)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ, κύριε Γιαννούλη, για την ερώτηση. Το λέω αυτό το «ευχαριστώ», γιατί έχουμε εντοπίσει πάρα πολλές φορές, χωρίς αυτό να σημαίνει -και το έχω τονίσει- ότι επηρεάζει την ασφάλεια των πτήσεων, μεγάλη έλλειψη προσωπικού. Έχουμε συμφωνήσει σε αυτό νομίζω. Τι κάνουμε, λοιπόν, σήμερα;

Εννοείται ότι ισότιμα δουλεύουμε απέναντι στους εργαζομένους της ΥΠΑ. Μάλιστα, επειδή είστε νεότερος θα σας θυμίσω ότι η ιστορία αυτή, μοιράζοντας το EUROCONTROL, είχε ξεκινήσει το 2008 από μια προσπάθεια των τότε Βουλευτών της κυβέρνησης. Σας λέω το εξής: Με αυτόν τον τρόπο δίνουμε τη δυνατότητα και κάποιοι που έχουν καταθέσει ειδικότητες να επανέλθουν.

Έτσι, λοιπόν, τα ελληνικά αεροδρόμια θα είναι πλήρως καλυμμένα στις θέσεις που σήμερα όντως είναι ελλιπείς. Φαντάζομαι θα ψηφίσετε την τροπολογία αυτή. Έτσι εκτιμώ, γιατί είστε από αυτούς που λέγατε ότι χρειαζόμαστε ελεγκτές εναέριας κυκλοφορίας. Είστε από αυτούς που λέγατε ότι χρειαζόμαστε ανθρώπους να μιλάνε στο μικρόφωνο. Φαντάζομαι, λοιπόν, θα συμφωνείτε με την τροπολογία.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Ο κ. Στέφανος Γκίκας από τη Νέα Δημοκρατία έχει τον λόγο και αμέσως μετά θα δώσω τον λόγο στον Υφυπουργό Κλιματικής Κρίσης και Πολιτικής Προστασίας τον κ. Ευάγγελο Τουρνά, για να αναπτύξει μία διάταξη του νομοσχεδίου.

Κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συμπληρώσαμε τρία χρόνια από την ημέρα που η Νέα Δημοκρατία και ο Πρωθυπουργός μας Κυριάκος Μητσοτάκης ανέλαβε τα ηνία της χώρας, τρία χρόνια που αυτή η Κυβέρνηση έχει να επιδείξει ένα σημαντικότατο έργο κάτω από εξαιρετικά αντίξοες συνθήκες, με πολλές προκλήσεις.

Εμείς εδώ έχουμε να επιδείξουμε ένα σημαντικό νομοθετικό έργο. Η Κυβέρνησή μας δεν μπορεί να συγκριθεί με καμμία κυβέρνηση στο παρελθόν, έχοντας ψηφίσει πάνω από τριακόσια τριάντα κρίσιμα νομοσχέδια, που με σημαντικές μεταρρυθμίσεις, τομές και ρήξεις έχουν αλλάξει το τοπίο στη χώρα μας.

Ένα από αυτά τα νομοσχέδια είναι και αυτό το οποίο σήμερα συζητάμε. Είναι ένα νομοσχέδιο που στοχεύει στην αλλαγή του ενεργειακού μείγματος της χώρας, στην προστασία του περιβάλλοντος, στη σωστή διαχείριση του αστικού περιβάλλοντος και βεβαίως, στη μετάβαση στην πράσινη οικονομία. Βεβαίως, περιλαμβάνονται και διατάξεις για την αντιμετώπιση των συνεπειών της ενεργειακής κρίσης. Είναι πάρα πολλές οι χρήσιμες και κρίσιμες διατάξεις. Θα ασχοληθώ με λίγες, λόγω χρόνου, όπως οι χρήσεις γης των προστατευόμενων περιοχών.

Εδώ πρέπει να καταστεί σαφές ότι δεν τίθεται ζήτημα παραβίασης της ευρωπαϊκής νομοθεσίας, αλλά ίσα-ίσα στοχεύουμε στη θέσπιση μιας πιο ορθολογικής νομοθεσίας. Συγκεκριμένα, παύει να ισχύει το καθεστώς της γενικής απαγόρευσης δραστηριοτήτων στις περιοχές του δικτύου «NATURA», όπου ωστόσο υπήρχαν εξατομικευμένες εξαιρέσεις με νόμιμες άδειες χρήσεις γης.

Με τη δημιουργία των τεσσάρων ζωνών προστασίας στις περιοχές στις οποίες αναλογούν συγκεκριμένες χρήσεις γης ανά ζώνη, έχουν θεσμοθετηθεί κριτήρια τα οποία πριν δεν υπήρχαν. Ωστόσο, οι ειδικές περιβαλλοντικές μελέτες θα ορίζουν εν τέλει ποιες χρήσεις θα μπορούν να πραγματοποιούνται στις εκάστοτε περιοχές.

Σημειώνω ότι αν κριθεί απαραίτητο, η μελέτη μπορεί να απαγορεύσει χρήσεις που ενδεχομένως επιτρέπονται στη συγκεκριμένη ζώνη. Με αυτό τον τρόπο, η προστασία των περιοχών μπορεί να συνυπάρξει με συγκεκριμένες χρήσεις γης, τις οποίες θα ορίζουν οι ειδικοί επιστήμονες και μελετητές.

Μια κουβέντα για τα υπεράκτια αιολικά πάρκα που έρχονται να συμπληρώσουν τη σημαντική προσπάθεια του Υπουργείου για την ενίσχυση των ΑΠΕ και την απεξάρτησή μας από τα ρυπογόνα καύσιμα.

Να υπογραμμίσουμε εδώ ότι η ανάπτυξη των πάρκων δεν θα γίνει με άναρχο τρόπο, κάθε άλλο. Το δημόσιο θα ορίσει τις θαλάσσιες περιοχές όπου θα μπορέσουν να αναπτυχθούν, ενώ προβλέπεται και εκπόνηση στρατηγικής μελέτης περιβαλλοντικών επιπτώσεων υπό την εποπτεία της Ελληνικής Εταιρείας Διαχείρισης Υδρογονανθράκων.

Να πούμε εδώ ότι από το 2019 έχουν εγκατασταθεί περισσότερα από 4.000 MW νέων ΑΠΕ, γεγονός που μεταφράζεται σε εξοικονόμηση 1 δισεκατομμυρίου ευρώ και πλέον, διότι δεν χρησιμοποιούμε φυσικό αέριο που είναι πολύ πιο ακριβό. Την περίοδο 2015-2018 ήταν 1.500 τα MW από νέες ΑΠΕ.

Βεβαίως, θεσμοθετείται αυτό που ανακοίνωσε πρόσφατα η Κυβέρνηση για την παράταση της επιδότησης του ρεύματος και για τον μήνα Ιούνιο. Και να πούμε εδώ ότι η θέσπιση του πρωτοποριακού μηχανισμού που υλοποιεί τη δέσμευση του Πρωθυπουργού για την απενεργοποίηση της ρήτρας αναπροσαρμογής δεσμεύει τα υπερέσοδα των εταιρειών ηλεκτρικής ενέργειας, τα οποία διατίθενται στο Ταμείο Ενεργειακής Μετάβασης και κάνει έτσι δυνατή τη στήριξη των καταναλωτών.

Τον μήνα Αύγουστο η επιδότηση ύψους 1,1 δισεκατομμυρίου ευρώ θα απορροφήσει το 80% της αύξησης για τις μικρομεσαίες επιχειρήσεις, το 90% της αύξησης για τους οικιακούς καταναλωτές και το 100% της αύξησης για τους δικαιούχους κοινωνικού τιμολογίου. Είναι ένα πολύ σημαντικό κοινωνικό μέτρο.

Για τις οικοδομικές άδειες, επίσης μια σημαντική διάταξη. Παρατείνεται η ισχύς των οικοδομικών αδειών του ν.4495 του 2017 μέχρι 31-12-2024. Διευκολύνει πάρα πολλούς συνανθρώπους μας, πάρα πολλές επιχειρήσεις.

Βλέπω εδώ και τον Υφυπουργό κ Τουρνά.

Το Πυροσβεστικό Σώμα αυτές τις ημέρες δίνει έναν αγώνα που πραγματικά πρέπει όλοι να θαυμάσουμε, να αναγνωρίσουμε την τεράστια προσπάθεια που καταβάλλει αυτή τη στιγμή το Πυροσβεστικό Σώμα, η Ελληνική Αστυνομία, οι Ένοπλες Δυνάμεις και οι εθελοντές, προκειμένου να σώσουν τη χώρα από τις φωτιές.

Με τις διατάξεις θεσπίζεται η κατά 20% προσαυξημένη αποζημίωση για τα επιπλέον οκτάωρα που πραγματοποιούν τα στελέχη της πυροσβεστικής υπηρεσίας στις ημέρες που στην περιοχή τους ο κίνδυνος πυρκαγιάς κυμαίνεται στα επίπεδα 3, 4, 5, ενώ επίσης αναγνωρίζεται και το ειδικό καθήκον των στελεχών των Ειδικών Μονάδων Δασικών Επιχειρήσεων και θεσπίζεται αυτή η χορήγηση του επιδόματος.

Να ευχαριστήσω και από το Βήμα τον Υπουργό Ναυτιλίας και Νησιωτικής Πολιτικής κ. Πλακιωτάκη που νομοθετεί ένα δίκαιο αίτημα πολλών επιχειρηματιών και στη δική μου εκλογική περιφέρεια, που αφορά σε συμβάσεις παραχώρησης χώρων ζώνης λιμένα που συνήφθησαν πριν από τον Απρίλιο του 2020 από επιχειρήσεις που εν συνεχεία βγήκαν πληττόμενες λόγω της πανδημίας, οι οποίες μπορούν να παραταθούν μέχρι και δύο χρόνια από τη λήξη τους.

Επίσης σημαντικό είναι ότι παρατείνεται έως 31 Οκτωβρίου 2022, δηλαδή όλη τη θερινή περίοδο, και η ρύθμιση για την ανάπτυξη τραπεζοκαθισμάτων σε διπλάσιο χώρο της αρχικής παραχώρησης σε χώρους χερσαίας ζώνης λιμένα από τα καταστήματα υγειονομικού ενδιαφέροντος. Αυτό, βεβαίως, αφορά σε πάρα πολλές τουριστικές περιοχές.

Κυρίες και κύριοι συνάδελφοι, το σχέδιο νόμου συνεχίζει το μεταρρυθμιστικό έργο της Κυβέρνησής μας που αποσκοπεί στην αλλαγή του ενεργειακού μας μείγματος, στην προστασία του περιβάλλοντος και στη δυνατότητα πραγματοποίησης επενδύσεων με σεβασμό, ακριβώς, προς το περιβάλλον. Πρόκειται για άλλο ένα βήμα προς την πράσινη μετάβαση, την αποτελεσματικότερη λειτουργία των φορέων και την πολεοδομική ευταξία της χώρας μας.

Για όλους, βεβαίως, αυτούς τους λόγους, το υπερψηφίζουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κύριε Γκίκα.

Τον λόγο τώρα θα λάβει ο κ. Τουρνάς, όπως είπα, για να αναπτύξει δύο διατάξεις και αμέσως μετά ο κ. Ευάγγελος Αποστόλου.

Πάντως, κύριε Υπουργέ, στο σημείο αυτό θα μου επιτρέψετε και εμένα να σας ευχαριστήσω ως νησιώτης για τη μεγάλη προσπάθεια την οποία καταβάλλετε, παρακολουθούσα και τα δύο 48ωρα αυτά και τις προσπάθειες και τον συντονισμό τον οποίο είχατε για να σωθεί, μεταξύ των άλλων, και το νησί μου. Να είστε καλά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε.

Είναι πράγματι μια τεράστια προσπάθεια που καταβάλλεται από το Πυροσβεστικό Σώμα στις ημέρες μας. Το τελευταίο διάστημα έχουμε πάρα πολλές πυρκαγιές, περισσότερες κατά 15% απ’ ό,τι είχαμε τα προηγούμενα χρόνια στον μέσο όρο της δεκαπενταετίας. Κάτω από δύσκολες συνθήκες δίνεται ένας τεράστιος αγώνας. Η προσπάθεια είναι να επεμβαίνει το Πυροσβεστικό Σώμα σε πρώτο χρόνο και είναι μια συντονισμένη προσπάθεια, στην οποία συμμετέχουν και οι αστυνομικές δυνάμεις, όπου χρειάζεται, και ο στρατός και οι εθελοντές και η πολιτική προστασία των περιφερειών και των δήμων.

Από χθες έχει κλείσει το μέτωπο της Δαδιάς και σήμερα το πρωί ένα κομβόι στρατιωτών ανέβαινε για την περιφρούρηση του πυροφυλακίου στη Δαδιά και την προστασία του σκληρού πυρήνα όπου βρίσκονται τα προστατευόμενα αρπακτικά πτηνά. Ήταν μια τεράστια προσπάθεια και εκεί και σε άλλα μέτωπα και τελικά κατάφεραν οι δυνάμεις αυτές συντονισμένα να ελέγξουν όλα αυτά τα μέτωπα. Η προσπάθεια συνεχίζεται. Οι συνθήκες είναι δύσκολες. Επί του πεδίου θα βρίσκεται ο κόσμος όσο χρειάζεται, έτσι ώστε να μην ξεφύγει και να μην έχουμε προβλήματα.

Εντούτοις, επί του προκειμένου, κύριε Πρόεδρε, αξιότιμε κυρίες και κύριοι Βουλευτές, θα ήθελα να ξεκινήσω τη σημερινή μου τοποθέτηση ενώπιον του Σώματος, σχετικά με τη συζήτηση και ψήφιση των προωθούμενων διατάξεων αρμοδιότητας του Υπουργείου μας, με τους λόγους οι οποίοι καθιστούν απολύτως εύλογη, αν όχι αναγκαία, κατά την άποψή μας, τη στήριξή τους από το σύνολο, ει δυνατόν, των πολιτικών δυνάμεων του τόπου.

Κυρίες και κύριοι Βουλευτές, ξεκινώντας από την πρώτη προωθούμενη ρύθμιση, αυτή αφορά στην παράταση των συμβάσεων του προσωπικού της Γενικής Γραμματείας Πολιτικής Προστασίας με σχέση εργασίας ιδιωτικού δικαίου ορισμένου χρόνου.

Δεδομένων των ιδιαίτερα αυξημένων υπηρεσιακών αναγκών λόγω του εν εξελίξει νέου πανδημικού κύματος της COVID-19 και της τρέχουσας αντιπυρικής περιόδου, αλλά και της ήδη αποκτηθείσας εμπειρίας στη διαχείριση κρίσεων, η παράταση αυτών των συμβάσεων μέχρι το τέλος του έτους, εκτός από δίκαιη απέναντί τους, καθίσταται απολύτως αναγκαία για την ανταπόκριση των υπηρεσιών μας στις αυξημένες ανάγκες.

Με τη δεύτερη προτεινόμενη ρύθμιση του άρθρου 35, επιχειρείται η θεσμοθέτηση της διαδικασίας έκδοσης του ημερήσιου χάρτη πρόβλεψης κινδύνου πυρκαγιάς από τη Γενική Γραμματεία Πολιτικής Προστασίας για λόγους πρόληψης, συντονισμού, ετοιμότητας των εμπλεκόμενων φορέων και ευαισθητοποίησης των πολιτών στην αποτροπή εκδήλωσης δασικών πυρκαγιών, καθόσον μέχρι σήμερα ο χάρτης εκδίδεται με βάση το Γενικό Σχέδιο Αντιμετώπισης Εκτάκτων Αναγκών εξαιτίας Δασικών Πυρκαγιών «ΙΟΛΑΟΣ».

Με την τρίτη προωθούμενη διάταξη σκοπείται η χορήγηση του απολύτως αναγκαίου χρόνου ολίγων ημερών μέχρι 8 Αυγούστου, εν είδει αποκλειστικής προθεσμίας, στις υπηρεσίες της Γενικής Γραμματείας Πολιτικής Προστασίας για την ολοκλήρωση της εκκρεμούσας διαδικασίας μετάταξης μονίμων και με σχέση εργασίας ιδιωτικού δικαίου αορίστου χρόνου πολιτικών υπαλλήλων στο Υπουργείο μας. Και η μικρή αυτή παράταση κρίνεται απολύτως αναγκαία για την περάτωση της διαδικασίας.

Συνεχίζοντας με τις διατάξεις που αφορούν στο Πυροσβεστικό Σώμα, με το άρθρο 37 εξορθολογίζεται η σύνθεση του πρωτοβάθμιου και δευτεροβάθμιου Ανώτατου Συμβουλίου Κρίσεων Αξιωματικών Πυροσβεστικού Σώματος ούτως ώστε να ανταποκρίνεται στις απαιτήσεις του άρθρου 103 παράγραφο 4 του Συντάγματος.

Στο άρθρο 38, θεσμοθετείται ως πράξη ελάχιστης αναγνώρισης και έμπρακτης εκδήλωσης ευγνωμοσύνης, η επέκταση της δυνατότητας πρόσληψης στο Πυροσβεστικό Σώμα πέραν των ήδη θεσμοθετημένων περιπτώσεων και ιδιώτη, μέλους οικογένειας πολίτη, ο οποίος έχασε τη ζωή του ενώ συμμετείχε οικειοθελώς σε επιχείρηση του Πυροσβεστικού Σώματος.

Με τον τρόπο αυτό η πολιτεία αποτίει έναν ύστατο φόρο τιμής στους πολίτες εκείνους οι οποίοι κατέβαλαν την υπέρτατη θυσία, χάνοντας τη ζωή τους πάνω στην προσπάθειά τους να βοηθήσουν ανιδιοτελώς τον συνάνθρωπό τους. Αυτές είναι πράξεις ύψιστης γενναιότητας και αυτοθυσίας που πρέπει να αναγνωρίζονται και να τιμώνται από την πολιτεία και γι’ αυτό σας ζητώ να σταθούμε όλοι στο ύψος που απαιτεί η περίσταση και να την υπερψηφίσουμε.

(Στο σημείο αυτό κτυπάει το κουδούνι λήξεως του χρόνου ομιλίας του Υφυπουργού Πολιτικής Προστασίας, κ. Ευάγγελου Τουρνά)

Έχω έξι λεπτά, κύριε Πρόεδρε.

Με το άρθρο 39, εισάγεται ρύθμιση για την αποζημίωση του πυροσβεστικού προσωπικού για πρόσθετη, πέραν του προβλεπόμενου ωραρίου, εργασία, εφόσον φυσικά το επιθυμούν και οι ίδιοι και υπό συγκεκριμένες προϋποθέσεις, αποζημίωση η οποία δεν καλύπτεται από το υφιστάμενο νομοθετικό πλαίσιο και αποτελεί διαχρονική θεσμική εκκρεμότητα.

Με τη διάταξη του άρθρου 40, το μηνιαίο επίδομα το οποίο ήδη χορηγείται στους πυροσβέστες δασικών επιχειρήσεων τους ΕΜΟΔΕ, δασοκομάντος επταετούς θητείας θα χορηγείται εφεξής και στο μόνιμο πυροσβεστικό προσωπικό των Ειδικών Μονάδων Δασικών Επιχειρήσεων, τόσο για λόγους ισότητας και ενιαίας μεταχείρισης όσο και για λόγους αναγνώρισης της ιδιαιτερότητας των καθηκόντων της θέσης τους και της καταφανώς αυξημένης επικινδυνότητας. Με την τελευταία διάταξη του άρθρου 41 το Αρχηγείο Πυροσβεστικού Σώματος καθίσταται μεταβατικά και μέχρι τη στελέχωση του γραφείου Ελληνικού, αρμόδιο για την έγκριση μελετών ενεργητικής πυροπροστασίας αρμοδιότητάς του.

Τελειώνοντας και υπό το πρίσμα των ανωτέρω, εισηγούμαι την ψήφιση των προωθούμενων διατάξεων, καλώντας και πάλι σε ομόθυμη στήριξη τους από τα κοινοβουλευτικά κόμματα και τους Βουλευτές μας.

Από τη δική μας την πλευρά, θα ήθελα να υπογραμμίσω ότι οι παρούσες ρυθμίσεις αποτελούν ένα ακόμη δείγμα έμπρακτης πολιτικής βούλησης της Κυβέρνησης για την υποστήριξη και ενίσχυση του Υπουργείου Κλιματικής Κρίσης και Πολιτικής Προστασίας, αλλά και του Πυροσβεστικού Σώματος που αυτές τις ημέρες δοκιμάζεται στο πεδίο των πυρκαγιών, επιδεικνύοντας αυταπάρνηση και επιχειρησιακό ζήλο.

Οι διατάξεις αυτές μας παρέχουν περαιτέρω θεσμικά όπλα, ενισχύοντας παράλληλα το φρόνημα των υπηρετούντων στο Πυροσβεστικό Σώμα, αποκαθιστώντας επιμέρους ανισότητες ή και αδικίες κι ως εκ τούτου πρέπει να ψηφιστούν με τη μέγιστη δυνατή πλειοψηφία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Τώρα τον λόγο θα πάρει ο κ. Ευάγγελος Αποστόλου.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, μία ερώτηση μπορώ να κάνω;

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό.

Στην συνέχεια θα πάρει τον λόγο η κ. Λιακούλη, γιατί δεν μίλησε όταν έπρεπε να μιλήσει όπως προσδιορίστηκε γιατί ήταν στην επιτροπή. Στην συνέχεια θα μιλήσει ο κ. Σταύρος Κελέτσης και μετά ο Κοινοβουλευτικός Εκπρόσωπος της Ελληνικής Λύσης, κ. Χήτας. Αυτή είναι η σειρά.

Ορίστε, κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, επέμενα να μιλήσω τώρα για να μη φύγει ο κύριος Υφυπουργός για να απαντήσω, να τοποθετηθώ πάνω στα θέματα που αφορούν τις δασικές πυρκαγιές και ζητώ συγγνώμη από τους συναδέλφους.

Δυο λόγια, λοιπόν, θα πω για τις πυρκαγιές της φετινής χρονιάς. Κατ’ αρχάς, κύριε Υπουργέ, υπάρχει ένα μεγάλο ζήτημα με τον αριθμό των επεισοδίων που είναι πολύ περισσότερα αλλά και προκαλούνται, κυρίως, στα περιαστικά δάση. Σας το τονίζω αυτό. Διότι πέραν του προβληματισμού που πρέπει, ουσιαστικά, να απασχολήσει όλο το πολιτικό σκηνικό -δεν είναι απλό το πράγμα- επιπλέον πρέπει να έχετε ως πρώτο μέλημα και την προσθήκη της φύλαξης στην πρόληψη. Βάλτε το. Προβληματιστείτε λίγο.

Ένα δεύτερο πρόβλημα είναι η έλλειψη εκείνων των αντιπυρικών σχεδιασμών που θα προσαρμοστούν στις ιδιαιτερότητες των περιοχών. Γιατί σας το λέω αυτό το πράγμα; Διότι άλλο είναι οι περιαστικές πυρκαγιές, άλλο είναι η αγροτοδασικές πυρκαγιές κι άλλο είναι, όπως αποδείχθηκε με τις απολύτου προστασίας περιοχές, οι πυρκαγιές σε αυτές, όπου εκεί μπορεί να υπάρξουν καθυστερήσεις στην αντιμετώπιση που να περνάνε και τον μήνα ακόμη. Δεν είναι απλές οι συγκεκριμένες πυρκαγιές.

Σε όλες όμως τις πυρκαγιές η ενεργός παρουσία όλων των κατοίκων των περιοχών που καίγονται και ιδιαίτερα αυτών οι οποίοι έχουν απασχόληση που μπορεί να έχει σχέση με τις πυρκαγιές, είναι κάτι το οποίο πρέπει οπωσδήποτε να το δείτε μέσα από μια νέα, μια καινούργια οργανωτική συγκρότηση.

Γι’ αυτό και πρέπει πάνω από όλα -νομίζω έχετε συμφωνήσει σε αυτό το πράγμα- να αναστραφεί, ουσιαστικά, η σχέση αυτή μεταξύ πρόληψης - καταστολής. Είναι ένα ζητούμενο το οποίο πρέπει οπωσδήποτε να υπηρετηθεί. Βεβαίως αυτό που πρέπει να έχουμε όλοι μας στον νου είναι ότι όλα χρειάζονται αυτή την ώρα, σε αυτή την κατάσταση που βρισκόμαστε αρκεί να υπάρχει το απαιτούμενο προσωπικό -γιατί υπάρχει μεγάλο πρόβλημα και ιδιαίτερα σε μερικές υπηρεσίες- και βεβαίως και οι πόροι, όπως σας προείπα.

Θα κάνω μια αναφορά ολιγόλεπτη στον αρμόδιο Υπουργό, κ. Στυλιανίδη, με αφορμή την παρουσία του σχετικά με την επικοινωνιακή διαχείριση της πυρκαγιάς της Πεντέλης. Η διαχείριση της πυρκαγιάς της Πεντέλης με τέτοια καταστροφή του περιβάλλοντος και των περιουσιών δεν ήταν ούτε για ενθουσιασμούς ούτε για βραβεία. Μπροστά σε τέτοιες κρίσεις και τέτοιες καταστάσεις κρατάτε λίγο πιο χαμηλούς τους τόνους της επικοινωνίας.

Έρχομαι στο πολυνομοσχέδιο. Από την ώρα που, κύριοι της Κυβέρνησης, ψηφίσατε με τον ν.4685/2020 την απλοποίηση των περιβαλλοντικών αδειοδοτήσεων και επιτρέπατε -και το τονίζω το επιτρέπατε- οι άδειες παραγωγού που σωρηδόν χορηγούσατε να συμμετέχουν ακόμη και σε χρηματιστηριακά παιχνίδια -το ξέρετε αυτό το πράγμα- επόμενο ήταν να μη μείνει καμμία διάταξη που να μην την τροποποιήσετε. Κάτι τέτοιο φαντάζεστε ότι θα εφαρμόσετε με τις διατάξεις του σημερινού πολυνομοσχεδίου που κατά τη δική μας προσέγγιση βρίθει φωτογραφικών διατάξεων, ρουσφετιών που φτάνουν ακόμη μέχρι το σημείου να βάζετε χέρι στις απολύτου προστασίας εκτάσεις, αλλά και αυτές του «NATURA 2000».

Έχετε αναλογιστεί πόσες και τι μεγάλες και πόσο μη αναστρέψιμες ζημιές θα προκληθούν στο φυσικό περιβάλλον; Είναι χαρακτηριστικό ότι προβλέπετε ακόμη και τη νομιμοποίηση αυθαιρέτων κατασκευών, όπως σε φωτοβολταϊκά και ανεμογεννήτριες που εγκαταστάθηκαν σε δασικού χαρακτήρα εδάφη, χωρίς την συμμετοχή της δασικής υπηρεσίας -το τονίζω- ενώ αναστέλλεται σήμερα, ακόμη και πράξεις επιβολής κυρώσεων, όπως είναι τα πρόστιμα και οι κατεδαφίσεις που με τη φόρα που ήδη έχετε πάρει, αύριο, στην επόμενη παρέμβασή σας, θα καλύψετε και με νομιμότητα.

Τέτοιες περιπτώσεις αφορούν, κυρίως, τους δασικούς χάρτες όπου παρότι ξέρετε ότι το Σ.τ.Ε. με τρεις αποφάσεις του έχει ήδη κρίνει αντισυνταγματικές τη μερική κύρωση, τη διαδικασία εξαγοράς και τις οικιστικές πυκνώσεις -δηλαδή ουσιαστικά το σύνολο των διαδικασιών- εσείς συνεχίζεται εδώ και τρία χρόνια από παράταση σε παράταση.

Η ανάλυση μάλιστα που έκανε ο κ. Βούτσης για τους δασικούς χάρτες είναι εκτός πραγματικότητας. Έχετε εγκλωβιστεί, πραγματικά, σε μια διαδικασία η οποία δεν θα σας φέρει λύση. Αλήθεια, γιατί επιμένετε με τις οικιστικές πυκνώσεις; Σας ρωτώ, γιατί επιμένετε με τις οικιστικές πυκνώσεις όταν -όπως πρέπει να γνωρίζετε και το γνωρίζετε- έχουν μπροστά τους ένα ανυπέρβλητο εμπόδιο, τη μη δυνατότητα αλλαγής χρήσης;

Μήπως θέλετε να εγκλωβίσετε τον κόσμο με ψηφοθηρικού χαρακτήρα κινήσεις, αδιαφορώντας για την ουσία του προβλήματος; Παρ’ όλο που οι τοπικές κοινωνίες και οι περιβαλλοντικές οργανώσεις, οι τοπικοί φορείς και συλλογικότητες ανά τη χώρα ξεσηκώνονται η μια μετά την άλλη κατά της εγκατάστασης ΑΠΕ στην περιοχή τους, ακόμη και σε περιοχές «NATURA», η Κυβέρνηση επιλέγει να κάνει συνεχώς εκπτώσεις στη νομοθεσία για την προστασία του περιβάλλοντος, αποδεικνύοντας ότι ο μεγάλος αντίπαλος της είναι τα δάση και η δημόσια διοίκηση.

Γιατί, λοιπόν, για παράδειγμα να δεχτούμε εμείς στην Εύβοια την απλοποίηση της περιβαλλοντικής αδειοδότησης του ν.4685/2020, αλλά και αυτά που εσείς προτείνετε σήμερα στις επενδυτικές αιτήσεις εγκατάστασης έξι αιολικών πάρκων 300MW στη Σκύρο χωρίς να έχει ολοκληρωθεί η διαδικασία…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, τελειώνω.

… και οκτώ αιολικών πάρκων 285 MW στην κεντρική Εύβοια, όταν ήδη οι εκτάσεις αυτές αποτελούν περιοχές απολύτου προστασίας και «NATURA».

Συνεδριάζει αύριο το Περιφερειακό Συμβούλιο Στερεάς Ελλάδας και ευελπιστούμε ότι και τις επενδύσεις θα τις απορρίψει. Βέβαια, είχαμε και ανάλογη απόρριψη πριν για άλλη περίπτωση, την οποία, όμως, τεχνηέντως το Υπουργείο Περιβάλλοντος μετά παρέκαμψε τη γνωμοδότηση και συνέχισε να δίνει την έγκρισή του.

Άρα, λοιπόν, κυρίες και κύριοι συνάδελφοι, καταλαβαίνετε ότι όλη αυτή η στρέβλωση που υπάρχει στο αδειοδοτικό σύστημα, παρ’ ότι έχει φτάσει μέχρι σήμερα να καλύπτει η ΡΑΕ επτά φορές τις ανάγκες της χώρας όσον αφορά τις αδειοδοτήσεις που έχει χορηγήσει. Μέχρι πού θα πάει αυτή η κατάσταση;

Εμείς στη βόρεια Εύβοια που είχαμε τις πυρκαγιές, τότε με τις πυρκαγιές έστειλαν αδειοδοτήσεις για την εγκατάσταση αιολικών πάρκων, τις οποίες βεβαίως μετά τις αντιδράσεις τις απέσυραν και τώρα, προχθές πάλι τις στέλνουν για να συμπληρωθεί το κομμάτι που ήθελε μια συγκεκριμένη εταιρεία άλλα 150MW. Καταλαβαίνετε, λοιπόν, ότι δεν είμαστε εναντίον του κόσμου της ενέργειας…

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε

**ΕΥΑΓΓΕΛΟΣ ΑΠΟΣΤΟΛΟΥ:** …αλλά οπωσδήποτε δεν πρέπει να μπει κάποια τάξη; Δεν πρέπει να δούμε τι και πώς μπορούμε να υπηρετήσουμε όντως αυτή την ανάγκη, αλλά όχι καταδικάζοντας συγκεκριμένες περιοχές.

Σας ευχαριστώ και με συγχωρείτε για την καθυστέρηση.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Αποστόλου.

Τον λόγο έχει τώρα η κ. Λιακούλη.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο για ένα λεπτό.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Θαήθελα να αναφερθώ, παρ’ ότι τα έχουμε πει επανειλημμένα και στην επιτροπή περιβάλλοντος και στην επιτροπή περιφερειών.

Όσον αφορά πρώτα από όλα στο κομμάτι της πρόληψης, της καταστολής είπατε ότι θα πρέπει να διαφοροποιηθεί η αναλογία και, πράγματι, αυτό έχουμε κάνει από την αρχή φέτος. Τι κάναμε, δηλαδή: Αυξήσαμε το κομμάτι της πρόληψης κατά 100% και πάνω όσον αφορά το τι γινόταν τα προηγούμενα χρόνια και επί των ημερών του ΣΥΡΙΖΑ.

Διατέθηκαν πάνω από 120 εκατομμύρια φέτος για καθαρισμούς περιαστικών δασών που αναφέρατε, «NATURA», δασικών περιοχών και ούτω καθεξής. Από το Ταμείο Ανάκαμψης 50 εκατομμύρια, 22 εκατομμύρια από τον κρατικό προϋπολογισμό, 18,6 εκατομμύρια στους δήμους για καθαρισμούς από το Υπουργείο Εσωτερικών και επιπρόσθετη χρηματοδότηση 5,6 εκατομμύρια για τους δήμους και πάλι για καθαρισμούς περιαστικών περιοχών των δήμων.

Έχουμε φτάσει, δηλαδή, στην αναλογία 50-50. Πράγματι, πρέπει να το αυξήσουμε και θα το κάνουμε, αλλά ξεκινήσαμε μια μεγάλη προσπάθεια και ένα μεγάλο μέρος οφείλεται σε αυτό, στο ότι τελικά χάρη στις εργασίες που έγιναν στην Δαδιά σώθηκε ένα μεγάλο κομμάτι της περιοχής χάρη στους καθαρισμούς που έκανε το Υπουργείο Περιβάλλοντος με τις δασικές υπηρεσίες.

Μιλήσατε για προληπτικά περίπολα. Μα εκεί στηριζόμαστε και προλαβαίνουμε τις φωτιές. Κάθε μέρα έχουμε πενήντα, εξήντα, εβδομήντα πυρκαγιές και είναι γεγονός ότι σε πρώτο χρόνο παρεμβαίνουν οι επίγειες δυνάμεις, οι οποίες βρίσκονται στο πεδίο ανεπτυγμένες, σε ετοιμότητα, σε επιφυλακή, αλλά και τα εναέρια μέσα, τα οποία περιπολούν και εκείνα και πέφτουν σε πρώτο χρόνο.

Χάρη σε αυτό προλάβαμε στο Πόρτο Γερμενό σε πρώτο χρόνο με δυο τράκτορες που ήταν στην περιοχή σε ένα δύσκολο δασικό σημείο και σώθηκε ένα δάσος. Κάηκαν εννιακόσια πενήντα στρέμματα, ενώ θα μπορούσαν να είχαν καεί χιλιάδες. Σε πρώτο χρόνο, όμως, έπεσαν δύο και ακολούθησαν άλλα δύο και άλλα δύο, οκτώ και δέκα και δώδεκα αεροσκάφη και ελικόπτερα. Σε πρώτο χρόνο σε κάθε πυρκαγιά, γιατί φροντίσαμε να έχουμε εναέρια μέσα σε επάρκεια, έτσι ώστε να έχουμε την αμεσότητα και την άμεση προσβολή.

Το ίδιο έγινε και λίγο πριν που σας μιλάω στα Λάβαρα του Έβρου σε ένα βασικό κομμάτι λίγο βόρεια από τη Δαδιά. Σε πρώτο χρόνο δύο ελικόπτερα Έρικσον έπεσαν και πρόλαβαν την πυρκαγιά στα Λάβαρα του Έβρου. Έτσι γίνεται φέτος, έτσι θα συνεχίσουμε και ελπίζουμε ότι θα προλαβαίνουν να σβήνουν τις φωτιές.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ, κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ένα τελευταίο θα ήθελα να πω, γιατί ακούω ότι αναφέρεστε συχνά στην παρουσία του Υπουργού στις πυρκαγιές.

Δεν θα πήγαινε κλαίγοντας ο Υπουργός μας να ενθαρρύνει το προσωπικό και να τον συγχαρεί για την προσπάθεια που κατέβαλε μέσα στη φωτιά με εκατόν δεκατρία χιλιόμετρα βόρειο άνεμο, σε μια δύσβατη περιοχή που έπρεπε να προστατεύσουν τη ζωή και την περιουσία των συμπολιτών μας, που έπρεπε να προστατεύσουν γενικά όλη την Αθήνα και ρίχτηκαν στη μάχη, προσπάθησαν, τα κατάφεραν, δεν κινδύνευσε άνθρωπος, σώθηκαν ζωές, σώθηκαν σπίτια και πήγε να τους πει μπράβο. Έπρεπε να τους το πει, όπως το είπε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κυρία Λιακούλη, έχετε τον λόγο και αμέσως μετά ο κ. Κελέτσης. Μετά τον κ. Κελέτση, λείπει ο κ. Χήτας. Αν δεν έρθει ο κ. Χήτας θα πάμε στον κ. Τζηκαλάγια.

Λοιπόν, η κ. Λιακούλη έχει τον λόγο.

**ΕΥΑΓΓΕΛΙΑ ΛΙΑΚΟΥΛΗ:**  Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, γνωρίζει όλη η χώρα, γνωρίζει το Κοινοβούλιο –κυρίως γνωρίζει το Κοινοβούλιο, κυρίως οφείλει να γνωρίζει το Κοινοβούλιο- το μείζον πολιτικό θέμα που έχει προκύψει και ρίχνει τη σκιά του στη δημοκρατία μας.

Εδώ και δύο μέρες έχουμε συζητήσει αρκετές φορές πολλές από τις διαστάσεις ενός ζητήματος πολύ σημαντικού, ενός ζητήματος που σχετίζεται με το έλλειμμα της δημοκρατίας, το έλλειμμα στη θωράκισή της, τουλάχιστον, και αφορά, βεβαίως, το γεγονός του εγχειρήματος παρακολούθησης και παγίδευσης του κινητού τηλεφώνου του Αρχηγού του ΠΑΣΟΚ.

Είναι αλήθεια πως προβληματιστήκαμε πολύ, κύριοι της Κυβέρνησης, για ποιον λόγο δύο ολόκληρες μέρες υπήρχε σιωπή και αμηχανία. Για ποιον λόγο δεν προβήκατε στην παραμικρή διευκρινιστική δήλωση, σχετικά με τα ζητήματα που είχαν σχέση με δημοσιεύματα παλαιότερου καιρού, ανύποπτου χρόνου και τα οποία έλεγαν, βεβαίως, ότι το συγκεκριμένο σύστημα παρακολούθησης και παγίδευσης υπάρχει στη χώρα. Σε αυτό, σαφής απάντηση δεν υπήρξε από πλευράς της.

Και, παράλληλα, είδαμε και αυτή την απέραντη αμηχανία σας που ούτε οι Κοινοβουλευτικοί σας Εκπρόσωποι απαντούσαν στο αν θα συγκληθεί επιτέλους η Επιτροπή Θεσμών και Διαφάνειας, μέχρι σήμερα να πάρει την πρωτοβουλία ο Πρόεδρος της Κυβερνήσεως, ο κύριος Πρωθυπουργός, ο οποίος είπε ότι αύριο θα συγκληθεί και έδωσε την συγκεκριμένη εντολή. Τα αντανακλαστικά της Κυβέρνησης βρίσκονται σε πολύ χαμηλό βαθμό, οφείλω να σχολιάσω.

Περαιτέρω, δεν θεωρώ ότι είναι μόνο αυτό. Θεωρώ ότι θα πρέπει να δοθούν απαντήσεις σε ζητήματα τα οποία αποφεύγονται, αλλά αύριο πλέον, κυρίες και κύριοι συνάδελφοι, η Επιτροπή Θεσμών και Διαφάνειας που, βεβαίως, έχει συγκεκριμένους όρους συνεδριάζει, είναι κεκλεισμένων των θυρών, με παρουσία της ΕΥΠ εκεί και της Αρμόδιας Ανεξάρτητης Αρχής για τη Διασφάλιση του Απορρήτου και των Επικοινωνιών, θα πρέπει να απαντήσει σε πολύ σημαντικά ζητήματα που πλέον τις απαντήσεις τις διεκδικεί όχι το ΠΑΣΟΚ, αλλά ο ελληνικός λαός.

Ζητάμε, λοιπόν, να πείτε για την προμήθεια του λογισμικού «Predator» από το ελληνικό κράτος ή από εταιρεία που δραστηριοποιείται στο ελληνικό έδαφος, ναι ή όχι; Είναι απλά τα πράγματα, δεν είναι ολίγον το έχουμε ή δεν το έχουμε. Ζητάμε την επίσημη ανάρτηση της Google. Την επίσημη ανάρτηση της «GOOGLE»!

Ο κ. Κατρούγκαλος, επίσης, στη Διάσκεψη των Προέδρων μάς ανέφερε και το συγκεκριμένο γεγονός και το διάβασε κιόλας, γιατί κάνει σχετική έρευνα ο κύριος συνάδελφος. Υπάρχει ή δεν υπάρχει, λοιπόν; Την διαψεύδετε την «GOOGLE»; Να ξέρουμε αν είστε απέναντι στην «GOOGLE». Έχουμε την επίσημη, λοιπόν, ανάρτηση διαφόρων επιστημονικών ομάδων, όπως καθηγητών πανεπιστημίου και φοιτητών, που δίνουν με διάφορους τρόπους εξηγήσεις για το τι ακριβώς συμβαίνει.

Εγώ δεν θα πω από αυτό το Βήμα. Θα περιμένουμε την αυριανή μέρα να δούμε τι θα ακούσουμε και τι όχι και θα σας πούμε όλες τις πληροφορίες που εμείς έχουμε συλλέξει από την πλευρά μας, γιατί, όπως καταλαβαίνετε, δεν καθόμαστε με σταυρωμένα τα χέρια όσο η Κυβέρνηση είναι αμήχανη.

Τελικά, το ζήτημα είναι ένα. Όλα καταλήγουν σε μία οδό, στο μεγάλο ερώτημα πόσο θωρακισμένη είναι η δημοκρατία μας, πόσο, εσείς, κυρίες και κύριοι συνάδελφοι, εσείς οι πολίτες που μας βλέπετε, νιώθετε την ασφάλεια να χρησιμοποιείτε το κινητό σας τηλέφωνο, ακόμη και όσοι μειδιάτε, κύριοι συνάδελφοι, λέγοντας ότι δεν μας αφορά το θέμα αυτό. Μας αφορά και μας παρα-αφορά και μας αφορά όλους. Και θα έπρεπε τα αντανακλαστικά μας να είναι πιο γρήγορα και θα έπρεπε οι πρωτοβουλίες οι πολιτικές να είναι πολύ συγκεκριμένες και θα έπρεπε το σύστημα να θορυβηθεί και τα alarm να χτυπήσουν. Αυτό θα έπρεπε να κάνει η δημοκρατία, η θωρακισμένη δημοκρατία, η συνειδητοποιημένη δημοκρατία, η δημοκρατία που έχει βαθύνει τόσο πολύ που τέτοιου είδους θέματα δεν τα ανέχεται σαν μύγα στο σπαθί της. Να που τα ανέχεται όμως και να που μιλάμε για το κοινό μυστικό.

Λένε οι περισσότεροι συνάδελφοί μας: «Μα, δεν ξέρεις ότι, όταν μιλάς, είναι σαν να μιλάς στο Σύνταγμα;». Και το αφήνουμε το θέμα και συμβιβαζόμαστε με αυτό; Και πότε αλήθεια, κυρίες και κύριοι συνάδελφοι, συμβιβάστηκε η δημοκρατία με αυτά; Πότε δεν αγωνίστηκε, δεν πολέμησε, δεν πήγε ένα βήμα παρακάτω, δεν θωράκισε στα δύσκολα, στα πολύ δύσκολα;

Θα συνεδριάσει, λοιπόν, η επιτροπή. Θα τεθούν όλα τα ερωτήματα τα οποία θα είναι στην πρώτη γραμμή, στο προσκήνιο -και όχι στο παρασκήνιο, όπως θέλουν κάποιοι να μείνουν-, στο φως. Και θα παλέψουμε ακόμη και με τα σκοτάδια.

Τώρα σε ό,τι αφορά το σημερινό νομοσχέδιο της Κυβέρνησής σας, κοιτάξτε, είχε πει η μεγάλη μας ποιήτρια Κική Δημουλά: «Είμαι λίγο θυμωμένη με εμένα, γιατί θα έπρεπε να έχω ωριμάσει και να μην απορώ πλέον με τίποτα». Οφείλουμε σήμερα να θυμώσουμε με τους ίδιους τους εαυτούς μας, γιατί εξακολουθούμε και απορούμε, κυρίες και κύριοι της Κυβέρνησης, απορούμε με τη νομοθέτηση σας. Είναι τόσο κακό, ένα ερανιστικό νομοσχέδιο το οποίο έχει μέσα από όλα. Στο νομοθετικό μίξερ μπήκαν όλα. Τα είπατε όλα και έτσι κι αλλιώς. Και έρχεστε και με τροπολογίες της τελευταίας στιγμής. Εδώ γίνεται μακελειό έξω στο περιβάλλον και εσείς αγρόν αγοράζετε. Και, βεβαίως, το Εθνικό Πάρκο της Δαδιάς καίγεται. Η Κυβέρνηση, όμως, καταργεί υφιστάμενες δεσμεύσεις των χρήσεων γης, προστατευόμενες περιοχές του δικτύου «NATURA 2000».

Απορούμε που παρά τις επικοινωνιακές κορώνες και τις μεγαλόστομες υποσχέσεις στις αρχές του καλοκαιριού δεν κάνετε ούτε ένα βήμα στην κατεύθυνση της πολιτικής προστασίας σε συλλογικό επίπεδο με ένα ολοκληρωμένο, όπως λέγατε, εθνικό σχεδιασμό με προτεραιοποίηση και ούτω καθεξής. Απορούμε που δεν ιδρώνει το αυτί σας στο ότι ο γενικός διευθυντής της WWF δήλωσε εμφατικά ότι αυτή η Κυβέρνηση έχει καταφέρει τα χειρότερα νομοθετικά πλήγματα που έχουμε δει τα τελευταία τριάντα χρόνια σε σχέση με την προστασία των φυσικών πυρήνων ζωής.

Κύριε Υπουργέ, δεν ανησυχείτε που σας τα λέει αυτά ο διευθυντής του WWF, μιας από τις μεγαλύτερες παγκόσμιες οργανώσεις; Σας λέει ότι είστε χειρότεροι και εσείς δεν απαντάτε; Τίποτα δεν απαντάτε;

Και θα τελειώσω με το εξής, γιατί δεν θέλω να κάνω κατάχρηση. Είναι πολλοί οι συνάδελφοι και πρέπει όλοι να μιλήσουν. Την τελευταία στιγμή φέρνετε το άρθρο 4 της υπουργικής τροπολογίας με γενικό αριθμό 1403 και ειδικό 117, με την οποία διώχνετε το ΑΣΕΠ από τη διαδικασία προσλήψεων στις ανώνυμες εταιρείες, στων οποίων το μετοχικό κεφάλαιο συμμετέχει μέχρι του 50% το δημόσιο. Γιατί το κάνετε αυτό, κύριε Υπουργέ; Ουσιαστικά αποδυναμώνετε το ρόλο του ΑΣΕΠ με την τροπολογία. Και όχι μόνο αυτό αλλά δημιουργείτε και ένα κακό προηγούμενο που ενδεχομένως στο μέλλον μάς οδηγήσει σε σκανδαλώδεις και αδιαφανείς, αναξιοκρατικές διαδικασίες προσλήψεων. Κάνετε αυτό αντί να ενδυναμώσετε το ΑΣΕΠ. Θέλετε να το φτιάξετε και καλύτερο, λέει, από τον Πεπονή το ΑΣΕΠ και γι’ αυτό και κάνετε μεγάλους διαγωνισμούς μια φορά το χρόνο και θα πάρετε πολύ κόσμο. Ώδινεν όρος και έτεκεν μυν! Μας λέγατε για δέκα χιλιάδες και πήρατε χίλιους πεντακόσιους τελικά. Λέτε «θα» τον Οκτώβρη του 2022 και σήμερα πάλι ανοίγετε την κερκόπορτα, πάλι από το παράθυρο για τις παράνομες προσλήψεις μέσω των γνωστών συνεντεύξεων που, βεβαίως, έχουν το χρώμα του γαλάζιου.

Σας τα χαρίζουμε όλα αυτά. Δεν έχουμε καμμία σχέση.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο κ. Σταύρος Κελέτσης της Νέας Δημοκρατίας, τον οποίο ταλαιπωρήσαμε σήμερα, αλλά έχει κατανόηση. Από την εμπειρία του στα δικαστήρια ο κ. Κελέτσης έχει κατανόηση.

Ορίστε, κύριε Κελέτση, έχετε τον λόγο.

**ΣΤΑΥΡΟΣ ΚΕΛΕΤΣΗΣ:** Κύριε Πρόεδρε, ζητώ συγγνώμη για την προηγούμενη παρέμβασή μου αλλά καμμιά φορά η καλή διάθεση από την πλευρά του Προεδρείου να εφαρμόσει ελαστικά τον Κανονισμό, για να δώσει και στη Μειοψηφία τη δυνατότητα να εκφραστεί, εκλαμβάνεται ως αδυναμία, με αποτέλεσμα τελικά η Μειοψηφία να έχει περισσότερα δικαιώματα από την Πλειοψηφία. Και στο τέλος-τέλος ο ελληνικός λαός είναι εκείνος που ορίζει ποια είναι η Πλειοψηφία, ποια είναι η Μειοψηφία και τι δικαίωμα θα έχει ο καθένας εφαρμόζοντας πάντοτε τον Κανονισμό.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Εν πάση περιπτώσει, έχουμε, πράγματι, ένα πολυνομοσχέδιο σήμερα μπροστά μας και το συζητάμε, με ποικίλες διατάξεις που αφορούν όλους τους τομείς, σχεδόν όλους τους τομείς της δημόσιας ζωής. Όμως, πρέπει να πούμε ότι το σύνολο του νομοσχεδίου, το σύνολο των διατάξεων του νομοσχεδίου το διατρέχει μια λογική, που είναι η λογική της ανάπτυξης. Όλες οι διατάξεις του, πράγματι, αφορούν και έχουν μία αναπτυξιακή διάσταση. Με το νομοσχέδιο αυτό προτάσσεται η κοινή λογική και ο ρεαλισμός έναντι του δογματισμού των ιδεοληψιών και των αγκυλώσεων του παρελθόντος.

Ο κύριος όγκος του, βέβαια, αφορά θέματα διαχείρισης του περιβάλλοντος. Με αφορμή, βέβαια, αυτό, θα μου επιτρέψετε, πριν αναφερθώ στην αναπτυξιακή διάσταση των ρυθμίσεων του νομοσχεδίου, να αναφερθώ στην πυρκαγιά στη Δαδιά, καθώς ευτυχώς σήμερα, στην όγδοη μέρα, φαίνεται πια ότι είμαστε στο τέλος της, στη μεγάλη πυρκαγιά στο Εθνικό Πάρκο της Δαδιάς, τη μεγάλη καταστροφή που συντελέστηκε. Κάηκαν περίπου τριάντα πέντε χιλιάδες στρέμματα σε ένα σύνολο τετρακοσίων είκοσι χιλιάδων. Πρέπει να πούμε ότι ο κρατικός μηχανισμός κινητοποιήθηκε άμεσα στο σύνολό του. Πρέπει να πούμε ότι ο Υπουργός της Κλιματικής Αλλαγής, ο Υφυπουργός Περιβάλλοντος ήρθαν κατευθείαν επάνω, επί τόπου και συντόνισαν τις προσπάθειες. Και, βέβαια, πρέπει να πούμε ένα μεγάλο ευχαριστώ σε όλους εκείνους οι οποίοι συμμετείχαν στην κατάσβεση της πυρκαγιάς: τους πυροσβέστες μας, τους χειριστές των εναέριων μέσων, τον στρατό μας, που τώρα που μιλάμε φυλάει, προκειμένου να μην υπάρξει αναζωπύρωση εστιών, τους δασικούς υπαλλήλους, που, πραγματικά, συνέβαλαν και συμμετείχαν στην όλη διαδικασία τους υλοτόμους που επιστρατεύτηκαν, που γνωρίζουν το δάσος και εισήλθαν την ώρα της πυρκαγιάς με κίνδυνο της ζωής τους μέσα στο δάσος και προσέφεραν πολύτιμες υπηρεσίες, και τους εθελοντές από τις τοπικές κοινωνίες και όχι μόνο.

Πρέπει, βέβαια, Υπουργέ μου, να εκφράσω αυτή την ώρα την αγωνία μου για την επόμενη μέρα, διότι η καταστροφή είναι μεγάλη. Θα πρέπει να υπάρξουν άμεσες οικονομικές ενισχύσεις, θα πρέπει οπωσδήποτε να δούμε το θέμα των αντιπλημμυρικών έργων, διότι θα κινδυνεύσουμε στο επόμενο διάστημα μετά από αυτές τις πυρκαγιές σε πεδινές περιοχές όπως είναι η περιοχή της Λύρας και του Προβατώνα. Άρα, θα πρέπει να γίνουν άμεσα αντιπλημμυρικά έργα.

Θα πρέπει επίσης να δούμε το θέμα των αποζημιώσεων των υλοτόμων που είχαν ήδη υλοτομήσει πριν την πυρκαγιά μέσα στο δάσος γιατί αυτό το υλικό το οποίο είχαν μαζέψει και το οποίο τους ανήκε και είχε καταγραφεί και για το οποίο θα είχαν το ανάλογο τίμημα, πλέον το έχασαν γιατί κάηκε. Άρα, θα πρέπει να αποζημιωθούν γι’ αυτό. Τέλος, θα πρέπει να δούμε και το θέμα της αναθεώρησης του τρόπου διαχείρισης του εθνικού πάρκου.

Δεν πρέπει να είμαστε δογματικοί, κατά την άποψή μου. Ο δογματισμός κόστισε. Θα πρέπει να δώσουμε βάρος στην πρόληψη με τη συντήρηση των δασικών δρόμων, με τη δημιουργία αντιπυρικών ζωνών, με την απομάκρυνση της βιομάζας που είναι μαζεμένη και είναι καύσιμη ύλη σε αυτή την πυρκαγιά –είχε αυτή την ιδιομορφία αυτή η πυρκαγιά- και με τη δημιουργία νέων υδατο-δεξαμενών που θα λειτουργήσουν ως αντιπλημμυρικά για την αντιπλημμυρική προστασία, αλλά και στο μέλλον θα δίνουν τη δυνατότητα προστασίας του δάσους.

Να σας πω κάτι που δεν ξέρετε ενδεχομένως οι περισσότεροι. Πριν από είκοσι χρόνια είχε δημιουργηθεί με πρωτοβουλία του δήμου και με ευρωπαϊκά κονδύλια μια μονάδα καύσης βιομάζας για την τηλεθέρμανση της Δαδιάς, η οποία ενώ υπάρχει είκοσι χρόνια τώρα, δεν λειτούργησε ποτέ δυστυχώς, γιατί δεν πήρε άδεια να λειτουργήσει, γιατί υπήρχαν κάποιες τυπικές προϋποθέσεις όπως η απόσταση από το χωριό και κάποια τέτοια θέματα τα οποία δεν μπορέσαμε δυστυχώς να τα ξεπεράσουμε.

Νομοθετούμε, και νομίζω και μέσα σ’ αυτό το νομοσχέδιο υπάρχουν ακόμη, ρυθμίσεις κατά παρέκκλιση διαφόρων πραγμάτων. Παρεκκλίνουμε στα ύψη εκεί που χρειάζεται σε πάρκα και οικιστικές ζώνες. Παρεκκλίνουμε σε διάφορα κτήρια ειδικού σκοπού. Νομίζω ότι όταν έχεις μια μονάδα τέτοιου είδους που μπορεί να καθαρίζει ταυτοχρόνως το δάσος και να δίνεις την καύσιμη ύλη, αντί να καίγεται το δάσος, στο να θερμαίνεται ο οικισμός, νομίζω ότι η κοινή λογική πρέπει να προηγηθεί και να κάνουμε μια παρέκκλιση και σε αυτό το κομμάτι.

Έχω λίγο χρόνο. Σίγουρα είναι αναπτυξιακό το νομοσχέδιο διότι ξεπερνά τους δογματισμούς που ήταν τροχοπέδη στην ανάπτυξη, απλοποιεί τις διαδικασίες σε ό,τι αφορά τις περιβαλλοντικές αδειοδοτήσεις, θέτει ξεκάθαρους κανόνες σε ό,τι αφορά την προστασία του περιβάλλοντος και των περιοχών ειδικής προστασίας και αποσαφηνίζει τις χρήσεις γης και τις ανθρώπινες δραστηριότητες. Επιπλέον, αναπτυξιακή φυσικά είναι η διάσταση που δημιουργεί το πλαίσιο ανάπτυξης των υπεράκτιων αιολικών πάρκων. Άρα, όλες αυτές οι διατάξεις έχουν αναπτυξιακό χαρακτήρα.

Θα μου επιτρέψετε όμως να αναφερθώ σε ένα θέμα επειδή είμαι από τη Θράκη. Υπάρχει ένα μέρος του νομοσχεδίου που αφορά τις διατάξεις για τις μουφτείες και τον μουφτή. Θα αναφερθώ και σε αυτό το κομμάτι. Είναι η υλοποίηση μιας ακόμη πρόβλεψης από το πόρισμα της επιτροπής για την ανάπτυξη της Θράκης. Εκεί, πράγματι, στα θεσμικά είχαμε κάνει μια πρόταση, που είναι αυτή που έρχεται τώρα να υλοποιηθεί και να γίνει νόμος του κράτους, όπου προβλέπεται όλη η διαδικασία της λειτουργίας, της επιλογής και του ρόλου του μουφτή και των μουφτειών.

Πρέπει να πούμε ότι είναι πρώτη φορά που νόμος του ελληνικού κράτους προβλέπει όλα αυτά τα θέματα. Διότι, ναι μεν λειτουργούσε ο θεσμός της μουφτείας και του μουφτή, αλλά δεν υπήρχε νομικό και θεσμικό πλαίσιο, το οποίο τώρα για πρώτη φορά ξεκαθαρίζει. Με τις ρυθμίσεις αυτές ξεκαθαρίζουν οι ρόλοι, η θέση και το τι ακριβώς κάνει ο μουφτής στην περιοχή της Θράκης. Επιπλέον, το ελληνικό κράτος αποκαθιστά την εικόνα του, που είναι ξεκάθαρη, ότι είναι ένα κράτος δικαίου, είναι ένα κράτος σύγχρονο και ευρωπαϊκό το οποίο σέβεται απόλυτα τις μειονότητες και πολύ ξεκάθαρα σέβεται τη μουσουλμανική μειονότητα της Θράκης η οποία ζει με όρους ισότιμους μαζί με όλους τους υπόλοιπους Έλληνες πολίτες. Είναι, λοιπόν, προς τιμήν μας το γεγονός ότι νομοθετούμε και αυτό το κομμάτι και περιλαμβάνεται σε αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχει ζητήσει τον λόγο ο Κοινοβουλευτικός Εκπρόσωπος της Ελληνικής Λύσης κ. Χήτας για έξι λεπτά λόγω του ότι μίλησε ο Πρόεδρος του κόμματος.

Αμέσως μετά θα μιλήσει ο κ. Τζηκαλάγιας, ο κ. Γκιόλας και ο κ. Γρηγοριάδης από το ΜέΡΑ25.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Προγραμματίστε, κύριε Πρόεδρε, να μιλήσει ο κ. Σκρέκας τώρα που είναι νωρίς ακόμα –είμαι από τις 9 η ώρα εδώ- πριν πάει 12 το βράδυ γιατί δεν θα μπορέσουμε να παρακολουθήσουμε μετά τα όσα ενδιαφέροντα θα έχει να πει. Διότι θέλω να μας εξηγήσει πώς θα φυτέψει τις ανεμογεννήτριες στη θάλασσα, και όχι μόνο.

Τώρα που είναι νωρίς και το μυαλό μας λειτουργεί, κύριε Υπουργέ, πάρτε κάποια στιγμή τον λόγο για να μας εξηγήσετε τι ακριβώς έχετε κατά νου να κάνετε. Να απλουστεύσετε, δηλαδή, τις διαδικασίες για να γεμίσει όλη η Ελλάδα με ανεμογεννήτριες για χάρη όσων κερδίζουν από αυτές. Και δεν σας ενδιαφέρει το περιβάλλον. Θα σας πούμε γιατί δεν σας ενδιαφέρει το περιβάλλον.

Έχουμε μια απορία, μιας και ασχολείστε με τα ενεργειακά και την πράσινη ενέργεια. Γιατί, κύριε Υπουργέ, η Γερμανία με τα ωραία και ψηλά βουνά, με τους ισχυρούς ανέμους που έχει και την πολύ ισχυρή τεχνολογία που διαθέτει η οποία της επιτρέπει να συρρικνώνει και τα κόστη της για τις ανεμογεννήτριες, παράγει το 30,8% της ηλεκτρικής ενέργειας από λιγνίτη και μόλις το 26% από αιολική ενέργεια; Γιατί η Γερμανία; Και γιατί η κυβέρνηση της Γερμανίας, αφού δεν το κάνει για την ίδια, εμείς ως Ελλάδα, η δική μας Κυβέρνηση, κάνουμε πλάτη στους Γερμανούς ώστε να γεμίσουν την Ελλάδα με ανεμογεννήτριες, όταν δεν γεμίζουν αυτοί τη δική τους χώρα; Απαντήστε. Είναι μια απορία αυτή. Δηλαδή ό,τι δεν κάνουν αυτοί στη χώρα τους θέλουν να το κάνουν στη δική μας.

Γνωρίζετε, κύριε Υπουργέ, εσείς και το επιτελείο σας -το γνωρίζετε, βασικά τα ξέρετε όλα, είμαστε βέβαιοι γι’ αυτό, δεν είναι θέμα άγνοιας, υπάρχει σχέδιο και θα το εκτελέσετε μέχρι τέλους, όλα τα ξέρετε- ότι οι ανεμογεννήτριες έχουν χρόνο ζωής μέχρι είκοσι πέντε χρόνια και ότι τα πτερύγια που φτάνουν τα εκατόν δέκα με εκατόν είκοσι μέτρα το ένα –φανταστείτε για τι μήκος μιλάμε- δεν ανακυκλώνονται; Ξέρετε ότι σύμφωνα με τις εκτιμήσεις των επιστημόνων προβλέπεται παγκόσμια αύξηση αποβλήτων των πτερυγίων των ανεμογεννητριών από τετρακόσιους χιλιάδες τόνους ετησίως το 2030 σε δύο εκατομμύρια τόνους ετησίως το 2050; Πού θα ταφούν αυτά; Πόσο πράσινοι είστε; Πόσο νοιάζεστε για το περιβάλλον; Η Γερμανία είναι μία από τις τέσσερις χώρες -μαζί με την Αυστρία, την Ολλανδία και τη Φινλανδία, που έχουν απαγορεύσει την υγειονομική ταφή πτερυγίων. Τα ξέρετε αυτά. Αυτοί είναι οι προμηθευτές μας που μας στέλνουν τις ανεμογεννήτριες.

Αυτή η Κυβέρνηση, κύριε Υπουργέ, και εσείς θα έχετε φύγει. Η επόμενη γενιά όμως και η πατρίδα μας θα κληρονομήσει δυσεπίλυτα προβλήματα. Και επειδή αυτές οι περιοχές στις οποίες θέλετε να βάλετε, είτε είναι κορυφογραμμές είτε είναι νησιά κ.λπ., είναι μακριά από οδικό δίκτυο θα πρέπει να ανοιχτούν πολλά χιλιόμετρα δρόμου, να γίνουν συνοδά έργα διασύνδεσης με αποτέλεσμα μεγαλύτερες επεμβάσεις στο φυσικό περιβάλλον.

Καλλιεργείτε έναν μύθο, ότι η αιολική ενέργεια θα λύσει το ενεργειακό πρόβλημα. Δείτε το. Έτσι πίστευαν και στο Τέξας, κύριε Υπουργέ, και προχθές που ανέβηκαν οι θερμοκρασίες και η συζήτηση κορυφώθηκε και η παραγωγή ρεύματος από τα αιολικά πάρκα ήταν μηδέν, τίποτα, νούλα, οι Τεξανοί ζητούσαν από τον κόσμο να κάνει οικονομία.

Έτσι κατάλαβαν ότι είναι ανοησία, κύριε Υπουργέ, να εξαρτάσαι ενεργειακά από τις καιρικές συνθήκες και μόνο.

Το ίδιο πρόβλημα είχε πρόσφατα και η Γερμανία γιατί δεν φυσούσε. Πολύ απλά είχαμε έλλειψη ανέμων, αναγκάστηκε να καλύψει το κενό με φυσικό αέριο και οκταπλασιάστηκε η τιμή. Κι εσείς συνεχίζετε να προωθείτε αυτό το αποτυχημένο σχέδιο σε άλλες χώρες που έχει γίνει αποτυχημένα. Είναι απίστευτο! Θέλετε να το πάρουμε κι εμείς τώρα εδώ αντί να δούμε τον εγχώριο λιγνίτη που έχουμε, αντί να δούμε τις εξορύξεις υδρογονανθράκων, αντί να δούμε τι θα κάνουμε με τη γεωθερμία που έχουμε προτείνει, από την κατασκευή πυρηνικού εργοστασίου που έχουμε προτείνει, από τη βιομάζα, από την καύση απορριμμάτων, από τα υδροηλεκτρικά εργοστάσια. Λύσεις υπάρχουν πολλές.

Είναι ανοησία, κύριε Υπουργέ, να αδρανοποιείς τις σίγουρες λύσεις και ουσιαστικά να τζογάρεις ενεργειακά. Γιατί αυτό κάνετε, τζογάρετε ενεργειακά. Κλείσατε τους λιγνίτες και θέλετε να τους ανοίξετε τώρα.

Το ίδιο ισχύει και για τα φωτοβολταϊκά πάρκα. Στην Καλιφόρνια, κύριε Υπουργέ, την πάτησαν. Γέμισαν όλο τον τόπο με φωτοβολταϊκά. Δεν σκέφτηκαν ότι θα παρέλθει ο χρόνος ζωής τους και μόνο ένα στα δέκα ανακυκλώνεται, τα υπόλοιπα απορρίπτονται σε χώρους υγειονομικής ταφής.

Και μέχρις εδώ καλά. Τι συμβαίνει, όμως, όταν τα θάβεις. Μολύνθηκαν τα υπόγεια ύδατα στην Καλιφόρνια και ο υδροφόρος ορίζοντας με τοξικά βαρέα μέταλλα, όπως μόλυβδο, σελήνιο και κάδμιο. Φοβερά πράγματα!

Κύριε Υπουργέ, κύριε Σκρέκα, ξέρετε ότι η Γερμανία το 2011 με νόμο ψήφισε να κλείσει στο τέλος του 2022, τώρα, δηλαδή, τα τρία πυρηνικά εργοστάσια που έχει η Γερμανία. Το γνωρίζετε αυτό. Παρ’ ότι, λοιπόν, η σημερινή κυβέρνηση είχε πει ότι θα μείνει σταθερή σε αυτή την απόφαση, σήμερα η γερμανική κυβέρνηση θέλει να παρατείνει τη λειτουργία των τριών πυρηνικών εργοστασίων μέχρι το 2024. Και δεν το λέω μόνο η κυβέρνηση, το λένε οι Πράσινοι. Ακόμα και οι Πράσινοι λένε το ίδιο γιατί υπάρχει μεγάλη ανάγκη.

Εσείς είστε πιο πράσινοι από τους Πράσινους; Γιατί λένε ότι όταν φτάσουμε σε σημείο εκτάκτου ανάγκης και συζητάμε για το αν θα μπορούν να λειτουργούν τα νοσοκομεία, πρέπει να συζητάμε τα πάντα και να μην αποκλείσουμε τίποτα. Αυτό κάνει η Γερμανία. Εμείς γιατί κάνουμε άλλα πράγματα;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θέλω δύο λεπτά ακόμη.

Ας πάμε λίγο στο ρεύμα και σε αυτή την απάτη της ρήτρας αναπροσαρμογής, στις 24 Ιουνίου φέρατε τροπολογία ως Κυβέρνηση με την οποία δήθεν καταργείτε τη ρήτρα αναπροσαρμογής και οι κλακαδόροι του συστήματος, δημοσιογράφοι και όλοι, παρότρυναν τον κόσμο να σας χειροκροτήσουν γιατί απαλλάχθηκαν από τη ρήτρα προσαρμογής. Εμείς τότε είπαμε ότι η ρήτρα δεν καταργείται. Κοιτάξτε, με ρήτρα αναπροσαρμογής η κιλοβατώρα κοστίζει από 0,35 ως 0,40 ευρώ, με νταβατζιλίκι δηλαδή, χωρίς τη ρήτρα αναπροσαρμογής η κιλοβατώρα κοστίζει 0,48 με 0,59 ευρώ. Πώς έγινε αυτό; Μαγικό! Μάικ Λαμάρ. Μπράβο! Φοβεροί είστε! Μάγοι! Πώς γίνεται αυτό; Γίνεται για την απορροφήσατε εκεί μέσα. Κοροϊδεύετε τον κόσμο δυστυχώς!

Και, πραγματικά, ανησυχούμε για τον χειμώνα που έρχεται. Δεν διορθώνετε τα λάθη των προηγουμένων, όπως του κ. Χατζηδάκη με το χρηματιστήριο ενέργειας. Δεν αξιοποιείται τον ορυκτό μας πλούτο. Εμείς ζητήσαμε την εξαγορά από τη ΔΕΗ των λιγνιτικών μονάδων της χώρας αλλά πέρα βρέχει.

Και κλείνω, μιας και η τελευταία ομιλία, κύριε Πρόεδρε, πριν τις θερινές διακοπές.

Κύριε Σκρέκα, ως Βουλευτής Θεσσαλονίκης, λέω αύριο, όταν θα φύγω, πρώτα ο Θεός, από εδώ να ταξιδέψω στην αγαπημένη μου πόλη με ηλεκτρικό αυτοκίνητο. Θεσσαλονίκη. Σήμερα, λοιπόν, 28 Ιουλίου, ανοίγει άλλη μια πλατφόρμα από τις δεκάδες πλατφόρμες -έχει γεμίσει η Ελλάδα με πλατφόρμες-, η «Κινούμαι ηλεκτρικά ΙΙ». Η τελευταία πλατφόρμα είναι αυτή.

Παίρνω, λοιπόν, αύριο ένα ηλεκτρικό αυτοκίνητο, κύριε Σκρέκα, για να πάω στη Θεσσαλονίκη να δω το παιδί μου. Θα ξεκινήσει κούτσα-κούτσα. Τι αυτονομία θα έχει η μπαταρία μου; Πού θα το φορτίσω στον δρόμο; Πόσες ώρες θα χρειαστεί μέχρι να φτάσω στο σπίτι μου; Πείτε μου. Κι αν όλα πάνε καλά και αν βρω φορτιστή, σε πόσες ώρες θα κάνω το δρομολόγιο Θεσσαλονίκη - Αθήνα; Πείτε μου! Θα πάω να νοικιάσω αύριο ένας ηλεκτρικό αυτοκίνητο.

Κάποια στιγμή, λοιπόν, θα γεμίσουμε την Ελλάδα με ακριβά ηλεκτρικά αυτοκίνητα. Θα βοηθήσουμε τους φίλους μας στο εξωτερικό, θα κάνουν τζίρους και πολύ σύντομα θα καταλάβετε το μεγάλο σας λάθος. Ξέρετε τι λέει κόσμος; Ψωμί να φάμε δεν έχουμε, ραπανάκια για την όρεξη θέλουμε. Αυτό λέει ο κόσμος, κύριε Σκρέκα. Να μας πείτε πώς θα φτάσουμε στη Θεσσαλονίκη αύριο με ηλεκτρικό αυτοκίνητο.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Τζηκαλάγια.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, εδώ και τρία χρόνια αυτή η Κυβέρνηση έχει θέσει για την πολιτική της κάποιους σημαντικούς στόχους. Από τους υψηλότερους και βασικότερους στόχους που έχει θέσει είναι η προστασία του περιβάλλοντος.

Εναρμονισμένοι με την πολιτική της Ευρωπαϊκής Ένωσης, αποβλέπουμε στην κλιματική ουδετερότητα έως το 2030. Για να γίνει αυτό από την αρχή εφαρμόζουμε ένα νέο μείγμα ενεργειακής πολιτικής που οδηγεί σταδιακά στη μείωση των αερίων του θερμοκηπίου. Με την προστασία του περιβάλλοντος αντιμετωπίζουμε τις συνέπειες της κλιματικής αλλαγής.

Τον τελευταίο χρόνο, όμως, η μεγάλη ενεργειακή κρίση που ενέσκηψε και δεν γνωρίζουμε πότε θα τελειώσει, καθορίζει και προσδιορίζει αναγκαστικά τις πολιτικές μας. Από την άλλη μεριά, όμως, δικαιώνονται οι πολιτικές μας και στην ενεργειακή, στην περιβαλλοντική πολιτική με το να επενδύσουμε από την αρχή και να στοχεύσουμε στην αύξηση της παραγωγής ενέργειας από ανανεώσιμες πηγές.

Σε αυτό το νομοσχέδιο προβλέπονται πολλά σημαντικά πράγματα για την ηλεκτροκίνηση, για την εξοικονόμηση ενέργειας, την προστασία των δασών, την εύρυθμη λειτουργία του Πυροσβεστικού Σώματος, για την ομαλή λειτουργία της αγοράς ηλεκτρικής ενέργειας. Και σε αυτό το νομοσχέδιο, όπως και σε πάρα πολλά άλλα που τα λέμε εκσυγχρονιστικά και μεταρρυθμιστικά, προσδοκούμε και στοχεύουμε στην απλοποίηση των αδειοδοτικών διαδικασιών. Περιορισμοί μπαίνουν σε πολλά επίπεδα, αλλά σε καμμία περίπτωση στα θέματα ναυσιπλοΐας, όσον αφορά τη δημιουργία φάρων.

Και μιας και βλέπω τον παριστάμενο Υπουργό Εθνικής Άμυνας, στα θέματα εθνικής άμυνας φυσικά και δεν μπορεί να υπάρχουν περιορισμοί σε κατασκευές αποθηκών καυσίμων, παρεμβάσεις σε λιμένες και αεροδρόμια.

Έτσι, προκειμένου να πετύχουμε την απλοποίηση των αδειοδοτικών διαδικασιών σε θέματα αλλαγών μικρής κλίμακας γίνεται μόνο μια απλή ενημέρωση. Δεν μεσολαβεί το Πράσινο Ταμείο. Ο φορέας πληρώνει απευθείας τους πιστοποιημένους αξιολογητές του έργου.

Ας έρθουμε στην περίφημη «NATURA 2000» που τόσο πολύ κόπτονται σαν οικολόγοι και υπερασπιστές της φύσης και του περιβάλλοντος τα κόμματα της Αριστεράς και ιδιαίτερα η Αξιωματική Αντιπολίτευση. Μελετώντας το τι γινόταν τα χρόνια της διακυβέρνησης του ΣΥΡΙΖΑ και αυτά που κάνουμε εμείς τώρα τρία χρόνια, καταλήγουμε στο συμπέρασμα ότι μόνο λόγια ήταν οι προηγούμενοι κυβερνώντες και ουσιαστικά στα θέματα προστασίας περιβάλλοντος και ιδιαίτερα των περιοχών «NATURA 2000» επικρατούσε ουσιαστικά ανεξέλεγκτη κατάσταση και ό,τι ήθελε έκανε ο καθένας.

Προβλέπονται τέσσερις ζώνες: Η ζώνη απόλυτης προστασίας, η ζώνη προστασίας, η ζώνη διατήρησης οικοτόπων και η ζώνη βιώσιμης διαχείρισης φυσικών πόρων. Μόνιμη μέριμνά μας αποτελεί ο σεβασμός του περιβάλλοντος. Μετά την έκδοση, όμως, των περιβαλλοντικών όρων για οποιαδήποτε παρέμβαση, υπάρχει απόλυτο ξεκαθάρισμα των όρων, πού απαγορεύουμε και πού διευκολύνουμε τις όποιες παρεμβάσεις.

Για τον ΟΦΥΠΕΚΑ παρεμβαίνουμε στο να βελτιώσουμε την λειτουργία του, να δίνουμε διευκρινίσεις για την προέλευση των πόρων, φροντίζουμε για την επαρκή στελέχωσή του. Προβαίνουμε σε ρυθμίσεις δασικής προστασίας με θέματα που αφορούν τους δασικούς χάρτες, τις χρήσεις σε δάση και σε δασικές εκτάσεις.

Προβαίνουμε σε ρυθμίσεις για την αντιμετώπιση καθυστερήσεων σε κατασκευές υποδομών φυσικού αερίου.

Για την κατασκευή έργων ηλεκτρικής ενέργειας παίρνουμε μέτρα και ιδιαίτερα όσον αφορά αυτά που προέρχονται από γεωθερμία. Για το ζήτημα των υπεράκτιων αιολικών πάρκων, που είναι πολύ σημαντική υπόθεση, κάνουμε αυτά που πρέπει, έτσι ώστε μέχρι το 2030 να έχουμε ενέργεια 2GW από αυτά τα υπεράκτια αιολικά πάρκα.

Η ενίσχυση του Πυροσβεστικού Σώματος είναι μόνιμη μέριμνά μας, όχι μόνο για το φετινό καλοκαίρι, που είναι πολύ βελτιωμένη η κατάσταση σε σχέση με το προηγούμενο και τα προηγούμενα, αλλά φυσικά αυτά τα μέτρα θα συνεχιστούν και την ερχόμενη περίοδο. Εννοείται ότι δεν μπορεί να φτάσουμε εύκολα σε αυτό που θέλουμε να πετύχουμε.

Δημιουργούμε κέντρα υψηλής τάσης για την υπογειοποίηση των καλωδίων. Παίρνουμε μέτρα τήρησης της ενωσιακής νομοθεσίας και εναρμόνισης με την εθνική νομοθεσία στα θέματα πλαστικών μιας χρήσης. Προβαίνουμε σε κυρώσεις για τους Οργανισμούς Τοπικής Αυτοδιοίκησης που δεν ενισχύουν τις πολιτικές χωριστής συλλογής αποβλήτων.

Τέλος, να υποστηρίξω μία τροπολογία την οποία φέραμε μια ομάδα Βουλευτών- συναδέλφων της Νέας Δημοκρατίας, που αφορά όλη την Ελλάδα, αλλά εννοείται και την εκλογική μου περιφέρεια. Αφορά την παράταση προθεσμίας εγγραφής των ερασιτεχνικών σωματείων στο μητρώο των αθλητικών σωματείων, ούτως ώστε να διευκολυνθούν. Δίνεται μια παράταση μέχρι τις 17 Αυγούστου. Υπήρχε πολύ μεγάλη συμμετοχή, αλλά είναι κάποιοι που δεν πρόλαβαν. Το κάνουμε για να διευκολύνουμε και αυτούς.

Για όλους αυτούς τους λόγους πιστεύω ότι αυτό το σημαντικό νομοσχέδιο πρέπει να ψηφιστεί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον γιατρό κύριο συνάδελφο και για τον χρόνο.

Τώρα τον λόγο έχει ο Υπουργός κ. Παναγιωτόπουλος για την τροπολογία.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Δεν σας απασχολήσω για πολύ και ελπίζω αυτή να είναι η τελευταία φορά που έρχομαι για να υποστηρίξω εδώ όχι τροπολογίες, αλλά διατάξεις στο υπάρχον νομοσχέδιο. Αν δεν κάνω λάθος, είναι τα άρθρα 129 και 130 που έχουν να κάνουν με μία γνωστή υπόθεση, αυτή της παράτασης για ένα ακόμα τρίμηνο των προγραμμάτων του Πολεμικού Ναυτικού που εκτελούνται, υλοποιούνται και μάλλον ολοκληρώνονται σιγά σιγά στα Ναυπηγεία Ελευσίνας και στα Ναυπηγεία Σκαραμαγκά.

Στα Ναυπηγεία Ελευσίνας αφορά την ολοκλήρωση ναυπήγησης του εναπομείναντος, του έβδομου, δηλαδή, από τα επτά ταχέως περιπολικού κατευθυνομένων βλημάτων υπ’ αριθμόν 7 και το δεύτερο στα Ναυπηγεία Σκαραμαγκά αφορά τη συνέχιση των εργασιών στα τέσσερα υποβρύχια του Πολεμικού Ναυτικού εκεί.

Η πρώτη διάταξη, άρθρο 129, αφορά την ολοκλήρωση προγράμματος ναυπήγησης πυραυλακάτου τύπου Ρουσσέν υπ’ αριθμόν 7 στα Ναυπηγεία Ελευσίνας. Η πυραυλάκατος έχει καθελκυστεί στις 5 Αυγούστου 2020, ώστε να ενταχθεί στο στόλο σιγά σιγά. Ήδη ολοκληρώνονται οι τελευταίες εργασίες. Πρόκειται να αρχίσουν οι δοκιμές εν πλω, ώστε να ολοκληρωθεί η ΤΠΚ νούμερο 7 και να ενταχθεί στο στόλο. Πιθανολογώ ότι αυτό θα γίνει προς το φθινόπωρο. Το Πολεμικό Ναυτικό θα υψώσει τη σημαία στην εβδόμη αυτή πυραυλάκατο τύπου Ρουσσέν.

Έχει παραταθεί με διαδοχικές νομοθετικές ρυθμίσεις η ισχύς της συμφωνίας για την ολοκλήρωση κατασκευής, όπως σας είπα των πυραυλακάτων 6 και 7. Η ισχύς της συμφωνίας παρατάθηκε μέχρι 30-9-2021 και εν συνεχεία μέχρι 30-6-2022 μόνο για την πυραυλάκατο 7, αφού η 6 έχει παραδοθεί. Αντίστοιχα, στο πλαίσιο αυτών των παρατάσεων, διατέθηκαν και επιπλέον πιστώσεις.

Για την ολοκλήρωση, λοιπόν, στην 7 απαιτείται παράταση προγράμματος για τρεις μήνες επιπλέον και επιπλέον χρηματοδότηση 3.075.000 ευρώ. Αυτά όπως ξέρετε πολύ καλά έχουν να κάνουν με την κάλυψη δαπανών μισθοδοσίας και ασφαλιστικών εισφορών των εργαζομένων στα Ναυπηγεία Ελευσίνας, κάλυψη λειτουργικών εξόδων, υπηρεσίες μετακίνησης προσωπικού, υλικά και υπηρεσίες για την ολοκλήρωση του προγράμματος.

Ίσως γνωρίζετε ότι αυτές τις μέρες έχει κατατεθεί στην αρμόδια επιτροπή το σχέδιο νόμου για την εξυγίανση των Ναυπηγείων Ελευσίνας. Εκτιμώ ότι θα έρθει προς ψήφιση στην Ολομέλεια τέλος Αυγούστου. Δρομολογείται έτσι και η προσπάθεια για να ενταχθούν σε μια νέα μέρα, σε μία νέα εποχή, πραγματικά, τα Ναυπηγεία Ελευσίνας, πλην όμως στο μεταξύ πρέπει να ολοκληρωθούν οι εργασίες για την ναυπήγηση του ΤΠΚ νούμερο 7 και να παραληφθεί αυτό από το Πολεμικό Ναυτικό.

Είμαστε κοντά. Εκτιμώ πραγματικά και βάσιμα ότι ίσως είναι η τελευταία φορά που καλούμαστε να το κάνουμε, γιατί πάντα αυτή η Κυβέρνηση έχει καταστήσει σαφές ότι την ενδιαφέρει να συνεχίσουν οι εργαζόμενοι να έχουν αντικείμενο απασχόλησης, να συνεχίσουν να απασχολούνται, να συνεχίσουν αφού έχουν ολοκληρώσει το ναυπηγικό έργο, μέχρις ότου να ευοδωθεί η επενδυτική προσπάθεια που είναι σε εξέλιξη στα Ναυπηγεία Ελευσίνας, απαραίτητη προϋπόθεση της οποίας είναι και η έγκριση του σχεδίου εξυγίανσης που έχει κατατεθεί. Αυτά όσον αφορά το άρθρο 129.

Το άρθρο 130, έχει να κάνει με το αντίστοιχο πρόγραμμα, αλλά για την συνέχιση ναυπηγικών εργασιών συντήρησης και υποστήριξης στα υποβρύχια του Πολεμικού Ναυτικού στα Ναυπηγεία Σκαραμαγκά. Με το άρθρο 26 του ν.4258/2014, είχε προβλεφθεί η ολοκλήρωση των εν λόγω εργασιών και δοκιμών από το Πολεμικό Ναυτικό και τους εργαζόμενους της ΕΝΑΕ. Για την ολοκλήρωση, λοιπόν, των εναπομεινασών εργασιών και δοκιμών εν πλω και την επιχειρησιακή απόδοση των υποβρυχίων, απαιτείται επιπλέον παράταση και χρηματοδότηση, καθώς η προηγούμενη παράταση έχει χορηγηθεί για έξι μήνες μέχρι και τον Ιούνιο του 2022.

Εδώ η διάθεση της επιπλέον πίστωσης ανέρχεται στο ποσό των 10.300.000 ευρώ και αφορά, όπως και η πίστωση για τα Ναυπηγεία Ελευσίνας, σε κάλυψη μισθοδοσίας, ασφαλιστικών εισφορών εργαζομένων, λειτουργικά έξοδα του ναυπηγείου και τεχνική υποστήριξη και υλικά για την ολοκλήρωση της υποστήριξης του προγράμματος των υποβρυχίων.

Υπάρχει και μία επιπλέον πρόβλεψη όμως, που έχει να κάνει με τη βάσιμη πιθανολόγηση ολοκλήρωσης της επενδυτικής προσπάθειας που συντελείται στα Ναυπηγεία Σκαραμαγκά. Αν ολοκληρωθεί μέσα στο τρίμηνο αυτό, με την παράταση που φέρνουμε προς ψήφιση σήμερα, η μεταβίβαση των ναυπηγείων στον νέο επενδυτή –επαναλαμβάνω, αν ολοκληρωθεί, δεν είναι βέβαιον, αλλά είναι αρκετά πιθανό- τότε όπως καταλαβαίνετε δεν υπάρχει λόγος να συνεχίζεται η εργασιακή σχέση μεταξύ των εργαζομένων και του Πολεμικού Ναυτικού, αφού θα υπάρχει πλέον νέος εργοδότης, ο νέος επενδυτής, ο οποίος εδώ και αρκετούς μήνες έχει αναλάβει τις τύχες του Ναυπηγείου Σκαραμαγκά.

Επομένως, με τη διάταξη αυτή προστίθεται παράγραφος, η οποία είναι η πέμπτη στο άρθρο 26 του προηγούμενου νόμου, που ρύθμιζε την τύχη των ναυπηγείων, δηλαδή του ν.4258/2014, με την οποία ρυθμίζεται η τύχη των εργασιών που διενεργούνται στα υποβρύχια μετά τη μεταβίβαση των ναυπηγείων σε νέα ιδιοκτησία, όποτε γίνει αυτή. Προβλέπεται, λοιπόν, ότι η μεταβίβαση των ναυπηγείων στον επενδυτή θα επιφέρει την άμεση παραλαβή των υποβρυχίων, καθώς και την απόδοση των χώρων και υποδομών όπου διενεργούνται οι εργασίες σε αυτά, ενώ όπως είναι επόμενο θα λυθεί η εργασιακή σχέση μεταξύ των εργαζομένων της ΕΝΑΕ και του Πολεμικού Ναυτικού.

Προφανώς θα υπάρξει νέου τύπου εργασιακή σχέση, μεταξύ όμως των εργαζομένων και του νέου επενδυτή, του νέου ιδιοκτήτη δηλαδή των Ναυπηγείων Σκαραμαγκά. Ασφαλώς και δεν μπορεί να συνεχιστεί η εργασιακή σχέση μεταξύ των εργαζομένων και του Πολεμικού Ναυτικού, το οποίο είχε αναθέσει με σύμβαση έργου μέχρι τώρα την υποστήριξη των υποβρυχίων του Πολεμικού Ναυτικού στους εργαζόμενους των Ναυπηγείων Σκαραμαγκά, λόγω της ειδικής εμπειρίας και τεχνογνωσίας που αυτοί διαθέτουν, προκειμένου να διεκπεραιώσουν αυτές τις εργασίες που είναι και εργασίες απαραίτητες για τη διαθεσιμότητα αυτών των πολύ σημαντικών όπλων των Ενόπλων Δυνάμεων στη διάθεση του Πολεμικού μας Ναυτικού.

Επομένως έχουμε προχωρήσει αρκετά. Πιθανολογείται βάσιμα ότι στο επόμενο τρίμηνο μπορεί να ολοκληρωθεί η μεταβίβαση των Ναυπηγείων Σκαραμαγκά στον επενδυτή. Πιθανολογείται. Αν συμβεί αυτό, τότε όπως καταλαβαίνετε, λαμβάνεται και αυτή η πρόνοια για το εργασιακό καθεστώς των εργαζομένων, οι οποίοι πλέον θα αναφέρονται ή θα ρυθμίσουν τις σχέσεις τους με τον νέο εργοδότη.

Σε κάθε περίπτωση, επειδή το πρόγραμμα αυτό είναι προφανώς εξαιρετικά ωφέλιμο, χρήσιμο θα έλεγα, για τις δυνατότητες του Πολεμικού Ναυτικού και των Ενόπλων Δυνάμεων κατ’ επέκταση, καλώ το Σώμα να εγκρίνει αυτές τις δύο παρατάσεις των προγραμμάτων στα δύο ναυπηγεία αντιστοίχως και κάνω την ευχή –έχουμε έρθει αρκετές φορές εδώ θέτοντας πάντα το ίδιο θέμα ενώπιόν σας με αυτές τις διαδοχικές παρατάσεις- να έχει φτάσει πλέον η ώρα όπου και τα δύο αυτά ναυπηγεία παρά τα μεγάλα προβλήματα που αντιμετώπισαν όλα αυτά τα χρόνια να δουν να ανατέλλει μια εντελώς καινούργια μέρα που θα διασφαλίσει τη λειτουργία τους προς όφελος ασφαλώς του Πολεμικού Ναυτικού και των Ενόπλων Δυνάμεων.

Παρά ταύτα, νομίζω ότι αξίζει να σημειωθεί ότι όλο αυτό το διάστημα που υπήρχαν οι αμφιβολίες και οι προβληματισμοί για το κατά πόσον θα συνεχιστεί απρόσκοπτα κατ’ αρχάς η απασχόληση όλων αυτών των ανθρώπων που ασφαλώς δούλεψαν πάρα πολύ για να συντηρήσουν και να υποστηρίξουν τις μονάδες επιφανείας και τα υποβρύχια του Πολεμικού Ναυτικού, η Κυβέρνηση δεν τους άφησε ποτέ να αιωρούνται στον αέρα και διασφάλισε με αυτές τις διαδοχικές παρατάσεις την ανάθεση του έργου αυτού στους εργαζόμενους, προκειμένου αυτοί να συνεχίσουν το έργο τους.

Εκτιμούμε ότι στο τρίμηνο αυτό ασφαλώς και στα Ναυπηγεία Σκαραμαγκά είναι περισσότερες οι πιθανότητες να ολοκληρωθεί η μεταβίβασή τους στον νέο ιδιοκτήτη.

Όσον αφορά δε τα Ναυπηγεία Ελευσίνας, με την υποβολή του σχεδίου εξυγίανσης στις αρμόδιες αρχές ασφαλώς και έρχεται ακόμα πιο κοντά η ολοκλήρωση της επένδυσης και σε αυτό το ναυπηγείο.

Καλώ, λοιπόν, το Σώμα να υπερψηφίσει αυτές τις διατάξεις -όχι πλέον τροπολογίες, αλλά διατάξεις- αυτού του σχεδίου νόμου, ώστε να συνεχιστεί και η απασχόληση των εργαζομένων και το έργο της υποστήριξης των πλοίων του Πολεμικού Ναυτικού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Ιωάννη Γκιόλα από τον ΣΥΡΙΖΑ και αμέσως μετά τον λόγο θα πάρει ο κ. Κλέων Γρηγοριάδης.

Κύριοι συνάδελφοι, επειδή είναι πάρα πολλοί οι ομιλητές και θα φτάσουν μέχρι το πρωί, σας παρακαλώ να περιοριστείτε εντός του χρόνου σας.

Ορίστε, κύριε Γκιόλα, έχετε τον λόγο.

**ΙΩΑΝΝΗΣ ΓΚΙΟΛΑΣ:** Θα προσπαθήσουμε, κύριε Πρόεδρε. Πάντως, στο πρώτο μέρος υπήρχε μια κάποια ανοχή από το πρώτο τμήμα της προεδρίας και θα ήθελα τουλάχιστον κάτι αντίστοιχο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Από εμένα όχι, κύριε Γκιόλα.

**ΙΩΑΝΝΗΣ ΓΚΙΟΛΑΣ:** Θα το δούμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καμμία ανοχή σε κανέναν.

**ΙΩΑΝΝΗΣ ΓΚΙΟΛΑΣ:** Κυρίες και κύριοι Βουλευτές, στο υπό συζήτηση πολυνομοσχέδιο, το οποίο βλάπτει προκλητικά και αλλοιώνει δύσμορφα το φυσικό περιβάλλον και ειδικότερα τις περιοχές «NATURA», έχουν παρεισφρήσει και δύο άρθρα, τα άρθρα 119 και 120, που προβλέπουν ειδικές ρυθμίσεις για τις εταιρείες ΕΥΔΑΠ και ΕΥΑΘ. Στην ουσία πρόκειται περί απόπειρας ιδιωτικοποίησης των υπηρεσιών ύδρευσης μέσω παράκαμψης, δηλαδή της γνωστής και δοκιμασμένης σύμπραξης δημόσιου και ιδιωτικού τομέα, ΣΔΙΤ. Προβλέπω την παβλόφια αντίδρασή σας, αν και δεν βλέπω Βουλευτές της Συμπολίτευσης, που στο άκουσμα και μόνο λέξεων ή φράσεων, όπως κοινωνικά αγαθά και κοινωνικές ανάγκες, δεν αισθάνεστε και τόσο άνετα και κατακεραυνώνετε όλους εμάς τους «συριζομαδουρέους» που είμαστε δήθεν οι τελευταίοι και θλιβεροί υπέρμαχοι του κρατισμού.

Αξίζει, λοιπόν, να αναγνώσουμε προσεκτικά τα δύο άρθρα και να τα συνδυάσουμε με την τακτική και τα έργα των διοικητικών συμβουλίων της ΕΥΔΑΠ, της ΕΥΑΘ, αλλά και της Ελληνικής Υπηρεσίας Συμμετοχών και Περιουσίας που έχει περιλάβει υπό την σκέπη της τις δύο υπηρεσίες δημόσιας ωφέλειας.

Στο πρώτο άρθρο 119, περιέχονται όλα τα εύηχα αλλά προδήλως αυτονόητα και υποχρεωτικά εκ του Συντάγματος οριζόμενα, δηλαδή η υποχρέωση του κράτους για αδιάλειπτη και υψηλής ποιότητας παροχή στο κοινωνικό σύνολο υπηρεσιών ύδρευσης και αποχέτευσης.

Στο αμέσως επόμενο άρθρο εγείρονται σοβαρές αμφιβολίες και βάσιμα ερωτηματικά για την κάθε άλλο παρά σαφή αναγνώριση του αγαθού του νερού ως δημόσιου και κοινωνικά αναγκαίου για τη ζωή των πολιτών.

Ας δούμε τι είναι εκείνο που αναγράφεται και μας έχει βάλει σε σοβαρές ανησυχίες. Είναι η έγκριση και η επικύρωση συλλήβδην και άνευ εξαιρέσεων όλων των πράξεων και αποφάσεων που έλαβαν χώρα μετά τη μεταβίβαση προς την ΕΕΣΥΠ των μετοχών των εταιρειών ΕΥΔΑΠ και ΕΥΑΘ.

Για να δούμε τώρα αν και κατά πόσο η πρακτική σας επιβεβαιώνει τον σεβασμό και την απόλυτη αποδοχή της θεμελιακής συνταγματικής ισχύος ρύθμιση που αναγνωρίζει το νερό ως απόλυτο κοινωνικό αγαθό και απαραίτητο για τη διαβίωση όλων των ανθρώπων.

Πρώτον, το Διοικητικό Συμβούλιο της ΕΥΔΑΠ με απόφασή του -από αυτές που θέλετε να επικυρώσετε και να νομιμοποιήσετε με το 120- ενέκρινε την υποβολή πρότασης προς την τακτική γενική συνέλευση των μετόχων για τη διανομή μερίσματος ποσού 28 λεπτών ανά μετοχή για τη χρήση του 2021 που μας πέρασε, ένα συνολικό ποσό καθόλου ευκαταφρόνητο, 30.000 περίπου ευρώ, ενώ, όμως, υπάρχουν μεγάλες και δαπανηρές βλάβες στο δίκτυο που έχρηζαν αποκαταστάσεως, αυξανόμενες αποκοπές μετρητών υδροδότησης που ήδη στην Αθήνα το τρίμηνο Ιανουαρίου - Μαρτίου υπερβαίνουν τις είκοσι πέντε χιλιάδες σε αντίθεση και αντιπαράθεση προς τις είκοσι επτά εν συνόλω που απεκόπησαν το 2021. Δυστυχώς, δηλαδή, πάμε με επιταχυνόμενο ρυθμό.

Το όλο θέμα γίνεται ακόμα πιο προβληματικό αν συνυπολογίσουμε ότι σε καθεστώς αυξημένης οικονομικής και κοινωνικής επισφάλειας και ενώ προέχει η ανάγκη για κοινωνική προστασία των ασθενέστερων στην πρόσβαση σε υπηρεσίες ύδρευσης και αποχέτευσης, τα κεφάλαια αυτά θα διατεθούν για άλλους σκοπούς, όχι δηλαδή για τη βελτίωση των δικτύων, όπως προείπα, και την εξασφάλιση των πολιτών αλλά των μετόχων που εκμεταλλεύονται στυγνά τη δημόσια περιουσία και μάλιστα το πιο απαραίτητο και ζωτικό για την ίδια τη ζωή των πολιτών αγαθό, το νερό.

Δεύτερον, στο σκεπτικό της υπ’ αριθμόν 190 του 2022 –άλλωστε, έχει αναφερθεί πολύ στην Ολομέλεια- Απόφαση της ολομέλειας του Σ.τ.Ε. περιλαμβάνεται με σαφήνεια η κρίση του ανωτάτου ακυρωτικού δικαστηρίου που λέει ότι οι υπηρεσίες ύδρευσης είναι υπηρεσίες κοινής ωφέλειας απολύτως ζωτικής σημασίας για τον πληθυσμό της Αττικής και της Θεσσαλονίκης. Και παρακάτω λέει: Το δημόσιο δεν επιτρέπεται να επιδιώκει προεχόντως ή παραλλήλως οικονομικούς ή άλλους σκοπούς, έστω και υπαγορευόμενους από το ευρύτερο δημόσιο συμφέρον -μην κολλήσουμε, δηλαδή, καμμιά τσόντα, όπως «αναγκαίες δημοσιονομικές» και τα ρέστα-, όταν οι σκοποί αυτοί ανταγωνίζονται ή θέτουν σε κίνδυνο την αξιούμενη αδιάλειπτη και υψηλής ποιότητας παροχή των ζωτικής σημασίας για το κοινωνικό σύνολο ως άνω υπηρεσιών ύδρευσης και αποχέτευσης.

Σε ευθεία καταστρατήγηση των θεμελιακών αυτών συνταγματικών διατάξεων, όπως με σαφήνεια, ακρίβεια και αυστηρότητα καθόρισε η 190 και 91 του 2022 αποφάσεις του Σ.τ.Ε., η ΕΥΔΑΠ με τις ευλογίες και την προφανή υπόδειξη της Κυβέρνησής σας προχώρησε σε δημόσια διαγωνισμό για την παραχώρηση της διαχείρισης μέσω ΣΔΙΤ της λειτουργίας, συντήρησης και εκσυγχρονισμού του εξωτερικού υδροδοτικού συστήματος του ΕΥΣ της Αττικής. Σε αυτόν τον διαγωνισμό, όμως, η Κυβέρνησή σας εξαίρεσε την «ΕΥΔΑΠ Α.Ε.», γιατί απλούστατα προκρίνετε να παραδοθεί ο ΕΥΣ στον ιδιωτικό τομέα. Business as usual!

Αξίζει να επισημανθεί ότι αυτός ο διαγωνισμός δεν είναι και από τους χαμηλούς σε τίμημα. Το τίμημά του είναι ύψους 235 εκατομμυρίων ευρώ φτάνοντας τα 290 με τον ΦΠΑ και το προβλεπόμενο χρονικό διάστημα της παραχώρησης είκοσι χρόνια. Αλήθεια, γιατί απαξιώνονται τώρα οι τεχνικές υπηρεσίες της ΕΥΔΑΠ που μέχρι τώρα έκαναν καλά τη δουλειά τους;

Ένα επιμέρους στοιχείο που έχει ξεφύγει από τις κεραίες των «λαγονικών» της δημοσιογραφίας που αναλίσκονται στο να ψάχνουν τις μέρες που έπρεπε να μείνει ο Τσίπρας σε καραντίνα -σοβαρότατα θέματα!- έχει να κάνει με την ΚΥΑ της τιμολόγησης και συγκεκριμένα ακύρωσης της προηγούμενης και υπάρχουσας ΚΥΑ του 2017, αυτής που προβλέπει τα υπάρχοντα σχετικά χαμηλά τιμολόγια. Δεν νομίζω να έχει κανείς την ψευδαίσθηση ότι τα τιμολόγια υπό την καθοδήγηση των ιδιωτικών μεγαλοεπιχειρήσεων θα φθηνύνουν. Άλλωστε, τα ιδιωτικά συμφέροντα που θα συντηρούν τα δίκτυα έχουν αξίωση για να ικανοποιηθούν από τα υπερκέρδη. Πώς τα είπατε για τους παρόχους ενέργειας; Τα υπερπλεονάσματα! Να εισπράξουν, λοιπόν, αυξημένα ανάλογα τιμολόγια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Και εδώ πλέον θα αναφανεί το ίδιο πρόβλημα εκτίναξης των τιμολογίων, όπως έγινε ήδη με το ηλεκτρικό ρεύμα, με καθαρά ιδιωτικοοικονομικά κριτήρια βασισμένα σε χρηματιστηριακά παιχνίδια ή σε κάποιους ακατανόητους ακόμα αλγορίθμους. Κι έτσι η ύδρευση θα πάψει να είναι πλέον προσιτή για τα μικρομεσαία και τα ευρύτερα λαϊκά στρώματα.

Δεν θέλω και δεν μπορώ να πιστέψω ότι θα επιχειρήσετε να δώσετε στα ιδιωτικά κερδοσκοπικά συμφέροντα την πιθανότητα να άρουν την κοινωνική προστασία γι’ αυτούς τους συμπολίτες μας, θέτοντας εκ των πραγμάτων περιορισμούς ή και, το τραγικότερο, αποκλεισμό από την πρόσβαση στις υπηρεσίες ύδρευσης και αποχέτευσης.

Επειδή, συνεπώς, το ζήτημα της ιδιωτικοποίησης του νερού και ο κίνδυνος δεν έχει εξαφανιστεί, σας καλούμε να αποσύρετε οποιαδήποτε μύχια σκέψη, νύξη ή πρόθεση για εκχώρηση αυτού του κοινωνικού και ζωτικού αγαθού. Άλλως ο ίδιος ο λαός με τη δυναμική, την πίεση και τις κινητοποιήσεις του θα βάλει ο ίδιος φρένο και φραγμό, γιατί η κοινωνία έχει ανάγκες επιβίωσης, ενώ τα αδηφάγα ιδιωτικοοικονομικά συμφέροντα, που θέλετε να εξυπηρετείτε, εσαεί και διαρκώς και σε όλους τους τομείς μόνο το κέρδος. Και αυτές οι ταξικές αντιθέσεις, να είστε, κύριοι συνάδελφοι, βέβαιοι ότι θα λυθούν υπέρ της κοινωνίας σας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Κλέωνα Γρηγοριάδη, Κοινοβουλευτικό Εκπρόσωπο του ΜέΡΑ25.

Πάντως να ξέρετε, κυρίες και κύριοι συνάδελφοι, ότι ο τελευταίος συνάδελφος ομιλητής προβλέπω να ολοκληρώσει την ομιλία του στις 3.00 το πρωί.

**ΓΕΩΡΓΙΟΣ ΑΡΒΑΝΙΤΙΔΗΣ:** Και να ψηφίσουμε στις 4.00 και να έρθουμε το πρωί πάλι;

**ΣΩΚΡΑΤΗΣ ΦΑΜΕΛΛΟΣ:** Αυτό είναι και θέμα του Προεδρείου, δεν είναι μόνο θέμα των Βουλευτών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευθύνη μας είναι αλλά όταν πιέζουμε τους συναδέλφους, διαμαρτύρονται. Δείχνουμε ανοχή, καταλαβαίνουμε αλλά και οι συνάδελφοι μπορούν να πουν αυτό που θέλουν μέσα στον χρόνο τους.

(Θόρυβος από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:** Εφόσον η Κυβέρνηση επιλέγει κάτι τέτοιο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριοι συνάδελφοι.

Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, που μου δίνετε τον λόγο, κύριε Πρόεδρε.

Ευχαριστώ τον κύριο που καθάρισε -ενώ δεν όφειλε, όπως έχουμε ξαναπεί, ας μη σας κουράζω-, όπως επίσης και για το νερό που μου έφερε.

Είναι η αλήθεια, κύριε Πρόεδρε, μια και θίξατε το θέμα, ότι από τη στιγμή που κάθε μέρα είναι και μια Ολομέλεια, θα φτάσουμε σε ακρότητες σε αυτή τη Βουλή. Το πρόβλημα ξεκινάει από τον τρόπο που επιλέγει να νομοθετεί η παρούσα και, επιτρέψτε μου να πω, και οι προηγούμενες σε πολύ μεγάλο βαθμό, όλες οι μνημονιακές κυβερνήσεις, που το κάνουν περίπου με ταχύτητα πολυβόλου, για να προλάβουν όλες τις υποχρεώσεις της υποταγής τους να τις κάνουν πράξη. Η τελευταία έχει και ιδιαίτερες υποχρεώσεις υποταγής σε ντόπιους παρασιτικούς ολιγάρχες. Τους ξέρετε. Ας μην τους ξαναπώ με τα ονόματά τους. Ή μάλλον θα τα ξαναπώ λίγο αργότερα!

Κυρίες και κύριοι Βουλευτές, κυρίως όμως κυρίες και κύριοι Βουλευτές -έναν βλέπω, αλλά τέτοια ώρα, τέτοια λόγια!- της «Κυριάκος Μητσοτάκης ΑΕ.», από σήμερα Πέμπτη 28 Ιουλίου έχουμε στη χώρα μας, την Ελλάδα, και επισήμως πολιτικό κρατούμενο. Μάλιστα θα έλεγε κανείς ότι έχουμε και μελλοθάνατο πολιτικό κρατούμενο, αφού ο συγκεκριμένος πολιτικός κρατούμενος τυγχάνει σήμερα να βρίσκεται στην εξηκοστή έβδομη ημέρα απεργίας πείνας, μετά την απόφαση η οποία στην πραγματικότητα αποτελεί θανατική καταδίκη για τον Γιάννη Μιχαηλίδη από το Συμβούλιο Εφετών Λαμίας η οποία απόφαση απέρριψε την έφεση του Γιάννη Μιχαηλίδη.

Ποιος, αλήθεια, μπορεί ακόμα σε αυτή τη χώρα να μιλήσει για δικαστικές αποφάσεις σύμφωνες με το Σύνταγμα και τους νόμους του κράτους; Η ανεξάρτητη δικαιοσύνη σας που είναι τόσο ανεξάρτητη -για να καταλάβει ο ελληνικός λαός περί τίνος πρόκειται- και φταίει -αστειευόμενος λέω «φταίει»- τόσο πολύ που δεν τηρεί τους νόμους και το Σύνταγμα του κράτους μας, που εσείς -η εκάστοτε κυβέρνηση, τώρα είστε εσείς- διορίζετε όλα τα ύπατα αξιώματά της.

Δηλαδή, για να το καταλάβει ο κόσμος, αυτοί, ελληνικέ λαέ, διορίζουν τον πρόεδρο, τον αντιπρόεδρο και όλα τα μέλη του Συμβουλίου της Επικρατείας της Ελλάδας. Αυτοί -οι εκάστοτε- που κυβερνάνε διορίζουν τον πρόεδρο, τον αντιπρόεδρο και όλα τα μέλη του Αρείου Πάγου, τους αρεοπαγίτες μας. Αυτοί διορίζουν τον εισαγγελέα του Εφετείου, τον αντεισαγγελέα. Διορίζουν όλους τους σημαντικούς οι οποίοι, βεβαίως, κρίνουν τους αποκάτω τους.

Στην πραγματικότητα -για να το καταλάβουν και οι πέτρες- ένας πρωτοδίκης που ξεκινάει σήμερα στην άκρη, στην εσχατιά της Ελλάδας να γίνει πρωτοδίκης, ξέρει ότι, αν δεν δώσει διαπιστευτήρια καλής διαγωγής σε αυτούς που εικάζει ότι θα κυβερνούν μετά από δέκα, είκοσι, τριάντα χρόνια που θα φτάσει και αυτός πια μεγάλος σε κάποια αξιώματα της επιστήμης του, δεν θα σώσει να γίνει τίποτα, ούτε καν εφέτης, αν δε δώσει την «καλή» μαρτυρία από τώρα. Αυτή είναι η δήθεν ανεξάρτητη ελληνική δικαιοσύνη. Και μετά απορεί ο κόσμος γιατί αφήνει βιαστές να κυκλοφορούν ελεύθεροι και κρατάει εννιά χρόνια κάποιον που έκλεψε μια τράπεζα. Δεν είναι ανεξάρτητη, την διορίζουν αυτοί. Γι’ αυτό!

Αυτή η «ανεξάρτητη» δικαιοσύνη τι κάνει; Εφαρμόζει επί της ουσίας κυβερνητικές αποφάσεις. Ξέρετε ποιο είναι το αστείο; Ότι εφαρμόζοντας τες είναι τόσο εξαρτημένη, είναι τόσο πολύ μη ανεξάρτητη, που εφαρμόζοντας αυτές τις κυβερνητικές αποφάσεις, αναγκάζεται να αδιαφορεί ακόμα και για τους ίδιους τους νόμους που οι ίδιες αυτές οι κυβερνήσεις που παίρνουν τις αποφάσεις, πριν από λίγους μήνες ή έναν χρόνο ψήφισαν. Με αυτό έχουμε να κάνουμε στη συγκεκριμένη περίπτωση, στην περίπτωση Μιχαηλίδη. Αυτό θα σκοτώσει τον Γιάννη Μιχαηλίδη, αν δεν το αποτρέψουμε όλοι μαζί, και οι Αριστεροί και οι Κεντρώοι και οι Δεξιοί, για να μη γίνουμε ο τελευταίος εξευτελισμός της ηπείρου μας και να μη γίνουμε απάνθρωποι.

Το κράτος δικαίου, λοιπόν, και τα συνταγματικά δικαιώματα βρίσκονται σε αναστολή στην Ελλάδα της «Κυριάκος Μητσοτάκης Α.Ε.», Έλληνες πολίτες.

Ας θυμίσουμε για άλλη μια φορά ότι ο Γιάννης Μιχαηλίδης λήστεψε απλώς μια τράπεζα. Δεν βίασε, δεν σκότωσε ποτέ και κανέναν. Και μάλιστα τη λήστεψε έχοντας πολιτικά κίνητρα, τη λήστεψε γιατί είναι αναρχικός και οι αναρχικοί πιστεύουν ότι οι τράπεζες είναι φονιάδες των λαών. Αυτό σε μεγάλο βαθμό έχει επιβεβαιωθεί -χωρίς να είμαι αναρχικός, το επιβεβαιώνω και εγώ- τα δώδεκα αυτά μνημονιακά χρόνια στην πατρίδα μας: Τις ανακεφαλαιοποιούμε εμείς, έχουμε δώσει καμιά σαρανταριά δισεκατομμύρια -ο ελληνικός λαός έχει δώσει, τα κλέβετε και τους τα δίνετε- και αυτοί συνεχίζουν να ανήκουν στους πέντε παρασιτικούς ιδιοκτήτες τους. Είναι ή δεν είναι εχθρές του λαού μας οι τράπεζές μας; Είναι ο μεγαλύτερος εχθρός από όλους και πολύ μεγαλύτερος από όλη την αναρχία που έχει παραγάγει αυτή η υφήλιος από καταβολής της.

Το κράτος δικαίου, λοιπόν, και τα συνταγματικά δικαιώματα είναι σε αναστολή. Έχει εκτίσει φυσικά ο άνθρωπος αυτός τα 3/5 της ποινής του. Δεν ξέρω αν τα εξέτισε ο Κορκονέας που είναι έξω εδώ και αρκετό καιρό. Ξέρω ότι δεν έχει εκτίσει τίποτα ο Δημήτρης Λιγνάδης, ξέρω ότι δεν έχει εκτίσει τίποτε από την ποινή του αυτός ο θαυμάσιος «κύριος», που λιντσάρισε τον Ζακ Κωστόπουλο. Κι όμως είναι έξω!

Ας περάσουμε τώρα στα πιο σημαντικά.

Νομίζετε ότι αστειευόμαστε εδώ μέσα; Ακούστε, πολίτες εκεί έξω, και φρίξτε: Σύμφωνα με την προσωπική του γιατρό ο Μιχαηλίδης κινδυνεύει ανά πάσα στιγμή να πέσει σε υπογλυκαιμικό κώμα. Υποφέρει ήδη από βαριά αφυδάτωση, έχει προκαλέσει έντονο στρες η αφυδάτωση αυτή στα νεφρά του και προκαλείται έτσι αβάσταχτος πόνος στην ούρησή του. Ο κίνδυνος νεφρικής ανεπάρκειας είναι μεγάλος και επιδεινώνεται κάθε στιγμή που περνά από τις μεταβολικές διαταραχές και από τη βαρύτατη κετοξέωση. Οποιαδήποτε ολιγωρία και αρνητική απόφαση του Συμβουλίου Εφετών θα οδηγήσει έναν άνθρωπο νέο σε βέβαιο, βασανιστικό και ταχύτατο θάνατο.

Απευθύνω, λοιπόν, από αυτό το Βήμα έκκληση σε όλους τους Βουλευτές και όλες τις Βουλεύτριες όλων ανεξαιρέτως των κομμάτων:

Πιέστε, κυρίως, εσείς που είναι δική σας η Κυβέρνηση, σε εσάς πέφτει ο κλήρος, την Κυβέρνησή σας μαζί μας να εγκαταλείψει την εκδικητική της λειτουργία. Αν την εγκαταλείψει η Κυβέρνηση, θα την εγκαταλείψει αμέσως το Συμβούλιο Εφετών, γιατί ξέρουν ότι, αν θέλει κάποιος να γίνει αρεοπαγίτης ή Αντιπρόεδρος του Αρείου Πάγου, θα τον διορίσει η Κυβέρνηση και θα την ακούσουν.

Πιέστε για να ξανασυνδέσουμε τη δικαιοσύνη με το κοινό. Είναι προς όφελος του πολιτικού συστήματος, είναι για να μη μας παίρνουν οι άνθρωποι με τις πέτρες, όταν κυκλοφορούμε έξω μόνο και μόνο γιατί είμαστε εκπρόσωποι του πολιτικού αυτού συστήματος.

Πιέστε για να αποτρέψουμε έναν άδικο θάνατο.

Πιέστε να ξανασυνδέσουμε τη δικαιοσύνη με το κοινό περί δικαίου αίσθημα. Αυτό είναι ανεκτίμητο.

Πιέστε για να μην πεθάνει η ελπίδα της νεολαίας μας, των νέων ανθρώπων, για όλους εμάς.

Πιέστε γιατί στο τέλος τέλος -και ας το παραδεχθούμε από αυτό το Βήμα- έχουμε όλοι μας και όλες μας ευθύνη για εκείνο το καταραμένο βράδυ τον Δεκέμβριο του 2008 όταν ένας κρατικός και μάλιστα ένστολος, υποτίθεται εκπαιδευμένος ενδελεχώς, κρατικός λειτουργός, πυροβόλησε στο κεφάλι και σκότωσε ένα δεκαπεντάχρονο αγόρι, ένα δεκαπεντάχρονο παιδί.

Τι άλλο θα αφήσουμε να γίνει ακόμα για να επέμβουμε;

Θα αφήσουμε μήπως το κράτος μας να σκοτώσει και όλη την υπόλοιπη δικαιοτάτως εξεγερμένη παρέα του, αφού μπροστά τους τον δολοφόνησε ο κρατικός λειτουργός; Ο Μιχαηλίδης είναι ο ένας από τους δύο κολλητούς του. Θα τους σκοτώσετε όλους; Τον ανθρωπισμό που έδειξε το κίνημα υπεράσπισης αυτού του ανθρώπου θέλουμε να δείξει και το κράτος μας, ό,τι κάνουν οι συλλογικότητες, ό,τι κάνουν έξω οι άνθρωποι, τίποτε άλλο. Μιλήστε, πιέστε, φώναξε, αποτρέψτε έναν άδικο θάνατο! Αποτρέψτε μια ντροπή για τη χώρα μας!

Θα μου επιτρέψετε να πω κάτι που με έχει σοκάρει από χθες και πρέπει να έχει σοκάρει όλους εσάς, αλλά κυρίως εσάς που εκπροσωπείτε την Κυβέρνηση. Κύριε Αμυρά, σας έλαχε εσάς ο κλήρος. Παρ’ ότι δεν συμμετέχω στην επιτροπή, άκουσα με τα ίδια μου τα αυτιά τον Υπουργό Ανάπτυξης και Επενδύσεων. Εμείς τον αποκαλούμε ο μεσίτης της ολιγαρχίας χωρίς σύνορα, γιατί μεσιτεύει στην αρπαγή της δημόσιας περιουσίας.

Ο κ. Άδωνις Γεωργιάδης, τι ανέφερε χθες ρε παιδιά ο αθεόφοβος; Μου σηκώθηκε η τρίχα πραγματικά! Θα σας διαβάσω από τα Πρακτικά ακριβώς τι ανέφερε, για να μην κάνω κανένα λάθος, χθες στην Επιτροπή Παραγωγής και Εμπορίου της Βουλής στη συζήτηση για το -σκανδαλώδες έτσι κι αλλιώς- νομοθέτημα για τα Ναυπηγεία Ελευσίνας. Θα τα καταθέσω και εγώ για να τα έχουμε και εδώ στα Πρακτικά.

Λέει: «Αυτός που είπα μέχρι τώρα ήταν ο κυριότερος λόγος. Υπάρχει φυσικά και ένας δεύτερος λόγος πολύ σημαντικός, όμως. Ποιος; Ότι έχουμε να κάνουμε με μια διακρατική συμφωνία στην πραγματικότητα. Στην πραγματικότητα είναι διακρατική η συμφωνία. Κατηγορήθηκε ο εισηγητής μας ο κ. Λιάκος, γιατί πήγε στην αμερικανική πρεσβεία -όχι από εσάς, από τον Βουλευτή τον κ. Κατσώτη, από το ΚΚΕ- μα, ίσως δεν έγινε ευθέως αντιληπτό ότι ο χρηματοδότης του σχεδίου εξυγιάνσεως» -των Ναυπηγείων Ελευσίνας που θα έρθει μόλις ανοίξει η Βουλή μας μετά τον Αύγουστο- «είναι η ίδια η αμερικάνικη κυβέρνηση».

Και λέω εγώ συγγνώμη ,κύριε Γεωργιάδη μου, αλλά πώς να γίνει ευθέως αντιληπτό, όταν όλα αυτά τα οποία μόλις είπα ή σας ξέφυγαν δεν αναφέρονται πουθενά στο σχέδιο εξυγίανσης που κατατέθηκε στη Βουλή και για το οποίο θα κληθεί η Εθνική Αντιπροσωπεία να τοποθετηθεί με την ψήφο της;

Ξέρετε τι αναφέρεται μέσα σε αυτό; Ξέρετε τι ξέρανε οι Βουλευτές μέχρι χτες το απόγευμα που ξέφυγε του κ. Γεωργιάδη αυτό; Μπορεί και να μην του ξέφυγε. Ξέρανε ότι υπάρχει μόνο μία -γνωστή για μας βέβαια και μη εξαιρετέα- η θαυμάσια ONEX. Γιατί είναι περίφημη η ONEX; Γιατί έχει το Νεώριο Σύρου με ληστρικό τρόπο. Είναι κάτι σαν τον Βαρδινογιάννη και τον Λάτση, απλά είναι Αμερικάνοι αυτοί. Αν δεν κάνω λάθος, Αμερικάνοι είναι.

Έχουν, λοιπόν, το Νεώριο Σύρου και το λειτουργούν αποκλειστικά και μόνο -μην κακοπάθουν- με εργολαβικούς εργαζόμενους. Να παίρνει τα μισά ο εργολάβος και αυτοί να μην έχουν καμμία ασφάλεια, εφαρμόζοντας αγωγές SLAPP -ξέρετε τι σημαίνει αυτό- σε όσους τολμήσουν να αντιδράσουν στις περιβαλλοντοκτόνες δραστηριότητές της. Είστε και Υπουργός, είστε και ευαισθητοποιημένος, κύριε Αμυρά. Ξέρετε πώς λειτουργεί στο Νεώριο Σύρου, αυτή η εταιρεία.

Το ερώτημα, λοιπόν, είναι: Πώς θεώρησε ο Υπουργός ότι δεν έχει γίνει αντιληπτό; Για να γίνει αντιληπτό -και να μην κοροϊδευόμαστε εδώ μέσα- πρέπει κατά τους μήνες της διαβούλευσης να ξέρουν όλοι όσοι διαβουλεύονται, οι σχετικοί φορείς, οι πάντες, ότι εδώ πέρα είναι η αμερικανική κυβέρνηση από πίσω και ότι δεν είναι καμμία ONEX.

Θα το καταθέσω ξανά στα Πρακτικά.

(Στο σημείο αυτό ο Βουλευτής κ. Κλέων Γρηγοριάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι μπορεί να σημαίνουν όλα αυτά τώρα; Μπορεί να σημαίνει, βεβαίως, ότι του ξέφυγε. Είναι αρκετά έξυπνος, πονηρός θα λέγαμε εμείς στο ΜέΡΑ25, για να μην του ξεφεύγουν τέτοια πράγματα. Άρα, τείνουμε να καταλήξουμε στο συμπέρασμα -και το λέμε να το μοιραστούμε με όλη την Εθνική Αντιπροσωπεία- ότι είναι «λαγός». «Λαγός» ξέρετε τι σημαίνει; Είναι αυτός που προετοιμάζει -πετώντας ατάκες που δε θα γίνουν και απόλυτα κατανοητές- την ελληνική κοινωνία αλλά και τη Βουλή, το Σώμα μας εδώ, για το ότι η Αμερική είναι που κλέβει από τον ελληνικό λαό τα ναυπηγεία Ελευσίνας και όχι αυτή η παρασιτική εταιρεία.

Θα περάσω στο σχέδιο νόμου για το οποίο συζητάμε σήμερα. Θα μου επιτρέψετε, κύριε Πρόεδρε. Δεν θα μιλήσω πολύ αλλά θα χρειαστώ ίσως τρία έως τέσσερα λεπτά. Το σχέδιο νόμου για το οποίο συζητάμε σήμερα προχωρά. Ξέρετε, κύριε Αμυρά, μου κάνει εντύπωση γιατί σας θυμάμαι, μαζί έχουμε μεγαλώσει. Σας θυμάμαι στην εκπομπή της ΕΡΤ1. Θυμάμαι τις περιβαλλοντικές σας ευαισθησίες. Θυμάμαι ότι ήσασταν σύμφυτος ως νέος άνθρωπος με αυτό. Και αναρωτιέμαι: Πώς εκπροσωπείτε μια Κυβέρνηση που φέρνει αυτό το σχέδιο νόμου; Και στις τέσσερις κατηγορίες, από την από την πρώτη ζώνη, από την πιο σοβαρή μέχρι και τη λιγότερο, αφαιρείτε πρόνοιες προστασίας. Δίνετε και για περαιτέρω χρήσεις τους τόπους. Θέλετε να σας τα πω; Θα σας τα πω εν συντομία, γιατί δεν έχω πολύ χρόνο.

Στις ζώνες της απολύτου προστασίας -όπως είναι η Δαδιά που κάηκε, όπως είναι η Βάλια Κάλντα που καίγεται- επιτρέπετε για πρώτη φορά την άσκηση, τη βόσκηση και την αλιεία. Γνωρίζετε ότι κάτω από συνθήκες μπορεί να αποβούν εξαιρετικά καταστρεπτικές σε τέτοια περιβάλλοντα. Αναφέρετε βεβαία το κουφό, ότι αυτές μπορούν να απαγορευθούν με υπουργική απόφαση. Γιατί το αναφέρετε αυτό, κύριε Υπουργέ μου; Έτσι κι αλλιώς, ανά πάσα στιγμή και χωρίς να γράφεται στο νομοσχέδιο, με υπουργική απόφαση μπορεί οτιδήποτε τέτοιο να απαγορευθεί. Φανταζόμαστε ότι το κάνετε για τις εντυπώσεις, γι’ αυτό σας το λέω.

Κοιτάξτε, στις ζώνες προστασίας Β, επιτρέπετε ανανεώσιμες πηγές ενέργειας. Εδώ τα μαζέψατε, βέβαια, για τις τουριστικές εγκαταστάσεις.

Στις ζώνες διατήρησης Γ, υπήρχε περιορισμός στις εκατό πενήντα κλίνες. Πάει αυτός! Υπήρχε περιορισμός σε τετραγωνικά. Πάει και αυτός! Τέλος πάντων, δεν θα σας παιδεύσω με τα διακόσια τετραγωνικά που ήταν για εστίαση και τα εκατό τετραγωνικά που ήταν για τα αναψυκτήρια. Τώρα μπορεί να είναι χιλιάδες στρέμματα τα αναψυκτήρια, χιλιάδες στρέμματα τα εστιατόρια.

Ωστόσο, αυτές οι ζώνες χρειάζονται προστασία. Για την τελευταία κατηγορία θα σας πω μόνο ότι καλύτερο θα ήταν την έχετε εξαιρέσει. Να μην είναι πια κατηγορία, γιατί τα πάντα επιτρέπονται. Ξέρετε τι απαγορεύεται μόνο, κύριε Αμυρά; Απαγορεύεται πίστα αγώνων και βαριές βιομηχανίες. Και ξέρετε τι επιτρέπονται; Θα σοκαριστείτε. Επιτρέπεται αποθήκευση και διαχείριση στερεών, ακόμη και τοξικών αποβλήτων αλλά ακόμα και νεκροταφεία αυτοκινήτων. Σοβαρολογείτε; Ονομάζετε αυτή την κατηγορία, κατηγορία βιώσιμης διαχείρισης, με τοξικά απόβλητα και νεκροταφείο αυτοκινήτων; Σας φαίνεται πολύ βιώσιμη η διαχείριση όταν θα την έχετε γεμίσει τοξικά απόβλητα;

Από όλα αυτά προκύπτει πως δεν σας νοιάζει διόλου το περιβάλλον. Προκύπτει ότι το περιβάλλον το βλέπετε -όχι μόνο εσείς προσωπικά, η «Κυριάκος Μητσοτάκης Α.Ε.», ελπίζω ότι εσείς συνεχίζετε να έχετε κάποιες οικολογικές ανησυχίες και κάνω έκκληση να μαζέψετε ό,τι μπορείτε- σαν ένα σιχαμερό εμπόδιο στην κερδοφορία των δέκα μεγάλων παρασιτικών εισοδηματιών της πατρίδας μας που σας ελέγχουν.

Ακριβώς έτσι βλέπετε και την αρχαιολογική υπηρεσία, τα κατά τόπους δασαρχεία και οποιονδήποτε άλλον φορέα μπορεί να σταθεί φραγμός στα παρανοϊκά σχέδια που έχουν αυτά τα δέκα ανθρωπάρια. Θα εξηγήσω μετά για δήθεν νέους ορίζοντες αέναης καπιταλιστικής εκμετάλλευσης. Όλοι μαζί, τα παρασιτικά ανθρωπάρια και οι Υπουργοί-υπάλληλοί τους που συμμετέχουν στην «Κυβέρνηση Α.Ε.», έχετε λησμονήσει βρε ότι είστε θνητοί. Όσα λεφτά κι αν κλέψουν οι πρώτοι από το λαό μας και με όσα από αυτά κι αν δωροδοκήσουν ή φιλοδωρήσουν εσάς τους πολιτικούς υπαλλήλους τους, τελικά όπως ακριβώς και εγώ θα γίνετε κι εσείς όλοι μια μέρα σκόνη.

Τότε, κυρίες και κύριοι Βουλευτές, το μόνο ίχνος μας πάνω σε αυτή τη γη θα είναι τα παιδιά μας ή τα παιδιά των άλλων ανθρώπων. Θα έχετε αναγκάσει τα παιδιά μας, τα παιδιά σας να περιφέρονται δίχως καμμία πιθανότητα γιατρειάς πάνω σε μια απολύτως αποψιλωμένη από τη φύση ξηρά, που θα την έχετε γεμίσει με ξενοδοχεία, με τοξικά απόβλητα και νεκροταφεία από τα αυτοκίνητά σας και μια απολύτως μολυσμένη θάλασσα που τον βυθό της θα τον έχετε κατατρυπήσει για τις εξορύξεις σας.

Και όλα αυτά μόνο και μόνο, ακούστε το ελληνικέ λαέ να τρελαθείτε, για χρήματα που δεν μπορείτε να κρατήσετε για πάντα, αφού είστε θνητοί. Και όλα αυτά μόνο για χρήματα που δεν μπορείτε να τα πάρετε μαζί σας στους τάφους σας. Τι είστε, λοιπόν; Είστε εντελώς ανόητοι; Είστε μωροί; Όχι. Απλώς στην υπαρξιακή αγωνία του επικείμενου θανάτου σας απαντάτε με αυτή την υστερική αγωνία για περαιτέρω πλουτισμό σας. Δεν θα σας προστατεύσει ο πλουτισμός, σε όποιο επίπεδο κι αν φτάσει αυτός ο πλουτισμός, από τον θάνατο. Απλώς αποδεχτείτε το. Πάρτε το χαμπάρι ότι έτσι είναι για όλους μας και γλεντήστε τη ζωής σας. Έτσι καταδικάζετε τα παιδιά, τους επόμενους ανθρώπους. Και μόνο για να μην πάτε σε ένα ψυχίατρο να ζητήσετε τη βοήθειά του. Πηγαίντε! Ο μακαρίτης ο Γιουσαφάτ, πέθανε χθες. Αν ζούσε, θα σας έσωζε.

Τα παρασιτικά σας μέσα μαζικής παραπλάνησης θριαμβολογούν αυτές τις μέρες, καθώς στη Δαδιά και στη Βάλια Κάλντα δεν απειλήθηκαν, λέει, κατοικημένες περιοχές. Κάνετε λάθος, κακόμοιροι άνθρωποι, με τα κακόμοιρα υπαρξιακά σας προβληματάκια. Κάνετε λάθος! Όχι απλώς απειλήθηκαν αλλά κατακάηκαν τεράστιες χιλιάδες στρέμματα κατοικημένων περιοχών. Μόνο που δεν τα κατοικούσαν άνθρωποι, κύριε Υπουργέ. Τα κατοικούσαν μαυρόγυπες, λύκοι, δρυοκολάπτες, ελάφια, χελώνες.

Όλα αυτά σας είναι αδιάφορα, αφού ο κακόμοιρος ο καπιταλισμός σας -που ελπίζω να πεθάνει με τη γενιά μας- δεν μπορεί να βγάλει κανένα κέρδος από αυτά. Δεν ψηφίζουν και έτσι δεν καλύπτονται από τη ρήση σας περί υπέρτατης αξίας της ανθρώπινης ζωής. Αν ψήφιζαν, θα καλύπτονταν.

Κατακακόμοιροι εισοδηματίες της πατρίδας μας, αλλά και εσείς πολιτικό προσωπικό τους, να ξέρετε πως τα παιδιά και τα εγγόνια σας δεν θα επισκεφθούν τη Δαδιά και τη Βάλια Κάλντα. Αλλά κι αν κάποιοι φτάσουν ως εκεί, θα είναι πιο μόνοι και από τη μοναξιά τους. Ούτε μαυρόγυπα ούτε πουλί πεταμένο ούτε σκαντζόχοιρο δεν θα βρούνε. Το μόνο που θα βρουν στη θέση του θα είναι ο εκκωφαντικός εγωισμός των προγόνων τους που τα ξεπάστρεψαν όλα αυτά έναντι τριάκοντα αργυρίων. Και τότε να είστε σίγουροι ότι θα ντρέπονται να πούνε πως είναι παιδιά σας και εγγόνια σας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, καταλαβαίνετε το θέμα του χρόνου.

Προχωράμε με τον κ. Μάρκου από τον ΣΥΡΙΖΑ.

**ΚΩΝΣΤΑΝΤΙΝΟΣ ΜΑΡΚΟΥ:** Κυρίες και κύριοι συνάδελφοι, ακούγεται ιδιαίτερα ευχάριστο στα αφτιά της παράταξής μας, που υπερασπίστηκε με νύχια και με δόντια κάτω από αντίξοες συνθήκες τις οποίες οι προηγούμενες κυβερνήσεις δημιούργησαν -και όχι κάποιος θεός ή κακιά μοίρα-, να διαβάζει και να ακούει για τα αποτελέσματα που τελικά επήλθαν μέσα και από δικαστικές αποφάσεις και ειδικά ανωτάτων δικαστηρίων.

Είναι προφανές ότι αναφέρομαι, κύριοι Βουλευτές της Νέας Δημοκρατίας, στη μετατροπή του δικού σας ΤΑΙΠΕΔ σε Υπερταμείο, μετά από μάχη χαρακωμάτων και με εσωτερικούς εχθρούς, που ξέρετε πολύ καλά, της Νέας Δημοκρατίας, ενάντια στο συμφέρον της χώρας.

Και, βεβαίως, αναφέρομαι σε αποφάσεις του Συμβουλίου της Επικρατείας που περιφρονείτε και που στην έναρξη της συνεδρίασης κρίνατε ότι η νομοθέτησή σας δεν είναι συνταγματική.

Το Συμβούλιο της Επικρατείας -ένας ακόμα θεσμός τον οποίο ποδοπατάτε- λέει ότι το Υπερταμείο δημιουργήθηκε για επίτευξη ειδικού δημόσιου σκοπού, ο οποίος συνίσταται στη διαχείριση και αξιοποίηση κατά τρόπο επικερδή για την εταιρεία και με πρόσφορες προς τούτο μεθόδους των μεταβιβασθέντων σε αυτή περιουσιακών στοιχείων του δημοσίου, κάτι, δηλαδή, που δεν υπήρχε στο ΤΑΙΠΕΔ.

Δηλαδή με προσεγμένες ενέργειες κλείσαμε τις αξιολογήσεις και τώρα η ΕΥΔΑΠ και η υπηρεσία της Θεσσαλονίκης είχε νομικό έρεισμα έναντι των δανειστών να παραμείνει πλειοψηφική στο δημόσιο. Κι έρχεστε εσείς, η νέα τρόικα, οι νέοι μνημονιακοί, και τα ανατρέπετε με το σημερινό νομοσχέδιο. Αυτοί είσαστε, όπως λέει και στο αριστερό έδρανο ο επικεφαλής.

Αγαπητοί συνάδελφοι, συζητάμε σήμερα περιβαλλοντικό νομοσχέδιο ή, για να είμαστε πιο ακριβείς, αντιπεριβαλλοντικό νομοσχέδιο, μετρώντας ήδη οκτώ δραματικές μέρες κατά τις οποίες καιγόταν η Δαδιά. Τι τραγική σύμπτωση για τη νομοθέτησή σας; Θα μπορούσατε να μας πείτε την αλήθεια, κύριε Υπουργέ; Τι απέγινε το πρόγραμμα με την κωδική ονομασία «ΑΙΓΙΣ», το οποίο κόστισε 1,7 δισεκατομμύρια;

Σύμφωνα με τα εθνοσωτήρια στελέχη σας, ήταν μια δήθεν ευφυής επιχειρησιακή δομή πολιτικής προστασίας και θα αποτελούσε περιβόητη «ομπρέλα» στην αντιπυρική προστασία. Μόλις τον προηγούμενο Φεβρουάριο ο Υπουργός κ. Στουρνάρας μας διαβεβαίωνε ότι το πρόγραμμα έχει ως θέμα την πρόληψη, τα ραντάρ, την ανίχνευση, την αντικατάσταση παλαιών οχημάτων με νέα πτητικά μέσα. Και αντί της αντιπυρικής προστασίας, έχουμε χιλιάδες στρέμματα στην Πεντέλη, τριάντα χιλιάδες στο δάσος της Δαδιάς. Αυτό το έγκλημα θα σας κυνηγά.

Αλήθεια, κύριε Υπουργέ, τι έχετε να μας πείτε για την κατάργηση του φορέα διαχείρισης του πάρκου πριν από ένα έτος, τον Δεκέμβριο του 2021;

(Θόρυβος στην Αίθουσα)

Σας επιτρέπω να με διακόψετε. Σας ακούω. Τι θέλετε;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Δεν σας άκουσα.

**ΚΩΝΣΤΑΝΤΙΝΟΣ ΜΑΡΚΟΥ:** Ρωτάω για το πρόγραμμα «ΑΙΓΙΣ».

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Το άκουσα αυτό. Για τη Δαδιά δεν άκουσα.

**ΚΩΝΣΤΑΝΤΙΝΟΣ ΜΑΡΚΟΥ:** Για τη Δαδιά, λοιπόν, λέω για τις συνέπειες το προγράμματός σας και της διαχείρισής σας και για την κατάργηση του φορέα διαχείρισης του πάρκου τον Δεκέμβριο του 2021.

Λέγατε πριν από έναν μήνα, εσείς, κύριε Υπουργέ: «Οι πολίτες δικαιούνται να γνωρίζουν και να χαίρονται τα οικοσυστήματα, τα είδη που φιλοξενούν και τα υπέροχα τοπία των περιοχών «NATURA» της χώρας μας. Το ΥΠΕΝ έχει εξασφαλίσει τους πόρους και τα εργαλεία ελέγχου, ώστε ο ΟΦΥΠΕΚΑ να επιτελέσει το έργο του». Σήμερα έχετε διαψευσθεί τραγικά, με τη λήξη της πυρκαγιάς, την οποία τη δέχομαι. Διότι έχετε την αποκλειστική ευθύνη, διότι έχουμε καταγγελίες για πολλές ανεπάρκειες, για φράγμα που δεν είχε επισκευαστεί και θα μπορούσε να χρησιμοποιηθεί για την κατάσβεση και για το γεγονός ότι για οκτακόσιες χιλιάδες στρέμματα κρατήσατε μόλις τέσσερις δασοφύλακες.

Η Δασική Υπηρεσία έχει μείωση προσωπικού κατά 50%, έχει μείωση πόρων κατά 50% και έχει τριάντα έξι χιλιάδες οργανικά κενά, η Πυροσβεστική Υπηρεσία έχει πέντε χιλιάδες εποχικούς που προσδοκούν να μονιμοποιηθούν, ο μέσος όρος ηλικίας των υπαρχόντων υπαλλήλων της είναι τα σαράντα επτά έτη και ο εξοπλισμός είναι πολύ παλιός, μόλις το 10% έχει κάποια ανανέωση.

Είναι εξωφρενικά υποκριτικό να συζητάμε για προστασία του περιβάλλοντος, τη στιγμή που ασύστολα υποβαθμίζετε το θεσμικό πλαίσιο.

Αγαπητοί συνάδελφοι, η θέση μας είναι ξεκάθαρη. Μας έχετε πλέον συνηθίσει: προσχηματική διαβούλευση, πλήρης περιφρόνηση των προτάσεων πολιτών και ενώσεων, αδιαφορία για τις υποβληθείσες προτάσεις από όλους. Απαξιώσατε όλες τις περιβαλλοντικές ΜΚΟ, φορείς, επιστημονικές εταιρείες οι οποίες επιμένουν στην απόσυρση του νομοσχεδίου και δίνετε το τελειωτικό χτύπημα.

Η πρωτοφανούς σκληρότητας ανακοίνωση του Επιμελητηρίου Περιβάλλοντος και Βιώσιμης Ανάπτυξης λέει: «Αν μη τι άλλο, το νομοσχέδιο είναι ειλικρινές, διακηρύσσει έμπρακτα και πανηγυρικά την περιφρόνησή του για το περιβάλλον, τη βιώσιμη ανάπτυξη, το Σύνταγμα, την ενωσιακή νομοθεσία και το κράτους δικαίου».

Δεν φτάνουν όμως μόνο αυτά. Μας φέρνετε και τροπολογίες και θα σχολιάσω τουλάχιστον δύο από αυτές.

Η πρώτη στο πεδίο του αθλητισμού. Ήρθε και ο κ. Αυγενάκης. Έχουμε εδώ μια μάχη Μαρινάκης, Super League δηλαδή, εναντίον Μπαλτάκου, ΕΠΟ δηλαδή. Και οι δύο ομόσταυλοί σας, της Νέας Δημοκρατίας, που έχουν τις εσωτερικές τους αντιθέσεις.

Η αθλητική ηγεσία από τον κ. Αυγενάκη επιχειρεί οικονομικό στραγγαλισμό στην ομοσπονδία και στις ενώσεις με μείωση του ποσοστού εσόδων που θα αποδίδεται από τις ΠΑΕ στο ερασιτεχνικό ποδόσφαιρο, από 5% που προβλέπει το καταστατικό της ΕΠΟ σε 1%, επειδή το ζήτησε ο κ. Μαρινάκης.

Η ΕΠΟ, ο ομόσταυλος κ. Μπαλτάκος, στραγγαλίζει, μεταφέροντας το φορτίο, στα οικονομικά και ερασιτεχνικά σωματεία ποδοσφαίρου, με τις τσουχτερές τιμές για την ανανέωση των αθλητικών δελτίων και την ανισοκατανομή στα έσοδα των ενώσεων. Δηλαδή ό,τι του πήρε ο Μαρινάκης πάει να το πάρει από πιο κάτω, από τις ενώσεις και τα σωματεία. Και ειδικά σε τοπικά πρωταθλήματα ποδοσφαίρου, η Α΄ κατηγορία θα πληρώνει για κάθε αθλητικό δελτίο έως 100 ευρώ. Πώς να τα βγάλουν πέρα;

Και δεν φτάνει αυτό που κάνει η ΕΠΟ. Από τα έσοδα αυτά, κρατάει το 60% η ομοσπονδία και 40% οι ενώσεις, ενώ θα πρέπει να ισχύει το αντίθετο, το 70% στα σωματεία.

Εμείς κάνουμε ουσιαστική στήριξη στον ερασιτεχνικό αθλητισμό. Με κοινοβουλευτική μας παρέμβαση προχωρήσαμε καταθέτοντας σχετική ερώτηση στη Βουλή. Τα αθλητικά σωματεία έχουν διαχρονικά αδυναμία, διότι δεν έχουν προσωπικό, επιστημονικό δυναμικό, υπαλλήλους και δεν μπορούν να χειριστούν τη διαδικασία της υποβολής της αίτησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα αργήσω, κύριε Πρόεδρε.

Δηλαδή δύο χρόνια τώρα -στην Κρήτη παραδείγματος χάριν, η οποία δηλώνει ότι δεν θα φτιάξει πρωτάθλημα- δεν είναι πάνω από εννέα σωματεία που να δηλώνουν και να έχουν υποβάλει τα χαρτιά τους πλήρη, όπως τα ζητάει ο κ. Αυγενάκης. Σε δεκαεπτά μέρες παράταση -δύο χρόνια είχαν- πιστεύετε θα μπορέσουν να το κάνουν; Πλέον είναι αστείο αυτό που συζητάμε.

Δεύτερο: Αλαλούμ και προχειρότητα στο επιτελικό κράτος. Ήρθε και η κ. Κεραμέως και μας είπε ότι οι περίφημοι «Νέοι ορίζοντες» του νομοσχεδίου της κράτησαν μόλις πέντε μέρες και φέρνει αλλαγές στο δικό της νομοσχέδιο -πριν πέντε μέρες εδώ ήμασταν, δύο μερόνυχτα- και μιλάει για αλλαγές στις εκλογές αναπληρωτή πρύτανη από αντιπρύτανη, μεταβολές στις διαδικασίες εκπροσώπησης και για ρουσφετολογικές διατάξεις σε μουσεία και εργαστήρια. Ταυτόχρονα, έρχεται να αλλάξει τα τοπικά συμβούλια επιλογής των διευθυντών, διότι δεν έχει κάνει τη διαδικασία που έπρεπε να γίνει από τον Ιούνιο και έχει καθυστερήσει. Διώχνει τους διευθυντές που με διαφάνεια και αξιοκρατία είχαν επιλεγεί από τη διαδικασία του ΣΥΡΙΖΑ για να προχωρήσει στην υπόλοιπη επιλογή. Η πραγματικότητα είναι μία. Έχει πέσει τραγικά έξω σε όλα.

Τέλος, υποστηρίζουμε -και ως Πατρινός Βουλευτής, Αχαιός- την τροπολογία που υποσχεθήκαμε στον Δήμο Πατρέων που κατέθεσαν οι συνάδελφοι από το ΚΚΕ, για την έκτακτη επιχορήγηση των ΟΤΑ για προγράμματα του ΟΑΕΔ. Πρόκειται γι’ αυτούς που έχουν σύμβαση έργου και καλύπτουν κοινωφελούς χαρακτήρα έργο.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΜΑΡΚΟΥ:** Σε μισό λεπτό τελειώνω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Έχετε φτάσει τα εννέα λεπτά.

**ΚΩΝΣΤΑΝΤΙΝΟΣ ΜΑΡΚΟΥ:** Υποστηρίζουμε, λοιπόν, ότι πρέπει να καλυφθούν αυτά τα έξοδα από τον ΟΑΕΔ ή από το Υπουργείο Εργασίας.

Ο αρχιερέας της τυμβωρυχίας των πυρκαγιών, κ. Μητσοτάκης, είπε σήμερα το πρωί «οι πυροσβέστες στις ξαπλώστρες ασκούν κριτική από απόσταση και ισχυρίζονται ότι τάχα οι φωτιές σβήνουν μόνες τους με κάποιο μαγικό τρόπο». Κάτι ξέρει από ξαπλώστρες ο κ. Μητσοτάκης γιατί νομίζω ότι είναι ο πολιτικός Αρχηγός που τις χρησιμοποιεί περισσότερο από όλους.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Αναστάσιο Χατζηβασιλείου από την Νέα Δημοκρατία.

Κύριοι συνάδελφοι, ο τελευταίος συνάδελφος μας θα μιλήσει τις πρωινές ώρες. Γι’ αυτό σας παρακαλώ προς σεβασμό σε αυτόν, όχι προς το Προεδρείο, να είστε εντός του χρόνου σας.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Κύριοι συνάδελφε, το σημερινό νομοσχέδιο επιταχύνει διαδικασίες και επιλύει μια σειρά από σημαντικά ζητήματα από δασικούς χάρτες μέχρι και επιτρεπόμενες χρήσεις γης. Έτσι, λοιπόν, αυστηροποιείται η προστασία του περιβάλλοντος και ταυτόχρονα απλοποιείται η περιβαλλοντική αδειοδότηση και οι σχετικοί έλεγχοι με στόχο προφανώς τη μείωση της γραφειοκρατίας.

Θεσπίζεται για πρώτη φορά, επιτέλους, το καθεστώς λειτουργίας των υπεράκτιων αιολικών πάρκων. Πρόκειται, άλλωστε, για έναν από τους πιο δυναμικά αναπτυσσόμενους κλάδους των ανανεώσιμων πηγών ενέργειας που θα προσφέρει στη χώρα περαιτέρω ενεργειακή θωράκιση. Με φόντο, λοιπόν, και το βλέμμα στο μέλλον συνεχίζουμε αυτό που αποτέλεσε από την πρώτη στιγμή προεκλογική μας δέσμευση, εισάγουμε τις ΑΠΕ πιο ουσιαστικά στο ενεργειακό μείγμα της χώρας και αυτό, προφανώς θα βοηθήσει στη μείωση της εξάρτησης μας από συμβατικές πηγές ενέργειας και τα καύσιμα.

Ειδικά στο σημερινό διεθνές σκηνικό η επένδυση στις ΑΠΕ είναι η μόνη ασφαλής επιλογή για τη μείωση των κινδύνων που προκαλεί η γεωπολιτική αστάθεια, την οποία βιώνουμε και σήμερα. Άλλωστε αυτή η επιλογή σίγουρα θα φέρει στη χώρα πολύ φθηνότερη ενέργεια. Το νομοσχέδιο, λοιπόν, αυτό θωρακίζει περισσότερο την Ελλάδα απέναντι στην ενεργειακή κρίση και μάλιστα από την πρώτη στιγμή της έκρηξης των τιμών στα καύσιμα και στο ρεύμα, η Κυβέρνηση επέλεξε να εφαρμόσει στοχευμένα μέτρα για την ανακούφιση των πιο ευάλωτων συμπολιτών μας και της μεσαίας τάξης κι αυτό είναι κάτι το οποίο θα συνεχίσει να πράττει για όσο διάστημα χρειαστεί. Ήδη άλλωστε απορροφούμε το 90% της αύξησης για όλους τους οικιακούς καταναλωτές, το 100% για τους δικαιούχους κοινωνικού τιμολογίου, το 80% στην αύξηση για μικρομεσαίους επαγγελματίες και 55% στην αύξηση για τους αγρότες.

Στο μεταξύ αυτές τις ημέρες άκουσα συναδέλφους από την Αντιπολίτευση να συνδέουν το νομοσχέδιο αυτό με τις πρόσφατες πυρκαγιές. Δεν θα ήθελα να σταθώ σε αυτή την μικροπολιτική, όμως ένα είναι ξεκάθαρο και βέβαιο, ότι σήμερα γίνεται ένα αποφασιστικό βήμα προς την κατεύθυνση του εξορθολογισμού της νομοθεσίας για τις χρήσεις γης στις περιοχές «NATURA».

Ορισμένοι μάλιστα συνάδελφοι από την Αντιπολίτευση έκαναν σήμερα λόγο για δήθεν παραβίαση της ευρωπαϊκής νομοθεσίας. Ουδεμία σχέση, βέβαια, έχουν αυτοί οι ισχυρισμοί με την αλήθεια, άλλωστε η ευρωπαϊκή νομοθεσία, κύριοι συνάδελφοι, δεν απαγορεύει γενικώς έργα και δραστηριότητες στις περιοχές «NATURA 2000».

Στην δε Ευρώπη, η οποία είναι ορθώς πολύ αυστηρή με την περιβαλλοντική πολιτική, ξέρουν πολύ καλά ότι δεν γίνεται με οριζόντιες ρυθμίσεις να αντιμετωπίζεται η ποικιλομορφία της φύσης. Έτσι, λοιπόν, για πρώτη φορά θεσπίζεται διαδικασία εκπόνησης της δέουσας εκτίμησης επιπτώσεων και για έργα που δεν απαιτούν περιβαλλοντική αδειοδότηση. Αυτό είναι ουσιαστική προστασία του περιβάλλοντος και όχι προσχηματική.

Κυρίες και κύριοι συνάδελφοι, θα ήθελα να αναφερθώ και στην πρωτοβουλία της Κυβέρνησης Μητσοτάκη για την αναβάθμιση των μουφτειών, καθώς συμμετείχα ενεργά στη διακομματική επιτροπή για την Θράκη υπό την προεδρία της κ. Μπακογιάννη. Πλέον, λοιπόν, ρυθμίζονται σοβαρά ζητήματα που απασχολούν τους μουσουλμάνους συμπολίτες μας εδώ και δεκαετίες. Δημιουργείται, λοιπόν, ένας σύγχρονος θεσμός μουφτείας, με βάση το πνεύμα του Συντάγματος την απαρέγκλιτη τήρηση των αρχών της Συνθήκης της Λωζάνης και φυσικά την Ευρωπαϊκή Σύμβαση των Δικαιωμάτων του Ανθρώπου. Παράλληλα, αυτή η νέα ρύθμιση που έρχεται σήμερα, λαμβάνει υπ’ όψιν και το κομβικό πόρισμα της διακομματικής επιτροπής για τη Θράκη. Έτσι, λοιπόν, η έμφαση δίδεται πλέον στον θεσμό της μουφτείας κι όχι απλώς στο πρόσωπο του μουφτή. Και αυτή η καινοτομία, σε συνδυασμό με ένα ολοκληρωμένο πλαίσιο λειτουργίας, καθιστά τη μουφτεία έναν ισχυρό δημόσιο θεσμό.

Έτσι, λοιπόν, οι παρεχόμενες υπηρεσίες στους μουσουλμάνους συμπολίτες μας δεν θα καταγράφονται ως ένα απλό παρακολούθημα ενός προσώπου, του μουφτή, αλλά ως υπηρεσίες προερχόμενες από έναν έγκυρο θεσμό από τη μουφτεία. Και αυτή, ακριβώς, η αναβάθμιση της μουφτείας, αναβαθμίζει και τον ίδιο τον μουφτή, ο οποίος θα έχει αναγνωρισμένη μια τριπλή αποστολή. Θα είναι θρησκευτικός λειτουργός, θα είναι επικεφαλής δημόσιας υπηρεσίας και φυσικά αξιωματούχος με δικαιοδοτικές αρμοδιότητες.

Προς όφελος, λοιπόν, των μουσουλμάνων συμπολιτών μας στη Θράκη, θεσπίζεται σήμερα ένα πλαίσιο ολοκληρωμένης προστασίας του κύρους του μουφτή, καθώς προβλέπεται ρητά κάθε αποχή του από κομματικά δρώμενα. Άλλωστε, για να είμαστε ειλικρινείς, το πολιτικό Ισλάμ δηλαδή η ταύτιση θρησκευτικών και πολιτικών αρμοδιοτήτων στο ίδιο πρόσωπο ουδέποτε βρήκε ανταπόκριση στους Έλληνες μουσουλμάνους, οι οποίοι είναι πολίτες με ιδιαίτερη ευαισθησία και μεγάλη ωριμότητα.

Ακριβώς, λοιπόν, για ενισχυθεί αυτός ο θεσμός, στο εξής κεντρικό ρόλο στην ανάδειξη του μουφτή δεν θα διαδραματίζει η αποκεντρωμένη διοίκηση. Τον καθοριστικό ρόλο θα τον έχει πια ο τοποτηρητής και το συμβουλευτικό σώμα από τριάντα τρεις επιφανείς εκπροσώπους της μειονότητας, οι οποίοι θα διορίζονται με δημόσια κλήρωση μεταξύ όλων των ιεροδιδασκάλων και των ιμάμηδων της οικείας περιοχής. Το Σώμα, λοιπόν, αυτό ανεξάρτητα, θα ελέγχει τα προσόντα των υποψηφίων και θα καταρτίζει την τελική λίστα χωρίς απολύτως καμμία παρέμβαση από το Υπουργείο Παιδείας. Στο τέλος φυσικά ο εκάστοτε Υπουργός θα επιλέγει τον μουφτή από τη λίστα που έχει υποβάλει το ανεξάρτητο συμβουλευτικό σώμα. Έτσι, λοιπόν, πρόκειται για ένα γενναίο και πρωτοποριακό βήμα που έχει ανάγκη τόσο η μειονότητα στη Θράκη όσο και η ελληνική πολιτεία.

Το κράτος μας εμπιστεύεται τους μουσουλμάνους συμπολίτες μας στη Θράκη και τους δίνει το δικαίωμα να επιλέξουν εκείνοι τα πρόσωπα που έχουν τα εχέγγυα να διεκδικήσουν τον ρόλο του μουφτή. Έτσι, λοιπόν, σήμερα στέλνουμε ένα μήνυμα σεβασμού στον ισλαμικό κόσμο και ταυτόχρονα στεκόμαστε ξεκάθαρα απέναντι σε εκείνους που μέσω των ψευδομουφτήδων στην Θράκη φαντασιώνονται την ανάδειξη εθνοθρησκευτικών ταγών, ελεγχόμενων από τρίτες χώρες. Άλλωστε, οι μουσουλμάνοι συμπολίτες μας ουδέποτε επιθυμούσαν εξάρτηση από διάφορα παράκεντρα.

Όσοι στο μεταξύ στοχεύουν στο αντίθετο υποτιμούν πρώτα απ’ όλα την ίδια τη μειονότητα και παραβλέπουν το αυτονόητο, την ειρηνική και υποδειγματική συνύπαρξη χριστιανών και μουσουλμάνων στην Θράκη.

Σας ευχαριστώ,

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο τον κύριο συνάδελφο.

Τον λόγο έχει ο κ. Παναγιώτης Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε πρόεδρε, κυρίες και κύριοι συνάδελφοι, θα ξεκινήσω με ένα ανθρωπιστικό ζήτημα που έχει να κάνει με την απόρριψη της αίτησης αποφυλάκισης του Γιάννη Μιχαηλίδη.

Κύριε Πρόεδρε, αυτόν τον καιρό υπάρχουν πάρα πολλές αντιδράσεις που προέρχονται από την πρόκληση του δημόσιου αισθήματος από αποφάσεις δικαστικές. Φαίνεται, τουλάχιστον, στην κοινή γνώμη, ότι επεδείχθη μια ιδιαίτερη εύνοια ενώ δεν ικανοποιήθηκε ένα αίτημα ενός νέου ανθρώπου, ο οποίος πράγματι -δεν το αρνείται κανείς- έκλεψε κάποια τράπεζα. Δεν αγνοούμε και δεν δίνουμε άφεση στο ίδιο αυτό καθαυτό το έγκλημα, γιατί γίνονται και παρεξηγήσεις.

Από την άλλη μεριά ας μην ξεχνάμε αυτό το περίφημο τραπεζικό σύστημα, τι οργή συσσώρευσε στη ζωή πολλών ανθρώπων, πόσους ανθρώπους οδήγησε σε αυτοκτονία, πόσες θέσεις εργασίας και επιχειρήσεις κατέστρεψε, πόσα σπίτια που χτίστηκαν με κόπο, πόσα νοικοκυριά έχει οδηγήσει σε πλειστηριασμούς και πόσες φορές το πολιτικό σύστημα και η Κυβέρνηση με διατάξεις έχει προστατέψει όλους αυτούς τους καλούς κυρίους.

Και το δεύτερο έχει να κάνει με τη δημοκρατία. Αυτό που έγινε με τον Πρόεδρο του ΠΑΣΟΚ αφορά όλους μας, αφορά τη δημοκρατία και πρέπει να λάβουμε μέτρα ως δημοκρατία, ως δημοκρατικό πολίτευμα που αφορά και την Κυβέρνηση -γιατί σήμερα είστε εσείς Κυβέρνηση, αύριο θα είναι ο ΣΥΡΙΖΑ, θα είναι άλλες δυνάμεις, όποιοι και να είναι- για το ζήτημα της προστασίας της δημοκρατίας από αυτού του είδους τις εκτροπές.

Είναι κρίσιμο και νομίζω ότι οφείλει να απασχολήσει όλους μας και από κοινού να υπερασπιστούμε και να προστατεύσουμε από συμπεριφορές παρακρατικών που, πραγματικά, απειλούν τη δημοκρατία. Και, βεβαίως, οι αρμόδιες ανεξάρτητες αρχές ας μην κοιμούνται τον ύπνο του δικαίου, έχουν υποχρέωση να ενημερώσουν έγκαιρα τη Βουλή και για τις προτάσεις που έχουν πάνω σε αυτά τα ζητήματα.

Κύριε Πρόεδρε, σε ό,τι αφορά το νομοσχέδιο θα επικεντρώσω την προσοχή μου στο ζήτημα της ΕΥΔΑΠ και της ΕΥΑΘ. Κύριε Πρόεδρε, τα τελευταία τριάντα χρόνια ζούμε τον αστερισμό της ιδιωτικοποίησης και της αποθέωσης της ιδιωτικοποίησης των πάντων.

Φτάνουμε, λοιπόν, και με ενδεχόμενα λάθη και προηγούμενων κυβερνήσεων και με τις πιέσεις που δεχτήκαμε ως χώρα στα δύσκολα χρόνια των μνημονίων. Σήμερα έχουμε ένα άλλο περιβάλλον λιγότερο ελεγχόμενο, χωρίς να σημαίνει ότι έχουμε απαλλαγεί πλήρως. Το νερό είναι ένα δημόσιο αγαθό που νομίζω ότι δεν το αμφισβητεί κανένας Βουλευτής του ελληνικού Κοινοβουλίου. Είναι κοινό και κοινωνικό αγαθό κατοχυρωμένο από το Σύνταγμα.

Κυρίες και κύριοι συνάδελφοι, όταν η Νέα Δημοκρατία και η Κυβέρνηση επιχειρούσε την ιδιωτικοποίηση της ΔΕΗ, το επιχείρημα τότε ήταν ότι, πραγματικά, θα υπάρξει ένας τρόπος λειτουργίας που θα περιορίσει τις επιπτώσεις της αύξησης των τιμών στη ζωή των πολιτών. Το είδε κάνεις σήμερα αυτό; Μπορεί να το ισχυριστεί; Μπορεί να το υποστηρίξει;

Άλλωστε, έχουμε εμπειρίες και από το εξωτερικό για την περίπτωση που συζητάμε. Όπου κι αν έχει γίνει, σε όποια πρωτεύουσα και σε όποια μεγαλούπολη της Ευρώπης έχει γίνει ιδιωτικοποίηση τα αποτελέσματα ήταν εξαιρετικά δυσμενή, γιατί, πραγματικά, η ποιότητα του νερού έπεσε και το νερό είναι ένα αγαθό που συνοδεύει την ίδια μας τη ζωή, συνδέεται με την ποιότητα αυτής καθαυτής της ζωής.

Πιστεύω, λοιπόν, ότι θα πρέπει η Κυβέρνηση να ξανασκεφτεί αυτή την υπόθεση. Δεν έχει να κερδίσει από την ιδιωτικοποίηση του νερού, το αγαθό που πρέπει από κοινού, όπως τη δημοκρατία μας, να προστατεύσουμε.

Κυρίες και κύριοι συνάδελφοι, ένα άλλο ζήτημα που έχει σχέση με το νομοσχέδιο έχει να κάνει με τα δίκτυα υψηλής τάσης και τα δίκτυα που πρέπει να συνδέονται οι μονάδες των ΑΠΕ. Δεν νομίζω ότι μπορεί να είναι υπερήφανη η Κυβέρνηση ότι τα τελευταία τρία χρόνια αύξησε τη φέρουσα δυνατότητα για να συνδεθούν νέες μονάδες, όταν, πράγματι, υπάρχει πολύ μεγάλο ενδιαφέρον στον τομέα αυτό και που στην περίοδο που ζούμε είναι απαραίτητο και χρήσιμο να έχουμε κάποιου είδους υποδομές που, πραγματικά, μπορούν να εξασφαλίσουν την ανάπτυξη και την παραγωγή ρεύματος.

Την ίδια στιγμή έρχεται το επιχείρημα του LNG. Κύριε Πρόεδρε, θα πρέπει, όμως, να πούμε στον ελληνικό λαό ότι το LNG, όχι μόνο θα είναι πιο ακριβό αλλά και αυτά που θα αποδεσμεύονται από το LNG στην ατμόσφαιρα είναι πολύ πιο επιβαρυντικά από το διοξείδιο των μονάδων που θα λειτουργήσουν -τέλος πάντων, με όποιον τρόπο λειτουργήσουν- και αφορά το διοξείδιο που εκπέμπουν. Θα έλεγα στην Κυβέρνηση ότι θα ήταν χρήσιμο η Ελλάδα να πάρει μια πρωτοβουλία στην Ευρωπαϊκή Ένωση και τουλάχιστον να ανασταλούν τα πρόστιμα για τις εκπομπές του διοξειδίου από αυτές τις μονάδες.

Τώρα, θα ήθελα να πω και δυο λόγια για μια περιοχή που έχει σχέση με το νομοσχέδιο. Η δυτική Αθήνα είναι μια από τις πιο λαϊκές περιοχές της πρωτεύουσας. Έχουμε ένα μεγάλο ζήτημα που έχει να κάνει με τα καλώδια υψηλής τάσης στην περιοχή Αιγάλεω, Αγίας Βαρβάρας, Κορυδαλλού. Η Κυβέρνηση είχε δεσμευτεί ότι θα υπογειοποιηθούν αλλά ακόμα δεν έχει προχωρήσει το έργο.

Όπως και για τις οσμές και τα αιωρούμενα σωματίδια από τη νέα χωματερή της περιοχής εκεί, κύριε Πρόεδρε, είχε υποσχεθεί ο Πρωθυπουργός στους δήμους που υφίστανται αυτό το βάρος, ιδιαίτερα στον Δήμο Ιλίου, Αγίων Αναργύρων και στον Δήμο Πετρούπολης ότι θα υπάρξουν κάποια αντισταθμιστικά. Δεν υπήρξε ούτε αυτό.

Επίσης, θα ήθελα να πω ότι για πάρα πολλά χρόνια εκκρεμεί η ολοκλήρωση της μελέτης καθορισμού των ρεμάτων που είναι η προϋπόθεση για να αποδεσμευτούν ζητήματα, όπως η επέκταση σχεδίου, όπως είναι στην περιοχή του Καματερού που είναι από τις πιο υποβαθμισμένες περιοχές.

Θα κλείσω, κύριε Πρόεδρε, με το ευαίσθητο ζήτημα της Θράκης. Εγώ θα έκανα μια πρόταση στην Κυβέρνηση, ας το ακούσει, ας το σκεφτεί. Θα πρότεινα να δημιουργηθεί αποκεντρωμένη διοίκηση στην Κομοτηνή. Νομίζω θα είναι ένας θεσμός πολύ χρήσιμος για πολλούς και αυτονόητους λόγους.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Σπανάκη.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Επιτρέψτε μου να ξεκινήσω την ομιλία μου εκφράζοντας την ικανοποίησή μου για την τροπολογία με την οποία δίνεται παράταση στην προθεσμία υποβολής των δηλώσεων και έρχονται ρυθμίσεις για την καταβολή του φόρου εισοδήματος φυσικών προσώπων. Είναι κάτι που θα ανακουφίσει και τον κλάδο των λογιστών-φοροτεχνικών που το τελευταίο διάστημα είναι επιβαρυμένοι με μεγάλο φόρτο εργασίας.

Να σημειωθεί ότι ειδικά για τα φυσικά πρόσωπα διατηρείται η δυνατότητα έκπτωσης του 3% σε περίπτωση εφάπαξ καταβολής και εξόφληση του ποσού του φόρου μέχρι 31-8-2022. Η παράταση μέχρι τέλη Αυγούστου ισχύει και για τα νομικά πρόσωπα.

Κυρίες και κύριοι συνάδελφοι, σήμερα έρχονται στο Σώμα προς ψήφιση πάνω από διακόσια άρθρα, σημαντικά άρθρα. Άρθρα τα οποία έχουν να κάνουν με σοβαρές διατάξεις που αφορούν το μέλλον της χώρας αλλά και διατάξεις που έρχονται και κλείνουν παθογένειες και προβλήματα του παρελθόντος.

Θα ήθελα πριν μπω στο θέμα του νομοσχεδίου να ζητήσω, κύριε Υπουργέ, να κάνετε δεκτή την τροπολογία που έχουμε καταθέσει τριάντα οκτώ Βουλευτές, εγώ και άλλοι τριάντα επτά, με την οποία ζητάμε τη δυνατότητα συμμετοχής σε αθλητικές διοργανώσεις σωματείων, τα οποία στερούνται σήμερα ειδικής αθλητικής αναγνώρισης και εγγραφής στο ηλεκτρονικό μητρώο. Ζητούμε να παραταθεί μέχρι τις 17 Αυγούστου, ώστε να μπορέσουν να εγγραφούν για να συμμετέχουν στις αθλητικές διοργανώσεις. Κύριε Υπουργέ, νομίζω ότι είναι μια τροπολογία που πρέπει να την κάνετε δεκτή και αφορά πάρα πολλά σωματεία της χώρας μας.

Όσον αφορά το σημερινό νομοσχέδιο του Υπουργείου Περιβάλλοντος, πρόκειται για ένα πολύ σημαντικό νομοσχέδιο με πλήθος ρυθμίσεων που επιλύουν ζητήματα, επιταχύνουν διαδικασίες και δίνουν νέες δυνατότητες. Αυτά είναι τα χαρακτηριστικά αυτού του νομοσχεδίου. Οι διατάξεις αφορούν την προστασία του φυσικού και αστικού περιβάλλοντος, καθώς και την αντιμετώπιση των συνεπειών και των ζητημάτων που προκαλεί η ενεργειακή κρίση.

Κυρίες και κύριοι συνάδελφοι, η Κυβέρνηση αυτή έθεσε από την αρχή της θητείας της υψηλούς στόχους για θέματα αρμοδιότητας του Υπουργείου Περιβάλλοντος και Ενέργειας για θέματα που σχετίζονται με την προστασία του περιβάλλοντος. Ο Πρωθυπουργός μας όχι τώρα αλλά εδώ και πολλά χρόνια μιλά για τις συνέπειες της κλιματικής αλλαγής και την ανάγκη να μεταβούμε σε μια οικονομία που δεν θα εξαρτάται από τα ορυκτά καύσιμα, αλλά αντιθέτως θα στηρίζεται στις ανανεώσιμες πηγές ενέργειας. Τοποθετήθηκε νωρίς και σε όλα τα επίπεδα για την ανάγκη ενός κοινού ευρωπαϊκού πλαισίου για την αντιμετώπιση της ενεργειακής κρίσης. Σήμερα οι εξελίξεις δικαιώνουν τις επιλογές μας με χαρακτηριστικότερο παράδειγμα την απόφαση αυτής της Κυβέρνησης, ήδη από το 2019, για τη μεγαλύτερη συμμετοχή των ΑΠΕ στο ενεργειακό μίγμα της χώρας.

Η Κυβέρνηση, λοιπόν, με το σημερινό νομοσχέδιο υλοποιεί με συνέπεια τη στρατηγική της στον τομέα του περιβάλλοντος και της ενέργειας. Στο πρώτο μέρος περιλαμβάνονται διατάξεις του Υπουργείου, οι οποίες στοχεύουν στην απλοποίηση των ελέγχων και των αδειοδοτήσεων και στη θεσμοθέτηση του πλαισίου για την ανάπτυξη των υπεράκτιων αιολικών πάρκων, τον εξορθολογισμό της νομοθεσίας για τις χρήσεις γης των προστατευόμενων περιοχών, τις πολεοδομικές και χωροταξικές βελτιώσεις, τις διατάξεις για τα δάση και το Πυροσβεστικό Σώμα αλλά και τις ρυθμίσεις για την αντιμετώπιση της ενεργειακής κρίσης.

Οι διατάξεις για την ανάπτυξη υπεράκτιων αιολικών πάρκων, ουσιαστικά, παίρνουν τη σκυτάλη από την πρόσφατη νομοθετική πρωτοβουλία της απλοποίησης της αδειοδοτικής διαδικασίας των ΑΠΕ και του καθεστώτος ανάπτυξης και λειτουργίας μονάδων αποθήκευσης. Ολοκληρώνεται με αυτόν τον τρόπο μία μεγάλη νομοθετική διαδρομή ενίσχυσης συνολικά των ανανεώσιμων πηγών ενέργειας στη χώρα μας. Οι διατάξεις για τις χρήσεις γης και τις προστατευόμενες περιοχές προβλέπουν απαλλαγή από τους περιορισμούς χρήσεων γης για φάρους και στρατιωτικές εγκαταστάσεις. Παράλληλα, προβλέπονται τροποποιήσεις στις επιτρεπόμενες χρήσεις γης στις ζώνες προστατευόμενων περιοχών του δικτύου «NATURA 2000».

Να σημειώσω εδώ, γιατί άκουσα τις αιτιάσεις Αντιπολίτευσης ότι επιτρέπονται χρήσεις που ως τώρα απαγορεύονταν. Αυτό είναι κάτι που δεν ανταποκρίνεται στην πραγματικότητα. Οι διατάξεις του παρόντος νομοσχεδίου έχουν μία πιο ρεαλιστική προσέγγιση στο ζήτημα, καθώς η προστασία και αυστηρή θα είναι και θα μπορεί να ελεγχθεί.

Έχουμε, επίσης, σημαντικές ρυθμίσεις για τη λειτουργία του Οργανισμού Φυσικού Περιβάλλοντος και της Κλιματικής Αλλαγής και για το Πράσινο Ταμείο που γίνεται μια εξαιρετική δουλειά τα τελευταία χρόνια.

Σημαντικές είναι οι πολεοδομικές και χωροταξικές ρυθμίσεις με τις οποίες διευθετούνται ζητήματα, όπως η επιτάχυνση της διαδικασίας οριοθέτησης μικρών υδατορεμάτων. Προωθείται η υλοποίηση των προγραμμάτων των ουδέτερα κλιματικά πόλεων μέσα από τη διευκόλυνση των διαδικασιών και τη διασφάλιση των απαιτούμενων χρηματοδοτικών εργαλείων. Προβλέπεται με το νομοσχέδιο αυτό η εγκατάσταση κέντρων υψηλής τάσης προς εξυπηρέτηση του στόχου για υπογειοποίηση των καλωδίων, ενώ απλοποιείται η διαδικασία έκδοσης οικοδομικών αδειών. Απλοποιούνται οι διαδικασίες για την κατασκευή κοινωφελών έργων και έργων σε περιοχές υπό πολεοδόμηση με την επίσπευση της συνολικής έγκρισης του ρυμοτομικού σχεδίου εφαρμογής.

Παρατείνεται με το άρθρο 65 -και είναι κάτι πολύ σημαντικό- η ισχύς των οικοδομικών αδειών, δεδομένης της αδυναμίας υλοποίησης αυτών λόγω των απρόσμενα δύσκολων συνθηκών που έλαβαν ή συνεχίζουν να λαμβάνουν χώρα κατά το συγκεκριμένο έτος. Άρα, λοιπόν, καμμία άδεια δεν λήγει. Παρατείνονται οι άδειες έως 31/12/2024.

Θα ήθελα ενάμισι λεπτό, κύριε Πρόεδρε, αν έχετε την καλοσύνη.

Επιτρέψτε μου να αναφερθώ στο άρθρο 64, το οποίο αφορά και την εκλογική μου περιφέρεια. Γι’ αυτό ζητώ και τον χρόνο, κύριε Πρόεδρε. Με τη ρύθμιση αυτή παρατείνεται η αναστολή της έκδοσης εγκρίσεων αδειών δόμησης και της εκτέλεσης κάθε οικοδομικής εργασίας μέχρι τη θεσμοθέτηση του νέου προεδρικού διατάγματος περί καθορισμού μέτρων προστασίας της περιοχής του όρους Υμηττού και των Μητροπολιτικών Πάρκων Γουδή - Ιλισίων και πάντως όχι πέραν της 15ης Μαρτίου του 2023. Αυτή η παράδοση της αναστολής ήταν αναγκαίο να δοθεί δεδομένου ότι το σχέδιο νόμου του σχετικού προεδρικού διατάγματος βρίσκεται ήδη σε στάδιο επεξεργασίας από το Συμβούλιο της Επικρατείας. Στόχος είναι να υπάρξει ένα ολοκληρωμένο πλαίσιο προστασίας του ορεινού όγκου του Υμηττού με πράσινο στους πολίτες και φρένο στην αυθαίρετη δόμηση.

Κυρίες και κύριοι συνάδελφοι, είναι πολλές οι παρεμβάσεις με αυτό το νομοσχέδιο. Στα άρθρα 39 και 40, για παράδειγμα, προβλέπεται η αποζημίωση του πυροσβεστικού προσωπικού για πρόσθετη εργασία και το μηνιαίο επίδομα υπηρετούντων στις ειδικές μονάδες δασικών επιχειρήσεων. Φυσικά, έχουμε παρεμβάσεις με το άρθρο 86 και 87 για την αντιμετώπιση ενεργειακής κρίσης και τη συνέχιση της ενίσχυσης των καταναλωτών καθώς και για την αντιμετώπιση των καθυστερήσεων που παρουσιάζουν στην υλοποίηση έργων υποδομής φυσικού αερίου και ενίσχυσης του διασυνδεδεμένου δικτύου. Έχουμε, λοιπόν, την παράταση της επιδότησης ρεύματος.

Κυρίες και κύριοι συνάδελφοι, νομίζω ότι όλες οι πτέρυγες του Κοινοβουλίου πρέπει να υπερψηφίσουν αυτό το νομοσχέδιο, να υπερψηφίσουν τις τροπολογίες που έχουν έρθει σήμερα, διότι με αυτές τις διατάξεις λύνονται θέματα, αλλά μπαίνουν και οι σωστές βάσεις για το μέλλον της περιβαλλοντικής νομοθεσίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα έχει ζητήσει τον λόγο ο Υπουργός και αμέσως μετά θα λάβουν τον λόγο οι Κοινοβουλευτικοί Εκπρόσωποι του ΣΥΡΙΖΑ και του ΠΑΣΟΚ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν μας θυμάται κανείς από το πρωί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε δίκιο, αλλά οι Κοινοβουλευτικοί σας Εκπρόσωποι το ζητούν. Τι να κάνω εγώ; Να τους αρνηθώ;

Ελάτε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο εισάγεται προς συζήτηση και ψήφιση στη Βουλή σε μία χρονική συγκυρία, όπου, πραγματικά, η Ελλάδα, η Ευρώπη στο σύνολό της αλλά και ολόκληρος ο κόσμος απειλούνται από μία τεράστια διεθνή ενεργειακή κρίση, μια ενεργειακή κρίση η οποία ξεκίνησε -είναι αλήθεια- πριν από ένα χρόνο, από τον προηγούμενο Σεπτέμβριο, κυρίως τότε ως απόρροια της διαταραχής των εφοδιαστικών αλυσίδων εξαιτίας της πανδημίας και αυτής της τεράστιας υγειονομικής κρίσης που αυτή είχε επιφέρει. Αυτό σιγά-σιγά, όμως, ήρθε -φαίνεται και μέσα από τους σχεδιασμούς που είχε κάνει τότε η Ρωσία- και επιδεινώθηκε με την έναρξη του πολέμου, ενός καταστροφικού πολέμου που αυτή τη στιγμή, δυστυχώς, έχει προκαλέσει χιλιάδες νεκρούς, πολλούς εκ των οποίων ήταν άμαχοι, αλλά και πέρα από αυτό, μια τεράστια ενεργειακή κρίση που τροφοδοτεί και μια οικονομική και πληθωριστική κρίση και ελπίζουμε αυτό να μην επιφέρει και μια επισιτιστική κρίση.

Απέναντι σε αυτή την εισαγόμενη ενεργειακή κρίση, όμως, η ελληνική Κυβέρνηση από την πρώτη στιγμή πήρε μέτρα. Γιατί; Γιατί είδαμε να αυξάνονται οι τιμές του φυσικού αερίου. Και επειδή το φυσικό αέριο, κυρίες και κύριοι συνάδελφοι, το χρησιμοποιούμε στην Ελλάδα σε ένα μεγάλο βαθμό, για να παράγουμε ηλεκτρική ενέργεια, αυτό και μέσα από το μοντέλο της αγοράς ηλεκτρικής ενέργειας είχε ως αποτέλεσμα να αυξηθεί σταδιακά πολύ και η τιμή στο ηλεκτρικό ρεύμα μέσα από τους λογαριασμούς που λαμβάνουν τα νοικοκυριά και οι επιχειρήσεις. Η ελληνική κυβέρνηση, η Κυβέρνησή μας από την πρώτη στιγμή προχώρησε σε επιδοτήσεις, προχώρησε στη σύσταση ενός ταμείου, που είναι το Ταμείο Ενεργειακής Μετάβασης, όπου αρχικά κατευθύνονταν οι πόροι από τις δημοπρασίες των ρύπων αερίων του θερμοκηπίου καθώς επίσης και τα υπερέσοδα του Ειδικού Λογαριασμού Ανανεώσιμων Πηγών Ενέργειας στην Ελλάδα (ΕΛΑΠΕ. Γιατί υπερέσοδα; Γιατί, όπως γνωρίζετε, οι ανανεώσιμες πηγές αποζημιώνονται με μία συγκεκριμένη ταρίφα, που έχει προκύψει είτε μέσα από διαγωνιστικές διαδικασίες είτε μέσα από υπουργικές αποφάσεις. Η μέση ταρίφα στην Ελλάδα είχε μια τιμή που παραδοσιακά ήταν ανώτερη από την τιμή χονδρικής της ηλεκτρικής ενέργειας και γι’ αυτόν το λόγο συμπληρώναμε μέσα από το ΕΤΜΕΑΡ, μια χρέωση που έχουμε στο λογαριασμό του ρεύματος, τη διαφορά, αλλά όταν η τιμή του ρεύματος ξεπέρασε τη μέση ταρίφα των ανανεώσιμων πηγών ενέργειας, αυτό σημαίνει ότι ο λογαριασμός αυτός είχε υπερέσοδα, υπερκέρδη όπως λέγονται. Αυτά τα υπερκέρδη από την πρώτη στιγμή εμείς διαβλέψαμε ότι υπάρχουν, τα κατευθύναμε στο Ταμείο Ενεργειακής Μετάβασης και τα επιστρέφαμε στους λογαριασμούς των καταναλωτών νοικοκυριών κατ’ αρχάς και στη συνέχεια μετά τον Ιανουάριο του 2022 και επαγγελματιών.

Αυτό το πράγμα δεν σταμάτησε εκεί. Η Ελλάδα προχώρησε σε έναν επιπλέον μηχανισμό, για τον οποίο πήρε εξαίρεση και τον εφάρμοσε στη χώρα μας από τις αρχές Ιουλίου. Πρέπει να πούμε ότι πέρα από την Ελλάδα και η Ισπανία και η Πορτογαλία έχουν πάρει εξαίρεση επίσης για έναν άλλο μηχανισμό. Και θα πούμε τι έχει επιφέρει εκείνος ως όφελος για τους πολίτες και τι έχει επιφέρει ο δικός μας.

Ο μηχανισμός αυτός ξεκίνησε να λειτουργεί στην Ισπανία και στην Πορτογαλία στις 15 Ιουνίου, δηλαδή μερικές μέρες πριν ξεκινήσει ο δικός μας μηχανισμός. Άρα, η Ελλάδα σχεδόν ταυτόχρονα μαζί με την Ισπανία και την Πορτογαλία, πραγματικά, έθεσε σε λειτουργία έναν μηχανισμό βάζοντας πλαφόν στις τιμές αποζημίωσης των μονάδων ηλεκτροπαραγωγής και τη διαφορά από το πλαφόν που έβαλε ανά τεχνολογία μονάδας ηλεκτροπαραγωγής μέχρι τη χονδρική τιμή ηλεκτρικής ενέργειας το ανακτά, το οδηγεί στο Ταμείο Ενεργειακής Μετάβασης και επιστρέφεται στους λογαριασμούς ρεύματος των καταναλωτών μέσα από τις επιδοτήσεις που εμείς ανακοινώνουμε κάθε μήνα και που εκεί, βέβαια, συμμετέχει και ο κρατικός προϋπολογισμός.

Έχει αποδώσει καλά αυτός ο μηχανισμός; Θα σας πω, κυρίες και κύριοι συνάδελφοι, ότι τις πρώτες δεκαπέντε μέρες λειτουργίας απέδωσε πάνω από 330 εκατομμύρια ευρώ, ενώ μέχρι τέλος Ιουλίου εκτιμούμε ότι θα ξεπεράσει ίσως και τα 500 εκατομμύρια ευρώ η διαφορά αυτή την οποία ανακτούμε εμείς από το πλαφόν που έχουμε βάλει στην αποζημίωση των εταιρειών ηλεκτροπαραγωγής μέχρι την οριακή τιμή συστήματος, μέχρι την τιμή χονδρικής που προσδιορίζεται από το σημερινό μοντέλο αγοράς, που δεν είναι ελληνικό αλλά είναι ευρωπαϊκό. Εκτιμούμε ότι αυτό τους επόμενους μήνες θα αποδώσει ακόμα περισσότερο.

Αυτόν τον μηχανισμό, κυρίες και κύριοι συνάδελφοι, τον παρουσιάσαμε στο Συμβούλιο Υπουργών Ενέργειας πριν από λίγες μέρες. Μάλιστα, εκεί δείξαμε τι αποδίδει. Επίσης, προτείναμε την αλλαγή του ευρωπαϊκού μοντέλου προσδιορισμού τιμής ηλεκτρικής ενέργειας από αυτό που ισχύει σήμερα σε ένα άλλο μοντέλο το οποίο αποσυνδέει την τιμή του φυσικού αερίου από την τιμή της ηλεκτρικής ενέργειας με τρόπο που τελικά να μειώνει τη χονδρική τιμή ηλεκτρικής ενέργειας και άρα την τιμή του ρεύματος στα νοικοκυριά και τις επιχειρήσεις.

Αυτό παρουσιάσαμε. Και μάλιστα όχι μόνο το παρουσιάσαμε αλλά πήραν τον λόγο μεγάλες χώρες όπως η Γερμανία, η Υπουργός Οικονομικών και η Υπουργός Ενέργειας της Γερμανίας, η Υπουργός Ενέργειας της Γαλλίας, της Ισπανίας, ο εκπρόσωπος της Κύπρου, της Ρουμανίας και ο Υπουργός Ενέργειας της Ιταλίας και στήριξαν την πρότασή μας. Στήριξαν, βεβαίως, την έναρξη, επιτέλους, μιας συζήτησης στην Ευρώπη για πιθανή αλλαγή αυτού του μοντέλου που τελικά, δυστυχώς, συνδέει τις τιμές ηλεκτρικής ενέργειας με το φυσικό αέριο και γι’ αυτό οδηγεί τις τιμές στα ύψη και τελικά απειλεί νοικοκυριά και επιχειρήσεις. Αυτό το έκανε η Ελλάδα πρώτη από όλες τις ευρωπαϊκές χώρες και τώρα έρχονται οι ευρωπαϊκές χώρες, μετά από την Ελλάδα, να συμφωνούν, βεβαίως, ή να εκφράζουν τους προβληματισμούς τους και στο τέλος ανοίγει αυτή η κουβέντα, ώστε να δούμε τι θα κάνουμε για να διασφαλίσουμε και να προστατέψουμε τα ευρωπαϊκά νοικοκυριά τελικά και άρα και τα ελληνικά και τις μικρομεσαίες επιχειρήσεις, και όχι μόνο.

Μαζί με αυτόν τον μηχανισμό προχωρήσαμε και σε μια άλλη μεγάλη αλλαγή. Καταργήσαμε, αναστείλαμε για έναν χρόνο, για όσο διαρκεί, δηλαδή, αυτός ο μηχανισμός, τη ρήτρα αναπροσαρμογής.

Αν σας ρωτήσω, κυρίες και κύριοι συνάδελφοι του ΣΥΡΙΖΑ που με κοιτάτε, πόσο αγοράζεται η ηλεκτρική ενέργεια, πόσο κοστίζει το ρεύμα το οποίο αγοράζετε, δεν ξέρετε τι να απαντήσετε. Για ποιον λόγο; Γιατί οι πάροχοι ανακοίνωναν μια χαμηλή τιμή τιμοκαταλόγου, για παράδειγμα 8 λεπτά ανά κιλοβατώρα, ανά μονάδα ηλεκτρικής ενέργειας, και στη συνέχεια υπήρχε ένας μαθηματικός τύπος που τον κληρονομήσαμε από την προηγούμενη κυβέρνηση, την κυβέρνηση του ΣΥΡΙΖΑ, ο οποίος είχε εφαρμοστεί και είχε λειτουργήσει για ιδιώτες παρόχους. Οι ιδιώτες πάροχοι είχαν λειτουργήσει και είχαν διακριτή ρήτρα αναπροσαρμογής στα τιμολόγιά τους. Μάλιστα, έχουμε πει ότι η Ρυθμιστική Αρχή Ενέργειας είχε στείλει επιστολή το 2018 στους ιδιώτες παρόχους και τους ζητούσε να εξηγήσουν πώς δουλεύει η ρήτρα αναπροσαρμογής. Και επειδή υπάρχει αυτός ο μαθηματικός τύπος -που πρέπει να είσαι μαθηματικός ή φυσικός για να μπορέσεις να καταλάβεις τελικά πόσο κοστίζει το ρεύμα το οποίο σε χρεώνει ο προμηθευτής- τελικά έρχεται μια διακριτή χρέωση και κανείς δεν ξέρει πώς έχει προκύψει ή είναι πολύ δύσκολο, τέλος πάντων, να το υπολογίσει.

Εμείς είπαμε ότι αυτό το καταργούμε, το αναστέλλουμε για όσο λειτουργεί κατ’ αρχάς ο μηχανισμός, για τους επόμενους δώδεκα μήνες δηλαδή. Και υποχρεώσαμε όλους τους προμηθευτές να ορίσουν για κάθε πρώτη του επόμενου μήνα ποια είναι η καθαρή τιμή πώλησης της ηλεκτρικής ενέργειας, ώστε πια όλοι οι πολίτες να γνωρίζουν ότι ο ένας για παράδειγμα έχει μια τιμή 55 λεπτά, ο άλλος έχει μια τιμή 48 λεπτά, ο τρίτος μπορεί να έχει μια τιμή 95 λεπτά. Αυτές είναι οι τιμές που ανακοινώθηκαν. Υπήρχαν τέτοιες διαφορές. Σας το λέω επειδή είχε ακουστεί κιόλας ότι δήθεν θα γίνει κάποιο καρτέλ και όλοι θα έχουν την ίδια τιμή. Τελικά οι τιμές που ανακοίνωσαν οι προμηθευτές είχαν 10%, 15%, 20% έως και 40% διαφορά μεταξύ τους. Τόσο μεγάλες ήταν οι διαφορές. Τώρα πια οι πολίτες μπορούν να γνωρίζουν ποια είναι η τιμή για τον επόμενο μήνα και να αποφασίσουν ποιος είναι ο προμηθευτής που τους συμφέρει, ποιος έχει την πιο φθηνή τιμή, ποιος είναι ο πιο ανταγωνιστικός και να επιλέξουν.

Μάλιστα, κάναμε αυτό το οποίο δεν είχε κάνει η προηγούμενη κυβέρνηση ΣΥΡΙΖΑ. Εμείς επιτρέπουμε στον κάθε καταναλωτή να αλλάζει πάροχο αζημίως. Όταν διαπιστώνει ότι υπάρχει κάποιος πάροχος που έχει πιο ανταγωνιστική τιμή, πιο φθηνή τιμή ηλεκτρικής ενέργειας ανά μονάδα πια, καθαρή τιμή δηλαδή, να μπορεί να αλλάξει αζημίως, χωρίς κάποιο πέναλτι, χωρίς κάποια ρήτρα. Αυτό δεν το είχε κάνει η κυβέρνηση του ΣΥΡΙΖΑ. Αυτό το έκανε η δική μας Κυβέρνηση της Νέας Δημοκρατίας.

Έτσι ρίχνουμε κατ’ αρχάς άπλετο φως, σε απόλυτη διαφάνεια, βοηθάμε τον ανταγωνισμό να μειωθούν και οι τιμές που είναι ήδη πάρα πολύ ακριβές. Είναι επταπλάσιες οι τιμές σε σχέση με την προ κρίση περίοδο. Αυτή είναι η πραγματικότητα. Εκεί έχουν πάει οι τιμές, όχι επειδή το θέλει η ελληνική Κυβέρνηση και όλα αυτά τα ανυπόστατα τα οποία ακούγονται από πολλούς Βουλευτές της Αντιπολίτευσης, αλλά επειδή σε όλη την Ευρώπη έχει αυξηθεί το φυσικό αέριο που προσδιορίζει αυτή τη στιγμή και το κόστος ηλεκτρικής ενέργειας, γιατί παράγουμε ηλεκτρική ενέργεια χρησιμοποιώντας φυσικό αέριο. Αυτή είναι η πραγματικότητα.

Έρχεται, λοιπόν, η ελληνική Κυβέρνηση και αναστέλλει τη ρήτρα αναπροσαρμογής. Λειτουργούσε πριν. Εφαρμόστηκε από τη ΔΕΗ, είναι αλήθεια, για πρώτη φορά τον Αύγουστο του 2021. Γιατί για πρώτη φορά τον Αύγουστο; Ακούω πολλές φορές τους εκπροσώπους του ΣΥΡΙΖΑ να λένε ότι εφάρμοσε η ΔΕΗ τη ρήτρα αναπροσαρμογής τον Αύγουστο για πρώτη φορά. Μα, τότε άρχισε να αυξάνεται η χονδρική τιμή της ηλεκτρικής ενέργειας. Τότε διπλασιάστηκε, μετά τριπλασιάστηκε, μετά έως και δεκαπλασιάστηκε. Δεν είχε γίνει αυτό την περίοδο του ΣΥΡΙΖΑ. Την περίοδο του ΣΥΡΙΖΑ είχαμε τις πιο χαμηλές τιμές πετρελαίου, είχαμε τις πιο χαμηλές τιμές φυσικού αερίου στον κόσμο όλο, στη γη, στον πλανήτη. Άρα, για ποιον λόγο να κάνει αυξήσεις η ΔΕΗ τότε, όταν ήταν πολύ χαμηλό το φυσικό αέριο, ήταν πολύ χαμηλή η τιμή του πετρελαίου και όταν τότε το διοξείδιο του άνθρακα, που επιβαρύνει την ηλεκτροπαραγωγή από λιγνίτη, είχε σχεδόν 5 ευρώ η μεγαβατώρα; Τώρα έχει πάει στα 80 ευρώ, έχει σχεδόν εικοσαπλασιαστεί η τιμή του διοξειδίου του άνθρακα. Αυτά έγιναν τώρα. Δεν έγιναν επί κυβερνήσεως ΣΥΡΙΖΑ. Τότε ήταν μια περίοδος με πολύ χαμηλές διεθνείς τιμές ενέργειας.

Ήρθε, λοιπόν, τον Σεπτέμβριο πραγματικά η ΔΕΗ, όπως και οι υπόλοιποι πάροχοι επί ΣΥΡΙΖΑ, και εφάρμοσε τη ρήτρα αναπροσαρμογής. Κι εμείς, βεβαίως, κάναμε τις επιδοτήσεις και απορροφούσαμε ένα μεγάλο ποσοστό αυτής της αύξησης. Στη συνέχεια φέραμε τον μηχανισμό που σας είπα και ορίσαμε στους προμηθευτές ότι θα πρέπει να δηλώνουν τη νέτη, την καθαρή τιμή ηλεκτρικής ενέργειας. Και είδαμε, τελικά, ότι κάποιοι προμηθευτές ήρθαν και υπερπολλαπλασίασαν, ενώ όρισαν μια καθαρή τιμή, τις πάγιες χρεώσεις. Ήρθαν, λοιπόν, και πολλαπλασίασαν τις χρεώσεις που αναφέρονται ως πάγιο σε κάθε λογαριασμό.

Γι’ αυτό και σήμερα, κυρίες και κύριοι συνάδελφοι, φέρνουμε μια τροποποίηση και επιβάλλουμε ένα ανώτατο πλαφόν στα 5 ευρώ για πάγιες χρεώσεις στους προμηθευτές, ώστε τελικά να μην κάνουν αυτό το οποίο δεν θέλει η Κυβέρνηση. Να μην προσπαθούν...

**ΣΩΚΡΑΤΗΣ ΦΑΜΕΛΛΟΣ:** Το τετράμηνο;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα κατατεθεί. Η μηνιαία χρέωση, το ανώτερο ταβάνι που μπορούν να έχουν, είναι 5 ευρώ. Κι έτσι την περιορίζουμε από τα 15 και τα 20 ευρώ. Κάποιοι άλλοι είχαν μεγαλύτερες πάγιες χρεώσεις αναλογικά με την κατανάλωση. Αυτό δεν είναι σωστό βεβαίως. Έτσι τους περιορίζουμε και βάζουμε πλαφόν.

Και επειδή κατηγορείτε τη ΔΕΗ να σας πω το εξής. Τελικά η ΔΕΗ είναι αυτή η οποία πουλάει ακριβά το ρεύμα, τώρα που είδαμε ποιες είναι οι καθαρές τιμές; Γιατί πριν δεν γνωρίζαμε ότι ήταν οι καθαρές τιμές, κυρίες και κύριοι συνάδελφοι. Τελικά η ΔΕΗ πούλησε ακριβά το ρεύμα τον Αύγουστο; Η τιμή της ΔΕΗ είναι ακριβή; Δεν μας είπατε. Πρέπει να μας το πείτε αυτό όταν έρθετε στο Βήμα για να μιλήσετε, κύριε Κοινοβουλευτικέ Εκπρόσωπε του ΣΥΡΙΖΑ.

Αυτά για να ξέρουμε και ποιος είναι ο ρόλος της ΔΕΗ, η οποία πάντα προσπαθεί να στηρίξει την ελληνική οικονομία αλλά και τα ελληνικά νοικοκυριά στο πλαίσιο, βεβαίως, του υγιούς ανταγωνισμού.

Από εκεί και πέρα είναι η μόνιμη λύση οι επιδοτήσεις; Θα σας πω, κατ’ αρχάς, ότι εμείς τον Αύγουστο ανακοινώσαμε επιδοτήσεις ύψους 1.136.000.000 ευρώ. Ένα ποσό έρχεται από την πραγματική ανάκτηση της διαφοράς του πλαφόν που έχουμε βάλει στην ηλεκτροπαραγωγή και της πραγματικής τιμής της ηλεκτρικής ενέργειας. Ένα άλλο έσοδο έρχεται κατ’ ένα ποσοστό από τον κρατικό προϋπολογισμό. Με 1.136.000.000 ευρώ απορροφούμε έως και το 90%, κύριε συνάδελφε, της αύξησης στα νοικοκυριά. Ποια άλλη χώρα το κάνει αυτό;

Εχθές ανακοίνωσε σουηδικός οργανισμός που μελετάει τις τιμές ηλεκτρικής ενέργειας στα νοικοκυριά ότι η Ελλάδα είναι δεύτερη πίσω από τη Ρουμανία. Σε ποσοστό επιδοτήσεων 86% είναι οι επιδοτήσεις που το προηγούμενο διάστημα -όχι από εδώ και πέρα έχουν αυξηθεί- έκανε η ελληνική Κυβέρνηση για να στηρίξει τα ελληνικά νοικοκυριά.

(Χειροκροτήματα από την πτέρυγα της Νέας Δημοκρατίας)

Κι επειδή, πραγματικά, οι αρχικές επιδοτήσεις επιδοτούσαν μόνο μέχρι τριακόσιες κιλοβατώρες μηνιαία κατανάλωση και μόνο για τις κύριες κατοικίες, ήρθαμε και φέραμε Power Pass. Επειδή κάποιοι καταναλωτές, κάποια φτωχά νοικοκυριά που έχουν αυτά τα πολύ φθηνά αλλά πολύ ενεργοβόρα ηλεκτρικά σώματα, είχαν καταναλώσεις πάνω από τριακόσιες κιλοβατώρες τον μήνα, ήρθαμε και φέραμε το Power Pass και επιστρέψαμε -επιπλέον από τις επιδοτήσεις που είχαμε κάνει στον λογαριασμό- το 60% της αύξησης που πλήρωσαν. Και λένε από τον ΣΥΡΙΖΑ και από άλλα κόμματα της Αντιπολίτευσης: «Μα καλά, 40 ευρώ ή 50 ευρώ μόνο;». Τι σημαίνει 50 ευρώ; Τι σημαίνει μόνο 60 ευρώ; Σημαίνει ότι η συνολική επιβάρυνση που πλήρωσε δεν ξεπερνούσε τα 100 ευρώ για όλο το πεντάμηνο. Άρα δώσαμε εμείς το 60% πίσω και σημαίνει ότι επιστρέψαμε τα 60 ευρώ. Αυτό σημαίνει ότι πολλά νοικοκυριά που πήραν χαμηλή επιστροφή στο Power Pass, στους τραπεζικούς λογαριασμούς τους, είχαν λάβει μεγάλη επιδότηση στους λογαριασμούς ρεύματος και άρα δεν είχαν επιβαρυνθεί με μεγάλες αυξήσεις. Αυτό αποδεικνύεται και από την επιστροφή που πήραν στους τραπεζικούς λογαριασμούς.

Και, βεβαίως, ερχόμαστε τώρα και λέμε: Όχι μόνο μέχρι τις 300KWh, αλλά για το σύνολο της κατανάλωσης, για όλη τη μηνιαία κατανάλωση, για τις κύριες και μη κύριες κατοικίες, επιδοτούνται με τέτοιο τρόπο ώστε απορροφούμε το 90% των αυξήσεων. Και, βεβαίως, οι μικρομεσαίες επιχειρήσεις, ένα εκατομμύριο διακόσιες πενήντα χιλιάδες εμπορικές επαγγελματικές παροχές, μικρομεσαίοι επαγγελματίες θα έχουν μία επιδότηση που απορροφά έως και το 80% της αύξησης για το επόμενο διάστημα. Και για τους αγρότες απορροφούμε το 80% έως και το 99% της αύξησης.

Είναι η μόνιμη λύση τελικά οι επιδοτήσεις μέσα από τους λογαριασμούς του ρεύματος; Η μόνιμη λύση, κυρίες και κύριοι συνάδελφοι, το γνωρίζετε πολύ καλά, είναι η απεξάρτηση από τα ορυκτά καύσιμα, που η Ελλάδα σε τελευταία ανάλυση τα εισάγει στο 100% αυτή τη στιγμή. Είναι η απεξάρτηση από το φυσικό αέριο και η απεξάρτηση από το πετρέλαιο που είναι εισαγόμενα. Πώς θα το κάνουμε αυτό; Μέσα από τις ανανεώσιμες πηγές ενέργειας.

Σήμερα φέρνουμε ένα νομοσχέδιο που αφορά τα υπεράκτια αιολικά. Δίνει τη δυνατότητα να αξιοποιήσουμε σε θαλάσσιο χώρο -που θα εξηγήσω παρακάτω-, και να ορίσουμε εμείς ως πολιτεία τελικά όχι άναρχα, πού θα κατασκευαστούν και θα αναπτυχθούν πλωτά υπεράκτια αιολικά πάρκα, τα οποία θα μπορέσουν να παράγουν ηλεκτρική ενέργεια που θα αντικαταστήσει την ηλεκτρική ενέργεια που παράγεται σήμερα χρησιμοποιώντας φυσικό αέριο, λιγνίτη ή ακόμα και πετρέλαιο.

Τι έγινε επί ΣΥΡΙΖΑ; Επί ΣΥΡΙΖΑ κάθε χρόνο εγκαθιστούνταν λιγότερα από 400MW -200 έως 400MW- ανανεώσιμων πηγών ενέργειας. Αναλάβαμε το 2019, και εγκαθιστούμε πάνω από 1.000MW κατά μέσο όρο κάθε χρόνο από το 2019 μέχρι το 2022 νέων ανανεώσιμων πηγών ενέργειας. Έχουμε γλιτώσει φέτος πάνω από ένα δισεκατομμύριο ευρώ εισαγωγών φυσικού αερίου επειδή επιταχύναμε την εγκατάσταση νέων ανανεώσιμων πηγών ενέργειας. Με αυτόν τον τρόπο χρησιμοποιούμε λιγότερο φυσικό αέριο για την παραγωγή ρεύματος.

Αυτό θα κάνουμε από εδώ και πέρα. Το 2026, η Ελλάδα θα έχει πιάσει τέσσερα χρόνια νωρίτερα τους στόχους για τη διείσδυση των ΑΠΕ στο ηλεκτρικό της μίγμα. Δηλαδή το 50% στο τέλος του 2022 θα προέρχεται από τις ανανεώσιμες πηγές ενέργειας. Με αυτόν τον τρόπο θα το καταφέρουμε, μέσα από την ανάπτυξη των αιολικών και των φωτοβολταϊκών πάρκων, μέσα από την ανάπτυξη συστημάτων αποθήκευσης μέσα από την αναβάθμιση των δικτύων μεταφοράς και διανομής ηλεκτρικής ενέργειας, αλλά και των διασυνδέσεων της χώρας με τις υπόλοιπες γειτονικές χώρες και με τις τρίτες χώρες.

Στο νομοσχέδιο το οποίο φέρνουμε αφιερώνεται ένα μεγάλο τμήμα στην ανάπτυξη των υπεράκτιων αιολικών πάρκων. Πώς γίνεται αυτό; Πρώτον, με κοινή απόφαση των Υπουργών Περιβάλλοντος και Ενέργειας, Οικονομικών, Ανάπτυξης, Εξωτερικών, Εθνικής Αμύνης, Πολιτισμού και Αθλητισμού, Ναυτιλίας και Νησιωτικής Πολιτικής, Αγροτικής Ανάπτυξης και Τουρισμού, θα εγκριθεί το Εθνικό Πρόγραμμα Ανάπτυξης Υπεράκτιων Αιολικών Πάρκων και θα αποτυπώνει σε ποιες θαλάσσιες περιοχές της χώρας, αφού υπάρχει η συνεννόηση και ο συντονισμός των προαναφερόμενων Υπουργείων, σε ποιες περιοχές της χώρας είναι δυνατή η ανάπτυξη υπεράκτιων αιολικών πάρκων.

Τι σημαίνει είναι δυνατή η ανάπτυξη αυτή; Ότι υπάρχει αιολικό δυναμικό, δεν υπάρχει περιβαλλοντική επίπτωση, δεν υπάρχει ένα προστατευτέο αντικείμενο που να κινδυνεύει, δεν κινδυνεύει Ποσειδωνία, δεν υπάρχει πρόβλημα με τις θαλάσσιες μεταφορές και τις θαλάσσιες μετακινήσεις και δεν υπάρχει και θέμα εθνικής άμυνας. Έτσι, λοιπόν, θα προσδιορίσουμε εμείς ποιες είναι εκείνες οι περιοχές υποδοχής τέτοιων επενδύσεων.

Στη συνέχεια θα εκδοθεί προεδρικό διάταγμα, αφού θα εκπονηθεί η στρατηγική μελέτη περιβαλλοντικών επιπτώσεων, αφού θα γίνει όλη αυτή η προεργασία και θα οριοθετηθούν μία ή περισσότερες περιοχές οργανωμένης ανάπτυξης υπεράκτιων αιολικών πάρκων, που αποτελούν τμήματα των θαλάσσιων περιοχών που θα εμπεριέχονται στο Εθνικό Πρόγραμμα Ανάπτυξης.

(Στο σημείο αυτό την Προεδρική Έδρα καταλαμβάνει ο Ζ’ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Με απόφαση του φορέα, που θα εκδοθεί εντός δύο μηνών από τη δημοσίευση του προεδρικού διατάγματος οριοθέτησης των περιοχών οργανωμένης ανάπτυξης, ΠΟΑΥΑΠ όπως αναφέρονται, θα εκκινήσουν διαδικασίες χορήγησης αδειών έρευνας, έτσι ώστε οι ενδιαφερόμενοι επενδυτές να μπορέσουν να τοποθετήσουν τον κατάλληλο εξοπλισμό και να προχωρήσουν στη μέτρηση και στη λήψη των ανεμολογικών δεδομένων. Ο φορέας ο οποίος συντονίζει όλα αυτά έχουμε ορίσει ότι θα είναι η Εθνική Αρχή Διαχείρισης Υδρογονανθράκων, διότι ήδη έχουν προχωρήσει και γνωρίζουν τελικά πώς μπορεί σε θαλάσσιες περιοχές και σε θαλάσσιες εκτάσεις να προχωρήσει η έρευνα και η εκμετάλλευση πιθανών πλουτοπαραγωγικών πηγών. Αναφέρομαι, βεβαίως, στους υδρογονάνθρακες νότια και δυτικά της Κρήτης. Την ΕΔΕΥ έχουμε θέσει να είναι ο αρμόδιος φορέας ο οποίος θα συντονίζει και θα επιταχύνει αυτή την κατάσταση.

Αφού, λοιπόν, οι κάτοχοι με συγκεκριμένα κριτήρια τα οποία προσδιορίζουμε, ώστε να είναι σοβαρές, οικονομικά δυνατές και με εμπειρία εταιρείες και οργανισμοί, θα πάρουν την άδεια έρευνας, στη συνέχεια θα προχωρήσουν σε αυτές τις έρευνες και σε αυτές τις μελέτες.

Και στο τέλος ποιος είναι εκείνος, τελικά, ο οποίος θα λάβει το δικαίωμα να προχωρήσει στην επένδυση; Αυτός ο οποίος μετά από διαγωνιστική διαδικασία θα ζητήσει, τελικά, την χαμηλότερη αποζημίωση για την παραγωγή ηλεκτρικής ενέργειας. Άρα ο πιο φτηνός, ο πιο ανταγωνιστικός, αυτός που θα ζητάει τη μικρότερη τιμή πώλησης ηλεκτρικής μεγαβατώρας, είναι αυτός ο οποίος, τελικά, θα είναι ο δικαιούχος ώστε να μπορέσει τελικά να προχωρήσει στην επένδυση των υπεράκτιων αιολικών πάρκων.

Μετά την πάροδο περίπου δυόμισι ετών από την χορήγηση των αδειών έρευνας και αφού οριστούν με υπουργική απόφαση οι περιοχές εγκατάστασης και η εκτίμηση μέγιστης ισχύος των έργων, εκτιμάται ότι θα μπορεί να εγκατασταθεί ένα τέτοιο πάρκο.

Πρέπει να πούμε ποιος θα διοργανώσει τον διαγωνισμό. Βεβαίως, η Ρυθμιστική Αρχή Ενέργειας, όπως έχει ήδη κάνει για τα υπόλοιπα έργα τα οποία κατασκευάζονται σε περιοχές της ηπειρωτικής Ελλάδας.

Από εκεί και πέρα πρέπει να πούμε ότι το σημερινό νομοσχέδιο περιλαμβάνει μία σειρά διατάξεις που αφορούν τη συγκεκριμενοποίηση της προστασίας της φύσης στις περιοχές «NATURA».

Μέχρι τώρα τι είχε κληρονομήσει η σημερινή Κυβέρνηση; Είχε κληρονομήσει ένα θεσμικό πλαίσιο από την προηγούμενη κυβέρνηση, όπου περιελάμβανε μια γεωγραφική περίμετρο που κάλυπτε περίπου το 28,5% της ηπειρωτικής Ελλάδας και πάνω από 30% του θαλάσσιου χώρου της χώρας και εκεί επιτρέπονταν πολλές χρήσεις, μετά, βεβαίως, από την εκπόνηση μελετών περιβαλλοντικών επιπτώσεων και των αποφάσεων έγκρισης περιβαλλοντικών όρων.

Εμείς, όπως ξέρετε και με το νόμο Χατζηδάκη, αλλά και με τις παρούσες διατάξεις -που θα σας πω, βεβαίως, ποια είναι η σημερινή πρόθεσή μας- ερχόμαστε και προχωρούμε στη ζωνοποίηση αυτής της γενικότερης περιοχής, του 28,5% επαναλαμβάνω. Καταλαβαίνετε ότι έχουμε εκατόν είκοσι εκατομμύρια στρέμματα ηπειρωτικού χώρου. Το 28,5% είναι περίπου σαράντα εκατομμύρια στρέμματα χονδρικά περιοχών που χαρακτηρίζονται ως «NATURA», δηλαδή προστατευόμενες περιοχές.

Ερχόμαστε, λοιπόν, εμείς και τις ενοποιούμε σε τέσσερις ζώνες, στις ζώνες απολύτου προστασίας, στις ζώνες προστασίας της φύσης, στις ζώνες προστασίας ειδών και οικοτόπων και στις ζώνες βιώσιμης διαχείρισης των πόρων. Είναι τέσσερις ζώνες, ξεκινώντας από τη ζώνη 1 στη ζώνη 4 ανάλογα με την ένταση της προστασίας. Και, βεβαίως, προχωρήσαμε και στην εκπόνηση των μελετών, των ειδικών περιβαλλοντικών μελετών, ώστε να προσδιοριστεί σε αυτές τις ζώνες τι επιτρέπεται και τι δεν επιτρέπεται.

Εδώ, στο παρόν νομοσχέδιο, στο Κεφάλαιο Γ΄, εκείνο το οποίο κάναμε είναι ότι δώσαμε τη δυνατότητα, τελικά, να ολοκληρωθεί η εκπόνηση των ειδικών περιβαλλοντικών μελετών. Ακούσαμε όμως τους προβληματισμούς και των υπόλοιπων κομμάτων της Αντιπολίτευσης, αλλά και της Αξιωματικής Αντιπολίτευσης, όπως ακούσαμε και τους προβληματισμούς των περιβαλλοντικών οργανώσεων, αφού κάναμε ανοιχτό διάλογο.

Και γι’ αυτό θα ήθελα να πω ότι αποσύρουμε για περαιτέρω διαβούλευση το Κεφάλαιο Γ΄. Εμείς δεν είμαστε «κολλημένοι». Εμείς δεν στεκόμαστε πίσω από στερεότυπα και, βεβαίως, είμαστε ανοιχτοί στο διάλογο, γι’ αυτό και το αποσύρουμε. Θα το συζητήσουμε και θα το επαναφέρουμε -οφείλω να το προσδιορίσω- μέχρι τέλος Αυγούστου, με το που θα ανοίξει η Βουλή για ψήφιση, αφού, τελικά, ολοκληρωθεί μια ακόμα μεγαλύτερη σε διάρκεια διαβούλευση, ώστε να γνωρίζουν και τα κόμματα της Αντιπολίτευσης…

**ΙΩΑΝΝΗΣ ΔΕΛΗΣ:** Όλο το κεφάλαιο;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Αποσύρουμε ολόκληρο το Κεφάλαιο Γ΄, έτσι ώστε να το συζητήσουμε ακόμα περισσότερο, αφού θέλετε ανοιχτά μαζί σας και, βεβαίως, να το επαναφέρουμε στο τέλος του Αυγούστου, μόλις ανοίξει η Βουλή, για ψήφιση. Βεβαίως, ελπίζω μέσα από αυτόν τον διάλογο να γίνει μια εποικοδομητική δουλειά και συνεργασία, ώστε να συμφωνήσουμε τουλάχιστον στα αυτονόητα.

Από εκεί και πέρα το νομοσχέδιο περιλαμβάνει ρυθμίσεις για επίλυση πολεοδομικών και χωροταξικών ζητημάτων. Επιτρέψτε μου να πω κάποια από αυτά. Έχουμε για παράδειγμα την απλοποίηση διαδικασιών για την κατασκευή κοινωφελών έργων και έργων σε περιοχές υπό πολεοδόμηση, με την επίσπευση της συνολικής έγκρισης του ρυμοτομικού σχεδίου εφαρμογής.

Έχουμε μια πολύ σημαντική διάταξη για την ελληνική κτηνοτροφία που αναφέρεται σε θέματα δυνατότητας δόμησης. Αυξάνουμε από 10% σε 30% το συντελεστή κάλυψης και δόμησης για κτηνοτροφικές εγκαταστάσεις, χωρίς να περνάνε από αυτή τη χρονοβόρο διαδικασία -και ολοκληρώνω, κυρίες και κύριοι συνάδελφοι- που περνούσαν μέσα από το ΣΥΠΟΘΑ, μέσα από την απόφαση του περιφερειάρχη. Κατευθείαν δίνουμε τη δυνατότητα μέχρι 30% να μπορούν να επεκτείνουν την κτηνοτροφική εγκατάσταση.

Επίσης, ορίζουμε και κάποιες πρόνοιες και διατάξεις που αφορούν τους πιστοποιημένους αξιολογητές μελετών περιβαλλοντικών επιπτώσεων. Να πούμε ότι εδώ ακούστηκαν πάρα πολλά, τα οποία είναι πραγματικά ανυπόστατα και δεν έχουν καμμία σχέση με την πραγματικότητα. Αυτό το οποίο κάνουμε είναι πραγματικά να αξιοποιήσουμε ιδιώτες μελετητές, οι οποίοι θα μπορούν να αξιολογούν και να εισηγούνται μία μελέτη περιβαλλοντικών επιπτώσεων προς έγκριση από την αρμόδια εγκριτική αρχή του δημοσίου, της πολιτείας, είτε είναι η αποκεντρωμένη περιφέρεια είτε είναι το Υπουργείο, αν πρόκειται για Α2 και για Α1 κατηγορία αδειοδότησης αντίστοιχα. Αυτό μπορεί να γίνεται και σήμερα, απλά την αμοιβή την προσφέρει το Πράσινο Ταμείο, που κι αυτό είναι ένας δημόσιος οργανισμός που με τις αγκυλώσεις που έχει, καθυστερεί.

Δίνουμε τη δυνατότητα λοιπόν μέσα από κλήρωση που γίνεται -δεν γίνεται ανάθεση ονομαστικά- να οριστεί ποιος είναι ο ιδιώτης αξιολογητής, ο οποίος εισηγείται τελικά στη δημόσια αρχή για την έγκριση και κάνει τη δουλειά που πρέπει να γίνει, ώστε να επιταχύνουμε την ανάπτυξη. Αυτή τη στιγμή υπάρχουν πολλές μελέτες περιβαλλοντικών επιπτώσεων που έχουν υποβληθεί για έργα σπουδαία, επενδυτικά έργα τα οποία καθυστερούν επειδή πολύ απλά δεν υπάρχει ο όγκος που χρειάζεται, το ανθρώπινο δυναμικό για να μπορέσει πολύ γρήγορα να τα αξιολογήσει αυτά.

Τέλος, έχουμε κάποιες δασικές διατάξεις. Μία από αυτές είναι πολύ σημαντική, γιατί κληρονομήσαμε και κάποια προβλήματα από την προηγούμενη κυβέρνηση σε ό,τι αφορά τους δασικούς χάρτες. Σε κυρωμένους δασικούς χάρτες έχει λήξει ο χρόνος υποβολής αντιρρήσεων και περιλαμβάνουν πάρα πολλά λάθη. Δίνουμε λοιπόν τη δυνατότητα μέσα από τη διαδικασία του πρόδηλου σφάλματος να μπορούν να διορθώνονται ακόμα και σε κυρωμένους χάρτες σφάλματα που έχουν να κάνουν με τη φωτοερμηνεία του δασικού χάρτη.

Γι’ αυτό, κυρίες και κύριοι συνάδελφοι, όλα αυτά τα οποία περιλαμβάνει το σημερινό νομοσχέδιο είναι υπέρ του δημοσίου συμφέροντος, είναι υπέρ της κοινωνίας και βεβαίως βοηθούν και την οικονομική ανάπτυξη και τη δημιουργία θέσεων εργασίας. Γι’ αυτό τον λόγο σας ζητούμε να ψηφίσετε το σημερινό νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Υπουργέ.

Καλησπέρα σας και από εμένα. Χρόνια πολλά σε όσους γιορτάζουν σήμερα.

Ήθελα να ζητήσω να τηρήσουμε το επτάλεπτο. Ο κ. Φάμελλος που έχει σειρά φυσικά δεν θα με στεναχωρήσει. Ελπίζω και εύχομαι να προλάβουν την αυριανή πτήση!

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ- Προοδευτική Συμμαχία κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, επιτρέψτε μου να ξεκινήσω με μία ευχάριστη νότα. Να δώσουμε συγχαρητήρια στους νέους και τις νέες που μπήκαν σήμερα στα ελληνικά δημόσια πανεπιστήμια. Να τους ευχηθούμε καλή επιτυχία…

(Χειροκροτήματα από την πτέρυγα του ΣΥΡΙΖΑ)

…και να τους ζητήσουμε να διεκδικήσουν τη γνώση, γιατί η γνώση είναι και ένα στοιχείο ελευθερίας και ταυτόχρονα να τους ζητήσουμε να αξιοποιήσουν και να δυναμώσουν το ελληνικό πανεπιστήμιο. Αυτό είναι και ευθύνη δικιά μας.

Επιτρέψτε μου να καταθέσω και ένα ακόμα αίτημα ξεκινώντας. Θέλουμε να γίνει γνωστό ότι το αίτημα του Γιάννη Μιχαηλίδη είναι ένα αίτημα δίκαιο, γιατί τα δικαιώματα είναι καθολικά και δεν προσωποποιούνται. Είναι αδιαπραγμάτευτα και το καθεστώς εξαίρεσης και η εκδικητική λειτουργία των θεσμών ή μιας πολιτείας αναιρούν το κράτος δικαίου. Δεν πρέπει να επιτρέψουμε να χαθεί η ζωή ενός απεργού πείνας κρατούμενου. Νομίζω ότι είναι κατανοητό και δεν χρειάζεται να πούμε κάτι παραπάνω.

Η σημερινή συζήτηση για ένα νομοσχέδιο, που αφορά το περιβάλλον γίνεται σε ένα πλαίσιο που το περιβάλλον της χώρας μας πλήττεται. Μεγάλες πυρκαγιές αμφισβητούν σημαντικά οικοσυστήματα. Γιατί όμως φτάσαμε μέχρι εδώ; Πολιτικά οφείλουμε να αναγνωρίσουμε ότι η Κυβέρνηση υποβάθμισε την πολιτική πρόληψης πυρκαγιών, την πρόληψη που είναι το πιο σημαντικό και ίσως και το πιο φτηνό και το πιο βιώσιμο περιβαλλοντικά.

Σταμάτησε τις προσλήψεις που ήταν εγκεκριμένες, σταμάτησε το Πρόγραμμα Δασοπροστασίας, δεν ενεργοποίησε 140.000.000 του Προγράμματος Δημοσίων Επενδύσεων και ταυτόχρονα επέλεξε να μεταφέρει ημιτελώς εδώ και εννιά μήνες τις δασικές υπηρεσίες στο Υπουργείο Περιβάλλοντος, αφήνοντάς τες στην κρίσιμη αντιπυρική περίοδο ακόμα πολλές φορές και χωρίς καύσιμα μετακινήσεων, που έπρεπε να τελειώσει σε ένα μήνα, έτσι όπως έλεγε ο κ. Μητσοτάκης.

Σε αυτό το πλαίσιο ταυτόχρονα κατάργησε μέσα στο τελευταίο δωδεκάμηνο και τους φορείς προστατευόμενων περιοχών, επιφέροντας ακόμα ένα καίριο πλήγμα στο περιβάλλον της χώρας και αναλώνεται μόνο σε μεγαλοστομίες. Μας λένε Υπουργοί ότι τώρα επιτέλους συνεργάζονται η Δασική Υπηρεσία και η Πυροσβεστική, με μια υπουργική απόφαση που είχε υπογραφεί το 2019. Λένε ψέματα ότι γίνεται το 2022.

Το ίδιο είπαν και πέρυσι. Εγκαινίασαν τάχα τις «ΔΡΥΑΔΕΣ» στη Βαρυμπόμπη και στο Τατόι και στην Ιπποκράτειο Πολιτεία και εκεί είχαμε τη μεγάλη καταστροφή της βορειοανατολικής Αττικής. Και φέτος ξεκίνησαν έργα μέσω του ΤΑΙΠΕΔ προς διερεύνηση, τα οποία όμως εξελίσσονται εντός της αντιπυρικής περιόδου και στη μεγάλη πυρκαγιά της Δαδιάς αποκαλύψαμε και μάθαμε ότι τα φράγματα της Λύρας και του Προβατώνα, δίπλα στην περιοχή, ήταν άδεια και δεν γέμιζαν τα ελικόπτερα και τα αεροπλάνα.

Επίσης, το κλιμάκιό μας, που πήγε εκεί, διαπίστωσε ότι δεν είχε γίνει καν κήρυξη σε κατάσταση έκτακτης ανάγκης της πολιτικής προστασίας, τέσσερις μέρες μετά την πυρκαγιά, στο εθνικό πάρκο της Δαδιάς, σε ένα μοναδικό οικοσύστημα και δάσος για τη χώρα μας.

Ο κ. Μητσοτάκης σήμερα μας είπε ότι είμαστε «πυροσβέστες της ξαπλώστρας». Και ξέρει ο Υπουργός ότι ήμασταν εκεί και το ενδιαφέρον μας ήταν σοβαρό και συνεπές για όλη την τελευταία εβδομάδα. Το ξέρουν και οι δύο Υπουργοί.

Είμαστε «πυροσβέστες της ξαπλώστρας» εμείς που πήγαμε εκεί για να εμψυχώσουμε τους υλοτόμους, τους εθελοντές και να μιλήσουμε με όλους τους φορείς; Και το ξέρουν οι Υπουργοί και γι’ αυτό και το καταθέτω εδώ. Εμείς που με την αλληλεγγύη και με τις μη κυβερνητικές οργανώσεις έχουμε ένα ευρύ πλαίσιο αλληλεγγύης για όλους, αφού σε όλες τις περιοχές της Ελλάδας δίνουν τη μάχη της πυρκαγιάς, και που προσθέτουμε και στην αυτοδιοίκηση και στα ελλείμματα της Κυβέρνησης;

Τι να πούμε, όμως, όταν μια κυβέρνηση φέρνει μέσα στις μεγάλες πυρκαγιές στη Βάλια Κάλντα και στη Δαδιά ένα νομοσχέδιο το οποίο -προσέξτε!- έχει εκατόν εβδομήντα οκτώ άρθρα από δώδεκα διαφορετικά Υπουργεία για ένα μείζον ζήτημα, όπως είναι το περιβάλλον, υποβαθμίζοντας το περιβάλλον; Δεν δείχνει μόνο την προχειρότητά της, αλλά δείχνει ότι έχει γραμμένο το περιβάλλον στα παλιά της τα παπούτσια και το μόνο που θέλει είναι να περνάει γρήγορα διατάξεις, όπως έκανε και με τον ν.4685 που σας θυμίζω ότι τον αντιπεριβαλλοντικό νόμο Χατζηδάκη τον πέρασε την πρώτη βδομάδα μετά την πανδημία με ελλιπή σύνθεση της Βουλής. Θυμάμαι ότι μέσα ήμασταν μόνο εγώ και η κ. Καφαντάρη από τη μεριά του ΣΥΡΙΖΑ υποχρεωτικά. Και όλα αυτά τα υλοποιεί με διαδικασίες fast track. Μέσα σε τέσσερις μέρες περάσαμε όλες τις επιτροπές και συζητάμε εδώ, χωρίς να δώσει ούτε μια δεύτερη μέρα για τους Βουλευτές που θα ξενυχτήσουν μέχρι το πρωί, ενώ έχουμε μια ισχυρή ενεργειακή κρίση, ένα σημαντικό χτύπημα στο περιβάλλον και έναν συγκεκριμένο τίτλο στο νομοσχέδιο. Ο τίτλος του νομοσχεδίου, παρά την απόσυρση του Κεφαλαίου Γ΄, είναι «Εξυπηρέτηση συμφερόντων της “Μαξίμου Α.Ε.”». Όλα τα άρθρα έχουν από πίσω κάποιον που ωφελείται, έναν «ημέτερο» ή έναν τοπικό πολιτευτή ή μια αυθαιρεσία. Και γι’ αυτό ήρθαν όλες οι περιβαλλοντικές οργανώσεις και είπαν και στη διαβούλευση και στη Βουλή και στον Υπουργό ότι είναι παράδειγμα κακής νομοθέτησης, με απαξίωση της αδειοδότησης και με αποδόμηση του συστήματος χαρακτηρισμού και προστασίας των περιοχών του δικτύου «NATURA 2000». Διότι εδώ και τρία χρόνια το περιβάλλον είναι θύμα της πολιτικής της Νέας Δημοκρατίας, γιατί η Νέα Δημοκρατία θεωρεί το περιβάλλον αντίπαλο στην πολιτική της, όχι στην ανάπτυξη. Αυτό δεν είναι ανάπτυξη. Το «Φαρ Ουέστ» δεν είναι ανάπτυξη! Το περιβάλλον είναι θύμα της πολιτικής και των επιδιώξεων.

Πάρτε τα όλα: Απολιγνιτοποίηση, «NATURA 2000», δασικοί χάρτες, «Εξοικονομώ», πλαστικά μιας χρήσης, Κτηματολόγιο, χωροταξικός σχεδιασμός, δεν προχωράει καμμία από τις εξαγγελίες, ακόμη και του ίδιου του κ. Μητσοτάκη.

Τι είχαμε μέσα στο νομοσχέδιο με τίτλους; Είχαμε να νομιμοποιούνται παράνομες δραστηριότητες εντός περιοχών «NATURA» -τώρα το πήρε πίσω ο κύριος Υπουργός-, να περιορίζονται οι ειδικές περιβαλλοντικές μελέτες αναπτύσσοντας χρήσεις γης εκ των προτέρων, πριν τελειώσουν δηλαδή οι μελέτες -έμπαιναν σε κουτάκια οι χρήσεις γης- με αποσπασματικές ρυθμίσεις που η Επιστημονική Υπηρεσία της Βουλής έχει βάλει σημαντικές επισημάνσεις, τις οποίες πρέπει να λάβετε υπ’ όψιν όταν το υποβάλλετε ξανά.

Τι άλλο έχει μέσα, όμως, το νομοσχέδιο; Έχει ευτελισμό της διαδικασίας περιβαλλοντικής αδειοδότησης και του ελέγχου. Και η Επιστημονική Υπηρεσία της Βουλής λέει ότι δημιουργείται προβληματισμός για το αν η διάταξη αυτή, να πληρώνει δηλαδή ο επενδυτής τον ελεγκτή της μελέτης του, εναρμονίζεται με τις διατάξεις περί χρηστής διοίκησης, όπως και με το άρθρο 9α΄ της οδηγίας 2011/92, όπως επίσης και ότι πρέπει να εξεταστεί εάν προκύπτουν ζητήματα σύγκρουσης συμφερόντων. Τα λέει η Επιστημονική Υπηρεσία της Βουλής, όπως τους τα λέμε κι εμείς. Όμως, το περνάνε.

Το ίδιο έχει να κάνει και με μια σειρά νομιμοποιήσεων περιβαλλοντικών παραβάσεων, μάλλον εξαιρέσεων. Να μη γίνονται εδώ άδειες, να κόβεται το έργο και να υποβαθμίζεται σε περιβαλλοντική κατηγορία. Και αυτά τα επισημαίνει η Επιστημονική Υπηρεσία της Βουλής στο άρθρο 3.

Όμως, εδώ το νομοσχέδιο έχει μέχρι και άρθρο που λέει ότι μπορούν να σβήνονται περιβαλλοντικές παραβάσεις, να μην μπαίνουν πρόστιμα. Και εδώ πρέπει να πω ότι πρέπει να υπάρχουν δύο, τρία στο συρτάρι του Υπουργού της «ΕΛΛΗΝΙΚΟΣ ΧΡΥΣΟΣ», γιατί ξέρουμε και τους ενδιαφερόμενους κατά περίπτωση.

Δίνει τη δυνατότητα να καθορίζει, λέει, ο επενδυτής ή η δραστηριότητα τα χαρακτηριστικά του αποδέκτη, δηλαδή όσον αφορά το τι λύματα θα πέσουν στο τάδε ρέμα, θα το σχεδιάζει η επιχείρηση και όχι η πολιτεία που έχει το κοινό αγαθό και πρέπει να ενδιαφέρεται για το περιβάλλον. Και αυτό ευνοεί την «ΕΛΛΗΝΙΚΟΣ ΧΡΥΣΟΣ». Το επιδίωκε και επί δικής μας κυβέρνησης, αλλά δεν τους κάναμε το χατίρι.

Και βέβαια, κλείνει δασικούς χάρτες με πρόδηλα σφάλματα, δεν τηρεί την υποχρέωση και την υπόσχεση του Υφυπουργού ότι οι δασικές υπηρεσίες θα έχουν μόνιμη στελέχωση και τους δίνει συμβασιούχους και έχει ένα ολόκληρο κεφάλαιο με φωτογραφικές ρυθμίσεις πολεοδομίας από ύψη εκκλησιών μέχρι παρεκκλήσια στην εκτός σχεδίου δόμηση, για ιδρύματα και για παράταση στο Μάτι, ενώ είχαν υποσχεθεί, ο κ. Μητσοτάκης, ότι θα τελειώσει σε έναν χρόνο. Όλα αυτά είναι μέσα στο νομοσχέδιο.

Υπάρχει, βέβαια, και ένα άρθρο που λέει ότι ο Υπουργός θα καθορίζει τη φέρουσα ικανότητα σε περιοχές χωρίς να έχει κανένα υπόβαθρο και καμμία αιτιολόγηση.

Επίσης, υπάρχει μέσα στο νομοσχέδιο το κεφάλαιο των θαλάσσιων αιολικών, μια σημαντική μεταρρύθμιση που έπρεπε να έχει κάνει εδώ και χρόνια η Κυβέρνηση και την προχωράει χωρίς τον χωροταξικό σχεδιασμό για τις ΑΠΕ, χωρίς τα θαλάσσια χωροταξικά σχέδια -επισημάνσεις που κάνει και η Επιστημονική Υπηρεσία της Βουλής, τους τα γράφει- και με μια τροπολογία η οποία ήρθε χθες το βράδυ και φωτογραφίζει συγκεκριμένη περιοχή εξαιρώντας την από το υπόλοιπο πλαίσιο των θαλάσσιων αιολικών πάρκων υποτιμώντας και την ισονομία των επιχειρήσεων που πιθανά ενδιαφέρονται. Φωτογραφικά με χαριστική ρύθμιση στην περιοχή της Θράκης όποιοι έχουν καταθέσει ήδη αιτήσεις παίρνουν και τις άδειές του -όλα τακτοποιημένα!- και με εξαίρεση πολλές φορές και από ανταγωνιστικές διαδικασίες.

Όλα αυτά, λοιπόν, είναι «Μητσοτάκης Α.Ε.», για να μην πω ότι έχει μέσα χρηματοδότηση έργων φυσικού αερίου ή εκ των υστέρων ρυθμίσεις για τα πλαστικά μιας χρήσης, που έπρεπε να έχουν προχωρήσει εδώ και πολύ καιρό.

Η καθολική απαίτηση των μη κυβερνητικών οργανώσεων ήταν η απόσυρση του νομοσχεδίου, όπως ήταν και η δική μας, γιατί εκτός από αυτά που υπήρχαν και εντοπίσαμε, έχουμε μέσα και τη ρύθμιση για την παράκαμψη της απόφασης του Συμβουλίου της Επικρατείας για την ΕΥΔΑΠ και την ΕΥΑΘ, κάτι που υποστηρίξαμε και στη διαδικασία της αντισυνταγματικότητας. Η Κυβέρνηση δεν εξασφαλίζει τον δημόσιο έλεγχο στη διαχείριση του νερού, άρα δεν εξασφαλίζει την πρόσβαση στο αγαθό του νερού για τους πολίτες και τις επιχειρήσεις. Και το σχέδιό της είναι αυτό που υλοποιούσε η κυβέρνηση Σαμαρά - Βενιζέλου και η τρόικα τότε, που ήθελαν την πώληση της ΕΥΑΘ και της ΕΥΔΑΠ. Και αφού αυτό το κατέρριψε το Συμβούλιο της Επικρατείας το 2014 και αφού ο ΣΥΡΙΖΑ εφάρμοσε μια διαδικασία, που επιτρέπει διαχείριση και όχι πώληση, η Νέα Δημοκρατία δεν μπορεί να δεχτεί αυτή την κατάληξη και έρχεται να παρακάμψει την απόφαση του Σ.τ.Ε. που οδηγεί στην επιστροφή των επιχειρήσεων στο δημόσιο, ενώ ταυτόχρονα υλοποιεί την ιδιωτικοποίηση του εξωτερικού υδραγωγείου της ΕΥΔΑΠ και ένα σχέδιο ιδιωτικοποίησης όλων των ΔΕΥΑ, μιας και το Υπουργείο έχει βάλει έργο στο ΕΣΠΑ για τη μελέτη ιδιωτικοποίησης των ΔΕΥΑ, πρακτικά για τα ΣΔΙΤ στις ΔΕΥΑ.

Αυτή είναι ουσιαστικά η διαχείριση. Και το ερώτημα από τη μεριά της Κυβέρνησης είναι πάρα πολύ απλό: Αφού το Συμβούλιο της Επικρατείας κρίνει ως αντισυνταγματική τη διάταξη του ν.4389/2016, γιατί η Κυβέρνηση δεν την καταργεί, αφού θέλει να υλοποιήσει την απόφαση του Σ.τ.Ε.;

Όλα αυτά, κυρίες και κύριοι Βουλευτές, εξελίσσονται μέσα σε μία χρονιά που έχουμε, με ευθύνη του Υπουργείου Περιβάλλοντος και Ενέργειας και της Κυβέρνησης, μια ακραία κρίση ακρίβειας στο ρεύμα που έχει γονατίσει όλα τα νοικοκυριά και τις επιχειρήσεις και που έχει αποτυπωθεί ως αύξηση της χονδρεμπορικής αγοράς ενέργειας κατά 8 δισεκατομμύρια ευρώ το δωδεκάμηνο με βάση στοιχεία του ΑΔΜΗΕ. Μέσα σε αυτή την κατάσταση η Κυβέρνηση είχε υποσχεθεί ότι αυτόν τον μήνα θα έχουμε αναστολή ή κατάργηση της ρήτρας. Το αποτέλεσμα είναι ότι οι τιμές που ανακοινώθηκαν από τις εταιρείες περιλαμβάνουν τη ρήτρα και κάτι παραπάνω. Αν ο υπολογισμός, για παράδειγμα, για τη ΔΕΗ γινόταν με βάση τη ρήτρα, η τιμή θα ήταν 420 ευρώ η μεγαβατώρα. Όμως, η ΔΕΗ ανακοινώνει 486 ευρώ τη μεγαβατώρα. Άρα, περισσότερο και από τη ληστρική ρήτρα αναπροσαρμογής που εφάρμοσαν τα «γαλάζια» παιδιά της Νέας Δημοκρατίας στις 5 Αυγούστου του 2021.

Οι δηλώσεις, όμως, του κ. Σκρέκα μόλις πριν από λίγο επιβεβαιώνουν και κάτι ακόμα. Μας είπε ότι ο Ιούλιος θα δώσει 500 εκατομμύρια από αυτόν τον μηχανισμό στο Ταμείο Ενεργειακής Μετάβασης. Τον Ιούλιο, δηλαδή, υπάρχουν 500 εκατομμύρια υπερκέρδη. Φανταστείτε πόσα υπήρχαν τους προηγούμενους μήνες! Δεν καταλαβαίνουν ότι έτσι αποκαλύπτουν ότι αυτά τα υπερκέρδη, που τώρα λένε ότι τα παίρνουν στο Ταμείο Ενεργειακής Μετάβασης, τα έπαιρναν οι παραγωγοί εδώ και έναν χρόνο.

**ΔΙΟΝΥΣΙΟΣ ΣΤΑΜΕΝΙΤΗΣ:** Και τους έβαλαν φόρο…(δεν ακούστηκε)

**ΣΩΚΡΑΤΗΣ ΦΑΜΕΛΛΟΣ:** Και το νέο κυβερνητικό πλαίσιο είναι ένα απίστευτο αλαλούμ, διότι -προσέξτε!- είπαν ότι θα ανακοινώνουν τις τιμές στην αρχή του μήνα, μετά είπαν ότι τώρα νομοθετούν πως θα γίνει σε δέκα μέρες πριν την εφαρμογή τους, ενώ έπρεπε να ανακοινώσουν τις τιμές τελικά στις 25 του μήνα και η ΡΑΕ έστειλε έγγραφο στους παρόχους να δουν πάλι τις τιμές τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω και τη δευτερομιλία μου, κύριε Πρόεδρε.

Και ποιο είναι τελικά το αποτέλεσμα αυτής της τιμολογιακής πολιτικής; Προσέξτε! Η ΔΕΗ, την οποία παραλάβατε με τιμή οικιακού τιμολογίου 0,0946 ευρώ την κιλοβατώρα, ανακοίνωσε τιμή 0,486 ευρώ την κιλοβατώρα, 414% αύξηση από τα τιμολόγια της κυβέρνησης ΣΥΡΙΖΑ!

Όσον αφορά δε το πάγιο, τα 1,52 ευρώ το τετράμηνο του 2019 έγιναν 14 ευρώ το τετράμηνο, αύξηση 821%! Και έρχεται σήμερα η Κυβέρνηση και ανακοινώνει ότι θα φέρει τροπολογία για να ελέγξει τον ανεξέλεγκτο κ. Στάσση, ο οποίος έχει επιβάλει αύξηση 821% στο πάγιο και θα μας ζητήσει να την υποστηρίξουμε. Εμείς, λοιπόν, θα υποστηρίξουμε μεγαλύτερη μείωση στο πάγιο, κύριε Σκρέκα, διότι, όπως καταλαβαίνω, αυτή η μείωση, που φέρνετε αφήνει στον κ. Στάσση περιθώριο 821%.

Μας ρωτάει -ακούω τις ερωτήσεις και δέχομαι αυτή τη διαλεκτική διαδικασία- ο κ. Σκρέκας, πώς είναι ακριβή η ΔΕΗ. Θα σας πω πώς είναι. Αν ψάξετε το πόρισμα της ΡΑΕ, θα δείτε ότι από τα 927 εκατομμύρια που η ΡΑΕ βρίσκει στο εξάμηνο ως υπερκέρδη -περιορισμένη ανάγνωση και επιστημονικά- τα 730 είναι της ΔΕΗ.

Πώς, λοιπόν, η ΡΑΕ, της οποίας τη διοίκηση εσείς προτείνατε, επιβεβαιώνει ότι τα 730 εκατομμύρια είναι τα υπερκέρδη της ΔΕΗ και μου λέτε τώρα ότι πουλούσε φθηνά η ΔΕΗ;

Να σας πω και ένα άλλο -δεν μένω στο ένα- παράδειγμα. Πώς γίνεται τον Απρίλιο του 2020 να αγοράζει για όλο τον Απρίλιο με μεσοσταθμική χονδρεμπορική 28 ευρώ τη μεγαβατώρα και να πουλάει ο κ. Στάσσης 110 ευρώ τη μεγαβατώρα, σε τετραπλάσια τιμή από όσο αγοράζει στη χονδρεμπορική;

Είναι φθηνή η ΔΕΗ; Παρέχει το ρεύμα φθηνά η ΔΕΗ; Όχι, η ΔΕΗ είναι η πρωταθλήτρια στα υπερκέρδη, στην αισχροκέρδεια και στην κλοπή που γίνεται από τα νοικοκυριά και από τις επιχειρήσεις με τη στήριξη του κ. Μητσοτάκη γιατί το καρτέλ ενέργειας έχει τις πλάτες του ίδιου του κ. Μητσοτάκη. Ο Στάσσης είναι προσωπική επιλογή του κ. Μητσοτάκη. Αυτή είναι η πραγματικότητα.

Η Κυβέρνηση τώρα ήρθε και ανακοινώνει ότι θα βάλει στο Ταμείο Ενεργειακής Μετάβασης 1,136 δισεκατομμύρια ευρώ τα οποία -πρέπει να το ανακοινώσουμε- είναι όλα λεφτά των πολιτών. Το Ταμείο Ενεργειακής Μετάβασης θα στερέψει με αυτά τα λεφτά, με βάση τις ανακοινώσεις σας και πρέπει να βρεθούν άλλοι πόροι για να μην είναι πολύ κοντόφθαλμη αυτή η συζήτηση.

Όμως αυτό για το οποίο δεν έχετε πει τίποτα, είναι πότε θα φορολογηθούν τα υπερκέρδη. Ο κλάδος παραγωγής ενέργειας, το καρτέλ ενέργειας έχει 2,2 δισεκατομμύρια ευρώ υπερκέρδη και η Κυβέρνηση δεν έχει πει ούτε πόσα είναι τελικά ούτε πότε θα τα φορολογήσει. Και πρέπει να προσθέσετε στα 2,2 δισεκατομμύρια και τα 2,45 δισεκατομμύρια άσκοπες χρεώσεις, όπως τα 600 εκατομμύρια του ΕΤΜΕΑΡ, τα οποία χρεώθηκαν άδικα στους καταναλωτές γιατί είχαν πόρους οι ανανεώσιμες πηγές ενέργειας.

Κύριε Πρόεδρε, κλείνω λέγοντας ότι δεν μπορεί σε αυτά να μην προστεθεί η πρωτιά της χώρας μας στην ακρίβεια της βενζίνης. Ήμασταν πρώτοι με βάση το Παρατηρητήριο Τιμών Καυσίμων της Ευρωπαϊκής Επιτροπής στη βενζίνη, ενώ έχουμε χαμηλότερους μισθούς από τις περισσότερες χώρες. Επίσης, έχουμε και τα πρόσφατα στοιχεία της ΕΛΣΤΑΤ που αναφέρονται στην αύξηση του πληθυσμού που βρίσκεται σε κίνδυνο φτώχειας ή στην αύξηση των παιδιών σε κίνδυνο φτώχειας και στη μείωση του μέσου ισοδύναμου ατομικού διαθέσιμου εισοδήματος.

Βέβαια, ενώ συμβαίνουν όλα αυτά και φτωχοποιείται η κοινωνία μας, έχουμε αύξηση των μετακλητών: Χίλια επτακόσια ενενήντα τα «γαλάζια» παιδιά τον Ιούνιο του 2019, τρεις χιλιάδες τετρακόσια ογδόντα τρία τον Ιούλιο του 2020. Κάθε μήνα πενήντα μετακλητοί στο δημόσιο! Golden boys παντού και 7,5 δισεκατομμύρια αναθέσεων, με παράλληλη αδιαφάνεια στη διαχείριση των πόρων του Ταμείου Ανάκαμψης.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριοι συνάδελφοι. Ζήτησε και τον χρόνο της δευτερολογίας του.

**ΣΩΚΡΑΤΗΣ ΦΑΜΕΛΛΟΣ:** Χρησιμοποιώ τη δευτερολογία μου.

Κλείνοντας, πρέπει να περάσω σε ένα βασικό θέμα: Για ποιον λόγο γίνονται όλα αυτά; γιατί Η έλλειψη διαφάνειας στη διαχείριση των πόρων του Ταμείου Ανάκαμψης δεν είναι μόνο ότι θέλετε να τακτοποιήσετε τα δικά σας συμβόλαια και τις υποχρεώσεις, που έχετε απέναντι σε ένα σύστημα οικονομικής εξουσίας που δυστυχώς φτωχοποιεί την Ελλάδα συνολικά. Είναι και γιατί έχετε αυτή την ανάγνωση για τα θέματα δημοκρατίας. Ένα μεγάλο πρόβλημα παράλληλα με τη φτώχεια, παράλληλα με την υποβάθμιση του φυσικού περιβάλλοντος ή με την υποβάθμιση των συνθηκών υγείας, είναι η υποβάθμιση της δημοκρατίας και των δικαιωμάτων στην Ελλάδα. Γι’ αυτό και δεν δεχτήκατε να έρθει στη Βουλή η παρακολούθηση των πόρων του Ταμείου Ανάκαμψης.

Και οι πρόσφατες καταγγελίες του κ. Ανδρουλάκη, που έρχονται να επιβεβαιώσουν τις αποκαλύψεις του κ. Κουκάκη, αποδεικνύουν ότι υπάρχει ένα σοβαρό ζήτημα δημοκρατίας και δικαιωμάτων στην Ελλάδα. Δεν έχει απαντήσει η Κυβέρνηση ποιος είναι ο ρόλος της ΕΥΠ, γιατί ο κ. Μητσοτάκης την πήρε υπό την επίβλεψή του, για ποιον λόγο υπήρξε φωτογραφική ρύθμιση για τον διοικητή της ΕΥΠ. Επίσης, τι έγινε με την «PALANTIR» και τη «CISCO» και τα προσωπικά δεδομένα των παιδιών που τα παραχώρησε η κ. Κεραμέως; Γιατί είμαστε στη θέση εκατόν οκτώ όσον αφορά την ελευθερία του τύπου;

Υπάρχουν, λοιπόν, σοβαρότατα ζητήματα στη χώρα μας που αφορούν και τα θέματα της ποιότητας ζωής και τα θέματα της ποιότητας περιβάλλοντος και τα θέματα της βιωσιμότητας νοικοκυριών και επιχειρήσεων, αλλά και τα θέματα της δημοκρατίας. Όπως καταλαβαίνετε, υπάρχει μια πλήρης κατάρρευση σε όλα τα επίπεδα. Δεν είναι αυτή η ποιότητα ζωής, δεν είναι αυτό το επίπεδο το οποίο ταιριάζει στους Έλληνες και τις Ελληνίδες.

Για να αλλάξουν όλα αυτά η απάντηση είναι μία: η πολιτική αλλαγή στη χώρα. Αυτή είναι που επιδιώκει ο ΣΥΡΙΖΑ και αυτή είναι η πρόταση που καταθέτουμε σε όλες οι προοδευτικές δυνάμεις, γιατί πρέπει να φύγετε το συντομότερο. Είστε επικίνδυνοι και καταστροφικοί.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ, κύριε Φάμελλε.

Καλείται στο Βήμα ο Υφυπουργός Περιβάλλοντος και Ενέργειας…

(Θόρυβος από την πτέρυγα του ΣΥΡΙΖΑ)

Να μιλήσω και εγώ;

**ΝΙΚΟΛΑΟΣ ΦΙΛΗΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Απόστολος Αβδελάς):** Τι είπατε, κύριε Φίλη;

**ΝΙΚΟΛΑΟΣ ΦΙΛΗΣ:** Πρέπει να υπάρχει σεβασμός. Δεν μπορεί να μιλάνε οι Υπουργοί ο ένας Υπουργός μετά τον άλλο. Δεν είναι συζήτηση αυτό το πράγμα!

Υπάρχουν πενήντα πέντε ομιλητές. Πότε θα μιλήσουν αυτοί οι άνθρωποι;

**ΠΡΟΕΔΡΕΥΩΝ (Απόστολος Αβδελάς):** Έχετε απόλυτο δίκιο.

**ΝΙΚΟΛΑΟΣ ΦΙΛΗΣ:** Να μιλήσουν πέντε, έξι Βουλευτές και μετά ο Υπουργός. Να περιμένει ο κύριος Υπουργός, να μιλήσει στο τέλος.

**ΠΡΟΕΔΡΕΥΩΝ (Απόστολος Αβδελάς):** Εφόσον έχει αυτό το δικαίωμα, εγώ τι να κάνω;

**ΝΙΚΟΛΑΟΣ ΦΙΛΗΣ:** Να τηρήσετε τη διαδικασία. Γι’ αυτό είστε Πρόεδρος.

**ΠΡΟΕΔΡΕΥΩΝ (Απόστολος Αβδελάς):** Δεν είμαι Πρόεδρος για να αφαιρώ λόγο.

**ΝΙΚΟΛΑΟΣ ΦΙΛΗΣ:** Να μην τον δίνετε τον λόγο. Να μιλήσουν οι Βουλευτές και μετά ο Υπουργός.

**ΠΡΟΕΔΡΕΥΩΝ (Απόστολος Αβδελάς):** Και εγώ καταλαβαίνω ότι τους σταυρούς τους φέρνουν οι Βουλευτές. Τον παρακάλεσα. Θέλει να μιλήσει τώρα.

Τον λόγο έχει ο Υφυπουργός Περιβάλλοντος και Ενέργειας, κ. Γεώργιος Αμυράς.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κύριε Πρόεδρε, να ακούσουμε μερικούς Βουλευτές. Εγώ κάνω πίσω. Δέχομαι να μιλήσω λίγο αργότερα.

Προσοχή, όμως, κύριε Φίλη, δεν έχουμε παραβιάσει την κοινοβουλευτική διαδικασία. Προς θεού! Να μιλήσουν κάποιοι Βουλευτές, με χαρά να τους ακούσουμε και θα μιλήσω μετά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Οπότε μένουμε Ελλάδα και πάμε Ορεστιάδα!

Τον λόγο έχει η κ. Αναστασία Γκαρά από τον ΣΥΡΙΖΑ - Προοδευτική Συμμαχία και να ετοιμάζεται ο κ. Παππάς.

Κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Να ευχηθώ και εγώ από την πλευρά μου συγχαρητήρια στους νέους και τις νέες, που πέτυχαν την εισαγωγή τους στα τμήματα του δημόσιου πανεπιστημίου, να έχουν ένα ταξίδι γεμάτο εμπειρίες, διεκδικήσεις, γνώσεις και επιστήμη.

Κύριε Πρόεδρε, δεν ξέρω αν η σημερινή συζήτηση είναι σύμπτωση ή μια τραγική ειρωνεία.

Δυστυχώς επί οκτώ μέρες μαίνεται η πυρκαγιά στο δάσος της Δαδιάς, προκαλώντας μια τεράστια οικολογική καταστροφή. Μιλάμε για έναν περιβαλλοντικό θησαυρό, που η αξία του ξεπερνά τα όρια της Ευρώπης, ένα μοναδικό οικοσύστημα σε καθεστώς υψηλής προστασίας, που φιλοξενεί σπάνια είδη άγριων πτηνών, που αυτές τις μέρες ένιωσαν την απειλή της πυρκαγιάς, ένα δάσος - πηγή ζωής για όλους και για όλες μας.

Επί οκτώ μέρες πυροσβέστες, ένστολοι, υλοτόμοι, εθελοντές, επιστήμονες δίνουν μία άνιση μάχη για την κατάσβεση της φωτιάς και για την προστασία του δάσους, της χλωρίδας και της πανίδας μας, δίνουν μία μάχη με ελάχιστα μέσα σε ένα, πάρα πολύ δύσκολο, περιβάλλον και προφανώς τους χρωστάμε τα μέγιστα και τις ευχαριστίες μας.

Πάνω από σαράντα χιλιάδες στρέμματα, σύμφωνα με τις τελευταίες εκτιμήσεις τουλάχιστον, έχουν ήδη καεί και στα αποκαΐδια αποκαλύπτονται παραλείψεις, ευθύνες και προφανώς απαιτήσεις.

Αντί αυτή τη στιγμή, λοιπόν, να συζητάμε την άμεση εκπόνηση σχεδίου αποκατάστασης και προστασίας αυτού του μοναδικού δάσους, την οργάνωση και ενίσχυση της δασοπροστασίας, εξειδικευμένα επιχειρησιακά σχέδια, συντονισμό με αξιοποίηση της τοπικής γνώσης, αντί να μιλάμε για ουσιαστική πρόληψη και δασική διαχείριση, στελέχωση των υπηρεσιών και διασφάλιση πόρων και εξοπλισμού, συζητάμε σήμερα την κατάργηση της προστασίας σε προστατευόμενες περιοχές.

Αλήθεια, κυρίες και κύριοι, ήρθε ως κεραυνός εν αιθρία η μεγάλη καταστροφή στη Δαδιά; Τον Δεκέμβριο του 2021 με νόμο της Κυβέρνησης της Νέας Δημοκρατίας καταργήθηκαν οι φορείς διαχείρισης προστατευόμενων περιοχών, μεταξύ αυτών και από τους πρώτους του Εθνικού Πάρκου Δάσους Δαδιάς. Τυχαίο;

Σας επισημαίναμε και τότε, όπως και τώρα, ότι η επιλογή να μεταφερθεί η διοίκηση στην Αθήνα, να αποκλειστούν οι τοπικοί φορείς από τη διοίκηση και να περιοριστεί η άμεση δραστηριότητα των εμπλεκομένων στο πεδίο θα δημιουργήσει πάρα πολλά προβλήματα στην προστασία και τη διαχείριση του δάσους. Παράλληλα ως Κυβέρνηση υπονομεύσατε τις δασικές υπηρεσίες, τις μεταφέρατε από τις αποκεντρωμένες διοικήσεις με καθυστέρηση και ελλείψεις στο Υπουργείο Περιβάλλοντος, χωρίς στελέχωση, χωρίς τα αναγκαία κονδύλια και τους πόρους, με εκκρεμότητες να παραμένουν ακόμη και σήμερα. Αποδομήσατε επίσης τη δασοπροστασία. Ακυρώσατε τη δημόσια πολιτική πρόληψης πυρκαγιών, που περιελάμβανε προσλήψεις πεντακοσίων πενήντα δασολόγων και δασοπόνων. Σταματήσατε την εργασία των πέντε χιλιάδων εργαζομένων στη δασοπροστασία, που είχε υλοποιήσει ο ΣΥΡΙΖΑ. Παγώσατε 140 εκατομμύρια από το Πρόγραμμα Δημοσίων Επενδύσεων και άλλα πολλά.

Το επιτελικό κράτος το οποίο διαφημίζετε, κύριοι, κατέρρευσε στη Δαδιά με το συντονισμό στο πεδίο να παρουσιάζει πάρα πολλές ελλείψεις. Ακόμη και την κήρυξη της περιοχής σε κατάσταση έκτακτης ανάγκης την υλοποιήσατε την πέμπτη ημέρα, μετά από παρεμβάσεις δικών μας στελεχών. Για άλλη μια φορά, όμως, σας ένοιαζε -και τότε και σήμερα- η επικοινωνιακή διαχείριση πάνω σε μια καταστροφή. Δυστυχώς, αυτή είναι η προτεραιότητά σας.

Τον Μάιο του 2022 γνωρίζοντας τα προβλήματα που υπάρχουν στον Έβρο, ζήτησα με ερώτησή μου, που κατέθεσα προς τα Υπουργεία να προχωρήσετε σε άμεση αντιπυρική θωράκιση του νομού. Αντί, λοιπόν, να ενισχύσετε τις τραγικά υποστελεχωμένες πυροσβεστικές υπηρεσίες στον Έβρο, δώσατε εντολή να μετακινηθούν οχήματα και πυροσβέστες από τον Έβρο σε άλλες περιοχές και κυρίως να μετακινηθούν πυροσβέστες στην Αθήνα. Χρειάστηκε η δική μας παρέμβαση και τότε στη Βουλή για να μη μετακινηθούν οχήματα και στελέχη.

Είναι τυχαία όλα αυτά, όταν μάλιστα έχουν προηγηθεί καταστροφικοί περιβαλλοντοκτόνοι νόμοι, που ψηφίζει αυτή η Κυβέρνηση της Νέας Δημοκρατίας, όπως οι νόμοι Χατζηδάκη ή ο σημερινός νόμος το οποίο συζητάμε, νόμοι που έχουν σαν μοναδικό κριτήριο την εξυπηρέτηση συμφερόντων και ρουσφετιών;

Ο νόμος ο οποίος συζητάμε σήμερα βρίσκεται εκτός ευρωπαϊκού πλαισίου και καταστρατηγεί και το Σύνταγμα και το κράτος δικαίου σε πάρα πολλές διατάξεις του με τη λανθασμένη αντιεπιστημονική παλαιοκομματική λογική που διατρέχει την πολιτική σας και αντιμετωπίζει το περιβάλλον ως εχθρό της ανάπτυξης. Και ενώ η Δαδιά έζησε αυτή τη μεγάλη καταστροφή, χωρίς χωροταξικό σχεδιασμό, με μια τροπολογία στο πόδι προχωράτε με συνοπτικές διαδικασίες σε δημιουργία θαλάσσιου αιολικού πάρκου δίπλα στο Δέλτα του Έβρου. Μας γεμίζει πάρα πολλές υποψίες.

Πιο συγκεκριμένα με το παρόν σχέδιο νόμου τροποποιούνται οι όροι διαχείρισης και προστασίας προστατευόμενων περιοχών, περιορίζονται διατάξεις προστασίας της φύσης, ευτελίζονται διαδικασίες περιβαλλοντικής αδειοδότησης, συνεχίζεται και η ομηρία των εργαζομένων στους πρώην φορείς διαχείρισης προστατευόμενων περιοχών και ανοίγει ο δρόμος για απολύσεις, διαγράφονται πρόστιμα για περιβαλλοντικές παραβάσεις. Και αναρωτιέμαι: Είναι άραγε αυτή μία ακόμη φωτογραφική διάταξη προς την «ΕΛΛΗΝΙΚΟΣ ΧΡΥΣΟΣ» στην οποία εκκρεμούν τρεις επιβολές προστίμων από το 2020;

Επίσης, προετοιμάζετε με αυτό το νομοσχέδιο, κύριοι της Κυβέρνησης της Νέας Δημοκρατίας, το ξεπούλημα της ΕΥΔΑΠ και της ΕΥΑΘ. Ιδιωτικοποιείτε ουσιαστικά το νερό. Συνεχίζετε τις υπέρογκες αυξήσεις στα τιμολόγια του ρεύματος. Μας εμπαίζετε γελώντας. Διαφημίζετε ότι καταργείτε τη ρήτρα αναπροσαρμογής, ενώ ουσιαστικά την ενσωματώνετε στην τιμή του ρεύματος. Η κοινωνία ματώνει και εσείς εξακολουθείτε να λέτε ψέματα. Η πάγια χρέωση στο οικιακό τιμολόγιο σήμερα είναι 820% ακριβότερη από το πάγιο το οποίο εφάρμοζε η ΔΕΗ επί ΣΥΡΙΖΑ. Φοβερή επιτυχία της Κυβέρνησής σας!

Επιπλέον στο παρόν νομοσχέδιο περιλαμβάνονται διατάξεις για την ανάδειξη μουφτήδων και αυτό αφορά στη Θράκη. Θα μου επιτρέψετε πολύ συνοπτικά, γιατί τελειώνει και ο χρόνος, να επαναλάβω τη θέση του ΣΥΡΙΖΑ. Έχουμε προτείνει τη σύσταση συμβουλευτικής επιτροπής που θα καταθέτει πρόταση για τους επικρατέστερους υποψηφίους με αυστηρό προσοντολόγιο που θα διαβιβάζεται στον Υπουργό Παιδείας και Θρησκευμάτων. Ωστόσο, για εμάς είναι πάρα πολύ σημαντική η διασφάλιση της αντιπροσωπευτικότητας και της διαβούλευσης με την τοπική κοινωνία.

Σε καμμία περίπτωση εμείς δεν μπορούμε να αποδεχτούμε παρέμβαση κάποιας άλλης χώρας στα εσωτερικά της Θράκης ή οποιαδήποτε επιχείρηση μιας παράλληλης διαδικασίας εκλογής μουφτή. Γι’ αυτό και καλούμε την Κυβέρνηση να επιστρέψει στο πνεύμα των συγκλίσεων, που είχαμε καταφέρει στη διακομματική επιτροπή για τη Θράκη μετά από ευρεία διαβούλευση.

Κυρίες και κύριοι συνάδελφοι, ολοκληρώνοντας καλούμε την Κυβέρνηση να αλλάξει οπτική, να αλλάξει πρακτική. Να μην καταστρέφει άλλο το περιβάλλον, την κοινωνία και το μέλλον των επόμενων γενεών σε αυτή τη χώρα. Να μην θεωρείτε ότι το περιβάλλον μπορεί να αποτελέσει πόρο ασύδοτου κέρδους «αρπακτικών». Να μην υπονομεύετε την προστασία του στο όνομα της δήθεν ανάπτυξης, όπως εσείς στην ευαγγελίζεστε.

Για μας η προστασία του δάσους, κυρίες και κύριοι συνάδελφοι, η διαχείρισή του, δεν είναι μόνο ζήτημα ζωής, ποιότητας ηθικής. Είναι και ζήτημα βιώσιμης ανάπτυξης, δημιουργίας θέσεων εργασίας, εύρυθμης κοινωνικής λειτουργίας. Γι’ αυτό και δέσμευση του ΣΥΡΙΖΑ με την ανάληψη της διακυβέρνησης, είναι η κατάργηση όλων των περιβαλλοντοκτόνων νόμων Μητσοτάκη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Γκαρά.

Καλείται ο κ. Ιωάννης Παππάς από τη Νέα Δημοκρατία.

**ΙΩΑΝΝΗΣ ΠΑΠΠΑΣ:** Αγαπητοί συνάδελφοι, να σας ενημερώσω ότι όπως είπε και ο Υφυπουργός κ. Αμυράς, η φωτιά στη Δαδιά έχει σβήσει στις 4 η ώρα. Έχει ανακοινωθεί επίσημα. Επειδή συνεχίζουμε από χθες να λέμε για τη φωτιά που καίει, να ενημερώσουμε τους συναδέλφους εδώ για να μην βασίζεται η ομιλία σας πάνω σε μία φωτιά η οποία έχει σβήσει ήδη.

**ΑΝΑΣΤΑΣΙΑ ΓΚΑΡΑ:** Αφήστε να ξέρουμε εμείς καλύτερα που είμαστε από εκεί. Είναι μεγάλη η φωτιά, δεν πρέπει να εφησυχάσουμε.

**ΙΩΑΝΝΗΣ ΠΑΠΠΑΣ:** Είναι δύσκολη, αλλά έχει σβήσει. Μην παίζουμε άλλο αυτό το παιχνίδι. Σας ενημέρωσε και ο Υπουργός. Δεν συμψηφίζουμε τη φωτιά με άλλα πράγματα. Καθημερινά έχουμε πάνω από πενήντα φωτιές στην Ελλάδα οι οποίες αντιμετωπίζονται άμεσα, σοβαρά και υπεύθυνα από τις υπηρεσίες. Αυτό που θα ήταν ευχάριστο, θα ήταν να λέγαμε και ένα ευχαριστώ και ένα μπράβο σε όλους τους ανθρώπους που αγωνίζονται καθημερινά.

**ΑΝΑΣΤΑΣΙΑ ΓΚΑΡΑ:** Δεν μας ακούσατε μάλλον.

**ΙΩΑΝΝΗΣ ΠΑΠΠΑΣ:** Με αφορμή την ανακοίνωση των φετινών βάσεων των ΑΕΙ και θα ήθελα και εγώ από την πλευρά μου να συγχαρώ τους επιτυχόντες μαθητές και τις μαθήτριες για την ανταμοιβή των κόπων τους και των αγώνων τους. Ένας νέος συναρπαστικός δρόμος ξεκινάει για εσάς, τους πρωταγωνιστές μας. Θερμά συγχαρητήρια σε εσάς. Θερμά συγχαρητήρια στους καθηγητές σας, στις οικογένειές σας που έκαναν αγώνες για να σας στηρίξουν και να έχετε αυτά τα υπέροχα αποτελέσματα.

Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι βουλευτές, διανύουμε το 2022 και όλοι ανεξαιρέτως συμφωνούμε ότι η κλιματική κρίση αποτελεί μια πραγματικότητα. Το ζούμε κάθε χρόνο ανεξάρτητα από την εποχή, τα ακραία καιρικά φαινόμενα το χειμώνα και το καλοκαίρι μας έχουν φέρει με βίαιο τρόπο απέναντι σε αυτή την σκληρή πραγματικότητα. Είναι κάτι το οποίο συμφωνούμε όλοι, αν δεν κάνω λάθος. Τώρα στο πώς επιλέγει να το αντιμετωπίσει ο καθένας από εμάς, υπάρχουν διαφορετικές στρατηγικές. Αυτό είναι το θεμιτό. Το αθέμιτο είναι να απαξιώνεις τις πολιτικές που εφαρμόζονται απλά και μόνο για να το κάνεις, χωρίς να υπάρχει άλλη πρόταση ή ακόμη χειρότερο, όσο εσύ κυβέρνησες να μην έχεις πάρει ανάλογες πρωτοβουλίες.

Παράλληλα, κυρίες και κύριοι συνάδελφοι, με τη νέα πραγματικότητα της κλιματικής κρίσης βιώνουμε και μια πρωτοφανή ενεργειακή κρίση. Προσέξτε, το λέω γιατί το άκουσα πριν και από τον κ. Φάμελο. Είναι παγκόσμια ενεργειακή κρίση. Το επισημαίνω για να προλάβω και τους υπόλοιπους καλοθελητές που θέλουν να αποδίδουν τα παγκόσμια φαινόμενα στην Κυβέρνηση της Νέας Δημοκρατίας και του Κυριάκου Μητσοτάκη.

Σκοπός του νομοσχεδίου του Υπουργείου Περιβάλλοντος και Ενέργειας το οποίο συζητάμε είναι η επίλυση σοβαρών και επειγόντων ζητημάτων που αφορούν συνολικά την προστασία του φυσικού και αστικού περιβάλλοντος, καθώς και την αντιμετώπιση της ενεργειακής κρίσης.

Υποθέτω ότι ο τίτλος του νομοσχεδίου, που κάνει λόγο για θέσπιση πλαισίου για την ανάπτυξη των υπεράκτιων αιολικών πάρκων εξιτάρει το μυαλό αρκετών συναδέλφων της Αντιπολίτευσης, που αρέσκονται σε θεωρίες συνωμοσίας και παραμύθια με δράκους. Θα σας απογοητεύσω, γιατί πρόκειται για ένα αναγκαίο νομοθέτημα από μια Κυβέρνηση που αποδεικνύει συνεχώς ότι παρακολουθεί τις εξελίξεις στο μέτωπο της ενέργειας και φροντίζει να βρίσκει λύσεις ρεαλιστικές και εφαρμόσιμες.

Εδώ λοιπόν, αγαπητοί συνάδελφοι, δεν έχουμε ούτε παραμύθι, αλλά δεν έχετε ούτε δράκο.

Κυρίες και κύριοι συνάδελφοι, με τις διατάξεις του νομοσχεδίου θεσπίζουμε νομοθετικό πλαίσιο για την ανάπτυξη υπεράκτιων αιολικών πάρκων, απλοποιούμε τις διαδικασίες περιβαλλοντικής αδειοδότησης και ελέγχων, ρυθμίζονται θέματα σχετικά με τον Οργανισμό Φυσικού Περιβάλλοντος και Κλιματικής Αλλαγής και με το Πράσινο Ταμείο, δίνουμε λύσεις σχετικά με τους δασικούς χάρτες, επιτυγχάνονται οι διαδικασίες αποτύπωσης του χαρακτήρα των εκτάσεων στους δασικούς χάρτες, ενώ εισάγεται και η δυνατότητα διόρθωσης προδήλων σφαλμάτων σε κυρωμένους χάρτες σε περιπτώσεις τεχνικών λαθών.

Ρυθμίζονται θέματα αναφορικά με τη χρηματοδότηση για κατασκευή υποδομών φυσικού αερίου ή για την κατασκευή έργων ηλεκτρικής ενέργειας. Ρυθμίζονται θέματα σχετικά και με την κυκλική οικονομία. Ρυθμίζονται σημαντικά θέματα αναφορικά με τον νόμο για τα πλαστικά μιας χρήσης.

Προβλέπονται ακόμα δύο σημαντικές ρυθμίσεις, που αφορούν στην αποζημίωση των πυροσβεστών μας για πρόσθετη εργασία και μηνιαίο επίδομα υπηρετούντων στις ειδικές μονάδες δασικών επιχειρήσεων. Αναγνωρίζουμε έτσι εμπράκτως την προσφορά τους όχι μόνο τις δύσκολες μέρες της αντιπυρικής περιόδου, αλλά συνολικά για την προστασία της ανθρώπινης ζωής, της περιουσίας των πολιτών και του φυσικού περιβάλλοντος. Είναι η καθημερινή μας ήρωες και τους ευχαριστούμε.

Παράλληλα, με το νομοσχέδιο προβλέπεται ένα πλέγμα ρυθμίσεων για την αντιμετώπιση των συνεπειών της ενεργειακής κρίσης και της στήριξης της ελληνικής κοινωνίας. Προστατεύουμε τα νοικοκυριά, τις επιχειρήσεις και τους αγρότες με μέτρα, που θα ξεπεράσουν μέχρι τέλους του έτους τα 8 δισεκατομμύρια ευρώ. Τα μέτρα αυτά γνωρίζουμε ότι δεν αρκούν απέναντι στο μέγεθος της κρίσης που είναι τεράστιο και παγκόσμιο -το ξαναθυμίζω στους συναδέλφους- και προσπαθούμε να το διαχειριστούμε όπως δεν μπορεί καμμία χώρα και καμμία οικονομία να διαχειριστεί διεθνώς.

Για την καλύτερη διαχείριση της ενεργειακής κρίσης, η οποία είναι κυρίως αποτέλεσμα του πολέμου της Ρωσίας και της Ουκρανίας, είναι σημαντικές οι αποφάσεις στις οποίες κατέληξαν οι Υπουργοί Ενέργειας της Ευρωπαϊκής Ένωσης πριν από λίγες ημέρες και έχουν ουσιαστικά οφέλη για τη χώρα μας.

Συμφωνήθηκε η εθελοντική μείωση της κατανάλωσης φυσικού αερίου της Ευρωπαϊκής Ένωσης κατά τουλάχιστον 15% σε σύγκριση με τον μέσο όρο κατανάλωσης των προηγούμενων πέντε ετών, αλλά σε ένα ενισχυμένο μηχανισμό συναγερμού της Ευρωπαϊκής Ένωσης που θα μπορούσε να ενεργοποιηθεί σε περίπτωση σοβαρής έλλειψης φυσικού αερίου.

Από την πλευρά μας, ζητήσαμε και πετύχαμε δύο εξαιρέσεις: η πρώτη είναι ότι ο απολογισμός της μείωσης κατανάλωσης φυσικού αερίου για τη χώρα μας να γίνεται σε σύγκριση με την προηγούμενη χρονιά και όχι σε σχέση με το μέσο όρο της τελευταίας πενταετίας. Σε περίπτωση έκτακτης ανάγκης στην παραγωγή ηλεκτρικής ενέργειας, να εξαιρεθούν από τον υπολογισμό οι ποσότητες φυσικού αερίου, που χρησιμοποιούνται από μονάδες ηλεκτροπαραγωγής. Αυτό θα ισχύει και για την Ισπανία, την Ιταλία και την Πορτογαλία, τις χώρες του νότου.

Σημαντικό επίσης είναι ότι στην απόφαση του Συμβουλίου Υπουργών γίνεται σαφής αναφορά στη διερεύνηση από την Ευρωπαϊκή Επιτροπή της σκοπιμότητας εισαγωγής προσωρινών ανώτατων ορίων τιμών σε φυσικό αέριο, όπως είχε, αν θυμάστε καλά, προτείνει ο Πρωθυπουργός Κυριάκος Μητσοτάκης σε προηγούμενο Ευρωπαϊκό Συμβούλιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα ένα ακόμη λεπτό, κύριε Πρόεδρε.

Κυρίες και κύριοι συνάδελφοι, με τις ρυθμίσεις του νομοσχεδίου επιδιώκουμε τη μείωση της γραφειοκρατίας, την αύξηση της διαφάνειας στις διαδικασίες της περιβαλλοντικής αδειοδότησης και των περιβαλλοντικών ελέγχων, την αύξηση των ΑΠΕ στο ενεργειακό μίγμα της χώρας μέσα από τη θεσμοθέτηση του πλαισίου για υπεράκτια αιολικά πάρκα, αλλά και τη δυνατότητα εγκατάστασης ΑΠΕ σε προστατευόμενες περιοχές ύστερα από έλεγχο και εφόσον δεν προκαλούν επιβάρυνση του αντικειμένου. Αποδεικνύουμε έτσι ότι σεβόμαστε το φυσικό περιβάλλον και αξιοποιούμε τις δυνατότητες, όπου επιτρέπεται.

Κυρίες και κύριοι συνάδελφοι, θα μου επιτρέψετε, τέλος, να αναφερθώ σε μια τροπολογία που εντάχθηκε στο νομοσχέδιο του Υπουργείου Περιβάλλοντος και Ενέργειας, που δίνει λύση σε ένα πρόβλημα το οποίο αντιμετώπιζαν κάτοικοι και επαγγελματίες των νησιών μας και ιδιαίτερα στη Ρόδο και την Κω. Πρόκειται για τα μικρά υδατορέματα των οποίων οι οριογραμμές δεν είχαν και δεν έχουν καθοριστεί.

Με τη ρύθμιση δίνεται λύση σε ειδικές περιπτώσεις ύστερα από αίτημα του ενδιαφερομένου για έκδοση οικοδομικής άδειας δόμησης πλησίον αυτών ή για έργα διευθέτησης μικρών υδατορεμάτων.

Θα ήθελα να ευχαριστήσω την πολιτική ηγεσία του Υπουργείου Περιβάλλοντος και Ενέργειας για τη συνεργασία, που είχαμε για την επίλυση αυτού του ζητήματος και την εξυπηρέτηση εκατοντάδων νησιωτών μας. Παράλληλα, να ευχαριστήσω τον Υπουργό που δέχτηκε εκπρόθεσμα την τροπολογία που καταθέσαμε για τα θέματα του αθλητισμού και την παράταση για τις ομάδες ώστε να γραφτούν στο μητρώο μέχρι τις 17 Αυγούστου. Είναι σημαντικό για εμάς να γίνει δεκτό και από το Σώμα.

Κυρίες και κύριοι συνάδελφοι, κλείνοντας θα ήθελα να επικαλεστώ την ευαισθησία, που βλέπω ότι οι περισσότεροι έχετε για το περιβάλλον και την ενέργεια και να σας καλέσω να ψηφίσετε το νομοσχέδιο.

Ξέρω ότι κάτι τέτοιο είναι αδιανόητο για την πολιτική πρακτική που εφαρμόζετε, οπότε σας καλώ να ανατρέξετε στην αρχή της παρέμβασής μου στο τι είναι θεμιτό και αθέμιτο στην παρούσα συγκυρία.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει ο κ. Νικόλαος Φίλης από τον ΣΥΡΙΖΑ - Προοδευτική Συμμαχία.

**ΝΙΚΟΛΑΟΣ ΦΙΛΗΣ:** Σας ευχαριστώ, κύριε Πρόεδρε.

Ξεκινώ με κάτι το οποίο είναι πολύ σημαντικό και αφορά τη δημοκρατία. Αναφέρομαι στην απόφαση του Συμβουλίου Εφετών Λαρίσης να απορρίψουν την αίτηση αποφυλάκισης για τον απεργό πείνας Γιάννη Μιχαηλίδη. Ο επί εξήντα οκτώ ημέρες απεργός πείνας, εξαντλημένος, με κίνδυνο της ζωής του, ζητάει το αυτονόητο βάσει του νόμου, με υφ’ όρων απόλυση να αποφυλακιστεί. Οκτώμισι χρόνια φυλακή.

Ο Μιχαηλίδης όμως δεν είναι βιαστής, δεν είναι εκτελεστής μαθητή, δεν είναι εκτελεστής ανθρώπου στην Ομόνοια, είναι ένας αναρχικός, που βαρύνεται με μια απόπειρα ληστείας, εξέτισε την ποινή του οκτώμισι χρόνια, δεν του δίνουν όμως τη δυνατότητα να βγει. Η δικαιοσύνη λοιπόν δεν είναι τυφλή. Από το ένα μάτι βλέπει, δυστυχώς, το δεξί.

Κυρίες και κύριοι συνάδελφοι, υπάρχει ένα ανθρωπιστικό θέμα. Όταν το δίλημμα είναι «ελευθερία ή θάνατος» για έναν άνθρωπο, τότε η πολιτεία οφείλει να απαντήσει με τρόπο δημοκρατικό, να απαντήσει με τρόπο ουσιαστικό και να έχει ως πρωτεύουσα αξία τη ζωή και όχι μια εκδικητική μανία, όχι μια αντίληψη δήθεν επιβολής του νόμου που είναι παραβίαση του νόμου.

Ενώνουμε τη φωνή μας με πολλούς ανθρώπους, που σήμερα είναι ανάστατοι σε όλη τη χώρα γι’ αυτή την εξέλιξη και ζητούμε να υπάρξει λύση -η πολιτεία μπροστά στις ευθύνες της να βρει λύση-, για να μην έχουμε τον πρώτο νεκρό απεργό πείνας στη χώρα μας μετά από εκείνη την ιστορία της Θάτσερ με τον Μπόμπι Σάντς. Το ξαναλέω, η πολιτεία να βρει λύση. Είμαστε διατεθειμένοι να συναινέσουμε σε αυτή την προσπάθεια. Η νομοθεσία μπορεί να αξιοποιηθεί και πρέπει να αποφύγουμε, επαναλαμβάνω, έναν θάνατο.

Μπαίνω τώρα στο νομοσχέδιο, στα ζητήματα τα οποία αφορούν τη διαδικασία για τη μουφτεία. Το νομοσχέδιο έχει πολλά πράγματα μέσα. Επικεντρώνομαι σε αυτό.

Ως ΣΥΡΙΖΑ είμαστε εναντίον αυτών των διατάξεων, που έχει φέρει για τη μουφτεία η Κυβέρνηση. Είμαστε εναντίον, διότι δεν έχει υπάρξει καμμία, μα καμμία συνεννόηση και διάλογος με τη μειονότητα. Όταν νομοθετείς ερήμην των ενδιαφερομένων, δεν κάνεις καλή νομοθεσία. Δεν υπήρξε τίποτα που να επισπεύσει αυτή τη διαδικασία. Ο θάνατος ενός μη αναγνωρισμένου μουφτή δεν συνιστά σοβαρή αφορμή για να προχωρήσουμε στην αλλαγή του θεσμικού πλαισίου, χωρίς διάλογο με τη μειονότητα.

Επίσης, υπάρχει και ένα θέμα. Στην επιτροπή για τη Θράκη είχαμε συμφωνήσει στην αρχή ότι οποιαδήποτε αλλαγή στο θέμα αυτό -και άλλα για τη μειονότητα- προϋποθέτουν διάλογο και διαβούλευση με τη μειονότητα, τουλάχιστον να ανέβει στη δημόσια διαβούλευση, όπως όλα τα νομοσχέδια, για έναν μήνα, να δούμε τι λέει ο κόσμος για θέματα τα οποία αφορούν ευαίσθητα ζητήματα του θρησκευτικού αυτοπροσδιορισμού των μειονοτικών Ελλήνων πολιτών. Τίποτε από όλα αυτά. Βιαστικά προχωρούν σε νέα ρύθμιση.

Αυτή η ρύθμιση έχει πολλά προβλήματα. Πρώτον, συγκροτείται μια συμβουλευτική, όπως λέγεται, επιτροπή, η οποία, όσοι γνωρίζουμε, τελεί υπό κρατικό έλεγχο. Δεν λαμβάνεται σοβαρά υπ’ όψιν η άποψη των μειονοτικών. Το ξαναλέω, τελεί υπό κρατικό έλεγχο. Και αν προκληθούμε, θα έχουμε και στοιχεία.

Δεύτερον καθιερώνονται κωλύματα, τα οποία μπορεί σε άλλες περιπτώσεις θρησκευτικών λειτουργών να μην είναι ουσιαστικά, όπως η απείθεια. Πράγματι κανείς θρησκευτικός λειτουργός ορθοδοξίας στη χώρα μας ή του καθολικισμού δεν έχει συλληφθεί και καταδικαστεί για απείθεια κατά της αρχής. Όμως, όταν μπαίνει η απείθεια για την Θράκη, έχουμε πολλές περιπτώσεις μειονοτικών οι οποίοι αντιμετώπισαν την κατηγορία αυτή. Άρα, είναι κωλύματα τα οποία αποτρέπουν συμπολίτες μας και Έλληνες πολίτες μουσουλμάνους να διεκδικήσουν τη δυνατότητα να γίνουν μουφτήδες. Επίσης, υπάρχει το θέμα του μητρώου.

Που εγγράφονται οι εκπρόσωποι ιμάμηδες από την Θράκη; Σε ποιο μητρώο θρησκευτικών λειτουργών; Χρειάζεται ένα νέο μητρώο θρησκευτικών λειτουργών, που θα εγγράφονται κι εκεί και όχι το παλαιό το οποίο δεν το έχουν αποδεχθεί. Χρειάζεται, λοιπόν, μία κίνηση εκ μέρους της πολιτείας, ούτως ώστε να αποτραπεί η συνέχιση του δυισμού στο θέμα του μουφτή, δηλαδή έναν να εκλεγούν κάποιοι στα τζαμιά και άλλον να διορίζει το κράτος. Δεν γίνονται έτσι αυτά. Πρέπει το κράτος να έχει δικαίωμα διορισμού, διότι ο μουφτής είναι δημόσιο πρόσωπο με την έννοια ότι έχει δικαιοδοτική αρμοδιότητα όσο υπάρχει Σαρία, αλλά η επιλογή του να γίνεται μέσα από κατά το δυνατόν αντικειμενικές και αποδεκτές από τη μειονότητα διαδικασίες. Η τελική επιλογή είναι του κράτος βεβαίως.

Κυρίες και κύριοι συνάδελφοι, είμαστε πολύ πίσω στα ζητήματα αυτά. Ο ΣΥΡΙΖΑ έφερε την διαδικασία της συντρέχουσας αρμοδιότητας για τον Μουφτή με την ελληνική δικαιοσύνη, ώστε να διαλέγουν για οικογενειακά και κληρονομικά ζητήματα οι μειονοτικοί που θέλουν να πάνε. Ήταν ένα βήμα. Τώρα υπάρχει η δυνατότητα να το συζητήσουμε τον κατάλληλο χρόνο, να προχωρήσουμε στην κατάργηση της Σαρία, όχι την αποδυνάμωση μόνο, αλλά στην κατάργηση. Και όταν καταργηθεί η Σαρία θα μπορούμε να πάμε σε μια διαδικασία διαφορετική για το θέμα του μουφτή τότε. Τώρα ανέφερα ποια διαδικασία επιλέγουμε. Πρέπει να είναι κοινά αποδεκτή, με την ευθύνη του ελληνικού κράτους αλλά όχι υπαγορευμένη με έναν τρόπο που να δημιουργεί δυισμό στο θέμα της μουφτείας.

Θα πω και κάτι τελευταίο. Ο αναχρονισμός, δυστυχώς, μέσα από τον φόβο για την Τουρκία, είναι εις βάρος της ελληνικής δημοκρατίας, εις βάρος των δικαιωμάτων Ελλήνων πολιτών μουσουλμάνων που λένε ότι έχουν τουρκική καταγωγή, άλλοι λένε ότι έχουν πομακική, άλλοι λένε ότι έχουν αθιγγανική, Ρομά. Όμως, όταν δεν αναγνωρίζεις στους ανθρώπους το δικαίωμα του αυτοπροσδιορισμού και του θρησκευτικού για το θέμα του μουφτή, τότε δυστυχώς δημιουργείς προϋποθέσεις για να παρεμβαίνει η «μητέρα» πατρίδα.

Να θυμίσω και κάτι άλλο. Επί Υπουργού Εξωτερικών Γιώργου Παπανδρέου, το 1997, αν θυμάμαι καλά, η Ελλάδα προσυπέγραψε την Ευρωπαϊκή Σύμβαση για τα δικαιώματα των μειονοτήτων. Από τότε, τριάντα χρόνια μετά, δεν έχει κυρωθεί στην ελληνική Βουλή. Πιστεύετε ότι με αυτό τον τρόπο δημιουργείται η δυνατότητα να αντιμετωπίζουμε προβλήματα συνοχής, προβλήματα δημοκρατικής τάξης και προβλήματα ισονομίας στη χώρα μας; Οι διατάξεις που αφορούν τον μουφτή είναι άτολμες, δεν λύνουν το πρόβλημα, αντιθέτως θα δημιουργήσουν νέα προβλήματα. Γι’ αυτό και τις καταψηφίζουμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):**  Τι να πω; Σε επτά λεπτά ασχοληθήκατε και με την επικαιρότητα. Όταν θέλετε, μπορείτε.

Τον λόγο έχει ο Υπουργός Εσωτερικών, Μαυρουδής Βορίδης για την τροπολογία με γενικό αριθμό 1403 και ειδικό 117.

Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Είναι μια τροπολογία, η οποία κυρίως έχει παρατάσεις. Έχει μια παράταση προθεσμίας για την υλοποίηση για τα ζητήματα του πιστοποιητικού πυρασφάλειας στους βρεφονηπιακούς σταθμούς. Έχουμε μια συμμόρφωση της τάξης περίπου του 50% σε αυτό από πλευράς των δήμων για τους βρεφονηπιακούς. Επομένως, χρειάζεται να δοθεί μια περαιτέρω παράταση.

Επίσης εφαρμόζουμε και το 2023 διατάξεις τις οποίες ούτως η άλλως τις έχουμε ψηφίσει για τα ζητήματα της εκτέλεσης του προϋπολογισμού των ΟΤΑ το 2022.

Σχετικά με μία παράταση ακόμα η οποία αφορά το περιθώριο συμμόρφωσης για τα καταφύγια ζώων συντροφιάς, επίσης, χρειάζεται χρόνος προκειμένου να μπορέσουν να συμμορφωθούν οι δήμοι. Και γίνεται μια ειδική ρύθμιση, η οποία προσαρμόζει το υφιστάμενο μητρώο στο Υπουργείο Αγροτικής Ανάπτυξης για τα ζώα συντροφιάς. Προστίθενται δύο πεδία.

Ένα ακόμα θέμα, το οποίο θα ήθελα να επισημάνω και το οποίο είναι ενδιαφέροντος του Υπουργείου Εσωτερικών και το οποίο είναι σε τροπολογία του Υπουργείου Οικονομικών, έχει να κάνει με το ότι αποφασίζουμε να εξαιρέσουμε από τις διαδικασίες πρόσληψης του ΑΣΕΠ εκείνες τις ανώνυμες εταιρείες στις οποίες συντρέχουν σωρευτικά τρεις λόγοι. Το ελληνικό δημόσιο δεν έχει ποσοστό πλέον του 50%, άρα έχει μειοψηφικό πακέτο συμμετοχής. Περαιτέρω το ελληνικό δημόσιο δεν έχει τη δυνατότητα ορισμού της διοικήσεως, επομένως δεν ελέγχει τη διοίκηση και επίσης δεν περιλαμβάνονται οι εταιρείες αυτές στο Μητρώο Φορέων Γενικής Κυβέρνησης. Στην πραγματικότητα εδώ δεν έχουμε εταιρείες του δημοσίου, έχουμε εταιρείες στις οποίες απλώς έχει μια συμμετοχή το δημόσιο. Δεν έχει έλεγχο στη διοικητική διαδικασία, δεν έχει έλεγχο στην διοίκηση το δημόσιο, άρα δεν μπορεί οι εταιρείες αυτές να βαρύνονται με τις διαδικασίες διαφάνειας που -αν θέλετε- συνδέονται με τις προσλήψεις στο δημόσιο, γιατί ακριβώς δεν έχουν πια τέτοιο χαρακτήρα, καθώς δεν συντρέχουν αυτές οι τρεις προϋποθέσεις.

Άρα, αυτές είναι οι προτεινόμενες από πλευράς του Υπουργείου Εσωτερικών ρυθμίσεις.

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Πριν φύγει ο Υπουργός, θέλετε να κάνετε ερωτήσεις για την τροπολογία 1403;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Ο κ. Νικόλαος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας, έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν έχω να πω κάτι επί των τροπολογιών, απλώς θέλω να ρωτήσω τον κύριο Υπουργό για μια δικιά μας τροπολογία, που έχουμε καταθέσει και αφορά το Υπουργείο Εσωτερικών. Είναι αυτή που αφορά τους εργαζόμενους στα διάφορα προγράμματα κοινωφελούς απασχόλησης και οι οποίοι με δικαστικές αποφάσεις παρατείνουν τη διάρκεια. Όμως το κόστος αυτό της μισθοδοσίας βαραίνει τους δήμους, οι οποίοι δεν μπορούν να ανταπεξέλθουν. Η τροπολογία που έχουμε καταθέσει είναι πάρα πολύ συγκεκριμένη. Σε αυτές τις περιπτώσεις ή πρέπει να χρηματοδοτηθεί έκτακτα ο δήμος με την μισθοδοσία και τις ασφαλιστικές εισφορές ή πρέπει ο ΟΑΕΔ να συνεχίσει να πληρώνει αυτή τη διαφορά, μέχρις ότου αποφασίσουν τέλος πάντων τα δικαστήρια τι θα γίνει με τις συγκεκριμένες περιπτώσεις.

Από αυτή την άποψη είναι φυσιολογικό το αίτημα των δήμων που έχουν καταθέσει. Πολύ δε περισσότερο που τους έχει κοπεί η χρηματοδότηση όλα τα προηγούμενα χρόνια και βεβαίως δεν μπορούν να πληρώνουν συνολικά τους εργαζόμενους με το σύνολο των αποδοχών τους.

Για παράδειγμα ο Δήμος της Πάτρας έχει καταβάλει 19 εκατομμύρια τα τελευταία χρόνια για τέτοιου είδους περιπτώσεις που αυτά βγήκαν από κάπου. Άρα, λοιπόν, πρέπει το Υπουργείο με κάποιον τρόπο ή να στηρίξει τους δήμους με έκτακτη χρηματοδότηση ή να υποχρεωθεί ο ΟΑΕΔ να καταβάλει τη μισθοδοσία αυτή.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, παρακαλώ τον λόγο για την τροπολογία.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Πολύ γρήγορα, τριάντα δευτερόλεπτα.

**ΠΡΟΕΔΡΕΥΩΝ (Απόστολος Αβδελάς):** Όσο θέλετε.

**ΚΩΝΣΤΑΝΤΙΝΟΣ ΧΗΤΑΣ:** Απλώς θέλουμε να εκφράσουμε την αναμενόμενη απογοήτευσή μας, γιατί αποδεικνύεται για άλλη μια φορά στην Ελλάδα ότι νομοθετούμε για να νομοθετούμε.

Κύριε Βορίδη, αν και σας απασχόλησε, πάρα πολύ, το νομοσχέδιο αυτό και αναφέρομαι στα ζώα συντροφιάς και η διαβούλευση ήταν πραγματικά ατέρμονη και συνεισφέραμε όλοι για να μπορέσουμε να καταλήξουμε σε ένα εύπεπτο νομοσχέδιο, αποδεικνύεται ότι τελικά τίποτα την Ελλάδα δεν εφαρμόζεται.

Προφανώς και αναφέρομαι στον ν.4830/21, ο οποίος είναι και ανεφάρμοστος όπως αποδεικνύεται, είναι και αντιεπιστημονικός, όπως αποδεικνύεται για άλλη μία φορά. Αφ’ ενός μεν καταργήθηκαν όλες οι προδιαγραφές, που θα έπρεπε να πληρούν τα καταφύγια ζώων, δυστυχώς αφήνουμε αυτά τα ζώα στην τύχη τους, επιτρέπουμε και παίρνει παράταση στα παράνομα καταφύγια να λειτουργούν και πραγματικά παρατάμε τα αδέσποτα ζώα στο έλεος της τύχης τους.

Είναι κάτι το οποίο μας θλίβει πάρα πολύ. Γνωρίζετε, πάρα πολύ καλά, ότι συνεργαστήκαμε σε πάρα πολύ καλό επίπεδο και ήταν πολύ ευαίσθητο θέμα αυτό. Ήθελα να το θέσω και να εκφράζουμε την απογοήτευσή μας και την απόδειξη ότι τελικά νομοθετούμε για να νομοθετούμε. Τίποτα στη χώρα αυτή δεν εφαρμόζεται.

**ΠΡΟΕΔΡΕΥΩΝ (Απόστολος Αβδελάς):** Θέλετε να απαντήσετε, κύριε Υπουργέ;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μάλιστα, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο Υπουργός Εσωτερικών, κ. Μαυρουδής Βορίδης.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κοιτάξτε, ως προς το δεύτερο θέμα της παρατάσεως να πω το εξής: Υπάρχει αρκετή φιλοδοξία, πράγματι αυξημένη φιλοδοξία έτσι όπως διατυπώθηκε αυτή στον νόμο και γι’ αυτό, προκειμένου να υλοποιηθεί αυτή τη φιλοδοξία, χρειάζεται να δοθεί αυτή η απαραίτητη παράταση στους δήμους, για να μπορέσουν να ανταπεξέλθουν σε αυτό που είναι -εγώ θα πω- η ευρύτερη κοινή φιλοδοξία για τα θέμα των ζώων συντροφιάς.

Κοιτάξτε, το θέμα αυτό, κύριε Καραθανασόπουλε, μας το έθεσε ο δήμαρχος Πατρέων. Δεν λέω ότι αφορά μόνο τον Δήμο Πατρέων, αλλά λέω ότι έκανε μία κινητοποίηση, έθεσε το ζήτημα αυτό.

Θέλω να είμαι πολύ σαφής και ξεκάθαρος. Υπάρχει μία πρακτική, την οποία οφείλω να στηλιτεύσω. Δεν είναι γενικευμένη, αλλά σε ορισμένες περιπτώσεις υπάρχει. Ποια είναι η πρακτική; Ενώ είναι ξεκάθαρο ότι υπάρχουν εργαζόμενοι σε πλαίσιο συγκεκριμένων προγραμμάτων που έχουν αρχή, μέση και τέλος, εν συνεχεία υιοθετείται η επιλογή είτε των ασφαλιστικών μέτρων είτε αργότερα σε δεύτερη φάση της έγερσης αγωγών στις οποίες, και στις προσωρινές διαταγές και στις δίκες των ασφαλιστικών μέτρων, είτε οι δήμοι συναινούν και συνομολογούν την ύπαρξη διαρκών και παγίων αναγκών και επομένως, όχι απλώς δεν αντιδικούν με τους εργαζόμενους, αλλά συμπράττουν με τα αιτήματα των εργαζομένων στα ζητήματα αυτά και εν συνεχεία, πίσω από αποφάσεις οι οποίες έχουν βγει με τον συμπαικτικό αυτό τρόπο, έρχονται και ζητούν αναμορφώσεις των προϋπολογισμών τους για να καλύψουν τις δαπάνες μισθοδοσίας.

Απαντώ: Αυτό δεν γίνεται ανεκτό. Δεν γίνεται ανεκτό. Ξεκαθαρίζω γιατί: Διότι αυτό αποτελεί μία παράκαμψη της διαδικασίας μόνιμων προσλήψεων. Αποτελεί μια παράκαμψη της διαδικασίας και της εύλογης προσδοκίας όλων των πολιτών να έχουν ισότιμη πρόσβαση στην εργασία στους δημόσιους φορείς. Δεν θα υπάρχουν πολίτες δύο ταχυτήτων, δηλαδή, αυτοί που ευνοήθηκαν από κάποιες ειδικές σχέσεις ή ειδικές συμβάσεις που δεν έχουν γίνει με την αμεροληψία, τη διαφάνεια και τη διαδικασία του ΑΣΕΠ και οι άλλοι οι οποίοι μπαίνουν με τη διαδικασία του ΑΣΕΠ. Αυτό δεν μπορεί να γίνει.

Άρα, λοιπόν, ξεκαθαρίζω το εξής: Εφόσον εμείς έχουμε νομοθετήσει ως προς την τελική έκβαση. Και τι νομοθετήσαμε; Το θυμάστε, νομοθετήσαμε την υποχρεωτική άσκηση εφέσεως από πλευράς των φορέων του δημοσίου, όταν έχουμε τέτοιες δίκες. Κι αυτό διότι, αν σταμάταγε το πράγμα στα ασφαλιστικά, εν πάση περιπτώσει, κάποια στιγμή με την οριστική απόφαση θα κρινόταν το ζήτημα. Προχωρά, όμως, και στην οριστική απόφαση αυτή η συμπακτική πρακτική. Στον Δήμο Πατρέων αφορά επτακόσιους δεκατέσσερις, έναν τεράστιο αριθμό.

Εδώ, λοιπόν, ξεκαθαρίζω: Όχι, δεν θα υπάρξει αναμόρφωση προϋπολογισμού για την κατεύθυνση αυτή. Από τη στιγμή που οι δήμοι επιλέγουν αυτό τον δρόμο, έχουν και την ευθύνη να βρουν τα χρήματα να καλύψουν αυτές τις δικαστικές αποφάσεις. Τέτοιου είδους συμπαιγνίες μεταξύ -υποτίθεται- αντιδίκων εργαζομένων με τον φορέα του δημοσίου -όπου σας ξαναλέω, ουσιαστικά δεν είναι αντιδικίες- δεν μπορούν να γίνουν ανεκτές.

Με αυτή την έννοια απορρίπτεται η συγκεκριμένη τροπολογία. Εγώ όμως θέλω να σας ευχαριστήσω, γιατί ανοίγοντας αυτό το θέμα, ήθελα να είμαι απολύτως ξεκάθαρος. Η διαδικασία μόνιμων προσλήψεων γι’ αυτή την Κυβέρνηση είναι η διαδικασία του ΑΣΕΠ. Είναι η διαδικασία των τακτικών προσλήψεων. Δεν είναι η διαδικασία ούτε των συμβάσεων ορισμένου χρόνου που διά των διαδοχικών παρατάσεων καταλήγουν να οδηγήσουν σε προσλήψεις ούτε η διαδικασία των ειδικών προγραμμάτων που πάλι καταλήγουν να γίνουν τακτικές προσλήψεις. Είμαστε ξεκάθαροι και σαφείς.

Καταλαβαίνω και σέβομαι απολύτως τις επιθυμίες και την αγωνία του εργαζόμενου, αλλά οι νόμοι πρέπει να τηρούνται και ειδικά στο ζήτημα της ισότιμης πρόσβασης όλων των πολιτών και την εύλογη προσδοκία τους να έχουν την αξίωση όλοι με τον ίδιο τρόπο να έχουν δικαίωμα για εργασία στο δημόσιο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ, καλή συνέχεια.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Κύριε Καραθανασόπουλε, σας παρακαλώ, θα πρέπει να απαντήσει. Γιατί μου το κάνετε αυτό τώρα; Σεβαστείτε τους συναδέλφους.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μισό λεπτό, ο κ. Υπουργός εδώ πέρα έκανε την εξής αλχημεία, λέει μόνιμες προσλήψεις.

Βεβαίως, μόνιμες προσλήψεις θέλουμε και εμείς. Μόνιμες προσλήψεις θέλουν και οι δήμοι. Γιατί δεν κάνετε μόνιμες προσλήψεις; Γιατί δεν προχωράτε; Πόσα είναι τα τεράστια κενά τα οποία υπάρχουν; Γιατί έχετε αυτά τα προγράμματα ανακύκλωσης της ανεργίας και επί της ουσίας, της ομηρίας των εργαζομένων; Ποιος είπε όχι στις μόνιμες προσλήψεις; Βεβαίως, κάντε τώρα να καλυφθούν τα κενά με βάση τα οργανογράμματα τα οποία υπάρχουν -για να μην πω και εκσυγχρονισμός και των οργανογραμμάτων.

Άρα, λοιπόν, δεν μπορεί να θέλετε και την πίτα ολάκερη και τον σκύλο χορτάτο. Και από τη μια μεριά να κουνάτε το δάχτυλο για μόνιμες προσλήψεις, αλλά και από την άλλη μεριά να διατηρείτε αυτό το καθεστώς ομηρίας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να απαντήσω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ναι, βεβαίως θα απαντήσετε. Βεβαίως, ορίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Επιτρέψτε μου, κύριε Καραθανασόπουλε. Βεβαίως, και αυτή η Κυβέρνηση -για να συνεννοηθούμε- σε μία σειρά από ζητήματα είναι ξεκάθαρο ότι η επιλογή της είναι οι μόνιμες προσλήψεις.

Δεν είναι οι μόνιμες προσλήψεις στην παιδεία; Με είκοσι τέσσερις χιλιάδες προσλήψεις μετά από δώδεκα χρόνια; Δεν είναι οι μόνιμες προσλήψεις στους Οργανισμούς Τοπικής Αυτοδιοίκησης; Η 13Κ τι είναι; Και θα υπάρξουν κι άλλες προσλήψεις τώρα στον προγραμματισμό προσλήψεων. Άρα, βεβαίως και η επιλογή μας είναι οι τακτικές προσλήψεις εκεί που υπάρχουν πάγιες ανάγκες.

Προσέξτε, άλλο ζήτημα τα προγράμματα για την αντιμετώπιση της ανεργίας, άλλο ζήτημα τα προγράμματα για την κατάρτιση, άλλο ζήτημα τα προγράμματα για την απόκτηση επαγγελματικής εμπειρίας. Είναι ο άλλα θέματα αυτά που αποτελούν ουσιαστικά δυνατότητες που δίνουν δημόσιοι φορείς, προκειμένου να διευκολύνουν την πρόσβαση στην αγορά εργασίας.

Αυτά τα προγράμματα δεν μπορεί να οδηγούν σε μόνιμη πρόσληψη. Είναι καταστρατήγηση βασικών συνταγματικών διατάξεων. Και δεν πιστεύω να υπάρχει σήμερα πολιτική δύναμη μέσα σε αυτή την Αίθουσα που να υποστηρίζει ότι διά της πλαγίας και δι’ αυτών των τεχνικών πρέπει να καταργήσουμε το ΑΣΕΠ, προκειμένου να βρίσκουν συγκεκριμένοι άνθρωποι -δεν λέω ότι είναι κακό οι άνθρωποι αυτοί να διεκδικούν εργασία, αλλά εκείνο που είναι κακό είναι οι φορείς να καταστρατηγούν τις διατάξεις αυτές.

Δεν αναφέρομαι μόνο στον Δήμο Πατρέων. Ξέρετε πολύ καλά ότι εδώ αυτή τη θέση έχω κρατήσει και σε φορείς των οποίων οι εκπρόσωποι ήταν απολύτως προσκείμενοι προς την Κυβέρνηση αυτή. Ξέρετε ότι αυτή είναι ενιαία στάση. Το έχω κάνει αυτό για όλους και είναι η στάση που κρατάει η Κυβέρνηση απέναντι στο ζήτημα των προσλήψεων.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Και είναι επιτέλους η ώρα της κ. Κωνσταντίνας Γιαννακοπούλου, Κοινοβουλευτική Εκπρόσωπος του ΠΑΣΟΚ - ΚΙΝΑΛ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, μια ερώτηση.

**ΠΡΟΕΔΡΕΥΩΝ (Απόστολος Αβδελάς):** Για την τροπολογία; Δεν μου σηκώσατε το χέρι πριν.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Μια ερώτηση.

**ΠΡΟΕΔΡΕΥΩΝ (Απόστολος Αβδελάς):** Δεν είχατε σηκώσει χέρι, όμως, πριν. Θα το είχα δει. Τόσο επείγον είναι που πρέπει να κάνετε για την τροπολογία; Για την 1403 αναφέρεστε;

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Για αυτά που ανέφερε ο κ. Βορίδης.

**ΠΡΟΕΔΡΕΥΩΝ (Απόστολος Αβδελάς):** Όχι, όχι. Άλλο νομοσχέδιο είναι. Εισηγήτρια είστε, δεν είναι και ο Κοινοβουλευτικός. Όχι, αν θέλει ο κ. Φάμελλος να κάνει. Όχι, σας παρακαλώ πολύ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ο κ. Φάμελλος δεν είναι εδώ αυτή τη στιγμή.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει η κ. Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κατ’ αρχάς, θα ήθελα να δώσω συγχαρητήρια σε όλα τα παιδιά τα οποία κατάφεραν και πέρασαν στις σχολές που ήθελαν. Συγχαρητήρια, λοιπόν, σε κάθε νέο φοιτητή, σε κάθε νέα φοιτήτρια. Και βεβαίως, για όλους και για τα παιδιά τα οποία δεν τα κατάφεραν θα πρέπει να πούμε ότι σήμερα είναι μια νέα μέρα, ξεκινάμε νέες προσπάθειες, νέους αγώνες. Η ζωή είναι μπροστά με νέες δυνατότητες και ευκαιρίες και να μην το βάζουν κάτω.

Τώρα όσον αφορά τα ζητήματα της επικαιρότητας που, βεβαίως, έχουν να κάνουν πάρα πολύ και με το σημερινό νομοσχέδιο. Δεν μπορώ να μην αναφερθώ, λοιπόν, στην πρόσφατη συνάντηση των Υπουργών Ενέργειας των χωρών μελών της Ευρωπαϊκής Ένωσης που ήταν άλλο ένα δείγμα, αν θέλετε, της καθυστέρησης με την οποία η Ευρωπαϊκή Ένωση αντιμετωπίζει τις εξελίξεις και ειδικά, τον κίνδυνο να υπάρχει ένα ενεργειακό, οικονομικό τσουνάμι τον χειμώνα με ό,τι αυτό σημαίνει για τη ζωή των πολιτών, για την ακρίβεια και, βεβαίως, για την πίεση του λαϊκού εισοδήματος.

Η Κυβέρνηση, αντί να υπολογίζει ως επιτυχία το γεγονός ότι βρίσκεται στις εξαιρέσεις των χθεσινών ευρωπαϊκών αποφάσεων για μείωση της χρήσης φυσικού αερίου, όφειλε να έχει μεριμνήσει, ώστε η χώρα να μειώσει την εξάρτησή της από το αέριο και όχι να συνεχίσει τις επιλογές της προηγούμενης κυβέρνησης του ΣΥΡΙΖΑ.

Η Κυβέρνηση πρέπει να ενημερώσει τους πολίτες που έχουν πληρώσει πολύ ακριβά την πρόσδεση της χώρας στο εισαγόμενο αυτό καύσιμο για τα συγκεκριμένα μέτρα που θα λάβει για να πετύχει τον ευρωπαϊκό στόχο μείωσης του αερίου που η ίδια συνυπέγραψε χθες γι’ αυτόν το χειμώνα, δηλαδή, από ποιους συγκεκριμένους τομείς θα κάνει οικονομία στην κατανάλωση φυσικού αερίου. Και οφείλει, βεβαίως, να ενημερώσει και για το συνολικό της σχέδιο απεξάρτησης από το εισαγόμενο αέριο που τις τελευταίες μέρες παρακολουθούμε νέες αλματώδεις αυξήσεις στις τιμές του.

Κυρίες και κύριοι συνάδελφοι, μιας και το σημερινό νομοσχέδιο σχετίζεται μεταξύ άλλων και με το περιβάλλον και με τις με τις περιοχές «NATURA», με λύπη μου θα ήθελα να σημειώσω πως έπρεπε να περάσει μια συνεχής εβδομάδα, για να σταματήσει η φωτιά στο Εθνικό Πάρκο της Δαδιάς, στο παρθένο αυτό δάσος. Πρόκειται για μια καταστροφή ενός μοναδικού οικοσυστήματος ανυπολόγιστης οικολογικής αλλά και εθνικής αξίας. Δυστυχώς, μια προστατευόμενη περιοχή «NATURA» δεν έχει γίνει κατορθωτό να προστατευτεί και έχει υποστεί σημαντική ζημιά. Σπάνια είδη πανίδας και χλωρίδας μετατρέπονται σε στάχτη και πρόκειται για μια κυριολεκτικά, κύριε Υπουργέ, όχι απλά εθνική, αλλά και πανευρωπαϊκή -θα μπορούσαμε να πούμε χωρίς να υπερβάλλουμε- απώλεια.

Καλές και υπεράνθρωπες ομολογουμένως οι προσπάθειες των ανθρώπων του Πυροσβεστικού Σώματος και των εθελοντών, κάτω από ομολογουμένως αντίξοες συνθήκες. Όμως, το γνωρίζετε πάρα πολύ καλά ότι αυτά από μόνα τους δεν αρκούν. Το ερώτημα είναι πάντα, τόσο για το πάρκο της Δαδιάς όσο και για άλλες πυρκαγιές στη Λέσβο και σε ακόμα πολλές περιοχές, τι μέτρα πρόληψης, τι μέτρα προστασίας και καταστολής ελήφθησαν φέτος, προκειμένου να περιοριστούν οι δασικές πυρκαγιές. Δεν αρκεί απλά και μόνο η επίκληση της κλιματικής κρίσης, που κανείς δεν αρνείται, ούτε βέβαια αρκεί η σύγκριση με χειρότερες στιγμές στην αντιμετώπιση των πυρκαγιών, όπως ήταν εκείνες πέρυσι στην Αττική και την Εύβοια ή η δραματική εξέλιξη στο Μάτι πριν από κάποια χρόνια.

Το ζητούμενο πάντα είναι να υπάρχει ένα εθνικό σχέδιο το οποίο να στοχεύει πριν από όλα στην πρόληψη με συνεργασία κεντρικών αρμόδιων φορέων με σαφείς αρμοδιότητες, αυτοδιοίκησης και φορέων και να μπορεί να εξασφαλίζεται η απαιτούμενη χρηματοδότηση, προκειμένου να υλοποιούνται τα απαιτούμενα και αναγκαία μέτρα, όπως και βεβαίως πρέπει να υπάρχει και ενίσχυση της Πυροσβεστικής. Αυτό, όμως, δεν φαίνεται να υπάρχει. Αυτό είναι αυτό το οποίο πρέπει να γίνει, αυτό το οποίο πρέπει να συνεχίζει να είναι προτεραιότητα.

Πάω στο συγκεκριμένο νομοσχέδιο. Βεβαίως, πρόκειται για ένα νομοσχέδιο-σκούπα, όπως πολλοί το χαρακτηρίζουν. Αποτελείται από εκατόν εβδομήντα οκτώ άρθρα και βεβαίως εισήχθη με διαδικασίες fast track κατά την προσφιλή πλέον τακτική της Κυβέρνησης παραβλέποντας και την επαρκή προηγούμενη διαβούλευση και βεβαίως, όλες τις αρχές της καλής νομοθέτησης.

Πάντως, εγώ θα πω ποια λέξη χρησιμοποίησαν περιβαλλοντικές οργανώσεις για το συγκεκριμένο νομοσχέδιο. Είπαν τη λέξη «αποδομεί», κύριε Υπουργέ. Είπαν ότι το παρόν νομοσχέδιο αποδομεί ακόμα περισσότερο την προστασία του φυσικού περιβάλλοντος. Ο δε γενικός γραμματέας της WWF δήλωσε χαρακτηριστικά σε συνέντευξή του ότι αυτή η Κυβέρνηση έχει καταφέρει τα χειρότερα νομοθετικά πλήγματα που έχουμε δει τα τελευταία τριάντα χρόνια σε σχέση με την προστασία των φυσικών πυρήνων ζωής της χώρας μας και βεβαίως, αποξηλώνοντας πραγματικά καλή νομοθεσία, όπως ήταν ο νόμος για τη βιοποικιλότητα του 2011, μια πραγματική μεταρρύθμιση η οποία φέρει την υπογραφή του ΠΑΣΟΚ. Και αναρωτιέμαι αν αυτά σας προβληματίζουν ή όχι, αν σας προβληματίζουν οι αντιδράσεις των φορέων, οι αντιδράσεις της αντιπολίτευσης.

Η νομοθέτησή σας προβληματίζει και προβληματίζει γιατί είναι αποσπασματική. Όπως πολύ εύστοχα παρατήρησαν και άλλοι ομιλητές, επικρατεί μια μόνιμη αβεβαιότητα για τους κανόνες οι οποίοι υπάρχουν, για τις περιβαλλοντικές αδειοδοτήσεις οι οποίες συνεχώς αλλάζουν. Η δε πρόβλεψη η οποία υπάρχει στο νομοσχέδιο ότι ο ελεγκτής πληρώνεται από τον ελεγχόμενο είναι κι αυτό πάλι ένα πράγμα το οποίο είναι παντελώς αχαρακτήριστο.

Επίσης, οι τοπικές κοινωνίες που ζουν, αγαπούν και συμβιώνουν με την εκάστοτε περιοχή «NATURA» και το εκεί οικοσύστημα ουδέποτε εισακούστηκαν ή έστω ουδέποτε ζητήθηκε η άποψή τους. Γιατί, λοιπόν, αυτός ο παραγκωνισμός της τοπικής κοινωνίας που θα μπορούσε να είναι πολύ βοηθητική προς αυτή την κατεύθυνση;

Για άλλη μια φορά έχουμε να κάνουμε με ένα νομοσχέδιο, που περνάει λάθος μηνύματα προς τα έξω και ρυθμίσεις οι οποίες αποτυγχάνουν ως επί το πλείστον στον επιδιωκόμενο σκοπό τους. Νομίζω ότι τα είπε πολύ αναλυτικά και ο ειδικός αγορητής μας και για το άρθρο 136, όπου υπάρχει μια επικίνδυνη τροποποίηση όσον αφορά όχι απλά τους χερσαίους χώρους ζώνης λιμένα αλλά και τους θαλάσσιους, όσον αφορά επίσης -και υπήρξε σοβαρή κριτική- για τον οργανισμό ΟΦΥΠΕΚΑ, που εδώ και δύο χρόνια αναζητά πόρους και στελέχη. Και βεβαίως, αυτή η προαναγγελθείσα από πέρυσι τον Αύγουστο αναδιοργάνωση των δασικών υπηρεσιών αναρωτιέμαι πότε επιτέλους θα έρθει.

Το παρόν νομοσχέδιο, επίσης, καταργεί υφιστάμενες δεσμεύσεις των χρήσεων γης των περιοχών «NATURA 2000» και η κατάργηση αυτή σε συνδυασμό και με την κατάργηση των περιορισμών στην ένταξη της τουριστικής ανάπτυξης δυστυχώς οδηγεί σε μία περαιτέρω υποβάθμιση αυτών των περιοχών.

Θέλω να κλείσω με δύο σοβαρά ζητήματα. Το ένα έχει να κάνει με την τροπολογία την οποία έφερε ο ΣΥΡΙΖΑ. Ο εισηγητής μας χθες, ο κ. Καστανίδης είναι αυτός ο οποίος πρώτος άνοιξε αυτή την κουβέντα, με βάση το θέμα το οποίο φέρνει και ο ΣΥΡΙΖΑ σε αυτή την τροπολογία, και αυτός ο οποίος πρώτος πρότεινε να επανεξεταστούν οι διατάξεις του Ποινικού Κώδικα οι οποίες αφορούν στην άρση του απορρήτου με συζήτηση, η οποία πρέπει να γίνει στην αρμόδια επιτροπή της Βουλής. Άρα πρώτα το ΠΑΣΟΚ άνοιξε αυτή την κουβέντα, αυτή τη συζήτηση και αυτό είναι πάρα πολύ σημαντικό, αλλά θεωρούμε ότι το να συζητάμε εν θερμώ με μία απλά και μόνο εκπρόθεσμη τροπολογία προφανώς για δημιουργία εντυπώσεων, δεν είναι κάτι το οποίο λύνει πραγματικά το πρόβλημα. Χρειάζεται μια συνολική λοιπόν ρύθμιση, η οποία θα έρθει ύστερα από μια σοβαρή συζήτηση στην αρμόδια επιτροπή, προκειμένου να μπορέσουμε να δώσουμε πειστικές και ολοκληρωμένες λύσεις για αυτά τα ζητήματα.

Και τέλος, κλείνω με ένα άρθρο το οποίο δεν έχει τύχει πάρα πολύ του διαλόγου και της συζήτησης, αν και είναι πάρα πολύ σημαντικό. Μιλάω για το άρθρο 171 για τα καταφύγια στο σχέδιο νόμου και νομίζω ότι αποκαλύπτει, κυρίες και κύριοι της Κυβέρνησης, ότι δυστυχώς τα ζώα συντροφιάς και η προστασία τους τελικά δεν είναι η στόχευση αυτής της Κυβέρνησης, γιατί με αυτόν τον τρόπο αναστέλλετε όλες τις αποφάσεις σφραγίσματος των παράνομων καταφυγίων αδέσποτων ζώων μέχρι και τον Σεπτέμβρη του 2023. Αναρωτιέμαι τι επιπτώσεις, πραγματικά, θα έχει αυτή η ρύθμιση. Φυσικά, νομίζω ότι είναι αναβολή για μετά τις εκλογές της λήψης των απαραίτητων στοιχειωδών μέτρων για την προστασία των αδέσποτων ζώων, τα οποία συγκεντρώνονται αυτή τη στιγμή σε ακατάλληλους περιφραγμένους χώρους σε οικόπεδα, σε δάση, κάτω από συνθήκες οι οποίες απέχουν πάρα πολύ από ένα σύγχρονο, οργανωμένο και αδειοδοτημένο καταφύγιο, όπου προστατεύονται τα ζώα από δυσμενείς καιρικές συνθήκες και στα οποία παρέχεται μια κατάλληλη κτηνιατρική περίθαλψη.

Με το νέο νόμο καταργήσατε προδιαγραφές για τα καταφύγια αδέσποτων ζώων οι οποίες ίσχυαν για δεκαετίες στη χώρα μας και ήταν σύμφωνες με την Ευρωπαϊκή Σύμβαση για την προστασία των ζώων συντροφιάς. Και αντί, όπως θα περίμενε ο κάθε πολίτης, να υπάρχει αντικατάσταση των προηγούμενων με καινούργιες, βελτιωμένες, σύγχρονες προδιαγραφές, δυστυχώς κάτι τέτοιο δεν έγινε. Έγινε ακριβώς το αντίθετο, προφανώς για να διευκολύνετε δήμους, ΜΚΟ και όλους όσους δραστηριοποιούνται στη διαχείριση των αδέσποτων ζώων συντροφιάς.

Δυστυχώς, ερχόμαστε σήμερα, λοιπόν, με αυτή την διάταξη -και αυτή είναι η πραγματικότητα- και διαπιστώνουμε ότι ούτε τις ελάχιστες προδιαγραφές του δικού σας ανεφάρμοστου ν.4830/2021 δεν μπορείτε ή δεν θέλετε εν όψει εκλογών να επιβάλετε στους δήμους και στις ΜΚΟ. Άρα, λοιπόν, αναρωτιέμαι για ποια προστασία πραγματικά μιλάτε των ζώων, όταν παραβιάζετε εσείς οι ίδιοι με τον δικό σας τρόπο την Ευρωπαϊκή Σύμβαση για την προστασία των ζώων συντροφιάς.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Γιαννακοπούλου.

Και καλείται στο Βήμα ο κ. Γεώργιος Κατρούγκαλος από τον ΣΥΡΙΖΑ - Προοδευτική Συμμαχία. Να ετοιμάζεται η κ. Αναγνωστοπούλου από το ΣΥΡΙΖΑ - Προοδευτική Συμμαχία και μετά θα δώσω τον λόγο στον κ. Αμυρά.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ πολύ, κύριε Πρόεδρε.

Η ομιλία μου θα είναι αφιερωμένη στο τμήμα του νόμου, που αφορά τις μουφτείες, με δύο παρεκβάσεις σύντομες.

Η πρώτη αφορά μια θλιβερή υποχρέωση, που νομίζω όμως είναι και δημοκρατικό καθήκον όλων μας, να αναφερθούμε στην ανάγκη να σωθεί η ζωή του Γιάννη Μιχαηλίδη. Δεν το κάνω μόνο αυτοβούλως. Δέχθηκα ανήσυχα τηλεφωνήματα από το Συμβούλιο της Ευρώπης, όπου την περίοδο αυτή είμαι πρόεδρος της ομάδας της Αριστεράς στην Κοινοβουλευτική Συνέλευση. Μου διατυπώθηκε με τον εντονότερο τρόπο ότι δεν μπορεί να είναι η Ελλάδα η πρώτη χώρα μετά από σαράντα χρόνια, που θα έχει τον πρώτο νεκρό από απεργία πείνας.

Αγαπητοί συνάδελφοι της Νέας Δημοκρατίας, σε πολλά φαίνεται να θεωρείτε πρότυπο τη Θάτσερ, αλλά μην γίνει και σ’ αυτό πρότυπό σας. Είχαμε δέκα νεκρούς το 1981. Ο Μπόμπι Σαντς ήταν ένας από αυτούς. Είναι υποχρέωση, επομένως, της πολιτείας και της δικαιοσύνης, αλλά όχι μόνο, να δώσει λύση στο πρόβλημα.

Η δεύτερη περίπτωση αφορά δύο διατάξεις αρμοδιότητας του Υπουργείου Εξωτερικών, τα άρθρα 173 και 174, τα οποία αφορούν τη σύσταση θέσης Αναπληρωτή Γενικού Γραμματέα Δημόσιας Διπλωματίας. Ο αρμόδιος Υφυπουργός είχε μάλιστα και την καλοσύνη να επικοινωνήσει μαζί μου σχετικά. Οι διατάξεις αυτές είναι θετικές. Καλύπτουν ένα κενό καθώς δεν υπάρχει αυτή τη στιγμή πολιτικός ή υπηρεσιακός προϊστάμενος στο επίπεδο του Γενικού Γραμματέα για τη Δημόσια Διπλωματία. Παρ’ όλα αυτά, δεν θα υπερψηφίσουμε. Θα ψηφίσουμε «παρών» γιατί εξακολουθεί να υπάρχει, κατά τη γνώμη μας, η δυσλειτουργία του να είναι επικεφαλής του ευρύτερου αυτού τομέα του Υπουργείου Εξωτερικών ο Γενικός Γραμματέας αρμόδιος για την ομογένεια. Η ομογένεια και η δημόσια διπλωματία είναι προφανές ότι αποτελούν δύο διακριτά αντικείμενα που έπρεπε να έχουν και διακριτό προϊστάμενο. Αφήστε που υπάρχουν πολύ βασικά θέματα που αφορούν το προσωπικό αυτό τόσο σε ό,τι αφορά την υποστελέχωση, ειδικά των αρχών του εξωτερικού, όσο και σε ό,τι αφορά και την μη ένταξή τους στο ειδικό μισθολόγιο.

Σας είπα προηγουμένως ότι το βασικό θέμα με το οποίο θα ασχοληθώ είναι οι προτάσεις της Κυβέρνησης για τις μουφτείες. Να πω πρώτα-πρώτα ότι αισθάνομαι μια μεγάλη απογοήτευση γιατί η πρόοδος, που είχε επιτευχθεί στη διακομματική επιτροπή για τη Θράκη, όπου βρεθήκαμε πολύ κοντά στη διατύπωση κοινού πορίσματος με τη Νέα Δημοκρατία και νομίζω ότι αν δεν υπήρχαν οι αντιδράσεις της εθνικιστικής, υπερ-συντηρητικής της πτέρυγας θα το είχαμε πετύχει αυτό, δεν αντανακλώνται στο νομοσχέδιο.

Θυμίζω ότι ακόμα και το πόρισμα της Νέας Δημοκρατίας μιλάει για την ανάγκη οι ρυθμίσεις που θα έρθουν να εξασφαλίζουν την ευρύτερη δυνατή αποδοχή της μειονότητας. Στη σύγκλιση απόψεων που είχε υπάρξει στο Προεδρείο -και δεν μιλώ για συμφωνία γιατί προφανώς σε ένα συλλογικό όργανο μέχρι να συμφωνηθούν όλα τίποτα δεν είχε συμφωνηθεί- είχαμε συμφωνήσει επίσης για την ανάγκη διαβούλευσης με τη μειονότητα. Στο κείμενο αυτό, το οποίο είχε διανεμηθεί γραπτά μεταξύ του Προεδρείου, οριζόταν ρητά ότι η ελληνική πολιτεία πρέπει να αποφασίσει σε διαβούλευση με τη μειονότητα τις ανάλογες νομοθετικές ρυθμίσεις.

Αυτό δεν έγινε. Δεν ξέρω σε αποτέλεσμα ποιας φοβικότητας. Κατά τη γνώμη μου, πάλι ως αποτέλεσμα της επιρροής του πιο συντηρητικού και εθνικιστικού κομματιού της Νέας Δημοκρατίας.

Ποια είναι η αλήθεια σε ό,τι αφορά τη Θράκη και τη μειονότητα, αγαπητοί συνάδελφοι; Είναι φανερό ότι υπάρχει μια προσπάθεια εργαλειοποίησής της και από την Τουρκία και από το τουρκικό προξενείο, πράγμα που είναι εντελώς απαράδεκτο. Οι Έλληνες μουσουλμάνοι είναι Έλληνες πολίτες. Καμμία ξένη δύναμη δεν έχει δυνατότητα να τους εντάσσει στις δικές της πολιτικές στρατηγικές.

Από την άλλη μεριά, πρέπει να είναι εξίσου προφανές ότι ο τρόπος αντιμετώπισης των μεθοδεύσεων του προξενείου δεν είναι η δημιουργία ενός αντίθετου δικού μας μηχανισμού. Πρέπει να κερδίσουμε το μυαλό και την καρδιά των ανθρώπων της μειονότητας, να τους εντάξουμε πλήρως στην τοπική κοινωνία και να επανορθώσουμε λάθη, που είχαμε κάνει διαχρονικά στο παρελθόν. Προϋπόθεση γι’ αυτό δεν είναι μόνο η διαβούλευση, να δείξουμε εμπιστοσύνη στους ανθρώπους αυτούς, είναι και να εξασφαλίσουμε ως προς την επιλογή του θρησκευτικού τους ηγέτη χαρακτηριστικά αντιπροσωπευτικότητας.

Ο ΣΥΡΙΖΑ δεν έχει διατυπώσει ποτέ θέση για άμεση εκλογή, καθώς, όσο ο μουφτής έχει και δικαιοδοτικές λειτουργίες, δεν είναι αποκλειστικά μόνο θρησκευτικός ηγέτης, αλλά είναι και δημόσιος λειτουργός, προφανώς δεν μπορεί να εφαρμοστεί «καθεστώς εκλογής».

Έχουμε όμως ζητήσει η διαδικασία επιλογής του να μην έχει τα προβλήματα του παρελθόντος: Έλλειψη δηλαδή αποδοχής από τη μειονότητα που συνδέεται με την έλλειψη αντιπροσωπευτικότητας της σχετικής διαδικασίας. Εδώ, δυστυχώς, η πρόταση της Κυβέρνησης δεν ανταποκρίνεται στους σκοπούς αυτούς.

Άκουσα με προσοχή και την ομιλία της Υπουργού σήμερα. Εμείς δεν θέλουμε παράκαμψη του μουφτή, όπως κατηγορηθήκαμε, αντιθέτως θέλουμε έναν μουφτή ο οποίος και να μην είναι εργαλείο στα χέρια του προξενείου, αλλά και να έχει την αποδοχή των ομόθρησκών του.

Καταθέσαμε συγκεκριμένες προτάσεις κατά τη διάρκεια της συζήτησης στην επιτροπή, ζητώντας να βελτιωθεί η αντιπροσωπευτικότητα της συμβουλευτικής επιτροπής. Εδώ, αντίθετα με ό,τι φάνηκε να καταλαβαίνει η κυρία Υπουργός, δεν ζητήσαμε αναγκαστικά αύξηση του ρόλου της συμβουλευτικής επιτροπής πάνω από τριάντα τρία μέλη. Είπαμε όμως ότι οι ιμάμηδες δεν μπορούν να είναι μόνο το 1/3 της επιτροπής αυτής.

Δεν είδαμε καμμία βελτιωτική προσπάθεια από την Κυβέρνηση στο επίπεδο αυτό. Άρα, είμαστε αναγκασμένοι, όπως είχαμε δηλώσει και κατά τη συζήτηση στην επιτροπή, τις διατάξεις αυτές που αφορούν νέες ρυθμίσεις για την εκλογή του μουφτή να τις καταψηφίσουμε, γιατί ακριβώς είναι αναντίστοιχες με τις συγκλίσεις που υπήρχαν στη διακομματική επιτροπή και τις ανάλογες προσδοκίες.

Θα υπερψηφίσουμε προφανώς εκείνο το τμήμα των ρυθμίσεων που κωδικοποιούν υφιστάμενες διατάξεις που εμείς έχουμε εισάγει με προεδρικά διατάγματα. Επίσης, θα ψηφίσουμε και «παρών» στη μοναδική διάταξη που η Υπουργός έκανε πράγματι μια υποχώρηση η οποία αφορά τα προσόντα που πρέπει να έχει ο μουφτής όπου η υποχώρηση που έγινε, να μην εφαρμοστεί άμεσα η διάταξη αλλά μετά από πέντε χρόνια, θεωρούμε ότι ήταν στη σωστή κατεύθυνση.

Ολοκληρώνοντας, κύριε Πρόεδρε, και ευχαριστώ για την ανοχή, θέλω να πω πως είναι ένα από τα ζητήματα που πρέπει να τα αντιμετωπίζουμε ως εθνικά, όχι γιατί το εγείρει η Τουρκία, αλλά γιατί αποτελεί δική μας υποχρέωση τους συμπολίτες μας της μουσουλμανικής μειονότητας να τους εντάξουμε πλήρως στην τοπική κοινωνία. Και επιπλέον έχουμε μια υποχρέωση αλήθειας και ειλικρίνειας απέναντί τους που απορρέει και από τις αρχές του κράτους δικαίου και της δημοκρατίας.

Είναι κρίμα που δεν βρήκαμε κοινό τόπο, όπως φαινόταν να υπάρχει περιθώριο στη διακομματική επιτροπή. Εμείς δεσμευόμαστε όταν θα επιστρέψουμε στην εξουσία να κινηθούμε σε αυτό το μήκος στην προσπάθεια να βρούμε κοινά αποδεκτές προτάσεις και λύσεις.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κατρούγκαλε.

Καλείται στο Βήμα η κ. Σία Αναγνωστοπούλου από τον ΣΥΡΙΖΑ - Προοδευτική Συμμαχία και, όπως προανέφερα, στη συνέχεια θα μιλήσει ο κύριος Υφυπουργός.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Ευχαριστούμε και τον Υπουργό κ. Αμυρά που παραχώρησε τη θέση του. Κατάλαβε τις ώρες αναμονής των Βουλευτών σε αυτή την Αίθουσα.

Θέλω να ξεκινήσω την παρέμβασή μου σήμερα στη Βουλή με την απόρριψη του αιτήματος για αποφυλάκιση με όρους του Γιάννη Μιχαηλίδη. Είναι καθήκον μας και υποχρέωσή μας ως Βουλευτών του ελληνικού Κοινοβουλίου να πούμε τη θέση μας και να στηρίξουμε ένα αίτημα το οποίο δεν θα οδηγήσει σε θάνατο έναν απεργό πείνας. Κι αυτό γιατί δεν μπορεί η χώρα μας, η Γ΄ Ελληνική Δημοκρατία να έχει στην πλάτη της τον θάνατο ενός απεργού πείνας, ο οποίος έχει εκτίσει τα 3/5 της ποινής του στη φυλακή, ο οποίος δεν βαρύνεται ούτε με παιδοβιασμούς, ούτε με δολοφονίες νεαρών παιδιών ή μεγαλύτερων παιδιών, είτε με οτιδήποτε τέτοιο.

Είναι υποχρέωσή μας, λοιπόν, ως Βουλευτών να ασκούμε κριτική, όπως και του κάθε πολίτη σε αυτή τη χώρα, σε όλες τις εξουσίες και στη δικαστική εξουσία. Δεν είναι λαϊκισμός αυτό. Είναι αίσθηση ευθύνης του κάθε πολίτη, πολύ περισσότερο των Βουλευτών, απέναντι στην εξουσία.

Στο ίδιο μήκος κύματος, αλλά διαφορετικά βέβαια, θέλω να μπω στο θέμα του νομοσχεδίου. Δεν είναι απλοποίηση της γραφειοκρατίας, δεν είναι διευκόλυνση όταν υπονομεύονται και καταστρατηγούνται νόμοι και θεσμοί ή διοικητικές διαδικασίες που περιφρουρούν τον δημόσιο χώρο και το δημόσιο συμφέρον. Αυτό πρέπει να το καταλάβουμε. Αυτό είναι η δημοκρατία, οι νόμοι και οι διοικητικές διαδικασίες που τα περιφρουρούν.

Εδώ μας έρχεται ένα τεράστιο νομοσχέδιο, τελευταία στιγμή πριν κλείσει για τον Αύγουστο η Βουλή, που αφορά, κυρίες και κύριοι, το πιο ζωτικό πράγμα αυτή την περίοδο και τα τελευταία χρόνια. Αφορά το περιβάλλον. Δηλαδή αφορά τη ζωή και το μέλλον των επόμενων γενεών και τη δικιά μας ζωή, αλλά κυρίως των επόμενων γενεών. Είναι θέμα δημοκρατίας το περιβάλλον. Πάνω απ’ όλα είναι θέμα δημοκρατίας και του τι αφήνουμε στους επόμενους. Δεν είναι ένα θέμα διαχειριστικό. Δεν είναι ένα θέμα διαδικαστικό. Δεν είναι ένα θέμα γραφειοκρατικό.

Έχουμε ακούσει πολλά τον τελευταίο καιρό, ότι είναι λαϊκισμός να διεκδικείς αυτό που κάποτε θεωρούσαμε αυτονόητο. Σταμάτησε να είναι αυτονόητο αυτό που ήταν πριν από μερικά χρόνια. Λαϊκισμός είναι να μην ανέχεσαι κριτική. Λαϊκισμός είναι να μιλάς ειρωνικά και να λες «πυροσβέστης της ξαπλώστρας» για τα κόμματα και τους πολιτικούς ή πολίτες που ασκούν κριτική με όλες αυτές τις πυρκαγιές, όπως της Δαδιάς, που καίγονταν επί τόσες μέρες ή εξακολουθούν να καίγονται ακόμα. Λαϊκισμός είναι όταν κάνεις κριτική σε αποφάσεις της δικαιοσύνης. Είναι δημόσια τα δικαστήρια, κυρίες και κύριοι, ακριβώς για να επιδέχονται κριτικής.

Έχουμε ένα νομοσχέδιο, λοιπόν, για το περιβάλλον που έρχεται τελευταία στιγμή, ένα νομοσχέδιο για το περιβάλλον όταν είναι κοινή παραδοχή ότι είμαστε σε μία τεράστια κλιματική κρίση η οποία δεν παίρνει αναβολή. Και συζητιέται αυτό το νομοσχέδιο σε μία μέρα, με εξήντα βουλευτές να είναι εγγεγραμμένοι, με τεράστια πίεση χρόνου. Στο νομοσχέδιο για το περιβάλλον έχουνε τρυπώσει άλλες εκατό διατάξεις από άλλα δώδεκα Υπουργεία.

Τι χρειάζεται η συζήτηση για το περιβάλλον; Χρειάζεται δημοκρατική διαβούλευση με τους φορείς, με τους πολίτες, με τους δήμους και κυρίως χρειάζεται αλλαγή εντελώς του αναπτυξιακού σχεδίου. Διαφορετικά δεν μπορούμε να μιλάμε για το περιβάλλον με όρους όπως: αλλάζουμε ή διαχειριζόμαστε καλύτερα ή χειρότερα γραφειοκρατικά θέματα. Λες και είναι θέμα γραφειοκρατίας!

Το 2020 με τον νόμο Χατζηδάκη, που ήταν περιβαλλοντοκτόνος νόμος, φαίνεται ότι δεν σταμάτησε εκεί ο κατήφορος. Υπήρχε κι άλλος. Δεν το περιμέναμε, αλλά να που ήρθε και αυτός. Δεν φροντίζετε ούτε για το περιβάλλον, ούτε για την πολιτιστική κληρονομιά, ούτε τίποτα. Ποιο είναι το μότο σας; Η ανάπτυξη και οι επενδύσεις. Ούτε καν τις αρχές της UNESCO δεν έχετε λάβει υπ’ όψιν σας, το τι λέει για να έχουμε βιώσιμη ανάπτυξη.

Τι χρειάζεται. Χρειάζεται ένα παραγωγικό μοντέλο το οποίο θα έχει στο επίκεντρο το περιβάλλον, την πολιτιστική κληρονομιά και λοιπά, και θα στοχεύει στην άρση των ανισοτήτων. Βιώσιμη και ανθεκτική θα είναι η ανάπτυξη όταν θα στοχεύει εκεί.

Έχουμε, λοιπόν, ένα νομοσχέδιο στο οποίο -γιατί δεν προλαβαίνω να αναφερθώ διεξοδικά- αναιρούνται και οι ελάχιστοι περιορισμοί που υπήρχαν για την προστασία ακόμα και των προστατευόμενων περιοχών «NATURA». Έντεκα περιβαλλοντικές οργανώσεις ήρθαν εδώ και είπαν να αποσύρετε το νομοσχέδιο. Με ποιους συνομιλείτε όταν μιλάτε για το περιβάλλον; Το Επιμελητήριο Περιβάλλοντος είπε: «Τι να συζητήσουμε για αυτό το νομοσχέδιο;». Είσαστε συνεπείς με αυτή την τάση που έχετε, της αυτοκτονίας του μέλλοντος -θα έλεγα εγώ- αυτής της χώρας.

Ειδικές περιβαλλοντικές μελέτες μπαίνουν στην άκρη και νομοθετείτε-νομιμοποιείτε από το παράθυρο την άναρχη χωροθέτηση. Φέρνετε θεσμό ιδιωτικών μελετών για τις περιβαλλοντικές αδειοδοτήσεις οι οποίες θα πληρώνονται από τους ελεγχόμενους. Φανταστείτε τώρα εδώ τι πάρτι πρόκειται να γίνει. Πρόστιμα μπαίνουν στο συρτάρι και ακυρώσεις πράξεων βεβαίωσης παραβάσεων.

Και εγώ ρωτάω: Σε ποιους κλείνετε το μάτι; Μα, είναι προφανές σε ποιους κλείνετε το μάτι. Όμως, θα πω ένα πράγμα. Οι ιδιοκτήτες του κεφαλαίου δεν μπορούν να αποφασίζουν για το μέλλον αυτής της χώρας, για τη ζωή και το μέλλον αυτής της κοινωνίας. Δεν γίνεται! Η ΕΛΣΤΑΤ έδωσε νούμερα τα οποία αυτά νούμερα αποτυπώνουν κοινωνική πραγματικότητα, πού έχουμε φτάσει, πού είναι ο κίνδυνος φτώχειας και πόσο κόσμο αφορά αυτός ο κίνδυνος φτώχειας. Δεν βλέπετε τίποτα. Κλείνετε το μάτι συνέχεια.

Και από την άλλη μεριά, έρχονται και άρθρα για τα υπεράκτια αιολικά πάρκα. Κι εγώ θέλω να πω εδώ ένα πράγμα: Εάν δεν υπάρξει ένα χωροταξικό πλαίσιο με το οποίο θα καθορίζεται ότι ό,τι αφορά το περιβάλλον είναι δημόσιος χώρος και εξυπηρετεί το δημόσιο συμφέρον, θα έχουμε ό,τι έχουμε με τα αιολικά πάρκα, χωρίς διαβούλευση, χωρίς τίποτα, ένα φαρ ουέστ στον αέρα.

Δεν θα πω τώρα για το νερό που είναι δημόσιο αγαθό. Δεν θα πω για τη ρήτρα αναπροσαρμογής. Δεν θα μιλήσω για όλα αυτά, γιατί δεν έχω χρόνο. Θα ήθελα, όμως, να μείνω σε δύο πράγματα εντελώς τηλεγραφικά. Άκουσα και τον κ. Βορίδη.

Το ΚΚΕ κατέθεσε μία τροπολογία με την οποία συμφωνούμε και αφορά τους εργαζόμενους στο Δήμο Πατρών οι οποίοι κέρδισαν τα ασφαλιστικά μέτρα τα οποία πήραν και πρέπει οι άνθρωποι να συνεχίσουν τη δουλειά τους και το Υπουργείο Εσωτερικών να δώσει χρήματα στον δήμο. Και άκουσα τον κ. Βορίδη με έκπληξη να λέει ότι πρέπει να κάνει έφεση ο δήμος και να τελεσιδικήσει γιατί δεν θέλουμε να τους πληρώνουμε κλπ.. Παίρνετε έναν σωρό μετακλητούς, τόσα λεφτά σπαταλούνται εκεί, σε γαλάζια παιδιά, και δεν μπορείτε να τους τακτοποιήσετε στους δήμους οι οποίοι έχουν εργαζόμενους που καλύπτουν πάγιες και διαρκείς ανάγκες;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και μία εντελώς τελευταία κουβέντα. Εγώ θα ήθελα να δω εάν η Κυβέρνηση όντως εννοεί αυτά που είπε και καλεί αύριο τον πρόεδρο της επιτροπής της ανεξάρτητης αρχής για το θέμα της παρακολούθησης του κ. Ανδρουλάκη, να αποδεχτεί την τροπολογία του ΣΥΡΙΖΑ -είπε και ο κ. Καστανίδης χθες-, γιατί δεν είναι δυνατόν σε αυτή τη χώρα να φτάσουμε σε τέτοιο κυνισμό που ακούμε Βουλευτή της Νέας Δημοκρατίας και να λέει ότι παρακολουθούνται τα τηλέφωνα και η Κυβέρνηση να σφυρίζει αδιάφορα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, επιτρέψτε μου, μέχρι να ανέβει ο επόμενος ομιλητής, δύο λεπτά να πάρω τον λόγο γιατί έχω να καταγγείλω κάτι πάρα πολύ σοβαρό στο Σώμα. Μπορώ;

**ΠΡΟΕΔΡΕΥΩΝ (Απόστολος Αβδελάς):** Βεβαίως.

**ΚΛΕΩΝ ΓΡΗΓΟΡΙΑΔΗΣ:** Πριν από μία ώρα, κύριε Πρόεδρε, εδώ έξω έλαβε χώρα μια διπλή συγκέντρωση. Το μισό αριστερό της μέρος ήταν των οικολογικών σωματείων και συλλογικοτήτων για το νερό και για όλα αυτά τα πράγματα, κατά του νομοσχεδίου της Κυβέρνησης εν πάση περιπτώσει. Και η άλλη μισή πλατεία Συντάγματος είχε καταληφθεί από ανθρώπους που διαμαρτύρονταν στην τελευταία απόφαση τη σημερινή που καταδικάζει σε θάνατο τον απεργό πείνας Γιάννη Μιχαηλίδη. Οι συγκεντρώσεις ήταν και οι δύο ειρηνικές και ενωμένες. Μιλήσαμε με τους επικεφαλής της Αστυνομίας, τους εξηγήσαμε, ζητάμε τις αστυνομικές μας ταυτότητες τόσο εγώ όσο και ο Κρίτων Αρσένης όσο και η κ. Απατσίδη. Εξηγήσαμε ότι είμαστε εκεί για να λήξουν όλα ομαλά και έδειξαν κι αυτοί ότι συμφωνούν.

Ξεκινήσαμε την πορεία μας, που ήταν κοινή πορεία και με τις οικολογικές συλλογικότητες και όλοι οι άνθρωποι που διαμαρτύρονται για την κατάφωρη παραβίαση των δικαιωμάτων του Μιχαηλίδη, για την Πανεπιστημίου και την Ομόνοια. Ζητήσαμε από τον επικεφαλής να μην είναι τα ΜΑΤ δίπλα στην πορεία, γιατί καθώς ήταν χιλιάδες άνθρωποι θα μπορούσε να συμβεί κάποιο ατύχημα. Δεν επετεύχθη αυτό.

Στη μέση της διαδρομής, στην Πανεπιστημίου και ενώ απείχαμε το ίδιο από το Σύνταγμα και την Ομόνοια, εντελώς απρόκλητα δεχτήκαμε επίθεση. Προσωπικά δέχτηκα επίθεση. «Έφαγα» δακρυγόνα στο πρόσωπό μου από τα ΜΑΤ. Άνδρες των ΜΑΤ με έσπρωξαν με ασπίδες, παραπάτησα. Άλλοι άντρες των ΜΑΤ σήκωσαν απειλητικά το κλομπ εναντίον μου και ο ένας από αυτούς, όταν του είπα «είμαι Βουλευτής και δεν είμαι εδώ για να δημιουργήσω πρόβλημα. Είμαι εδώ για να βοηθήσω στην επίλυση του προβλήματος, ήρεμα, ήρεμα», μου είπε δύο φορές κοιτώντας με στα μάτια από μικρή απόσταση «Φύγε, Κλέωνα» κουνώντας απειλητικά το κλομπ. Τη δεύτερη φορά ξανά είπε «Φύγε, Κλέωνα, τώρα. Αν δεν φύγεις, θα σε…». Με έσωσε ένας άλλος άνδρας των ΜΑΤ. Το λέω για να μην έχουμε παρεξηγήσεις ότι είναι όλοι ίδιοι. Ήρθε και τον συγκράτησε. Του είπε «Είναι Βουλευτής, ρε. Τι πας να κάνεις, είσαι τρελός;».

Ωστόσο, κύριοι Υπουργοί που εκπροσωπείτε την Κυβέρνηση, κύριε Υπουργέ, αγαπητέ φίλε, είναι δημοκρατία αυτή, να προπηλακίζονται, να δέρνονται Βουλευτές; Έχει δαρθεί αγρίως ο συντονιστής του κόμματός μας κ. Κωνσταντίνος Ντάσκας και επίσης έχει χτυπηθεί η προσωπική επιστημονική μου συνεργάτης, η κ. Ελένη Σπετσιώτη. Αυτά συνέβησαν πριν από ένα τέταρτο.

Αναρωτιέμαι τι είδους δημοκρατία είναι αυτή που έχουμε σε αυτή τη χώρα, αν άνδρες των ΜΑΤ γνωρίζοντας την ταυτότητά μας -γιατί όταν μου λέει «φύγε Κλέωνα, φύγε Κλέωνα» ξέρει πολύ καλά ποιος είμαι, είμαι αυτός ο Κλέωνας- και αν η σύμπτωση του ότι εγώ δεν είμαι στο νοσοκομείο αυτή τη στιγμή και είμαι εδώ οφείλεται στο ότι ένας πιο φιλότιμος άνδρας των ΜΑΤ συγκράτησε το συνάδελφό του. Αναρωτιέμαι αν υπάρχει δημοκρατία στη χώρα και δικαιούμαι να αναρωτιέμαι όταν χτυπάται πολιτικό κόμμα το οποίο είναι συντεταγμένο.

Επίσης να σας πω, επειδή ήμουν αυτόπτης μάρτυρας, ότι κανείς δεν επιτέθηκε, δεν κινήθηκε απειλητικά κατά των ανδρών των ΜΑΤ. Ήταν σχέδιο της Αστυνομίας και η Κυβέρνηση και το Υπουργείο Προστασίας του Πολίτη είναι υπεύθυνοι. Αν συνεχίσετε έτσι, ο εθνικός διχασμός είναι αναπόφευκτος. Είμαστε εδώ για να σας βοηθήσουμε να τον αποφύγουμε, αλλά αν μας σκοτώσετε στο ξύλο, δεν θα μπορούμε πια να σας βοηθήσουμε.

Ευχαριστώ, κύριε Πρόεδρε για τα δύο λεπτά που μου δώσατε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Τον λόγο έχει ο Υφυπουργός Περιβάλλοντος και Ενέργειας, ο κ. Γεώργιος Αμυράς.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω και εγώ μιλώντας πρώτα από όλα για τους νέους που πέτυχαν την εισαγωγή τους σε κάποιο εκπαιδευτικό ίδρυμα μέσω των πανελλαδικών. Κυρίως θα απευθυνθώ στους νέους που δεν πέτυχαν να μπουν σε κάποια σχολή και να τους πω ότι η ζωή μόλις τώρα ξεκινάει. Να είναι επίμονοι στο στόχο τους, να είναι καλοί άνθρωποι, να είναι εργατικοί, να βοηθούν τους γύρω τους και η ζωή θα τους το επιστρέψει πλουσιοπάροχα. Επομένως, τίποτα δεν έχει τελειώσει.

Έρχομαι τώρα στα θέματα της ατζέντας του νομοσχεδίου μας. Κατ’ αρχάς, εδώ παρατήρησα μία επαναλαμβανόμενη συμπεριφορά, ένα μοτίβο, έναν pattern κυρίως από τους Βουλευτές ή μόνον αποκλειστικά από τους Βουλευτές του ΣΥΡΙΖΑ. Όποιος ανέβαινε σ’ αυτό το Βήμα, κύριε Πρόεδρε, ξεκινούσε λέγοντας «για όγδοη μέρα που μαίνεται η φωτιά στη Δαδιά…».

Παρά τις συνεχείς μου παρεμβάσεις εκτός μικροφώνου, συνέχισαν να λένε και να διασπείρουν αυτό τα fake news. Η φωτιά στη Δαδιά οριοθετήθηκε και έσβησε από τις δυνάμεις της Πυροσβεστικής Υπηρεσίας εχθές το απόγευμα. Άρα λοιπόν καλό είναι να μη διασπείρετε, αγαπητοί συνάδελφοι του ΣΥΡΙΖΑ, τέτοιου είδους ψεύτικες ειδήσεις, δεδομένου ότι εμφανίζεστε σαν να παρακαλάτε να συνέχιζε η φωτιά στη Δαδιά για να έχετε ένα επιχείρημα έναντι της Κυβέρνησης.

Και θέλω να τονίσω και να επαναλάβω αυτό που είπα και στην επιτροπή, ότι όταν μιλάμε για φωτιές, όταν μιλάμε για πυρκαγιές, πρέπει να είμαστε πάρα πολύ προσεκτικοί, να κρατάμε τους τόνους χαμηλά, δεδομένου ότι η χώρα κουβαλάει στο συλλογικό της υποσυνείδητο, αλλά και στο συλλογικό της συνειδητό την εθνική τραγωδία που ζήσαμε όλοι πριν τέσσερα χρόνια. Και σταματάω εκεί…

**ΝΙΚΟΛΑΟΣ ΠΑΠΠΑΣ:** Και στην Ηλεία…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κύριε Παππά, τώρα τι είναι αυτό; Τι είναι αυτό που κάνετε; Μόλις προχθές…

**ΝΙΚΟΛΑΟΣ ΠΑΠΠΑΣ:** Εσείς τι κάνετε;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Εγώ δεν ανέφερα καν τη λέξη «Μάτι» και αντιδράτε;

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Το είπατε τώρα.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μόλις προχθές είχαμε το μνημόσυνο των εκατόν δύο συμπολιτών μας και τολμάτε και μιλάτε; Σας παρακαλώ πολύ!

Πάμε να δούμε τώρα λίγο τα δεδομένα σε σχέση με τη Δαδιά. Η πυρκαγιά στη Δαδιά οριοθετήθηκε και σβήστηκε μετά από μια σημαντική, σπουδαία, μεγάλη προσπάθεια όλων, των εθελοντών, των υλοτόμων, των κατοίκων, βεβαίως των ανθρώπων της Πυροσβεστικής, του Στρατού, των δασικών υπαλλήλων, όλων όσοι ένιωθαν ότι η Δαδιά πρέπει να προστατευθεί και μάλιστα μέσα σε μεγάλη δυσκολία, δεδομένου ότι η φωτιά ήταν έρπουσα. Κατέτρωγε χαμηλά τον υπόροφο του δάσους και γι’ αυτό αυτή η ιδιαίτερη πυρκαγιά ήταν δύσκολο να ελεγχθεί από τα αεροπλάνα.

Σας πληροφορώ στη Δαδιά που βρεθήκαμε αμέσως με τον κ. Στυλιανίδη, τον Υπουργό Πολιτικής Προστασίας, κάθε δύο λεπτά είχαμε ρίψη νερού από ελικόπτερα και αεροπλάνα. Κάθε δύο λεπτά! Μπορείτε να τα ελέγξετε αυτά τα στοιχεία. Θα μου πείτε, πώς και δεν έσβησε μετά από τόσες μέρες; Διότι, όπως σας είπα, ήταν τέτοια τα χαρακτηριστικά της φωτιάς. Ήταν έρπουσα η φωτιά και τόσο πυκνός ο θόλος του δάσους που το νερό δεν έφτανε κάτω στο χώμα για να την σβήσει. Τα τρία τέταρτα του νερού από τις ρίψεις των ελικοπτέρων δεν έφταναν στο έδαφος.

Γι’ αυτό άλλωστε σε μια πρώτη εκτίμηση της καμένης έκτασης μιλάμε για μία περίμετρο της φωτιάς περίπου σαράντα χιλιάδων στρεμμάτων, εκ των οποίων το 30% αφορά σε άκαυτες νησίδες, ακριβώς γιατί, όπως σας είπα, ήταν αυτά τα χαρακτηριστικά της φωτιάς. Όλοι έδωσαν τον καλύτερο εαυτό τους και οφείλουμε να τους συγχαρούμε όλους.

Χθες μετά από μεγάλη κινητοποίηση, δώσαμε οδηγίες στον Οργανισμό για το Φυσικό Περιβάλλον και την Κλιματική Αλλαγή, τον ΟΦΥΠΕΚΑ, την ομπρέλα δηλαδή των μονάδων διαχείρισης προστατευόμενων περιοχών και αμέσως κατέβασαν από τις φωλιές δύο ασπροπάρηδες. Οι ασπροπάρηδες είναι αυτά εδώ τα πτηνά. Αυτά είναι νεοσσοί, είναι μικρά πτηνά. Είναι εξόχως θα έλεγα και κρισίμως κινδυνεύοντα είδη. Όλα κι όλα υπάρχουν πέντε ζεύγη στην Ελλάδα.

Καταθέτω για τα Πρακτικά κάποιες φωτογραφίες.

(Στο σημείο αυτό ο Υφυπουργός Περιβάλλοντος και Ενέργειας κ. Γεώργιος Αμυράς καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φιλοξενούμε λοιπόν ένα σημαντικότατο πληθυσμό, έστω και μικρό, των ασπροπάρηδων. Επειδή λοιπόν θέλαμε να προνοήσουμε γι’ αυτά τα πτηνά, οι εργαζόμενοι της μονάδας διαχείρισης του Δέλτα Έβρου και του Δάσους της Δαδιάς, μαζί με τους επιστήμονες της WWF, οι οποίοι συμμετέχουν σε ένα πρόγραμμα live, κατέβασαν αυτούς τους ασπροπάρηδες, τους νεοσσούς από τις φωλιές έτσι ώστε να είμαστε σίγουροι ότι, αν υπήρχε μία άλλη εξέλιξη, δεν θα χάναμε το περίπου 20% του πληθυσμού της νέας γενιάς αυτού του κινδυνεύοντος είδους.

Γιατί το λέω αυτό; Το λέω διότι θέλω να απαντήσω σε άλλο ένα fake news που είναι μέρος του μοτίβου, του pattern που ακούμε εδώ από τους Βουλευτές του ΣΥΡΙΖΑ. Το ένα σας είπα ποιο ήταν: «Μαίνεται για όγδοη ημέρα η φωτιά στη Δαδιά», παρά το γεγονός ότι, όπως σας είπα, από χθες το απόγευμα έχει σβήσει.

Δεύτερον pattern είναι ότι καταργήσατε και μάλιστα παραμονή Χριστουγέννων τον φορέα διαχείρισης. Σας ερωτώ λοιπόν το εξής. Όταν ήρθε η αντιπροσωπεία του ΣΥΡΙΖΑ επάνω στη Δαδιά και τους υποδεχθήκαμε για να τους ενημερώσουμε με τον κ. Στυλιανίδη, πού καθίσαμε, πού έγινε η ενημέρωση; Έγινε στα γραφεία της μονάδας διαχείρισης που εσείς λέτε ότι καταργήθηκε. Ποιοι άλλοι συμμετείχαν στην ενημέρωση; Οι έντεκα εργαζόμενοι του πρώην φορέα οι οποίοι εργάζονται σήμερα -αυτούσια μεταφέρθηκαν- στη μονάδα διαχείρισης.

Επομένως, σταματήστε να λέτε αυτό τα fake news, ότι τάχατες καταργήσαμε τους φορείς. Τους φορείς δεν τους καταργήσαμε. Τους αντικαταστήσουμε από τις μονάδες διαχείρισης των προστατευόμενων περιοχών. Όμως, έχετε δίκιο, κάτι καταργήσαμε. Ξέρετε τι καταργήσαμε; Τα τριάντα έξι διοικητικά συμβούλια που είχαν οι φορείς, κάθε φορέας και ένα διοικητικό συμβούλιο.

Υπήρχε η εξής παγκόσμια πρωτοτυπία που μόνο ο ΣΥΡΙΖΑ μπορούσε να την έχει εφεύρει και να έχει κρατήσει το copyright. Για τη μισή Ελλάδα, δηλαδή για τη Δυτική Μακεδονία, για όλο το Αιγαίο, για την Κρήτη, για την Εύβοια, για την Πελοπόννησο, υπήρχαν φορείς επί ΣΥΡΙΖΑ προστατευόμενων περιοχών με διοικητικά συμβούλια χωρίς να έχουν ούτε έναν εργαζόμενο. Αυτά τα διοικητικά συμβούλια είχαν μεγάλη δύναμη. Με τηλεπάθεια μπορούσαν και προστάτευαν τις περιοχές.

Πάμε και στην πρόληψη για τη Δαδιά, γιατί πολλά ακούστηκαν και καλό είναι να μιλάμε με στοιχεία, όχι με φαντασιώσεις. Και θα απαντήσω και σε κάτι που είπατε εσείς, αγαπητή συνάδελφε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Βεβαίως να απαντήσετε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Βεβαίως, βεβαίως.

Φέτος το Υπουργείο Περιβάλλοντος «έσπασε», με βάση την κατεύθυνση που μας έχει δώσει ο Υπουργός κ. Σκρέκας, ένα μεγάλο ταμπού. Ποιο είναι αυτό το ταμπού; Για εξήντα, εβδομήντα χρόνια κανείς δεν τολμούσε να μπει στο οποιοδήποτε δάσος να το καθαρίσει, να αφαιρέσει την καύσιμη ύλη και τη συσσωρευμένη βιομάζα επί δεκαετίες. Γιατί; Διότι υπάρχει ένα debate μεταξύ επιστημόνων, όπου άλλοι λένε μακριά από το δάσος, μην τολμήσει κανείς να κάνει το παραμικρό στο δάσος, ενώ κάποιοι άλλοι λένε ότι βεβαίως πρέπει να μπαίνουμε στο δάσος για να το καθαρίζουμε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, με συγχωρείτε, αλλά θα χρειαστώ αρκετό χρόνο, αν μου επιτρέψετε.

Εμείς, λοιπόν, με πολιτική απόφαση του Υπουργού κ. Σκρέκα -κι εμείς βεβαίως ακολουθήσαμε και υλοποιήσαμε την απόφαση αυτή- από τον Μάιο φέτος καθαρίζουμε τουλάχιστον εκατόν τριάντα ευαίσθητα και κρίσιμα δασικά οικοσυστήματα, διανοίγουμε -προσέξτε τους αριθμούς!- δασικούς δρόμους συνολικής έκτασης δώδεκα χιλιάδων χιλιομέτρων, όπως διανοίγουμε και αντιπυρικές ζώνες συνολικού μήκους δύο χιλιάδων χιλιομέτρων. Είναι ένα πρόγραμμα που ξεκίνησε φέτος τον Μάιο για πρώτη φορά στην Ελλάδα.

Επίσης, αφαιρούμε από περίπου εκατό χιλιάδες στρέμματα τη συσσωρευμένη βιομάζα, ελαφρύνουμε, δηλαδή, το δάσος, έτσι ώστε μία πυρκαγιά -και ξέρουμε ότι θα έχουμε πυρκαγιές, είχαμε, έχουμε και θα έχουμε- να μην εξελιχθεί σε «megafire».

Τι κάναμε, λοιπόν, στη Δαδιά; Τη βάλαμε βεβαίως στα πρώτα ευαίσθητα δασικά οικοσυστήματα, στο προληπτικό αυτό πρόγραμμα καθαρισμού, το οποίο ονομάσαμε«ANTINERO». Τι κάναμε στη Δαδιά;

Στη Δαδιά λοιπόν, κυρίες και κύριοι συνάδελφοι, όχι τώρα που είχαμε τη φωτιά, αλλά από τον Μάιο και τον Ιούνιο, διανοίξαμε αντιπυρικές ζώνες συνολικού μήκους εκατόν σαράντα πέντε χιλιομέτρων και διανοίξαμε -προσέξτε!- και δασικούς δρόμους -ενώ επίσης τους διαπλατύναμε για να λειτουργούν εν είδει αντιπυρικής ζώνης- τετρακοσίων σαράντα χιλιομέτρων. Όλοι αυτοί οι δασικοί δρόμοι ήταν κλειστοί. Είχαν νεροφαγώματα, είχαν πεσμένα δέντρα μέσα και κανείς δεν μπορούσε να έχει πρόσβαση στο δάσος.

Άρα, λοιπόν, αυτό το πρόγραμμα που ειδικά και μόνο για τη Δαδιά κόστισε 500.000 ευρώ, ας το συγκρίνουμε με τα κονδύλια που η προηγούμενη κυβέρνηση του ΣΥΡΙΖΑ είχε προσφέρει στη Δαδιά. Πόσα, αγαπητή μου συνάδελφε; Πόσα;

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Πότε έγινε η πυρκαγιά; Φέτος έγινε η πυρκαγιά!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Θα σας πω και για το πότε. Μην αλλάζετε ταμπλό! Μην το κάνετε «μπουφέ», λίγο μια γαρίδα από εδώ, λίγο ένα παϊδάκι από εκεί!

Ακούστε τα στοιχεία. Η Δαδιά επί Κυβέρνησης Νέας Δημοκρατίας…

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κάηκε!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Για τη Δαδιά επί Νέας Δημοκρατίας δόθηκαν για πρόληψη 500.000 ευρώ και έγιναν τα έργα, ενώ επί ΣΥΡΙΖΑ ήταν 23.000 ευρώ τον χρόνο. Αυτό ήταν το ενδιαφέρον σας για τη Δαδιά; Αυτό ήταν;

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Φέτος πήρε φωτιά, όμως!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Πάμε παρακάτω τώρα.

**ΠΡΟΕΔΡΕΥΩΝ (Απόστολος Αβδελάς):** Μην κάνετε διάλογο, σας παρακαλώ!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Επικαλεστήκατε πολλές φορές τη WWF. Δεν διαβάσατε τη χθεσινή ανακοίνωση της WWF; Όχι.

Θέλω να απαντήσω και σε αυτό που ρωτήσατε, στο γιατί γίνονται τώρα έργα καθαρισμού. Είπατε ότι ξεκινά βεβαίως η αντιπυρική. Βεβαίως! Ξέρετε πότε σταμάτησαν οι βροχές στη Δαδιά; Δεν ξέρετε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Μιλάμε για το πρόγραμμα «ANTINERO»;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ναι, για το «ANTINERO» λέω. Γιατί δεν μου απαντάτε; Πότε σταμάτησαν οι βροχές στη Δαδιά; Μα, δεν ξέρετε!

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** …(δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Αμυρά, σας παρακαλώ! Να απευθύνεστε στο Προεδρείο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μέσα Ιουνίου! Κι εμείς από τις αρχές Ιουνίου είχαμε μπει.

Επίσης, όσον αφορά τους καθαρισμούς, χαίρομαι που κάνετε κριτική για τους καθαρισμούς, διότι αυτό σημαίνει ότι έχετε ενσωματώσει στη πολιτική σας σκέψη και αποδέχεστε αυτό που κάνουμε, τους καθαρισμούς των δασών. Χαίρομαι που μας υποστηρίζετε…

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Τι είναι αυτά που λέτε;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** …και θέλετε να μας κάνετε και καλύτερους.

Να μην καθαρίζουμε τα δάση; Μιλήστε ξεκάθαρα! Να καθαρίζουμε ή να μην καθαρίζουμε τα δάση;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Πολιτική πρόληψης!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ό,τι και να πείτε εσείς, εμείς θα καθαρίζουμε και κάνουμε την προσπάθειά μας.

**ΠΡΟΕΔΡΕΥΩΝ (Απόστολος Αβδελάς):** Τι έγινε τώρα ξαφνικά;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Όσον αφορά δε στη WWF και στο ότι το κάνατε όλοι -με συγχωρείτε, κάποιοι- «καραμέλα», τι ανακοίνωση έβγαλε χθες η WWF και τι είπε σε αυτή; Ότι όσο η πυρκαγιά συνεχίζει -το έβγαλε χθες-, θα ήταν ανεύθυνο να προβεί ο οποιοσδήποτε σε οριστικό απολογισμό και βιαστικά συμπεράσματα. Γάντι κολλάει αυτό σε εσάς!

Και το δεύτερο και ίσως πιο σημαντικό που λέει η WWF είναι ότι αξίζει να υπογραμμιστεί πως φέτος είχε προηγηθεί έγκαιρη συντήρηση σημαντικού μέρους δασικών δρόμων και αντιπυρικών ζωνών. Αυτό που μόλις σας ανέπτυξα!

Εγώ βεβαίως θέλω να συγχαρώ όλους τους ανθρώπους -όχι μόνο στη Δαδιά- που δίνουν τον αγώνα για να αντιμετωπίσουν τις φωτιές σε όλη την Ελλάδα, ενώ κάποια στιγμή θα πρέπει να μιλήσουμε και για τους υπεύθυνους των πυρκαγιών. Κάθε χρόνο έχουμε στην Ελλάδα περίπου έντεκα με δώδεκα χιλιάδες δασικές πυρκαγιές. Το 96% αυτών των πυρκαγιών οφείλεται σε ανθρώπινη αμέλεια, σε ανθρώπινη παρουσία στο δάσος με δραστηριότητες που δεν πρέπει. Ο ένας πάει να κάψει τα ξερά στην αυλή του, ενώ ο άλλος πάει να κάνει μπάρμπεκιου μέσα στο δάσος. Κάποια στιγμή, λοιπόν, πρέπει να μιλήσουμε και γι’ αυτή την ανευθυνότητα.

Και επειδή ακούστηκαν πολλά, όπως ότι τάχα η Κυβέρνηση Μητσοτάκη, το Υπουργείο Περιβάλλοντος θέλει να δολοφονήσει το περιβάλλον, για να ακούσω την κριτική σας ή μάλλον την αντίδρασή σας από εδώ και πέρα, αφού σας ανακοινώνω ότι με τον Υπουργό κ. Σκρέκα, μετά βεβαίως από επιστημονική τεκμηρίωση που πήραμε από το Πανεπιστήμιο Ιωαννίνων -μάλλον χθες, αλλά σήμερα σας το ανακοινώνουμε- εντάσσουμε και τα περήφανα, τα υπέροχα, τα απάτητα Άγραφα στη μεταρρύθμιση των απάτητων βουνών.

(Χειροκροτήματα από την πτέρυγα της Νέας Δημοκρατίας)

Τι σημαίνει αυτό; Σημαίνει ότι περίπου εκατό τετραγωνικά χιλιόμετρα στα Άγραφα μπαίνουν σε καθεστώς τέτοιας προστασίας που απαγορεύεται η διάνοιξη οποιουδήποτε δρόμου και η κατασκευή οποιασδήποτε επιφάνειας. Έτσι, λοιπόν, γίνεται το έβδομο μεγάλο βουνό που μπαίνει στα απάτητα βουνά. Σας θυμίζω ότι έχουμε τον Σμόλικα που είναι το δεύτερο ψηλότερο βουνό της χώρας, την Τύμφη, τον Ταΰγετο, τα Λευκά Όρη, το Όρος Χατζή στη Θεσσαλία, το όρος Σάος ή αλλιώς Φεγγάρι στη Σαμοθράκη. Έχουμε, λοιπόν, πλέον και τα Άγραφα. Και ξέρετε πόσα ακόμα ακολουθούν; Άλλα σαράντα οκτώ! Προσέξτε το και σημειώστε το για να νιώθετε τουλάχιστον υπερήφανοι μέσα σας -αφήστε το, μην το πείτε-, διότι η Ελλάδα είναι η πρώτη χώρα στην Ευρώπη που θεσμοθετεί αυτή την περιβαλλοντική μεταρρύθμιση. Μόνο μία χώρα τα έχει καταφέρει παγκοσμίως, οι Ηνωμένες Πολιτείες της Αμερικής που ξεκίνησαν να συζητούν τα δικά τους απάτητα βουνά το 1998 και κατάφεραν να τα θεσμοθετήσουν το 2012. Στην Ευρώπη η συζήτηση ξεκίνησε το 2004 και εμείς είμαστε η πρώτη χώρα στην Ευρώπη που το κάνει. Μπορείτε, λοιπόν, να νιώθετε υπερήφανοι για το ότι ναι, κάποιος προστατεύει τα βουνά και τη βιοποικιλότητα.

Και ξέρετε γιατί βάλαμε τα Άγραφα στα απάτητα βουνά; Διότι εκεί ζει –προσέξτε!- το όρνιο, ο χρυσαετός, ο πετρίτης, ο φιδαετός, η κοκκινοκαλιακούδα, το αγριόγιδο των Βαλκανίων, το λεπιδόπτερο και η καφέ αρκούδα. Εάν αυτό δεν είναι προστασία της βιοποικιλότητας, ποιο είναι;

Και θέλω να συγχαρώ βεβαίως και τις υπηρεσίες μας και ιδιαιτέρως τον διευθυντή της Περιβαλλοντικής Αδειοδότησης κ. Δημόπουλο που έχει πάρει πάρα πολύ ζεστά το θέμα των απάτητων βουνών και εμπλουτίζει διαρκώς αυτό τον θεσμό, όπως και την κ. Κατή, την καθηγήτρια του Πανεπιστημίου Ιωαννίνων, γιατί πάνω στην επιστημονική της τεκμηρίωση παίρνουμε τις αποφάσεις μας.

Καταθέτω, λοιπόν, στα Πρακτικά και την υπουργική απόφαση και τα παραρτήματα και τον χάρτη που έχει τα πάντα για τα Άγραφα, για να ξέρετε και να είστε υπερήφανοι που και τα Άγραφα θα παραμείνουν πλέον απάτητα, έτσι ώστε όπως τα έβλεπαν και τα ζούσαν οι παππούδες μας, να τα κληροδοτήσουμε για να τα βλέπουν και να προχωράνε τα παιδιά και τα εγγόνια μας.

(Στο σημείο αυτό ο Υφυπουργός Περιβάλλοντος και Ενέργειας κ. Γεώργιος Αμυράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κύριε Αμυρά, θα πρέπει να ολοκληρώνετε σιγά, σιγά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Θα είμαι σύντομος, κύριε Πρόεδρε.

Πάμε παρακάτω. Ας δούμε, λοιπόν, ποιες είναι οι επόμενες περιβαλλοντικές πρωτοβουλίες. Χίλιες παρθένες παραλίες. Αγαπητέ συνάδελφε νησιώτη από τις Κυκλάδες, και αυτός είναι ένας θεσμός που νομίζω ότι θα δώσει άλλη ώθηση στις Κυκλάδες. Αυτή τη στιγμή χαρτογραφούμε για αρχή χίλιες παραλίες, όπου δεν υπάρχει ανθρωπογενής δραστηριότητα, για να τις θέσουμε σε τέτοιο καθεστώς προστασίας, έτσι ώστε να σιγουρευτούμε ότι θα παραμείνουν παρθένες και ελεύθερες, όπως τις βρήκαμε. Αυτό ξέρετε τι ώθηση θα δώσει στον τουρισμό; Τεράστια ώθηση, διότι υπάρχει ένα παγκόσμιο κύμα ανθρώπων που θέλουν να πηγαίνουν σε ανέγγιχτα από τον άνθρωπο μέρη, που δεν τους πειράζει να περπατήσουν μισή, μία ή δύο ώρες μέχρι να φτάσουν στην παραλία τους.

Επίσης, θα σας πω πολύ γρήγορα ότι η Ελλάδα υποστηρίζει διά στόματος του Πρωθυπουργού Κυριάκου Μητσοτάκη ήδη από πέρυσι τον Σεπτέμβριο στη Μασσαλία στο διεθνές συνέδριο του IUCN τη γαλλική πρωτοβουλία «Μεσόγειος, μια υποδειγματική θάλασσα ως το 2030». Αυτό σημαίνει ότι μπαίνουμε στη φωτιά για να αντιμετωπίσουμε τέσσερις βασικές προκλήσεις: την απώλεια της βιοποικιλότητας της θάλασσας, τη μη βιώσιμη αλιεία, τη ρύπανση των θαλασσών και τις μη βιώσιμες θαλάσσιες μεταφορές.

**ΠΡΟΕΔΡΕΥΩΝ (Απόστολος Αβδελάς):** Κύριε Αμυρά, σας παρακαλώ!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Είμαστε έτοιμοι να χωροθετήσουμε, διότι ο Πρωθυπουργός είπε -κι εμείς δουλεύουμε εδώ και έναν χρόνο γι’ αυτό- το εξής: Το 30% των ελληνικών θαλασσών θα μπει σε καθεστώς προστασίας, το 1/3 εξ αυτών θα μπει σε καθεστώς απόλυτης προστασίας. Ούτε ψάρεμα ούτε τίποτε, δηλαδή!

Πολύ γρήγορα, λοιπόν, θα σας πω….

**ΠΡΟΕΔΡΕΥΩΝ (Απόστολος Αβδελάς):** Δεν έχετε χρόνο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κύριε Πρόεδρε, επιτρέψτε μου, γιατί είναι μεγάλο το νομοσχέδιο και είναι περιβαλλοντικό. Δώστε μου λίγη ανοχή.

**ΠΡΟΕΔΡΕΥΩΝ (Απόστολος Αβδελάς):** Ναι, αλλά υπολείπονται άλλοι τριάντα ομιλητές.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Λίγη ανοχή, κύριε Πρόεδρε. Σας υπόσχομαι θα το τρέξω.

Εάν πάτε στη Θράκη, στην Ήπειρο, στη Δυτική Θεσσαλία και στη Δυτική Στερεά, εκεί που υπάρχουν οι μονάδες διαχείρισης, οι πρώην φορείς, ξέρετε τι μπορεί να βρείτε; Μπορεί να βρείτε κάποιους ανθρώπους με στολές της μονάδας να κρατάνε έναν βελγικό ποιμενικό σκύλο. Τι είναι αυτοί; Είναι πέντε τέτοιες μονάδες που ψάχνουν για δηλητηριασμένα δολώματα. Εκπαίδευσαν τους ανθρώπους μας στην Ισπανία, τα σκυλιά τα αγόρασε ο ΟΦΥΠΕΚΑ από την Ισπανία και αυτή τη στιγμή δίνουν ένα πλεονέκτημα έναντι των δηλητηριασμένων δολωμάτων.

Όλοι λέτε για τις ανεμογεννήτριες και για την ορνιθοπανίδα. Ξέρετε ότι τα δηλητηριασμένα δολώματα είναι ο υπ’ αριθμόν ένα κίνδυνος για την ορνιθοπανίδα; Έχουμε περισσότερα πτηνά της άγριας πανίδας δηλητηριασμένα από τα δολώματα αυτά, από ό,τι έχουμε σε συγκρούσεις με ανεμογεννήτριες. Σας το λέω απλά για να ζυγίσετε τη σημασία αυτού που κάνουμε.

Έχουμε έτοιμο το δίκτυο για την αντιμετώπιση εκβρασμών θαλάσσιων θηλαστικών, δηλαδή φαλαινών, δελφινιών κ.λπ.. Είμαστε έτοιμοι και τον Σεπτέμβριο θα αδειοδοτήσουμε επιτέλους τα κέντρα περίθαλψης άγριας ζωής, δηλαδή τον «ΑΡΧΕΛΩΝΑ», που ασχολείται με τη χελώνα, την «ΑΝΙΜΑ» για την ορνιθοπανίδα, τη «Δράση για την Άγρια Ζωή», που είναι στη Θεσσαλονίκη, αγαπητοί συνάδελφοι. Αυτό πρέπει να σας κάνει να χαίρεστε.

Επίσης, τρέχουμε το Εθνικό Σχέδιο Αναδασώσεων. Έως το 2028 θα έχουμε φυτέψει -και ήδη έχουμε ξεκινήσει πιλοτικές αναδασώσεις- είκοσι εκατομμύρια δέντρα, κάτι που μπορεί να έχει πιστεύω ιδιαίτερη σημασία.

**ΠΡΟΕΔΡΕΥΩΝ (Απόστολος Αβδελάς):** Όλα όσα λέτε έχουν ιδιαίτερη σημασία, αλλά αν σας αφήσω θα πάμε μέχρι το πρωί.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τελειώνω, κύριε Πρόεδρε.

Υπεράκτια αιολικά πάρκα: Ο Γιάννης ο Βρούτσης, ο Κοινοβουλευτικός μας Εκπρόσωπος, μου είχε πει πριν από κάποιο καιρό, όταν είχα αναλάβει το χαρτοφυλάκιο: «Έχω μια αγωνία. Θέλω αυτά τα τοπία που έχουν αντικρίσει τα μάτια μας, να τα αντικρίσουν και οι επόμενες γενιές, ειδικά στις Κυκλάδες». Τα υπεράκτια αιολικά πάρκα, οι ανεμογεννήτριες δηλαδή μέσα στη θάλασσα, αυτή τη δικλίδα ασφαλείας προσφέρουν.

Επομένως, σας καλώ να ξανασκεφτείτε τη στάση σας γύρω από τα περιβαλλοντικά. Το περιβάλλον κραυγάζει να το προστατεύσουμε και εμείς κάνουμε ό,τι περνά από το χέρι μας για να το διασφαλίσουμε και να το προστατεύσουμε. Η Ελλάδα έχει πλεόνασμα ήλιου, θάλασσας, αέρα.

Επομένως, αυτή είναι η δύναμή μας και με αυτό το νομοσχέδιο και με αυτή την Κυβέρνηση αυτό είναι το συγκριτικό πλεονέκτημα που πάμε να αξιοποιήσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρίες και κύριοι συνάδελφοι, να σας πω κάτι. Είναι ευχάριστο να έρχονται εδώ συνάδελφοι και να με παίρνουν και τηλέφωνο και να μου λένε «διάγραψέ με»; Σας αρέσει αυτό; Είναι σωστό αυτό; Πριν ανεβείτε στο Βήμα γνωρίζετε πόσα λεπτά έχετε. Προσαρμόστε τον λόγο σας σε αυτό που πρέπει και να σας δώσω και ένα λεπτό.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Για εμάς το λέτε, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Για όλους το λέω, κυρία Αντωνίου. Προς θεού! Εγώ στενοχωριέμαι, Παίρνουν τηλέφωνο και ζητούν να διαγραφούν. Είναι σωστό αυτό; Είναι σωστό κάποιοι συνάδελφοι να μιλήσουν στις 2 το πρωί; Ποιος θα τους δει;

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Στην Κυβέρνηση και στους Υπουργούς πείτε τα αυτά.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Με φέρνετε και εμένα σε δύσκολη θέση και έχω όλη την καλή διάθεση. Το ξέρετε. Δεν γνωριστήκαμε τώρα.

Καλείται στο Βήμα ο κ. Χουσεΐν Ζεϊμπέκ από τον ΣΥΡΙΖΑ - Προοδευτική Συμμαχία και να ετοιμάζεται ο κ. Αλεξιάδης από τον ΣΥΡΙΖΑ - Προοδευτική Συμμαχία.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο για μία τροπολογία.

**ΠΡΟΕΔΡΕΥΩΝ (Απόστολος Αβδελάς):** Εν συντομία, κύριε Υπουργέ, σας παρακαλώ, κύριε Υπουργέ, γιατί ανέβηκε συνάδελφος στο Βήμα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Αποδέχομαι την τροπολογία που κατατέθηκε από σαράντα οκτώ Βουλευτές με γενικό αριθμό 1407 και ειδικό 121 και καταθέτω και τις νομοτεχνικές βελτιώσεις.

Ευχαριστώ.

(Στο σημείο αυτό ο Υπουργός Περιβάλλοντος και Ενέργειας καταθέτει τις προαναφερθείσες νομοτεχνικές βελτιώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 512-517)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Θα φωτοτυπηθούν και θα μοιραστούν οι νομοτεχνικές βελτιώσεις.

Κύριε Ζεϊμπέκ, έχετε τον λόγο.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κύριε Υπουργέ, πρέπει να πω ότι μας βγάλατε έξω από τα ρούχα μας. Το ότι τα μέσα της περιοχής έγραφαν ότι και σήμερα συνεχίζεται η φωτιά και αν έσβησε χθες το απόγευμα έχει μεγάλη σημασία; Σημασία έχει ότι χάθηκε ένας πλούτος της περιοχής μας με πλούσια πανίδα και χλωρίδα και ότι υπάρχουν και ευθύνες.

Κουνάτε το δάχτυλο σε εμάς. Τρόμαξα ότι και για τη φωτιά στη Δαδιά φταίει ο ΣΥΡΙΖΑ. Πρέπει να παρθούν τα αναγκαία μέτρα για να μην ξαναζήσουμε τέτοιες περιστάσεις.

Επιτρέψτε μου να τοποθετηθώ για τις διατάξεις που αφορούν το Υπουργείο Παιδείας και τα άρθρα 142 ως 167 του πολυνομοσχεδίου εν συντομία, καθώς οι συνάδελφοι που προηγήθηκαν νομίζω ότι κάλυψαν πλήρως τις περιβαλλοντικές διατάξεις.

Μέσα σε αυτές τις ετερόκλητες διατάξεις συναντούμε και την πρόταση της Νέας Δημοκρατίας για την αναδιοργάνωση των μουφτιών. Αρχικά να τονίσω ότι πρόκειται ουσιαστικά για ένα ξεχωριστό νομοσχέδιο, για ένα εξαιρετικά σημαντικό θέμα το οποίο στοιβάζεται μέσα σε άσχετες διατάξεις. Επίσης θα πρέπει να γίνει γνωστό ότι οι συγκεκριμένες διατάξεις δεν είναι αποτέλεσμα διαβούλευσης. Είναι η προσπάθεια της Κυβέρνησης να παρέμβει αυταρχικά σε ζητήματα θρησκευτικών ελευθεριών χωρίς να ενδιαφέρεται για την άποψη των άμεσα ενδιαφερομένων, δηλαδή της ίδιας της μειονότητας. Θέλω να τονίσω ότι η στάση της Κυβέρνησης αποδεικνύει ένα και μόνο πράγμα: ότι δεν θέλει να επιλύσει το συγκεκριμένο ζήτημα και σε καμία περίπτωση δεν αποσκοπεί στον σεβασμό των θρησκευτικών ελευθεριών.

Ήδη από τα πρώτα άρθρα τονίζεται εμφατικά ότι οι μουφτίες αποτελούν αποκεντρωμένες δημόσιες υπηρεσίες οι οποίες υπάγονται απευθείας στον Υπουργό Παιδείας και Θρησκευμάτων. Με αυτόν τον τρόπο μετατρέπονται οι μουφτίες σε αμιγείς δημόσιες υπηρεσίες, χάνοντας το κυριότερο χαρακτηριστικό τους, δηλαδή τον θρησκευτικό τους χαρακτήρα. Όπως έχω τονίσει και άλλη φορά, αυτό αποτελεί μια οπισθοδρόμηση και αν ο σκοπός που εξυπηρετείται με αυτή την επιλογή είναι η τήρηση της αρχής της νομιμότητας και του δικαιοδοτικού χαρακτήρα του μουφτή, η προσωπική μου άποψη είναι ότι θα πρέπει να καταργηθούν οι διοικητικές αρμοδιότητες, που αφορούν το κληρονομικό και το οικογενειακό δίκαιο. Άλλωστε με βάση την αρχή του κράτους δικαίου το κόμμα μας, ο ΣΥΡΙΖΑ - Προοδευτική Συμμαχία, γι’ αυτόν τον λόγο έκανε προαιρετική την προσφυγή στη Σαρία, ως ένα πρώτο βήμα μέχρι την οριστική κατάργηση των δικαιοδοτικών αρμοδιοτήτων.

Εν συνεχεία παρατηρούμε ότι προβλέπονται αυξημένες θέσεις για τη στελέχωση των μουφτιών, σε μια εποχή που το δημόσιο σύστημα υγείας πάσχει. Θα μιλήσω, για παράδειγμα, για το Γενικό Νοσοκομείο Ξάνθης. Έχει σοβαρές ελλείψεις σε όλες τις ειδικότητες. Το ίδιο ισχύει και για την παιδεία. Πιστεύω ότι οι προβλεπόμενες θέσεις για τις μουφτίες είναι υπερβολικές και συντελούν στη δημιουργία ενός γραφειοκρατικού τρόπου λειτουργίας των μουφτιών.

Σοβαρό θέμα τίθεται και με το άρθρο 158 στο οποίο ορίζεται η σύσταση συμβουλευτικής επιτροπής η οποία θα προσφέρει απλή αιτιολογημένη γνώμη για τον κατάλογο των υποψηφίων για τη θέση του μουφτή.

Τρία βασικά θέματα που εγείρουν τη διαφωνία μου με το συγκεκριμένο άρθρο είναι τα εξής:

Πρώτον, ότι το σώμα δεν είναι αντιπροσωπευτικό των πιστών, καθώς η επιτροπή θα αποτελείται από μόλις τριάντα τρία μέλη, εκ των οποίων μόλις τα δέκα θα είναι ιμάμηδες εγγεγραμμένοι στις καταστάσεις των θρησκευτικών λειτουργών των μουφτιών και πραγματικά απορώ αν ο αριθμός των εγγεγραμμένων και ενεργών ιμάμηδων στην Ξάνθη ξεπερνά τους δέκα.

Δεύτερον, ότι τα τριάντα τρία αυτά μέλη θα προκύπτουν μετά από κλήρωση.

Τρίτον, η πρότασή τους είναι απλή γνώμη, η οποία δεν δεσμεύει τον αρμόδιο Υπουργό. Πιο συγκεκριμένα, νομίζω ότι η συμβουλευτική επιτροπή είναι εξαιρετικά μικρή και υποεκπροσωπούνται οι ιμάμηδες ως οι άμεσα αρμόδιοι θρησκευτικοί λειτουργοί, ενώ συμπεριλαμβάνονται μόνο οι εγγεγραμμένοι στα μητρώα αρρένων της μουφτίας, που είναι ελάχιστοι. Θα έπρεπε να συμπεριληφθούν όλοι οι ενεργοί ιμάμηδες των τεμενών χωρίς διακρίσεις.

Επίσης, να τονίσω ότι η κλήρωση δεν αποτελεί σοβαρή μέθοδο για την ανάδειξη ενός θρησκευτικού ηγέτη και όλη η διαδικασία δεν θα έπρεπε να αντιμετωπίζεται σαν να είναι μια λοταρία.

Τέλος, αν η γνώμη της επιτροπής δεν δεσμεύει τον Υπουργό, ουσιαστικά αναιρείται ο λόγος ύπαρξης της. Για ποιον λόγο συστήνεται αυτό το σώμα; Για να αξιολογήσει έναν έναν τους υποψηφίους και στο τέλος η άποψή του να πεταχτεί στον κάλαθο των αχρήστων; Άρα είναι εικονική η συγκρότηση της συμβουλευτικής επιτροπής γιατί ο μουφτής διορίζεται από τον Υπουργό Παιδείας. Είναι ξεκάθαρο ότι σε καμμία περίπτωση το συγκεκριμένο σώμα με τις συγκεκριμένες αρμοδιότητες δεν μπορεί να εκπροσωπήσει ολόκληρη τη μειονότητα.

Άρα υπό αυτή την έννοια, είναι σαν να κάνετε μια τρύπα στο νερό. Αποδεικνύετε ότι δεν θέλετε να λύσετε το ζήτημα των μουφτήδων. Βεβαίως η οποιαδήποτε επιλογή σας δεν προέκυψε μέσα από διαβούλευση με τη μειονότητα, άρα απαξιώνεται η ίδια η μειονότητα. Έτσι το πιο πιθανό είναι αυτές οι διατάξεις να μην τύχουν και της αποδοχής, που υποτίθεται ότι επιδιώκετε. Η θέση του κόμματός μου είναι ξεκάθαρη σε αυτό το θέμα, γι’ αυτόν τον λόγο διαφωνούμε με αυτές τις διατάξεις. Εμείς στηρίζουμε τη διαβούλευση με τη μειονότητα για κάθε απόφαση που την αφορά.

Επίσης θεωρώ ότι πολύ μεγάλο ατόπημα είναι στο άρθρο 153 του νομοσχεδίου, το γεγονός ότι μπορεί να γίνει μουφτής απόφοιτος των ιεροσπουδαστηρίων με δεκαετή εμπειρία ως ιμάμης, εγγεγραμμένος στα μητρώα της μουφτείας. Αυτό το προσόν είναι μηδαμινό και υποβαθμίζει τον ίδιο τον ρόλο του μουφτή. Με απλά λόγια δίνει τη δυνατότητα σε έναν απόφοιτο εκκλησιαστικού λυκείου και συγκεκριμένα ιεροσπουδαστηρίου, να γίνει θρησκευτικός ηγέτης. Αντίστοιχα παραδείγματα νομίζω δεν υπάρχουν στην Ορθόδοξη Εκκλησία. Άρα εδώ τίθεται ξανά καθαρά ζήτημα απαξίωσης του μουφτή.

Ένα τελευταίο και εξαιρετικά σημαντικό θέμα είναι η διασύνδεση των διαχειριστικών επιτροπών της βακούφικης περιουσίας με τις μουφτείες. Κατά το παρελθόν, η μόνη σχέση των διαχειριστικών επιτροπών με τον μουφτή ήταν όταν εκείνος ασκούσε τον ελεγκτικό ρόλο των αποφάσεων των επιτροπών. Δηλαδή, απλώς τις επέβλεπε και στην ουσία ήταν ανεξάρτητες. Τώρα με τα συγκεκριμένα άρθρα, οι διαχειριστικές επιτροπές καλούνται να διαθέτουν εργαζόμενους στις μουφτείες όποτε ο μουφτής το κρίνει αναγκαίο. Και τους όποιους εργαζόμενους θα πληρώνουν οι διαχειριστικές. Οι έκτακτοι πόροι των μουφτειών θα προέρχονται από δωρεές και κληρονομιές οι οποίες βρίσκονταν στην αποκλειστική διαχείριση των διαχειριστικών επιτροπών, καθώς επίσης κονδύλια από τις διαχειριστικές επιτροπές. Ουσιαστικά φαίνεται να ανταγωνίζεται τις διαχειριστικές επιτροπές.

Η στέγαση των μουφτειών μπορεί να γίνει σε κτήρια των διαχειριστικών επιτροπών, τα οποία παραχωρούνται χωρίς αντάλλαγμα. Ενώ οι διαχειριστικές επιτροπές απαλλάσσονται κάθε φόρο που έχει να κάνει με τη στέγαση των μουφτειών μόνο.

Ένα πολύ σοβαρό θέμα που έχω θίξει πάρα πολλές φορές, είναι οι εκλογές στις διαχειριστικές επιτροπές που δεν έχουν γίνει ακόμα, αφού το νομοθετικό πλαίσιο του 2008 είναι ακόμα ατέλειες. Ενώ, λοιπόν, δεν έχει επιλυθεί ακόμα το θέμα της εκλογής των διαχειριστικών επιτροπών και σε πολλές περιπτώσεις οι επιτροπές υπάρχουν με συνεχείς παρατάσεις των θητειών τους με διορισμένες επιτροπές, εσείς έρχεστε και χωρίς να σας νοιάζει η λειτουργία τους, τις αντιμετώπιζε σαν θησαυροφυλάκιο που θα χρηματοδοτεί τις μουφτείες. Και μάλιστα τις μουφτείες που είναι δημόσιες υπηρεσίες και των οποίων ο μουφτής δίνει τον όρκο του δημοσίου υπαλλήλου, ενώ ασκεί και δικαιοδοτικές αρμοδιότητες και είναι θρησκευτικός ηγέτης. Εδώ βλέπουμε ξεκάθαρη σύγχυση της διάκρισης των λειτουργιών.

Το μόνο βέβαιο είναι ότι οι συγκεκριμένες διατάξεις δεν πρόκειται να επιλύσουν το πρόβλημα των μουφτειών, καθώς δεν θέλετε κάτι τέτοιο. Δεν το επιδιώκετε, αφού δεν υπάρχει σοβαρή διαφορά με το προηγούμενο καθεστώς διορισμού του μουφτή.

Τέλος, η επιτροπή ως Σώμα, δεν αντιπροσωπεύει τη μειονότητα και δεν έχει την αποφασιστική αρμοδιότητα την οποία έχει ο Υπουργός που διορίζει.

Προφανώς και καταψηφίζω τις συγκεκριμένες διατάξεις για όλους τους παραπάνω λόγους, τους οποίους ελπίζω να τους λάβετε σοβαρά υπ’ όψιν σας και να γίνουν διορθώσεις.

Ευχαριστώ πολύ.

(Χειροκροτήματα από την Πτέρυγα του ΣΥΡΙΖΑ)

**ΠΡΟΔΡΕΥΩΝ (Απόστολος Αβδελάς):** Και εγώ σας ευχαριστώ.

Τον λόγο έχει ο κ. Τρύφων Αλεξιάδης από τον ΣΥΡΙΖΑ - Προοδευτική Συμμαχία και να ετοιμάζεται η κ. Κεφαλίδου από το ΠΑΣΟΚ - Κίνημα Αλλαγής.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, θέλω να ξεκινήσω με μια σαφέστατη καταγγελία. Τα όσα έγιναν πριν από λίγη ώρα στο κέντρο της Αθήνας από ανθρώπους που ντροπιάζουν τη στολή του αστυνομικού που φορούσαν, είναι ευθύνη και πολιτική επιλογή της Κυβέρνησης. Η Κυβέρνηση της Δεξιάς για άλλη μια φορά, επιλέγει την ένταση. Παίζει με τη ζωή ενός ανθρώπου, για να τη χρησιμοποιήσει πολιτικά και θα είναι δική σας ευθύνη ό,τι ακολουθήσει. Πάνω από όλα, όμως, έχετε ευθύνη για τα επεισόδια που έγιναν στο κέντρο της Αθήνας.

Το βίντεο που κυκλοφορεί με αστυνομικό να κλωτσάει με την μπότα του πολίτη, που έχει πέσει στο έδαφος, δεν μπορεί να μείνει από την Κυβέρνηση αναπάντητο. Είναι δική σας ευθύνη. Ξέρουμε πολύ καλά ότι μέσα στον πανικό σας, ποντάρετε στην πολιτική ένταση και πιθανά και σε νεκρό διότι εξυπηρετεί τα πολιτικά σας σχέδια. Δεν θα το αφήσουμε, όμως, αυτό να συμβεί και θα είμαστε εδώ όλες οι προοδευτικές δυνάμεις για να σας σταματήσουμε.

Ας έρθουμε τώρα στα του νομοσχεδίου, προσπαθώντας να ηρεμήσουμε από τα όσα έγιναν προηγουμένως στο κέντρο της Αθήνας. Είναι πολιτική ευτέλεια, είναι ντροπή για τη Βουλή, είναι ευθύνη των Βουλευτών της ΝΔ τα όσα ανέχεστε να κάνει η Κυβέρνηση. Τελείωσε στην επιτροπή χτες το νομοσχέδιο και 10 η ώρα το βράδυ κατατέθηκε τροπολογία οκτώ άρθρα, σαράντα τέσσερις σελίδες! Είναι ντροπή αυτό ή όχι; Είμαστε από τις 9.00 το πρωί εδώ για να συζητήσουμε αυτή την τροπολογία.

Δεύτερη τροπολογία κατατέθηκε χθες στις 11 η ώρα το βράδυ. Εννιά άρθρα, σαράντα μία σελίδες για να συζητηθούν σήμερα στις 9 η ώρα το πρωί! Το θεωρείτε αυτό «επιτελικό κράτος», «σωστή νομοθέτηση», σωστή λειτουργία του Κοινοβουλίου;

Χάσατε σαν Νέα Δημοκρατία μία μεγάλη ευκαιρία σήμερα. Χάσατε σαν Κυβέρνηση μια ευκαιρία να γίνει μια ουσιαστική συζήτηση για ένα σημαντικό θέμα, για το ζήτημα του περιβάλλοντος. Είναι ένα θέμα για το οποίο βεβαίως και πρέπει να συζητάμε. Βεβαίως και είναι κάτι που μας αφορά όλους. Το χρωστάμε στα παιδιά μας, στις επόμενες γενιές. Αλλά, βεβαίως, να ζητάμε από τη Νέα Δημοκρατία να συζητήσουμε σοβαρά για το περιβάλλον, ξέροντας την πολιτική σας ιστορία και το τι έχετε κάνει, είναι κάπου πολιτικό ανέκδοτο.

Το μεγάλο σας πρόβλημα δεν είναι αυτό που προσπαθείτε εδώ με αγωνία να εξηγήσουν οι Βουλευτές σας, όσοι έχουν μείνει βέβαια. Διότι ένας, δυο, τρεις μετράω να έχουν μείνει αυτή τη στιγμή στην Αίθουσα.

**ΔΙΟΝΥΣΙΟΣ ΣΤΑΜΕΝΙΤΗΣ:** Έχουν μιλήσει δεκαπέντε Υπουργοί έως τώρα. Σας παρακαλώ, δηλαδή.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Τι είναι αυτά που λέτε τώρα. Δηλαδή, μετά που θα μιλήσω εγώ και δεν θα είναι κανένας από εσάς, θα ήθελες να το πω από το Βήμα;

**ΤΡΥΦΩΝ ΑΛΕΞΙΑΔΗΣ:** Κύριε συνάδελφε, μην εκνευρίζεστε και μη χάνετε την ψυχραιμία σας.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Μα, τι λέτε τώρα;

**ΤΡΥΦΩΝ ΑΛΕΞΙΑΔΗΣ:** Κάνετε λάθος να χάνετε την ψυχραιμία σας. Σας παρακαλώ πολύ, ηρεμήστε. Υπάρχουν και τεχνικοί τρόποι για να ηρεμήσετε.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ήρεμος είμαι. Τι είναι αυτά που λέτε;

**ΠΡΟΕΔΡΕΥΩΝ (Απόστολος Αβδελάς):** Κύριε Χρυσομάλη, σας παρακαλώ.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, σας παρακαλώ προσπαθήστε να πείσετε τους συναδέλφους να σεβαστούν το πρόσωπό σας.

**ΠΡΟΕΔΡΕΥΩΝ (Απόστολος Αβδελάς):** Αυτό προσπαθώ.

**ΤΡΥΦΩΝ ΑΛΕΞΙΑΔΗΣ:** Σε ό,τι αφορά λοιπόν την κουβέντα που γίνεται εδώ σήμερα, δεν έχετε απέναντί σας το ΣΥΡΙΖΑ στο νομοσχέδιο αυτό. Έχετε απέναντί σας την κοινωνία. Όλοι οι φορείς που σχετίζονται με τα θέματα περιβάλλοντος είναι απέναντί σας.

Κύριε Υπουργέ και κύριε Υφυπουργέ, πρέπει να σας έχει δημιουργηθεί αμηχανία. Ξαναδείτε τα βίντεο της ομιλίας σας. Όταν μιλούσε ο Υπουργός, τρεις Βουλευτές της Νέας Δημοκρατίας, έξι από τον ΣΥΡΙΖΑ ήταν στην Αίθουσα. Όταν μιλούσε ο Υφυπουργός, ήταν δύο από τη Νέα Δημοκρατία, οκτώ από το ΣΥΡΙΖΑ.

Γιατί είμαστε μέσα; Γιατί παρακολουθούμε; Γιατί συμμετέχουμε; Διότι σε αυτό ειδικά το νομοσχέδιο ο ΣΥΡΙΖΑ έδωσε μαθήματα αντιπολίτευσης. Ήταν υπόδειγμα αντιπολίτευσης η στάση του ΣΥΡΙΖΑ και στη διαβούλευση και στις επιτροπές και σήμερα στο Κοινοβούλιο. Ήταν υπόδειγμα αντιπολίτευσης, υπόδειγμα υπευθυνότητας, υπόδειγμα τεκμηρίωσης. Θέλω πραγματικά να δώσω συγχαρητήρια και από αυτό το βήμα στον Σωκράτη Φάμελο, αλλά και σε όλο τον αρμόδιο τομέα του κόμματος, για τη στάση του, για την τεκμηρίωση, για όσα στοιχεία μας έδωσε για όλα αυτά τα ζητήματα.

Βεβαίως θα με ρωτήσει κάποιος από τους συντρόφους μου, και γιατί δεν παίζουν όλα αυτά στα μέσα μαζικής ενημέρωσης; Δεν θα παίξουν, αγαπητέ Σωκράτη και αγαπητή Χαρά, ούτε οι ομιλίες σας, ούτε το ότι φτάσανε μέχρι και 800% πάνω την επιβάρυνση από την περίοδο του ΣΥΡΙΖΑ. Δεν θα παίξει πουθενά αυτό και δεν θα παίξουν ούτε οι άλλες καταγγελίες που κάνατε και όλα τα στοιχεία.

Αλλά ας θυμηθούμε λίγο και την ανευθυνότητα της Νέας Δημοκρατίας ως Αντιπολίτευση. Διότι εγώ θα σας το χτυπάω όσο έχω τη δυνατότητα να αναφέρομαι και να μιλάω. Τι έκανε η Νέα Δημοκρατία σαν Αντιπολίτευση; Φέραμε το τέλος για την πλαστική σακούλα, εναρμόνιση ευρωπαϊκής οδηγίας. Νόμος του ΣΥΡΙΖΑ. Πολύ σωστά η Νέα Δημοκρατία τον ψήφισε αρχικά. Μετά, κάποιο σαΐνι από το επιτελείο της είπε ότι πρέπει να το καταγγείλουν και το κατήγγειλε μέσα στον κατάλογο των είκοσι εννέα «άδικων φόρων». Μετά έκανε την επόμενη μπαρούφα και σαν Κυβέρνηση δεν το κατήργησε το τέλος στην πλαστική σακούλα, αλλά το αύξησε. Πολύ σωστά έκανε και πολύ σωστά εμείς το ψηφίσαμε. Αυτή είναι η δική μας υπευθυνότητα και η δική σας ανευθυνότητα.

Έρχομαι όμως στο μεγάλο ζήτημα των τιμών της ενέργειας, κάτι το οποίο δυστυχώς διαχειρίζεστε ως Νέα Δημοκρατία, χωρίς να καταλαβαίνετε τις επιπτώσεις.

Σύμφωνα με έκθεση της ένωσης γερμανικών επιμελητηρίων, το 16% των εταιρειών στη Γερμανία σταματούν ή περιορίζουν τις δραστηριότητές τους λόγω υψηλών τιμών ενέργειας. Τι σημαίνει αυτό; Ότι έρχεται από την Ευρώπη ένα πολύ δύσκολο περιβάλλον. Και πώς το αντιμετωπίζουμε αυτό; Δυστυχώς με έναν Πρωθυπουργό ο οποίος έλεγε στην Έκθεση Θεσσαλονίκης του 2021: «Θα απομειωθούν ή και θα εξαφανιστούν οι αυξήσεις στις τιμές του ηλεκτρικού ρεύματος. Η επιλογή αυτή δείχνει…», κ.λπ., κ.λπ..

Να μην σας ξεχάσω και εσάς, κύριε Υπουργέ. Στις 19 Σεπτεμβρίου στο «REAL NEWS»: «Περιορίζουμε στο ελάχιστο δυνατόν και συγκεκριμένα, σε 1 έως 2 ευρώ τον μήνα το κόστος της αύξησης». Και ο αγαπημένος Κωστής Χατζηδάκης, που τα λύνει όλα τα θέματα και είναι μια «μπουλντόζα», στο Συνέδριο Economist στις 16 Σεπτεμβρίου: «Έχοντας προχωρήσει στη διάσωση της ΔΕΗ, προχωράμε τώρα στην απελευθέρωση της αγοράς ηλεκτρικής ενέργειας για να πέσουν οι τιμές».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, λέγοντας το εξής απλό.

Τα στοιχεία που έφερε η ομοσπονδία των βενζινοπωλών είναι σαφέστατα σε ό,τι αφορά το λαθρεμπόριο και το νοθευμένο καύσιμο. Και εδώ θα πρέπει να απαντήσει η Κυβέρνηση. Πολύ σωστά έθεσε ερωτήματα σε εμάς για τους λογαριασμούς της ΔΕΗ, αλλά ας απαντήσει η Κυβέρνηση.

Εκείνη η καταγγελία του κ. Παπαδημητρίου ότι «οι ιδιώτες πάροχοι πίεσαν τη ΡΑΕ για να εφαρμόσει και η ΔΕΗ τη ρήτρα αναπροσαρμογής» αληθεύει ή όχι; Θα απαντήσει η Κυβέρνηση ή όχι; Υπάρχει γκρίζα ζώνη ή όχι;

Για να μην σας κουράζω και για να σεβαστώ τον χρόνο και για να μπορέσουν να μιλήσουν και άλλοι Βουλευτές, τελειώνω με μια κουβέντα. Είχε απόλυτο δίκιο εκείνος ο Υπουργός σε εκείνο που είπε πριν από λίγους μήνες: «Δεν προχωράμε σε εκλογές για να μην μας τιμωρήσουν οι πολίτες». Αλλά έρχεται η ώρα της τιμωρίας, έρχεται η ώρα της καταδίκης σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αλεξιάδη.

Καλείται στο Βήμα η κ. Χαρά Κεφαλίδου από το ΠΑΣΟΚ - Κίνημα Αλλαγής και να ετοιμάζεται ο κ. Νικόλαος Παππάς από τον ΣΥΡΙΖΑ - Προοδευτική Συμμαχία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Αγαπητοί συνάδελφοι, κύριοι Υπουργοί θέλω να ξεκινήσω πραγματικά εκφράζοντας τα θερμά μου συγχαρητήρια για όλους τους μαθητές και τις μαθήτριες που σήμερα έχουν στα χέρια τους τα τελικά αποτελέσματα.

Παιδιά, αδράξτε αυτή την ευκαιρία που σας δίνεται. Ένα όμορφο ταξίδι ξεκινάει μόλις για εσάς. Αλλά και για όσους δεν τα καταφέρατε, τίποτα δεν τελειώνει. Νομίζω ότι σήμερα αρχίζουν όλα.

Και με αυτή την ευχή, θέλω να σας πω ότι το σημερινό νομοσχέδιο, το οποίο είναι όντως ένα πολυνομοσχέδιο με κεντρικό άξονα θέματα ενέργειας, έχει και ένα άλλο μικρό νομοσχέδιο μέσα του είκοσι πέντε άρθρων, που είναι το νομικό πλαίσιο τον μουφτειών της Θράκης.

Επειδή έχει γίνει πολλή κουβέντα για το πρώτο κομμάτι και με πληρότητα ο εισηγητής μας έχει αναπτύξει τα θέματα που αφορούν το περιβάλλον και την ενέργεια, επιτρέψτε μου να επικεντρωθώ στις διατάξεις που αφορούν το Υπουργείο Παιδείας.

Κυρίες και κύριοι συνάδελφοι, ένα σημαντικό βήμα έχει γίνει σε ό,τι αφορά τον τρόπο με τον οποίο νομοθετούμε τα θέματα των μουσουλμάνων συμπολιτών μας. Είναι η πρώτη φορά μετά από το 1991 που έρχεται μια νομοθεσία με κανονική κοινοβουλευτική διαδικασία και όχι με πράξη νομοθετικού περιεχομένου.

Θέλω όμως να σας πω -γιατί είναι καλό να το θυμόμαστε αυτό- ότι το ΠΑΣΟΚ είναι τελικά ο πολιτικός χώρος που πρωτοστάτησε και υλοποίησε πολιτικές ισονομίας και ισοπολιτείας, ιδιαίτερα στη Θράκη, καταργώντας ουσιαστικά τις διαχωριστικές γραμμές με σειρά θετικών παρεμβάσεων.

Ως κυβέρνηση, με το βλέμμα στραμμένο πάντα στο αύριο και αγωνιζόμενοι για την πρόοδο της πατρίδας μας για όλους, θεσμοθετήσαμε σημαντικά μέτρα για τη μουσουλμανική μειονότητα της Θράκης.

Πρώτα απ’ όλα, εισαγάγαμε την ποσόστωση για την εισαγωγή στην τριτοβάθμια εκπαίδευση επί Υπουργού Παιδείας Γιώργου Παπανδρέου. Καταργήσαμε την περίφημη ΕΠΑΘ, την Ειδική Παιδαγωγική Ακαδημία Θεσσαλονίκης επί υπουργίας Άννας Διαμαντοπούλου. Ο Ανδρέας Λοβέρδος είχε την τύχη να είναι ο Υπουργός Παιδείας που πραγματοποίησε τη σημαντικότερη μεταρρύθμιση στη μειονοτική εκπαίδευση από ύπαρξής της, καταργώντας το περίφημο Συντονιστικό Γραφείο Μειονοτικών Σχολείων, που λειτούργησε ως μια παράλληλη δομή εκτός της περιφερειακής διεύθυνσης εκπαίδευσης.

Το ΠΑΣΟΚ ήταν αυτό που κατήργησε τις γκρίζες ζώνες στην εκπαίδευση, προχωρώντας στην ισότιμη ένταξη της μειονοτικής εκπαίδευσης στις οργανωτικές δομές της δημόσιας εκπαίδευσης.

Ομοίως, επί Λοβέρδου οι μουσουλμάνοι δάσκαλοι των μειονοτικών σχολείων απέκτησαν επιτέλους κλάδο, τον ΠΕ73. Θεσμοθετήσαμε ειδική διαδικασία για όλους τους αποφοίτους της ΕΠΑΘ, ώστε να φοιτήσουν στο Παιδαγωγικό Τμήμα Δημοτικής Εκπαίδευσης του Δημοκριτείου Πανεπιστημίου στην Αλεξανδρούπολη και να αποκτήσουν επιτέλους πτυχίο δασκάλου.

Ασφαλώς υπάρχουν πάρα πολλά να γίνουν. Χρειάζεται όμως όχι μόνο για λόγους ιστορικούς, αλλά και για να ξέρουμε ποιοι είμαστε, να θυμόμαστε ποιανού την υπογραφή έχουν τα μεγάλα και τα καθοριστικά βήματα στην εμπέδωση, την εμβάθυνση και τη διαρκή υπηρέτηση των θεσμών της σύγχρονης δημοκρατίας.

Κυρίες και κύριοι, ακούσαμε προσεκτικά και με σεβασμό τους μουφτήδες, τους προέδρους των διαχειριστικών επιτροπών μουσουλμανικής περιουσίας και τον πρόεδρο των ιεροδιδασκάλων. Από τις ομιλίες τους προκύπτει ότι η γνώμη τους έχει ληφθεί υπ’ όψιν, γεγονός με αυτονόητη σημασία για τη χώρα.

Ο κόσμος και οι κοινωνίες προχωρούν και η πολιτεία οφείλει να ανταποκρίνεται στις κοινωνικές ανάγκες όλων των Ελληνίδων και όλων των Ελλήνων. Οι μουσουλμάνοι συμπολίτες μας είναι κομμάτι από εμάς.

Σε όλα τα μείζονα θέματα που αφορούν τη θρησκευτική ταυτότητα το ΠΑΣΟΚ είχε και έχει πάντα θετική συνεισφορά. Στην ιστορική μας πορεία δεν αντιμετωπίσαμε τη θρησκεία και ειδικότερα, το Ισλάμ, ως κάτι αναχρονιστικό που πρέπει να τεθεί εκτός κοινωνίας. Η τακτική της διγλωσσίας στη μουσουλμανική μειονότητα υπήρξε ανέκαθεν έξω από τη φιλοσοφία και τα πιστεύω μας.

Ταυτόχρονα, με επίγνωση και πολιτικό σθένος αντιμετωπίζουμε την τουρκική επιθετικότητα χωρίς ωραιοποιήσεις, χωρίς βολικές απλουστεύσεις. Ο γείτονάς μας έχει μεταλλαχθεί σε απειλή για όλη την Ευρώπη. Αυτή είναι η αλήθεια που δεν μπορούμε να παραβλέψουμε.

Είμαστε αντιμέτωποι με την επιδίωξη της Τουρκίας να παρέμβει μέσω του προξενείου της στην Κομοτηνή στο εσωτερικό της μουσουλμανικής μειονότητας, προσπαθώντας να υποδείξει σε Έλληνες πολίτες ποιο πρόσωπο θα ψηφίσουν για Βουλευτή, αλλά και ποιο κόμμα.

Η Ελλάδα οφείλει να εξασφαλίζει, οφείλει να διασφαλίσει και να περιφρουρεί ότι όλες οι Ελληνίδες και όλοι οι Έλληνες, ανεξαρτήτως θρησκευτικών πεποιθήσεων, ψηφίζουν όποιο κόμμα και όποιο πρόσωπο θέλουν, χωρίς καμμία παρέμβαση, πολύ δε περισσότερο από ξένες δυνάμεις.

Το προξενείο της Κομοτηνής, ξεπερνώντας τα όρια του ρόλου του, αυτά τα όρια που θέτουν οι διεθνείς συμβάσεις, εμπλέκεται στην εσωτερική πολιτική της χώρας. Στοχοποιεί δημοσιογράφους, απλούς πολίτες που ασκούν κριτική, Βουλευτές του ελληνικού Κοινοβουλίου, με την απειλή ότι δεν θα ξαναδούν εκλογή.

Και σας ρωτώ το εξής και σε αυτή την ερώτηση περιμένω από όλους μια ρητή και χωρίς υπεκφυγές απάντηση. Μπορούμε να δεχτούμε μια τέτοια συμπεριφορά;

Η παρεμβατική τακτική της Τουρκίας στην πολιτική ζωή άλλων χωρών, με εργαλείο πάντα τη θρησκεία, είναι γνωστή σε όλη την Ευρώπη και ενδεικτική της περιφρόνησης των θεσμών της δημοκρατίας. Χαρακτηριστική είναι η περίπτωση της διεύθυνσης θρησκευτικών υποθέσεων, η οποία είναι υπαγόμενη απευθείας στον πρόεδρο της Τουρκικής Δημοκρατίας, με προϋπολογισμό που υπολείπεται εκείνων των Ενόπλων Δυνάμεων της Τουρκίας, μισθοδοτεί πάνω από εκατόν πενήντα χιλιάδες ιμάμηδες σε όλο τον κόσμο, συμπεριλαμβανομένης και της Θράκης, και από την άλλη, ζούμε μια συνειδητή καλλιέργεια κλίματος ισλαμοφοβίας από την ακροδεξιά σε όλη την Ευρώπη, φυσικά προς άγραν οπαδών και ψήφων.

Επομένως, πολιτικό Ισλάμ και ακροδεξιά έχουν ακριβώς τον ίδιο στόχο: την υπονόμευση της δημοκρατίας, χρησιμοποιώντας τα δικαιώματα που αυτοί απλόχερα προσφέρει, ώστε να την υπονομεύσουν εκ των έσω. Κι εδώ βρίσκεται ένας μεγάλος κίνδυνος για κάθε δημοκρατική κοινωνία.

Ο αγώνας μας λοιπόν, ο αγώνας όλων των δημοκρατικών δυνάμεων δεν μπορεί παρά να είναι εστιασμένος στην υπεράσπιση της δημοκρατίας χωρίς εκπτώσεις.

Τα κόμματα που μετέχουν σε αυτή την Βουλή είναι όλα προσηλωμένα με ειλικρίνεια στο Σύνταγμα και την Δημοκρατία. Γι’ αυτό έχει πολύ μεγάλη σημασία να δώσουμε σήμερα ένα διπλό και σαφές μήνυμα, ότι η Ελλάδα προστατεύει και εγγυάται τη θρησκευτική ελευθερία όλων, σύμφωνα με το άρθρο 13 του Συντάγματος. Συγχρόνως, είναι μια χώρα που δεν επιτρέπει την αμφισβήτηση της αρχής της λαϊκής κυριαρχίας από κανένα θρήσκευμα. Το πρώτο άρθρο του Συντάγματος αναφέρει ρητά ότι όλες οι εξουσίες πηγάζουν από τον λαό όχι από τον θεό. Για τον λόγο αυτό η ανάδειξη ενός θρησκευτικού ηγέτη μέσα από εκλογικές διαδικασίες, όπως αυτές που γίνονται για την ανάδειξη Βουλευτών ή Δημάρχων, συνιστούν ευθεία αμφισβήτηση προς το δημοκρατικό πολίτευμα. Δεν μπορούν να υπάρχουν εκφραστές της λαϊκής βούλησης άλλοι, πέρα από τους Βουλευτές. Η αρχή της διάκρισης των ρόλων μεταξύ πολιτείας και Εκκλησίας δεν αφορά μόνο την Ορθόδοξη Εκκλησία αλλά κάθε θρήσκευμα σε αυτή τη χώρα.

Οι διατάξεις του τρίτου μέρους του νομοσχεδίου επιφέρουν σημαντικότατες αλλαγές στο θεσμικό πλαίσιο του 1991. Ακολουθώντας την νομολογία του Σ.τ.Ε. και του Ευρωπαϊκού Δικαστηρίου Δικαιωμάτων του Ανθρώπου, θεσμοθετείται σαφές πλαίσιο για τις μουφτείες, ενισχύοντας τον ίδιο τον θεσμό και καθιστώντας τον οικονομικά ανεξάρτητο.

Ορίζεται η έννοια του μουφτή στην ελληνική έννομη τάξη με ρητή αναφορά στην τριπλή ιδιότητά του, του θρησκευτικού λειτουργού, αυτού που ασκεί δικαιοδοτικές αρμοδιότητες και είναι επικεφαλής μιας δημόσιας υπηρεσίας. Θεσμοθετείται επίσης Σώμα Μουσουλμάνων Θρησκευτικών Λειτουργών από τριάντα τρία μέλη, η περίφημη Συμβουλευτική Επιτροπή, με πρόεδρο τοποτηρητή μουφτή που αποφασίζουν ποιοι υποψήφιοι είναι επαρκείς για τη θέση του μουφτή. Εισάγονται ασυμβίβαστα και κωλύματα για την ιδιότητα του μουφτή, ώστε να προστατεύεται το κύρος του θεσμού και είναι ένα ξεκάθαρο μήνυμα της ελληνικής δημοκρατίας κατά της πολιτικοποίησης του Ισλάμ.

Με τις προτεινόμενες διατάξεις θεσμοθετούνται νέα κωλύματα από τα οποία πρέπει να σας πω ως Ελληνίδα πολίτης είμαι ιδιαίτερα χαρούμενη για την πρόβλεψη που υπάρχει για τον αντιρατσιστικό νόμο, για την ενδοοικογενειακή βία και για τα ναρκωτικά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κυρία συνάδελφε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Και θέλω -επειδή καταλαβαίνω κύριε Πρόεδρε ότι ο χρόνος πιέζει- να σας πω ότι η πιο σημαντική καινοτομία του νόμου για τις μουφτείες είναι ότι εισάγει την οικονομική τους ανεξαρτησία και τη διαφάνεια στην λειτουργία τους, καταργεί γκρίζες ζώνες, ρίχνει άπλετο φως, είναι ένα θετικό μήνυμα προς την μειονότητα.

Κλείνοντας, θέλω να πω ότι το ΠΑΣΟΚ - Κίνημα Αλλαγής έχει καταθέσει πολύ λεπτομερειακά και με μεγάλη διαφάνεια προτάσεις και στα είκοσι πέντε άρθρα που αφορούν το θέμα των μουφτειών και είναι η πρώτη φορά -και θέλω να υπογραμμίσω - που έχουμε από τη μεριά του Υπουργείου Παιδείας θετική στάση σε ό,τι αφορά τις προτάσεις μας.

Κλείνω, λέγοντας ότι έχουμε καταθέσει τρεις τροπολογίες και θα κάνω μία αναφορά μόνο, σε αυτή που έχει να κάνει με την αύξηση του ποσοστού των εισακτέων της μουσουλμανικής μειονότητας στο 1%, κατατίθεται για δεύτερη φορά και θεωρώ ότι είναι ό,τι πιο σημαντικό μπορεί να στηρίξει η ελληνική πολιτεία σήμερα για να αλλάξει και η κουλτούρα και η νοοτροπία των συμπολιτών μας της μειονοτικής κοινότητας.

Ευχαριστώ και λέω ότι υπερψηφίζει το ΠΑΣΟΚ και τις είκοσι πέντε διατάξεις που αφορούν το θέμα των μουφτειών.

Καταθέτω και τις προτάσεις μας.

(Στο σημείο αυτό η Βουλευτής κ. Χαρούλα (Χαρά) Κεφαλίδου καταθέτει για τα Πρακτικά τις προαναφερθείσες προτάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Καλείται στο Βήμα ο κ. Νικόλαος Παππάς από τον ΣΥΡΙΖΑ - Προοδευτική Συμμαχία και να ετοιμάζεται ο κ. Ιλχάν Αχμέτ από το ΠΑΣΟΚ - Κίνημα Αλλαγής.

Τώρα θα δείτε πώς είναι τα επτά λεπτά.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Ο ελληνικός λαός είναι καταδικασμένος να ζει μια δυστοπία, μια δυστοπία η οποία έχει κυβερνητικά στελέχη να βγάζουν σέλφι γελώντας στα καμένα, έχει βία απροκάλυπτη και απρόκλητη στους δρόμους και βεβαίως, είναι καταδικασμένοι να ζουν στη χώρα που δεν έχει σιδηρόδρομο. Σήμερα το απόγευμα η χώρα δεν έχει σιδηρόδρομο. Δεν ξέρω αν καταλαβαίνετε τι έχει γίνει. Υπάρχει μία υπηρεσία στο telegram που ειδοποιεί τους επιβάτες για τις καθυστερήσεις και τις ακυρώσεις.

Ξέρετε ποιο είναι το τελευταίο μήνυμα, τώρα πριν από λίγο; «Σας ενημερώνουμε ότι σήμερα Πέμπτη παρουσιάζονται μεγάλες καθυστερήσεις στις γραμμές από και προς Θεσσαλονίκη, Αεροδρόμιο, Κιάτο, Πειραιά και Χαλκίδα». Παντού δηλαδή, σε όσους λειτουργούσαν μέχρι σήμερα. Παντού. Ξέρετε τι έχει συμβεί δεκατέσσερα χιλιόμετρα έξω από την Αθήνα; Το πολυδιαφημισμένο Βέλος έμεινε και πήγε άλλο τρένο για να μεταφέρει τους επιβάτες. Αποτέλεσμα, η ώρα 9:30΄ να είναι στο σταθμό της Δεκέλειας εκατόν τριάντα επιβάτες και πλέον ανάμεσά τους και άτομα με ειδικές ανάγκες. Συγχαρητήρια στο επιτελικό κράτος. Έχει μαλλιάσει η γλώσσα μας να σας λέμε «καταρρέει ο σιδηρόδρομος» και να τα αποτελέσματα. Και είχε πάει και πριν μερικές βδομάδες ο κ. Καραμανλής στα βαφτίσια. Ένας δεν βρέθηκε να τον συμβουλέψει; Άλλαξε όνομα η «ΤΡΑΙΝΟΣΕ» κι έγινε «HELLENIC TRAIN» και κοντεύουν να σπάσουν τα κινητά από τις ειδοποιήσεις που λένε καθυστέρηση ή ακύρωση, θα πάτε με λεωφορείο. Αυτό δεν είναι «HELLENIC TRAIN» είναι «HELLENIC BUS».

Πάμε τώρα. Επιτρέψτε μου τον χρόνο που απομένει να τον αφιερώσω στο ζήτημα της ΕΥΔΑΠ. Άκουσα με μεγάλη προσοχή τον κ. Σταϊκούρα. Καταλάβαμε όλοι ποιος είναι ο καημός της Νέας Δημοκρατίας. Ο καημός της Νέας Δημοκρατίας είναι ότι δεν έχει ιδιωτικοποιηθεί εξ ολοκλήρου η ΕΥΔΑΠ μέχρι στιγμής. Αυτό είναι το βάσανο της, αυτός είναι ο καημός της, αυτός είναι ο νταλκάς της. Είναι προφανές. Το 2013 η υπογραφή Σαμαρά έλεγε 61% ιδιωτικοποίηση της ΕΥΔΑΠ, 51% της ΕΥΑΘ, με δύο κύματα άρσης αυτής της πρόβλεψης και με τη δική μας διακυβέρνηση, το ποσοστό που έμεινε στο ΤΑΙΠΕΔ πήγε στο 11%. Αυτό λέει το ιστορικό.

Η Νέα Δημοκρατία, όμως, είναι δέσμια ιδεών, οι οποίες έχουν και διεθνώς υποχωρήσει και καταρρεύσει. Κύριοι της Νέας Δημοκρατίας, ξέρετε πόσες αποιδιωτικοποιήσεις στα συστήματα ύδρευσης και αποχέτευσης έχουν γίνει στην Ευρώπη την τελευταία δεκαετία; Εκατόν τριάντα μία αποιδιωτικοποιήσεις. Αυτή είναι η διεθνής τάση, την οποία αρνείστε να δείτε. Είστε τόσο τυφλωμένοι που παραλείπετε τις διεθνείς τάσεις, το ψήφισμα του ΟΗΕ που λέει ότι το πόσιμο νερό είναι ανθρώπινο δικαίωμα και θεμέλιο για την άσκηση των άλλων ανθρωπίνων δικαιωμάτων και βεβαίως παραλείπετε και γράφεται και στα παλαιότερα των υποδημάτων σας τις αποφάσεις του Συμβουλίου της Επικρατείας.

Τι είπε ο κ. Σταϊκούρας; Είπε ότι οι τροπολογίες του θεραπεύουν -λέει- την πρώτη αντισυνταγματικότητα, η οποία μιλάει για την ανάγκη άμεσου ελέγχου του κράτους. Τίποτα τέτοιο δεν συμβαίνει. Παραμένουν οι ρυθμίσεις που δίνουν την πρωτοκαθεδρία στον έλεγχο του διοικητικού συμβουλίου στο Υπερταμείο.

Ο κ. Σταϊκούρας όμως δεν είπε τίποτα για την άλλη μεγάλη κραυγαλέα αντισυνταγματικότητα, η οποία τι λέει; Ότι η καταστατική αρχή του Υπερταμείου που είναι η διαμόρφωση κερδών και χρηματοροών μπορεί να έρθει σε σύγκρουση με την ιδρυτική καταστατική υποχρέωση, συνταγματική υποχρέωση της ΕΥΔΑΠ να παρέχει στον πληθυσμό ικανή ποσότητα και ποιότητα νερού. Αυτό το προσπέρασαν, το προσπέρασε και ο κ. Σταϊκούρας, ο οποίος βεβαίως εδώ πιεζόμενος προσπαθούσε να εξηγήσει τα ανεξήγητα.

Το τρίτο βέβαια που μας είπε περιχαρής είναι ότι ο ΣΥΡΙΖΑ δεν δικαιούται να ομιλεί. Μάλιστα. Για να δούμε δικαιούται να ομιλεί;

Πρώτον όταν ιδρύθηκε το Υπερταμείο, η ΕΥΑΘ και η ΕΥΔΑΠ δεν ήταν μέσα σε αυτό. Τι σημαίνει αυτό; Σημαίνει ότι μπορεί να υπάρξει Υπερταμείο χωρίς την ΕΥΔΑΠ και την ΕΥΑΘ μέσα.

Δεύτερον υπάρχει δυνατότητα να ιδιωτικοποιήσεις ή να μην ιδιωτικοποιήσεις είτε υπάρχει Υπερταμείο είτε δεν υπάρχει. Απόδειξη, ο Σαμαράς ήταν έτοιμος να πουλήσει το 61% της ΕΥΔΑΠ κι εμείς δεν πουλήσαμε ούτε μια μετοχή. Και περιφέρει το επιχείρημα η Νέα Δημοκρατία εδώ και χρόνια ότι μπήκε η ΕΥΑΘ και η ΕΥΔΑΠ στο Υπερταμείο. Δεν ήταν στο πρώτο παράρτημα. Μπήκαν όντως με την συμπλήρωση. Λάθος; Μπορεί. Έπρεπε να καταφέρουμε να μείνουν έξω; Μπορεί.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Μπήκαν.

**ΝΙΚΟΛΑΟΣ ΠΑΠΠΑΣ:** Μισό λεπτό. Περίμενε τώρα και έρχεται το καλό.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΝΙΚΟΛΑΟΣ ΠΑΠΠΑΣ:** Μπήκε, λοιπόν, στο Υπερταμείο…

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ήταν μόνο δεκατέσσερις ώρες η διαπραγμάτευση.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Χρυσομάλλη.

**ΝΙΚΟΛΑΟΣ ΠΑΠΠΑΣ:** Ναι, ναι. Μπήκε, λοιπόν, κύριε Χρυσομάλλη -υπομονή, έρχεται. Έρχεται, κύριε Χρυσομάλλη.

**ΠΡΟΕΔΡΕΥΩΝ (Απόστολος Αβδελάς):** Μην απαντάτε, κύριε Παππά. Κύριε Παππά, συνεχίστε.

**ΝΙΚΟΛΑΟΣ ΠΑΠΠΑΣ:** Μα δεν έχει υπομονή.

Θα μου δώσετε ένα λεπτό, γιατί μου το έφαγε.

Όταν μπήκε, λοιπόν, στο Υπερταμείο -διότι και αυτό το κάνατε γαργάρα- υπήρξε η ρητή επιφύλαξη η οποία έλεγε: «Με την επιφύλαξη των περιορισμών που προκύπτουν από το Σύνταγμα και τις υποχρεώσεις συμμόρφωσης στις δικαστικές αποφάσεις». Τι σημαίνει αυτό; Διότι βγήκε σε αυτό το Βήμα ο κ. Σταϊκούρας και έλεγε: «Έχουμε σύμβαση με τον ESM». Μα, με συγχωρείτε και στην πρώτη εκδοχή, στην ίδρυση του Υπερταμείου οι Θεσμοί είχαν συμφωνήσει, και μετά που μπήκε η ΕΥΑΘ και η ΕΥΔΑΠ, στην αίρεση του Ελληνικού Συντάγματος και αλίμονο να μην ήταν έτσι. Άρα δεν τίθεται κανένα θέμα ούτε τυπικό άρνησης ή μπλοκαρίσματος από τους Θεσμούς.

Ξέρετε τι θέμα τίθεται, κύριοι της Νέας Δημοκρατίας; Ότι θα χάσετε τη μάχη της ιδιωτικοποίησης, την οποία τη δίνετε λυσσαλέα, και πάτε να οργανώσετε «ντου» στα αποθεματικά. Πάτε να φάτε τα αποθεματικά.

Ήρθε χθες -δεν ξέρω αν σας τα λέει η πολιτική ηγεσία του Υπουργείου Οικονομικών- ενημερωτικό στα μέλη του διοικητικού συμβουλίου -κοιτάχτε, μην κοιτάτε χαμηλά, εδώ κοιτάχτε!- για να γίνει διοικητικό συμβούλιο της ΕΥΔΑΠ. Το ενημερωτικό ξέρετε τι λέει -θα πάει στα Πρακτικά- για τη διανομή μερίσματος;

Πόσο μέρισμα; Να σας πω: Η «ALPHA BANK» λέει ότι μπορεί να είναι 260 εκατομμύρια ευρώ και το έγγραφο είναι από τις 27 Ιουλίου, χτεσινό. Η «AXIA VENTURE» λέει ότι μπορεί να είναι 230 εκατομμύρια ευρώ. Αυτά θα πάνε να συζητήσουν.

Και κάθονται και ακούνε τους ειδικούς των χρηματοοικονομικών που λένε ότι μια δημόσια εταιρεία -την οποία σας την παραδώσαμε με ταμείο 400 εκατομμύρια και αυτή τη στιγμή έχει 230- πρέπει να πάει να μοιράσει μερίσματα κατακαλόκαιρο και να βγει στις αγορές να δανειστεί. Λοιπόν, προσέξτε, διότι εδώ είναι προφανές ότι, εάν συμβεί κάτι τέτοιο, οι ευθύνες δεν είναι μόνο πολιτικές, είναι και ποινικές. Και το λέω ευθέως, αυτό αφορά τη διοίκηση της ΕΥΔΑΠ. Είναι αντισυνταγματική η σύνθεση αυτή τη στιγμή, είναι πάρα πολύ ξεκάθαρο.

Και τι πάτε να κάνετε εσείς τώρα; Εσείς πάτε να προλάβετε τη συζήτηση για τη συμμόρφωση την οποία έχουν αιτηθεί οι εργαζόμενοι της ΕΥΔΑΠ ενώπιον της επιτροπής συμμόρφωσης του Σ.τ.Ε. η οποία είναι την 21η Σεπτεμβρίου. Και πάτε εσπευσμένα να κάνετε διοικητικό συμβούλιο στις 3 Αυγούστου και γενική συνέλευση στις 29 Αυγούστου, για να λεηλατήσετε 150 ή 230 ή 260 εκατομμύρια, ανάλογα το συμβούλιο και να μοιραστούν τα μερίσματα.

Και πάτε να παίξετε, να αγοράσετε ένα ασφάλιστρο κινδύνου απέναντι στο πάρα πολύ πιθανό ενδεχόμενο να ολοκληρωθεί η προσπάθεια ιδιωτικοποίησης της ΕΥΔΑΠ, μια απόφαση της Επιτροπής Συμμόρφωσης του Συμβουλίου της Επικρατείας.

**ΠΡΟΕΔΡΕΥΩΝ (Απόστολος Αβδελάς):** Κλείστε σιγά - σιγά, κύριε Παππά.

**ΝΙΚΟΛΑΟΣ ΠΑΠΠΑΣ:** Δεν μπορούμε να σας το πούμε πιο καθαρά. Πραγματικά, όσοι επιλέξουν να πάνε σε αυτόν το δρόμο θα αντιμετωπίσουν πολιτικές και ποινικές ευθύνες και όσοι επιλέξουν να ενθυλακώσουν μερίσματα, ενώ επικρέμεται αυτή η διαδικασία ενώπιον του Ανώτατου Συνταγματικού Δικαστηρίου, δεν θα χάσουν μόνο τα λεφτά τους, θα χάσουν και τον ύπνο τους.

Οι Έλληνες πολίτες γνωρίζουν τι σημαίνει ιδιωτικοποίηση από την ιδιωτικοποίηση της ΔΕΗ. Δεν θα πουν το νερό νεράκι, επειδή εσείς είσαστε ιδεοληπτικοί από την κορυφή μέχρι τα νύχια.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, τα οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Και καλείται στο Βήμα ο κ. Ιλχάν Αχμέτ από το ΠΑΣΟΚ - Κίνημα Αλλαγής και να ετοιμάζεται ο κ. Εμμανουήλ Θραψανιώτης από τον ΣΥΡΙΖΑ - Προοδευτική Συμμαχία. Και μετά είναι η ώρα της Θεσσαλονίκης.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κατ’ αρχάς, σήμερα σ’ αυτό το πολυνομοσχέδιο που συζητάμε, αν και θα ήθελα να πω πάρα πολλά πράγματα όσον αφορά και το νομοσχέδιο που αφορά το περιβάλλον, δυστυχώς ο χρόνος δεν θα μου το επιτρέψει. Θα επικεντρωθώ, λοιπόν, και εγώ σε ένα ζήτημα που ταλαιπωρεί τη Θράκη εδώ και τριάντα πέντε χρόνια και αφορά τη διαρρύθμιση των θεμάτων της μουφτείας και του μουφτή.

Θα πω το εξής. Είχα γράψει ένα κείμενο, αλλά η Χαρά Κεφαλίδου η τομεάρχης και ο εισηγητής μας ήταν τόσο εξειδικευμένοι και αναφέρθηκαν τόσο λεπτομερώς σε αυτό το ζήτημα που θέλω να τους συγχαρώ και πάνω σε αυτό απλώς έχω να προσθέσω κάποια πράγματα.

Κατ’ αρχάς, πρέπει να γίνει σαφές με κάθε τρόπο πως στη χώρα μας η θρησκευτική λατρεία είναι συνταγματικώς κατηγορούμενη. Εξάλλου, η Ευρωπαϊκή Σύμβαση για την προάσπιση των δικαιωμάτων του ανθρώπου και των θεμελιωδών ελευθεριών, τις οποίες η Ελλάδα έχει κυρώσει και τις έχει καταστήσει στο εσωτερικό τους δίκαιο με νομοθετική μάλιστα ισχύ, δεν αφήνουν περιθώριο για άλλες παρερμηνείες.

Μέσα, όμως, από τη συνταγματική κατοχυρωμένη αυτή θρησκευτική ελευθερία προκύπτει και το δικαίωμα της θρησκευτικής ισότητας, δηλαδή, της ίσης μεταχείρισης ανεξαρτήτως θρησκευτικών πεποιθήσεων και το δικαίωμα αυτό, άλλωστε, απορρέει από την αρχή της ισότητας με την οποία και διασταυρώνεται.

Για να ισχύσουν, όμως, όλα αυτά, η θρησκευτική ελευθερία πρέπει να εξειδικεύεται και στην πράξη και σήμερα αυτό το νομοσχέδιο -όπως και άλλα νομοσχέδια από την προηγούμενη κυβέρνηση- επιδιώκουν να κάνουν αυτό. Απαιτείται σειρά νόμων και κανονιστικών διατάξεων που καλούνται να υλοποιήσουν τα όργανα της πολιτείας και η κυβερνητική μηχανή και στον τομέα αυτό υπάρχουν πολλά προβλήματα που δεν πρέπει να υποβαθμιστούν.

Εξ αρχής έγινε μια σοβαρή κριτική εδώ πέρα από την Αξιωματική Αντιπολίτευση -ίσως και από άλλους Βουλευτές- ότι δεν είχαμε αρκετό χρόνο για τη διαβούλευση και ότι αυτό το νομοσχέδιο κακώς ήρθε μέσα σε αυτό το νομοσχέδιο. Συμφωνώ με αυτό, εγώ προσωπικά δεν διαφωνώ.

Μακάρι να υπήρχε μεγαλύτερη δυνατότητα να συζητηθεί αυτό το νομοσχέδιο με ένα άλλο σχέδιο και να είχαμε την ευκαιρία να το αναπτύξουμε περεταίρω. Η κατάσταση είναι αυτή, όμως, και σε κάθε περίπτωση ένα ζήτημα από το 1991 που αιωρείται με τον ν.1920 σήμερα μπαίνει σε μια άλλη αντίληψη πραγμάτων.

Εγώ από τότε που εκλέχθηκα -και έχω την τιμή να εκπροσωπώ τη μειονότητα τρεις τετραετίες- πάντα ήμουν υπέρ της άποψης ότι η ανάδειξη, ο ορισμός του μουφτή έπρεπε να γίνει έμμεσα. Η ψήφισή του, δηλαδή, καθολικά από τον λαό μέσω κάλπης δεν μπορούσε να γίνει, όχι μόνο επειδή είχε δικαιοδοτικές αρμοδιότητες, δηλαδή, δικαστικές -και αν το θελήσουμε με αυτό, μπορούμε να ορίσουμε και κάτι το οποίο του είχε προτείνει και ο Ελευθέριος Βενιζέλος σε ομιλία του σε προηγούμενη Βουλή- αλλά και λόγω της ιδιαιτερότητας και ότι ο μουφτής δεν πρέπει να πολιτικοποιείται. Και εμείς ως προοδευτική παράταξη είμαστε πάντα υπέρ του διαχωρισμού.

Εφόσον, όμως, η προηγούμενη κυβέρνηση και με τη δική μας ψήφο, του ΠΑΣΟΚ ως προοδευτικός χώρος, πήγαμε στην συντρέχουσα αρμοδιότητα, διότι η χώρα δεν μπορούσε να αφαιρέσει εξολοκλήρου τις δικαιοδοτικές δραστηριότητες ή αρμοδιότητες του μουφτή. Πήγαμε, λοιπόν, στην συντρέχουσα αρμοδιότητα με την έννοια ότι τελικά θα έχει δικαίωμα ο μειονοτικός πολίτης να θέλει να πάει στο μουφτή, στον ιεροδίκη ή όχι. Ήταν μια τεράστια μεταρρύθμιση αυτή και την υπερψηφίσαμε. Αφού, όμως, κρατάει αυτές τις αρμοδιότητες, το να υπάρχει ένα εκλεκτορικό σώμα, κατ’ αρχάς, είναι υποχρεωτικό. Και δεν πρέπει να μιλάμε εδώ με υποκρισία και να κάνουμε μικροκομματισμό.

Τον κ. Φίλη τον αγαπώ και τον σέβομαι πάρα πολύ και θα κάνω μια ονομαστική αναφορά. Πραγματικά, είναι ένας εξαιρετικός διανοούμενος, αλλά από την άλλη σήμερα απογοητεύτηκα. Όταν αυτός ο ίδιος ήταν Υπουργός Παιδείας και είχε τη δυνατότητα και να καταργήσει τη σαρία -την οποία δεν μπορούσε να καταργήσει για τους λόγους που εξήγησα- άλλο αν αυτό μετά από δέκα, δεκαπέντε χρόνια πάει σε αχρησία.

Αυτό, δηλαδή, τι σημαίνει; Το αν η ίδια μειονότητα δεν επιλέγει αυτό τον δρόμο και πάμε στην οριστική κατάργηση που είναι ίσως και η δικιά μας άποψη ως προοδευτική παράταξη και πάμε μετά στην εκλογή, ορισμό του μουφτή που θα είναι ένα θέμα σκέτο της μειονότητας και δεν χρειάζεται να κάνει εκεί παρέμβαση η πολιτεία. Αυτό το συμμερίζομαι, το αποδέχομαι και το στηρίζω, αλλά σήμερα να λες αυτό, είναι νομίζω υποκρισία.

Και μάλιστα, όταν η προηγούμενη κυβέρνηση έκανε και δύο προεδρικά διατάγματα χωρίς να έχει ιδιαίτερο διάλογο με τη μειονότητα και το οποίο έστησε όλες τις μουφτείες. Σήμερα, δηλαδή, ο κ. Κατρούγκαλος, αυτό που είπε η Αξιωματική Αντιπολίτευση ότι ψηφίζει αυτά τα κομμάτια νομίζω είναι σωστό. Γιατί είναι σωστό; Γιατί είναι συνεπές με αυτό που είχε κάνει η προηγούμενη. Δυστυχώς, όμως, ο ΣΥΡΙΖΑ προσπαθεί με κάθε τρόπο να πολιτικοποιήσει ή να βγάλει κάποιο όφελος από αυτή τη δουλειά.

Θέλω να αναφερθώ, συνάδελφοι, και σε κάποιες σημαντικές προτάσεις που έκανε η τομεάρχης μας και ο εισηγητής μας, οι οποίες βλέπω πως έγιναν δεκτές από το Υπουργείο και θέλω να κάνω κι εγώ κάποιες δικές μου προτάσεις και να τελειώσω. Φαίνεται ότι υπάρχει μια νέα αρχή αντίληψης των πραγμάτων και θέλω να συγχαρώ το Υπουργείο, διότι τις έκανε δεκτές.

Όμως, ποιες ήταν αυτές οι προτάσεις από τη Χαρά Κεφαλίδου και τον εισηγητή μας που νομίζω έχουν μεγάλη σημασία;

Κατ’ αρχάς, μια πρόταση ήταν να δοθεί ιδιαίτερη θέση στις γυναίκες, δηλαδή και οι γυναίκες να έχουν ρόλο, ειδική ποσόστωση και όσον αφορά τη Συμβουλευτική Επιτροπή αλλά όσον αφορά και τη στελέχωση των μουφτειών. Εννοώ θεολόγους, βέβαια, ή ακόμα και κοινωνικούς ψυχολόγους. Θετικό.

Στη σφραγίδα της μουφτείας πάντοτε η αρχική μορφή ήταν να υπάρχει μόνο η ελληνική γλώσσα. Είπαμε να υπάρχει και η αραβική γλώσσα ή κι άλλες γλώσσες. Το έκανε δεκτό αυτό. Το Κοράνι είναι αμετάφραστο. Μπορεί να υπάρχουν ερμηνείες. Ήταν ένας σεβασμός ως προς τη μουφτεία, που είναι καθαρά θρησκευτικός χώρος. Δεκτό έγινε. Δικιά μας πρόταση ήταν.

Επίσης, υπήρχε ότι ο Υπουργός Παιδείας μπορούσε να ανανεώσει τη θητεία των μουφτήδων, χωρίς να έχει καμμία αξιολόγηση η επιτροπή. Δηλαδή, η επιτροπή δεν θα είχε λόγο. Αυτό ήταν λίγο παράδοξο. Και αυτό αλλάζει. Δηλαδή, στηριζόταν μόνο στην εμπιστοσύνη του Υπουργού.

Σε σχέση με τα προσόντα όσων θα είναι υποψήφιοι μουφτήδες, εμείς προτείναμε, και αυτός που δεν άσκησε καθήκοντα ιμάμη καθόλου, αλλά μόνο έχει τελειώσει μια Θεολογική Σχολή στο εσωτερικό ή εξωτερικό -χωρίς φοβία, στο εξωτερικό- να μπορέσει να είναι υποψήφιος μουφτής. Δεν χρειάζεται, δηλαδή, σώνει και καλά, να είναι συνάμα και ιμάμης. Φέρνει και μια διάταξη, μια παράγραφο, που λέει, χωρίς να έχει τελειώσει τη Θεολογική Σχολή, να είναι δέκα χρόνια ιμάμης. Αυτό είναι κατανοητό. Άρα εδώ ανοίγει δρόμους.

Θέλω να πω, κυρίες και κύριοι, και το εξής. Στο τέλος της ημέρας, όπως εγώ συνηθίζω να λέω, την επιλογή θα τι κάνει ο Υπουργός. Και θέλω εδώ να καλέσω την κυρία Υπουργό να κάνει το εξής: Όταν θα κατατεθούν οι υποψηφιότητες, όποιες κι αν είναι αυτές και η Υπουργός βάσει του νομοσχεδίου κληθεί να κρίνει ποιος μπορεί να διοριστεί μουφτής, ας το κάνει σεβόμενη τη βούληση της μειονότητας. Δηλαδή, να είναι κάποιος αποδεκτός, να έχει υψηλό κύρος και να φωνάξουν όλοι οι Μουσουλμάνοι στη Θράκη «άξιος», όπως φωνάζουν και στην Ορθόδοξη Εκκλησία. Να είναι επιλογή τέτοιας φύσης, αφού έχει τη διακριτική ευχέρεια και δεν δεσμεύεται η Υπουργός. Με καλή πίστη και με γνώμονα τη βούληση της μειονότητας και την πανεπιστημιακή και ηθική καταξίωση, να ορίσει ως μουφτή αυτόν που θα είναι ο καταλληλότερος, προκειμένου να φύγει αυτή η διχόνοια που υπάρχει στην περιοχή, προκειμένου να φύγει αυτή η πολιτικοποίηση του θέματος του μουφτή. Γιατί; Για να φύγει η διαμάχη μεταξύ κρατών..

Και τέλος, κύριε Υπουργέ, ζητάω από εσάς να κάνετε δεκτή την τροπολογία που για δεύτερη φορά καταθέτουμε για την ποσόστωση των μουσουλμάνων φοιτητών- σπουδαστών, που είναι και σήμερα η ημέρα. Η ποσόστωση από 0,5% να ανέβει στο 1‰. Ήταν μια φοβερή προοδευτική μεταρρύθμιση του ΠΑΣΟΚ. Για άλλες μεταρρυθμίσεις, βέβαια, μίλησε η Χαρά Κεφαλίδου. Δεν θα πω. Τουλάχιστον αυτό να το κάνετε δεκτό. Είναι δεύτερη φορά που το καταθέτουμε, διότι η μειονότητα έχει ανάγκη να σπουδάσει στα ελληνικά πανεπιστήμια και στις θεολογικές σχολές και νομίζω είναι η ευκαιρία να το ξαναδείτε αυτό το θέμα της τροπολογίας. Επειδή δεν ξέρουν τώρα στην Ελλάδα, η τροπολογία δεν αφαιρεί καμία θέση από άλλους, κυρίες και κύριοι συνάδελφοι. Δηλαδή, με το 1‰ δεν αφαιρείται καμμία θέση από τον Χασάν, από τον Δημήτρη που θα έχει τα ειδικά μόρια. Είναι επιπλέον. Και αυτό νομίζω είναι μια σοβαρή προοδευτική μεταρρύθμιση που πρέπει να κάνει η χώρα μας.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και καλείται στο Βήμα ο Εμμανουήλ Θραψανιώτης από τον ΣΥΡΙΖΑ - Προοδευτική Συμμαχία και να ετοιμάζει ο κ. Χρήστος Γιαννούλης από τον ΣΥΡΙΖΑ - Προοδευτική Συμμαχία.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ πολύ, κύριε Πρόεδρε.

Είναι πολλά τα επίκαιρα ζητήματα, στα οποία μπορεί να αναφερθεί κανείς σήμερα.

Να ξεκινήσω με τα συγχαρητήρια στα παιδιά που πέτυχαν στις πανελλαδικές εξετάσεις και να ευχηθώ να πετύχουν τους στόχους τους.

Δεύτερον, να εκφράσω τη συμπαράστασή μου στον απεργό Γιάννη Μιχαηλίδη και να ευχηθούμε να αποφευχθούν τα χειρότερα.

Το τρίτο που θέλω να επισημάνω είναι η καταδίκη της απρόκλητης επίθεσης της Αστυνομίας στους διαδηλωτές και την προσβλητική συμπεριφορά στον συνάδελφο τον Κλέωνα Γρηγοριάδη.

Και το τελευταίο που θέλω να πω -απουσιάζουν οι Υπουργοί εδώ- είναι ότι ο κ. Αμυράς, ο κύριος Υφυπουργός, αναφέρθηκε προηγουμένως στην τοποθέτησή του ότι για πρώτη φορά μπήκαν οι εργαζόμενοι στα δάση να τα καθαρίσουν. Τον παραπέμπω στην υπ’ αριθ. 84675/2018 κοινή υπουργική απόφαση και στο πρόγραμμα κοινωφελούς εργασίας ύψους 32 εκατομμυρίων, εκ των οποίων τα 18 εκατομμύρια για το 2018 και τα 15 εκατομμύρια για το 2019. Τον παρακαλώ, λοιπόν, άλλη φορά να είναι πιο προσεκτικός και να μην ψεύδεται.

Σε ένα περιβάλλον που απειλείται όλο και περισσότερο από την κλιματική κρίση, κάθε πρόταση πρέπει να γίνεται με σύνεση και σεβασμό για την προστασία του με το βλέμμα στους πολίτες στο μέλλον και στις επόμενες γενιές, στους πολίτες στα νοικοκυριά, τους επαγγελματίες, τους παραγωγούς, τη νέα γενιά ,που οικονομική απορρύθμιση λόγω ενεργειακής κρίσης τους έχουν φέρει σε απελπιστική κατάσταση. Με τις προτεινόμενες νομοθετικές ρυθμίσεις το παρόν σχέδιο νόμου όχι μόνο δεν αποσκοπεί στην προστασία του περιβάλλοντος, αλλά ορισμένες διατάξεις για προστατευόμενες περιοχές επιφέρουν αποδυνάμωση του υφιστάμενου θεσμικού πλαισίου προστασίας των περιοχών αυτών. Αυτήν την ανησυχία εκφράζει το κατ’ εξοχήν αρμόδιο όργανο, η Εθνική Επιτροπή για την Προστασία Δικαιωμάτων του Ανθρώπου που γνωμοδοτεί για μεταρρυθμίσεις της εθνικής νομοθεσίας.

Οι αυτόνομοι μηχανικοί Ανατολικής Κρήτης του Τεχνικού Επιμελητηρίου επισημαίνουν ότι το νομοσχέδιο δεν απλοποιεί, αλλά αντιθέτως καταργεί τον περιβαλλοντικό και χωροταξικό σχεδιασμό, κατεδαφίζει ό,τι έχει απομείνει από την προστασία του περιβάλλοντος και μαζί τη συνταγματική επιταγή του άρθρου 24. Γι’ αυτό επισημαίνει «πάρτε το πίσω».

Και έρχομαι τώρα και στην εφημερίδα «ΚΑΘΗΜΕΡΙΝΗ», φίλα προσκείμενη στην Κυβέρνηση. Σε πρόσφατο άρθρο της αναφέρεται σε ένα νομοσχέδιο ετερόκλητων πολεοδομικών και περιβαλλοντικών ρυθμίσεων με τις οποίες εξυπηρετούνται μεμονωμένες υποθέσεις. Σε ελεύθερη ανάγνωση η εφημερίδα καταγγέλλει με κομψό τρόπο -είναι αλήθεια- τις ρυθμίσεις-ρουσφέτια για εξυπηρέτηση ιδιωτικών συμφερόντων και κολλητών.

Οι προθέσεις σας, επίσης, αποτυπώνονται στην αιτιολογική έκθεση. Με τις προτάσεις τονίζεται ότι απλοποιούνται οι διαδικασίες περιβαλλοντικής αδειοδότησης και ελέγχων, ενώ αποσαφηνίζονται χρήσεις σε περιοχές «NATURA». Το υφιστάμενο πλαίσιο για τις επιτρεπόμενες χρήσεις, τονίζει, είναι αρκετά περιοριστικό για τις πραγματικές ανάγκες της εκάστοτε περιοχής.

Η πραγματικότητα είναι τελείως διαφορετική. Στην ουσία ακυρώνετε όσοι διατάξεις και ρυθμίσεις είχαν απομείνει για την προστασία του περιβάλλοντος. Ενδεικτικά, η Εθνική Επιτροπή Δικαιωμάτων του Ανθρώπου με αρνητικό τρόπο σημειώνει την πρόβλεψη εγκατάστασης, ύδρευσης, αποθήκευσης και μεταφοράς ηλεκτρικής ενέργειας καθώς και την εγκατάσταση ανεμογεννητριών στις ζώνες προστασίας της φύσης. Αναφέρεται, επίσης, σε εξορυκτικές δραστηριότητες και μάλιστα σε περιοχές «NATURA», αρκεί να εισέρχονται από έξω από την περιοχή «NATURA». Συμπεριλαμβάνονται δε οι υδρογονάνθρακες σε ζώνες διατήρησης οικοτόπων.

Στην Α΄ ζώνη, ζώνη απόλυτης προστασίας, επιτρέπεται η εγκατάσταση μεταφοράς δικτύων ηλεκτρικού ρεύματος. Ή μήπως δεν θεωρείται η ζώνη τόσο απόλυτης προστασίας, όταν πρόκειται να εξυπηρετηθούν κάποια συμφέροντα; Σε περιπτώσεις στρατηγικών επενδύσεων σε δημόσια ακίνητα μπορούν να αλλάξουν, επίσης, περιβαλλοντικοί όροι με συνοπτική διαδικασία.

Πώς αλλάζουν; Με μια απλή ενημέρωση του φακέλου, όπως αναφέρεται στη νομοθεσία του 1965 με την οποία ορίζεται ότι βιομηχανικά απόβλητα μπορούν να διοχετεύονται σε ποτάμια ή επιφανειακά νερά, λίμνες κ.λπ..

Ορίζεται επίσης με το παρόν σχέδιο νόμου ότι η έλλειψη πρότυπων περιβαλλοντικών δεσμεύσεων δεν αξιολογείται ως σημαντική παράβαση. Σε περίπτωση πάντως παράβασης το πρόστιμο θα είναι μικρό, ανάλογα με τον κύκλο εργασιών.

Τι είναι όμως και τι αφορά η πρότυπη περιβαλλοντική δέσμευση; Αφορά σειρά έργων, ανεμογεννητριών, δασικές παρεμβάσεις, διάνοιξη δρόμων κ.λπ. τα οποία θα γίνονται με μια απλή υπεύθυνη δήλωση τήρησης της νομοθεσίας από εκείνον που φτιάχνει το έργο, τον ιδιώτη επενδυτή δηλαδή. Ποιος θα ελέγχει την τήρηση της περιβαλλοντικής νομοθεσίας; Ιδιώτες ελεγκτές μελετών περιβαλλοντικών επιπτώσεων οι οποίοι θα πληρώνονται από τους ιδιώτες επενδυτές τους οποίους στη συνέχεια θα κληθούν να ελέγξουν.

Το κράτος δηλαδή επαφίεται στις καλές προθέσεις των επενδυτών για την τήρηση της περιβαλλοντικής νομοθεσίας, ενώ η Εθνική Επιτροπή Δικαιωμάτων του Ανθρώπου επισημαίνει ότι είναι προβληματική, καθώς εύλογα μπορεί να δημιουργήσει σύγκρουση συμφερόντων. Εδώ ταιριάζει απόλυτα η παροιμία «Γιάννης κερνάει, Γιάννης πίνει».

Επιτρέψτε όμως και μια επισήμανση. Η παντελής απουσία ενημέρωσης των τοπικών κοινωνιών οι οποίες αγνοούνται παντελώς. Δεν αναφέρονται στις περιβαλλοντικές οργανώσεις οι οποίες χαρακτηρίζονται μειοψηφίες υποκινούμενες κ.λπ. αλλά σε σύσσωμη την τοπική κοινωνία.

Στη Σητεία, μια περιοχή υπερκορεσμένη από ανεμογεννήτριες, η Υπουργική Επιτροπή Στρατηγικών Επενδύσεων με fast track διαδικασίες τον περασμένο Απρίλιο αποφάσισε τη χωροθέτηση αιολικού πάρκου εβδομήντα δύο μεγαβάτ. Η χωροθέτηση γίνεται εντός του κηρυγμένου από την UNESCO Γεωπάρκου Σητείας, ένα από τα τέσσερα γεωπάρκα της χώρας μας ενταγμένο στα παγκόσμια γεωπάρκα της UNESCO και δίπλα σε περιοχή «NATURA».

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Η χωροθέτηση έγινε παρά τις ομόφωνες αρνητικές γνωμοδοτήσεις του Δήμου Σητείας, φορέων της περιοχής, της Επιτροπής Περιβάλλοντος, της Περιφέρειας της Κρήτης, του Φορέα Διαχείρισης Προστατευόμενων Περιοχών κεντρικής και ανατολικής Κρήτης, του Μουσείου Φυσικής Ιστορίας. Επρόκειτο για αποφάσεις που δεν λήφθηκαν καθόλου υπ’ όψιν.

Το Συμβούλιο της Επικρατείας έκανε δεκτή την προσφυγή του Δήμου Σητείας και φορέων της περιοχής διαπιστώνοντας παράβαση περιβαλλοντικών όρων. Εάν πράγματι το ενδιαφέρον για την προστασία του περιβάλλοντος είναι σοβαρό από τη μεριά της Κυβέρνησης η λύση είναι η αναστολή της περιβαλλοντικής αδειοδότησης έργων, αναστολή μέχρι την έκδοση των προεδρικών διαταγμάτων προστασίας των κατ’ ευφημισμό προστατευόμενων περιοχών και να ολοκληρωθεί η αναθεώρηση των ειδικών χωροταξικών πλαισίων για τις ΑΠΕ και τον τουρισμό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Θερμή παράκληση να τηρείται το επτάλεπτο. Είναι ακόμα να μιλήσουν είκοσι συνάδελφοι. Κάντε τον λογαριασμό μόνοι σας. Οπωσδήποτε θέλουν να δευτερολογήσουν οι εισηγητές που είναι εδώ από τις 9.00΄ το πρωί, μαζί με μένα, και σίγουρα θα κλείσει ο Υπουργός. Άρα εάν δεν τηρηθεί το επτάλεπτο θα πάμε μετά τις 3.00΄.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** ...(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Εγώ τώρα ήρθα. Υπάρχει ο Κανονισμός. Εγώ θα τηρήσω το επτάλεπτο. Κι επειδή διαμαρτύρεστε κιόλας, θα το τηρήσω.

Κύριε Γιαννούλη, έχετε τον λόγο για επτά λεπτά.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Θα συνεισφέρω ένα λεπτό από τα επτά λεπτά. Θα ολοκληρώσω στα έξι λεπτά, γιατί θα μπορούσα να συνοψίσω με μια φράση: Είναι ώρα να φύγετε. Είναι ώρα να αποδράσετε όπως το 2014 για να σωθεί πραγματικά η χώρα.

Θα ξεκινούσα λέγοντας ότι νιώθω απέραντη ικανοποίηση, συγκίνηση και υπερηφάνεια. Σήμερα το απόγευμα ο δεκαοκτάχρονος γιος μου εισήχθη στη δημόσια τριτοβάθμια εκπαίδευση, στα ανώτατα εκπαιδευτικά ιδρύματα.

(Χειροκροτήματα)

Οφείλω μια συγγνώμη εκ μέρους της πολιτικής αναισθησίας της Συμπολίτευσης σε σαράντα χιλιάδες οικογένειες, σε σαράντα χιλιάδες παιδιά τα όνειρα των οποίων ψαλιδίστηκαν από τις πολιτικές σας, μια συγγνώμη που εσείς δεν θα διατυπώσετε ποτέ.

Πριν από λίγα χρόνια, αγαπητοί συνάδελφοι της συμπολίτευσης, υπήρχε στη Θεσσαλονίκη ένα κίνημα που λεγόταν «Σώστε το νερό». Πιστεύω ότι ήρθε η ώρα και ωρίμασαν οι συνθήκες να το μετατρέψουμε στο «Σώστε τη δημοκρατία από τη Νέα Δημοκρατία του Αντώνη Σαμαρά» -και δεν κάνω λάθος- το φάντασμα του οποίου ξυπνάει μέσα από την ιστορία ιδιωτικοποίησης της ΕΥΔΑΠ και της ΕΥΑΘ.

«Σώστε το νερό», λέγαμε το 2014 και επανερχόμαστε το 2022, γιατί οι κύριοι Σταϊκούρας και Μητσοτάκης, λαμβάνοντας προφανώς πνευματικές και πολιτικές εντολές από το φάντασμα Αντώνη Σαμαρά, επαναφέρουν τον ίδιο εφιάλτη.

Καθαρές κουβέντες. Τι λέει το Συμβούλιο της Επικρατείας; Τι θεραπεύει το Συμβούλιο της Επικρατείας; Ακόμη και λάθη ή αποφάσεις που έγιναν κάτω από καθεστώς απώλειας της εθνικής κυριαρχίας που προκαλέσατε εσείς με τη χρεοκοπία του 2009 έρχεται και θεραπεύει και λέει το εξής: Το νερό είναι δημόσιο αγαθό, όπως και η ενέργεια, δεν σηκώνει χρηματοοικονομικά παιχνίδια για να κερδίσουν πάλι κάποιοι πολιτικοί σας χορηγοί. Τελεία.

Έχω ένα ερώτημα. Διότι πολλές φορές από αυτό το Βήμα -και θα χρησιμοποιήσω μια έκφραση που χρησιμοποιεί πολύ συχνά η συνάδελφος Δώρα Αυγέρη- μας έχετε φλομώσει στις χρηστομάθειες. Σας ρωτώ: Σέβεστε τη δικαιοσύνη; Σέβεστε το Συμβούλιο της Επικρατείας; Είναι από τις πλέον σαφείς αποφάσεις που έχουν εκδοθεί. Αφήστε τις φιοριτούρες, αφήστε τα παιχνιδάκια και τα παρελκυστικά και έτσι κι αλλιώς κι αλλιώτικα. Απλές κουβέντες. Το Συμβούλιο της Επικρατείας ορίζει το νερό ως δημόσιο αγαθό. Η ΕΥΔΑΠ και η ΕΥΑΘ πρέπει να είναι στον απόλυτα στενό πυρήνα του δημοσίου. Όλα τα υπόλοιπα είναι άλλα λόγια να αγαπιόμαστε.

Και δεν έχετε την υπομονή να περιμένετε μέχρι την 21η Σεπτεμβρίου όπου θα κριθεί, πάλι από το Συμβούλιο της Επικρατείας, η προσφυγή των πολιτών που προκάλεσαν και την πρώτη απόφαση για το αν εφαρμόζει η ΕΥΔΑΠ την απόφαση του Συμβουλίου της Επικρατείας; Έχετε τόση πρεμούρα να ξεπουλήσετε;

Ειπώθηκε και νωρίτερα. Οι πολιτικές ευθύνες, παρά τον ευτελή τρόπο νομοθέτησης που επιλέξατε με αυτό το νομοσχέδιο, αναδεικνύονται εδώ. Υπάρχουν κι άλλες ευθύνες. Θα αναζητηθούν. Δεν θα γλιτώσετε.

Μπαίνω σε ένα δεύτερο σημείο από αυτό το πολυνομοσχέδιο, σε μια από αυτές τις αθώες τροπολογίες που αποδεικνύουν ποιοι είστε. Αναφέρομαι στην τροπολογία για την Υπηρεσία Πολιτικής Αεροπορίας, για να ακούσουν όσοι μας παρακολουθούν, μέσα από αυτές τις εξοντωτικές, αλλά ύποπτα εξοντωτικές, διαδικασίες νομοθέτησης.

Ξέρετε τι νομοθετείτε, κύριοι της συμπολίτευσης, και τι υπογράφετε; Ότι μια ομάδα εργαζομένων της Υπηρεσίας Πολιτικής Αεροπορίας, που εξαργύρωσε την τεχνογνωσία της, το πτυχίο της, για να τα λέμε με απλά λόγια, με 250.000 ευρώ αποζημίωση, επανέρχεται σε επιχειρησιακή δράση με ευνοιοκρατικό τρόπο.

Σας καταθέτω επιτροπή που ζητήθηκε από εργαζόμενους και το Υπουργείο Υποδομών κατέληξε σε μια υπουργική απόφαση για το πώς θα κατανέμεται ένα μπόνους, το EUROCONTROL όπως λέγεται, ένα βοήθημα που δεν είναι του προϋπολογισμού, και είναι σεβαστά ποσά, σε όλους τους εργαζομένους της Πολιτικής Αεροπορίας.

Αυτό είναι σχέδιο υπουργικής απόφασης το οποίο υπογράφουν οι Υπουργοί σας Σκυλακάκης και Καραμανλής. Το κάνετε κουρελόχαρτο και σήμερα το βράδυ θα υπογράψετε τροπολογία σε ανθρώπους που έχουν πάρει αποζημίωση 250.000 ευρώ να επιστρέψουν στην επιχειρησιακή δράση και πάλι και όλοι οι υπόλοιποι εργαζόμενοι -που ίσως σας ψήφισαν, αλλά είναι κοψοχέρηδες πλέον- μένουν χωρίς καμμία συμμετοχή σε αυτό το κλάσμα αναλογίας.

Είπα ότι θα αφήσω ένα λεπτό, κύριε Πρόεδρε, και θα το κάνω. Θα κλείσω με αυτό που ξεκίνησα. Σώστε τη δημοκρατία. Απάλλαξε μας από τη Νέα Δημοκρατία. Δώστε προοπτική στον λαό και τους πολίτες. Είστε επικίνδυνοι για τη ζωή μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Θεοδώρα Αυγέρη για επτά λεπτά.

**ΘΕΟΔΩΡΑ (ΔΩΡΑ) ΑΥΓΕΡΗ:** Ευχαριστώ, κύριε Πρόεδρε.

Συγχαρητήρια στον Πάρη, συγχαρητήρια στη Γεωργία, συγχαρητήρια σε όλα τα παιδιά.

Κυρίες και κύριοι συνάδελφοι, τούτες τις μέρες που καίγεται, καιγόταν, κάηκε -χρησιμοποιήστε όποιον χρόνο θέλετε, ούτως η άλλως είναι στις μέρες της διακυβέρνησης Μητσοτάκη- στην ακριτική Θράκη η Δαδιά, αυτό το πανέμορφο δάσος, αυτό το προστατευόμενο εθνικό πάρκο, η Κυβέρνηση επιχειρεί να κάνει νόμο την καταστροφή του περιβάλλοντος και μάλιστα στο κλείσιμο αυτής της κοινοβουλευτικής χρονιάς.

Αυτός είναι ένας ακόμη λόγος, κυρίες και κύριοι της Κυβέρνησης και της κυβερνητικής πλειοψηφίας, για τον οποίο αυτό το σχέδιο νόμου συνιστά μεγάλη ύβρη από πλευράς σας αλλά και ακόμη μία τρανή απόδειξη της υπέρμετρης αλαζονείας και της πολιτικής ξετσιπωσιάς σας. Επαναλαμβάνω: Ψηφίζετε ακόμη ένα νομοσχέδιο με το οποίο θέλετε να κάνετε νόμο την καταστροφή του περιβάλλοντος. Αλλά να είστε σίγουροι ότι και αυτό το αντικοινωνικό και αντιδημοκρατικό νομοθέτημα σας, θα καταργηθεί από την επόμενη κυβέρνηση του ΣΥΡΙΖΑ - Προοδευτική Συμμαχία. Ό,τι ξεκίνησε ο Υπουργός Χατζηδάκης με τους δασικούς χάρτες και την ανατροπή κάθε πολιτικής προστασίας των δασών, το τελειώνει ο Υπουργός Σκρέκας με ένα νομοσχέδιο εγκληματικό κατά τα’ άλλα ως προς το κακόν, το κάκιστο, το χείριστον της νομοθέτησης.

Έχετε φέρει ένα κάρο άρθρα από άλλα Υπουργεία σε αυτό το νομοσχέδιο fast track, από το Υπουργείο Ναυτιλίας, το Άμυνας, το Εσωτερικών, μέχρι το Εξωτερικών, της Εργασίας και το Υγείας, μέχρι και τροπολογίες του Υπουργείου Παιδείας θα δείτε, που δεν χώρεσαν στον κατάπτυστο νόμο Κεραμέως λίγες μέρες πριν.

Αλήθεια, γιατί χαμογελάτε συνέχεια στα κυβερνητικά έδρανα, κυρίες και κύριοι της Κυβέρνησης; Ξέρετε, σε αυτά σας οδήγησε ο λαός, δεν είστε ηγεμόνες. Θα φύγετε σύντομα. Επιβεβαιώνετε αυτό που έλεγα περί αλαζονείας.

Κυρίες και κύριοι συνάδελφοι, είναι πρωτοφανή τα όσα ζει η πατρίδα μας και τα όσα υποφέρει ο ελληνικός λαός από την χειρότερη κυβέρνηση δύο αιώνων ελληνικού κράτους και πολιτείας. Λες και πασχίζει το καθεστώς Μητσοτάκη να «προαχθεί» σε παρακράτος Μητσοτάκη, με τις πρωτοφανείς παρεμβάσεις στη δικαιοσύνη, την οργιώδη αστυνομική βία και αυθαιρεσία.

Αλήθεια, φαντάζομαι τον κ. Λιγνάδη να κάθεται στον καναπέ του σπιτιού του και να παρακολουθεί τις εικόνες από την αστυνομική βία που εξαπολύθηκε σε αυτούς που διαμαρτύρονται και που εκφράζουν την αλληλεγγύη τους στον απεργό πείνας Μιχαηλίδη.

Με τον ασφυκτικό αλβανικό έλεγχο των μέσων μαζικής ενημέρωσης και τη θέση 108 στην ελευθερία του Τύπου που τόσο σας εκνευρίζει η υπενθύμισή της μέχρι την λυσσώδη προσπάθεια συγκάλυψης και κάλυψης του παιδοβιαστή Λιγνάδη, ακόμη και μετά την καταδίκη του.

Στη διαχείριση της πανδημίας η Κυβέρνηση αυτή έδειξε τα αντιδημοκρατικά της ένστικτα και πλέον από μια κάποια απόσταση χρονική μπορούμε να πούμε ότι όλα αρχίζουν να κουμπώνουν, και το ξύλο στις πλατείες στους φοιτητές και τους νέους και το ξύλο στους υγειονομικούς και οι εκδικητικές διώξεις και απολύσεις γιατρών και νοσηλευτών στα νοσοκομεία και οι αναστολές των υγειονομικών και το σκάνδαλο της «CISCO» με τα προσωπικά δεδομένα και της και το σκάνδαλο με τις προμήθειες των rapid tests και το σκάνδαλο των μη επιτάξεων-επιδοτήσεων των ιδιωτικών κλινικών και το μέγα σκάνδαλο του ΙΦΕΤ και τα διπλά βιβλία του ΕΟΠΥΥ με την παράλληλη καταγραφή κρουσμάτων και ο «γαλάζιος» εμβολιασμός εκλεκτών και κολλητών στην αρχή του εμβληματικού προγράμματος και πλήθος άλλων. Πόσα να πρωτοθυμηθεί κανείς;

Τριάντα μία χιλιάδες και πλέον οι νεκροί στην πανδημία, αρνητικές πρωτιές της χώρας σε θανάτους ανά εκατομμύριο πληθυσμού, υπερβάλλουσα θνησιμότητα. Το τελευταίο διάστημα μετράμε καθημερινά σαράντα θανάτους. Μακάρι να σας ζόρισε αυτή η αύξηση με ημερησίως θανάτους όσο σας ορίζει η ημερήσια ενημέρωση την οποία κόψετε.

Μετράμε αύξηση της φτώχειας με μόνη τη Βουλγαρία να είναι χειρότερα στην Ευρώπη. Τον χειμώνα κλειστοί οι δρόμοι από τα χιόνια, το καλοκαίρι καμένα τα δάση από φωτιές που μπαίνουν μέχρι και μέσα στις πόλεις, στα προάστια της Αθήνας.

Και εσχάτως έχουμε παρακολουθήσεις. Όλα τα ξέρει ο κ. Μητσοτάκης εκτός από το πόσο καταστροφή και όλεθρο προκαλεί στον λαό και τις ζωές των κοινών θνητών. Περιμένουμε να δούμε, κυρίες και κύριοι της Νέας Δημοκρατίας και της Κυβέρνησης, αν θα υπερψηφίσετε την τροπολογία που κατέθεσε ο ΣΥΡΙΖΑ - Προοδευτική Συμμαχία για τις παρακολουθήσεις. Αν και -να σας πω την αλήθεια- εγώ προσωπικά δεν είμαι καθόλου αισιόδοξη. Φαντάζομαι και η Κοινοβουλευτική μας Ομάδα δεν είναι καθόλου αισιόδοξη. Από τις Βρυξέλλες μάλιστα μαθαίνουμε ότι έρχονται ειδήσεις ότι το Ευρωπαϊκό Λαϊκό Κόμμα επιχειρεί να βγάλει εκτός κάδρου της εξεταστικής επιτροπής που έχει συγκροτηθεί στο Ευρωπαϊκό Κοινοβούλιο την ελληνική υπόθεση. Για όσες και όσους δεν γνωρίζουν το Ευρωπαϊκό Κοινοβούλιο έχει συστήσει ήδη Ειδική Εξεταστική Επιτροπή για τη διερεύνηση των σκανδάλων παρακολουθήσεων με τα λογισμικά Pegasus και Predator.

Κυρίες και κύριοι, το Σύνταγμα μας λέει ότι θεμέλιο του πολιτεύματος είναι η λαϊκή κυριαρχία, ότι όλες οι εξουσίες πηγάζουν από τον λαό, υπάρχουν υπέρ αυτού και του έθνους και ασκούνται όπως ορίζει το Σύνταγμα. Φαίνεται, όμως, ότι δεν αρέσει στον κ. Μητσοτάκη αυτή η λέξη του Συντάγματος, η λέξη «λαός». Γι’ αυτό και δεν πρέπει να μας παραξενεύει ότι όλο το καθεστώς Μητσοτάκη συντονισμένα ανάγει ως μέγιστο ζήτημα τον λαϊκισμό, σκίζοντας τα δήθεν λαϊκίστικα ιμάτια του.

Σας φταίει ο λαός που τολμά να καταγγέλλει τους βιαστές των σωμάτων τους, βιαστές της κοινωνίας, τους βιαστές της δημοκρατίας. Σας φταίει ο λαός που τόλμησε να αντισταθεί και θα συνεχίσει να αντιστέκεται στον βιασμό της ελληνικής φύσης.

Έχετε εδώ και καιρό, μέσα από τα ενσωματωμένα μέσα μαζικής ενημέρωσης, ξεκινήσει τη δήθεν ειδική αρθρογραφία για το νερό και την ανάγκη ιδιωτικοποίησης του. Μην νομίζετε ότι δεν το παρακολουθούμε. Όπως στήσατε το παιχνίδι στην ενέργεια, ενορχηστρώνοντας τη μαφιόζικη καταλήστευση του λαϊκού εισοδήματος από τους παρόχους, τους αεριούχους και τα αρπακτικά golden boys της πρωθυπουργικής αυλής, έτσι πάτε και τώρα να στήσετε σιγά-σιγά το ίδιο παιχνίδι με το νερό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε. Δεν θα καταχραστώ την καλοσύνη σας.

Είναι εμφανής η μεθόδευση που πάτε να περάσετε εδώ, ακυρώνοντας ουσιαστικά τη σχετική απόφαση του Συμβουλίου της Επικρατείας που διασφαλίζει έτι περαιτέρω τις υπηρεσίες ύδρευσης Αθήνας και Θεσσαλονίκης ως κοινής ωφέλειας.

Κλείνοντας, η ουσία είναι ότι σκοπεύετε να εξαντλήσετε και να τελειώσετε ό,τι μπορεί να γίνει λάφυρο μέχρι το τέλος της θητείας σας και μετά να παραδώσετε καμένη γη. Το έχετε βρει -φαίνεται- το κόλπο όπως με τα μνημόνια. Περιμένετε να διαιωνίζετε την εξουσία σας με αριστερές -έτσι νομίζετε- παρενθέσεις, όπου οι δημοκρατικές και προοδευτικές δυνάμεις θα πέφτουν στη φωτιά να σώσουν ότι σώζεται από την πολιτική της καμένης γης, των ιδιοκτητών μνημονίων, της κάθε ρήτρας προσαρμογής της Ελλάδας στις επιταγές του κάθε Μητσοτάκη και ολιγάρχη εταίρου του.

Όμως το καθεστώς Μητσοτάκη δεν λέει να καταλάβει. Η χώρα, η γεωγραφική ζώνη που την περιλαμβάνει, έχουν μπει σε μια πορεία ερημοποίησης.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία Αυγέρη.

**ΘΕΟΔΩΡΑ (ΔΩΡΑ) ΑΥΓΕΡΗ:** Κλείνω.

Ο ΣΥΡΙΖΑ και ο προοδευτικός κόσμος που τον περιβάλλει και κατανοεί και εργάζεται σοβαρά για την περιβαλλοντική πολιτική. Δεν θα αργήσει η ώρα που θα συζητάμε και θα ψηφίζουμε γι’ αυτή την πολιτική, την αριστερή, την προοδευτική, τη δημοκρατική, από τη θέση της νέας κυβέρνησης που θα εκλεγεί από τον λαό και θα κυβερνά για το λαό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Αθανάσιος Καββαδάς για επτά λεπτά.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, μετά από μια τοξική ομιλία του συναδέλφου από το ΣΥΡΙΖΑ, θέλω να του πω ότι το αν θα πρέπει να μείνει ή να φύγει αυτή η Κυβέρνηση, αυτό δεν θα το αποφασίσετε εσείς, κύριε συνάδελφε, αλλά θα το αποφασίσει ο ελληνικός λαός…

**ΧΡΗΣΤΟΣ ΓΙΑΝΝΟΥΛΗΣ:** Κάντε εκλογές λοιπόν! Αφήστε τα τοξικά κ.λπ..

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΑΘΑΝΑΣΙΟΣ ΚΑΒΒΑΔΑΣ:** Θα το αποφασίσει ο ελληνικός λαός που πρέπει επιτέλους να σταματήσετε να τον υποτιμάτε.

**ΧΡΗΣΤΟΣ ΓΙΑΝΝΟΥΛΗΣ:** Άλλη λέξη από το «τοξικό» δεν ξέρετε;

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε!

**ΑΘΑΝΑΣΙΟΣ ΚΑΒΒΑΔΑΣ:** Γιατί, κύριε συνάδελφε, αυτός ο λαός πλήρωσε ακριβά τις αυταπάτες και τις υποσχέσεις, πλήρωσε ακριβά την κυβέρνηση του ΣΥΡΙΖΑ.

**ΧΡΗΣΤΟΣ ΓΙΑΝΝΟΥΛΗΣ:** Οι κλέφτες εσείς είστε!

**ΑΘΑΝΑΣΙΟΣ ΚΑΒΒΑΔΑΣ:** Κυρίες και κύριοι συνάδελφοι, με αφορμή την ανακοίνωση των αποτελεσμάτων των πανελλαδικών εξετάσεων, θέλω να συγχαρώ όλους τους επιτυχόντες μαθητές και μαθήτριες, να τους ευχηθώ καλή πρόοδο και βεβαίως να συγχαρώ και τους γονείς και τους καθηγητές που τους στήριξαν και τους καθοδήγησαν. Στα παιδιά που δεν τα κατάφεραν θέλω να πω να μην στεναχωριούνται, να συνεχίζουν να βάζουν νέους στόχους και να τους πετύχουν.

Κυρίες και κύριοι συνάδελφοι, είμαστε στη δίνη μιας παγκόσμιας ενεργειακής κρίσης και οφείλουμε να πάρουμε μέτρα, μέτρα που θα δώσουν στη χώρα ενεργειακή οικονομία και που θα μειώσουν την επιβάρυνση για τους πολίτες. Αυτό σημαίνει ταχύτατη ανάπτυξη ανανεώσιμων πηγών ενέργειας, που προϋποθέτει σχέδιο και ολοκληρωμένες θεσμικές παρεμβάσεις για ισόρροπη και βιώσιμη ανάπτυξη, με προστασία του περιβάλλοντος.

Αυτό άλλωστε στηρίζει διαχρονικά η Κυβέρνησή μας και αυτό αποδεικνύεται από το γεγονός ότι από το 2019 μέχρι σήμερα εγκαταστάθηκαν πάνω από 4.000 MW από ανανεώσιμες πηγές. Χάρη σε αυτό έχουμε γλιτώσει πάνω από 1 δισεκατομμύριο ευρώ από εισαγωγές φυσικού αερίου. Αξίζει να επισημάνω ότι στον αντίποδα, από το 2015 έως το 2018 εγκαταστάθηκαν συνολικά λιγότερο από 1.500 MW από ανανεώσιμες πηγές ενέργειας. Οι συγκρίσεις είναι συντριπτικές.

Κυρίες και κύριοι συνάδελφοι, με την απόσυρση του Κεφαλαίου Γ΄ δεν υπάρχει λόγος να επεκταθώ στο ζήτημα του καθορισμού επιτρεπόμενων χρήσεων γης στις ζώνες προστατευόμενων περιοχών. Θα εκφράσω μόνο τη βεβαιότητα ότι με τη διαβούλευση που θα ακολουθήσει, ένα ήδη καλό νομοθέτημα θα γίνει καλύτερο.

Από εκεί και πέρα το νομοσχέδιο προβλέπει μεταξύ άλλων τα εξής: Πρώτον, για πρώτη φορά δημιουργείται ένα ξεκάθαρο θεσμικό πλαίσιο για την ανάπτυξη υπεράκτιων αιολικών πάρκων. Δεύτερον, διαμορφώνεται ένα ολοκληρωμένο πλαίσιο για τη λειτουργία και τη στελέχωση του Οργανισμού Φυσικού Περιβάλλοντος και Κλιματικής Αλλαγής. Τρίτον, προωθείται η επιτάχυνση και επίλυση όλων των ζητημάτων που συνδέονται με τη διαδικασία οριοθέτησης μικρών υδατορεμάτων.

Τέταρτον, απλοποιούνται οι διαδικασίες περιβαλλοντικής αδειοδότησης έργων, σε περίπτωση μικρών τροποποιήσεων, για τη μείωση της γραφειοκρατίας. Αν δηλαδή σε ένα περιβαλλοντικά αδειοδοτημένο έργο γίνουν κάποιες μικρές αλλαγές, αυτό θα μπορεί να υλοποιηθεί μόνο με ενημέρωση του σχετικού φακέλου, χωρίς επανάληψη της όλης διαδικασίας.

Η Κυβέρνηση μέσα από τις διατάξεις του νομοσχεδίου στηρίζει επιπλέον την πραγματική οικονομία, τα νοικοκυριά και τις επιχειρήσεις για να ανταπεξέλθουν στην αύξηση του ενεργειακού κόστους με μέτρα, όπως η παράταση της επιδότησης για τις καταναλώσεις ρεύματος του μηνός Ιουνίου και επιπλέον η απλοποίηση της διαδικασίας έργων υποδομής που συνδέονται με την ανάπτυξη του διασυνδεδεμένου δικτύου.

Άλλα μέτρα με ισχυρό περιβαλλοντικό πρόσημο, που περιλαμβάνονται στο νομοσχέδιο, είναι οι διατάξεις που συνδέονται με την ενίσχυση του Πυροσβεστικού Σώματος, όπως η καταβολή μηνιαίου επιδόματος κινδύνου στο μόνιμο πυροσβεστικό προσωπικό που υπηρετεί στις Ειδικές Μονάδες Δασικών Επιχειρήσεων, η παράταση των συμβάσεων του προσωπικού της Γενικής Γραμματείας Πολιτικής Προστασίας για την αντιμετώπιση ζητημάτων που σχετίζονται με την προετοιμασία του αντιπυρικού σχεδιασμού της χώρας και η ενίσχυση του προσωπικού στις περιοχές υψηλού κινδύνου, προκειμένου να διευκολυνθεί η λήψη αυξημένων μέτρων από τις δασικές υπηρεσίες κατά τη διάρκεια της αντιπυρικής περιόδου.

Κυρίες και κύριοι συνάδελφοι, συνεχίζοντας τις ευεργετικές ρυθμίσεις, έρχονται σε αυτό το νομοσχέδιο βελτιώσεις για τους δασωμένους αγρούς, για δυνατότητα αναμόρφωσης κυρωμένου ή μερικά κυρωμένου δασικού χάρτη μεταξύ άλλων, όταν χρειάζεται να διορθωθούν πρώτα τα σφάλματα και όταν προστίθενται ή διαγράφονται εκτάσεις που υπάγονται ή παύουν να υπάγονται σε αυτόν, σύμφωνα με τη δασική νομοθεσία, για τη σύσταση της επιτροπής δασολογίου, για τη σύσταση τεχνικών επιτροπών δασολογίου, οι οποίες θα εξετάζουν σε δεύτερο βαθμό τις αιτήσεις των πολιτών, ώστε να μην αδικηθεί κανένας.

Και αυτό ήταν ένα αίτημα που σας είχα καταθέσει, κύριε Υπουργέ και εγγράφως και από το Βήμα της Βουλής και χαίρομαι ιδιαίτερα που το κάνατε αποδεκτό. Πρόκειται για διατάξεις που θα διευκολύνουν τόσο τους πολίτες όσο και την κατάρτιση των δασικών χαρτών, που είναι ένας μεγάλος στόχος αυτής της Κυβέρνησης και του ελληνικού κράτους γενικά.

Επίσης, είναι ιδιαίτερα θετική η παράταση ισχύος κατά δύο ακόμη χρόνια, μέχρι τις 31-12-2024, που δίνεται σε οικοδομικές άδειες, οι οποίες εκδόθηκαν μέσα σε ένα χρονικό διάστημα με πολύ μεγάλες αντιξοότητες, οικονομικές και άλλες, για τους πολίτες.

Τέλος, θέλω να κάνω μια ιδιαίτερη αναφορά στα άρθρα 134 και 135 που αφορούν την παραχώρηση χώρων στη χερσαία ζώνη λιμένα για την ανάπτυξη τραπεζοκαθισμάτων από καταστήματα εστίασης. Και τα δύο άρθρα αναφέρονται σε ρυθμίσεις που εφαρμόστηκαν αφ’ ενός για την προστασία του κοινού από τον κορωνοϊό και αφ’ ετέρου για την ενίσχυση επιχειρήσεων που χαρακτηρίστηκαν ως πληττόμενες οικονομικά λόγω της πανδημίας.

Το ένα άρθρο αφορά την παράταση της ισχύος των συμβάσεων παραχώρησης χρήσης των χώρων αυτών σε χερσαίες ζώνες λιμένα κατά δύο χρόνια από το χρόνο λήξης τους, με αντίτιμο που δεν μπορεί να υπερβαίνει το καθορισμένο αντάλλαγμα της παραχώρησης που πρόκειται να παραταθεί. Το δεύτερο αφορά τον υπό προϋποθέσεις διπλασιασμό του χώρου ο οποίος έχει παραχωρηθεί σε κατάστημα υγειονομικού ενδιαφέροντος για την ανάπτυξη τραπεζοκαθισμάτων. Η διάταξη ισχύει μέχρι τις 31 Οκτωβρίου του 2022 και ξεκινά αναδρομικά από την 1η Μαΐου του 2022.

Κυρίες και κύριοι συνάδελφοι, η Αξιωματική Αντιπολίτευση έχει ως στόχο να επιβεβαιώνει κάθε φορά το «όχι» σε όλα, όπως και να επιβεβαιώνει ότι δεν έχει κανένα σχέδιο για τη χώρα, κανένα σχέδιο για να θωρακιστεί η πατρίδα απέναντι στην παγκόσμια ενεργειακή κρίση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε μισό λεπτό.

Η Κυβέρνηση όμως του Κυριάκου Μητσοτάκη έχει σαφείς και συγκεκριμένους στόχους, όπως είναι η ενεργειακή αυτονομία της χώρας, η στροφή στην πράσινη οικονομία και τις καθαρές μορφές ενέργειας και η αποτελεσματική αντιμετώπιση των συνεπειών της κλιματικής αλλαγής, όπως και η προστασία του περιβάλλοντος. Αυτούς τους στόχους συνεχίζουμε να υπηρετούμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής του ΠΑΣΟΚ - Κινήματος Αλλαγής κ. Τόνια Αντωνίου για επτά λεπτά.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν μιλήσω για το νομοσχέδιο, θα ήθελα να αναφερθώ στο μείζον πολιτικό και ηθικό θέμα που έχει προκύψει μετά από την απόπειρα παγίδευσης, με τη χρήση προηγμένου λογισμικού, του κινητού τηλεφώνου του προέδρου μας Νίκου Ανδρουλάκη.

Επί τρεις ημέρες υπήρξε προσπάθεια υποβάθμισης του θέματος από πλευράς Πρωθυπουργού και Κυβέρνησης, με παρεμβάσεις στα μέσα ενημέρωσης. Αυτά ήταν τα αντανακλαστικά τους.

Μετά από τις πιέσεις των κομμάτων της Αντιπολίτευσης και της κοινής γνώμης, αλλά και μετά από το αίτημά μας για τη σύγκληση της Επιτροπής Θεσμών και Διαφάνειας, εξαναγκάστηκε ο Πρωθυπουργός να ζητήσει τη σύγκληση της επιτροπής. Επομένως, είναι βαθιά υποκριτική η συμπεριφορά του Πρωθυπουργού που θέλει σήμερα να εμφανιστεί και ως επισπεύδων στη διαδικασία διερεύνησης, αφού πρώτα τρίτωσε το κακό, μετά από την περίπτωση παγίδευσης του τηλεφώνου του δημοσιογράφου κ. Κουκάκη και του τηλεφωνικού κέντρου άλλου κόμματος της Βουλής. Επισπεύδων θα ήταν εάν μας έδινε απαντήσεις σε δύο κρίσιμα ερωτήματα: Πρώτον, εάν αυτό το λογισμικό το έχουν κρατικοί φορείς της χώρας ή ιδιωτικές εταιρείες και ποιες και, δεύτερον, ποιοι κρύβονται πίσω από τις επαίσχυντες παρακολουθήσεις. Πρέπει να δοθούν άμεσες απαντήσεις και να παρθούν μέτρα για την αντιμετώπιση αυτών των παράνομων και επικίνδυνων για τη δημοκρατία πρακτικών.

Και έρχομαι τώρα στο νομοσχέδιο που αποτελεί μία ακόμα επίδειξη περιφρόνησης στις αποφάσεις της ευρωπαϊκής και της ελληνικής δικαιοσύνης, γιατί ενώ η χώρα έχει καταδικαστεί από το δικαστήριο της Ευρωπαϊκής Ένωσης για την ανεπαρκή προστασία των περιοχών «NATURA», εσείς φέρνετε διατάξεις που υποβαθμίζουν περαιτέρω την προστασία στις περιοχές αυτές.

Και φυσικά δεν μπορώ να μην αναφερθώ στον τρόπο με τον οποίον αγνοείτε την ουσία των αποφάσεων 190 και 191 του 2022 της ολομέλειας του Συμβουλίου της Επικρατείας. Τι σας είπε το Συμβούλιο της Επικρατείας; Σας είπε ότι οι εταιρείες ύδρευσης, η ΕΥΔΑΠ και η ΕΥΑΘ, οφείλουν να προσφέρουν στο κοινωνικό σύνολο υψηλής ποιότητας υπηρεσίες ύδρευσης και αποχέτευσης και γι’ αυτό δεν πρέπει να διοικούνται με αποκλειστικό γνώμονα το κέρδος, αλλά απαιτείται η άμεση εποπτεία και ο έλεγχος του δημοσίου επί των εταιρειών αυτών ως δημοσίων επιχειρήσεων.

Αυτό σημαίνει ότι οι ιδιοκτήτες των εταιρειών ύδρευσης θα πρέπει να είναι το κράτος και όχι το Υπερταμείο, όπου τον κυρίαρχο και αποφασιστικό λόγο έχουν οι πιστωτές. Όμως, εδώ μιλάμε για μια Κυβέρνηση η οποία αντί να αφαιρεί, προσθέτει αρμοδιότητες στο Υπερταμείο και τις θυγατρικές του. Παράδειγμα αποτελεί η υπαγωγή σε αυτό της εταιρείας «Συμμετοχές 5G» και η ανάθεση στο ΤΑΙΠΕΔ της ωρίμανσης των συμβάσεων στρατηγικής σημασίας που θα χρηματοδοτηθούν από το Ταμείο Ανάκαμψης και Ανθεκτικότητας, στις οποίες συμπεριέλαβε και τις αναθέσεις καθαρισμού των δασών που είναι αρμοδιότητα του Υπουργείου Περιβάλλοντος και του Προγράμματος «ΑΙΓΙΣ» της Πολιτικής Προστασίας.

Σε ό,τι αφορά τις ειδικότερες διατάξεις του νομοσχεδίου, θα ήθελα να εστιάσω στα θέματα που άπτονται της πολιτικής προστασίας. Το ΠΑΣΟΚ - Κίνημα Αλλαγής υποστηρίζει την αποζημίωση του πυροσβεστικού προσωπικού για πρόσθετη εργασία που προβλέπεται στο άρθρο 39 ως αμειβόμενη υπερωριακή εργασία. Ωστόσο, θέλουμε να θέσουμε δύο βασικά ζητήματα: Πρώτον, γιατί περιορίζεται μόνο στην τρέχουσα περίοδο; Νομίζετε ότι του χρόνου η κλιματική κρίση θα μας χαριστεί ή γιατί φέτος έχετε εκλογές; Δεύτερον, η διάταξη αυτή θα δημιουργήσει τριβές ανάμεσα στις πυροσβεστικές υπηρεσίες, αφού κάποιοι θα λαμβάνουν το εν λόγω επίδομα, ενώ κάποιοι άλλοι που εργάζονται στις ίδιες υπηρεσίες, αλλά σε διαφορετικά πόστα δεν θα το λαμβάνουν. Χρειαζόμαστε υψηλό φρόνημα και όχι γκρίνιες ανάμεσα στους πυροσβέστες μας.

Το δεύτερο ζήτημα είναι η διάταξη του άρθρου 37 για το δευτεροβάθμιο ανώτατο συμβούλιο κρίσεων αξιωματικών Πυροσβεστικού Σώματος. Με δεδομένο ότι το Πυροσβεστικό Σώμα δεν είναι μια στρατιωτική υπηρεσία, η σύνθεση αυτού του οργάνου θα πρέπει να ακολουθεί τις συνήθεις διοικητικές πρακτικές που εφαρμόζονται σε όλη τη δημόσια διοίκηση. Γι’ αυτό προτείνουμε να συμμετέχει στο όργανο ένας αντιπρόεδρος ή ένας σύμβουλος του ΑΣΕΠ.

Κλείνοντας, θα αναφερθώ και πάλι στον Πρωθυπουργό, διότι σήμερα θέλησε να κρυφτεί πίσω από το Πυροσβεστικό Σώμα για να ασκήσει κριτική στην Αντιπολίτευση. Σε ό,τι μας αφορά, το ΠΑΣΟΚ στήριξε και στηρίζει την Πυροσβεστική και γι’ αυτό σας έχουμε κατηγορήσει ότι δεν την ενισχύετε με προσωπικό. Μάλιστα, τη στιγμή που υπάρχει η δεξαμενή των δυόμισι χιλιάδων έμπειρων εποχικών πυροσβεστών, αντί να ενισχύσετε το σώμα με αυτούς, εσείς στέλνετε τις «Αύρες» σας να τους δροσίσουν.

Από την άλλη πλευρά, εσείς είστε εκείνοι που στοχοποιείτε τους πυροσβέστες ποινικοποιώντας το επάγγελμά τους. Χαρακτηριστικό παράδειγμα το πόρισμα για τις φωτιές πέρυσι στη Βαρυμπόμπη. Η ευθύνη αποδόθηκε σε εκατόν επτά πυροσβέστες.

Η δική μας κριτική στρέφεται αποκλειστικά προς την Κυβέρνηση. Αφορά στο αν αυτή ενίσχυσε το σώμα και τα θεσμικά και οργανωτικά εργαλεία που η ίδια προέβλεψε με τον ν.4662/2020. Έφτιαξε ποτέ τον εθνικό μηχανισμό πολιτικής προστασίας; Πού είναι η εξαετής εθνική πολιτική μείωσης κινδύνου καταστροφών και πού είναι ο εθνικός σχεδιασμός πολιτικής προστασίας τριετούς διάρκειας; Πού είναι τα πλαίσια διαχείρισης εκτάκτων αναγκών; Πού είναι τα περιφερειακά επιχειρησιακά συντονιστικά όργανα πολιτικής προστασίας και τα τοπικά υπηρεσιακά συντονιστικά όργανα πολιτικής προστασίας; Κι αν τελικά φτιάξατε αυτά τα σχέδια και αυτά τα όργανα, πώς τα αξιολογείτε σε σχέση με τις φωτιές στην Πεντέλη και στο εθνικό πάρκο του δάσους Δαδιάς και σε πάρα πολλές άλλες περιοχές της Ελλάδας;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σε ό,τι αφορά την πρόληψη, οι εργολάβοι, κύριε Υπουργέ, μπαίνουν να καθαρίσουν τα δάση μετά τις πυρκαγιές. Το είδαμε πρόσφατα στον Υμηττό, στη φωτιά στη Γλυφάδα και στη Βούλα που οι εργολάβοι μπήκαν μετά τη φωτιά, ενώ ο ίδιος προσωπικά είχατε υποσχεθεί ότι θα μπουν να καθαρίσουν από τις 4 Μαΐου. Το ίδιο μας είπαν τα αυτοδιοικητικά στελέχη και στην Παλλήνη, ότι τώρα πήγαν να καθαρίσουν τα δάση. Προχθές ήμουν στον Δήμο Ανδρίτσαινας - Κρέστενας στην Ηλεία, όπου ο δήμαρχος μας είπε ότι τώρα πήγαν οι πόροι στην αυτοδιοίκηση για να καθαρίσουν τα δάση. Συγγνώμη, αλλά αν αυτός είναι ο σχεδιασμός σας και οι στόχοι σας, τότε δεν πρέπει να μιλάτε για πυροσβέστες στις ξαπλώστρες, αλλά για «Κυβέρνηση της ξαπλώστρας»!

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Βουλευτής του ΣΥΡΙΖΑ - Προοδευτική Συμμαχία κ. Νικόλαος Συρμαλένιος.

Ορίστε, κύριε Συρμαλένιε, έχετε τον λόγο για επτά λεπτά.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Μέσα σε ένα κλίμα εντεινόμενου αυταρχισμού και συρρίκνωσης της δημοκρατίας είχαμε πριν λίγο την καταγγελία του συναδέλφου Κοινοβουλευτικού Εκπροσώπου του ΜέΡΑ25 Κλέωνα Γρηγοριάδη για το ότι τα ΜΑΤ χτύπησαν για μία ακόμη φορά απρόκλητα τόσο τις περιβαλλοντικές οργανώσεις που κατέβηκαν να υπερασπιστούν το περιβάλλον, το οποίο εσείς εκθεμελιώνετε από την εθνική και ευρωπαϊκή νομοθεσία και με το σημερινό νομοσχέδιο ως συνέχεια του νομοσχεδίου του κ. Χατζηδάκη, του ν.4685/2020, όσο βεβαίως και τους συμπαραστάτες και φίλους του Γιάννη Μιχαηλίδη, του οποίου η ζωή κινδυνεύει από στιγμή σε στιγμή. Αναλογιστείτε πού έχετε φέρει τη χώρα και πού τη φέρνετε καθημερινά. Και μια μέρα πριν κλείσει η Βουλή για καλοκαίρι, εσείς δίνετε τα διαπιστευτήριά σας με αυτό το νομοσχέδιο στα «φίλια» συμφέροντα και στους «ημετέρους» φίλους σας.

Τέτοιο είναι αυτό το νομοσχέδιο, το οποίο δεν είναι μόνο νομοσχέδιο του Υπουργείου Περιβάλλοντος, αλλά είναι ένα πολυνομοσχέδιο στο οποίο προσπαθείτε να περάσετε την τελευταία στιγμή και όπως όπως όλες τις χαριστικές διατάξεις που εσείς θέλετε.

Εκθεμελιώνετε, λοιπόν, την περιβαλλοντική νομοθεσία. Δεν είναι τυχαίο ότι σήμερα καταργούνται πάρα πολλές διατάξεις του βασικού νόμου του περιβάλλοντος, του ν.1650/1986. Και οι λέξεις που σας χαροποιούν, όπως «απλοποίηση», «επιτάχυνση» των αδειοδοτήσεων, των επενδύσεων που σχετίζονται με την περιβαλλοντική νομοθεσία και ιδιαίτερα αυτές που αναφέρονται -οι αδειοδοτήσεις- σε περιοχές «NATURA» αποδεικνύουν ξεκάθαρα ότι για την Κυβέρνηση της Νέας Δημοκρατίας το περιβάλλον και μάλιστα σε συνθήκες κλιματικής κρίσης δεν αποτελεί οργανικό στοιχείο της ανάπτυξης, αλλά εμπόδιο το οποίο πρέπει να εξαλείψετε. Αυτή είναι η αντίληψή σας.

Τέσσερα στοιχεία μόνο ανασύρω από το νομοσχέδιο που συζητάμε:

Το πρώτο είναι οι αλλαγές και οι επεκτάσεις των δραστηριοτήτων στις χρήσεις γης, ακόμα και σε απόλυτα προστατευόμενες περιοχές. Μας μίλησε ο κ. Αμυράς πριν σαν να έγινε παλιγγενεσία της οικολογίας στη χώρα μας. Μας είπε για τα απάτητα βουνά, μας είπε για τις απάτητες παραλίες. Δεν ξέρω μόνο αν σε αυτές τις παραλίες το ελεύθερο κάμπινγκ επιτρέπεται, κυρίες και κύριοι της Κυβέρνησης. Το λέω αυτό για να ξέρουμε, γιατί μιλάτε για προστασία του περιβάλλοντος και ανάδειξη των περιοχών εξαίρετου φυσικού κάλλους.

 Δεύτερο στοιχείο: Όταν υποτίθεται ότι βρίσκονται υπό εκπόνηση, δεν έχουν ολοκληρωθεί οι ειδικές περιβαλλοντικές μελέτες για τις περιοχές «NATURA» πώς προκαθορίζετε εσείς τις χρήσεις γης; Ποια είναι η πολιτική σας;

Τρίτον, μέγιστη υποκρισία που συνδέεται με αυτό που είπα και πριν: Στο άρθρο 69 μιλάτε για τον ορισμό της φέρουσας ικανότητας. Ποιας φέρουσας ικανότητας, αγαπητοί συνάδελφοι της Συμπολίτευσης, όταν, πρώτον, παραπέμπετε σε προεδρικό διάταγμα το τι σημαίνει «φέρουσα ικανότητα»; Βεβαίως η φέρουσα ικανότητα είναι ένα κρίσιμο μέγεθος για το περιβάλλον και για την ανάπτυξη, προσδιορίζει τι χωρητικότητα μπορεί να έχει από πάρα πολλές πλευρές ένας συγκεκριμένος τόπος και τι μπορεί να γίνει με βάση τη φέρουσα ικανότητα. Είναι ευτυχές γεγονός ότι το Συμβούλιο της Επικρατείας με βάση την πολιτική της φέρουσας ικανότητας έχει ακυρώσει δικές σας «στρατηγικές επενδύσεις», όπως τις βαφτίζετε, ιδιαίτερα στις Κυκλάδες και στην Ίο και στη Μύκονο, αλλά και σε άλλες περιοχές της χώρας.

Τέταρτο σημείο: Οι αξιολογητές θα πληρώνονται απευθείας από τους αξιολογούμενους. Τι μπορεί να κρύβει και τι τέρατα μπορεί να δημιουργήσει αυτή η σχέση συναλλαγής μεταξύ αξιολογούμενων και αξιολογητών;

Για τις διατάξεις για το Πυροσβεστικό Σώμα ειπώθηκαν πάρα πολλά πράγματα. Αυτό που θέλω να πω είναι ότι τελικά είναι σχήμα οξύμωρο όλη περίπου η Ελλάδα να καίγεται και εσείς να αρνείστε να αντιμετωπίσετε τα κρίσιμα θέματα, τα κρίσιμα προβλήματα των πυροσβεστών,. Να καλύψετε τα διαχρονικά κενά στο Πυροσβεστικό Σώμα, να μονιμοποιήσετε τους συμβασιούχους χωρίς όρους, να μπορείτε πραγματικά έγκαιρα να αντιμετωπίσετε όλα αυτά τα ζητήματα και μετά ελάτε να μας μιλήσετε για πυροσβέστες της ξαπλώστρας!

Για τα υπεράκτια αιολικά πάρκα φυσικά είμαστε σύμφωνοι επί της αρχής. Με ποιους όρους όμως;

Πρώτον, δεν έχετε ούτε ειδικό χωροταξικό για τις ΑΠΕ. Το έχετε παραπέμψει για τον Απρίλιο του 2023 και προφανώς θα φτάσει μέχρι το τέλος του 2023 με τις κοινές υπουργικές αποφάσεις. Δεν έχετε ούτε θαλάσσιο χωροταξικό σχεδιασμό. Αυτό που επικαλείστε, ο ν.4546/2018 που ψηφίστηκε επί της δικής μας διακυβέρνησης, αποτελεί εφαρμογή ευρωπαϊκής οδηγίας που καθορίζει τη διαδικασία εκπόνησης. Δεν αποτελεί αυτό καθαυτό θαλάσσιο χωροταξικό σχεδιασμό. Επομένως, τα αιολικά πάρκα στηρίζονται στον αέρα.

Δεύτερον, αναθέτετε τη διαχείριση των υπεράκτιων αιολικών πάρκων εκ μέρους του ελληνικού δημοσίου στην Ελληνική Εταιρεία Διαχείρισης των Υδρογονανθράκων. Να καταλάβω, δηλαδή, τι θα κάνουμε εκεί αιολικά πάρκα ή θα βγάλουμε πετρέλαιο; Δεν έχω καταλάβει ποια είναι η σχέση της Ελληνικής Εταιρείας Διαχείρισης Υδρογονανθράκων με τα υπεράκτια αιολικά πάρκα.

Τέλος, βεβαίως πάλι απευθύνεστε στους μεγάλους παίκτες, όταν βάζετε ως προϋπόθεση για την υποβολή αίτησης έγκρισης υπεράκτιων αιολικών πάρκων να υπάρχει ετήσιος κύκλος εργασιών τουλάχιστον 2 δισεκατομμύρια ευρώ.

Το άρθρο 109 που μιλάει για την ασφάλιση των εργατών σμύριδας, που το έφερε ο κ. Βρούτσης, προφανώς το ψηφίζουμε για να μπορέσουν και αυτή τη χρονιά οι σμυριδεργάτες να αποκτήσουν το ασφαλιστικό τους δικαίωμα και να το διεκπεραιώσουν.

Όμως αποτελεί εμπαιγμό εκ μέρους της Κυβέρνησής σας το θέμα της πολιτικής σας απέναντι στη σμύριδα. Τα σμυριδωρυχεία για άλλη μια φορά θα μείνουν κλειστά, όπως εδώ και τρία χρόνια. Βάζετε τους σμυριδεργάτες να κάνουν διαλογή στην ήδη εξορυγμένη σμύριδα και πάνω σε αυτά τους δίνετε τα ασφάλιστρα. Ποια είναι η προοπτική, μια ολιστική προοπτική που είχαμε ξεκινήσει εμείς συγκεκριμένα για το σύνολο της ορεινής Νάξου και όχι μόνο εμβαλωματικές λύσεις κάθε χρόνο για τη σμύριδα;

Το γεγονός ότι απορρίφθηκαν και τα 453 σχόλια γενικής τοποθέτησης στη δημόσια διαβούλευση, σημαίνει ότι η Κυβέρνησή σας δεν έχει καμμία σχέση με την κοινωνία, δεν έχει καμμία σχέση με τις περιβαλλοντικές οργανώσεις δεν έχει καμμία σχέση με το περιβάλλον.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η κ. Σκούφα Ελισσάβετ, Βουλευτής του ΣΥΡΙΖΑ - Προοδευτική Συμμαχία για επτά λεπτά.

Κυρίες και κύριοι συνάδελφοι, να λάβετε υπ’ όψιν ότι υπολείπονται δεκαπέντε ακόμα ομιλητές και προφανώς έχουν δικαίωμα -από το πρωί είναι εδώ- οι εισηγητές να δευτερολογήσουν εφόσον βέβαια το επιθυμούν. Αυτό πρέπει να το σεβαστούμε όλοι και να τηρήσουμε τον χρόνο των επτά λεπτών. Είναι παράκληση θερμή.

Ορίστε, κυρία Σκούφα, έχετε τον λόγο.

**ΕΛΙΣΣΑΒΕΤ ΣΚΟΥΦΑ:** Ευχαριστώ κύριε Πρόεδρε.

Μετά από δεκατέσσερις ώρες συνεδρίασης έχω να πω ότι η πρωινή συζήτηση που αφορούσε και αφορά την αντισυνταγματικότητα των άρθρων 119 και 120 συνεχίζει και είναι παρούσα, παρά το γεγονός ότι οι Βουλευτές της Συμπολίτευσης την καταψήφισαν.

Ακούσαμε όμως τον Υπουργό Οικονομικών της χώρας, τον κ. Σταϊκούρα, να χαρακτηρίζει ακόμη μία φορά το μνημόνιο που αναγκάστηκαν να ψηφίσουν η Κυβέρνηση και οι Βουλευτές του ΣΥΡΙΖΑ το 2016 ως αχρείαστο. Μάλιστα! Επειδή καθόλου κοντή μνήμη δεν έχουμε ούτε εμείς οι Βουλευτές του ΣΥΡΙΖΑ και πολύ περισσότερο ούτε ο ελληνικός λαός, θέλω να θέσω με τη σειρά μου το εξής ρητορικό ερώτημα: Ποια κυβέρνηση υπερασπιζόμενη, ποιο εθνικό συμφέρον, ποιας χώρας αφήνει στην επόμενη κυβέρνηση τα ταμεία άδεια και με σαδιστικό τρόπο τον ελληνικό λαό να έχει να πάρει συντάξεις και μισθούς μόνο για τους επόμενους τρεις μήνες; Αυτή ήταν η καταγεγραμμένη οικονομική κατάσταση στα δημόσια ταμεία. Αυτή την κατάσταση ανέλαβε ο ΣΥΡΙΖΑ. Από αυτήν την κατάσταση και τον βούρκο της χρεοκοπίας της χώρας βγάλαμε οι Βουλευτές τότε του ΣΥΡΙΖΑ με την ψήφο του ελληνικού λαού και με την κυβέρνηση ΣΥΡΙΖΑ τη χώρα στο ξέφωτο όπως είχε υποσχεθεί ο τότε Πρωθυπουργός Αλέξης Τσίπρας.

Κυρίες και κύριοι της Συμπολίτευσης και αγαπητοί Υπουργοί, από τη συζήτηση περί αντισυνταγματικότητας κρίνω ότι δεν τονίστηκε ένα πάρα πολύ σημαντικό γεγονός.

Παρά το δεδομένο ότι οι μετοχές του ελληνικού δημοσίου με το τρίτο μνημόνιο πήγαν στο Υπερταμείο, δεν έχετε αναφερθεί καθόλου στον ν.4425/2016, που σε ασφυκτικές δημοσιονομικές συνθήκες, με το άρθρο 2 παράγραφος 3 ορίζει ρητά ότι οι μετοχές της ΕΥΔΑΠ και της ΕΥΑΘ μεταβιβάζονται, μεταφέρονται όντως στο Υπερταμείο, όμως με την επιφύλαξη των περιορισμών που προκύπτουν από το Σύνταγμα και την υποχρέωση συμμόρφωσης στις δικαστικές αποφάσεις.

Εάν το 2016 ο Ευκλείδης Τσακαλώτος ως Υπουργός Οικονομικών βάζει μέσα την ασφαλιστική δικλίδα να τηρηθεί το Σύνταγμα και οι δικαστικές αποφάσεις, σήμερα ποια είναι η πρόφασή σας για να μην σέβεστε την απόφαση του Σ.τ.Ε. που κάνει λόγο ξεκάθαρα για την κυριαρχία του ελληνικού δημοσίου επάνω στο δημόσιο αγαθό του νερού;

Για ποιον λόγο με το άρθρο 120, παρά τις δύο πρόσφατες αποφάσεις του Σ.τ.Ε., λέτε ότι η μεταβίβαση των μετοχών προς την ΕΕΣΥΠ είναι σύννομη και ισχυρή ως προς όλες τις συνέπειες; Δηλαδή, αυτή η διάταξη του άρθρου 120 παράγραφος 1, ότι αυτή η μεταβίβαση, πού έγινε; Το ξαναλέω: Με το τρίτο μνημόνιο; Είναι σύννομη, παρά τις εκδοθείσες αποφάσεις του Σ.τ.Ε.; Δηλαδή, ποιον πάτε να κοροϊδέψετε δεν μπορώ να καταλάβω;

Όμως βέβαια, φέρνετε το άρθρο 119 και το άρθρο 120 έχοντας στο βάθος του ορίζοντα την ιδιωτικοποίηση και του δημόσιου αγαθού που λέγεται νερό -όπως κάνατε με την ενέργεια- ακριβώς για να αναγνωρίσετε ως έγκυρες και σύννομες όλες τις πράξεις και αποφάσεις και δη την είσπραξη και τη διανομή εκ μέρους της ΕΕΣΥΠ όλων των κερδών. Αυτό που σας ενδιαφέρει στην παρούσα φάση, αγαπητοί Υπουργοί, είναι να δώσετε στους ιδιώτες μετόχους τα κέρδη και από το νερό.

Κύριε Υπουργέ, κύριε Σκρέκα, πιστεύετε ότι όλη αυτή η νομοθετική πράξη που συντελέσατε, το γεγονός ότι φέρατε στη διαβούλευση ενενήντα δύο άρθρα και μετά στη Βουλή εκατόν εβδομήντα οκτώ, το γεγονός ότι έχουν περάσει από αυτό το πολυνομοσχέδιο «σκούπα» πάνω από δώδεκα Υπουργεία, το γεγονός ότι για αυτό το νομοσχέδιο των εκατόν εβδομήντα οκτώ άρθρων κάνατε τη χάρη στους περιβαλλοντικούς φορείς της οργανωμένης κοινωνίας, στην κοινωνία των πολιτών και στους Βουλευτές να αφιερώσετε αρχικά μόνο έξι μέρες για τη διαβούλευση και μετά από πιέσεις άλλες έξι μέρες, πιστεύετε ότι συνιστά πράξη καλής νομοθέτησης;

Πιστεύετε ότι συνιστά πράξη καλής νομοθέτησης στις αρχικές προβλέψεις να «βάζετε χέρι» στις περιοχές απολύτου προστασίας και μετά, επειδή υπάρχουν οι κοινωνικές αντιδράσεις, να τις παίρνετε πίσω, κατόπιν να επιμένετε στα άρθρα περί προκάτ σχεδιασμού του τι θα μπαίνει στις ζώνες προστασίας των περιοχών «NATURA» και μετά επειδή γίνεται o κακός χαμός με τη διαδήλωση έξω, μετά από αυτά που μας είπαν οι φορείς στη συνεδρίαση των φορέων και μετά από τις αντιδράσεις σύσσωμης της Αντιπολίτευσης, να μας κάνετε τη χάρη -και καλά!- να παίρνετε πίσω όλο το Κεφάλαιο Γ΄, που αυτή ήταν η καρδιά και ο πυρήνας του συγκεκριμένου νομοσχεδίου;

Το να ξεριζώσετε, όπως είχε πει προεκλογικά ο νυν Πρωθυπουργός Κυριάκος Μητσοτάκης, να ισοπεδώσετε ως οδοστρωτήρας κάθε εμπόδιο που εμποδίζει τις επενδύσεις και την επιχειρηματικότητα, να ξεριζώσετε κάθε περιβαλλοντική προστασία, μας λέτε σήμερα ότι παίρνετε πίσω το Κεφάλαιο Γ΄; Μήπως πρέπει, εν τέλει, να πάρετε πίσω όλο το νομοσχέδιο που σαν «σκούπα» κάνει κουρέλι κάθε διαδικασία περιβαλλοντικής αδειοδότησης, κάτω από τον ευεπίφορο τίτλο περί απλοποίησης διαδικασιών, όταν εξαιρεί συγκεκριμένες δραστηριότητες και από την ίδια τη διαδικασία περιβαλλοντικής αδειοδότησης, όταν για παράδειγμα έχει μέσα πρόβλεψη ότι ο επενδυτής θα πληρώνει τον αξιολογητή των μελετών περιβαλλοντικών επιπτώσεων; Δηλαδή, είναι ανήκουστα πράγματα.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία συνάδελφε.

**ΕΛΙΣΣΑΒΕΤ ΣΚΟΥΦΑ:** Κλείνω, κύριε Πρόεδρε.

Θέλω να κλείσω, αγαπητοί συνάδελφοι, με μια ξεκάθαρη σε κάθε τόνο και με κάθε τρόπο καταγγελία. Δεν είναι τυχαίο ότι στην εποχή της διακυβέρνησης της Νέας Δημοκρατίας ακόμη και άνθρωποι του υποκόσμου, συγκεκριμένα στην Πιερία, απειλούν τις ζωές, την οικογενειακή γαλήνη, τα οικογενειακά μέλη της Κοινωνίας των Πολιτών και της ομάδας «I can’t breathe», που στην Πιερία αγωνίζεται για την προάσπιση των δικαιωμάτων όλων μας να ζούμε σε ένα καθαρό περιβάλλον.

Καταγγέλλω τις απειλές, καταγγέλλω τους εκβιασμούς που δέχτηκαν μέλη αυτής της ομάδας και ζητώ η Εισαγγελία Πιερίας και η αστυνομική αρχή να πράξουν το καθήκον τους και να εξαρθρώσουν αυτά τα βρώμικα κυκλώματα εκβιαστών ενάντια σε αγωνιστές πολίτες, πολίτες που αγωνίζονται για να ζούμε όλοι σε ένα καθαρό και ποιοτικό περιβάλλον.

(Στο σημείο αυτό η Βουλευτής κ. Ελισσάβετ Σκούφα καταθέτει για τα Πρακτικά την προαναφερθείσα καταγγελία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, αν ξεπερνάτε όμως τα εννέα λεπτά, θα φτάσουμε στις 3.00΄ τα ξημερώματα.

Τον λόγο τώρα έχει ο κ. Γιάννης Σαρακιώτης, Βουλευτής του ΣΥΡΙΖΑ - Προοδευτική Συμμαχία για επτά λεπτά.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Ακούγοντας νωρίτερα τις δηλώσεις του κ. Σκρέκα δεν ξέρω γιατί, αλλά μου ήρθε στο μυαλό μία δήλωση μνημειώδους διορατικότητας. Την έκανε -αν θυμάμαι καλά- το φθινόπωρο του περασμένου έτους, και έλεγε ότι οι καταναλωτές θα δουν αυξήσεις στους λογαριασμούς τους, ύψους 2 με 3 ευρώ. Είναι μια δήλωση η οποία δείχνει το βαθμό της ετοιμότητας που είχατε από εκείνη την περίοδο, μια περίοδο κατά την οποία, μήνες πριν με επίκαιρες επερωτήσεις που είχαμε καταθέσει, θίγαμε το ζήτημα. Και με τον Σωκράτη Φάμελλο που είναι εδώ, αλλά και με τον Αλέξη Χαρίτση και με τον Σταύρο Αραχωβίτη, αλλά και με άλλους συναδέλφους από το καλοκαίρι του περασμένου έτους θίγαμε το ζήτημα των υπέρογκων αυξήσεων σε λιπάσματα, σε υλικά του κατασκευαστικού κλάδου, σε αγροεφόδια, στην ηλεκτρική ενέργεια, καθώς η χώρα μας κατέγραψε πρωτιά και τον Ιούλιο και τον Αύγουστο του περασμένου έτους. Εσείς, όμως, κάνατε τη δήλωση «το επόμενο χρονικό διάστημα του φθινοπώρου του 2021, οι αυξήσεις θα είναι 2 με 3 ευρώ».

Βεβαίως ο κ. Σκρέκας είχε κάνει και άλλη μια μνημειώδη δήλωση στις αρχές του τρέχοντος έτους από αυτό εδώ το Βήμα. Είχε αναφέρει ότι συντελείται σήμερα στη χώρα μας μια ενεργειακή επανάσταση, η οποία διασφαλίζει σταθερές και προσιτές τιμές ενέργειας στα νοικοκυριά και τις επιχειρήσεις. «Σταθερές και προσιτές τιμές», ανέφερε ο Υπουργός Ενέργειας πριν από λίγους μήνες, «παρέχει η Κυβέρνηση της Νέας Δημοκρατίας στα νοικοκυριά και τις επιχειρήσεις».

Και αυτή η δήλωση και η αξιοπιστία της κρίνεται από ολόκληρη την ελληνική οικονομία. Βεβαίως επαναστάσεις, σαν αυτή την επανάσταση που κάνατε στον χώρο της ενέργειας, κάνετε εδώ και δεκαετίες σε έναν άλλο χώρο, στον χώρο της «ΛΑΡΚΟ».

Γνωστός, κύριε Υπουργέ, ειδικά σε εσάς, κύριε Σκρέκα, ο χώρος της «ΛΑΡΚΟ». Έχει συμβάλει η οικογένεια στη διενέργεια επαναστάσεων. Κανείς δεν ξεχνά την περιοχή στη Φθιώτιδα, στη Λοκρίδα, την επανάσταση η οποία είχε διεξαχθεί επί των ημερών του πατέρα σας, οπότε και διόρισε ολόκληρη την οικογένεια και εκτόξευσε τα χρέη της «ΛΑΡΚΟ» και δημιούργησε χρέη -δεν θυμόμαστε- 100 - 150 εκατομμυρίων ευρώ.

Δεν θα ξεχάσουμε βεβαίως και την επανάσταση που είχαμε κάνει και με το hedging, πάλι η Κυβέρνηση της Νέας Δημοκρατίας, οπότε με τα συμβόλαια που υπογράψατε έχασε η εταιρεία περί τα 450 εκατομμύρια ευρώ, είχε απώλειες εσόδων περίπου μισού δισεκατομμυρίου ευρώ.

Και μια νέα επανάσταση ξεκινήσατε στη «ΛΑΡΚΟ» τον Φλεβάρη του 2020 με την τροπολογία που φέρατε, η οποία έβαζε τέρμα στη λειτουργία αυτής της μεγάλης και εμβληματικής βιομηχανίας. Και ποια ήταν τα αποτελέσματα της τελευταίας επανάστασης στη «ΛΑΡΚΟ»; Αυτά που βιώνουν εδώ και ενάμιση χρόνο οι εργαζόμενοι. Έχουν μειωθεί οι μισθοί, έχουν κοπεί τα επιδόματά τους, δουλεύουν σε ένα εξαιρετικά επικίνδυνο περιβάλλον εργασίας, καθώς δεν γίνονται το τελευταίο χρονικό διάστημα ούτε οι στοιχειώδεις συντηρήσεις.

Αυτά τα αποτελέσματα της τελευταίας επανάστασης της Νέας Δημοκρατίας στη «ΛΑΡΚΟ» τα βιώνουν ακόμη και οι συνταξιούχοι. Πάνω από τετρακόσιοι συμπολίτες μας χάνουν κατά μέσο όρο, μετά την ψήφιση της τροπολογίας, 50.000 ευρώ από τα ασφαλιστήρια συμβόλαια, χρήματα τα οποία είχαν καταβάλει στο παρελθόν και περίμεναν μετά τη συνταξιοδότησή τους να τα λάβουν.

Τα αποτελέσματα της επανάστασης τα βιώνουν και οι μικροεργολάβοι, οι οποίοι έβαλαν πλάτη όλο το προηγούμενο χρονικό διάστημα στην εταιρεία και είδαν σε μια μέρα να εξανεμίζονται οι υποχρεώσεις που είχε αναλάβει η εταιρεία, καθώς παρείχαν έργο 10.000, 20.000, 30.000, 40.000 ευρώ.

Ολόκληρη η κοινωνία βιώνει τα αποτελέσματα των δράσεων και των πρωτοβουλιών σας στη μεγάλη αυτή εταιρεία, τη «ΛΑΡΚΟ».

Και αυτή την εβδομάδα είχαμε την κοινοποίηση των απολύσεων σε όλους τους εργαζόμενους, για την ανάπτυξη προφανώς. Είναι ένα αναπτυξιακό μέτρο αυτό το οποίο λάβατε, κύριε Σκρέκα, τη στιγμή που η τιμή του νικελίου εκτοξεύεται, τη στιγμή που η τιμή του νικελίου καταγράφει ιστορικά υψηλά επίπεδα της δεκαετίας, τη στιγμή που επιβάλλονται κυρώσεις στη Ρωσία για την παράνομη εισβολή στην Ουκρανία και ενώ η Ρωσία, όπως γνωρίζουμε, κατέχει το 12 - 14% της παγκόσμιας αγοράς το σιδηρονικέλιο.

Αυτή τη στιγμή, αυτήν την περίοδο επιλέγετε να απολύσετε όλους τους εργαζόμενους και το πλέον προκλητικό, να φέρετε σήμερα το άρθρο 118, τη διάταξη με την οποία παρέχετε ασυλία στον ειδικό εκκαθαριστή και σε όσους χειρίζονται τις τύχες της εταιρείας. Μειώσεις στους εργαζόμενους, ανασφάλιστους εργαζομένους, ασυλία στους ανθρώπους σας οι οποίοι χειρίζονται το μέλλον της εταιρείας.

Και θα διαβάσω τον τίτλο του άρθρου 118: «Ευθύνη των οργάνων της υπό ειδική διαχείριση εταιρείας, δυνάμει του άρθρου 21 του ν.4664 του 2020». Ούτε το όνομα της «ΛΑΡΚΟ» δεν μπορείτε να γράψετε στο άρθρο; Για ποιον λόγο; Τόσο πολύ τη φοβάστε; Τόσο πολύ σας καταδιώκει η εταιρεία, κύριε Υπουργέ; Όλα τα πράγματα έχουν και μια εξήγηση. Για ποιον λόγο παρέχετε σήμερα ασυλία σε όσους το τελευταίο χρονικό διάστημα διοικούν και διαχειρίζονται τη «ΛΑΡΚΟ»;

Θα φέρω το παράδειγμα του γαιάνθρακα. Ο γαιάνθρακας είναι ένα προϊόν, το οποίο παρέχει την ενέργεια για περιστροφικές μηχανές και τα ηλεκτροκάμινα. Μέχρι το 2019, οπότε και λειτουργούσαν πέντε καμίνια, όχι ένα, όπως λειτουργούσε σήμερα…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΙΩΑΝΝΗΣ ΣΑΡΑΚΙΩΤΗΣ:** Θα ολοκληρώσω.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε, ψάχνουμε να βρούμε τον κ. Σκρέκα να συζητήσουμε για τη «ΛΑΡΚΟ» για δύο χρόνια.

**ΠΡΟΕΔΡΕΥΩΝ (Αθανάσιος Μπούρας):** Δεν είναι ώρα για συζήτηση, είναι ώρα να κλείσετε τώρα.

**ΙΩΑΝΝΗΣ ΣΑΡΑΚΙΩΤΗΣ:** Σήμερα που τον βρήκαμε, θα μιλήσουμε και θα δώσει απαντήσεις.

**ΠΡΟΕΔΡΕΥΩΝ (Αθανάσιος Μπούρας):** Κύριε Σαρακιώτη, κλείστε τώρα.

**ΙΩΑΝΝΗΣ ΣΑΡΑΚΙΩΤΗΣ:** Είναι μείζονα τα ζητήματα. Θα κλείσω.

**ΠΡΟΕΔΡΕΥΩΝ (Αθανάσιος Μπούρας):** Κλείστε.

**ΙΩΑΝΝΗΣ ΣΑΡΑΚΙΩΤΗΣ:** Να ολοκληρώσω το ζήτημα που θέτω.

**ΠΡΟΕΔΡΕΥΩΝ (Αθανάσιος Μπούρας):** Να το είχατε ολοκληρώσει στα επτά λεπτά. Σας παρακαλώ κλείστε μέσα στα επόμενα πέντε δευτερόλεπτα.

**ΙΩΑΝΝΗΣ ΣΑΡΑΚΙΩΤΗΣ:** Πέντε καμίνια λειτουργούσαν τα προηγούμενα χρόνια. Γίνονταν για την αγορά του γαιάνθρακα διαγωνιστικές διαδικασίες και πάντα λαμβανόταν υπ’ όψιν η άποψη των τεχνικών. Υπήρχαν επιτροπές προμήθειας. Γι’ αυτόν τον λόγο είχαμε επιτύχει το προηγούμενο χρονικό διάστημα επί ΣΥΡΙΖΑ συμφωνία, με την οποία αγοράσαμε τον γαιάνθρακα με 56 ευρώ τον τόνο. Τώρα τι γίνεται; Δουλεύει ένα καμίνι, περιέργως έχουν συγκεντρωθεί υπέρογκες ποσότητες γαιάνθρακα…

**ΠΡΟΕΔΡΕΥΩΝ (Αθανάσιος Μπούρας):** Κύριε Σαρακιώτη, σας παρακαλώ. Σήμερα έχουμε νομοσχέδιο και όχι κοινοβουλευτικό έλεγχο. Παράκληση θερμή, κλείσατε. Σας ευχαριστώ πολύ.

**ΙΩΑΝΝΗΣ ΣΑΡΑΚΙΩΤΗΣ:** Ένα λεπτό. Θα κλείσω.

**ΠΡΟΕΔΡΕΥΩΝ (Αθανάσιος Μπούρας):** Δεν είναι ώρα κοινοβουλευτικού ελέγχου. Σας παρακαλώ θερμά λεπτά.

**ΙΩΑΝΝΗΣ ΣΑΡΑΚΙΩΤΗΣ:** Οι συνάδελφοι προηγουμένως μίλησαν για πάνω από εννέα λεπτά. Εμένα στα επτά λεπτά με διακόπτετε.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κλείσατε.

**ΙΩΑΝΝΗΣ ΣΑΡΑΚΙΩΤΗΣ:** Θα ολοκληρώσω…

**ΠΡΟΕΔΡΕΥΩΝ (Αθανάσιος Μπούρας):** Όχι, δεν θα ολοκληρώσετε με ό,τι θέλετε.

**ΙΩΑΝΝΗΣ ΣΑΡΑΚΙΩΤΗΣ:** Πρέπει να απαντήσει ο Υπουργός, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ. Κλείσατε. Δεν έχετε άλλο τον λόγο. Σεβαστείτε το Προεδρείο. Κλείσατε!

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε, ένα λεπτό να ολοκληρώσω.

**ΠΡΟΕΔΡΕΥΩΝ (Αθανάσιος Μπούρας):** Δεν έχετε κανένα λεπτό. Ήδη είστε για εννέα και πλέον λεπτά. Κι έχω εγώ ένα λεπτό που σας λέω να ολοκληρώσετε.

**ΙΩΑΝΝΗΣ ΣΑΡΑΚΙΩΤΗΣ:** Να τελειώσω τα ερωτήματα.

**ΠΡΟΕΔΡΕΥΩΝ (Αθανάσιος Μπούρας):** Κύριε Σαρακιώτη, μην με δυσκολεύετε άλλο.

**ΙΩΑΝΝΗΣ ΣΑΡΑΚΙΩΤΗΣ:** Να ολοκληρώσω τα ερωτήματα.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Μην με δυσκολεύετε άλλο. Τελειώσατε.

**ΙΩΑΝΝΗΣ ΣΑΡΑΚΙΩΤΗΣ:** Ένα ερώτημα να απαντήσει ο Υπουργός.

**ΠΡΟΕΔΡΕΥΩΝ (Αθανάσιος Μπούρας):** Σεβαστείτε λίγο. Με συγχωρείτε πάρα πολύ. Λίγο Σεβασμός. Σας λέει το Προεδρείο ότι δεν έχετε άλλον χρόνο. Ολοκληρώστε.

**ΙΩΑΝΝΗΣ ΣΑΡΑΚΙΩΤΗΣ:** Οι προηγούμενοι πώς είχαν; Ωραία, να ολοκληρώσω.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η κ. Πούλου.

**ΙΩΑΝΝΗΣ ΣΑΡΑΚΙΩΤΗΣ:** Το ερώτημα που πρέπει να απαντήσει ο κύριος Υπουργός είναι: Σήμερα γιατί ακυρώθηκαν οι διαγωνισμοί…

**ΠΡΟΕΔΡΕΥΩΝ (Αθανάσιος Μπούρας):** Έχουμε κοινοβουλευτικό έλεγχο για να πούμε για μισή ώρα αυτά;

**ΙΩΑΝΝΗΣ ΣΑΡΑΚΙΩΤΗΣ:** Και με πόσο το πουλάει…

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ θερμά. Δεν περίμενα από εσάς αυτή την αντίδραση.

**ΙΩΑΝΝΗΣ ΣΑΡΑΚΙΩΤΗΣ:** Συγκεντρώθηκε μια υπερποσότητα του συγκεκριμένου υλικού δεκάδες χιλιάδες τόνοι και πωλούνται αυτή τη στιγμή. Τους αγοράσατε με 323 ευρώ.

**ΠΡΟΕΔΡΕΥΩΝ (Αθανάσιος Μπούρας):** Αυτά είναι στο νομοσχέδιο, κύριε Σαρακιώτη; Είναι στο νομοσχέδιο; Σας παρακαλώ θερμά, καθίστε.

Κυρία Πούλου, έχετε τον λόγο.

Δεν το περίμενα ειλικρινά αυτό από εσάς. Δεν περίμενα από εσάς αυτή την τοποθέτηση. Έχετε το εργαλείο του κοινοβουλευτικού ελέγχου για να κάνετε κοινοβουλευτικό έλεγχο με επίκαιρη ή άλλη γραπτή ερώτηση, όχι με την ευκαιρία που βρήκαμε τον κ. Σκρέκα να του πούμε και ό,τι άλλο συμβαίνει. Με συγχωρείτε πολύ δηλαδή.

**ΙΩΑΝΝΗΣ ΣΑΡΑΚΙΩΤΗΣ:** Τους προηγούμενους συναδέλφους δεν τους διακόψατε, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όλους τους διακόπτω.

Κυρία Πούλου, έχετε τον λόγο για επτά λεπτά.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Θα ζητήσω την ανοχή σας εξαρχής, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει ανοχή. Σας εξηγούμαι για να μην παρεξηγούμαι. Για επτά λεπτά έχετε τον λόγο. Εγώ έχω από τις 9.00΄ το πρωί εδώ και πάμε στην δέκατη πέμπτη ώρα για σήμερα. Λοιπόν, στα επτά λεπτά ολοκληρώστε την τοποθέτησή σας.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Θα προσπαθήσω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν έχετε προσπάθεια, επτά λεπτά έχετε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κυρίες και κύριοι συνάδελφοι, ό,τι γλιτώνει από τα πύρινα μέτωπα που σαρώνουν τη χώρα θα εξαφανιστεί από τους περιβαλλοντοκτόνους νόμους Μητσοτάκη, Χατζηδάκη, Σκρέκα. Εγκαταλείποντας την Πυροσβεστική και τις δασικές υπηρεσίες χωρίς προσωπικό και εξοπλισμό, τις προστατευόμενες περιοχές και τις περιοχές «NATURA» χωρίς φορείς διαχείρισης, η Κυβέρνηση απέδειξε ότι είναι απρόθυμη και ανίκανη να προστατεύσει την κοινωνία από τις φυσικές καταστροφές.

Όμως απρόθυμη και ανίκανη είναι και στη διαχείριση της πανδημίας. Με τριάντα μία χιλιάδες απώλειες πλέον και ενώ θρηνούμε σαράντα συμπολίτες μας κάθε μέρα, σε μια εποχή που υποτίθεται ότι η πανδημία έχει εξαφανιστεί, η Ελλάδα εξακολουθεί να είναι πρώτη στην Ευρώπη σε απώλειες ανά εκατομμύριο κατοίκους.

Κι έχετε ευθύνη, κύριοι της Κυβέρνησης, γιατί απαξιώνετε συστηματικά και συνειδητά τις δημόσιες δομές υγείας και αφήνετε τα νοσοκομεία μας χωρίς ιατρικό και νοσηλευτικό προσωπικό. Ένα από τα πολλά παραδείγματα σε όλη τη χώρα είναι τα νοσοκομεία της Βοιωτίας στη Θήβα και Λειβαδιά, με κενά σε κρίσιμες ειδικότητες που επιπλέον αναγκάζονται με «εντέλλεσθε» να καλύπτουν ανάγκες και σε άλλα νοσοκομεία, ενώ στον αέρα βρίσκεται πλέον και η χειρουργική κλινική του νοσοκομείου της Λιβαδειάς, λόγω φωτογραφικής μετακίνησης χειρουργού. Τα ρουσφέτια σας καλά κρατούν.

Αλλά η Κυβέρνησή σας είναι επίσης απρόθυμη και ανίκανη να προστατεύσει τα νοικοκυριά και τις επιχειρήσεις απέναντι στο τρομακτικό κύμα της ακρίβειας μέσω του κόστους της ενέργειας.

Αποδεδειγμένα αρπάξατε 4,6 δισεκατομμύρια από τις τσέπες των καταναλωτών, επιστρέφοντάς τους μερικά ψίχουλα με το Power Pass ή ορθότερα με το «απάτη» Pass και τα βάλατε στις τσέπες των βαρόνων του ενεργειακού λόμπι των επίσημων χορηγών σας.

Και μην μας πείτε ξανά το γνωστό παραμύθι ότι το κόστος της ενέργειας είναι υψηλό σε όλη την Ευρώπη, γιατί σύμφωνα με τα επίσημα στοιχεία της Κομισιόν, στην Ελλάδα έχουμε τις μεγαλύτερες αυξήσεις στο ρεύμα για τις επιχειρήσεις και τις τρίτες μεγαλύτερες αυξήσεις για τα νοικοκυριά σε όλη την Ευρώπη. Διότι η Κυβέρνησή σας σχεδιάζει και υλοποιεί μια από τις πιο βίαιες αναδιανομές πλούτου που γνώρισε η χώρα από τους ασθενέστερους στους ισχυρούς, από τους πολλούς στους λίγους. Και με αυτό το σχέδιο συνεχίζετε, αρπάζοντας δισεκατομμύρια και επιστρέφοντας μερικά εκατομμύρια. Τα στοιχεία της ΕΛΣΤΑΤ για τον δείκτη της φτώχειας και την διεύρυνση των ανισοτήτων, δεν σας επιτρέπουν κανέναν εφησυχασμό.

Ας περάσουμε τώρα στο παρόν νομοσχέδιο. Κυρίες και κύριοι συνάδελφοι, το 2020 την αρχή έκανε ο κ. Χατζηδάκης με το γνωστό περιβαλλοντοκτόνο νόμο, στη συνέχεια ο κ. Σκρέκας παρέλαβε τη σκυτάλη της καταστροφής με τη διάλυση της αδειοδότησης των ανανεώσιμων πηγών ενέργειας και τώρα με το παρόν νομοσχέδιο ολοκληρώνετε, κύριοι της Νέας Δημοκρατίας, την κατεδάφιση της περιβαλλοντικής προστασίας και δίνετε συνεχώς τα διαπιστευτήριά σας στο αδηφάγο λόμπι της ενέργειας κι άλλων επιχειρηματικών συμφερόντων.

Προβαίνετε σε νομοθετήματα που παρά το πρόσχημα της περιβαλλοντικής ευαισθησίας σας και ιδιαίτερα και του Πρωθυπουργού, έχουν χαρακτηριστεί περιβαλλοντοκτόνα και νομοσχέδια ντροπής από σύσσωμους τους περιβαλλοντικούς φορείς και την κοινωνία των πολιτών.

Όμως, ας δούμε μερικά από τα νέα πλήγματα που προκαλείτε στο περιβάλλον.

Πρώτον, για να εξασφαλίσετε τα συμφέροντα όσων έχουν ήδη παρανομήσει εντός προστατευόμενων περιοχών, νομιμοποιείτε τις παράνομες δραστηριότητές τους πριν καν ολοκληρωθούν οι ειδικές περιβαλλοντικές μελέτες.

Δεύτερον, μετατρέπετε την ίδια περιβαλλοντική αδειοδότηση σε διάτρητη διαδικασία αμφίβολης εγκυρότητας, αφού άκουσον άκουσον, ο αξιολογούμενος επενδυτής θα αμείβει πλέον απευθείας τον ιδιώτη αξιολογητή για την μελέτη των περιβαλλοντικών επιπτώσεων. Ο λαός το λέει «Γιάννης κερνάει Γιάννης πίνει.».

Τρίτον, απαλλάσσετε από την ενοχλητική προϋπόθεση περιβαλλοντικής αδειοδότησης όχι μόνο τα μικρά έργα, αλλά και τις τροποποιήσεις μεγάλων έργων, σημαντικού όμως περιβαλλοντικού αποτυπώματος.

Τέταρτον, νομοθετείτε φωτογραφικά την ακύρωση είσπραξης των προστίμων από βεβαιωμένες περιβαλλοντικές παραβάσεις που είναι σε αναμονή εδώ και τρία χρόνια. Ποιον εξυπηρετείτε κυρίως; Και πάλι την «ΕΛΛΗΝΙΚΟΣ ΧΡΥΣΟΣ», ισοπεδώνοντας κάθε έννοια ισονομίας και κράτους δικαίου.

Έκτον, νομοθετείτε την συνέχιση της ομηρίας των εργαζομένων των πρώην Φορέων Διαχείρισης Προστατευόμενων Περιοχών που παραμένουν σε προσωρινό και αδιευκρίνιστο καθεστώς εργασίας.

Έβδομον, με διάφορες διατάξεις του νομοσχεδίου σας αποδεικνύετε και πάλι την παντελή έλλειψη σχεδιασμού για το δομημένο περιβάλλον, αλλά και την εργαλειοποίησή του για την εξυπηρέτηση των συμφερόντων σας. Κατ’ αρχάς με τη ρύθμιση για την υπαγωγή στις διατάξεις για τις οικιστικές πυκνώσεις, τι αποδεικνύετε; Την πλήρη απραξία σας εδώ και δύο χρόνια, καθώς δεν έχει ξεκινήσει καμμία διαδικασία. Κι επίσης, πλήθος προβληματικών και φωτογραφικών εξυπηρετήσεων σε ημέτερους ξηλώνουν ακόμη και τους δικούς σας νόμους για την εκτός σχεδίου δόμηση.

Αλήθεια σας λέει κάτι το μη ευαγές Ίδρυμα Κοινωνικής Πρόνοιας στα Τρίκαλα; Ενώ πλέον ο ίδιος Υπουργός θα μπορεί να προτείνει τη φέρουσα ικανότητα κάθε χωρικής ενότητας χωρίς κριτήρια, χωρίς διαδικασία, χωρίς εξουσιοδότηση και καπελώνοντας φυσικά τους δήμους, οι οποίοι, κατά τα άλλα, έχουν την αρμοδιότητα και υποχρεούνται να εκπονήσουν πολεοδομικά σχέδια, χρήσεις γης και όρους δόμησης στα διοικητικά τους όρια.

Όγδοο, μετά από δύο χρόνια κούφιων υποσχέσεων φέρνετε τώρα ρυθμίσεις κυριολεκτικά στο πόδι για τα υπεράκτια αιολικά πάρκα, αφού σας πιέζουν οι προθεσμίες του Ταμείου Ανάκαμψης, γιατί αποτελεί απόδειξη της ανικανότητας σας ότι έχετε απορροφήσει μόλις το 1% των συνολικών πόρων του ταμείου, ενώ οι λιμνάζοντες πόροι ανέρχονται στα 6,3 δισεκατομμύρια. Όμως, έτσι, χωρίς χωροταξικά κριτήρια και κανόνες, ακόμη μια ενεργειακή ευκαιρία για τη χώρα θα εκφυλιστεί σε γαλάζιο επικοινωνιακό πανηγύρι και βέβαια σε φούσκα αδειών που δεν μπορούν να προχωρήσουν, αφού ούτε διασφαλίζετε την συμμετοχή της τοπικής αυτοδιοίκησης στην ανάπτυξη των πάρκων αυτών ούτε τα εντάσσετε στον ευρύτερο θαλάσσιο χωροταξικό σχεδιασμό, αλλά ούτε καν διακρίνετε μεταξύ σταθερών και πλωτών αιολικών που συνεπάγονται διαφορετικές τεχνολογίες.

Ένατον, προσπαθείτε να εξουδετερώσετε τις αποφάσεις της ολομέλειας του Σ.τ.Ε. που ακυρώνουν τη μεταβίβαση στο Υπερταμείο του πλειοψηφικού πακέτου που κατείχε το δημόσιο σε ΕΥΔΑΠ και ΕΥΑΘ.

Σε πολιτικό επίπεδο επαναλαμβάνετε διαρκώς από το πρωί ότι κρίθηκε αντισυνταγματικός ο νόμος του ΣΥΡΙΖΑ. Μάλιστα. Παρά το ότι εθελοτυφλείτε και κάνατε πως δεν καταλαβαίνετε τις μνημονιακές συνθήκες υπό τις οποίες αναγκάστηκε ο ΣΥΡΙΖΑ να ψηφίσει τον συγκεκριμένο νόμο, δεν τον αλλάζετε; Εμείς συμφωνούμε. Γιατί δεν τον αλλάζετε, αφού έχετε και τη βούλα της δικαιοσύνης και συμφωνούμε όλοι; Όμως, τι κάνετε; Το επαναφέρετε και προσβάλετε βάναυσα το Σύνταγμα, το Συμβούλιο της Επικρατείας και τη Βουλή ενώ σχεδιάζετε αμέσως μετά την αρπαγή των μερισμάτων στο πλαίσιο της ιδιωτικοποίησης και αυτού του δημόσιου αγαθού, του νερού, όπως κάνατε με την ενέργεια και τη ΔΕΗ.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Θα ολοκληρώσω, κύριε Πρόεδρε, σε ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Όχι σε ένα λεπτό. Ολοκληρώστε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Θα προσπαθήσω λιγότερο.

**ΠΡΟΕΔΡΕΥΩΝ (Αθανάσιος Μπούρας):** Μην προσπαθείτε, τελειώστε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Τέλος, θα σταθώ στις διατάξεις που πρόσθεσε εμβόλιμα ο Υπουργός Οικονομικών για την «ΛΑΡΚΟ». Δεν θα αναφερθώ στις καταστροφικές πολιτικές σας από το 2020 μέχρι και σήμερα. Όμως, τι έρχεστε σήμερα να εξασφαλίσετε; Την ασυλία δηλαδή από κάθε αστική ευθύνη για τον ειδικό διαχειριστή και τα διοικητικά στελέχη της εταιρείας. Αλήθεια, αναρωτιέμαι κάνατε χάρη στον ελληνικό λαό εσείς οι άριστοι όταν διοικείτε και κυβερνάτε, γιατί όλοι γνωρίζουμε ότι το κάνατε με το αζημίωτο με τους υπέρογκους μισθούς αλλά και με εξασφαλισμένο το ακαταδίωκτο, χωρίς να έχετε δηλαδή ποτέ καμμία ευθύνη.

**ΠΡΟΕΔΡΕΥΩΝ (Αθανάσιος Μπούρας):** Τελεία. Βάλτε τελεία, κυρία Πούλου. Τελειώσατε. Δεν έχετε άλλον χρόνο. Είναι άλλοι δεκατέσσερις συνάδελφοι, η ώρα είναι 23.30΄ και θα πάμε μετά τις 02.00΄. Σεβαστείτε και το Προεδρείο και όλους τους συναδέλφους.

Σας ευχαριστούμε πολύ.

Τον λόγο έχει ο κ. Μπαράν Μπουρχάν.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Πρόεδρε, έχετε διακόψει κανέναν από τα επτάμισι λεπτά; Παρακαλώ πολύ την ίδια ανοχή να δείχνετε και στους άλλους.

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο για επτά λεπτά. Το γνωρίζετε αυτό. Είναι ο Κανονισμός.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δεν είναι κανονική διαδικασία.

**ΠΡΟΕΔΡΕΥΩΝ (Αθανάσιος Μπούρας):** Δεν είναι κανονική διαδικασία; Ποια είναι η κανονική; Να μιλήσετε μισή ώρα; Μπορεί.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δεν το επιδεικνύεται σε άλλους συναδέλφους αυτό.

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε που φτάσατε μαζί με τις δικές μου διακοπές. Στα εννέα λεπτά. Θερμή παράκληση, λοιπόν. Όλοι έχετε ένα κείμενο, προετοιμάζεστε, ξέρετε τι πρέπει να πείτε, πρέπει να το πείτε στα επτά λεπτά.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Αλλά έχουμε και πολλά να πούμε, κύριε Πρόεδρε. Είναι ένα νομοσχέδιο «σκούπα».

**ΠΡΟΕΔΡΕΥΩΝ (Αθανάσιος Μπούρας):** Ο Κανονισμός προβλέπει αυτόν τον χρόνο και αυτή είναι η διαδικασία. Έχουμε δεκαπέντε ώρες εδώ από το πρωί.

Κύριε Μπουρχάν, έχετε τον λόγο.

**ΜΠΑΡΑΝ ΜΠΟΥΡΧΑΝ:** Κύριε Υπουργέ, κύριε Πρόεδρε, κυρίες και κύριοι συνάδελφοι, πριν ξεκινήσω τη σημερινή μου ομιλία θα ήθελα κατ’ αρχάς να καταδικάζω απερίφραστα τη σοβαρή υπόθεση απόπειρας παραβίασης του απορρήτου των τηλεφωνικών επικοινωνιών του Προέδρου μας, Νίκου Ανδρουλάκη. Τα δικαιώματα του ανθρώπου αποτελούν σήμερα πυρήνα της πολιτικής μας ηθικής και βάση πάνω στην οποία, παρόλες τις αδυναμίες τους, στηρίζονται η διεθνής έννομη τάξη και οι συνταγματικοί μας θεσμοί. Η συγκεκριμένη παράνομη ενέργεια δεν προσβάλει κατάφωρα μόνο την προσωπικότητα, την ιδιωτική του ζωή και το απόρρητο των επικοινωνιών του -που κατά το Σύνταγμα είναι απόλυτα απαραβίαστα δικαιώματα- αλλά και την πολιτική του δραστηριότητα.

Πρόκειται για ένα ζήτημα παραβίασης θεμελιώδους ελευθερίας και απαιτείται άμεσα να δοθούν εξηγήσεις κι απαντήσεις με διαφάνεια, όπως επιτάσσει η ελεύθερη λειτουργία του δημοκρατικού μας πολιτεύματος.

Όσον αφορά τώρα τη σημερινή μας συνεδρίαση, συζητούμε ένα πολυνομοσχέδιο, το οποίο εισάγει ενώπιον του Κοινοβουλίου η Κυβέρνηση με διαδικασίες fast track και που αποτελεί ξεκάθαρα ένα μωσαϊκό ετερόκλητων διατάξεων, χωρίς αρχή, μέση και τέλος, αφού πραγματεύεται εκτός από τα ζητήματα που αφορούν το Υπουργείο Περιβάλλοντος και Ενέργειας, μια πληθώρα άλλων θεμάτων, τα οποία ανήκουν στην δικαιοδοσία άλλων Υπουργείων.

Σε μια περίοδο εξαιρετικά απροσδόκητων επιπτώσεων μέσα σε ένα ομολογουμένως απαιτητικό δημοσιονομικό πλαίσιο για τη χώρα μας -πανδημία ενεργειακή και κλιματική κρίση, γεωπολιτικές προκλήσεις, μεταναστευτικές πιέσεις και οι συνέπειες όλων αυτών, όπως ο πληθωρισμός, η ακρίβεια, η ενεργειακή φτώχεια, η υγειονομική συμπίεση- η Κυβέρνηση νομοθετεί ακόμη μια φορά με τον πιο λανθασμένο τρόπο.

Έτσι, λοιπόν, εν μέσω ενεργειακής κρίσης και καταστροφικών πυρκαγιών προσπαθεί με το συγκεκριμένο νομοσχέδιο να δικαιολογήσει πρόχειρα τις αποτυχημένες περιβαλλοντικές και ενεργειακές πολιτικές, αλλά και να καταργήσει τις υφιστάμενες δεσμεύσεις των χρήσεων γης των προστατευόμενων περιοχών «NATURA 2000» ακυρώνοντας βασικούς στόχους της περιβαλλοντικής πολιτικής.

Η κατάργηση αυτή σε συνδυασμό με την κατάργηση των περιορισμών στην ένταξη της τουριστικής ανάπτυξης οδηγεί μαθηματικά στη συνολική υποβάθμιση των περιοχών αυτών. Έτσι, αποδομείται περισσότερο η προστασία του φυσικού περιβάλλοντος και το παρόν νομοσχέδιο προεξοφλεί το αποτέλεσμα των ειδικών περιβαλλοντικών μελετών, οι οποίες εκκρεμούν εδώ και χρόνια, αδιαφορώντας και για τις απαιτήσεις προστασίας του περιβαλλοντικού κεκτημένου του Εθνικού και του Ενωσιακού Δικαίου.

Σε αυτή, λοιπόν, τη συγκυρία καλούμαστε να παράγουμε λόγο και να παρακινήσουμε ενέργειες ώστε, αφ’ ενός να περιοριστούν οι παραπάνω αρνητικές συνέπειες και αφ’ ετέρου, να ικανοποιήσουμε τις προσδοκίες για ανάπτυξη και κοινωνική συνοχή που δικαίως απαιτεί ο λαός μας.

Ωστόσο, όπως ανέφερα και ανωτέρω το παρόν σχέδιο νόμου πραγματεύεται και οι διατάξεις που άπτονται της αρμοδιότητας και άλλων Υπουργείων, ένα εκ των οποίων είναι και αυτό του Υπουργείου Παιδείας και Θρησκευμάτων.

Δεν θα μπορούσα, λοιπόν, να μην σταθώ και να μην τονίσω ένα ευαίσθητο ζήτημα στο τρίτο μέρος του παρόντος σχεδίου νόμου και συγκεκριμένα, σε αυτό που αφορά τη νέα νομοθετική ρύθμιση αναφορικά με τις διατάξεις για τη μουφτεία και τις οποίες έφερε αιφνιδιαστικά προς ψήφιση η Κυβέρνηση και που οποιαδήποτε σχετική ρύθμιση θα έπρεπε να έχει την ευρύτερη δυνατή αποδοχή της μειονότητας.

Αφορμής δοθείσας, λοιπόν, θα ήθελα κατ’ αρχάς να πω ότι ήταν πλέον καιρός να ασχοληθεί κάποιος θεσμικά με αυτό το πολύ σημαντικό ζήτημα της εκλογής μουφτήδων στη Θράκη.

Θα γίνω, όμως, πιο σαφής και πιο αναλυτικός σκέψεις μου. Σε πνεύμα πλήρους ειλικρίνειας, ως ψυχίατρος και ως γνώστης της ατομικής και συλλογικής ψυχολογίας στη μειονότητα της Θράκης, θέλω βαθύτατα να σας διαβεβαιώσω ότι το μεγάλο ζητούμενο σε τόσο σημαντικές παρεμβάσεις που έχουν να κάνουν με θρησκευτικά ζητήματα, τα πιστεύω, την πίστη και γενικότερα την αυτοαντίληψη των ανθρώπων μας είναι η δύναμη της εμπιστοσύνης.

Είναι επιτακτική ανάγκη να επιδιώκουμε την εμπιστοσύνη του κόσμου της μειονότητας και, ίσως, μέσω της διαδικασίας του που διαμορφώνεται κατά το άρθρο 158 του σχεδίου νόμου για την επιτροπή των τριάντα τριών μελών της Συμβουλευτικής Επιτροπής να υπάρχει μια τέτοια δυνατότητα. Στο παρόν σχέδιο νόμου, όμως, προβλέπεται η τελική επιλογή από τον εκάστοτε Υπουργό Παιδείας και Θρησκευμάτων. Με τι κριτήρια άραγε; Ευλόγως δημιουργούνται ερωτήματα και για το τι θα επηρεάζει την απόφαση της/του Υπουργού. Θα υπάρχουν επιπλέον κριτήρια και ποια θα είναι αυτά; Θα είναι αντικειμενικά και πώς θα διασφαλίζεται ότι αυτά θα είναι τέτοια ή και κάποια πιο υποκειμενικά;

Η διαδικασία της κλήρωσης εμπεριέχει το στοιχείο της δικαιότερης συμμετοχής. Ωστόσο, επιτρέψτε μου να επισημάνω ότι δεν είναι κληρωτέα και τα τριάντα τρία μέλη της επιτροπής. Οι πέντε θεολόγοι κληρώνονται και όλοι τοποθετούνται. Άρα αυτά τα ερωτήματα σίγουρα θα απασχολήσουν τη μειονότητα, κάτι που δεν θα βοηθήσει την εμπέδωση της μέγιστης δυνατής εμπιστοσύνης στον κόσμο αυτό. Χρειάζεται ριζική αφύπνιση και μέσα από αυτό το νομοσχέδιο πρέπει να μας ενδιαφέρει η σκέψη αυτών των ανθρώπων.

Κύριοι Υπουργοί, κυρίες και κύριοι συνάδελφοι, μιλώντας ως ψυχίατρος και ως Βουλευτής του νομού της Ξάνθης και θεωρώντας ότι εκφράζω όλο τον πληθυσμό του τόπου μου, θα ήθελα να σας πω το εξής απλό, αλλά τόσο αληθινό. Τα θρησκευτικά ζητήματα της μειονότητας απαιτούν συνετούς χρησμούς, εργώδεις προσπάθειες και μεγάλη ευαισθησία, τα οποία, θεωρώ, πως όλοι μας διαθέτουμε σε αυτή την Αίθουσα.

Θα πρέπει, επίσης, να ενισχυθεί η σύμπνοια μεταξύ του χριστιανικού και του μουσουλμανικού πληθυσμού. Απλώς σας παραθέτω ερωτήματα που ήδη φαίνεται πως απασχολούν τον κόσμο της μειονότητας και με κίνδυνο, αντί να ενισχύουμε κάθε μέρα το σπουδαιότερο από όλα τα ζητήματα, δηλαδή, την εμπιστοσύνη από και προς αυτή, τελικά να ποτίζουμε το δένδρο της αβεβαιότητας και της αμφισβήτησης.

Μακάρι τα πράγματα να ήταν διαφορετικά. Μακάρι να μην υπήρχαν παρελθόντα ζητήματα που έδρασαν υπέρ της δυσπιστίας εντός της μειονότητας, ώστε τα θέματα των μουφτειών να ήταν απλώς διαδικαστικά, πράγματα χωρίς ντόρο και αμφιβολίες και ο μουφτής να είναι ένα πρόσωπο άξιο σεβασμού και αποδεκτό από το σύνολο της μειονότητας.

Κατά την προσωπική μου άποψη, ζώντας στον πυρήνα αυτής της κοινωνίας και αφουγκραζόμενος καθημερινά τις ανησυχίες, τους προβληματισμούς και τις απόψεις των απλών πολιτών της κοινότητας, αντιλαμβάνομαι πως το απώτερο αποτέλεσμα αυτών των διαδικασιών θα είναι η διαιώνιση της υπάρχουσας κατάστασης και ίσως περαιτέρω η επιδείνωση της, μιας και έχω την αίσθηση πως η πλειοψηφία της μειονότητας δεν θα αποδεχθεί τις υπάρχουσες αγωγές.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Μπαράν.

**ΜΠΑΡΑΝ ΜΠΟΥΡΧΑΝ:** Τελειώνω.

Τονίζω, όμως, ότι στο παρελθόν, στο παρόν και στο μέλλον το πλέον αναγκαίο δεν είναι οι διατάξεις επί διατάξεων, αλλά πριν και πάνω απ’ όλα η εμπιστοσύνη. Έτσι χτίζουμε και έτσι προχωράμε στις υποθέσεις της κοινής ευημερίας. Αυτό που όλοι πρέπει και οφείλουμε να κάνουμε είναι να μπορούμε να κερδίσουμε τις καρδιές, το πνεύμα και την εμπιστοσύνη όλων αυτών των συμπολιτών μας, ούτως ώστε να εξασφαλιστεί η ευρύτερη δυνατή αποδοχή τους σε τέτοιου είδους ζητήματα και όχι μόνο για να έχει αίσια έκβαση όλο αυτό το επιχείρημα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για να καταθέσετε τις νομοτεχνικές βελτιώσεις.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κατ’ αρχάς, θα ήθελα να ενημερώσω τις αξιότιμες και τους αξιότιμους Βουλευτές ότι κάνω δεκτή τη βουλευτική τροπολογία με γενικό αριθμό 1409 και ειδικό 123 που έχει κατατεθεί από την κ. Διονυσία - Θεοδώρα Αυγερινοπούλου και αφορά την ορκοδοσία, δηλαδή, την ορκωμοσία δικηγόρων στις περιπτώσεις που δεν συνεδριάζει τριμελής σύνθεση Εφετείου.

Επίσης, καταθέτω νομοτεχνικές βελτιώσεις.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.616-618)

ΑΛΛΑΓΗ ΣΕΛΙΔΑΣ

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας**): Επίσης, καταθέτω την τροπολογία του Υπουργείου Περιβάλλοντος και Ενέργειας που περιλαμβάνει εννιά άρθρα.

Με το πρώτο άρθρο ρυθμίζεται η δυνατότητα φορείς, οι οποίοι έχουν τη δυνατότητα και την άδεια να προχωρούν σε έρευνα και εξόρυξη υδρογονανθράκων, να μπορούν προχωρούν σε μελέτες αξιοποίησης των φυσικών κοινοτήτων που δημιουργούνται μετά την εξόρυξη υδρογονανθράκων για την αποθήκευση διοξειδίου του άνθρακα. Πρόκειται για υπόγειες αποθήκες διοξειδίου του άνθρακα που θα χρησιμοποιηθούν στο μέλλον, για να μπορούμε να ανακτούμε το διοξείδιο του άνθρακα από διάφορες δραστηριότητες, όπως βιομηχανία τσιμέντου, χαλυβουργία και άλλα και στη συνέχεια, αφού ανακτούμε και αποθηκεύουμε το διοξείδιο του άνθρακα, να το αποθηκεύουμε σε αυτές τις υπόγειες κοιλότητες. Δίνουμε τη δυνατότητα, λοιπόν, σε οργανισμούς και σε εταιρείες που έχουν ήδη εξόρυξη υδρογονανθράκων σε περιοχές να μπορούν να προχωρούν σε μελέτη και αξιοποίηση αυτών στη συνέχεια για την αποθήκευση, όπως είπα, διοξειδίου του άνθρακα. Είναι ένας τρόπος να μειώσουμε τις εκπομπές αερίων του θερμοκηπίου σε ατμόσφαιρα.

Με το άρθρο 2 προβλέπονται ρυθμίσεις για την ανάπτυξη πιλοτικών υπεράκτιων αιολικών πάρκων σε συγκεκριμένη περιοχή, στην ευρύτερη περιοχή της περιφερειακής ενότητας Έβρου και του βορειοανατολικώς της Σαμοθράκης. Μιλάμε εκεί για τη δυνατότητα να αναπτυχθούν ΑΠΕ από επενδυτές οι οποίοι ήδη έχουν καταθέσει αίτηση στη ΡΑΕ ή έχουν βεβαιώσεις παραγωγού σε αυτή την περιοχή, λοιπόν, που θα οριστεί από το Υπουργείο. Θα ακολουθεί η διαδικασία της έκδοσης προεδρικού διατάγματος και τα λοιπά και θα μπορούν να προχωρήσουν στην κατασκευή και στην ανάπτυξη υπεράκτιων αιολικών πάρκων μέχρι 695 MW. Βάζουμε πλαφόν, ένα όριο, έτσι ώστε πραγματικά να δώσουμε τη δυνατότητα να κατασκευαστούν γρηγορότερα αυτές οι επενδύσεις και να αποκτήσουμε και την τεχνογνωσία στην Ελλάδα.

Με το άρθρο 3 ρυθμίζεται η δυνατότητα άσκησης αρμοδιοτήτων της ΔΕΗ ως φορέα υπεράκτιων αιολικών πάρκων και γι’ αυτόν τον λόγο δίνουμε τη δυνατότητα να προστίθεται στον σκοπό της η εκπόνηση τεχνικής μελέτης του σχεδίου προγράμματος ανάπτυξης υπεράκτιων αιολικών πάρκων, η εκπόνηση μελετών για τον προσδιορισμό και η οριοθέτηση των περιοχών οργανωμένης ανάπτυξης και την έκδοση αδειών έρευνας.

Επίσης, με το άρθρο 4 καθορίζεται ως έσοδο της ΕΔΕΥΕΠ, όπως μετονομάζεται, το τέλος άδειας έρευνας υπεράκτιων αιολικών πάρκων, προκειμένου με αυτές τις χρηματοδοτικές πηγές η ΔΕΗ να προχωρήσει στην απαιτούμενη άσκηση της αρμοδιότητας της,

Με το άρθρο 5 δίνουμε τη δυνατότητα σε υφιστάμενα πυροφυλάκια, τα οποία είναι μη νομίμως, δυστυχώς, κατασκευασμένα, χωρίς νόμιμη άδεια της διοίκησης -να το πω καλύτερα-, σε δασικού χαρακτήρα περιοχές, να μπορέσουν να τακτοποιηθούν. Τα πυροφυλάκια είναι παρατηρητήρια που βοηθούν την πρόληψη δασικών πυρκαγιών. Καλώς ή κακώς υπάρχουν και θα πρέπει με έναν νόμιμο τρόπο να τακτοποιηθούν, για να μπορέσει να συνεχίσει η χρήση τους.

Με το άρθρο 6 αντιμετωπίζεται το ζήτημα της λήξης της ισχύος των βεβαιώσεων της παραγράφου 6 του άρθρου 24 του ν.2508/1997. Αναφέρομαι σε διάταξη και νόμο που έχει στόχο την πολεοδόμηση με αυτές τις διατάξεις περιοχών. Είναι παλιός νόμος και διάταξη. Δίνουμε τη δυνατότητα της χρονικής επέκτασης αυτής της βεβαίωσης, για να μπορέσει να ολοκληρωθεί η πολεοδόμηση με βάση εκείνο το νομοθετικό πλαίσιο αυτών των περιοχών.

Επίσης, με το άρθρο 7 προβλέπεται η χρονική μετάθεση της έναρξης υποχρέωσης για την εφαρμογή των σχετικών υποχρεώσεων των συστημάτων εναλλακτικής διαχείρισης και του ΕΟΑΝ για την εφαρμογή συστήματος επιστροφής εγγύησης. Είναι το λεγόμενο DRS, το σύστημα εγγυοδοσίας. Θα έπρεπε να ξεκινήσει η λειτουργία του 1-1-2023. Πριν μερικές μέρες εκδόθηκε κοινή υπουργική απόφαση. Μεταφέρουμε, λοιπόν, την ημερομηνία έναρξης λειτουργίας αυτού του συστήματος από 1-1-2023 και δίνουμε έξι μήνες παράταση. Δηλαδή, μεταθέτουμε κατά έξι μήνες αργότερα την υποχρέωση λειτουργίας

Με το άρθρο 8 εισάγεται μια εξουσιοδοτική διάταξη για την έκδοση υπουργικής απόφασης αναφορικά με τη μεθοδολογία υπολογισμού και επιμερισμού της χρέωσης των εκπροσώπων φορτίων για την αποζημίωση των νέων έργων ΑΠΕ και ΣΗΘΥΑ βάσει των στόχων του ΕΣΕΚ.

Και με το άρθρο 9 αποσαφηνίζεται η διαδικασία με την οποία θα αποδίδεται η επιδότηση στις περιπτώσεις αυτοπρομήθειας με σκοπό την ιδιοκατανάλωση φυσικού αερίου, που μέχρι σήμερα δεν μπορεί να εφαρμοστεί. Γνωρίζετε ότι κάθε μήνα επιδοτούμε το φυσικό αέριο και για οικιακή χρήση αλλά και για εμπορική, επαγγελματική χρήση. Δυστυχώς, σε εκείνες τις περιπτώσεις που έχουμε συμπαραγωγή θερμότητας με τη χρήση φυσικού αερίου, εκείνοι οι χρήστες του φυσικού αερίου δεν λαμβάνουν αυτή την επιδότηση που θα έπρεπε να λαμβάνουν. Υπήρχε ένα θολό τοπίο και το ξεκαθαρίζουμε, για να μπορέσουν και αυτοί να λάβουν την επιδότηση την οποία θα έπρεπε να έχουν λάβει.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Το λόγο τώρα έχει ο Βουλευτής της Νέας Δημοκρατίας κ. Μιλτιάδης Χρυσομάλλης για επτά λεπτά.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Ξεκινώντας θα ήθελα να συγχαρώ τους επιτυχόντες μαθητές στις πανελλήνιες εξετάσεις. Συγχαρητήρια για τον αγώνα τους. Συγχαρητήρια στις οικογένειές τους για τη συμπαράσταση. Γι’ αυτούς που δεν πέρασαν στις σχολές που θα ήθελαν για πρώτη προτίμηση, που είχαν μια αποτυχία, νομίζω ότι η ζωή είναι μπροστά.

Θα ήθελα, όμως, να συγχαρώ και το Υπουργείο Παιδείας το οποίο για πρώτη φορά έβγαλε τα τελικά αποτελέσματα τέλη Ιουλίου και όχι τέλη Αυγούστου. Αυτό δείχνει κατ’ αρχάς το σεβασμό στην αγωνία των υποψηφίων μαθητών, στην αγωνία των οικογενειών τους, αλλά και ένα σεβασμό όσον αφορά την καλύτερη προετοιμασία τους και τον καλύτερο προγραμματισμό τους από δω και πέρα για αυτά που πρέπει να γίνουν. Δείχνει, με άλλα λόγια, το κράτος ότι αρχίζει και σέβεται τον κάθε συμπολίτη μας ξεκινώντας από τους μαθητές.

Όσον αφορά το νομοσχέδιο, κυρίες και κύριοι Βουλευτές του ΣΥΡΙΖΑ, το έχω πει και θα το πω και άλλη μια φορά: Όταν δεν σας βολεύει η αλήθεια, τότε αυτό είναι πάρα πολύ κακό για την αλήθεια. Όμως, δυστυχώς για εσάς, οι συμπολίτες μας και η κοινωνία σας ξέρει πολύ καλά, γνωρίζει την ανύπαρκτη σχέση που έχετε με την αλήθεια και έχει και άποψη και γνώμη για τις προσπάθειες της Κυβέρνησης της Νέας Δημοκρατίας, του Κυριάκου Μητσοτάκη να κρατήσει τον τόπο και την οικονομία όρθιους μέσα στις απανωτές κρίσεις των τριών τελευταίων χρόνων. Έχει άποψη και γνώμη για τις προσπάθειες της Κυβέρνησης να διορθώσει τα αποτελέσματα από τα δικά σας χορευτικά με τα νταούλια και τις αγορές, αλλά και τις κωλοτούμπες των δημοψηφισμάτων και την υποθήκευση της δημόσιας περιουσίας για ενενήντα εννιά χρόνια.

Γι’ αυτόν τον λόγο χρειάζεται ιδιαίτερα πολιτικό θράσος να μας εγκαλείτε για τις σχετικές με την ΕΥΔΑΠ και την ΕΥΑΘ διατάξεις -και θα ξεκινήσω με αυτές την τοποθέτηση μου- που περιλαμβάνονται στο πολυνομοσχέδιο που συζητούμε σήμερα με αφορμή τις πρόσφατες αποφάσεις του Συμβουλίου της Επικρατείας και οι οποίες επιτρέπουν στο δημόσιο να ανακτήσει τον έλεγχο τους. Χρειάζεται πολιτικό θράσος να ζητάτε να νομοθετήσουμε την επιστροφή του πλειοψηφικού μετοχικού ποσοστού στο δημόσιο ερμηνεύοντας κατά το δοκούν το Συμβούλιο της Επικρατείας, όταν εσείς οι ίδιοι στο πλαίσιο του τρίτου αχρείαστου δικού σας μνημονίου νομοθετήσατε το 2018 την εκχώρηση του μετοχικού ποσοστού του στην Εταιρεία Συμμετοχών και Περιουσίας, όπως μας βαφτίσατε τότε το Υπερταμείο, και συνδέσατε την εκχώρηση αυτή, όπως και όλων των άλλων περιουσιακών στοιχείων της χώρας, ως απαράβατο όρο για τη δανειακή σύμβαση προς τη χώρα μας. Άρα ενώ γνωρίζετε όλοι σας πάρα πολύ καλά ότι για τα επόμενα σχεδόν ενενήντα χρόνια από σήμερα μας έχετε δεσμεύσει να μην μπορούμε να διαλύσουμε το Υπερταμείο που φτιάξατε, έρχεστε σήμερα και μας κουνάτε το δάχτυλο, λες και δεν ήσασταν εσείς που με το δικό σας νόμο και τα δικά σας άρθρα ξεπουλήσατε την περιουσία της χώρας. Και όχι μόνο έρχεστε, εγκαλείτε και την προηγούμενη κυβέρνηση της Νέας Δημοκρατίας, την κυβέρνηση Σαμαρά, τη στιγμή που ήταν βασικός λόγος η άρνηση για το Υπερταμείο που ήρθε σε ρήξη με τον Σόιμπλε τότε. Ήρθατε εσείς και το υπογράψατε με τα δύο χέρια. Και όχι μόνο αυτό. Αν θυμάστε, είχαν ξεσηκωθεί τότε οι δικοί σας οικολόγοι Βουλευτές του ΣΥΡΙΖΑ -ο κ. Τσιρώνης, ο κ. Δημαράς και άλλοι- για την ΕΥΔΑΠ και την ΕΥΑΘ, τους αγνοήσατε και τα επιχειρήματα της τότε δικιάς τους ανακοίνωσης τα πήρατε σήμερα και ήρθατε και μας τα λέτε στη Βουλή. Δηλαδή, τα επιχειρήματα που είχαν τότε οι δικοί σας βουλευτές ΣΥΡΙΖΑ κατά της δικής σας κυβέρνησης ΣΥΡΙΖΑ - ΑΝΕΛ για την ΕΥΔΑΠ και την ΕΥΑΘ, μας τα λέτε σήμερα και έρχεστε κιόλας το πρωί αίτηση αντισυνταγματικότητας σε διατάξεις που εναρμονίζουν το θεσμικό πλαίσιο της ΕΥΔΑΠ και της ΕΥΑΘ με την απόφαση του Σ.τ.Ε., που έκρινε αντισυνταγματικό το δικό σας νόμο, το νόμο του ΣΥΡΙΖΑ! Ε, ήμαρτον, κυρίες και κύριοι του ΣΥΡΙΖΑ, πόσο ανυπέρβλητα ΣΥΡΙΖΑ είστε πια;

Την ίδια διαχείριση, κυρίες και κύριοι συνάδελφοι του ΣΥΡΙΖΑ, επιλέγετε να κάνετε και για τον κύριο αντικείμενο του νομοσχεδίου, τις διατάξεις για την αδειοδότηση και τα υπεράκτια αιολικά πάρκα. Πριν, όμως, πάω σε αυτές οι διατάξεις, δεν θα αφήσω ασχολίαστες και τις δήθεν δραματικές επικλήσεις σας για τη φωτιά στη Δαδιά και το προσωπικό των φορέων διαχείρισης, γιατί πάλι για άλλη μια φορά σας διαψεύδει οδυνηρά η πραγματικότητα, οι εργαζόμενοι και η WWF. Εσείς, οι δήθεν περιβαλλοντικά ευαίσθητοι, σπαταλούσατε 23.000 ευρώ το χρόνο για έργα πυροπροστασίας στη Δαδιά. Μισό εκατομμύριο εμείς μόνο για το διάστημα από τον Μάιο ως τον Ιούνιο φέτος, ανοίγοντας ζώνες, καθαρίζοντας δρόμους και καύσιμη ύλη. Εσείς βέβαια τότε ήσασταν απασχολημένοι να ιδρύετε διοικητικά συμβούλια φορέων διαχείρισης χωρίς προσωπικό, οπότε φαίνεται σήμερα η διαφορά με εμάς.

Κυρίες και κύριοι Βουλευτές, το πλήθος θετικών διατάξεων που περιλαμβάνει το σημερινό πολυνομοσχέδιο είναι αδύνατον να χωρέσουν σε μια σύντομη τοποθέτηση. Η θέσπιση του πλαισίου για τα υπεράκτια αιολικά πάρκα ενισχύει την πορεία της χώρας μας προς την παραγωγή ενέργειας μέσω των ανανεώσιμων πηγών, μια πορεία που από το 2019 μέχρι σήμερα έχει φέρει την εγκατάσταση νέων ανανεώσιμων πηγών ενέργειας ισχύος 4.000 MW, εξοικονομώντας στη χώρα πάνω από 1 δισ. σε εισαγωγές φυσικού αερίου. Να θυμίσω ότι μεταξύ 2005 - 2019 εγκαταστάθηκαν μόνο 1.500 MW. Μία απλή υπενθύμιση, για να έχουμε εικόνα για τα νούμερα.

Οι χωροταξικές διατάξεις, μεταξύ άλλων, επιταχύνουν και επιλύουν ζητήματα της διαδικασίας οριοθέτησης υδατορευμάτων, διασφαλίζουν χρήματα από το Πράσινο Ταμείο για τα περιβαλλοντικά έργα των έξι πόλεων, μεταξύ αυτών με περηφάνεια της πόλης μου Καλαμάτας, που έχουν επιλεγεί στο Ευρωπαϊκό Πρόγραμμα των εκατό ευρωπαϊκών έξυπνων πόλεων, παρατείνουν την ισχύ οικοδομικών αδειών για ακόμα δύο χρόνια δεδομένων των δύσκολων οικονομικών συνθηκών που έχουν δημιουργηθεί.

Το νομοσχέδιο προβλέπει επίσης για την ενίσχυση του προσωπικού του Πυροσβεστικού Σώματος που δίνει και φέτος τον δύσκολο αγώνα για την προστασία του περιβάλλοντος και των περιουσιών μας και περιλαμβάνει όμοια πλήθος διατάξεων που ενισχύουν το οικονομικό και αναπτυξιακό κλίμα.

Δεν θα μπορούσα κλείνοντας να μην σταθώ στις ρυθμίσεις για το νέο θεσμικό πλαίσιο για τις μουφτείες και την ανάδειξη του μουφτή, μια ολοκληρωμένη μεταρρύθμιση που εκκρεμούσε επί δεκαετίες βασιζόμενη στο πόρισμα της Διακομματικής Επιτροπής για τη Θράκη, αλλά και στις επιταγές του Συντάγματος, των διεθνών υποχρεώσεων της χώρας και της νομολογίας των εθνικών και ευρωπαϊκών δικαστηρίων.

Εκσυγχρονίζουμε τον θεσμό και επιλύουμε προβλήματα που προκαλούσαν δυσχέρειες και δυσαρέσκεια στους Έλληνες Μουσουλμάνους για χρόνια και έδιναν στην Τουρκία περιθώριο και πεδίο δράσης στην περιοχή. Κλείνει οριστικά αυτό.

Έτσι πορεύεται αυτή η Κυβέρνηση, κυρίες και κύριοι Βουλευτές, με σχέδιο, ειλικρίνεια προς τους συμπολίτες μας πάνω από όλα, με γνώμονα το εθνικό συμφέρον, την ανάπτυξη και τη στήριξη όλων των Ελλήνων πολιτών ολόκληρης της κοινωνίας.

Ας αφήσετε τις κραυγές, ας αφήσετε την καταστροφολογία, ας αφήσετε τα ψέματα. Αν θέλετε, έστω και τώρα, σταθείτε στο ύψος των περιστάσεων αυτών που απαιτεί ο τόπος από την κοινωνία και από την Αξιωματική Αντιπολίτευση. Εμείς με το σχέδιό μας συνεχίζουμε και πορευόμαστε σε αυτά που είχαμε υποσχεθεί προεκλογικά.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει τώρα ο Βουλευτής του ΠΑΣΟΚ - Κινήματος Αλλαγής κ. Χρήστος Γκόκας για επτά λεπτά. Μαζί με τον κ. Γκόκα απομένουν εννέα συνάδελφοι.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι προφανές ότι υπάρχει μείζον πολιτικό ζήτημα, ζήτημα δημοκρατίας, αλλά και ηθικό ζήτημα με την απόπειρα παραβίασης της ιδιωτικότητας του Προέδρου του ΠΑΣΟΚ - Κινήματος Αλλαγής Νίκου Ανδρουλάκη. Την απόπειρα παγίδευσης και παρακολούθησης του κινητού του τηλεφώνου που θίγει το κατά το Σύνταγμα απόλυτα απαραβίαστο απόρρητο των τηλεφωνικών επικοινωνιών.

Η αποκάλυψη της αλήθειας και όλων όσων συνήργησαν σε αυτή την απόπειρα είναι δημοκρατικό μας καθήκον για την προστασία των δημοκρατικών δικαιωμάτων των πολιτών. Η Κυβέρνηση και η δικαιοσύνη, στο πλαίσιο των αρμοδιοτήτων τους, έχουν την ευθύνη να εξαντλήσουν κάθε δυνατότητα για να διερευνηθεί σε βάθος αυτή η υπόθεση.

Πέρα από τη μηνυτήρια αναφορά που ο Πρόεδρός μας κατέθεσε στον Εισαγγελέα του Αρείου Πάγου, σύσσωμη η Κοινοβουλευτική Ομάδα του ΠΑΣΟΚ - Κινήματος Αλλαγής, πρώτη αυτή, κατέθεσε αίτημα σύγκλησης της Επιτροπής Θεσμών και Διαφάνειας που αύριο συνεδριάζει, ώστε να δώσουν εξηγήσεις ο επικεφαλής της ΕΥΠ και ο Πρόεδρος της Αρχής Διασφάλισης του Απορρήτου των Επικοινωνιών.

Δεδομένου ότι ο Πρωθυπουργός, από το 2019, έχει πλέον την εποπτεία της ΕΥΠ, το ζήτημα πρέπει να απαντηθεί με τον ανάλογο θεσμικό τρόπο. Καμμία υποτίμηση της σοβαρότητας του προβλήματος δεν είναι αποδεκτή. Καμμία ανοχή και αποδοχή ότι στη χώρα μας μπορεί όποιος θέλει να παρακολουθεί τηλέφωνα.

Κυρίες και κύριοι συνάδελφοι, όσον αφορά στο νομοσχέδιο θα ήθελα να πω τα εξής. Οι απλοποιήσεις των περιβαλλοντικών αδειοδοτήσεων, με τις απλοποιήσεις στις αδειοδοτήσεις εγκατάστασης των ΑΠΕ, που πρόσφατα ψηφίστηκαν, αλλά και με τις προβλεπόμενες αλλαγές στις χρήσεις γης θα μπορούσαν να αξιολογηθούν, εφόσον υπήρχε μια σοβαρή μελέτη γι’ αυτά και κυρίως εφόσον υπήρχε η επικαιροποίηση και αναθεώρηση του ειδικού χωροταξικού πλαισίου για τις ΑΠΕ.

Μπορεί να χρειάζονται αλλαγές στις επιτρεπόμενες δραστηριότητες στις περιοχές «NATURA 2000», αλλά με τρόπο που να οδηγεί σε βιώσιμη και δίκαιη ανάπτυξη για όλους. Γι’ αυτό και καλώς αποσύρατε, κύριε Υπουργέ, τις διατάξεις του κεφαλαίου για τις χρήσεις γης, για τους λόγους που και ο εισηγητής μας κ. Αρβανιτίδης ανέφερε στην ομιλία του, αλλά και η έκθεση του Επιστημονικού Συμβουλίου της Βουλής επίσης αναφέρει.

Σχετικά με το θέμα της αντιμετώπισης της ενεργειακής κρίσης και τη γενικότερη ενεργειακή σας πολιτική: Αποτύχατε με τα μικροποσά που δώσατε για φιλοδώρημα στους πολίτες, μέσα από το θολό τοπίο των επιδοτήσεων και της υποτιθέμενης κατάργησης της ρήτρας αναπροσαρμογής. Η πρόταση του ΠΑΣΟΚ για πλαφόν στη λιανική τιμή ρεύματος είναι αυτή που πραγματικά προστατεύει τους καταναλωτές. Επιμένετε όμως να την αγνοείτε.

Κυρίες και κύριοι συνάδελφοι, θα αναφερθώ στα άρθρα 119 και 120, που αφορούν στη ρύθμιση θεμάτων για τη μεταβίβαση από το δημόσιο στην ΕΕΣΥΠ μετοχών των εταιρειών «ΕΥΔΑΠ Α.Ε.» και «ΕΥΑΘ Α.Ε.». Οι υπ’ αριθμ. 190 και 191 του 2022, γνωστές πλέον, αποφάσεις του Συμβουλίου της Επικρατείας για το νερό και για την άμεση επιστροφή των μετοχών της ΕΥΔΑΠ και της ΕΥΑΘ από το Υπερταμείο, δηλαδή την ΕΕΣΥΠ, στο ελληνικό δημόσιο, εκθέτουν και αποτελούν κόλαφο τόσο για τον ΣΥΡΙΖΑ, ο οποίος ως κυβέρνηση εκχώρησε το νερό στο Υπερταμείο αν και συνταγματικά κατοχυρωμένο ως δημόσιο αγαθό, αλλά και για τη Νέα Δημοκρατία, που αρνείται να προσαρμοστεί ευθέως στις αποφάσεις του Συμβουλίου της Επικρατείας. Το Σ.τ.Ε. στην ουσία έκρινε αντισυνταγματικό τον ν.4389/2016 του ΣΥΡΙΖΑ για τη μεταβίβαση της πλειοψηφίας των μετοχών της ΕΥΔΑΠ και της ΕΥΑΘ στο Υπερταμείο και τη μεταβίβαση της περιουσίας τους να ολοκληρώνεται το 2018.

Είναι δυνατόν να μη λέει κάτι ο ΣΥΡΙΖΑ για τα δικά του κατορθώματα στη διαχείριση του νερού; Τουλάχιστον μια αυτοκριτική. Η δε άρνηση της Κυβέρνησης της Νέας Δημοκρατίας ως Κυβέρνηση αποδεικνύει τη δική της υποκριτική στάση, ως αντιπολίτευση, απέναντι στο Υπερταμείο, όταν καταψήφισε το αντίστοιχο άρθρο, το οποίο όμως ως Κυβέρνηση όχι μόνο διατήρησε αλώβητο, αλλά του έδωσε και πρόσθετες αρμοδιότητες και ενίσχυσε τον ρόλο του με διάφορες αποφάσεις: για τις τράπεζες, με τη μη επιστροφή των δέκα χιλιάδων εκατόν δεκαεννέα ακινήτων, με τις αυξήσεις αμοιβών σε προέδρους και στελέχη -για τις οποίες αντιδράσαμε και σε αντίστοιχη απόπειρα από τον ΣΥΡΙΖΑ το 2018- ή την ανάθεση στο ΤΑΙΠΕΔ της ωρίμανσης συμβάσεων στρατηγικής σημασίας.

Σήμερα η Κυβέρνηση νομοθετεί μια επίσης αντισυνταγματική διάταξη παρ’ ότι έχει στα χέρια της την απόφαση του Σ.τ.Ε., που τα λέει ξεκάθαρα όλα. Αγνοεί και δεν σέβεται τις αποφάσεις της δικαιοσύνης και προσπαθεί με νομοτεχνικές σοφιστείες και τεχνάσματα να τις προσπεράσει.

Αυτά που νομοθετεί, κυρίες και κύριοι συνάδελφοι, η Κυβέρνηση, με τα άρθρα 119 και 120, είναι εντελώς διαφορετικά πράγματα από τις αποφάσεις αυτές. Δεν είναι όμως άσχετα και δεν είναι τυχαία. Τα άρθρα αυτά έρχονται ως συνέχεια της επιλογής της να μπουν ιδιώτες στον κύκλο της διαχείρισης του νερού, της συντήρησης και λειτουργίας του εξωτερικού υδροδοτικού συστήματος της Αθήνας μέσω ΣΔΙΤ, με αποκλεισμό της ίδιας της ΕΥΔΑΠ από τη δυνατότητα συμμετοχής στον διαγωνισμό γι’ αυτό το έργο, το οποίο υλοποιεί και σήμερα και πολύ καλά μάλιστα, χωρίς προβλήματα στις αντίστοιχες υποδομές, στα δίκτυα, με ποιοτικό και φθηνό νερό στον καταναλωτή. Ο διαγωνισμός αυτός πρέπει να ακυρωθεί.

Κυρίες και κύριοι συνάδελφοι, το νερό για μας είναι δημόσιο αγαθό και ανθρώπινο δικαίωμα. Η διαχείρισή του ανήκει αποκλειστικά στον δημόσιο τομέα. Οι κυβερνήσεις ΠΑΣΟΚ είχαν αρνηθεί την εκχώρηση της διαχείρισης του νερού σε οποιονδήποτε πέραν του δημοσίου.

Επίσης, υπενθυμίζω την αντίθεσή μας στην εκχώρηση των μετοχών της ΕΥΔΑΠ στο Υπερταμείο, ενώ είχαμε καταθέσει πρόταση νόμου το 2018 για τον τρόπο ορισμού του Εποπτικού Συμβουλίου του Υπερταμείου στα πρότυπα της διαδικασίας επιλογής προσώπων που στελεχώνουν τις ανεξάρτητες αρχές.

Οι αποφάσεις του Συμβουλίου της Επικρατείας πρέπει να εφαρμοστούν άμεσα. Η δε διοίκηση της ΕΥΔΑΠ οφείλει να αντιληφθεί τον κοινωνικό χαρακτήρα αυτού του δημόσιου αγαθού, του νερού, και να αναστείλει τις διακοπές για τις ευάλωτες κοινωνικές ομάδες, όπως και να αυξήσει την παρεχόμενη δωρεάν ποσότητα νερού, διευρύνοντας τις κατηγορίες των δικαιούχων.

Σας καλούμε, λοιπόν, να αποσύρετε τα άρθρα 119 και 120.

Όσον αφορά στην τροπολογία 1403/117 και την πρόβλεψη για διόρθωση κλάσματος κινήτρου βελτίωσης των παρεχόμενων υπηρεσιών, δεν έχουμε αντίρρηση, όμως απαιτείται μια συνολική αντιμετώπιση για όλους τους κλάδους προσωπικού της Υπηρεσίας Πολιτικής Αεροπορίας για να μην υπάρχουν αδικίες, κάτι που είχε υποσχεθεί ο ίδιος ο Υπουργός κ. Καραμανλής. Να γίνει μια συζήτηση και για τα αεροναυτιλιακά τέλη και για την κατανομή των ποσοστών. Όχι όμως έτσι, όπως νομοθετείτε. Η δε διάταξη, της παράτασης της θητείας των διοικήσεων για την «ΑΤΤΙΚΟ ΜΕΤΡΟ» και «ΕΡΓΑ ΟΣΕ Α.Ε.», είναι σκανδαλώδης. Πρέπει να ακολουθηθεί η προβλεπόμενη διαδικασία μέσω της αρμόδιας επιτροπής ΔΕΚΟ.

Κλείνοντας θα ήθελα να πω τα εξής. Για το νομοσχέδιο αυτό, με μια σειρά προβληματικών διατάξεων σε διαφορετικούς τομείς πολιτικής, δεν μπορεί να υπάρξει επί της αρχής θετική τοποθέτηση. Ποιας αρχής, άλλωστε, σε αυτό το πολυνομοσχέδιο;

Θα ψηφίσουμε θετικά στα άρθρα που συμφωνούμε. Για τα υπόλοιπα ακούσατε την κριτική μας και σας καλούμε να ανταποκριθείτε περαιτέρω στον απαιτούμενο διάλογο.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Καλλιόπη Βέττα για επτά λεπτά.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο συγκεντρώνει όλες τις παθογένειες που χαρακτηρίζουν τις νομοθετικές πρωτοβουλίες της Κυβέρνησης: προχειρότητα, ελλιπής διαβούλευση, νεοφιλελεύθερο αποτύπωμα, κατάργηση προστατευτικών διατάξεων, εξυπηρέτηση μικρών και μεγάλων συμφερόντων, πελατειακές ρυθμίσεις.

Ειδικότερα, στο ζήτημα που συζητούμε αποτυπώνεται η καταστρεπτική λογική της Νέας Δημοκρατίας ότι το περιβάλλον είναι αντίπαλος της οικονομίας, αντί να συνεκτιμηθεί και να προσμετρηθεί εκτός της απραξίας η δυνατότητα ανάπτυξης θέσεων εργασίας και η βελτίωση της ποιότητας ζωής που εμπεριέχεται στην προστασία του οικοσυστήματος. Είναι χαρακτηριστικό δε ότι οι περιβαλλοντικές οργανώσεις ζητούν μετ’ επιτάσεως να αποσυρθεί. Και έχουν απόλυτο δίκιο, μιας και με το νομοσχέδιο νομιμοποιούνται παράνομες δραστηριότητες εντός προστατευόμενων περιοχών «NATURA 2000» πριν ολοκληρωθούν ειδικές περιβαλλοντικές μελέτες που είχαν ανατεθεί από την κυβέρνηση ΣΥΡΙΖΑ και καθυστερεί εδώ και τρία χρόνια η Κυβέρνηση.

Έτσι υποβαθμίζονται ακόμη περισσότερο περιοχές «NATURA», την ώρα που μαίνονται για μέρες οι μεγάλες πυρκαγιές στη Δαδιά και τη Βάλια Κάλντα που ξεκίνησαν με τον περιβαλλοντοκτόνο νόμο 4685/2020, ο οποίος, ανάμεσα στις άλλες διατάξεις, καταργούσε τους τοπικούς φορείς διαχείρισης, στερώντας από τις κοινωνίες πολύτιμα εφόδια για τη στήριξη των οικοσυστημάτων.

Παράλληλα, αλλάζουν οι προδιαγραφές των μελετών περιβαλλοντικών επιπτώσεων, ενώ οι ελεγκτές-αξιολογητές των μελετών πληρώνονται από τους ελεγχόμενους, με ό,τι σημαίνει αυτό για την αξιοπιστία των μελετών. Επίσης, ανοίγει ο δρόμος για απολύσεις στους φορείς διαχείρισης προστατευόμενων περιοχών, που κατάργησε επί της ουσίας η Κυβέρνηση Μητσοτάκη. Αντί να αξιοποιηθεί και να υλοποιηθεί η προκήρυξη του ΣΥΡΙΖΑ για τετρακόσιες θέσεις εργασίας, έχουμε πάγωμα και ενδεχόμενες απομακρύνσεις εργαζομένων.

Παράλληλα, κλείνουν με βιαστικό και πρόχειρο τρόπο οι κυρωμένοι δασικοί χάρτες με πολλές εκκρεμότητες και σφάλματα τα οποία θα διορθώνονται στην πορεία, καθιστώντας ουσιαστικά τη διαδικασία έωλη και αναιρέσιμη, με προφανή επικοινωνιακή σκοπιμότητα. Η Κυβέρνηση θα επαίρεται ότι έκλεισε το θέμα, ενώ στην πράξη οι ιδιοκτήτες θα είναι δέσμιοι ενστάσεων και επανορθώσεων και από την άλλη το περιβάλλον και το δημόσιο συμφέρον τίθενται σε διακινδύνευση.

Και βέβαια εδώ να κάνουμε μια παρένθεση και να αναφερθούμε στις δασικές πυρκαγιές, όπου το 2021 είχαμε αρνητικό ρεκόρ σε καμένες εκτάσεις, καθώς η Κυβέρνηση δεν προχώρησε σε προσλήψεις. Διακόπηκαν οι συμβάσεις πυροπροστασίας, ακυρώθηκαν οι προσλήψεις δασολόγων-δασοπόνων και πάγωσαν 140 εκατομμύρια ευρώ από το Πρόγραμμα Δημοσίων Επενδύσεων. Κι όλα αυτά από μια Κυβέρνηση που εκλέχτηκε υποσχόμενη μαγικές λύσεις για το θέμα αυτό. Ακόμα και μια αναγκαία παρέμβαση για τα θαλάσσια αιολικά πάρκα κατατίθεται χωρίς ουσιαστική διαβούλευση, με πολλά ερωτηματικά για τη βιωσιμότητα, τη συναίνεση των τοπικών κοινωνιών, τον χωροταξικό σχεδιασμό κ.λπ. κ.λπ..

Εδώ πρέπει να στηλιτεύσουμε γενικότερα τις ασύγγνωστες καθυστερήσεις με το ειδικό χωροταξικό για τις ΑΠΕ, που, όταν ολοκληρωθεί, στο τέλος πια του 2023, θα νομιμοποιήσει εκ των υστέρων μια άτακτη και άναρχη ανάπτυξη ανανεώσιμων πηγών ενέργειας, που, με ευθύνη της Κυβέρνησης, συντελείται ήδη σε όλη την επικράτεια και ειδικά στην περιοχή τη δική μου.

Τέλος, πρέπει να αναφέρουμε ότι η αναστολή της ρήτρας αναπροσαρμογής είναι μόνο στα χαρτιά, καθώς οι τιμές που ανακοινώθηκαν από τη ΔΕΗ και τους παρόχους -με μεγάλη καθυστέρηση- είναι υψηλότερες κατά 15% και παραπάνω από τις τιμές που θα ίσχυαν αν εφαρμοζόταν ακόμη η ρήτρα αναπροσαρμογής που θεσπίστηκε τον Αύγουστο του 2021. Νέες αυξήσεις, νέα επίθεση στα εισοδήματα νοικοκυριών και επιχειρήσεων.

Να υπενθυμίσουμε εδώ ότι με βάση τα στοιχεία της Ένωσης Τεχνικών μέσα στο πρώτο δεκαπενθήμερο του Ιουλίου είχαμε γύρω στις διακόσιες τριάντα χιλιάδες εντολές κοπής ηλεκτρικού ρεύματος, γεγονός που κάνει ακόμα πιο επείγουσα την ανάγκη υιοθέτησης της τροπολογίας του ΣΥΡΙΖΑ, που δεν έκανε δεκτή η Κυβέρνηση, ώστε να μη γίνονται ρευματοκοπές λόγω αδυναμίας πληρωμής της ρήτρας αναπροσαρμογής.

Τέλος, δεν γίνεται να μην αναφερθούμε για μία ακόμη φορά στην απίστευτη αποτυχία στο ζήτημα της απολιγνιτοποίησης. Η Κυβέρνηση και ο Πρωθυπουργός έσπευσαν με κοντόφθαλμο και προκλητικό τρόπο να ναρκοθετήσουν την ενεργειακή αυτάρκεια της χώρας, προσδένοντάς τη στο πανάκριβο ορυκτό εισαγόμενο φυσικό αέριο, χωρίς να έχουν εξασφαλίσει τη χρηματοδότηση και τις προοπτικές των λιγνιτικών περιοχών, οι οποίες πλήττονται από υψηλή ανεργία και υποανάπτυξη. Και δεν αναφέρομαι καν στην προχειρότητα για την αποκατάσταση των εδαφών, τις μετεγκαταστάσεις οικισμών, την άναρχη ανάπτυξη των ΑΠΕ, την αδιαφορία για τον πρωτογενή τομέα και πολλά πολλά άλλα. Παντού προχειρότητα, παλινωδίες, ερασιτεχνισμός, εξυπηρέτηση συμφερόντων.

Κυρίες και κύριοι συνάδελφοι, εδώ και τρία χρόνια το περιβάλλον γίνεται άθυρμα στα χέρια της Νέας Δημοκρατίας. Από τη μια έχουμε τις περισπούδαστες ανακοινώσεις και εξαγγελίες που δεν γίνονται πράξη, καταργούνται ή καθυστερούν, όπως η απολιγνιτοποίηση, τα ειδικά χωροταξικά, το «Εξοικονομώ» και πολλά άλλα και από την άλλη έχουμε ξήλωμα προστατευτικών διατάξεων, απόσυρση του κράτους από τον έλεγχο και την αξιολόγηση μελετών περιβαλλοντικών επιπτώσεων, ελλιπή αποτελέσματα στη δασοπυρόσβεση, παλαιοκομματικά τρικ με δασικούς χάρτες και οικιστικές πυκνώσεις.

Το σημερινό νομοσχέδιο, που κινείται στην ίδια κατεύθυνση, συγκεντρώνει τη μήνη όχι μόνο των περιβαλλοντικών οργανώσεων και της Αντιπολίτευσης, αλλά και των φορέων των εργαζομένων σε αυτούς στους φορείς, σε ερευνητικά ιδρύματα, σύσσωμης της κοινωνίας. Ως εκ τούτου θα είναι ένα ακόμη από τα πλείστα που θα καταργηθούν άμεσα από την επόμενη προοδευτική κυβέρνηση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε για τη συνέπεια στον χρόνο.

Τον λόγο τώρα έχει ο Βουλευτής του Κομμουνιστικού Κόμματος Ελλάδας ο κ. Μανώλης Συντυχάκης για επτά λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Έχοντας στη σκέψη μας τους νέους και τις νέες που περιμένουν να μάθουν πού και αν εισήχθησαν σε κάποια σχολή, θέλουμε από καρδιάς να τους πούμε συγχαρητήρια και σε όσους και όσες δεν πέρασαν να πούμε να μην εγκαταλείπουν τις δυνάμεις τους. Η ζωή είναι μπροστά τους, ένας διαρκής αγώνας και με στόχους κατακτάς τα πάντα για καλύτερους όρους μόρφωσης, εργασία και ζωή.

Δυστυχώς, είχαμε και μια κατηγορία μαθητών οι οποίοι έζησαν τον καταστροφικό σεισμό στην Κρήτη, δυσκολεύοντας την προετοιμασία τους για τις πανελλαδικές εξετάσεις. Η Κοινοβουλευτική Ομάδα του ΚΚΕ κατέθεσε τροπολογία που αφορά την ουσιαστική στήριξη των μαθητών που επλήγησαν κατά το σχολικό έτος 2021-2022 σε περιοχές όπου διαβιούσαν. Η τροπολογία απηχεί τη θέληση μαθητών και γονιών αναφέροντας ότι οι απόφοιτοι μαθητές των ΓΕΛ και των ΕΠΑΛ θα πρέπει να εισάγονται καθ’ υπέρβαση του αριθμού εισακτέων σε σχολές, τμήματα και εισαγωγικές κατευθύνσεις των ΑΕΙ και των ανώτατων εκκλησιαστικών ακαδημιών με ειδικό ποσοστό, βάσει του αριθμού των πληγέντων, σε σχέση με τους συμμετέχοντες στις πανελλαδικές εξετάσεις ανά κατηγορία λυκείου και το οποίο να ανέρχεται ανά κατηγορία στο 10%, ενώ ως ειδικότερη προϋπόθεση ορίζεται η επίτευξη εκ μέρους του μαθητή συνολικού αριθμού μορίων ίσο με το 70% του αριθμού των μορίων που πέτυχε ο τελευταίος επιτυχών της κατηγορίας τους στη συγκεκριμένη σχολή, τμήμα ή εισαγωγική κατεύθυνση κατά το ίδιο ακαδημαϊκό έτος.

Πρόκειται για ένα δίκαιο αίτημα μαθητών και γονέων που είδαν τους κόπους τους να καταστρέφονται από τον καταστροφικό σεισμό στην Περιφερειακή Ενότητα Ηρακλείου. Δυστυχώς, η Κυβέρνηση και τα άλλα κόμματα αποφεύγουν να τοποθετηθούν.

Εισερχόμενος στο νομοσχέδιο, να πω ότι διαφωνούμε ριζικά. Δεν παίρνει διορθώσεις, το καταγγέλλουμε και το απορρίπτουμε. Είναι σε συνέχεια του περιβαλλοντοκτόνου νόμου 4685/2020, τον οποίο ψήφισε εκτός από τη Νέα Δημοκρατία και το ΠΑΣΟΚ, με τον ΣΥΡΙΖΑ να αποχωρεί με ελαφρά πηδηματάκια από την Αίθουσα, απέχοντας από ψηφοφορία μόνο και μόνο για να κρύψει τη συμφωνία του σε ένα τέτοιο νομοσχέδιο.

Το σημερινό νομοσχέδιο είναι προέκταση του ν.4782/2021 για τις δημόσιες συμβάσεις, του ν.4688/2020 για τις ειδικές μορφές τουρισμού και την τουριστική ανάπτυξη, που άνοιξε τον δρόμο να παραδοθούν λίμνες, ποτάμια, αιγιαλοί, ακτές, αρχαιολογικοί χώροι, ναυάγια, μνημεία, προστατευόμενα ευαίσθητα θαλάσσια οικοσυστήματα και περιοχές που βρίσκονται σε δίκτυο «NATURA 2000», ακόμα και νησιωτικά συμπλέγματα, δέλτα ποταμών σε επιχειρηματικούς ομίλους και διάφορες μη κυβερνητικές οργανώσεις για τουριστική εκμετάλλευση, με συμβάσεις που επεκτείνονται από είκοσι έως τριάντα χρόνια. Τέτοιες περιπτώσεις είναι η Χρυσή, νότια της Κρήτης, η Γαύδος, η Σπιναλόγκα και άλλα.

Μπορεί να αποσύρατε προσωρινά τις διατάξεις, κύριε Υπουργέ, για τις χρήσεις γης στις προστατευόμενες περιοχές ως αναγκαίο ελιγμό και κάτω από σφοδρές αντιδράσεις, αλλά η πρόθεσή σας παραμένει η ίδια. Θα τις επαναφέρετε σε άλλο νομοσχέδιο, όπως δηλώσατε άλλωστε.

Πρόκειται για διατάξεις που αφορούν τα πάντα, από πεζοπορίες μέχρι εγκαταστάσεις ΑΠΕ, πλωτές τουριστικές υποδομές, εξορυκτικές δραστηριότητες, λατομεία, μεταλλεία, εκμετάλλευση υδρογονανθράκων, εγκατάσταση μονάδων αφαλάτωσης, βιοτεχνικές και βιομηχανικές εγκαταστάσεις υψηλής όχλησης, πάρκα κεραιών, τηλεπικοινωνίες, ραδιοφωνικοί και τηλεοπτικοί σταθμοί. Μιλάμε για το τέλειο έγκλημα. Φανταστείτε τι θα γινόταν να μην υπήρχε ο χαρακτηρισμός προστατευόμενων περιοχών.

Παρουσιάζετε το ευρωπαϊκό και εθνικό δίκτυο «NATURA 2000» ως δίκτυο ζωνών προστασίας της φύσης, το οποίο έχει εξελιχθεί σε νομιμοποίηση επιχειρηματικών δραστηριοτήτων. Ήδη άλλωστε εκπονούνται είκοσι τρεις ειδικές περιβαλλοντικές μελέτες και σχέδια διαχείρισης για τετρακόσιες σαράντα έξι περιοχές «NATURA 2000» στη χώρα, που αλλάζουν μαζικά τις χρήσεις γης, αλλοιώνουν την ιστορική και οικολογική φυσιογνωμία προστατευόμενων περιοχών, με σοβαρές επιπτώσεις σε αγρότες, κτηνοτρόφους, μελισσοκόμους, που αποψιλώνουν δασικές εκτάσεις, μπαζώνουν ρέματα, εντείνουν τα πλημμυρικά φαινόμενα και δυσχεραίνουν ακόμα περισσότερο τη συγκράτηση των υδάτων.

Αυτά προβλέπει ο σχεδιασμός της καπιταλιστικής ανάπτυξης υπέρ του κεφαλαίου υπό τον μανδύα ενός φιλοπεριβαλλοντικού αφηγήματος, από το ένα άκρο στο άλλο της χώρας, από το ένα άκρο της Κρήτης στο άλλο, αρκεί να εξασφαλιστούν επιχειρηματικά κέρδη και μόνο.

Ευθύνες έχετε όλοι σας. Παρουσιάζοντας ανερυθρίαστα το παραμύθι της πράσινης ανάπτυξης και μάλιστα χωρίς δράκο, κατ’ εντολή των επιτελείων της Ευρωπαϊκής Ένωσης, ξένων και εγχώριων μονοπωλιακών ομίλων, του Συνδέσμου Ελλήνων Βιομηχάνων, εκταμιεύοντας δισεκατομμύρια ευρώ από το Ταμείο Ανάκαμψης και στέλνοντας το λογαριασμό στον λαό.

Ευθύνη έχουν και οι περιφερειακές αρχές, όπως της Κρήτης, οι οποίες με την έγκριση της πρώτης πανελλαδικής ειδικής περιβαλλοντικής μελέτης για τις περιοχές του δικτύου «NATURA 2000» της κεντρικής και ανατολικής Κρήτης δίνουν άλλοθι σε αδειοδοτήσεις για εγκαταστάσεις ΑΠΕ στα Αστερούσια Όρη, Ριζοκορφές του Ψηλορείτη, στο Μονοφάτσι, στη Σητεία, στην Ιεράπετρα, στο οροπέδιο Λασιθίου, καθώς και άλλες δραστηριότητες σε προστατευόμενες περιοχές, όπως η Νήσος Χρυσή, η οποία έχει ενταχθεί στο περιβόητο ενεργειακό οικόπεδο 15, στο Στόμιο Χανίων, σε μικρή απόσταση από περιοχή «NATURA» του Λαφονησιού, όπου με διάτρητες και φωτογραφικές διαδικασίες ετοιμάζονται να εγκρίνουν μελέτη περιβαλλοντικών επιπτώσεων για την εγκατάσταση και λειτουργία γυψορυχείου.

Είναι επενδύσεις που θα γίνουν με χρηματοδότηση από το Ταμείο Ανάκαμψης. Θα πληρώσει, δηλαδή, για την καταστροφή του ο ίδιος ο λαός, ενώ αέρα στα πανιά τους έχουν οι πράσινοι επενδυτές της παραγωγής ηλεκτρικής ενέργειας, μετά και το προχώρημα της ηλεκτρικής διασύνδεσης της Κρήτης με την ηπειρωτική Ελλάδα, με στόχο να σηκώσει η Κρήτη 2.000 έως 2.500 MW ΑΠΕ.

Παρουσιάζετε την καταστροφή ως προστασία του φυσικού και αστικού περιβάλλοντος, την καταστροφή της φύσης και της ανθρώπινης ύπαρξης ως ευλογία διά τον τόπο και αφού καταστρέφονται τα πάντα, μετά ρίχνετε κορόμηλο το δάκρυ πάνω στις πυρόπληκτες και πλημμυρόπληκτες περιοχές, επικαλούμενοι την κλιματική αλλαγή, την οποία εσείς, με την πολιτική σας, προκαλέσετε.

Τελικά καπιταλισμός και προστασία του περιβάλλοντος είναι ασύμβατα μεταξύ τους. Δεν γίνεται να τα έχεις και τα δύο ταυτόχρονα, και κέρδη για τα μονοπώλια και προστασία της φύσης και του ανθρώπου. Ή με τα μονοπώλια θα είσαι ή με τον λαό.

Το ΚΚΕ λέει ότι δεν είναι μονόδρομος η καταστροφή της φύσης και της ανθρώπινης ζωής. Υπάρχει λύση που μπορεί να ικανοποιήσει το σύνολο των αναγκών του λαού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Όλες οι εγχώριες ενεργειακές πηγές, τα μέσα παραγωγής, διανομής και μεταφοράς ενέργειας, τα βουνά, οι θάλασσες και οι αιγιαλοί πρέπει να μετατραπούν σε κοινωνική ιδιοκτησία, με έναν ενιαίο αποκλειστικά κρατικό φορέα διαχείρισής τους, που θα λειτουργεί με επίκεντρο την κάλυψη των λαϊκών αναγκών. Αυτός είναι ο δρόμος για τον λαό, για τα λαϊκά συμφέροντα. Προϋποθέτει όμως αλλαγή εξουσίας, όπου ο λαός θα έχει πραγματικά το πάνω χέρι.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Θεόδωρος Δρίτσας για επτά λεπτά.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ.

Αγαπητέ κύριε Πρόεδρε, σήμερα δεν θα ζητήσω την ανοχή σας, γιατί έχετε επιλέξει να κάνετε μια σταθερή αυστηρή διαδικασία. Θέλω μόνο να πω ότι το ξέρετε πάρα πολύ καλά εσείς ως παλαιότερος Κοινοβουλευτικός ότι δεν είναι τα δύο λεπτά παραπάνω στον χρόνο ομιλίας κάθε Βουλευτή. Είναι ότι το μνημόνιο τελείωσε, η χρεοκοπία υποτίθεται ότι ομαλοποιήθηκε και το Κοινοβούλιο δεν έχει επανέλθει στη σωστή διαδικασία που είχε πριν από το μνημόνιο και τη χρεοκοπία, που, όπως ξέρετε πολύ καλά, κάθε νομοσχέδιο, το πιο απλό, το πιο μικρό συζητείτο σε δύο συνεδριάσεις, μία επί της αρχής και μία επί των άρθρων. Τα δε σοβαρότερα συζητούνταν σε τρεις και τέσσερις και πέντε συνεδριάσεις.

Η Κυβέρνηση υποβαθμίζει και το Κοινοβούλιο, απαξιώνει την Κοινοβουλευτική Δημοκρατία και το Προεδρείο δεν πρέπει να της κάνει τα χατίρια. Πρέπει να αντιδράσει το Προεδρείο μαζί με όλο το Κοινοβούλιο και τα κόμματα.

Πάμε παρακάτω. Επιτρέψτε μου, σε αυτή την προϊούσα υποβάθμιση της δημοκρατίας στη χώρα μας, που έχει γίνει πια άκρως ανησυχητική, η περίπτωση του Γιάννη Μιχαηλίδη, που κινδυνεύει να φτάσει στον θάνατο, είναι για μια ακόμα φορά ένα μεγάλο ζήτημα, από όποια σκοπιά κι αν εκκινεί κανείς και αφορά όλα τα κόμματα και όλη τη Βουλή και όλη την κοινωνία.

Η απώλεια της ανθρώπινης ζωής δεν μπορεί να είναι δικαιοσύνη, δεν μπορεί! Από αυτή την άποψη, αντί να πάρει πρωτοβουλίες η Κυβέρνηση ως προς την ανθρωπιστική κατεύθυνση, στέλνει τα ΜΑΤ να χτυπήσουν τους διαδηλωτές για τις πυρκαγιές και τους διαδηλωτές συμπαράστασης στον απεργό πείνας και δίψας -από ό,τι μαθαίνουμε σήμερα- Γιάννη Μιχαηλίδη; Βίαια, αυταρχικά και εγκληματικά, θα έλεγα, τα ΜΑΤ χτυπούν τους πάντες, απρόκλητα; Αυτές τις τελευταίες μέρες αυτό έχει συμβεί διαδοχικά πολλές φορές.

Και υπήρξε Βουλευτής του ελληνικού Κοινοβουλίου, ο Κλέων Γρηγοριάδης, που δέχτηκε και εκείνος επίθεση και ο Τρύφων Αλεξιάδης, που ήταν αυτόπτης μάρτυς που τα είπαν. Σιωπή; Και αυτά τις μέρες που έχουμε τις παρακολουθήσεις, τη μήνυση-καταγγελία του Προέδρου του ΠΑΣΟΚ - ΚΙΝΑΛ κ. Νίκου Ανδρουλάκη, που αντιμετωπίζεται ως μία υπόθεση ιδιωτική από την Κυβέρνηση. Η δικαιοσύνη, λέει. Βεβαίως η δικαιοσύνη, αφού παρέλαβε τη μήνυση, οφείλει να δράσει. Η πολιτική διάσταση και η γνώμη της Κυβέρνησης ποια είναι; Και εδώ παρακμή!

Και έχουμε σειρά τέτοιων ζητημάτων που δεν λένε να τελειώσουν. Αυταρχισμός, έλλειψη ενημέρωσης, απαξίωση των ανθρώπων που έχουν ανάγκη, συρρίκνωση των ελευθεριών και των δικαιωμάτων παντού, σε όλα τα επίπεδα του δημόσιου βίου.

Υπάρχουν και μερικά άλλα. Αποτελέσματα πανελλαδικών εξετάσεων. Συγχαρητήρια σε όσους πέτυχαν, κορίτσια και αγόρια. Το αδιέξοδο όμως των επιλογών της κ. Κεραμέως και της Κυβέρνησης για δεύτερη φορά οδηγεί να εισέρχονται εκατόν πενήντα στη Σχολή Ευελπίδων, με τριακόσιες θέσεις που έχει προκηρύξει, και στην πραγματικότητα -με κάποια πράγματα που πάντα συμβαίνουν- εκατόν είκοσι με εκατόν τριάντα.

Καταλαβαίνετε τι σημαίνει αυτό; Ήδη διαδοχικά τις επόμενες χρονιές οι Ένοπλες Δυνάμεις, ειδικά ο Στρατός Ξηράς, θα έχουν πολύ πολύ λιγότερους αξιωματικούς από αυτούς που θέλουν, χρειάζονται και έχουν προγραμματίσει.

Τέλος, σήμερα για έκτη συνεχή φορά ο άθλιος συκοφάντης, ο γνωστός δικηγόρος Αλέξης Κούγιας «χτύπησε» πάλι εναντίον μου και εναντίον του πρώην Αρχηγού του Λιμενικού Σώματος - Ελληνικής Ακτοφυλακής Σταμάτη Ράπτη για το τραγικό, εγκληματικό συμβάν που έγινε στις 16 Αυγούστου του 2016 στην Αίγινα, ανάμεσα στη Μονή και στην Πέρδικα, και είχε ως αποτέλεσμα την απώλεια τεσσάρων ζωών και τον τραυματισμό πολλών ανθρώπων.

Επιμένει εδώ και έξι χρόνια ότι εγώ επιχείρησα να συγκαλύψω την ανάκριση, διότι, όπως λέει, ο ένοχος ήταν φίλος μου. Τερατώδη πράγματα! Έχω -εντός εισαγωγικών- «λογοδοτήσει» στη Βουλή με την απάντηση που έδωσα στον κοινοβουλευτικό έλεγχο. Ήταν μια εκτενής, μακροσκελής και τεκμηριωμένη απάντηση με όλα τα στοιχεία, την οποία και έχω δημοσιοποιήσει. Τι άλλο να κάνω; Να βγω στα παράθυρα; Κοινοβουλευτικός είμαι, Βουλευτής είμαι! Τώρα πια, λοιπόν, δεν έχω άλλη λύση παρά να προχωρήσω σε μήνυση και αγωγή. Όμως, η αθλιότητα είναι όχι μόνο ακραία, αλλά και ανεξέλεγκτη. Δεν πληρώνουν οι άνθρωποι που έχουν αυτή την τάση της άθλιας κατασυκοφάντησης των πάντων.

Προχωρώ, λοιπόν, στο νομοσχέδιο και ειδικά στα άρθρα 124 και 125, που αφορούν ζητήματα των Υπουργείων Οικονομικών και Άμυνας. Τι κάνει σήμερα η Κυβέρνηση; Το μεσοπρόθεσμο του 2014, που είχε διάρκεια προοπτικής τεσσάρων ετών, το πάει στα δέκα χρόνια, λόγω της κούρσας των εξοπλισμών. Τεράστια συσσώρευση τέτοιων επιλογών, χωρίς κριτήριο. Έχουμε ζητήσει κατ’ επανάληψη στην Επιτροπή Εξοπλιστικών Προγραμμάτων και Συμβάσεων και γραπτά και προφορικά στοιχεία από το Υπουργείο Άμυνας, για να μας πει ο Υπουργός ποιες είναι οι υποχρεώσεις της χώρας μέχρι το 2030 και πώς αυτές ικανοποιούνται χρόνο με τον χρόνο. Όσο τα είδατε εσείς, τόσο τα έχουμε δει κι εμείς. Πρόκειται για ένα πολύ σοβαρό θέμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, έχουμε τα άρθρα 129 και 130, όπου στη μία περίπτωση έχουμε τα ναυπηγεία Ελευσίνας. Έχει ανοίξει η συζήτηση για την αλλαγή πλεύσης των ναυπηγείων Ελευσίνας, αλλά αυτό το αφήνω στην άκρη για σήμερα. Το άρθρο 129 το ψηφίζουμε, διότι είναι μέσα στο πλαίσιο της ενίσχυσης της διαδικασίας μέχρι να ολοκληρωθεί η ναυπήγηση της τορπιλακάτου.

Όμως, όσον αφορά το άρθρο 130, που αφορά τα ναυπηγεία Σκαραμαγκά, είναι πράγματι σωστή η ενίσχυση με τα 10 εκατομμύρια μέχρι να ολοκληρωθούν οι εκκρεμείς εργασίες, όπως σωστή είναι και η πρόνοια μεταβίβασης, όταν ολοκληρωθεί η ανάληψη από τον νέο ιδιοκτήτη των ναυπηγείων και η παραλαβή -τυπική παραλαβή, διότι αυτά πλέουν ήδη- των τεσσάρων υποβρυχίων.

Όμως, τι γίνεται με τους εργαζομένους; Είχαμε καταθέσει τροπολογία και υπάρχουν και δικαστικές αποφάσεις. Τώρα ήταν η ευκαιρία, η δυνατότητα και η υποχρέωση της Κυβέρνησης να φέρει το ζήτημα των εργαζομένων μαζί με αυτή την ρύθμιση του άρθρου 130. Όμως, δεν το κάνει. Ε, με τέτοια κριτήρια δεν μπορούμε να ψηφίσουμε το άρθρο. Και επειδή το άρθρο είναι ενιαίο και δεν μπορεί να ψηφίσει κανείς τις παραγράφους, λέμε «ναι» στην ενίσχυση για την τελική φάση, «ναι», στην παραλαβή των υποβρυχίων, αλλά «όχι» στο σύνολο του άρθρου, από τη στιγμή που αφήνουν στην άκρη τους εργαζόμενους.

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείστε, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Τελειώνω, κύριε Πρόεδρε, με την αναφορά μου στην ΕΥΔΑΠ, ΕΥΑΘ. Δεν είναι αυτό επιχείρημα της Κυβέρνησης. Η προσφυγή στο Συμβούλιο της Επικρατείας -δεν έχω τον χρόνο να το αναλύσω- δεν έγινε από κανέναν πολίτη ή σύλλογο ούτε το 2015 ούτε το 2016 ούτε το 2017 ούτε το 2018 ούτε το 2019. Έγινε το 2020, όταν η Κυβέρνηση Μητσοτάκη άρχισε τη δρομολογημένη της επιδίωξη να ιδιωτικοποιήσει την ΕΥΔΑΠ. Και η απόφαση του Συμβουλίου της Επικρατείας είναι πραγματικά σοβαρή. Όμως, αυτή τη στιγμή το σχέδιο της Κυβέρνησης είναι η ιδιωτικοποίηση της ΕΥΔΑΠ και έχει ήδη προκηρύξει διαγωνισμό 600 εκατομμυρίων για την αναβάθμιση και συντήρηση των υποδομών της ΕΥΔΑΠ από ιδιώτες, ενώ η ΕΥΔΑΠ έχει τη δυνατότητα να το κάνει αυτό. Αυτό είναι ιδιωτικοποίηση ή δεν είναι; Ας μην υποκρινόμαστε, λοιπόν.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για να καταθέσετε τη νομοτεχνική βελτίωση που θέλετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Ζήτησα όντως τον λόγο για να καταθέσω μία τελευταία νομοτεχνική βελτίωση.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 652)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να φωτοτυπηθούν και να διανεμηθούν στους συναδέλφους.

Τον λόγο έχει τώρα ο κ. Βασιλειάδης από τη Νέα Δημοκρατία.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε μπροστά μας ένα ακόμα νομοθέτημα του Υπουργείου Περιβάλλοντος και Ενέργειας, με διπλή στόχευση: Γίνονται αφ’ ενός οι απαραίτητες ενέργειες για να αντιμετωπιστούν οι επιπτώσεις της δυναμικής εξέλιξης της διεθνούς ενεργειακής κρίσης και αφ’ ετέρου ρυθμίζονται χρόνια ζητήματα αναφορικά με την απλοποίηση των διαδικασιών περιβαλλοντικών αδειοδοτήσεων, την πράσινη ενεργειακή μετάβαση και την προστασία του φυσικού περιβάλλοντος. Με άλλα λόγια, αντιμετωπίζουμε τα άμεσα προβλήματα έχοντας το βλέμμα στο μέλλον και εφαρμόζοντας πάντα το πρόγραμμα της Νέας Δημοκρατίας, το οποίο επέλεξε ο ελληνικός λαός να είναι ο οδηγός μας για την κυβερνητική θητεία που διανύουμε.

Θα ήθελα να σταθώ λίγο στη συγκυρία της ενεργειακής κρίσης. Έχω αναφερθεί ξανά από το Βήμα της Βουλής στη μεγάλη αυτή πρόκληση της εποχής μας, που όμοιά της έχουμε να δούμε από το 1973. Αυτό σημαίνει ότι η γενιά μας δεν έχει αντίστοιχα βιώματα. Είναι σημαντικό, λοιπόν, να τονίσουμε και πάλι ότι η Ελλάδα, πριν ακόμη από τις κρίσιμες ευρωπαϊκές αποφάσεις, πήρε σημαντικά μέτρα για τον περιορισμό των επιπτώσεων. Όμως, πέρα από τα έκτακτα μέτρα, θα πρέπει να αναγνωρίσουμε ότι η Κυβέρνηση διά του αρμόδιου Υπουργείου Περιβάλλοντος και Ενέργειας είχε σχεδιάσει και ήδη υλοποιούσε πολιτικές που μείωναν την ενεργειακή εξάρτηση της χώρας, δίνοντας έμφαση στις ανανεώσιμες πηγές ενέργειας.

Ναι, κυρίες και κύριοι συνάδελφοι, οι εξελίξεις απαιτούν να δράσουμε σήμερα. Όμως, οι εξελίξεις δικαιώνουν επίσης και τις επιλογές της Νέας Δημοκρατίας μέχρι να φτάσουμε στο σήμερα. Οι διατάξεις αυτές, λοιπόν, που αφορούν στην αντιμετώπιση της ενεργειακής κρίσης περιλαμβάνουν αρχικά την επέκταση του μέτρου για την επιδότηση του ρεύματος και για τον μήνα Ιούνιο. Πρόκειται για ένα μέτρο που, παρά τη λαϊκίστικη υπονόμευση από την Αξιωματική Αντιπολίτευση, είχε ουσιαστικό αντίκτυπο στα νοικοκυριά, επιστρέφοντας ένα μέρος των αυξήσεων της ρήτρας αναπροσαρμογής.

Επιπλέον, διευκολύνεται η διαδικασία χρηματοδότησης, κατασκευής και ολοκλήρωσης υφιστάμενων έργων υποδομής ηλεκτρικής ενέργειας και φυσικού αερίου, κρίσιμες παρεμβάσεις για να προλάβουμε τα χειρότερα.

Και ναι, κυρίες και κύριοι συνάδελφοι της Αντιπολίτευσης, το σχέδιο νόμου έρχεται λίγες μέρες πριν από τη διακοπή των εργασιών της Βουλής, αλλά, αντί να αναγνωρίζουμε ότι ρυθμίζονται τώρα αυτά τα κρίσιμα θέματα και όχι τον Σεπτέμβριο, εσείς μιλάτε και στην επιτροπή αλλά και σήμερα εδώ στην Ολομέλεια, για διαδικασίες fast track και ουσιαστικά αφήνετε σκοτεινά υπονοούμενα. Καλό θα ήταν να σταθούμε στο ύψος που επιβάλλουν οι περιστάσεις.

Κλείνω με τα επείγοντα ζητήματα και περνάω στις προτεινόμενες ρυθμίσεις που αφορούν στην περιβαλλοντική αδειοδότηση. Όπως και σε άλλες διαδικασίες, με άλλες νομοθετικές πρωτοβουλίες της Κυβέρνησης, βασικό άξονα αποτελεί η μείωση της γραφειοκρατίας.

Ειπώθηκαν πολλά και παρά τις διευκρινίσεις που έδωσε ο κύριος Υπουργός. Προφανώς η προστασία και η βιώσιμη διαχείριση του περιβάλλοντος παραμένει θεμελιώδης λόγος ύπαρξης της περιβαλλοντικής νομοθεσίας και ύψιστη υποχρέωση του κρατικού μηχανισμού. Αυτό όμως δεν σημαίνει ότι μεγάλα έργα, ακριβά και υλοποιήσιμα σε βάθος χρόνου θα πρέπει να μένουν παγωμένα και πολλές φορές παγιδευμένα στα γρανάζια της γραφειοκρατίας. Εάν ένα έργο απειλεί το περιβάλλον, να μη γίνει. Γι’ αυτό υπάρχουν οι άδειες, γι’ αυτό υπάρχουν και οι έλεγχοι. Όχι όμως για μία αλλαγή μικρής κλίμακας, για παράδειγμα, που μπορεί να έχει πυροδοτηθεί και από τις χρονοβόρες αυτές διαδικασίες, να καθυστερεί ένα μεγάλο έργο. Βάζουμε τάξη, λοιπόν, στις διαδικασίες, ξηλώνουμε αγκυλωμένους μηχανισμούς, εξορθολογούμε ελέγχους.

Στο ίδιο πλαίσιο εντάσσονται και οι διατάξεις που αφορούν τις προστατευόμενες, αλλά και αυτές για το συμμάζεμα στον ΟΦΥΠΕΚΑ και το Πράσινο Ταμείο.

Ακολουθούν διατάξεις για την προστασία των δασών και την ενίσχυση του Πυροσβεστικού Σώματος. Εδώ έχουμε άλλη μια προσπάθεια από τον ΣΥΡΙΖΑ να εκμεταλλευτεί πολιτικά μία νέα πραγματικότητα που βλέπουμε σε όλη την Ευρώπη. Οι δασικές πυρκαγιές είναι μια απειλή που γιγαντώθηκε τα τελευταία χρόνια, λόγω και των παρατεταμένων επιπτώσεων της αλλαγής του κλίματος. Αυτό το βλέπουμε σε όλο τον κόσμο. Ναι, και στη χώρα μας έχουμε καταστροφές. Τουλάχιστον όμως δεν έχουμε θύματα. Σταματήστε, λοιπόν, να κατηγορείτε την Κυβέρνηση με κάθε ευκαιρία και αναγνωρίστε τουλάχιστον ότι οι γυναίκες και οι άνδρες της Πυροσβεστικής και όλων των αρμόδιων για την αντιπυρική προστασία υπηρεσιών έχουν ανταποκριθεί υποδειγματικά μέχρι τώρα στις κατά πολύ αυξημένες πυρκαγιές αυτής της περιόδου.

Επίσης, έχουμε τις διατάξεις που αφορούν πολεοδομικές και χωροταξικές ρυθμίσεις με τις οποίες οριοθετούνται υδατορέματα, προωθείται η υπογειοποίηση καλωδίων και επιλύονται θέματα κάλυψης προς ενίσχυση της γεωργίας και της κτηνοτροφίας.

Σε αυτό το σημείο θα ήθελα να αναφερθώ στην τροπολογία με γενικό αριθμό 1403 και ειδικό 117 και συγκεκριμένα στο άρθρο 2, που χαρακτηρίζει ακατάσχετο και ασυμψήφιστο το ποσό επιστροφής του ειδικού φόρου κατανάλωσης στο αγροτικό πετρέλαιο.

Έχω πει πολλές φορές ότι η τιμή της ενέργειας έχει μεγάλο αντίκτυπο στο κόστος παραγωγής των προϊόντων του πρωτογενούς τομέα περιορίζοντας τα περιθώρια κέρδους των αγροτών μας. Η κυβέρνηση του ΣΥΡΙΖΑ έκοψε το αγροτικό πετρέλαιο. Εμείς το επαναφέραμε και τώρα η επιστροφή γίνεται και ακατάσχετη. Μάλιστα το επαναφέραμε πριν ακόμα ξεκινήσει η ενεργειακή κρίση. Χαιρετίζουμε κάθε προσπάθεια που περιορίζει το κόστος της παραγωγής.

Στη συνέχεια έχουμε τις διατάξεις για τα υπεράκτια αιολικά πάρκα. Είναι πραγματικά κρίμα να μην έχουμε αξιοποιήσει ακόμα το δυναμικό της χώρας μας, ειδικά όταν μιλάμε για τεχνολογίες που χρησιμοποιούνται ήδη εδώ και χρόνια στο εξωτερικό. Τα πάρκα αυτά θα συμβάλουν στην επίτευξη των ενεργειακών στόχων μας.

Δεν θα ήθελα να παραλείψω να αναφερθώ στις διατάξεις για τη δημιουργία μιας σύγχρονης μουφτείας. Το Υπουργείο Παιδείας και Θρησκευμάτων τολμά να αγγίξει το λεπτό αυτό θέμα της ελληνικής κοινωνίας. Με σεβασμό στις θρησκευτικές πεποιθήσεις των συμπολιτών μας εξασφαλίζει την καλή λειτουργία και κυρίως την ανεξαρτησία του θεσμού αυτού.

Κλείνοντας την τελευταία αυτή τοποθέτησή μου πριν από τη διακοπή των εργασιών του Σώματος, θα ήθελα να μας προτρέψω τις ημέρες αυτές που θα βρισκόμαστε στις περιφέρειές μας πρωτίστως να ακούσουμε τους συμπολίτες μας. Τα προβλήματα είναι πολλά και σοβαρά και το τελευταίο που χρειάζεται αυτή τη στιγμή η χώρα είναι ο λαϊκισμός και οι μικροπολιτικές αντιπαραθέσεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής της Ελληνικής Λύσης κ. Κωνσταντίνος Μπούμπας, για επτά λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι προχωρημένη η ώρα, αλλά το νομοσχέδιο είναι πάρα πολύ σημαντικό σε ό,τι αφορά το περιβάλλον, σε ότι αφορά το αύριο και το μέλλον. Υπάρχει, όμως, ξέρετε, αυτή η πρεμούρα για κάποιες περιοχές είτε είναι στη «NATURA» είτε είναι με τη Συνθήκη Ραμσάρ. Πρέπει να τις σεβαστούμε, διότι μετά τα πράγματα θα είναι πάρα πολύ επικίνδυνα γι’ αυτούς που θέλουν να επενδύσουν στον τόπο. Πρέπει πάνω από όλα να σεβαστούμε το φυσικό κάλλος.

Να θυμίσω ότι σε ό,τι αφορά τα φωτοβολταϊκά υπάρχουν αυτή τη στιγμή πάρα πολλές αιτήσεις -πάνω από τρεις χιλιάδες- που είναι έκνομες, διότι αυτό που καταγγέλλει, κύριε Υπουργέ, ο Αγροτικός Σύλλογος Λιβαδειάς εδώ και χρόνια για τα φωτοβολταϊκά είναι ότι δεν προσκομίστηκε τίτλος κυριότητας. Αυτό όφειλε να το κάνει η ΡΑΕ. Άρα υπάρχουν έκνομες ενέργειες σε ό,τι αφορά τα αιολικά και τα φωτοβολταϊκά.

Επίσης, κάποιου τύπου επενδύσεις, όπως αυτή με τον χρυσό στη Χαλκιδική, είναι κάτι πάρα πολύ επικίνδυνο, το έχουμε εξηγήσει ως Ελληνική Λύση, διότι απλά η εταιρεία η συγκεκριμένη, που εξαγοράστηκε από την προηγούμενη -την TVX- με τη μέθοδο της ταχείας πήξης, θα προξενήσει ζημιά στο περιβάλλον με την πολύ μικρή περιεκτικότητα. Είναι θέματα για το περιβάλλον που τα ψηφίσατε. Έπρεπε, όμως, γενικότερα να διαμαρτυρόμαστε σήμερα στην ευρύτερη περιοχή για τον κόλπο Αλί Αγά, που μολύνει τη Μεσόγειο θάλασσα σαράντα χιλιόμετρα από τη Σμύρνη, αλλά και για το θέμα του Ακούγιου, απέναντι από την Κύπρο, με τα πυρηνικά της Τουρκίας. Υπάρχουν και άλλα πάρα πολλά σημεία.

Ως Ελληνική Λύση για το θέμα στη Θράκη σάς λέμε το εξής και υπερθεματίζουμε: Καταργείστε και κλείστε επιτέλους το Προξενείο στην Κομοτηνή. Δεν προσφέρει τίποτα. Είναι αυτό που θα κάνει την προπαγάνδα, όπως με τον Τούρκο πρόξενο πριν από λίγο καιρό εκεί, κάτι που είχε καταγγείλει και το ΠΑΣΟΚ για κάποιες πιέσεις. Όλη η προπαγάνδα και η προβοκάτσια γίνεται από το Προξενείο της Κομοτηνής. Και επειδή συμπληρωματικά μετά τη Συνθήκη της Λωζάνης του 1923 σε άλλες τρεις συμφωνίες -1926, 1930 και 1933- βάλαμε αυτό το προξενείο έναντι της Σμύρνης, να πω ότι στη Σμύρνη πλέον δεν υπάρχουν Έλληνες. Πρέπει να κλείσει επιτέλους το Προξενείο στη Σμύρνη. Δεν γίνεται να έχουμε και μουφτή και ψευτομουφτή. Μπορούμε να έχουμε δύο αρχιεπισκόπους συνάμα; Δεν γίνεται έτσι. Δεν το καταλαβαίνετε; Πρέπει να κλείσει αυτό το προξενείο με τους ψευτομουφτήδες, που είναι συνεχής προβοκάτσια απέναντι στη Θράκη και ό,τι αυτό συνεπάγεται και μετά το συζητάμε ως Ελληνική Λύση. Από εκεί ξεκινήστε: Καταργήστε το Προξενείο στη Σμύρνη. Δεν ωφελεί σε κάτι.

Δείτε το βιβλίο του Μαλκίδη. Κανονικά προξενείο έναντι αυτού που έχουν οι Τούρκοι στη Ρόδο έπρεπε να το κάνουμε στην Ίμβρο και όχι στην Ανδριανούπολη. Εν πάση περιπτώσει, όμως, είναι μεγάλο ζήτημα αυτό. Καταργήστε τώρα το Προξενείο στην Κομοτηνή για τη βρώμικη προπαγάνδα που κάνει με τους ψευτομουφτήδες και ό,τι αυτό συνεπάγεται για τους Έλληνες μουσουλμάνους, αναδείξτε την ιστορία των Πομάκων, τα ήθη, τα έθιμα και τη γλώσσα τους από την εποχή του Καραχότζα και μετά συζητάμε οτιδήποτε ως Ελληνική Λύση γι’ αυτό που γίνεται στη Θράκη.

Υπάρχουν κινήματα περίεργα, επικίνδυνα, κάποιοι σύλλογοι που αυτοπροσδιορίζονται όπως θέλουν και το προξενείο, το οποίο για άλλον λόγο έπρεπε να είναι εκεί, χώρια από την τράπεζα Ziraat. Να θυμίσω ότι αυτή η τράπεζα είναι όπως είχαμε εδώ την Αγροτική, την οποία τη διαλύσαμε. Ένα κράτος που θέλει να επενδύσει στον πρωτογενή τομέα διέλυσε την Αγροτική Τράπεζα. Αντίθετα οι Τούρκοι δίνουν χαμηλότοκα δάνεια -3%, 2%- εδώ και χρόνια με υποκαταστήματα της συγκεκριμένης τράπεζας σε Κομοτηνή, Αθήνα και Ρόδο -δεν νομίζω ότι είναι τυχαίο- και βάζει υποθήκη τα χωράφια. Αυτή η προπαγάνδα γίνεται, κυρίες και κύριοι συνάδελφοι, στην Τουρκία. Καταργείστε τώρα το Προξενείο στην Κομοτηνή, να κλείσει και της Σμύρνης και να συζητήσουμε οτιδήποτε.

Πάμε, στον σύντομο χρόνο που έχω, τώρα σε άλλα περίεργα νομοθετήματα, κύριοι, όπως αυτό το άρθρο για τις λαϊκές αγορές, το άρθρο 131. Υπάρχουν μέσα η παράγραφος 1 του άρθρου 66, η παράγραφος 2, η παράγραφος 4, η παράγραφος 6 και η παράγραφος 11.

Ξέρετε τι κάνετε εκεί; Τιμωρείτε τους παραγωγούς, τιμωρείτε τους επαγγελματίες, όταν ο φορέας διαχείρισης της λαϊκής δεν λειτουργεί ορθά, και μετακυλίετε την ευθύνη στους μικρούς παραγωγούς, που θέλουν να βιοποριστούν.

Στην παράγραφο 2, που έρχεται σε αντίθεση με άλλες διατάξεις του νόμου που απαιτεί για να διατηρηθούν οι προϋποθέσεις για τη χορήγηση άδειας, το μόνο που ζητάτε -χωρίς να έχουν τροποποιηθεί και να έχουν διαφοροποιηθεί άλλες διατάξεις- είναι να πληρώνουν το ημερήσιο τέλος προσέλευσης. Αυτό και μόνο, τίποτε άλλο.

Στην παράγραφο 4, τη νομοθέτηση, κύριοι, την κάνετε με κριτήρια Αθηνών. Στην Αθήνα είναι διαφορετική η κατάσταση με τις λαϊκές. Μπορεί οι τέσσερις λαϊκές να απαρτίζουν μια λαϊκή, αλλά στην υπόλοιπη Ελλάδα, στην επαρχία, η κάθε λαϊκή είναι και μία διαφορετική ενότητα. Άρα μπορεί να γίνει αμοιβαία αλλαγή θέσεων μεταξύ των μικροπωλητών.

Προσέξτε τώρα τι κάνετε. Στο άρθρο 14 του ν.4849/2021 πάτε σε αντίφαση με το άρθρο 14, γιατί; Εκεί προέβλεπε ότι μόνο η περιφέρεια θα μπορεί να είναι στις λαϊκές, ενώ τώρα ξαφνικά ως διά μαγείας βάζετε μέσα και τον δήμο. Βάζετε, δηλαδή και τον Α΄ βαθμό της αυτοδιοίκησης.

Στην παράγραφο 6 λέτε ότι η τιμωρία των πολιτών, επαγγελματιών και παραγωγών, εξαιτίας της αβελτηρίας της διοίκησης μετακυλίεται πάλι σε αυτούς. Δηλαδή, αυτοί θα πληρώσουν τα σπασμένα, οι απλοί μεροκαματιάρηδες.

Και πάμε τώρα στην παράγραφο 11. Την είδατε, κύριοι; Την είδε κανείς τι λέει με το επίδομα κοινωνικής αλληλεγγύης, που αν το λαμβάνει κάποιος και δουλεύει έξι μέρες στη λαϊκή αγορά δεν μπορεί να ανανεώσει την άδειά του; Από πότε η δραστηριοποίηση στη λαϊκή αγορά δίνει τόσο μεγάλο, τόσο υψηλό εισόδημα; Το επίδομα κοινωνικής αλληλεγγύης χωρίς να το προσδιορίσει χρονικά, δηλαδή αν κάποιος το έπαιρνε, σταμάτησε να το παίρνει, μπορεί να βγάλει άδεια. Κάποιος, όμως, που το λαμβάνει, δεν μπορεί να πάρει άδεια στη λαϊκή, αν δραστηριοποιείται έξι μέρες στη λαϊκή. Αυτή είναι η παράγραφος 11 που θέλετε να φέρετε. Πρέπει να ενημερωθούν οι άνθρωποι των λαϊκών αγορών τούτη την ώρα -που είναι και προχωρημένη- και μας ακούνε. Διότι εκεί το επίδομα κοινωνικής αλληλεγγύης προσδιορίζεται ανάλογα με το εισόδημα και την οικογενειακή τους κατάσταση. Πώς το βάζετε, λοιπόν, αυτό στην παράγραφο 11 που θέλετε να φέρετε;

Τις λαϊκές αγορές πρέπει να τις ενισχύσουμε. Αυτός είναι ο απώτερος σκοπός των λαϊκών αγορών, να προστατεύσουμε το μη στεγασμένο εμπόριο. Έτσι ξεκίνησε από τη δεκαετία του 1930, την εποχή του Ελευθέριου Βενιζέλου.

Έρχεται τώρα ο κ. Γεωργιάδης στον νόμο -που με επίκαιρη τότε μας έλεγε ότι δεν είναι νόμος, αλλά τελικά ήταν- και φέρνει κάποιες τροποποιήσεις στις παραγράφους 1, 2, 4, 6 και 11, που τα αλλάζετε όλα. Υπέρ ποιων; Υπέρ των φορέων διαχείρισης.

Σας μεταφέρω την αγωνία εθνοφυλάκων από τη Λήμνο. Παρόλο που ο νόμος τούς έδινε το δικαίωμα μετά τα εξήντα με μία υπεύθυνη δήλωση να παραμείνουν στην Εθνοφυλακή, γιατί έχουν τη σωματική και ψυχική υγεία και μπορούν να ανταποκριθούν, ο εκεί αντισυνταγματάρχης πετάει απέξω τριάντα δύο άτομα που έχουν υπερπεράσει το εξηκοστό έτος, ενώ οι άνθρωποι είναι υγιείς, στις επάλξεις, στη σκοποβολή, στις πορείες. Θέλει να εφαρμόσει το γράμμα του νόμου, ενώ μέχρι τώρα τι γινόταν; Αν υπερβαίνει κάποιος το εξηκοστό έτος της ηλικίας του και εάν έχει τα σωματικά και ψυχικά αποθέματα, μπορεί με υπεύθυνη δήλωση να παραμείνει στην Εθνοφυλακή.

Δίνουμε, λοιπόν, ένα μήνυμα, ότι στηρίξτε την Εθνοφυλακή. Στηρίξτε τους Έλληνες πατριώτες που θέλουν να προσφέρουν τα μάλα, που έχουν και ψυχικό και σωματικό σθένος. Ο εκεί διοικητής να ανεχθεί -με την καλή έννοια- αυτούς τους ανθρώπους, διότι οι καιροί είναι πονηροί. Πρέπει με μια υπεύθυνη δήλωση να τους έχουμε στην Εθνοφυλακή, γιατί τους χρειαζόμαστε.

Κύριε Πρόεδρε, πολλά θα μπορούσαμε να πούμε για το περιβάλλον. Για το θέμα της ρήτρας αναπροσαρμογής, κύριε Υπουργέ, να θυμίσω ότι ο κ. Μανιάτης και ο κ. Αδαμίδης είχαν προειδοποιήσει για το καρτέλ των παροχών από τον Απρίλιο του 2020, που -χωρίς την έγκριση της ΡΑΕ- μπήκε η ρήτρα αναπροσαρμογής στη ΔΕΗ. Έχουν αποστείλει επιστολή στα μέσα Δεκεμβρίου του 2021 στον κ. Χατζηδάκη. Ο κ. Χατζηδάκης την πέταξε αυτή την επιστολή του κ. Μανιάτη και του κ. Αδαμίδη στον κάλαθο των αχρήστων. Τον είχαν προειδοποιήσει οι άνθρωποι στο τι έρχεται στο θέμα καρτέλ των παροχών της ηλεκτρικής ενέργειας.

Σας ευχαριστώ.

**ΠΡΟΔΡΕΥΩΝ (Αθανάσιος Μπούρας):** Θα μου επιτρέψετε και εμένα με την ευκαιρία των σημερινών αποτελεσμάτων να συγχαρώ τα παιδιά που πέτυχαν στην τριτοβάθμια εκπαίδευση, να τους ευχηθώ καλή πρόοδο και καλή τύχη.

Ταυτόχρονα να συγχαρώ τους δασκάλους και καθηγητές που έδωσαν τις γνώσεις στα παιδιά, αλλά και τους γονείς που στήριξαν διαχρονικά σε δύσκολες εποχές, με κάθε μέσο, αυτή την προσπάθεια των παιδιών για να κατακτήσουν τον στόχο τους.

Τώρα θα πάμε στις δευτερολογίες των όποιων εισηγητών και ειδικών αγορητών επιθυμούν. Θα σας δώσω πέντε λεπτά για τις δευτερολογίες.

Νομίζω έχει δηλώσει ο κ. Αρσένης, ο οποίος είναι ο ειδικός αγορητής του ΜέΡΑ25.

Ελάτε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έρχομαι από τη ΓΑΔΑ, όπου περίμενα για τέσσερις ώρες για να έχω στοιχειώδη ενημέρωση για τις συλλήψεις μετά τους χουλιγκανισμούς των ματ εναντίον της πορείας για τα δάση και το νερό.

Κύριε Υπουργέ, ήταν αυτή η πορεία η οποία διαλύθηκε βάναυσα, χωρίς κανέναν λόγο. Πίσω της ήταν η πορεία για τον Μιχαηλίδη. Διαλύθηκε πρώτα η πορεία για τον Μιχαηλίδη και μετά από δέκα, δεκαπέντε λεπτά έγινε επίθεση στην πορεία για τα δάση και το νερό, γι’ αυτό το νομοσχέδιο.

Ποιο είναι το πολύ ενδιαφέρον πράγμα; Δεν περίμενα μόνος μου στη ΓΑΔΑ. Εκεί πέρα ήταν όλοι οι συνήγοροι που είχαν δεχθεί την εντολή από τους προσαχθέντες. Πλέον ήταν σε καθεστώς που έπρεπε να έχουν δικηγόρο. Από τη στιγμή που σε παίρνει η αστυνομία και σε πηγαίνει παρά τη θέλησή σου, για οποιοδήποτε θέμα στη Γενική Αστυνομική Διεύθυνση, χρειάζεσαι δικηγόρο. Είναι στοιχειώδες αυτό και το ξέρουν και τα παιδιά που έχουν δει δύο ταινίες.

Λοιπόν, οι ίδιοι δικηγόροι όταν πηγαίνουνε για ανθρώπους που έχουν κάνει οποιοδήποτε έγκλημα έχουν άμεση πρόσβαση. Όταν είναι για πορείες και γι’ αυτούς που συλλαμβάνονται και προσάγονται από τον σωρό -γιατί έτσι γίνονται, από τον σωρό- τότε οι ίδιοι αυτοί δικηγόροι περιμένουν τρεις ώρες. Να τελειώσει η διαδικασία, να απονεμηθούν κατηγορίες και τότε μόνο έχουν πρόσβαση στους πελάτες τους. Τι συμβαίνει εδώ πέρα; Δηλαδή, μέσα στη ΓΑΔΑ δεν ισχύουν οι νόμοι. Κάθε φορά που πάω η κατάσταση είναι χειρότερη.

Αυτή τη στιγμή στη Βουλή δεν γίνεται σεβαστό το Σύνταγμα από την Κυβέρνηση και οι αποφάσεις του Συμβουλίου της Επικρατείας, σε σημείο που σχεδόν ομόφωνη η απόφαση -είκοσι πέντε από τους είκοσι επτά δικαστές- του Συμβουλίου της Επικρατείας κρίνεται ως αντισυνταγματική, έχει το θράσος η Κυβέρνηση να τη φέρνει αυτούσια. Ξανά την ίδια!

Φοβάμαι πάρα πολύ για τη χώρα μου, γιατί βλέπω ότι ακολουθούμε πορείες που, όταν μιλάμε με ανθρώπους που παλεύουν εναντίον του καθεστώτος Ερντογάν στην Τουρκία, μας λέγανε «αυτά που μας περιγράφετε, συνέβαιναν εδώ πέρα πριν από εφτά χρόνια». Έχουμε δηλαδή μια δημοκρατική διολίσθηση, η οποία γίνεται σταδιακά αλλά σταθερά. Και φτάσαμε στην ακραία διολίσθηση σε αυτή τη Βουλή, που ψηφίζεται τώρα, την επισημοποίηση από τη Βουλή μετά από την εισήγηση της Κυβέρνησης της κατάργησης στην ουσία της δεσμευτικότητας των αποφάσεων του Συμβουλίου της Επικρατείας.

Γιατί συζητάμε εδώ πέρα. Αυτό που ψηφίζουμε για το νερό, είναι η κατάργηση της δεσμευτικότητας των αποφάσεων του Συμβουλίου της Επικρατείας. Ή, για να το πούμε διαφορετικά, η αγνόηση της δεσμευτικότητας που επιβάλλει το Σύνταγμα, η αγνόηση του Συντάγματος, η παράβαση του Συντάγματος, η εκτροπή. Αυτό ψηφίζεται σήμερα εδώ πέρα, η εκτροπή.

Προηγήθηκε το ότι ήταν αδιάφορες οι αποφάσεις των ευρωπαϊκών δικαστηρίων για τις «NATURA». Προηγήθηκε ότι δεν μας ενδιαφέρουν καθόλου οι αποφάσεις και οδηγίες οι ευρωπαϊκές. Στάδιο-στάδιο γίνονται όλα αυτά και φτάσαμε σήμερα να έχουμε αυτή την εκτροπή και την επίθεση στους ανθρώπους που ήταν έξω για τις πυρκαγιές. Ήταν αστείο, γιατί επιτέθηκαν και με «Αύρες».

Η Κυβέρνηση, που έχει αφήσει να καίγεται η Βάλια Κάλντα από τις 19 Ιουλίου, επιτέθηκε στους διαδηλωτές που διαμαρτύρονται για τις πυρκαγιές με νερό! Το νερό να το χρησιμοποιείτε για να σβήσετε καμμιά πυρκαγιά, κυρίες και κύριοι της Κυβέρνησης.

Κι αυτή τη στιγμή, ενώ καίγονται για πολλοστή μέρα οι εμβληματικότεροι εθνικοί δρυμοί, φέρνετε ένα νομοσχέδιο το οποίο δεν έχει ούτε μία αυστηροποίηση της περιβαλλοντικής νομοθεσίας, αλλά το αντίθετο. Διαλύει τις περιοχές «NATURA», επιτρέπει εξορύξεις, επιτρέπει ΑΠΕ παντού, παραβιάζει με κάθε τρόπο τις ευρωπαϊκές οδηγίες, περιορίζει με κάθε τρόπο την προστασία του περιβάλλοντος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτή είναι η μεγάλη εικόνα. Ανησυχώ πάρα πολύ και ελπίζω να ανησυχήσουμε όλοι, γιατί η εκτροπή γίνεται σταδιακά και σταθερά σε αυτή τη χώρα. Και πάμε να μιμηθούμε τον κατά τα άλλα απεχθή γείτονα, τον κ. Ερντογάν. Πρέπει να σταματήσουν πριν να είναι αργά.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας, ο κ. Γιάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Μετά από μια εξαντλητική, είναι η αλήθεια, σημερινή μέρα και συζήτηση, όπως και οι τρεις προηγούμενες μέρες -πράγματι έτσι εξετάζονται τα τελευταία χρόνια τα νομοσχέδια και νομίζω ότι αυτό δεν είναι σε όφελος τελικά και της όλης συζήτησης, είναι ζήτημα της Πλειοψηφίας, αυτό επικρατεί, το έχουμε πει εκατό φορές-, θέλω να σταθώ λιγάκι στο ζήτημα του περιβάλλοντος.

Ξέρετε, στο περιβαλλοντικό ζήτημα υπάρχει μια διάσταση που πιθανά να είναι και η πιο κρίσιμη σε αυτό το ζήτημα. Και αυτή η διάσταση είναι η ταξική διάσταση αυτού του ζητήματος. Ακριβώς αυτή τη διάσταση επιμένει το ΚΚΕ να αναδεικνύει με τις παρεμβάσεις του και με τη δράση του γενικότερα και μέσα στη Βουλή αλλά και έξω από αυτή.

Το περιβαλλοντικό ζήτημα δηλαδή ούτε αταξικό ούτε υπερταξικό, όπως όλοι οι υπόλοιποι θα θέλατε, είναι. Είναι ένα κατ’ εξοχήν ταξικό ζήτημα. Οι αποδείξεις είναι πάρα πολλές. Το νομοσχέδιο αυτό προσφέρει ακόμα περισσότερες.

Να πάρουμε το δεύτερο κεφάλαιο; Την απλοποίηση της περιβαλλοντικής αδειοδότησης και των περιβαλλοντικών ελέγχων; Ποιοι άραγε θα αποφεύγουν αυτούς τους ελέγχους και ποιοι θα περνούν με μεγάλη ευκολία αυτές τις περιβαλλοντικές αδειοδοτήσεις; Ασφαλώς οι επιχειρηματικοί όμιλοι. Γι’ αυτούς μιλά το νομοσχέδιο, σε αυτούς αναφέρεται.

Έγινε ένας ελιγμός από την ηγεσία του Υπουργείου με το τρίτο κεφάλαιο, με την προσωρινή απόσυρση -αυτό μάς είπε ο κύριος Υπουργός- των άρθρων για τις χρήσεις γης των προστατευόμενων περιοχών. Τι να υποθέσουμε τώρα; Ότι θα έρθουν ακόμα χειρότερες αυτές οι διατάξεις; Θα έχουμε δηλαδή ακόμα περισσότερες χρήσεις γης στις προστατευόμενες αυτές περιοχές και στις τέσσερις ζώνες; Θα δούμε. Εδώ θα είμαστε, θα περιμένουμε.

Να προχωρήσουμε στα αιολικά υπεράκτια πάρκα; Σε ποιους απευθύνονται αυτά τα πάρκα; Σε αυτούς που έχουν, όπως έλεγε παλαιότερα ο κ. Παππάς του ΣΥΡΙΖΑ για τους τηλεοπτικούς σταθμούς, μεγάλα πορτοφόλια. Είναι σπορ ακριβά αυτά.

Όλες αυτές οι ρυθμίσεις, λοιπόν, και οι ευκολίες και οι δυνατότητες που ανοίγονται, έτσι ώστε να αξιοποιηθούν πια και οι θάλασσες εκτός από τα βουνά, αναδεικνύουν αυτό που είπαμε πριν για την ταξική διάσταση αυτού του ζητήματος.

Αν θέλετε ένα επιχείρημα που να ενισχύει την άποψη του ΚΚΕ σε σχέση με αυτό, είναι και η μετατροπή του ΟΦΥΠΕΚΑ, του Οργανισμού δηλαδή Φυσικού Περιβάλλοντος και Κλιματικής Αλλαγής, σε ένα βασικό εργαλείο εμπορευματοποίησης γενικότερα της περιβαλλοντικής πολιτικής. Και το πιο χαρακτηριστικό παράδειγμα είναι ότι πρωτοστατεί στο να μπει εισιτήριο πια για να μπαίνει κανείς σε οποιονδήποτε εθνικό δρυμό σε όλη τη χώρα. Τα χρήματα αυτά, σύμφωνα και με το ίδιο το νομοσχέδιο, αυτός ο οργανισμός -ο δημόσιος οργανισμός, μην το ξεχνάμε- θα χρηματοδοτούν, πέρα από δήμους και δημόσιους οργανισμούς, και πανεπιστήμια της αλλοδαπής, περιβαλλοντικές οργανώσεις, οι οποίες οι περισσότερες, από ό,τι ξέρω, έχουν μια διεθνή διάσταση, δεν είναι αμιγώς ελληνικές.

Να πάμε στα ρέματα, στο άρθρο 42. Και άλλες διευκολύνσεις σε σχέση με την καταπάτηση αυτών των ρεμάτων που όλο και στενεύουν, με αποτελέσματα πολύ τραγικά τις περισσότερες φορές. Και δεν υπάρχει ίσως πιο τραγικό παράδειγμα από αυτό που έγινε στη Μάνδρα πριν από μερικά χρόνια.

Όλα αυτά λοιπόν -και θα μπορούσα να πω και άλλα ακόμα περισσότερα τα έχουμε αναδείξει στις τοποθετήσεις μας εδώ όλοι οι Βουλευτές του ΚΚΕ και ο Γενικός Γραμματέας μας βεβαίως- αναδεικνύουν αυτό που είπα πριν, την ταξική διάσταση της περιβαλλοντικής πολιτικής. Είναι αυτή που μας χωρίζει, είναι η κόκκινη γραμμή, η διαχωριστική γραμμή που χωρίζει το ΚΚΕ από όλα τα υπόλοιπα κόμματα.

Θέλω να σταθώ λιγάκι τώρα στις τροπολογίες.

Θέλω να πω λίγα λόγια για την υπουργική τροπολογία με αριθμό 1404 και το άρθρο 5 του Υπουργείου Πολιτισμού. Νομίζουμε ότι θα πρέπει να σταματήσει κάποια στιγμή αυτή η ομηρία των εργαζομένων και αναφέρομαι στους εργαζόμενους του Ελληνικού Φεστιβάλ, τόσο απαραίτητου ιδιαίτερα τους καλοκαιρινούς μήνες για όσους παρακολουθούν τις τέχνες. Δεν νομίζω ότι αποτελεί λύση η μετάθεση για άλλον έναν χρόνο των συμβάσεών τους. Νομίζουμε ότι θα πρέπει αυτοί οι άνθρωποι να μονιμοποιηθούν και να σταθεροποιηθούν στη δουλειά τους. Άλλωστε, είναι τόσο απαραίτητοι.

Οφείλω εδώ να πω για τις δύο υπουργικές τροπολογίες, οι οποίες έχουν πολλά άρθρα, ότι με τον τρόπο που κατατίθενται και με τον τρόπο που συζητούνται αυτές δεν βοηθάνε. Οι περισσότερες από αυτές έχουν ετερόκλητες διαστάσεις και για να τοποθετηθεί κανείς συνολικά σε μια τροπολογία, η οποία αποτελείται από έξι-επτά άρθρα, βαραίνουν κάποια άρθρα περισσότερο.

Γι’ αυτό, λοιπόν, στην τροπολογία με αριθμό 1403, για να μη μακρηγορώ, ψηφίζουμε «όχι», αλλά όμως στα άρθρα 1 και 2 , όπως και 7 και 8 αυτής της τροπολογίας ψηφίζουμε «παρών» και «όχι» ψηφίζουμε στα άρθρα 3, 4, 5 και 6 της τροπολογίας και 1403.

Στην τροπολογία με αριθμό 1404, την οποία συνολικά καταψηφίζουμε, λέμε ότι στα άρθρα 1, 3 και 5 ψηφίζουμε «παρών», ενώ στο άρθρο 7 ψηφίζουμε «ναι».

Κάνουμε αυτές τις διευκρινίσεις για να καταγραφούν στα Πρακτικά, γιατί διαφορετικά μπορεί να παρεξηγηθεί η ψήφος μας συνολικά σε μια τροπολογία που περιέχει επτά-οκτώ διαφορετικά θέματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του ΠΑΣΟΚ - Κινήματος Αλλαγής, ο κ. Γιώργος Αρβανιτίδης,

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, το γεγονός ότι πήρατε πίσω ένα ολόκληρο κεφάλαιο δικαιώνει και την κριτική την οποία σάς ασκήσαμε και βέβαια αισθανθήκατε την πίεση των περιβαλλοντικών οργανώσεων όσο και της Επιστημονικής Υπηρεσίας της Βουλής, η οποία σάς έλεγε: «Ξαναγράψτε τις διατάξεις.».

Σας δίνεται, λοιπόν, η ευκαιρία, παρ’ ότι σας τιμά προσωπικά το γεγονός ότι κάνατε αυτό το ένα βήμα πίσω, το οποίο θα ολοκληρωθεί αν αλλάξετε την προσέγγισή σας και αξιοποιήσετε αυτόν τον χρόνο για ουσιαστικές αλλαγές.

Καλό θα ήταν επίσης, κύριε Υπουργέ, να μη φέρνετε τη μια εκπρόθεσμη τροπολογία πίσω από την άλλη -το τονίζω, εκπρόθεσμη- αποκαλύπτοντας για μια ακόμη φορά τον πρόχειρο ή, τολμώ να πω, τον σκόπιμα πρόχειρο τρόπο με τον οποίο νομοθετείτε.

Έτσι, αφού αναστείλατε και δεν καταργήσατε βέβαια τη ρήτρα αναπροσαρμογής, η οποία στην ουσία ενσωματώθηκε στους λογαριασμούς, έρχεστε τώρα να ρυθμίσετε, τροποποιώντας τη νομοθεσία, το πάγιο τον λογαριασμών. Τα πράγματα θα ήταν πολύ πιο απλά, αν είχατε υιοθετήσει εξαρχής την αντίληψή μας και την πρότασή μας για πλαφόν στη λιανική τιμή του ρεύματος.

Έρχεστε επίσης με μια άλλη τροπολογία να καθορίσετε και να δώσετε φωτογραφικά την περιοχή έξω από την Αλεξανδρούπολη σε πιλοτικό αιολικό πάρκο. Είπατε, κύριε Υπουργέ, ότι η λύση -κα συμφωνώ μαζί σας- είναι η απεξάρτηση από τα ορυκτά καύσιμα. Βεβαίως συμφωνούμε. Γιατί δεν βάλατε αυτόν τον στόχο στον κλιματικό νόμο, όπως σας ζητήσαμε;

Φέρτε το να το συζητήσουμε και να το βάλουμε για να είναι πολιτική της χώρας. Αποφασίστε να τρέξουμε ΑΠΕ για τους πολλούς και όχι μόνο για τους λίγους, να αυξήσουμε τα ανταποδοτικά τέλη στις επενδύσεις για τις τοπικές κοινωνίες, για να εξασφαλίσετε συναίνεση, για να έχουν πόρους σε αυτό που φοβούνται ότι θα βελτιώσει τη ζωή τους.

Δυστυχώς, στο θέμα της ΕΥΑΘ και της ΕΥΔΑΠ, η εμπειρία από τις ιδιωτικοποιήσεις άλλων χωρών δεν σας έχει γίνει μάθημα. Αν και η εμπειρία από την ενεργειακή κρίση δεν σας γίνει μάθημα, τότε τα πολύ δύσκολα είναι μπροστά μας.

Κύριε Πρόεδρε, δύο παρατηρήσεις θα κάνω για τις τροπολογίες, δικαιολογώντας την ψήφο μας.

Σχετικά με την τροπολογία 1403 του Υπουργείου Οικονομικών, που περιέχει διατάξεις του Υπουργείου Μεταφορών, προφανώς το άρθρο 1 -για την παράταση προθεσμίας υποβολής δηλώσεων- και το άρθρο 2 -που αφορά το ακατάσχετο για ασυμψήφιστο του ποσού επιστροφής του ειδικού φόρου κατανάλωσης- είναι στη σωστή κατεύθυνση. Θα ψηφίζαμε «ναι», αλλά κατά την προσφιλή σας τακτική συνδέετε τα θέματα μέσα στην τροπολογία με το ζήτημα των προσλήψεων των ανωνύμων εταιρειών, που δεν συμπεριλαμβάνονται στο μητρώο της γενικής κυβέρνησης, που σημαίνει ότι φεύγουμε από το ΑΣΕΠ. Αυτή είναι πάγια τακτική σας, όπως επίσης και η παράταση για δύο χρόνια της θητείας των διοικητικών συμβουλίων της «ΑΤΤΙΚΟ ΜΕΤΡΟ» και της «ΕΡΓΟΣΕ - ΕΡΓΑ ΟΣΕ», παρακάμπτοντας την κοινοβουλευτική διαδικασία. Καλά είναι να μην πηγαίνουν στην επιτροπή και με απλούς τρόπους να λύνουμε τα ζητήματα.

Και βέβαια να σχολιάσω τη βουλευτική τροπολογία 1407, που έγινε δεκτή και σωστά, η οποία δίνει παράταση της εγγραφής των σωματείων -τη βουλευτική τροπολογία, εννοώ- στο μητρώο αθλητικών σωματείων. Θα ψηφίσουμε την τροπολογία, παρόλο που απλά δίνει μια μικρή χρονική παράταση.

Όμως, αυτός ο παλιομοδίτικος τρόπος νομοθέτησης, δηλαδή το ότι ο Υπουργός κάνει λάθος ρυθμίσεις -κι εννοώ τον Υφυπουργό Αθλητισμού- κι αντί να παραδεχθεί το λάθος και να το διορθώσει, έρχεται με τροπολογία σαράντα επτά Βουλευτών. Όλοι νοιάστηκαν, λες και οι υπόλοιποι Βουλευτές δεν νοιάζονται, και δίνουν παράταση μικρή στον πρόεδρο. Ας τα αποφεύγουμε όλα αυτά. Ούτε χρήσιμο είναι ούτε αυτός ο τρόπος νομοθέτησης βοηθά το νομοθετικό έργο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η εισηγήτρια του ΣΥΡΙΖΑ - Προοδευτική Συμμαχία κ Χαρούλα Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Πολλές ώρες από το πρωί συνεδριάζει η Ολομέλεια της Βουλής για ένα πολύ σημαντικό νομοσχέδιο, ένα πολυνομοσχέδιο, το οποίο αφορά περίπου δώδεκα Υπουργεία. Καλό θα ήταν μέσα στην κοινοβουλευτική διαδικασία από τη στιγμή που δεν υπάρχει κάτι το ιδιαίτερο να πιέζει -εκτός αν υπάρχει- η διαδικασία αυτή να κρατούσε τουλάχιστον δύο μέρες, για να συζητήσουμε όλα τα ζητήματα που αφορά το εν λόγω πολυνομοσχέδιο.

Όμως, αυτό το οποίο καταλάβαμε και από τις τοποθετήσεις των κυβερνητικών Υπουργών αλλά και της πλειοψηφίας των συναδέλφων της Συμπολίτευσης είναι το πώς αντιμετωπίζει η Κυβέρνηση της Νέας Δημοκρατίας το θέμα του περιβάλλοντος. Το αντιμετωπίζει σαν ένα πραγματικό εμπόδιο για την ανάπτυξη. Μάλιστα κάποιος Βουλευτής της Συμπολίτευσης είχε το θάρρος να πει ότι πολύ ασχολούμαστε με το περιβάλλον και τη βιωσιμότητα, πρέπει να δούμε και την ανάπτυξη. Αυτό χαρακτηρίζει την ιδεοληψία της Κυβέρνησης.

Πραγματικά, παρ’ όλες τις φιλότιμες προσπάθειες που έγιναν και από τον κύριο Υπουργό, δεν κατάφερε να πείσει, τουλάχιστον τον κόσμο, την κοινωνία για την ενεργειακή πολιτική, σχετικά με το θέμα της διαμόρφωσης των τιμών, με τη ρήτρα αναπροσαρμογής και όλα αυτά τα οποία στην ουσία βέβαια οι πολίτες, οι επιχειρήσεις τα βλέπουν καθημερινά και θα συνεχίσουν βλέπουν κατά πόσον οι τιμές του ηλεκτρικού ρεύματος θα μειωθούν. Ενώ, επισημαίνω για άλλη μια φορά, τις αποκοπές οι οποίες γίνονται, τις εντολές τουλάχιστον σε εξαψήφιιο αριθμό μέσα στον Ιούλιο, περίπου διακόσιες τριάντα χιλιάδες εντολές και οι περισσότερες από αυτές θα εκτελεστούν. Δηλαδή ουσιαστικά το θεμελιώδες δικαίωμα στην ενέργεια, την πρόσβαση στην ενέργεια, μεγάλο κομμάτι της κοινωνικής πλειοψηφίας δεν το γεύεται.

Και βέβαια αυτό σημαίνει -και με βάση στοιχεία και μελέτες του ΙΜΕ της ΓΣΕΒΕΕ, μάλιστα πρόσφατη μελέτη- ότι η αύξηση στην ενέργεια για τις μικρές και τις πολύ μικρές επιχειρήσεις έφτασε το τελευταίο εξάμηνο 87,2%. Καταλαβαίνουμε τι σημαίνει αυτό και στη διαμόρφωση των τιμών. Καταλαβαίνουμε τι σημαίνει και για τις μικρομεσαίες επιχειρήσεις, οι οποίες αδυνατούν πραγματικά να αντεπεξέλθουν, ούσες συγχρόνως αποκλεισμένες και από το Ταμείο Ανάκαμψης, ουσιαστικά η πλειοψηφία τους.

Τρίτο σημείο που θέλω να πω. Κακή νομοθέτηση και διαδικασία κακής νομοθέτησης συνεχίζεται και συνεχίστηκε ιδιαίτερα με το εν λόγω νομοσχέδιο. Κατ’ αρχάς ο αριθμός των άρθρων που ήρθαν στη διαβούλευση -και βέβαια μιλάμε για ελλιπή διαβούλευση και περιορισμένη διαβούλευση- ήταν ογδόντα επτά άρθρα. Σήμερα έχουμε εκατόν εβδομήντα οκτώ. Και άλλο σοβαρό ζήτημα είναι ότι ουσιαστικά αφορά δώδεκα Υπουργεία. Όλα αυτά δείχνουν ουσιαστικά μια βιασύνη. Τώρα, για ποιον λόγο βιασύνη, κύριοι της Κυβέρνησης, κύριε Υπουργέ, ίσως εσείς το ξέρετε.

Τέταρτον, το αφήγημα για τις προστατευόμενες περιοχές και ότι δήθεν τις προστατεύετε με το εν λόγω νομοσχέδιο, όπως ακούστηκε και στις τέσσερις συνεδριάσεις, κατέρρευσε ουσιαστικά τη στιγμή που θετικά αποσύρατε το κεφάλαιο Γ΄. Σε αυτό βέβαια συνέβαλαν πρώτα από όλα οι επιστημονικοί φορείς, η Επιστημονική Επιτροπή της Βουλής, η Αντιπολίτευση, ο ΣΥΡΙΖΑ - Προοδευτική Συμμαχία, που τεκμηριωμένα έθεσε θέματα, αλλά και η κοινωνία των πολιτών, οι περιβαλλοντικές οργανώσεις κι όλα αυτά. Και δείχνουν έναν δρόμο. Όταν η επιστήμη, η πολιτική και η κινηματική λογική βρίσκονται από την ίδια πλευρά, πάντα υπάρχουν αποτελέσματα.

Πέμπτον, σχετικά με τις πυρκαγιές ακούσαμε ανακρίβειες, τολμώ να πω ακόμα και fake news, για την κατάσταση. Θα ήθελα μόνο να πω, κύριε Πρόεδρε, με βάση επίσημα στοιχεία από την 1η του χρόνου, από τον Γενάρη του 2022, έχουν καεί μέχρι στιγμής εκατόν εβδομήντα μία χιλιάδες στρέμματα. Αυτό είναι ένα καμπανάκι πραγματικά. Σχετικά δε με τις πυρκαγιές στη Βάλια Κάλντα, το δάσος Δαδιάς και όλα αυτά, δεν μας έπεισε ο κ. Αμυράς. Όσο και να προσπάθησε, η πραγματικότητα είναι διαφορετική. Και βέβαια, δεν έχει νόημα να ανακαλύπτουμε την πρόληψη εν μέσω της αντιπυρικής περιόδου. Δεν θα πω παραπάνω. Τα είπα και στην τοποθέτησή μου.

Έκτο σημείο. Απεδείχθη για άλλη μια φορά η κακή νομοθέτηση και με το άρθρο και με την τροπολογία που αφορά την πλευρά του Υπουργείου Εσωτερικών για τα ζώα συντροφιάς, με τις παρατάσεις για τα καταφύγια που δίνονται, που δείχνει κι αυτό πόσο πρόχειρα ουσιαστικά νομοθετείτε.

Και βέβαια, να πω για το άρθρο 171, για το οποίο μίλησε ο κ. Βορίδης, την αναστολή, για να δημιουργήσουν οι δήμοι τα καταφύγια ότι ουσιαστικά νομιμοποιεί παράνομες εκτροφές.

Κλείνοντας -και με αυτό θα τελειώσω- δεν τολμάτε να ακουμπήστε το θέμα της ΕΥΔΑΠ και της ΕΥΑΘ. Χρησιμοποιείτε επιχειρήματα του παρελθόντος, ενώ οι συνθήκες σήμερα είναι διαφορετικές. Ουσιαστικά πίσω από την άρνησή σας να υλοποιήσετε την απόφαση του Σ.τ.Ε., ανώτατου δικαστικού οργάνου στη χώρα μας, κρύβεται πραγματικά η μόνιμη ιδεοληψία σας για τις ιδιωτικοποιήσεις ακόμα και στα φυσικά αγαθά, στο νερό, το θεμελιώδες αυτό ανθρώπινο δικαίωμα. Υπάρχει ζήτημα, λοιπόν, αυτή τη στιγμή και για τη λειτουργία κράτους δικαίου και πώς σέβεστε πραγματικά τις αποφάσεις του Σ.τ.Ε., το να επανέλθουν οι μετοχές από το Υπερταμείο δηλαδή της ΕΥΑΘ και ΕΥΔΑΠ στο δημόσιο. Αυτό δείχνει πραγματικά πού πορεύεστε και πού προχωράτε και ποιων συμφέροντα εξυπηρετείτε, που και όλο το πολυνομοσχέδιο ουσιαστικά κρύβει τέτοιες διατάξεις μικροεξυπηρετήσεων, μεγαλοεξυπηρετήσεων, αλλά και πλήθος φωτογραφικών.

Φυσικά καταψηφίζουμε στο σύνολο. Το έχουμε πει.

Ευχαριστώ, κύριε Πρόεδρε, και για το λεπτό.

**ΠΡΟΕΔΡΕΥΩΝ (Αθανάσιος Μπούρας):** Και ολοκληρώνονται οι δευτερολογίες με τον εισηγητή της Νέας Δημοκρατίας κ. Διονύσιο Σταμενίτη.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι εισηγητές, θα ξεκινήσω τη δευτερολογία μου με αυτό που είπε η εισηγήτρια του ΣΥΡΙΖΑ. Το Συμβούλιο Επικρατείας έκρινε αντισυνταγματικό τον νόμο του ΣΥΡΙΖΑ του 2016. Εμείς πιστεύουμε ακράδαντα, και το απέδειξε ο Υπουργός στη Βουλή με την εισήγησή του, ότι η σημερινή νομοθέτηση γίνεται με βάση το πνεύμα και τις οδηγίες του Συμβουλίου Επικρατείας και θα κριθούμε στην πράξη.

Δράττομαι της ευκαιρίας, κύριε Πρόεδρε, να δώσω συγχαρητήρια σε όλα τα παιδιά που πέτυχαν την εισαγωγή τους στα ανώτατα εκπαιδευτικά ιδρύματα της χώρας, δικαιώνοντας τους κόπους και τις προσπάθειές τους. Στους αυριανούς φοιτητές, φοιτήτριες εύχομαι κάθε επιτυχία, πρόοδο στις σπουδές τους και στους δρόμους που ανοίγονται. Σε όλα τα παιδιά που δεν κατάφεραν να πετύχουν τους στόχους τους, να τους πω ότι είναι μια καινούργια αρχή. Δεν τελειώνει ο δρόμος, θα πρέπει να συνεχίσουν τις προσπάθειές τους, με περισσότερη και με μεγαλύτερη προσπάθεια και πείσμα για τις δυνάμεις τους και νομίζω ότι οι επιτυχίες είναι κοντά.

Σήμερα ολοκληρώθηκε μια ενδελεχής συζήτηση πολλών ημερών, με ένα πολύ σημαντικό νομοσχέδιο. Νομίζω ότι είχαμε μια αναλυτική συζήτηση και σήμερα, φωτίστηκαν όλα τα σημεία, εξηγήθηκε η φιλοσοφία των διατάξεων του νομοσχεδίου του Υπουργείου Περιβάλλοντος και Ενέργειας.

Βέβαια, η Αξιωματική Αντιπολίτευση, αντί να συμμετάσχει στον διάλογο παραγωγικά, προτίμησε για μια ακόμα φορά να εκτοξεύσει κατηγορίες, να ισοπεδώσει τα πάντα και να μας εγκαλεί για δήθεν καταστροφή του περιβάλλοντος. Ούτε προτάσεις ακούσαμε ούτε επιχειρήματα ούτε διακρίναμε κάποια διάθεση για ουσιαστικό διάλογο. Δική τους απόφαση, από τη στάση του καθενός θα κρίνουν οι πολίτες ποιος έχει δίκιο και ποιος έχει άδικο.

Μια μόνο παρατήρηση θα ήθελα να κάνω. Όταν μιλάτε για τους ελεγκτές περιβάλλοντος και υπονοείτε περίεργη σχέση, δηλαδή αν πληρώνονται από τους ιδιοκτήτες, νομίζω ότι προσβάλλετε όλους τους μηχανικούς, το Τεχνικό Επιμελητήριο, γιατί αυτό ακριβώς συμβαίνει με τους ελεγκτές δόμησης και επιτέλους διαγράψαμε τα αυθαίρετα από τη στιγμή που εφαρμόστηκαν ελεγκτές δόμησης. Είναι εξαιρετικός θεσμός και οι μηχανικοί που συμμετέχουν σε αυτόν τιμούν την επιστήμη τους και τη δουλειά τους. Θα πρέπει να είστε λίγο πιο προσεκτικοί.

Κλείνοντας, κύριε Πρόεδρε, τις τοποθετήσεις μου για την απλοποίηση των περιβαλλοντικών αδειοδοτήσεων και την αντιμετώπιση της ενεργειακής κρίσης θα κάνω ένα γενικό σχόλιο: Η Κυβέρνηση της Νέας Δημοκρατίας είναι μια πράσινη Κυβέρνηση. Είναι αυτή η Κυβέρνηση που νοιάζεται πραγματικά για το περιβάλλον αλλά και για την αντιμετώπιση των συνεπειών που φέρνει η κλιματική κρίση. Τον δρόμο τον έδειξε πρώτος ο ίδιος ο Πρωθυπουργός μας, ο Κυριάκος Μητσοτάκης, βάζοντας όλες τις πολιτικές που σχετίζονται με την ενέργεια, το κλίμα και το φυσικό περιβάλλον αρκετά ψηλά στη λίστα των προτεραιοτήτων του.

Και όπως είπα και στην πρώτη συνεδρίαση της επιτροπής, η εμφάνιση της ενεργειακής κρίσης το τελευταίο διάστημα σίγουρα έχει αλλάξει τα δεδομένα σε μεγάλο βαθμό, καθορίζει τις πολιτικές μας ή καλύτερα, αν θέλετε, τις συμπληρώνει. Μάλιστα, σε ορισμένα σημεία ενδεχομένως να μας οδηγήσει και σε αναπροσαρμογή των σχεδιασμών μας, όμως θα πρέπει να πούμε ότι σε μεγάλο βαθμό δικαιώνει απόλυτα τις επιλογές μας.

Το πιο εμβληματικό παράδειγμα είναι η απόφαση αυτής της Κυβέρνησης ήδη από το 2019 για μεγαλύτερη συμμετοχή των ΑΠΕ στο ενεργειακό μείγμα της χώρας, γεγονός το οποίο θα μας επιτρέψει την ταχύτερη ενεργειακή αυτονομία, θα μας παράσχει περισσότερη ενεργειακή ασφάλεια, αλλά και θα μας οδηγήσει σε χαμηλότερες τιμές κόστους, δηλαδή, προκλήσεις που φέρνει σήμερα στο προσκήνιο η ενεργειακή κρίση.

Πριν κλείσω, θα ήθελα να τονίσω ότι το ποιοι πραγματικά είναι αυτοί που νοιάζονται για το περιβάλλον μπορεί κάποιος να το διαπιστώσει ρίχνοντας μια ματιά στις πρωτοβουλίες αυτής της Κυβέρνησης τα τελευταία τρία χρόνια. Τα είπα και στην επιτροπή, τα αναφέρω και σήμερα: Απλοποίηση των αδειοδοτικών διαδικασιών για τις ΑΠΕ, Α΄ και Β΄ φάση. Ολοκληρωμένο σχέδιο για την απολιγνιτοποίηση της χώρας. Χωροταξικός και πολεοδομικός σχεδιασμός. Ρυθμίσεις για τα πλαστικά μιας χρήσης. Ο πρώτος εθνικός κομματικός νόμος από τη σύσταση του ελληνικού κράτους. Εκσυγχρονισμός της περιβαλλοντικής νομοθεσίας. Ζωνοποίηση των περιοχών «NATURA» και εξορθολογισμός της νομοθεσίας. Πρόγραμμα «Εξοικονομώ», πρόγραμμα «Ανακυκλώνω - Αλλάζω Συσκευή», πρόγραμμα «Κινούμαι Ηλεκτρικά». Και τέλος, πάνω από το 35% των πόρων του εθνικού σχεδίου «Ελλάδα 2.0» προορίζονται για την πράσινη μετάβαση.

Συμπερασματικά, έχουμε μια φιλοπεριβαλλοντική Κυβέρνηση, που παρουσιάζει ένα πλήρες και άρτιο, πράσινο νομοσχέδιο και πραγματικά αξίζουν συγχαρητήρια στον Υπουργό κ. Σκρέκα και στους δυο Υφυπουργούς, τον κ. Αμυρά και τον κ. Ταγαρά και στους Γενικούς Γραμματείς, που ήταν εδώ μαζί μας τέσσερις ημέρες, την κ. Σδούκου και τον κ. Βαρελίδη και σε όσους πραγματικά δούλεψαν για να έχουμε αυτό το αποτέλεσμα που από αύριο θα είναι ένας νόμος του κράτους και θα είναι πάρα πολύ χρήσιμο για το κράτος μας και για την κοινωνία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα θα δώσω στον κύριο Υπουργό, για να κλείσει αυτή την πολύωρη, πάνω από δεκαέξι ώρες, κύριε Υπουργέ, συνεδρίαση. Από τις εννέα το πρωί και πέρασε μία, πάμε προς τις δύο το πρωί.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Πολύ σύντομα κατ’ αρχάς, θέλω πραγματικά να ευχαριστήσω τους δύο καλούς συναδέλφους, τους Υφυπουργούς, τον Νίκο Ταγαρά και τον Γιώργο Αμυρά, τους Γενικούς Γραμματείς που παρίστανται σήμερα, η Αλεξάνδρα Σδούκου και ο Πέτρος Βαρελίδης -πριν ήταν και ο κ. Κώστας Αραβώσης- για όλη τη δουλειά που έκαναν για να προετοιμαστεί αυτό το πολύ σημαντικό νομοσχέδιο.

Λυπάμαι, δυστυχώς, που δεν πήραν την ευκαιρία πολλοί συνάδελφοι να συνεισφέρουν εποικοδομητικά, ίσως με κάποιες προτάσεις -εφόσον πίστευαν ότι υπήρχαν- στην ακόμα μεγαλύτερη βελτίωση του πλαισίου το οποίο εισαγάγαμε σήμερα για συζήτηση και ψήφιση στη Βουλή.

Για παράδειγμα, για τα υπεράκτια αιολικά, που είναι μια πολύ σημαντική πρωτοβουλία και δίνει τη δυνατότητα να αξιοποιήσουμε το αιολικό δυναμικό που διαθέτει η χώρα μας σε θαλάσσιο χώρο που δεν ενοχλεί, που δεν προκαλεί ζημιά στο περιβάλλον, που δεν ενοχλεί τους κατοίκους και με αυτό να αντικαταστήσουμε ορυκτά καύσιμα, προάγοντας τη βιωσιμότητα της οικονομίας μας και της κοινωνίας μας. Δεν ακούστηκαν καθόλου σχόλια ούτε προτάσεις για βελτίωση, αλλά ούτε και σχόλια επικριτικά από κάποιους από τους Βουλευτές της Αντιπολίτευσης και, πραγματικά, δεν καταλαβαίνω τι θέλουν. Θέλουν ή δεν θέλουν υπεράκτια αιολικά; Δεν είπε ο ΣΥΡΙΖΑ. Θεωρεί ότι μπορούμε, ότι πρέπει να προχωρήσουμε; Θεωρεί ότι το πλαίσιο είναι καλό; Δεν του αρέσει; Έχει να προτείνει κάτι άλλο; Δεν ακούστηκε τίποτα.

Και το ίδιο βεβαίως επαναλήφθηκε και σε πολλές άλλες ρυθμίσεις, που δίνουν πραγματικά τη δυνατότητα της επιτάχυνσης των επενδύσεων αυτή τη στιγμή που λαμβάνουν χώρα στον τόπο μας. Δεν είναι τυχαίο ότι η Ελλάδα αυτή τη στιγμή απολαμβάνει πολύ υψηλότερων αριθμών μεγέθυνση της οικονομίας απ’ ό,τι ο μέσος όρος της Ευρώπης.

Αυτά δεν έγιναν τυχαία, κυρίες και κύριοι συνάδελφοι. Αυτά έγιναν επειδή υπάρχει ένα συντονισμένο σχέδιο, υπάρχει ένα πρόγραμμα το οποίο υλοποιείται πιστά και αυτό έχει φέρει αποτελέσματα. Έχει φέρει επενδύσεις και έχει αυξήσει τις επενδύσεις από εγχώριους επενδυτές, έχει προσελκύσει πολλές επενδύσεις από ξένους επενδυτές. Και βλέπετε ότι έχουμε συνεχώς επισκέψεις από Αρχηγούς κρατών, οι οποίοι έρχονται εδώ με επιχειρηματικές αντιπροσωπείες που επιθυμούν να επενδύσουν στη χώρα μας.

Γιατί; Γιατί πλέον η Ελλάδα είναι ένας πολύ ελκυστικός προορισμός διεθνών επενδυτικών κεφαλαίων. Και τι σημαίνει αυτό; Αυτό σημαίνει επενδύσεις, δηλαδή θέσεις εργασίας, αύξηση του εισοδήματος των Ελλήνων και τελικά αύξηση της ποιότητας της ζωής και της ευημερίας στον τόπο μας. Αυτός είναι ο μόνος δρόμος. Δεν υπάρχει άλλος δρόμος για την πρόοδο. Πρόοδος με λόγια δεν γίνεται. Η πρόοδος έρχεται μόνο με πράξεις και έρχεται μέσα και από αυτές τις νομοθετικές πρωτοβουλίες που εμείς προωθούμε.

Κάποια λίγα θέματα που ακούστηκαν από τον εκπρόσωπο του Κομμουνιστικού Κόμματος Ελλάδας. Εδώ δεν φέρνουμε μία διάταξη η οποία αφορά τους επιθεωρητές περιβάλλοντος, γιατί νομίζω ότι υπήρξε μια μάλλον σύγχυση. Φέρνουμε μια διάταξη που αφορά τους μηχανικούς ή τους συμβούλους, οι οποίοι θα συνεπικουρούν και θα υποβοηθούν το έργο της διοίκησης.

Μιλάμε για ιδιώτες περιβαλλοντικούς ελεγκτές-αξιολογητές, όχι επιθεωρητές. Αξιολογητές, όχι ελεγκτές, που θα προσδιορίζεται με προεδρικό διάταγμα τι θα κάνουν και οι οποίοι υποβοηθούν. Τι θα κάνουν; Θα παραλαμβάνουν μια μελέτη περιβαλλοντικών επιπτώσεων από έναν πιθανό επενδυτή, θα αξιολογούν, θα κάνουν όλη τη δουλειά, θα διερευνούν αν είναι σωστά δομημένη και εάν τελικά ικανοποιείται το θεσμικό πλαίσιο.

Εάν δεν είναι σωστά εκπονημένη, θα επιστρέφεται ως απαράδεκτη σε αυτόν που την έχει υποβάλει προς διόρθωση, με σημειώσεις, με παρατηρήσεις, ώστε τελικά η τελική μελέτη περιβαλλοντικών επιπτώσεων που θα φθάσει με την αξιολόγηση στην υπηρεσία, στην αρμόδια δημοτική αρχή -είτε είναι η Διεύθυνση Περιβαλλοντικής Αδειοδότησης του Υπουργείου για Α1 κατηγορίας έργα και επενδύσεις είτε είναι η αποκεντρωμένη περιφέρεια για Α2- να μπορεί τελικά να γίνει όλη αυτή η προεργασία, ώστε τελικά πολύ γρήγορα να μπορεί να εκδοθεί η απόφαση έγκρισης μεταβατικών όρων.

Αυτός είναι ο στόχος, πάρα πολύ σημαντικό. Αυτή τη στιγμή θα επιταχύνουμε πάρα πολύ τις αναρίθμητες επενδύσεις που έχουν καταθέσει οι ενδιαφερόμενοι, αλλά, λόγω ελλιπούς ανθρώπινου δυναμικού στις αρμόδιες υπηρεσίες και μεγάλου όγκου επενδύσεων που ξεπερνά κάθε προσδοκία, τελικά αυτές καθυστερούν να υλοποιηθούν.

Εμείς θέλουμε να υλοποιηθούν και θέλουμε από την άλλη πλευρά, βεβαίως, να προστατεύσουμε και το περιβάλλον. Και γι’ αυτό θέτουμε τον ιδιωτικό τομέα σε συνεργασία και σε σύμπραξη με τον δημόσιο τομέα με έναν τρόπο που διασφαλίζεται τελικά η προστασία του περιβάλλοντος, ώστε να προωθήσουν και να προχωρήσουν τις διαδικασίες για να υλοποιηθούν αυτές επενδύσεις.

Αυτό ήθελα να πω, κύριε Πρόεδρε. Επαναλαμβάνω για το κεφάλαιο Γ΄ που αποσύρθηκε ότι θέλουμε να δώσουμε τη δυνατότητα να το ξαναδείτε καλύτερα και να το ξανασυζητήσουμε. Δεν σημαίνει ότι η πρόνοια την οποία έχουμε κάνει είναι σε λάθος κατεύθυνση. Εμείς θέλουμε, όμως, αυτό να σας το αναλύσουμε ακόμα περισσότερο μέσα από τον διάλογο και με τις περιβαλλοντικές οργανώσεις, ώστε τελικά να πείσουμε ότι πραγματικά οι πρωτοβουλίες αυτές είναι προς το συμφέρον του περιβάλλοντος.

Άμα δείτε τις ειδικές περιβαλλοντικές μελέτες (ΕΠΜ) οι οποίες έρχονται και τις βλέπουμε και τις παρουσιάζουμε, ώστε στη συνέχεια να βγουν στη δημόσια διαβούλευση, θα δείτε ότι οι μελετητές, για να μπορέσουν να εκπονήσουν αυτές τις μελέτες έχουν προχωρήσει από μόνοι τους σε παρεκκλίσεις από τον νόμο. Δηλαδή, επί της ουσίας έχουν παραβιάσει τον νόμο και έχουν εκπονήσει μελέτες οι οποίες δεν μπορούν να κατατεθούν, δεν μπορούν να εισαχθούν στο Συμβούλιο της Επικρατείας και σίγουρα δεν πρόκειται ποτέ να εκδοθούν τα προεδρικά διατάγματα. Αυτό προσπαθούμε εμείς να βοηθήσουμε να λυθεί, έτσι ώστε πραγματικά να υπάρξουν μελέτες οι οποίες θα βοηθούν την προστασία του περιβάλλοντος.

Μην ξεχνάτε ότι όλα αυτά δεν έγιναν από την προηγούμενη κυβέρνηση του ΣΥΡΙΖΑ. Ο ΣΥΡΙΖΑ δεν έκανε τίποτα για την προστασία των περιοχών αυτών. Έρχεται εδώ και μας κατηγορεί μάλιστα για δήθεν καταδίκες του ευρωπαϊκού δικαστηρίου, όταν αυτές επί της ουσίας έλαβαν χώρα από τη -δυστυχώς- ανεπάρκεια και την καθυστέρηση τα πέντε χρόνια που κυβερνούσε αυτόν τον τόπο.

Καλώ, λοιπόν, τους Βουλευτές να ψηφίσουν αυτόν τον νόμο, αυτό το νομοθετικό πλαίσιο που εισάγουμε, το οποίο είναι πάρα πολύ σημαντικό για τον τόπο μας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Και θα επιτρέψετε και σε εμένα στο σημείο αυτό να ευχαριστήσω και εγώ τους ακούραστους συνεργάτες υπαλλήλους της Βουλής, που κάθε μέρα εδώ δίνουν τον καλύτερό τους εαυτό για τη στήριξη όλων των κοινοβουλευτικών διαδικασιών, αλλά και τον πάντα δίπλα μας Ειδικό Γραμματέα της Βουλής κ. Μπαγιώκο για την καθημερινή στήριξη εντός του Κοινοβουλίου και όχι μόνο.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Περιβάλλοντος και Ενέργειας: «Διατάξεις για την απλοποίηση της περιβαλλοντικής αδειοδότησης, θέσπιση πλαισίου για την ανάπτυξη των Υπεράκτιων Αιολικών Πάρκων, την αντιμετώπιση της ενεργειακής κρίσης, την προστασία του περιβάλλοντος και λοιπές διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 694-720)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Συνεπώς, μετά την ολοκλήρωση της ψηφοφορίας, το σχέδιο νόμου του Υπουργείου Περιβάλλοντος και Ενέργειας: «Διατάξεις για την απλοποίηση της περιβαλλοντικής αδειοδότησης, θέσπιση πλαισίου για την ανάπτυξη των Υπεράκτιων Αιολικών Πάρκων, την αντιμετώπιση της ενεργειακής κρίσης, την προστασία του περιβάλλοντος και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολο και έχει ως εξής:

(Να καταχωριστεί το κείμενο του νομοσχεδίου, σελίδα 721α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Hεξουσιοδότηση παρεσχέθη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 1.23΄ λύεται η συνεδρίαση για σήμερα Παρασκευή 29 Ιουλίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**